
PREFAŢĂ LA EDIŢIA A DOUA 

Ediţia de ţaţă, apărută la interval de un an, se deosebeşte de 
cea precedentă printr'o serie de adaose şi de precizări, determinate 
de studiile apărute între timp sau de cercetările întreprinse. 

Mulţumesc din nou cititorilor mei pentru preţuirea arătată şi cu 
prilejul acestui volum. 

Bucureşti, Mai 1943. 

CONSTANTIN C. G1URESCU 

PREFĂ Ţ A 

Volumul de faţă, ca şi cel precedent, se împarte în două părţi r 
cea dintâi cuprinde istoria politică între 1601 — 1821, cea de a doua 
va privi instituţiile şi cultura în acelaşi interval de timp. 

Transilvaniei i-am consacrat trei capitole întinse, în afară de 
locul ce-l ocupă în expunerea privind ţinuturile de dincoace de Car- 
paţi. Românii din Peninsula Balcanică au un capitol propriu. 

Din ilustraţiile acestui volum, un număr însemnat mi-au fost 
puse la dispoziţie, în mod graţios, de următoarele instituţii şi per¬ 
soane : Ministerul Propagandei (Direcţia Propagandei: fig. 3, 6, 
10, 25, 27, 29, 32, 37, 44, 48, 49, 54, 57, 60, 67, 71, 78, 83, 92, 
98, 110, 115—117, 122, 124, 136; Oficiul Naţional de Turism: 
fig. 52, 53, 55, 56, 58, 61, 84 — 88); Comisia Monumentelor Isto¬ 
rice (fig. 1, 2, 7—9, 11—18, 23—24, 26, 28, 31, 38—43, 45, 46, 
59, 62—66, 68, 70, 72, 76, 80, 81, 90, 91, 94, 101, 108, 118, 128— 
134) ; Muzeul Militar (fig. 5, 19, 20, 22, 23, 47, 69, 77, 82, 99, 
100, 102 — 105, 112 — 114); Muzeul Municipiului Bucureşti (fig. 
4) ; Profesor Victor Papacostea (fig. 138, 142, 143) ; Profesor 
Constantin Moisil (fig. 21, 34—36, 74, 75, 93, 95—97, 106,107, 
109, 111, 119 — 121, 123, 125 — 127, ultimele patru provenind din 
lucrarea A. Rescli, Siebenburgische Munzen und Medaillen von 1538 
bis zur Gegenwart, Sibiu, 1901) ; Consilier de ambasadă Marcel 
Romanescu (fig. 137, 139, 140) ; Consilier de ambasadă Octa- 
vian Beu (fig. 135) şi G. Nicolaiasa (fig. 50, 51, 73, 89). Rog 
pe conducătorii instituţiilor amintite, pe colaboratorii acestora — şi 
îmi fac o plăcută datorie să amintesc numele d-lor Al. Bădăuţă, 
Adrian Corbu, Colonel I. Gr. Popescu, Profesor Victor Brălulescu, 

Dinu Rosetti .şi Frasin Munteanu-Râmnic —• precum şi toate per¬ 
soanele de mai sus să primească încă odată viile mele mulţumiri. 

Un număr de şapte hărţi in afară de text şi una în text îngădue 
localizarea evenimentelor povestite. 

Datele sunt după stilul nou, excepţiile fiind menţionate. Indicele 
de nume şi lucruri va încheia partea a doua a acestui volum. 

Bucureşti , 30 Martie 1942. 

CONSTANTIN C. GIURESCU 

RADU ŞERBAN 


«Şerban era om mintos , viteaz, buri, 
blând şi plin de omenie; săraci şi străini 
toţi aflau loc în inima lui: ţara o câr~ 
muia bine ». 


(Mitropolitul Matei al Mirelor). 


Luptele pentru tron. Simion Movilă. După moartea lui Mihai, 
boierii săi şi oastea, câtă mai rămăsese, trecură în Ţara Româ¬ 
nească, pe la Câineni, şi aşezară tabăra la satul Cârstieneşti, din 
sus de mănăstirea Argeşului (vezi şi harta Nr. 1). Acolo veniră 
şi Buzeştii şi ceilalţi boieri şi cu toţi aleseră domn pe Şerban, 
fost mare paharnic şi stăpân al unei averi considerabile. Acesta îşi 
luă numele de Radu-, într’un hrisov din 29 Iunie 1604, îşi spune 
«nepot al răposatului Io Basarab Voevod bătrânul » adică, — 
pare-se — al lui Neagoe; într’o inscripţie contemporană, dela 
mănăstirea Dealului, din 27 Ianuarie 1608, se precizează chiar : 
«nepot de fiu al lui Băsărab voevod». Cert este că se trăgea, 
prin maică-sa Maria fiica Ancăi dela Coiani, din Şerban, marele 
ban, ginerele lui Pârvu Craiovescu. 

Domnia Ţării Româneşti era urmărită însă, în acelaşi timp, 
şi de Simion Movilă-, acesta, ajutat de Poloni, ocupase mai înainte 
tronul timp de vreo opt luni (20 Octomvrie 1600: lupta dela Te- 
leajen — 3 Iulie 1601), după care trebuise să fugă în Moldova, 
gonit şi învins de fraţii Buzeşti (vezi şi voi. II, ed. 4, p. 297). Un 
alt pretendent, ajutat de Turcii dela Dunăre era şi tânărul Radu 
Mihnea, fiul lui Mihnea Turcitul. Deocamdată biruise Simion 
Movilă; armata lui, de Moldoveni, Leşi şi Tătari, bate pe Mun¬ 
teni, sub Râmnicul Sărat şi pe malul drept al Buzăului (15 Au¬ 
gust). Radu Şerban, ales tocmai atunci domn, nu izbuteşte să-l 
oprească şi e silit să treacă peste munţi, în Ardeal (Octomvrie 

1601). In tabăra de lângă Dej, la 6 Noemvrie, domnul pribeag 
depune jurământul de credinţă către împăratul Rudolf şi-i cere, 
prin Stroe Buzescu, trimis la Praha, bani de oaste şi un castel 
ca loc de retragere, în cazul când n’ar putea reocupa tronul. In 
Martie 1602 — până atunci locui în oraşul Sătmar — Radu vru 
să treacă în Ţara Românească, având ajutor din partea Impe¬ 
rialilor; această încercare de a-şi recăpăta tronul nu reuşi însă, 
oastea fiind respinsă chiar la hotar. Nici celălalt pretendent, 
Radu Milmea, nu avu mai mult noroc. Armata acestuia, alcă¬ 
tuită din Turci dunăreni, Ardeleni şi Munteni, fu bătută de co¬ 
mandanţii lui Simion Movilă la Creţeşti, în Oltenia, în ziua de 
15 Martie; mulţi dintre ostaşi se înnecară în Jii. O nouă solie a 
lui Radu Şerban la împăratul Rudolf, în Aprilie 1602, avu drept 
urmare organizarea unei noi expediţii în Ţara Românească. La 
sfârşitul lui Iulie, o armată a lui trecea Carpaţii prin pasul Bu¬ 
zăului, în timp ce Buzeştii coborau pe la Câineni. Simion Mo¬ 
vilă nu putu rezista acestor forţe şi se retrase spre Moldova. La 
13 August se ştia în Ardeal că ţara e în mâna lui Radu Şerban: 
urmărind pe adversar, acesta trece peste Milcov şi dă foc târ¬ 
gului Tecuciu şi câtorva sate din jur. 

Lupta pentru tron nu se încheie însă aici. Simion nu voia să 
renunţe; el cere de aceea ajutor dela Tătari şi obţine un corp 
de vreo 40.000 de călăreţi, conduşi chiar de Han. Radu avea şi 
el ceva ajutoare trimise de Basta, un corp de cavalerie valonă 
şi vreo 1000 de infanterişti. Lupta a avut loc în ziua de 13/23 
Septemvrie 1602, la Ogretin, în judeţul Săcuieni şi a continuat 
a doua zi la Teiuşani, în acelaşi judeţ. La Ogretin, armata lui 
Radu Şerban îşi făcuse şanţuri de adăpost; ieşind la un moment 
dat, din ele, era să fie bătută de Tătari. La Teiuşani, şanţurile 
nu mai fură părăsite şi izbânda rămase de partea lui Radu. A 
contribuit la aceasta şi vitejia boierilor Buzeşti, în special a lui 
Stroe Buzescu; acesta provocă la luptă pe cumnatul Hanului 
şi în duelul care avu loc, Tătarul fu ucis; viteazul boier primi 
însă şi el o lovitură la cap, din care, peste trei săptămâni, muri. Pe 
lespedea care-i acoperă mormântul, la schitul Stăneşti din Vâlcea, 
(vezi fig. 1) e înfăţişată scena luptei cu Tătarul. Inscripţia în 
româneşte, alcătuită chiar de soţia răposatului, arată războaiele la 
care a participat Stroe, sub Mihai Viteazul şi sub Radu Şerban 

şi insistă asupra celui din urmă, dela Teiuşani. Acolo, «jupanul 
Stroe atâta nevoe pre creştini văzând, stătu împotriva Tătarilor 
de să lovi cu cumnatul Hanului şi-l junghe pre Tătar. Şi dintr’acel 
război să răni la obraz şi peste <trei> săptămâni să tâmplă morte, 
în luna lu Octovrie 2 zile vă leato 7110. Şi nu fu pre voe câinilor 



Fig. 1. — Schitul Slăneşli, din judeţul Vâlcea, rezidit în 1536 de Giura logofătul şi intrat în stăpâ-* 
nirea Buzoştilor, prin căsătoria fiicei lui Giura cu Radul Buzca armnşul, feciorul Iui VJad banul. 


de Tătari. Dumnezeu-1 erte. Scrişi (în loc de: scrisei) eu jupâ- 
neasa Sima a stolnicului lu Stroe: Deaca voi muri, să mă’n-' 
grupaţi lângă dumniia lui aicea ». (vezi figura 2) 

In urma celor două bătălii, Tătarii se retraseră; hanul, furios 
de înfrângere şi de uciderea cumnatului său, porunci ca Simion 
să fie pus în fiare « pre supt pântecele calului ». De unul din con¬ 
curenţii la domnie Radu Şerban scăpase. Rămânea celălalt, fiul 
lui Mihnea Turcitul. Din cauza acestuia avură loc mai multe 
ciocniri cu Turcii dela Dunăre. La 10 Octomvrie 1602 se ştia la 
Făgăraş că ei au fost bătuţi de către Radu. La începutul lui Fe- 

i* 

vruarie 1603, oastea munteană trecea Dunărea pe ghiaţă şi ataca 

Silistra. Turcii sunt 
înfrânţi; comandan¬ 
tul Ahmed Paşa, gi¬ 
nerele Hanului, fu¬ 
ge, dar cetatea nu 
putu fi luată. Do- 
brogea avu de sufe¬ 
rit, Hârşova fu arsă; 
la satul Dăeni, lo¬ 
cuit de Români, un 
detaşament mun¬ 
tean fu atacat însă 
de săteni şi distrus. 
In urma acestor lup¬ 
te, care se încheiară 
în primăvara anului 
1603, Radu Mihnea 
trebui să renunţe 
pentru câţiva ani 
la visurile sale de 
domnie. 

Relaţiile cu Ar¬ 
dealul. Războiul cu 
Moisc Szdkely. Dar 
abia se liniştiseră 
lucrurile în această 
parte, când atenţia 
lui Radu Şerban fu 
atrasă de evenimen¬ 
tele din Ardeal. A- 
colo, Sigismund Bâ- 
thory, care, după 
moartea lui Mihai, 
izbutise a se întoar¬ 
ce din nou şi a relua 

Fig. 2. — Lespedea de pe mormântul Iui Stroe Buzescu. In par- trOTlll], etbdică, V671- 
tea inferioară e înfăţişată lupta cu Tătarul şi anume momentul . v 

când Stroe îl ucide, înfigând sabia în el. tril CI trCld OdTd , ÎH 

Iunie 1602. Ungurii din Ardeal nu mai voiau însă dominaţia impe¬ 
rială care se arătase aspră şi de o fiscalitate apăsătoare. Ei se strâng 
deci în jurul lui Moise Secuiul (Szekely) unul din trădătorii lui Mihai 
Viteazul, şi, cu ajutorul Turcilor, pornesc din Banat să ocupe cetă¬ 
ţile unde erau garnizoanele împăratului Rudolf. Caransebeşul şi Lu¬ 
gojul se predau —ultimul la 11 Aprilie; Alba Iulia cade, după un 
asediu, la 9 Mai; la 8 Iunie se supunea şi Clujul. Basta, cu trupe 
insuficiente, se retrage în cetatea Gherlei şi trimite o scrisoare 
lui Radu Şerban, cerând ajutor. Acesta expedie mai întâi un 
detaşament redus, apoi unul mai însemnat, de 3000 de oameni, 
în frunte cu Gheorghe Raţ şi cu căpitanii de lefegii; în cele din 
urmă, trecu el însuşi, cu grosul oştii (8000 de oameni), pe la 
Rucăr. « Şi când fu la purcesul lui din Târgovişte — povesteşte 
cronica — strânse preoţii bisericii de făcură bdenii (adică ru¬ 
găciuni) şi sluşbe dumnezeeşti şi-l blagosloviră toţi, rugând pe 
Dumnezeu să-l poarte într’această cale cu sănătate şi cu biruinţă 
asupra vrăjmaşilor. Şi când fu a treia zi, trecu munţii. Ear deacă 
înţelease Sekil Moşi, el începu a se lăuda, zicând: «Ea să ve¬ 
deţi acum acel Român gros ce va să paţă, numai să-mi întinz 
aripa ceastă dreaptă, numai de cât îl voi birui ». Lucrurile ieşiră 
însă altfel decât crezuse fălosul Moise. După o primă biruinţă 
a lui Raţ, la Cârstian, se ajunse la lupta decisivă, în marginea 
Braşovului, lângă « moara » — adică fabrica — de hârtie, în ziua 
de 17 Iulie 1603. Ostaşii lui Radu atacară tabăra Ungurilor, 
sfărâmară carele legate unele de altele care o apărau şi pătrun¬ 
seră înăuntru. A fost un măcel grozav: peste 4000 de duşmani 
căzură, 32 de steaguri fură luate, Moise Secuiul, pe când fugea, 
fu lovit de un glonţ şi Gheorghe Raţ îi tăie capul. Turcii şi Tă¬ 
tarii care ajutaseră pe cel învins, văzând dezastrul, se retraseră 
oprindu-se tocmai la Timişoara. 

Radu nu îndrăzni să ocupe Ardealul aşa cum făcuse Mihai, 
după Şălimbăr; era mulţumit să i se dea numai scaunele săcuieşti. 
Dar trimisul împăratului nu-i aduse decât confirmarea în domnia 
Ţării Româneşti şi un steag. Ostile muntene trecură deci îndărăt 
munţii; aci, ele avură mai multe ciocniri cu Tătarii care năvăli¬ 
seră din nou prin şapte locuri, arzând şi Craiova. Pentru a curma 
odată aceste prădăciuni care ameninţau să pustiască ţara — ele 
s’au repetat şi în 1604 — Radu trebui să facă o Înţelegere cu Hanul, 

plătindu-i o sumă de 15.000 galbeni anual. Nu avea încotro: 
ţara era sleită, locuitorii fugiţi, iar Imperialii departe şi greoi în 
mişcări. Din aceleaşi motive, făcu Radu pace şi cu Turcii. La 23 
Noemvrie 1604. judele Sibiului anunţa această veste Bistriţenilor 
şi adăoga că domnul aşteaptă caftanul trimis de Sultan. Iar în- 
tr’un act din 28 Ianuarie (7 Fevruarie stil nou!) 1606, Radul 
Şerban, dăruind lui Costea Chehaia satul Glupavii, cu tot hotarul 
şi cu toţi vecinii, spune că face aceasta « pentru dreapta şi cre¬ 
dincioasa slujbă, cu care au slujit Domniei Mele şi ţării Domniei 
mele pe lângă cinstitul împărat la Ţarigrad de a închinat ţara 
cinstitului împărat şi au făcut pace ţării întregi şi tuturor săr¬ 
manilor domnii mele ». 

Relaţiile cu Ştefan Bocskay. Războiul cu Gabriel Bâthory. Iii 
Ardeal, după moartea lui Moise Szekely, urmară frământări până 
când izbuti să ia puterea nemeşul Ştefan Bocskay , născut la Cluj, 
în 1557, şi unchiu, după mamă, lui Sigismund Bâthory. El fu pro¬ 
clamat în 1604 principe al Transilvaniei de către refugiaţii de pe 
teritoriul turcesc; marele vizir îl recunoscu la 19 Noemvrie al 
aceluiaşi an, Secuii, prin dieta din Miercurea Mureşului, la 21 
Fevruarie 1605, iar dieta ţării la 8 Mai, la Târgul Mureşului. 

Radu Şerban a avut, la început, relaţii încordate cu Bocskay, 
deoarece acesta, pe deoparte sprijinea pe Movileşti, pe de altă 
parte era împotriva Imperialilor. Mai pe urmă însă, raporturile 
se îndulcesc şi se ajunge chiar la încheierea unui tratat de ami¬ 
ciţie şi alianţă, la 5 August 1605. Lui Radu i se asigură — prin 
acest tratat — şi un adăpost în Ardeal în caz de primejdie. Un şi 
mai mare succes pentru Bocskay este recunoaşterea împăratului 
Rudolf care renunţă în favoarea sa la stăpânirea Ardealului, ba 
îi dă şi comitatele Tokay, Bereg şi Ugocea (Iulie 1606). îndată 
după aceasta urmează tratatul de pace între Imperiali şi Turci, 
încheiat la Zsitvalorok, la 11 Noemvrie 1606, tot prin intermediul 
dibaciului principe al Transilvaniei. Se părea deci că va urma o 
eră de linişte pentru regiunile noastre, care avuseseră atâta de 
suferit în ultimii ani. Previziunea nu se îndeplini însă, deoarece 
Bocskay muri—se zice otrăvit—la 29 Decemvrie 1606, şi compe- 
tiţiunile pentru tron reîncepură. Dieta convocată la Cluj alese 
la 11 Fevruarie 1607 ca principe al Transilvaniei pe bătrânul 
Sigismund Rdkoczy. Candidaţi mai erau şi Valentin Homonnay, 

ginerele lui Râkoczy, şi Gabriel Bdthory , nepotul lui Ştefan Bât- 
hory, fostul rege al Poloniei (vezi şi voi. II, p. 334). Dar domnia 
lui Râkoczy dură puţin, numai până la 5 Martie 1608, când el se 
retrase, din cauza unei revolte a haiducilor , un corp de oaste 
ungar cu o organizare specială. De această revoltă se foloseşte 
Gabriel Bdthory care e proclamat principe, la 7 Martie 1608. In 
vârstă de numai 19 ani, Gabriel impresiona prin frumuseţea, 
puterea şi dărnicia sa, era însă afemeiat şi ambiţios fără măsură. 
Primit cu simpatie şi de ţară şi de stăpânitorii vecini, el sfâr¬ 
şeşte totuşi, din cauza firii sale, prin a-şi face pretutindeni duşmani 
şi pierde, în scurt timp, şi domnia şi viaţa. 

Radu Şerban are la început, relaţii bune cu noul principe: 
tratatul încheiat cu Bocskay este reînoit, la 31 Mai 1608; în Noem- 
vrie acelaşi an, Gabriel Bâthory încheie un tratat de alianţă şi 
cu domnul Moldovei, Constantin Movilă. Curând după aceasta 
însă, raporturile cu vecinii se strică. Imperialii sunt nemulţumiţi 
şi se hotărăsc să-l înlocuiască. In realizarea acestui plan, Radu 
Şerban, care păstrase bune legături cu Rudolf, putea să aibă 
rolul principal, aşa cum se întâmplase şi mai înainte, în cazul 
lui Moise Secuiul. De fapt, Radu nu făcu nici un act de ostilitate 
împotriva vecinului său din Ardeal. Dându-şi seamă însă că 
lucrul era posibil, împins apoi şi dc trufia sa, care 1 făcea să se 
viseze stăpân al tuturor ţărilor înconjurătoare, Gabriel Bâthory 
hotărî să atace el pe Radu, pe neaşteptate. Intr’adevăr, în mijlocul 
iernii, la 29 Decemvrie 1610, oastea sa porni din Ţara Bârsei, 
prin Bran, asupra Munteniei. Trei mii de oameni desfundară, cu 
lopeţile, drumul, de zăpadă, şi armata trecu peste munţi. Radu 
nepregătit, trebui să se retragă în grabă spre Moldova. Mama sa 
şi o parte din bogăţii căzură în mâinile năvălitorilor; el însuşi, 
dacă n’ar fi fost vestit, în ascuns, în ultima clipă, de un trimis 
al judelui sas din Braşov, Mihail ITeiss, ar fi avut aceeaşi soartă. 
Soldaţii lui Gabriel Bâthory făcură mari jafuri şi neorândueli; 
bisericile fură profanate, casele arse, populaţia schingiuită şi ne¬ 
cinstită ; a fost o groază şi un prăpăd, deoarece oamenii fuseseră 
surprinşi .în sate de sărbători; nu putuseră fugi, după obiceiu, 
în codrii, mai ales că era iarnă grea. 

Mitropolitul Matei al Mirelor, aflător în acea vreme în mă¬ 
năstirea Bistriţa, descrie astfel cele întâmplate: «...Câte tică- 

loşii şi vărsări de sânge şi profanări de biserici şi jafuri de mă' 
năstiri [s’au făcut], nu se pot spune cu deamănuntul, multe fiind 
şi mai presus de orice măsură; căci, fiind Deamul acesta neomenos, 
cu neomenie şi mare cruzime se purta cu cei ce-i avea în mână; 
prădau, ardeau, chinuiau, puneau cărbuni pe pântecele oamenilor, 
scoteau ochii, tăiau mânile, jupuiau pieile de pe genunchi.. . 
Şi mai ales se aprindea mânia lor împotriva monahilor şi preoţilor 
pe care, cu multe chinuri şi încercări, îi ucideau. Iar desfrânări 
şi lucruri ruşinoase se făceau multe... Şi năvălind ca hoţii în mă¬ 
năstirea noastră, furând toate giuvaerurile câte le căpătase şi 
sfărâmând mormintele domnilor şi stricând lespezile bisericii, 
crezând să afle bogăţie de aur, puindu-şi numele de furi de lucruri 
sfinte şi scormonitori de morminte, s’au întors... Au sfărâ¬ 
mat şi mitropolia dela Argeş, cea foarte scumpă, şi toate 
sfintele mănăstiri şi mănăstirile de călugăriţe şi bisericile le-au 
distrus ». 

Gabriel Bâthory intră în Târgovişte la 26 Ianuarie 1611 şi 
Îşi luă titlul de «Principe, din mila lui Dumnezeu, al Transil¬ 
vaniei şi Valahiei Transalpine ». Trimise apoi la Stambul un sol 
cerând domnia Munteniei pentru sine şi explicând expediţia sa 
prin aceia că Radu ar fi voit să-l răstoarne, de comun acord cu 
unii pribegi din Polonia. De aceea, el i-a luat înainte. Turcii nu 
încuviinţară însă cererea şi numiră ca domn al Ţării Româneşti 
pe Radu Mihnea, pretendentul din 1601—2. Bâthory trebui să 
se retragă ; la 16 Martie el era înapoi la Braşov, la 22, noul domn 
intra în Târgovişte. 

Intre timp, Radu Şerban, încheiase, în Moldova, la Roman, 
împreună cu Constantin Movilă, un tratat cu Imperialii (20 Fe- 
vruarie 1611). O nouă oaste trebuia să restabilească în tron pe 
domnul fugar şi să pedepsească pe Bâthory. La începutul lui 
Mai, această oaste, cuprinzând şi Moldoveni, Cazaci şi Poloni, 
intră în Ţara Românească şi sili pe Radu Mihnea să se retragă, 
fără luptă, la Giurgiu. Târgoviştea primi cu bucurie pe fostul 
domn; îndată după aceea, armata porni împotriva lui Bâthory. 
Carpaţii fură trecuţi nu prin trecătorile obişnuite, ci pe poteci, 
între Bran şi Timiş; la 7 Iulie, oastea era lângă Braşov. Gabriel 
Bâthory, care nu se aşteptase la o sosire atât de rapidă, avea 
forţe mai numeroase decât acelea ale lui Radu Şerban. Lupta s’a 


www.dacoromanica.ro 



RĂZBOIUL CU GABRIEL BATHORY 


9 


dat pe câmpia dintre oraş şi satul Sâmpietru, în acelaşi loc unde 
avusese loc şi lupta cu Szekely. La început se părea că biruinţa 
va fi a lui Bâthory: atacul călăreţilor lui silise trupele noastre 
să se retragă până în şanţurile cetăţii. Când însă se produse izbi¬ 
tura călărimii grele polone, care aşteptase, nevăzută, în dosul 
morii de hârtie, şi când Radu dădu un contra atac, trupele lui 
Bâthory, în primul rând Săcuii, se debandară şi zvârliră armele. 
Mii de morţi rămaseră pe câmpul de luptă. A doua zi, domnul, 
însoţit de Saşii din Braşov, vizitând locul bătăliei şi văzând mul¬ 
ţimea celor căzuţi, spuse: «Dumnezeu din cer a dat aceasta; 
eu sunt prea slab pentru a o săvârşi ». Porunci apoi să se strângă 
trupurile şi deasupra lor ridică o movilă, aşezând şi o cruce fru¬ 
moasă de lemn, cu inscripţie în limba română, arătând faptele. 
Gabriel Bâthory scăpă cu fuga în Sibiu; din goană, îşi pierdu 
— aşa cum arată cronica Ţării Româneşti — «cuşma din cap » 
cea împodobită cu pene de vultur; platoşa şi-o împodobise cu o 
piele de tigru. 

Dacă Radu Şerban, după această biruinţă, ar fi procedat 
repede, ca odinioară Mihai Viteazul, Ardealul ar fi fost al lui. 
El nu îndrăzni însă să atace imediat Sibiul; n’avea, de altfel,nici 
artileria de asediu necesară. Imperialii, greoi de ca obiceiu, lăsară 
să treacă timpul; armata lor, comandată de Forgâch, făcu gre¬ 
şeala să se ocupe de alte cetăţi, în loc să termine cu Sibiul. Era 
totdeodată şi teama, din partea lor, ca nu cumva Radu Şerban 
să ocupe ţara şi s’o păstreze pentru el, cum se întâmplase cu Mihai. 
Intre timp, Bâthory, ajutat de un fost căpitan al lui, Nagy, care 
trădă pe Imperiali, îşi refăcu o oaste; nobilimea ne voi să ajutu 
pe Forgâch iar Turcii, după ce aşezară din nou pe Radu Mihnea. 
în scaun, pătrunseră, prin pasul Buzăului, la 15 Septemvrie, în 
Ardeal. In asemenea împrejurări. Radu Şerban şi Imperialii 
trebuiră să se retragă. Trecând îndărăt Carpaţii pela Rucăr, ei 
luară drumul Moldovei, hărţuiţi necontenit de Tătari, care izbu¬ 
tiră, într’o luptă la Bacău , să sfărâme cavaleria polonă. Cu greu 
se atinse Suceava; de aci, Radu îşi luă familia şi ce-i mai rămăsese 
din vistierie şi trecu în Polonia, iar după aceea în Austria, la Viena 
(Decemvrie 1611). Forgâch se retrase prin Câmpulung, Cârlibaba, 
Maramureş în Ungaria superioară; abia un sfert din oastea ini¬ 
ţială ajunse acasă. 

Pribegia şi moartea sa. Radu Şerban şi-a sfârşit viaţa între 
străini, la Viena. El a intervenit, e drept, în mai multe rânduri, 
pe lângă împărat, în 1612, 1614, 1616, ca să fie ajutat să-şi reia 
tronul, dar fără să izbutească a determina o expediţie. O în¬ 
cercare pe care o face, cu mijloace proprii, în vara anului 1616, 
se isprăveşte printr’o înfrângere, oastea sa fiind bătută rău de 
Skender Paşa, la hotarul de miazănoapte al Moldovei (pe acolo 
voia să coboare spre Ţara Românească, deoarece prin Ardeal 
era cu neputinţă, Principele Gabriel Bethlen interzicând trecerea). 

în 1614 şi 1617, găsim pe Radu locuind în oraşul Tirnavia , 
în 1619 în oraşul Modor, amândouă sub stăpânirea împăratului, 
în 1620 e din nou la Viena. Avea greutăţi băneşti, pensia de 200 
de florini lunar pe care i-o servea cămara imperială, achitându-i-se 
neregulat şi, de obicei, cu întârziere. 

A murit la Viena, se pare în ziua de 13 Martie 1620. O scri¬ 
soare din acest oraş, cu data 14 Martie anunţă decesul. A fost 
îngropat în ziua de 16, în biserica Sf. Ştefan, rezervată marilor 
personalităţi, ceea ce arată prestigiul de care se bucura la Curte 
domnul pribeag. Ni s’a păstrat testamentul său, scris în româ¬ 
neşte , la 28 Fevruarie 1620, în prezenţa Mitropolitului Dionisie 
Ralli Paleologul şi a mai multor martori. 

Ctitoriile şi familia lui Radu Şerban. Pe când era boier, la leat 
7097 — deci 1588 sau 1589 — a refăcut Radu Şerban mănăstirea 
•Comana, ctitoria lui Vlad Ţepeş (vezi şi voi. II, ed. IV, p. 50). Aci au 
fost reînhumate, la finele lui Noemvrie sau în Decemvrie 1640, 
rămăşiţele sale pământeşti, aduse dela Viena; mai târziu, în 1667, 
Noemvrie 13, ele au fost aşezate în aceeaşi groapă cu ale lui Dră- 
ghici Cantacuzino, nepotul său de fiică, şi cu ale lui Constantin, 
fiul lui Drăghici. O altă ctitorie a lui Radu Şerban a fost biserica 
-din Coeni (Vlaşca), refăcută în 1671 de fiică-sa Ilinca şi de fe¬ 
ciorii ei. La Muntele Alhos, el dărui mănăstirii Xenofon, prin 
hrisovul din 3 August 1607, nouă mii de aspri şi moşiile Raţca şi 
Siliştea (vezi şi harta Nr. 6). 

Radu a fost căsătorit cu Elena , fiica lui Udrişte vistierul 
din Mărgineni, şi a avut cu ea trei copii, două fete şi un băiat. 
Fata cea mai mare, Anca, s’a măritat la 10 Iulie 1618 cu Nicolae 
Pătraşcu, fiul lui Mihai Viteazul; împăratul îi dă ca dar de nuntă 
un pahar de argint în valoare de 200 de florini. Fata cealaltă, 

llinca , născută la Suceava, când maică-sa a trebuit să fugă în 
faţa oştilor lui Gabriel Bâthory, s’a căsătorit cu Constantin Can- 
tacuzino postelnicul ; unul din copiii ei, Şerban, va ajunge domn 
al Ţării Româneşti, în 1678. Băiatul lui Radu Şerban e numit, 
într’un hrisov din 1615, dela Radu Mihnea, Io Basarab voevod ; 
a fost căsătorit cu Arghira şi a avut un fiu Alexandru. A murit 
de tânăr şi a fost îngropat la mitropolia din Târgovişte; pentru 
odihna sufletului lui, bunică-sa, doamna Maria, dă mitropoliei 
satul Şerbăneşti. 

In afară de copiii legitimi, Radu a mai avut, cu o văduvă, 
« Elina, fata popei Costandin din oraş din Bucureşti », stabilită 
în satul Tântava, şi doi nelegitimi, pe Constantin , care va ajunge, 
în 1654, după Matei Basarab, domn, şi pe Alexandra. Poate tot 
fiu nelegitim al lui Radu să fie şi acel « Neagul voevod snă (adică 
fiul!) răposatul Basarab voevod » care se afla la Ţarigrad în Aprilie 
1633, urmărind tronul Moldovei. 

Radu Şerban e una din figurile însemnate ale istoriei noastre. 
Fără să poată ajunge la înălţimea marelui său predecesor, el are 
totuşi unele însuşiri care amintesc pe acesta. Contemporanii l-au 
preţuit. Mihail IFeiss, judele Braşovului, îl arată ca fiind « foarte 
priceput in meşteşugul războiului » iar mitropolitul Matei al Mi- 
relor, care se bucurase de protecţia şi dărnicia domnului, îi face 
portretul următor: «Şerban era om mintos, viteaz, bun, blând 
şi plin de omenie; săraci şi străini, toţi aflau loc în inima lui; 
ţara o guverna bine ». 

< Stătut-au la mare amestecătură fi 
zarvă scaunul ţării după moartea lui 
Simeon Vodă; că erau feciorii Eremiei 
Vodă trei... eară a lui Simeon erau 
feciori cinci... Deci se Imperechiară 
boierii ţi cu dânşii , şi ţara In două 
părţi: o parte ţinea cu casa 1 eremiei 
Vodă, eară altă parte cu casa lui Simeon 
Vodă *. 

(Letopiseţul Iui Miron Costin). 


Simion Movilă. Lui Ieremia Movilă îi urmă pe tron fratele 
său Simion (10 Iulie 1606). Potrivit « uricelor » adică privilegiilor 
pe care Ieremia le obţinuse dela Poartă, ar fi trebuit să-i urmeze 
feciorii săi; aceştia erau însă nevârstnici: cel mai mare, Constantin , 
avea, după mărturia unui contemporan, 8 sau 9 ani. Turcii dădură 
deci domnia lui Simion care, pe lângă daruri bogate, le trimise, 
îndată după învestitură, şi tributul: 32.000 de scuzi, opt cai de 
trăsură şi diferite blănuri între care şi de zibelină. 

Sub raportul politicii externe, nu-i de mirare deci că Simion 
se arată deplin supus sultanului; cu Polonii în schimb, relaţiile 
erau reci, deoarece aceştia susţineau pe fiii lui Ieremia. De altfel, 
domnia sa fu scurtă: un an şi ceva peste două luni. La 24 Sep¬ 
temvrie 1607, domnul murea, după unii otrăvit şi anume chiar 
de cumnată-sa, doamna Elisaveta a lui Ieremia Vodă. Un ra¬ 
port veneţian din Constantinopol afirmă că vinovaţi de această 
crimă ar fi boierii ţării cari nu iubeau pe domn «din pricina 
cruzimii sale ». Se poate însă ca să fi fost şi o moarte naturală, 
deoarece Simion, în momentul suirii pe tron, era, cum spune 
cronica, « om mare de zile, sosit la bătrâneţe ». Mormântul său se 
află la mănăstirea Suceviţa; o foarte frumoasă lespede, de marmură 

sculptată, a fost aşezată deasupra de fiul său Gavril, în 1620, 

Martie 15 25 (ve¬ 
zi şi fig. 3). 

Simion s’a că¬ 
sătorit cu o ca¬ 
tolică, Margareta, 
sau Marghita ca¬ 
re, după măritiş, 
şi-a schimbat nu¬ 
mele în Metania ; 
aşa i se spune în 
inscripţiile de pe 
mormântul unu¬ 
ia din fii şi mor¬ 
mântul soţului 
ei. Au avut şapte 
copii, şasebăeţi: 
Pavel, mort la 24 
Mai (stil vechiu) 
1607, Mihail, Ga¬ 
vril, Petru, Moi- 
se, Ioan şi o fată: 
Teodosia, moartă 
în 1596. Mihail şi 
Moise au domnit 
în Moldova, Ga- 
vriil în Ţara Ro¬ 
mânească, iar Pe¬ 
tru a ajuns mi¬ 
tropolit al Chie- 
vului, una din fi¬ 
gurile cele mai de 
seamă ale orto¬ 
doxiei. 

Mihail Movilă 
şi Constantin Mo¬ 
vilă. Urmează, 
în istoria Mol- 


Fig. 3. —• Acoperământul de mormânt al lui Simion Movilă, la 
mănăstirea Sucfeviţa. Inscripţia e în limba slavă. 

dovei, după moartea lui Simion, o epocă de lupte pentru domnie, 
de « mare amestecătură şi zarvă » cum spune Miron Costin, epocă 
ce aminteşte întru câtva aceea a urmaşilor lui Alexandru cel Bun. 
In urma lui Ieremia Movilă, rămăseseră trei feciori, toţi minori - r 
în urma lui Simion, cinci, de asemenea minori; cele două văduve, 
Elisaveta şi Marghita, femei aprige şi ambiţioase amândouă, 
voiau să asigure tronul fiecare copiilor ei. Se formară deci două 
partide, o seamă dintre boieri, ţinând cu feciorii lui Ieremia, altă 
seamă cu aceia ai lui Simion. Elisaveta avea sprijin şi dela Poloni, 
deoarece măritase pe una din fetele ei cu nobilul Ştefan Potocki, 
iar pe alta cu nobilul Wiszniewiecki. 

După moartea lui Simion luă tronul Mihail sau Mihăilaş , 
fiul său cel mai mare. Foarte curând însă, la sfârşitul lui Sep¬ 
temvrie sau începutul lui Octomvrie, Constantin , fiul cel mai 
mare al lui Ieremia, se întoarse şi goni pe Mihăilaş. Dar tot în 
Octomvrie, acesta (de fapt, mama sa şi boierii care-i sprijineau) 
reveni şi sili pe văru-său să plece « cu fuga » din Iaşi; o sumă de 
care boiereşti fură ajunse şi «jăcuite » la satul Mălăeşti, în timpul 
retragerii precipitate (vezi şi harta Nr. 2). La 16 Noemvrie 1607, 
Mihăilaş făcea o danie mănăstirii Galata. O lună după aceea. 
Constantin, ajutat de cumnaţii săi poloni şi de un detaşament 
de Cazaci, se reîntorcea şi bătea pe Mihăilaş la Ştefăneşti (16 sau 
19 Decemvrie), silindu-1 să se refugieze în Ţara Românească, la 
Radu Şerban. Aci, el muri după puţin timp, (27 Decemvrie stil 
vechiu 1607) şi fu îngropat la mănăstirea Dealului, unde se vede 
şi astăzi piatra lui de mormânt; avea numai 16 ani şi jumătate. 

Constantin Movilă a domnit dela 16 (sau 19) Decemvrie 1607 
până la 20 Noemvrie 1611, sub tutela mamei sale, Elisaveta. 

Fapte deosebite nu sunt de relevat sub raportul intern. Miron 
Costin, în letopiseţul său, referindu-se la această domnie, spune 
că «după socoteala tinereţilor», Constantin Vodă «n’au păzit 
datoria sa deplin către împărăţie. Ce. . . dintâiaşi dată birul 
anului dintâi nu l-au plinit; şi aşa, scârbindu-se împărăţia, au 
mazilit pe Constantin Vodă şi au dat domnia lui Ştefan Vodă 
Tomşa ». Explicaţia mazilirii e însă mai complexă decât o pre¬ 
zintă cronicarul. A contribuit la aceasta şi sprijinul pe care Con¬ 
stantin l-a dat lui Radu Şerban, după năvălirea lui Gabriel Bâ- 
thory in Ţara Românească. Cu acest prilej, el încheie chiar şi un 

tratat de alianţă cu Imperialii (vezi mai sus, p. 8), fapt care 
de sigur a ajuns la cunoştinţa Porţii. Pe de altă parte, legăturile 
strânse cu Polonii, tocmai într’o vreme când relaţiile dintre ace¬ 
ştia şi Turci merg înăsprindu-se, n’au fost nici ele de natură să-i 
consolideze tronul. Aşa se face că Sultanul hotărăşte înlocuirea 
şi numeşte ca domn al Moldovei pe Ştefan Tomşa (20 Noemvrie 
1611). 

Ştefan Tomşa. Acesta se dădea drept fiu al voevodului Tomşa, 
cel care înlăturase pe Despot şi isprăvise tăiat de Leşi la Lw6w, 
In Mai 1564 (vezi voi. II, 199—200); filiaţia e însă nesigură. 
Dacă, într’adevăr a fost fiul lui Tomşa, atunci n’a putut fi decât 
fiu nelegitim. Miron Costin îl arată «dirept Moldovean.. . din 
sat din Oteşti, de pe valea Răcătăului, din ţinutul Putnei »; un 
■document, mult posterior însă, de pe vremea lui Constantin Ma- 
vrocordat, adaogă ştirea, transmisă prin tradiţie locală, că «fiind 
Ştefan Vodă Tomşa copil mic şi sărac... au învăţat carte aicea 
în sat în Rădăşani şi miluindu-1 Dumnezeu cu domnie, au venit 
aicea la Rădăşăni şi... au făcut biserică şi jăluind oamenii că 
li-i locul strâmt şi n’au unde se hrăni, le-au dat ş’o bucată de loc 
■din hotarul târgului Băii ». 

Tomşa a avut o tinereţe aventuroasă. Bun ostaş, el a luptat 
■ca mercenar prin multe părţi, ajungând până în Pirinei, unde a 
luat parte la asediul cetăţii Jaca, şi în Asia, unde s’a luptat în 
armata turcă împotriva Persanilor. înainte de a i se da domnia, 
•era la Stambul, în slujba ţării, pe lângă capuchehaiele adică re¬ 
prezentanţii diplomatici ai Moldovei. 

In vara anului următor, 1612, Constantin Movilă, veni să-şi 
reia tronul; oastea lui, alcătuită din Poloni, Cazaci, şi oameni 
de ţară, era comandată de cumnatul Potocki. Tomşa avea şi ceva 
ajutor dela Tătari. Lupta s’a dat pe şesul din faţa Popricanilor 
aproape de Prut la locul numit Cornul lui Sas (19 Iulie 1612). 
« Intr’acel loc — spune Miron Costin — au făcut ostile lui Ştefan 
Vodă şi Tătarii năvală asupra Leşilor; şi n’au ţinut războiul nimic ă 
Leşii, de nice tunurile n’au apucat odată să sloboadă ». Atât Con¬ 
stantin cât şi cumnatu-său Potocki căzură prizonieri: cel dintâi fu 
luat de un Tătar şi, pe când era trecut peste Nipru, într’o luntre 
mică, se înecă; cel de al doilea stătu închis mai multă vreme la 
.Stambul. O sumă dintre boierii cari ţineau de casa lui Ieremia ş i 

veniseră eu oastea căzură şi ei prinşi; fiind duşi în faţa lui Tomşa, 
acesta puse să-i taie. Au pierit atunci Yasile Stroici logofătul, din 
vechia şi vestita familie a Stroicilor, Balica hatmanul, ctitorul 
mănăstirei Frumoasa, Chiriţă postelnicul Paleologul, a cărui soţie 
era rudă cu Constantin Movilă, Miron stolnicul şi alţii, treizeci şi 
doi la număr cu toţii. « Eară pre Yasile Stroici — povesteşte Miron 
Costin — îl ertase Ştefan Tomşa; numai învăţase pre Nicoriţă 
ar masul să-l ducă să vadă peirea celorlalţi, ca să-i hie grije mai 
pe urmă de moarte. Că era om tânăr Stroici, şi din casă mai 
vechiu şi cinsteş decât toate casele în ţară. Ce, zilele lui cele 
sfârşite, cum zice cuvântul, văzând că merge la peire, şi nu-i spu¬ 
sese armaşul povestea, s’au apucat de sabia unui daraban să 
moară cu răscumpărare, că era om de firea lui inimos. Ce îndată 
l-au împresurat darabanii şi n’au apucat să scoată sabia, care 
lucru dacă au spus armaşul lui Ştefan Vodă, îndată au pus de 
l-au omorît şi pe dânsul, răcnind Ştefan Vodă: «Ai, câinele; 
au vrut să moară cu soţi ». Şi pre câţi îi aducea, pe toţi îi 
omora ». 

Tomşa avea dreptul să-i omoare, deoarece se ridicaseră îm¬ 
potriva domniei. Dar şi de felul său, el nu putea mistui pe boieri, 
în genere; se purta aspru cu ei, fiindcă aşa cum arată Mitropolitul 
contemporan Matei al Mirelor, «aceştia erau nedrepţi faţă de 
sărăciine ». Miron Costin povesteşte de călăul lui Tomşa «un 
ţigan. .. gros şi mare de trup » care de multe ori striga domnului, 
arătând la boieri: «Doamne, s’au îngrăşat berbecii, buni sunt de 
junghiat? Ştefan Vodă, la aceste cuvinte, râdea şi dăruia bani 
ţiganului », 

Astfel stând lucrurile, nu sunt de mirare cele ce s’au întâmplat 
în toamna anului 1615 (sfârşitul lui Septemvrie, începutul lui 
Octomvrie), când boierii s’au ridicat asupra lui Tomşa şi i-au 
cerut să părăsească domnia. Răsculaţii atrăseseră de partea lor 
şi pe slujitori adică armata de ţară; Tomşa avea pe dărăbanii 
unguri, cărora le dădu solda înainte; strigă şi târgul în leafă adică 
angajă pe târgoveţii cari voiau să lupte contra plată; îi mai 
veniră în ajutor şi nişte steaguri de călăraşi din Ţara de Jos care 
tocmai sosiseră «la căutare » adică pentru a fi inspectaţi. Lupta 
s’a dat în marginea Iaşilor «deasupra fântânii lui Păcurar » şi 
boierii răsvrătiţi fură învinşi. Mulţi dintre ei căzură în mâna 

domnului, între alţii Bărboi vornicul şi feciorul său; primul fu 
tras în ţeapă chiar pe locul bătăliei, cel de al doilea fu spânzurat 
în faţa casei părinteşti; în total pieriră atunci, după o scrisoare 
a caticelaiului ardelean Simon Pâchy, din 2 Noemvrie 1615, 
şaptezeci şi doi de boieri , ale căror capete fură umplute cu paie. 
Alţi trei mari boieri, Beldiman logofătul, Sturdza hatmanul şi 
Boul vistiernicul, care izbutiseră, după luptă, să fugă în Ţara 
Românească, fură prinşi din ordinul marelui vizir, prieten cu 
Tomşa, şi trimişi în obezi acestuia; numărul celor tăiaţi se ridică 
deci la şaptezeci şi cinci. 

Dar abia se isprăvi răscoala şi o altă primejdie ameninţă pe 
Tomşa. Doamna Elisabeta, vrând să aşeze în scaunul Moldovei 
pe cef de al doilea fiu al ei, pe Alexandru, porni cu armată spre 
Iaşi. Comandant era ginerele ei Wiszniewiecki; un viitor ginere s 
tot leah, Korecki, se afla şi el printre căpetenii. Lupta se dădu 
la satul Tâtăreni , în ziua de 12 ţ 22 Noemvrie 1615, începând dis- 
de-dimineaţă. Artileria lui Tomşa bătu prea departe, comandantul 
ei trădând pe domn. Călărimea nu putu rezista şi se împrăştie; 
dărăbanii, rămaşi singuri, se retraseră la o râpă, deasupra Tău- 
teştilor, apărându-se. Erau un corp de elită, căruia Tomşa îi 
dăduse o deosebită atenţie. Polonii le cerură să se predea, făgă- 
duindu-le viaţa. Dar după ce dărăbanii *— încrezându-se în cu* 
vântul dat — depuseră armele, fură tăiaţi până la unul. Tomşa 
trebui să se retragă spre miazăzi; înfrânt a doua oară, în apro-, 
pierea Tecuciului, la 24 Ianuarie 1616, el trecu în Ţara Românească; 
de aci, partizanii săi făcuseră incursiuni repetate, ajungând până 
la Bârlad şi chiar la Vaslui. Domn în Moldova rămase Alexandru 
Movilă. 

Alexandru Movilă. Stăpânirea acestuia dură puţin, niciun an 
de zile (22 Noemvrie 1615 ■— 2 August 1616). Din punct de vedere 
intern, treburile le purtau boierii din divan, în fruntea cărora sta 
vornicul Nistor Ureche. Sub raportul extern, era necontenita 
ameninţare din partea lui Tomşa; Leşii trebuiră să respingă in¬ 
cursiunile repetate ale oamenilor acestuia. Turcii socotiră însă că 
o asemenea stare de turburare şi nesiguranţă nu mai putea fi 
toleiată şi recurseră la o măsură radicală: numiră ca domn al Mol¬ 
dovei pe Radu Mihnea care domnea în Ţara Românească şi însăr¬ 
cinară pe Skender, paşa Silistrei, să-l instaleze în scaun, iar pe 

Tomşa îl puseră în obezi şi-l trimiseră la Stambul unde sosi în 
ziua de 1 August 1616. 

Peste două zile avea loc lupta între armata turcească şi mica 
oaste a lui Alexandru Movilă. Wiszniewiecki murise între timp, 
se zice otrăvit, aşa încât comanda trecuse asupra Iui Korecki. 
Acesta avea numai yreo 600 de ostaşi, restul plecase în Polonia. 
In schimb, Skender Paşa dispunea de forţe însemnate, la care se 
mai adăogară şi ajutoare ardelene. Normal ar fi fost ca Alexandru 
Korecki şi Doamna Elisaveta să se retragă din timp; mândria 
împiedecă însă pe fălosul comandant leah s’o facă. Când se hotărî, 
în sfârşit, era prea târziu: Turcii îi ajunseră cu o seamă de « oaste 
sprintenă » la Dracşani, în ţinutul Hârlăului şi, după o scurtă 
luptă, îi luară prinşi mai pe toţi (3 August 1616) .Pe boieri îi' răs¬ 
cumpără Radu Mihnea. «Eară Doamna—povesteşte Miron. 
Costin — la mare ocară au sosit; de care singură au mărturisit 
cătră boieri: trecând cu carul, au văzut pe boieri şi lăcrămând 
au zis: Boieri, boieri, ruşinatu-m’au păgânul 1 » înainte de a porni 
spre Stambul unde îşi sfârşi zilele în haremul unui Agă, Doamna 
Elisaveta îşi tăie părul şi-l trimise mănăstirii Suceviţa, ctitoria 
soţului ei; şi astăzi, el poate fi văzut acolo, într’o cutie sferică de 
argint, atârnată sub policandru. Korecki a ieşit după câtva timp 
din robie «cu multă cheltuială »; Alexandru şi fratele său mai 
mic Bogdan au fost duşi la Stambul; ultimul a rămas pentru 
totdeauna între Turci, s’a făcut chiar mahomedan, căpătând, în 
schimb, demnitatea de capigibaşe. 

« La această ocară — încheie Miron Costin — au sosit casa lui 
Ieremia Vodă; şi poate hi pentru răutăţile < doamnei Elisaveta >, 
că era o femeie răpitoare, precum spun, şi de vreme ce şi pre 
cumnatu-său, pre Simeon Vodă ea l-au otrăvit (de va fi aşa), şi 
de frica lui Dumnezeu depăratată ». 

CREŞTEREA INFLUENŢEI GRECEŞTI: RADU MIHNEA 
ŞI URMAŞII SĂI PÂNĂ LA MATEI BASARAB. 
MIŞCĂRILE ÎMPOTRIVA GRECILOR 

« .. .Aflatu-s'au şi s’au adevărat cum 
toate nevoile şi sărăcia ţării se încep 
dela Grecii streini, carii amestecă dom¬ 
niile şi vând ţara fără milă... şi daca 
vin aici tn ţară, ei nu socotesc să umble 
după obiceiul ţării, ci strică toate lucru¬ 
rile bune, şi adaugă legi rele şi asuprite »- 
(Aşezământul lui Leon Vodă, 1631). 

Radu Mihnea. Radu Mihnea era fiul lui Mihnea Turcitul (vezi 
voi. II, ed. IV, p. 233). Copil fiind, a stat câtăva vreme la mănăstirea 
Iviron dela Sfântul Munte, apoi timp mai îndelungat la Veneţia 
şi la Padova unde a învăţat carte. După încercările nereuşite 
din 1601—1602, el izbuti să ocupe scaunul Munteniei în 1611: 
numit în Ianuarie, intră la 22 Martie în Târgovişte. Silit apoi» 
în Maiu, să se retragă pentru scurt timp în faţa lui Radu Şerban 
care scobora cu oaste din Moldova, el reluă domnia la 29 Sep j 
temvrie 1611 şi o păstră până la 3 August 1616 (vezi şi fig. 4). 

începuturile stăpânirii lui fură grele. Boierii nu vedeau cu ochi 
buni pe « acest Domn turc » cum spun ei într’o mişcătoare serj-' 
soare adresată pribeagului Radu Şerban. «In ţara noastră — 
adaogă dânşii — acum strigă hogea, că-şi ţine acest domn fraţii 
şi surorile în casă cu el şi sânt Turci. . . (Faptul era exact!). Şi 
robii cari au scăpat de prin catarge (adică din galere!) şi de prin- 
tr’alte robii, măcar dela Mihai Vodă, domnul cine este în ţară 
el <îi> dă Turcilor şi alte multe nevoi care nu le-am scris ». Să 
facă deci ştire Radu Şerban de toate acestea împăratului creştin 
şi să vie cu oastea să-i scape; ei aşteaptă cu credinţă « căci inima 
noastră nu se poate suferi cu păgânii ». 

Creşterea influenţei greceşti. Un alt motiv puternic de nemulţu¬ 
mire era faptul că domnul avea pe lângă sine mulţi Greci pe care îi 
numise în dregătorii, îndepărtând deci dela acestea pe boierii de ţară, 
băştinaşi. Şi mai înainte fuseseră dregători greci in Ţările noastre, 
îi constatăm încă de pe vremea lui Mircea cel Bătrân şi Alexandru 

Fig. 4. — Carte domnească dela Radu Mihnea, In româneşte, având data 2 Mai 7122 (1614). 
începutul şi sfârşitul sunt tn limba slavă. 


cel Bun. In pamfletul bizantin «Coborîrea lui Mazaris în Iad », 
scris pe la 1415, se vorbeşte de un oarecare II&Ao<; dpyupâ? (adică 
Arghiropol) care, slujind la curtea voevodului Valahiei, s’a îm¬ 
bogăţit în scurt timp, ceea. ce a decis şi pe alţii să se ducă acolo, 
în acelaşi scop. Logofătul Filos al lui Mircea cel Bătrân, jude¬ 
când după nume, era, foarte probabil, grec. Tot aşa Sarandino 
logofătul pomenit în documentele anilor 1430—1431, tot aşa 
Kirakola , vistiernicul şi vameşul lui Ştefan cel Mare. Manoil 
Grecul (rp-hMHHa), un alt boier al lui Ştefan era sigur grec, după 
cum greci erau Dumitru Ch ; riţâ Paleologu, ruda Movileştilor (vezi 

mai sus, p. 17), Iane şi Andronic Cantacqzino , din timpul lui 
Mihai Viteazul. 

Prezenţa dregătorilor de origine greacă se explică şi prin nu¬ 
meroasele legături pe care le-au avut ţările noastre cu lumea 
elenică sub raportul religios, economic şi social. Primii mitropo- 
liţi ai Munteniei, Iachint Critopol, Antim (frate cu Iacliint!) şi 
Hariton au fost Greci; Nifon, reorganizatorul bisericii muntene, 
sub Radu cel Mare, era de acelaşi neam; în timpul lui Neagoe 
Basarab « ctitor mare a toată Sfetagora » adică a Muntelui Athos, 
numărul clericilor greci aşezaţi in-ţară sporeşte; mulţi din ei ajung 
egumeni in mănăstirile noastre. Cu vremea, şi de sigur şi sub 
influenţa acestora, unele din mănăstiri sunt închinate marilor 
mănăstiri sau lavra din Orientul creştin, adică aşezate sub oblă¬ 
duirea acestora. Prima mănăstire românească închinată e aceea 
din Peri (Maramureş), pe care ctitorii ei, Drag şi Baliţă, o aşează 
în 1391 sub ascultarea patriarhiei din Constantinopol. în Mun¬ 
tenia, schitul Stăneşti din Vâlcea e închinat în 1577 de ctitorul 
său, patriarhiei de Alexandria; în 1588 mănăstirea Bucovăţ de 
lângă Craiova, e închinată mănăstirii greceşti Sf. Varlaam; în 
1599, Mihai Viteazul închină ctitoria sa din Bucureşti, mănăstirea 
Mihai Vodă, mănăstirii Simopetra dela Muntele Athos. Radu 
Mihnea face acelaşi lucru în 1615 cu ctitoria sa din Bucureşti 
pe care o pune sub ascultarea mănăstirii Iviron dela Sfântul 
Munte. Tot aşa în Moldova: mănăstirea Secul e închinată de cti¬ 
torul ei, vornicul Nistor Ureche, mănăstirii Xeropotam dela 
Athos; tot de aceasta ascultă şi mănăstirea Sf, Paraschiva din 
Iaşi, în timp ce Golia ascultă, începând dela 1606, de mănăstirea 
Vatoped (tot la Athos), iar Galata, dela 1618, de Sfântul Mor¬ 
mânt (vezi şi harta nr. 6) 

Sub raportul economic, legăturile sunt străvechi, din vremea 
cetăţilor greceşti şi se menţin în tot cursul evului mediu. în por¬ 
turile şi oraşele noastre erau o sumă de negustori greci cari adu¬ 
ceau mărfuri străine, în special din răsărit «de peste mare *, şi 
exportau produsele locale. După căderea Constantinopolului, ei 
devin marii furnizori ai imperiului turcesc, ei procură mierea, 
ceara, oile, seul, lemnele, sarea şi celelalte produse necesare. Foarte 
multe din aceste produse, le iau dela noi, din ţările noastre, care 
şi capătă numele de « chelerul » adică locul de aprovizionare sau 

cămara împărăţiei. în secolul al XVI-lea, negustorii greci sunt 
foarte numeroşi, atât în Muntenia cât şi în Moldova. Cercetând 
o listă moldovenească privitoare la goştina, adică dijma din oi, 
datată 12/22 Mai 1591, constatăm că marea majoritate a gelepilor 
adică a negustorilor cari strângeau această dijmă, în vederea ex¬ 
portului la Constantinopol, sunt greci. întâlnim nume ca Lampos 
Katzikis, Tamiris Stanos, Teodor Speriliotis, Gherocharitos, Rhizos 
Kloneis, Andrei Vranas, Timos Turbantianos, Ioan Matzarakis, 
Teodor Uranitis, Chanterinos, Lampos Morpheas, etc. etc. La 
fel era şi în celelalte ramuri ale negoţului care interesau exportul 
în împărăţia turcească. 

Se adăoga faptul că domnii, cu prilejul numirii, aveau chel- 
tueli mari, cu darurile şi plocoanele pe care ■ trebuiau să le îm¬ 
partă la toţi meghistanii din Stambul. Banii necesari se împru¬ 
mutau de obicei dela bancherii de acolo, mulţi din ei greci.; pentru 
a-i rambursa, domnii le concesionau strângerea unor impozite, 
ca de pildă goştina oilor sau dijma din miere şi ceară. Bancherii 
veneau, evident, cu oamenii lor de încredere, şi astfel numărul 
Grecilor sporea şi pe calea aceasta. Adesea, aceşti oameni de afa¬ 
ceri căpătau şi câte o dregătorie. 

Sub raportul social, constatăm, mai ales în veacul al XVI-lea, 
legături de rudenie între domnii sau boierii noştri şi familiile 
de seamă greceşti. Una din fiicele lui Mircea Ciobanul s’a căsă¬ 
torit cu fratele lui Mihail Cantacuzino Şeitanoglu, o alta a luat 
pe Stamatie, nepotul patriarhului Ioasaf din Constantinopol. 
Alexandru al Il-lea, fratele lui Petru Şchiopul, a avut de soţie 
o greco-italiană, pe Ecaterina Salvaressos din Pera; Iancu Sassu 
pe o greacă din insule, Maria, Petru Şchiopul pe Maria Amirali 
din Rhodos; fiica lui Petru Şchiopul a luat pe Zotu Tzigara. Prin 
asemenea înrudiri, numărul Grecilor veniţi în ţară sporea; sporea 
de asemenea numărul dregătorilor de această origine. 

Aşa dar, ca o urmare a multiplelor legături pe care le-am 
avut cu lumea elenică, legături religioase, economice, sociale, iar, 
înainte de căderea Constantinopolului, şi politice, au existat în¬ 
totdeauna la noi şi un mare număr de dregători greci; el nu era 
insă prea ridicat, forma o minoritate faţă de dregătorii băştinaşi. 
Acest raport începe însă se să schimbe, după 1600, iar deodată 
cu suirea pe tron a lui Radu Mihnea, ia un caracter îngrijorător. 

De aceea se şi produce o reacţie, prima din cele care vor carac¬ 
teriza istoria ţărilor noastre în această epocă. Un grup de nouă 
boieri de seamă având în frunte pe Bărcan, fost mare stolnic în 
timpul lui Radu Şerban, şi de căpitani şi iuzbaşi formează un 
complot spre a ucide pe domn. «însă această rădicare — pove¬ 
steşte cronica — n’au fost pentru alt... ci pentru mândria şi 
răutatea Grecilor. Că adusease Radul Vodă pre mulţi, de-i cin¬ 
stise şi-i miluia; ci boiarii rumâni, acestea văzând, nu le-au 
fost pre voie: precum de multe ori, la mulţi domni, s’au făcut 
răzmiriţă şi turburare pentru răotatia Grecilor ». Conjuraţii sunt 
însă descoperiţi şi plătesc cu capul îndrăzneala lor: prima 
încercare de a se ridica împotriva elementului străin dă aşa 
dar greş. 

Relaţiile cu vecinii. Cu Gabriel Bâthory, duşmanul lui Radu 
Şerban, Radu Mihnea are relaţii bune; el e nevoit totuşi, în urma 
dispoziţiei primite dela Poartă, să ia parte cu oastea sa la o ex¬ 
pediţie ce avea de scop îndepărtarea neliniştitului şi îngâmfa¬ 
tului principe ardelean căruia Turcii isprăviseră prin a-i spune 
« Deli-Chiral », « Craiul nebun ». într’adevăr, Gabriel Bâthory 
ajunsese să indispuie pe toţi prin firea şi acţiunile sale; avea 
duşmani numeroşi şi înlăuntru. Unul din ei, Gabriel Bethlen, 
ifcbuti să câştige încrederea Turcilor care-i dădură o armată, 
comandată de ungurul renegat, Aii paşa Maghiaroglu, spre a-I 
instala în scaun. Domnii Ţărilor Române, Mihnea şi Tomşa, tre- 
buiră să ajute şi ei cu câte un corp de oaste. Totuşi, şi într’o ase¬ 
menea împrejurare, Mihnea avu un gest prietenesc faţă de Bâ¬ 
thory, trimiţându-i o scrisoare de prevenire şi sfătuindu-1 în 
acelaşi timp să nu se opuie cu armele, ci să renunţe mai bine la 
tron, aşteptând o altă împrejurare, favorabilă, spre a-1 relua. 
Bâthory nu vru să asculte însă şi, neputând împiedeca înaintarea 
armatelor duşmane care ocupară oraşele mai de seamă ale Ar¬ 
dealului — ni s’a păstrat scrisorile într’o românească foarte sa¬ 
vuroasă trimise de Aii Paşa Braşovenilor, Sighişorenilor şi că¬ 
pitanului dela Bran — se închise în Oradea. Aci el fu ucis, în 
timpul unei plimbări cu trăsura prin suburbia Veneţia, de către 
nişte soldaţi aparţinând corpului de haiduci (27 Octomvrie 1613): 
se pare că a fost un complot pus Ia cale chiar de Imperiali. Cu 
patru zile mai înainte (23 Octomvrie) dieta alesese ca principe 

al Ardealului pe Gabriel Bethlen. Şi cu acesta, Mihnea a păstrat 
raporturi bune. 

In vara anului 1616 avu loc expediţia împotriva lui Alexandru 
Movilă, domnul Moldovei. Dar cum Turcii nu voiau nici pe Ştefan 
Tomşa, ei hotărîră ca succesor chiar pe Radu Mihnea. Acesta 
însoţi deci armata lui Schender Paşa, şi după bătălia dela Drac- 
şani (vezi mai sus, p. 19), ocupă tronul. 

Alexandru Iliaş. In locul lui, boierii munteni voiau ca domn 
pe Gabriel Moghilă, fiul lui Simeon Mogbilă, un tânăr înţelept, 
■care stătuse până atunci în Polonia şi care era agreat şi de Schender. 
Mai multă trecere pe lângă sultan avea însă Alexandru Iliaş , fiul 
lui Iliaş, domnul de foarte scurtă durată din 1591 (nici n’a apucat 
să vie în Bucureşti,vezi voi. II, ed. IV,p. 234). Sprijinit şi de Bethlen, 
Alexandru Iliaş fu numit domn, in Septemvrie 1616. Şi el veni 
-dela Stambul înconjurat de o sumă de Greci; în fruntea lor era 
■chiar socrul său, banul Ianake Catargiu; ultimii veniţi adăogân- 
-du-se celor de mai înainte, provocară o nouă mişcare a boierilor 
de ţară (1617). Cap al mişcării era Cârstea vornicul; printre frun¬ 
taşi se găsea şi Lupu paharnicul Mehedinţeanu. Domnul era chiar 
în tabără, gata să meargă în ajutorul lui Skender Paşa, împotriva 
Leşilor, când află, prin lefegii sârbi şi bulgari, de complot. Lupu 
izbuti — în ultimul moment — să fugă în Ardeal, ceilalţi boieri 
negară a fi participat la mişcare. Iliaş amână sancţiunile, dar după 
întoarcerea din campanie, tăie pe vornicul Cârstea şi îi luă averea 
pe seama domniei. Curând după aceea, Lupu se scoborî cu oşti 
din Ardeal împotriva domnului (Iunie 1618). Acesta, nepregătit, 
•deşi i se atrăsese atenţia în mai multe rânduri că vin răsculaţii 
-asupra lui, părăsit şi de lefegii cari nu-şi primiseră de mult soldele, 
abia izbuti să scape, călare, — «mai gol, fără manta», spune 
Matei al Mirelor — la Brăila, în timp ce soţia lui se refugia la 
-Giurgiu. In urma lui Iliaş, Lupu Mehedinţeanu intră în Bucureşti; 
îndată începu şi vânătoarea după Greci, atât în capitală cât 
^i în restul ţării. Boieri, negustori, prelaţi, chiar şi un arhiereu, 
fură ucişi iar avuţiile lor prădate; un căpitan de ai lui Lupu, 
anume Buzdugan, arătă, în această privinţă, o deosebită feroci¬ 
tate. Văzând aceste neorânduieli, Turcii maziliră pe Iliaş şi dă¬ 
dură tronul lui Gavril Moghilă , cel pe care îl voiseră boierii, în 
urma transferării lui Radu Mihnea. 

Gavril Movilă a domnit şi el tot doi ani, ca şi predecesorul său, 
anume din Iulie (înainte de 18 ale lunii!) 1618 — intră în Târ- 
govişte la 24 August -— până la sfârşitul lui Iulie (înainte de 28!) 
1620. Odată cu numirea lui, mişcarea împotriva Grecilor încetă. 
Lupu Mehedinţeanu plăti însă cu viaţa fapta sa, deoarece fiind 
trimis, în calitate de mare spătar, cu un corp de oaste, în ajutor 
lui Skender Paşa, acesta îl aresta şi, în urma unui ordin primit 
dela Stambul, îl trase în ţeapă (Noemvrie 1618); aceeaşi soartă 
avu şi Buzdugan; un alt tovarăş al lor fu jupuit de viu. Execu¬ 
ţiile avură loc la satul Ciocăneşti , în faţa Dârstorului, de unde 
trupul lui Lupu fu adus şi înmormântat la mănăstirea Tis' 
mana. 

In ce priveşte relaţiile cu Ardealul, e de semnalat actul din 5 
Mai 1619, încheiat la Târgovişte şi confirmat de Bethlen la 20 Mai, 
la Alba Iulia, prin care cei doi stăpânitori — în condiţii de per¬ 
fectă egalitate — îşi făgăduiesc sprijin şi ajutor reciproc la Poartă, 
şi hotărăsc: lămurirea pricinilor dela hotare prin comisii mixte, 
apoi, oprirea boierilor fugari, extrădarea ţăranilor şi a ţiganilor 
fugari după ce-şi vor fi plătit mai întâi dările, în sfârşit, libertatea 
negoţului. 

Când Turcii, în urma unor daruri bogate, numiră domn în 
Ţara Românească din nou pe Radu Mihnea, Gavril Movilă trecu 
în Ardeal, la prietenul Bethlen. Ni s’a păstrat scrisoarea, din 9 
Iulie 1622, prin care el pofteşte pe Bistriţeni la celebrarea căsă¬ 
toriei sale cu Elisabeta Zolyomy de Albes, văduva lui Mihail Im- 
reffy. Ni s’au păstrat de asemenea acte de confirmări către mănăs¬ 
tirile din ţară sau dela Sf. Munte; mai însemnate sunt cele din 
24 Noemvrie şi 8 Decemvrie 1618, acordate mănăstirii Cutlumuz 
şi care cuprind înşirarea tuturor proprietăţilor pe care acest bogat 
sfânt lăcaş le avea la noi: zece sate, şase selişti sau locuri unde 
au fost sate şi o sumă de bălţi la Dunăre, cu tot venitul lor. Gavril 
Movilă a murit în Ardeal la sfârşitul lui 1635; cunoaştem testa¬ 
mentul său, datat Cluj, 19 Decemvrie acest an. 

Radu Mihnea a doua oară. La 28 Iulie 1620 se scria din Con- 
stantinopol dogelui Veneţiei că Radu Mihnea a fost numit domn 
în Ţara Românească în locul lui Gavril Movilă, după ce a dat 
mai întâi vizirului 10.000 de scuzi, chehaiei 25.000 şi după ce a 
făgăduit un haraciu anticipat, ceea ce înseamnă aproximativ 

40.000 de scuzi « care toate vor trebui să fie supte din sângele 
acelor sărmani supuşi -creştini ». 

Din punct de vedere intern, această de a doua domnie fu 
liniştită; boierii nu se mai ridicară: amintirea felului în care se 
isprăvise prima încercare era încă vie. 

In schimb, Radu Mihnea, trebui să participe la campania 
împotriva Leşilor, din 1621, compania condusă de sultanul Osman 
însuşi. El aduse acestuia 1800 de călăreţi şi un număr mai mare 
de pedestraşi; dădu apoi şi ţărani pentru paza podului de peste 
Dunăre. Având legături cu Leşii, şi servindu-se de un bun nego¬ 
ciator, unul din oamenii săi, grecul Vevelli, Radu contribui esen¬ 
ţial la încheierea tratatului dela Hotin (9 Octomvrie 1621) prin 
care se isprăvi războiul. 

Cu Gabriel Bethlen, raporturile au fost corecte. La 16 Mai 
1622, se încheie chiar un tratat la Cluj, prin care Radu avea drept 
să stea în Ardeal, el, familia şi boierii săi, sau să treacă prin Ardeal 
mai departe, în cazul când ar trebui să părăsească scaunul. In 
anul următor, el trimise Iui Bethlen, conform dispoziţiilor pri¬ 
mite dela Poartă, o mie de călăreţi şi o mie de pedestraşi, sub 
comanda spătarului Mihu, spre a-1 ajuta în campania pornită 
împotriva Imperialilor; în August 1623, acest detaşament, după 
ce luptase în Ungaria, era îndărăt în ţară. 

Sfârşitul domniei lui Radu Mihnea e în legătură cu schimbarea 
care se produse în Moldova: Ştefan Tomşa, în urma repetatelor 
plângeri ale Polonilor, fiind mazilit, în locul lui, trecu domnul 
Munteniei. In scaunul din Târgovişte urmă însă chiar fiul lui 
Radu, anume Alexandru, un copil de 12 ani, aşa încât, se poate 
spune, cu bună dreptate, că, de fapt, ambele ţări sunt conduse 
de acelaşi domn. Schimbarea se produce la sfârşitul lui August 
1623; la 4 Septemvrie, demnitarii turci cari instalaseră pe Ale¬ 
xandrul «Coconul» se găseau încă la Târgovişte. 

Alexandru Coconul. începutul acestei domnii fu turburat de 
două răscoale interne şi de o pradă a Tătarilor. Prima răscoală 
fu acea a călăraşilor, cari se ridicară în diferite centre ale ţării, 
unde-şi aveau reşedinţa steagurile lor, la Măneşti (în Prahova) la 
Gherghiţa la Ploeşti , la Ruşiide Vede, (vezi şi voi. II, ed. IV, p. 510) şi 
cerură lui Alexandru să părăsească tronul. Motivul acestei răscoale 
nu-1 ştim, dar îl bănuim: trebuie să fi fost situaţia grea economică 

•şi fiscală pe care o aveau aceşti călăreţi cărora boierii din divan 
le arătau, se vede, puţină preţuire şi înţelegere. Că nu e vorba de 
o cauză accidentală, ci de una mai adâncă, organică, rezultă, 
•credem, şi din faptul că, asemenea mişcărilor contra Grecilor şi 
poate şi în legătură cu ele, mişcările categoriilor diverse de ostaşi 
sau, cum se spunea atunci, de slujitori, se repetă la intervale perio¬ 
dice şi destul de des. In faţa revoltei călăraşilor, boierii lui Ale¬ 
xandru Coconul se strâng şi «împreună cu toată curtea » îi lovesc 
«la sat, la Măneşti » şi-i înfrâng. 

Cam în aceeaşi vreme se ridică, peste Olt, un pretendent anume 
Paisie, cu o ceată de partizani — cronica le spune «lotri » adică 
hoţi. Boierii izbutiră să-i înfrângă şi pe aceştia şi să i ucidă, cu 
pretendent cu tot. 

Mai gravă fu năvălirea şi prada Tătarilor, în toamna anului 
1623, se pare prin Septemvrie (alte izvoare dau anul 1624). « Au 
intrat Tătarii în ţeară fără veaste — povesteşte letopiseţul — de 
au robit ţeara pân’în Olt şi s’au întors de acolo cu mare plean, 
•cât au rămas pân’astăzi tot pământul acela pustiu ». Un docu¬ 
ment din 28 Iunie 1626 aminteşte într’adevăr pierderea unor 
.zapise de moşie « când au venit Tătarii aici în ţară în timpul 
Domniei Mele. .. de atunci până acum 3 ani »; un alt document, 
din 10 Iulie 1626. arată de asemeni «când au venit păgânii de 
Tătari aici în ţara Domniei Mele şi în ţara Moldovei şi au robit 
jumătate de ţară şi sânt de atunci trei ani ». Pricina năvălirii 
era supărarea lui Cantemir Bey, căpetenia Tătarilor din Bugeac 
şi stăpân al Silistrei, pentru înlocuirea lui Tomşa, domnul Mol¬ 
dovei, prietenul său. 

La începutul anului următor, la 23 Ianuarie 1626, murea în 
Moldova, la Hârlău, Radu Mihnea. Fiul său îi aduse trupul şi-l 
inmormântă cu mare pompă în mănăstirea ce poartă azi chiar 
numele de Radu Vodă, deoarece acesta zidise o nouă biserică, mai 
mare, în 1615, şi o împodobise, fiind al doilea ctitor al ei (primul 
fusese bunicul său Alexandru al Il-lea, tatăl lui Mihnea Turcitul). 

Odată cu moartea tatălui, Alexandrul Coconul pierdu spri¬ 
jinul său cel mai puternic. Socrul său, bogatul grec Scarlat Saegiu 
din Stambul, pe a cărui fiică Smaranda o luase de soţie, putu să-i 
mai prelungească domnia încă un an şi ceva. In Noemvrie 1627 
insă, înainte de 13 ale lunii, Turcii înlocuiră pe « Coconul» devenit 

adolescent — nu împlinise încă 17 ani — cu Alexandru lliaş r 
. fostul domn. Banii necesari pentru numire, acesta îi împrumută 
chiar dela socrul predecesorului său, dela Scarlat Saegiu; faptul 
e caracteristic pentru moravurile vremii. 

Sub influenţa mediului grec, în special a clericilor, şi desigur,, 
cu ştirea şi cu voia tatălui său, închină Alexandru Coconul două 
din mănăstirile ţării, la Muntele Athos: mănăstirea Clocccioc fu 
închinată Cutlumuzului (hrisovul din 14 Iulie 1625) iar mănă¬ 
stirea Glavacioc mănăstirii Iviron (hrisovul din 8 Martie 1626).. 

Alexandru Iliaş a doua oară. Izvoarele nu arată vreun fapt 
mai de seamă în timpul acestei de a doua domnii a lui Alexandru 
Iliaş. Ea şi ţinu puţin dealtfel, din Noemvrie 1627 (vezi mai sus) 
până în Octomvrie 1629, înainte de 27 ale lunii. La această din 
urmă dată, un raport din Stambul către dogele Veneţiei anunţă 
că s’a numit un nou voevod în Ţara Românească, voevod care sa 
dă drept fiu al lui Ştefan <Tomşa> dar despre care alţii spun 
că ar fi fiul unui pescar; scaunul l-ar fi obţinut contra unei făgă¬ 
duieli de 140.000 de reali. E vorba de Leon Vodă, căruia ai noştri 
i-au zis şi Alion Vodă. 

Leon Vodă. Filiaţia acestui domn este incertă. Cert este numai 
că făcând cheltuieli' mari spre a obţine numirea - trebui să pună 
biruri apăsătoare. Din cauza birurilor — povesteşte cronica — 
neputând să mai dovedească, «spartu-s’au toate judeţele de 
preste Olt, fugind'care încotro au putut». Boierii care luaseră 
sau, mai exact, trebuiseră să ia în arendă strângerea birurilor în 
aceste judeţe, ajunseră şi ei la mare nevoie, deoarece fură obligaţi 
să acopere lipsurile. Deci «ce avură, deteră tot, şi se îndatoriră 
pre la Turci şi pre la balgii» (negustorii de miere şi ceară 1). In 
cele din urmă, nemai putând suporta, se hotărîră să pribegească 
în Ardeal. La 27 Octomvrie 1630 se ridicară deci boierii olteni, 
între dânşii Matei Aga din Brâncoveni (viitorul domn Matei; 
Basarab 1) Aslan vornicul, Gorgan spătarul, Barbu paharnicul 
Brădescul, Mihai spătarul Goţofeanul, Dumitru Slugerul Fiii— 
şanul, Mitrea vistierul şi alţii mulţi din Romanaţi, din Dolj, din 
Mehedinţi ; la 29 trecură prin pasul Vâlcanului în ţara Haţegului- 
Gheorghe Râkoczy, principele Transilvaniei, precum şi nemeşii 
ardeleni primiră bine pe fugari, ba le dădură şi mijloace să strângă 
oaste spre a veni împotriva lui Leon. Acesta încercase mai întâi 

să atragă pe pribegi,- trimiţându-le în trei rânduri cărţi cu jură¬ 
mânt să vie în ţară, să nu se teamă, că nu le va face nimic, ci 
dimpotrivă îi va boieri. A patra solie se întâlni la Târgu Jiului cu 
străjile boierilor care tocmai coborau cu oastea din Ardeal. SL 
tuaţia lui Leon Vodă era grea. Nici el nu fusese un duşman al 
Grecilor. Soţia sa, Victoria , era o Constantinopolitană sau o Le¬ 
vantină; el însuşi închinase mănăstirea Dealului, prin hrisovul 
din 14 Fevruarie 1630, mănăstirii Iviron, dela Sfântul Munte, iar 
biserica lui Ghiorma banul din Bucureşti mănăstirii din «Pogo* 
niana » în « ţara grecească ». Pentru a putea reţine lângă sine pe 
dregătorii cari îi mai rămăseseră şi pentru a fi sigur de sprijinul 
armatei de ţară, a Roşilor , cum li se spunea, el fu obligat să dea maţ 
întâi, la 2 August (23 Iulie stil vechiu) 1631 un act solemn sau un 
aşezământ împotriva Grecilor. Domnul arată că strângând «toată 
ţara, boiari mari şi mici. şi roşii şi mazâlii şi toţi slujitorii » şi «vă* 
zând toţi atâta sărăcie şi pustiire ţării » au căutat se afle « de unde 
cad acele nevoi pre ţară ».« Aflatu-s’au şi s’au adevărat — continuă 
apoi aşezământul — cum toate nevoile şi sărăcia ţării se încep 
dela Grecii streini, carii amestecă domniile şi vând ţara fără 
milă şi o precupesc pre capete asuprite (adică luând dobânzi 
mari!) şi daca vin aici în ţară, ei nu socotesc să umble după obi¬ 
ceiul ţării, ci strică toate lucrurile bune şi adaugă legi rele şi asu¬ 
prite ... şi încă alte multe streinări au arătat spre oamenii ţării,, 
nesocotind pre niciun om de ţară, înstreinând oamenii despre 
Domnia Mea cu pisme şi cu năpăşti şi asuprind săracii fără milă K 
De aceea, Domnul împreună cu tot sfatul face «legătură şi jură¬ 
mânt mare, de am jurat Domnia Mea Ţării pre sfânta Evanghelie 
şi mare afurisanie denaintea cinstitului şi prea luminatului pă¬ 
rintelui nostru... kir Vlădica Grigorie şi dinaintea părintelui 
Teofil episcopul dela Râmnic, în sfânta biserică a Domniei Mele 
din Bucureşti; şi după jurământ, cu tot staful ţării, călcat-am 
acele obicee rele şi le-am pus Domnia Mea toate jos, şi am scos 
acei Greci streini den ţară afară ca pre nişte neprieteni ţării fiind 
şi am tocmit Domnia Mea şi alte lucruri bune care să fie de folos 
ţării». In ce priveşte pe Roşii, se hotărăşte, prin acelaşi aşeză¬ 
mânt, ca ei să fie «în pace de dijmă şi de gorştină şi de vinăriciu 
(vezi pentru aceste dări, voi. II, p. 562-3) şi să dea bir Domniei 
Mele într’un an de două ori, de un cal câte ughi (adică galbeni ungu- 

reşti!) 40, la Sf. Dimitrie şi la Sf. Gheorghe r>. Se iau de asemenea 
măsuri în ce priveşte mănăstirile: ele nu vor putea avea decât 
călugări români; egumenii ca şi episcopii nu vor mai putea fi 
trimişi de Patriarh; se stabilesc şi impozitele preoţilor, fixân- 
du-li-se birul anual şi scutindu-i de toate celelalte dări. 

Intocmindu-şi astfel lucrurile, făcându-şi atmosferă printre 
boieri şi ostaşi prin aşezământul pe care-1 dăduse, Leon se hotărî 
să primească lupta cu pribegii. Trimise mai înainte un grup de 
oaste, cu Mihail Spătarul; acesta însă fu biruit «la sat, la Un¬ 
gureni ». Apoi aşteptă el însuşi cu grosul oştirii, după ce plătise, 
mai întâi, dărăbanilor lefile; lupta avu loc Marţi 2 Septemvrie 
(23 August stil vechiu), în marginea Bucureştilor «deasupra 
viilor, din jos de mănăstirea lui Mihai Vodă », şi se isprăvi prin. 
înfrângerea pribegilor. « Perit-au mulţi oameni de tot felul — po¬ 
vesteşte cronica — prins-au şi pre Preda Brâcoveanul, nepot 
lui Matei Aga şi pre Radul logofăt de Desa şi şi-au răscumpărat 
viaţa cu bani dela Leon Vodă; tăiat-au şi pre Adam Banul acolo 
în tabără şi pre Preda Floricoiul din Greci (ginerele lui Mihai 
Viteazul!) şi au înţepat pre Nuşa Armaşul şi au trimis la împă¬ 
răţie 40 de Unguri». Matei Aga şi cu o sumă dintre boieri izbutiră 
să scape şi, după un scurt popas în mănăstirea Tismana, trecură 
din nou în Ardeal. O bună parte dintre pribegi răspunseră acum, 
după înfrângere, unui nou apel al lui U eon i veniră în ţară. şi pri¬ 
miră într’adevăr boierii. Matei însă nu voi să se supună. El intrase 
de curând în legătură cu Abaza paşa dela Rusciuk şi acesta îi 
făgăduise sprijinul său spre a ajunge domn. Pe de altă parte, 
situaţia lui Leon, din cauza turburărilor ce avuseseră loc, era 
totuşi şubredă. Adăogându-se, probabil, şi pârile lui Abaza şi ale 
lui Râkoczy, la 31 Iulie 1632 îi sosi mazilia dela Poartă. In locul 
lui, fu numit, repetându-se cazul lui Radu Mihnea şi Alexandra 
Coconul, fiul lui Alexandru Iliaş, domnul Moldovei. Leon părăsi 
de îndată ţara, plecând la Stambul. 

Radu Alexandru Iliaş, deşi numit, nu izbuti însă să ocupe 
tronul. Căci Matei Basarab, aflând de mazilia lui Leon, se grăbi 
să-i apuce el locul. Scoborî, în August, prin Banat, pela Caran¬ 
sebeş, în ţară, unde Oltenia întreagă i se alătură, se întâlni Apoi 
cu Abaza, care îl recunoscu domn, dându-i şi caftan, deşi dreptul 
acesta îl avea numai sultanul şi, la 30 Septemvrie, intră în Bucu- 

reşti (vezi fig. 5). Intre timp, Radu se duse la tatăl său, în Moldova, şi 
de acolo, cu Moldoveni, cu Tătari şi cu boierii munteni pribegiţi, care 



Fig. 5. — Matei Basarab, după o gravură în aramă, contemporană. începutul celor două versuri 
latineşti de jos este: < Hostes terret. .. » (Pe duşmani înspăimântă). 

nu voiseră să recunoască pe Matei, porni împotriva acestuia. Lupta 
avu loc tot lângă Bucureşti, « din jos de mănăstirea Plumbuitei ». 
In ziua de 4 Noemvrie 1632 se loviră străjile, acelea ale lui Radu 
fiind înfrânte; a doua zi avu loc ciocnirea principală, între grosul 
oştilor. Ea fu crâncenă şi dură toată ziua, Tătarii atacând în mai 
multe rânduri. Spre seară « au dat Dumnezeu de au fost izbânda 
lui Matei Vodă; ear Radu Vodă au dat dosul, fugind cu mare 
spaimă şi cu capul gol ». Intre cei căzuţi s’a aflat şi Nicola vi¬ 
stierul şi Papa logofătul din Greci. 

Matei strânse trupurile celor pieriţi, făcând o movilă şi apoi 
se întoarse în scaun «dând laudă mare lui Dumnezeu pentrucă 
l-au izbăvit de vrăjmaşii săi şi ai ţării ». La 25 Noemvrie se duse 
de se întâlni din nou cu Abaza, «tocmindu-şi » treburile; la 25 
Decemvrie sosi capigiul dela Poartă cu hatişeriful de domnie şi 
cu steagul care fusese destinat lui Radu; a doua zi, noul domn, 
însoţit de un alai strălucit, în frunte cu vlădicii Grigorie şi Teofil, 
plecă la Stambul să se înfăţişeze vizirului şi sultanului. Acolo, 
el avu de susţinut o Adevărată judecată în divan cu socrul lui 
Radu Iliaş, bogatul şi influentul grec Curt Celebi, precum şi cu 
alţi adversari; dreptatea rămase însă de partea lui şi sultanul, 
la 23 Fevruarie 1633, il îmbrăcă cu caftan, dându-i şi steagul de 
domnie nouă. Pornit din Stambul la 28 Fevruarie, Matei intră 
în Bucureşti la 20 Martie, începând o stăpânire care avea să dureze 
mai bine de douăzeci şi unu de ani. 

LUPU. REACŢIA CONTRA INFLUENŢEI GRECEŞTI 

•...fierbând in greutăţi şi în netoc- 
melc... nu numai Curtea, ce şi ţără¬ 
nimea, atâta mulţime s*au strâns den 
toate părţile, cât nu încăpeau In târg, 
ce tmpluse locul pe supt Miroslava 
pretutinderea, strigând pre Greci de pren 
toate uliţele ». 

(Letopiseţul lui Miron Cos lin). 

Radu Mihnea. Prima domnie în Moldova a lui Radu Mibnea 
a durat doi ani şi jumătate, dela 3 August 1616 (lupta dela Drac- 
şani) până la 4 Fevruarie 1619. Sub raportul evenimentelor in¬ 
terne, nu e nimic deosebit de semnalat: boierii, bine trataţi de 
domn, care le arată în toate împrejurările consideraţie şi pre¬ 
ţuire, stau liniştiţi. Din punct de vedere extern, are loc campania 
contra Leşilor, a lui Skender Paşa, în vara anului 1617; la ea 
participă şi Radu Mihnea. Alexandru Iliaş din Ţara Românească 
şi Gabriel Betblen din Ardeal vin şi ei cu oştile lor. Războiul 
nu s’a purtat însă cu prea mare străşnicie; după cucerirea ce¬ 
tăţii Raşcov, începură, în Septemvrie, prin intermediul lui Radu, 
tratative. Pacea se încheie la Iaruga sau Bussa, pe malul Nistrului 
(vezi şi harta nr. 5); ea prevedea: împiedecarea atacurilor căză- 
ceşti pe coastele turceşti ale Mării Negre, ajutor acordat Polo¬ 
nilor de către Tătari, în schimhul unei sume de 15.000 galbeni 
anual şi oprirea, de către Poloni, a oricărei expediţii, generale sau 
particulare, împotriva Moldovei, Ţării Româneşti şi Ardealului. 

Pe când erau încă în tabără, la Soroca, Radu Mihnea şi Ga¬ 
briel Betblen înebeiară, la 26 Septemvrie 1617, un tratat de 
alianţă, făgăduindu-şi unul altuia credinţă în toate împreju- 

rările, şi ajutor în caz de nevoie «cu bani, cu oaste şi din toate 
puterile ». 

Pacea dela Iaruga nu fu respectată; atacurile căzăceşti con- 
tinuară ca şi incursiunile Tătarilor cărora nu li se plăti suma cu¬ 
venită. Se putea prevede un nou conflict între Turci şi Poloni. 
Pentru a nu fi obligat să mai participe la un atare conflict, din 
care putea ieşi ruina casei sale—aşa cum se întâmplase şi se va 
întâmpla şi pe viitor cu alţi domni, — Mih.iea singur ceru să fie 
mazilit. Avea şi un motiv aparent: boala de ochi de care începuse 
să sufere şi care necesita un tratament mai îndelungat, posibil 
numai la Stambul. Sultanul li îndeplini dorinţa şi numi în locul 
său pe Gaspar Graţiani. 

Gaspar Graţiani, era de neam Morlac sau Maurovlah, apar¬ 
ţinea aşa dar populaţiei de origine românească din regiunile 
dalmate. Se numea Milostid; fiindcă însă a locuit în oraşul Gra- 
dacac (se citeşte Gradaţaţ!), şi-a zis «Gradczanin » adică din 
Gradacac sau, în formă latinizată, Graţiani. Intrase în slujba 
Porţei; adusese acesteia servicii cu prilejul tratativelor diplo¬ 
matice cu Imperialii, la Viena, în 1615; drept răsplată, primise 
Ia începutul anului 1617, ducatul insulelor Naxos şi Păros (vezi 
fig. 6). EI voia însă domnia Moldovei. î.i 1619, Ia 4 Fevruarie 
în urma maziliei voluntare a Iui Radu Mihnea, o obţinu. 

Graţiani prezintă unele analogii cu Despot: străin ca şi acesta, 
lipsit de înţelegere faţă de religia ţării, făcând planuri mari — 
visa, ca şi celălalt, de un Stat care să cuprindă Moldova, Ţara 
Românească şi Ardealul — a avut acelaşi sfârşit mizerabil, fiind 
ucis, — în mod mult mai ordinar însă — de boieri. Nu ştia limba 
ţării; pentru a se înţelege cu dregătorii se folosea de tălmaciu. 

în scurta sa stăpânire, acest ciudat domn avu de reprimat 
o mişcare a unui pretendent la tron ce se ivi în părţile Orheiului. 
«Domnişorul » fu prins şi plăti cu capul, împreună cu câţiva 
tovarăşi, vina sa. 

Deşi ridicat prin Turci şi depinzând de ei, Gaspar Graţiani 
făcu totuşi o politică favorabilă creştinilor. EI trimise astfel re¬ 
gelui Poloniei nişte «cărţi » adică scrisori ale lui Bethlen adre¬ 
sate hanului tătăresc prin care acesta era îndemnat să atace pe 
Leşi. Faptul aflându-se, Bethlen pârî Ia Poartă pe domn pre- 
zentându-1 ca hain, ceea ce făcu pe sultan să hotărască mazilirea 

Fig. 6.— Gaspar Graţiani, duce de Naxos şi Păros, după o gravură în aramă, contemporană. 

lui Gaspar. Acesta trecu atunci pe faţă de partea Polonilor. Când 
ceauşul împărătesc purtând firmanul de mazilire, sosi' în Iaşi, 
pe la începutul lui Septemvrie 1620, domnul puse să-l taie îm¬ 
preună cu toţi Turcii care-1 însoţeau şi cu cei din oraş; aceeaşi 
soartă avură şi boierii pe care Alexandru Iliaş, succesorul lui 
Gaspar, îi trimesese înainte, să cârmuiască ţara, până la sosirea 
lui. Apoi Gaspar îşi tocmi oastea, aşteptând pe Poloni care în 
frunte cu hatmanul Zolkiewski, trecuseră Nistrul. Ambele forţe, 
reunite, numărând şi câteva corpuri de cavalerie grea, înzăoată, 
precum şi infanterie germană «Nemţi pedeştri», erau totuşi 
inferioare ca număr acelora ale lui Skender Paşa, care împreună 
cu Muntenii, Tătarii şi Ungurii, se ridicau la aproape şaizeci de 
mii, plus o mie de Eniceri. Lupta s’a dat la Ţuţora, unde Leşii 
şi Gaspar se întăriseră în vechea tabără a lui Zamoyski. Dacă 
Rr fi rămas în această tabără — ca odinioară Radu Şerban la 
Teiuşani — creştinii ar fi putut respinge atacurile duşmane. Ei 
făcură însă marea greşeală de a ieşi din şanţuri. Tătarii, numeroşi 
şi iuţi, izbutiră să rupă rândurile polone, ceea ce aduse după 
sine şi înfrângerea Moldovenilor (19 Septemvrie 1620). în timpul 
nopţii, producându-se panică în bivuacul Leşilor, spiritele fiind 
demoralizate, se hotărî retragerea spre graniţă «cu tabăra le¬ 
gată », adică apăraţi de jur împrejur de care (un fel de redută 
mişcătoare). Gaspar, în loc să însoţească pe Zolkiewski, crezu 
că e mai bine să plece separat şi pe neştiute. Trecu deci peste 
Prut, însoţit numai de puţini oşteni şi de câţiva boieri; când 
ajunse însă în Branişte, marea fâneaţă domnească dela sud-est 
de Iaşi, fu ucis chiar de însoţitorii săi, de Şeptelici hatmanul 
şi Goia postelnicul. După un alt izvor, omorul ar fi avut loc în 
munţi aproape de Târgul Trotuş, în a cărui biserică ar fi fost 
apoi înmormântat trupul de către noul domn. Se pune întrebarea 
însă ce l-ar fi făcut pe Gaspar să o ia în spre Trotuş, de unde 
nu putea scăpa nicăieri , Bethlen ca şi domnul Ţării Româneşti 
fiindu-i duşmani. Tot în Branişte fu prins şi marele vornic Bu- 
cioc\ fiind dus la Skender Paşa, acesta porunci să fie tras în ţeapă. 
Cât priveşte pe Leşi, ei putură, hărţuiţi necontenit de Tătari, 
să se retragă spre Nistru. în ultima noapte însă, când ajunse¬ 
seră pe malul apei, se produse învălmăşeală, vrând fiecare să 
treacă mai repede dincolo; cu acest prilej suferiră pierderi mari 

(7 Octomvrie 1620). Hatmanul Zolkiewski, răzleţit de ai săi, fu 
ucis de un Tătar; ajutorul său Koniecpolski căzu prizonier. 

Alexandru Iliaş pedepsi «pre lege direaptă » pe cei doi uci¬ 
gaşi ai lui Gaspar: ei fură tăiaţi «eară trupurile le-au aruncat 
în eşitoare » «şi cu cale au făcut — adaogă Miron Costin — că 
după spurcata faptă, scârnavă moarte vine ». 

Altfel, domnia lui Alexandru Iliaş, de numai un an de zile 
(20 Septemvrie 1620 — Septemvrie 1621), a fost, după expresia 
cronicei, «foarte slabă şi cu purtatul trebilor peste obiceiurile 
ţării ». Domnul era înconjurat de Turci şi de Greci, dările erau 
grele; se adăogă şi foametea. 

în vara următoare (1621), sultanul Osman hotărî să facă o 
mare expediţie împotriva Leşilor, ca pedeapsă pentru ajutorul 
dat lui Graziani şi cu gândul ca să-i supuie. Alexandru Iliaş 
trebuia să pregătească cele necesare în ce priveşte drumul şi 
proviziile; ajungând însă armata turcească în Moldova, «n’au 
aflat nimic grijit, nici poduri, nice conace şi ţeara aflând-o fu¬ 
gită şi stricată de Leşi, s’au scârbit <sultanul> pre Alexandru 
Vodă foarte rău, aşa cât era numai să-l omoare. Ce l-au scos vizirul 
den moarte; eară de urgie mare n’au hălăduit, că pân’ la Hotin mer¬ 
gând împărăţia, l-au dus în obezi şi legat la puşti (adică la tunuri!); 
şi în toată vremea aceea cât au zăbovit împărăţia la Hotin, tot 
la închisoare au fost, până s’au întors împărăţia spre Ţarigrad ». 

Campania dură până la 9 Octomvrie când se întheie pacea. 
Se prevedea, ca şi la Iaruga, încetarea prădăciunilor atât din 
partea Cazacilor cât şi a Tătarilor. Hotinul ocupat de Leşi şi pe 
care Turcii nu-1 putuseră cuceri, fu totuşi restituit Moldovei, 
în schimb, Sultanul anexă Renii împreună cu câteva sate şi-l 
alipi de teritoriul cetăţii Ismail; veniturile respective fură în¬ 
chinate mormântului lui Mohamed, la Meca. 

Ştefan Tomşa a doua oară. în locul lui Alexandru Iliaş fu 
numit Ştefan Tomşa (Octomvrie 1621, înainte de 27 ale lunii). 
De data aceasta, domnia se scurse liniştită, fără ucideri de boieri. 
« Era ţara în pace şi în tot bişugul — spune Miron Costin — cât 
părea hie cui că nu este domnia celui dintâi, tot în zarve ». Mă¬ 
năstirea Solea, începută în prima domnie, fu isprăvită şi sfinţită 
acum (1622). De asemenea fu zidită biserica Sf. Voevozi din 
Roman, precum şi Biserica Domnească « de pe poartă », adică dela 

intrarea în Curtea Domnească. La 5 Decemvrie 1621, Tomşa 
comanda 3 clopote la Bistriţa; de acolo adusese şi pe meşterul 
ţiglar. Se pare că tot Tomşa, în prima sa domnie, este şi ctitorul 
noului lăcaş, de zid, dela Bisericani, care înlocui vechiul «schit 
al lui Iosip». Intr’un document din 16 Iulie 1612, păstrat ca 
regest, se vorbeşte de o danie pe care domnul o face « rugătoarei 
sale monastiri ce să numeşte Bisericani ». După tradiţie, ar fi 
făcut şi biserica din Rădăşani (.jud. Baia). 

Tomşa era în raporturi rele cu Leşii cari nu agreau pe fostul 
duşman al Movileştilor; ei făcură mai multe plângeri la Poartă din 
pricina cărora fu mazilit în primele zile ale lui Septemvrie 1623. Cu 
Ardealul, raporturile au fost normale; în Octomvrie 1622, un în¬ 
şelător, dându-se drept Gaspar Vodă, intră, de prin părţile Reghi¬ 
nului şi ale Giurgiului, cu mai mulţi tovarăşi, în Moldova, mul- 
ţumindu-se însă numai să prade prin munţi şi să fure oi şi cai. 
Domnul cere Bistriţenilor să-i prindă şi să-i pedepsească. 

Tomşa a fost căsătorit cu fosta soţie a unui «negustor grec 
de frunte şi bogat»; informaţia o avem din izvor unguresc care 
adaogă şi detaliul că această soţie i-a fost dată de sultan. 

Radu Mihnea a doua oară. Cea de a doua domnie a lui Radu 
Mihnea în Moldova (a patra în ambele ţări!) este o frumoasă 
încununare a carierii acestui voevod. Fără ca să subscriem întru 
totul aprecierile hiperbolice ale lui Miron Costin — a cărui jude¬ 
cată a fost de sigur influenţată de atenţia deosebită arătată de 
domn boierimii — trebuie să recunoaştem însă că Radu Mihnea 
a dat dovadă, într’adevăr, în decursul stăpânirilor lui, de însu¬ 
şiri remarcabile. Dacă sub raportul vitejiei, nu e nimic deosebit 
de relevat, în schimb însă sub acela al tactului, al diplomaţiei, 
al raporturilor personale, el a fost cu totul remarcabil. « Credinţă 
ca aceea avea Radul Vodă la împărăţie — observă cronicarul 
— care n’au mai avut nice mai nainte de dânsul, nice pre urmă 
alt Domn, câţi au fost în ţeară. Şi crăiile creştineşti, ales Leşii, 
Ungurii şi alte ţări creştineşti, mult folos aveau de el; că de multe 
primejdii îi ferea, ca un creştin; păzind slujba direaptă către 
împărăţie, şi datoria creştinească păzea... că toate erau cu 
Înţelepciune legate ». Un caz fusese în 1617, când prin intervenţia 
şi mijlocirea lui, se încheiase pacea între Poloni şi Turci, un alt 
caz, tipic, la Hotin în 1621 (vezi mai sus, p. 35 şi 28). 

Se adăoga apoi un spirit ales de dreptate. Judecăţile lui erau 
cinstite, fără făţărie; sentinţele se dădeau fără să fie influenţate 
de starea socială a pârîşilor sau de hatâr. 

Sub raportul culturii, era mult deasupra contemporanilor. Ştia 
turceşte, greceşte, latineşte şi italieneşte; învăţase la Veneţia şi 
la Padova. 

In sfârşit, avea un simţ deosebit al ierarhiei, al etichetei, al 
fastului. « Nime din boieri — spune Miron Costin — până în cei 
al treia, cu haine cevaşi proaste să nu hie, că era de scârbă. Postel- 
niceii, copii din case, cu mari podoabe şi cu fotaze (valtrapuri!) 
la cai.. . Şi aprozii de divan, cât mai de cinste, nice la o domnie 
n’au fost. Cu urşinice (catifele!) mulţi şi cu cabaniţă (mantie 
scumpă !) cu jder şi cu hulpi îmbrăcaţi; şi ori la cine, şi la ce bo- 
ierin mergea cu carte domnească, în picioare sta boierinul până 
ce cetea cartea ». 

Faţă de aceste însuşiri, trebuiesc însemnate însă şi două scă¬ 
deri: mai întâi fiscalitatea excesivă, determinată, pe de o parte, de 
fastul curţii, pe de alta, de darurile prin care a ştiut să-şi facă şi 
să-şi păstreze o bună atmosferă printre meghistanii din Stambul, 
apoi atenţia deosebită arătată, mai ales la început, străinilor 
greci. Din această pricină s’a şi format complotul lui Bărcan 
stolnicul (vezi mai sus, p. 25). Nu e mai puţin adevărat că, 
făcând suma, punând în cumpănă însuşirile şi scăderile, cele dintâi 
prevalează: Radu Mihnea rămâne o figură de seamă a istoriei 
noastre. 

In timpul acestei ultime domnii, e de relevat, sub raportul 
relaţiilor cu vecinii, o ciocnire cu Tătarii. Aceştia, sub Cantemir 
bey, se învăţaseră să prade aproape periodic în ţinuturile încon¬ 
jurătoare, în special în Polonia. In toamna anului 1623 ei fac 
o năvălire în Sudul Moldovei şi în Ţara Românească, până la 
Olt; pricina era înlocuirea lui Tomşa, prietenul lui Cantemir. 
Radu Mihnea reacţionă. «Şi au sărit Fălcienii şi Cuurluenii şi 
Tecucenii, cu porunca Radului Vodă de au lovit pre Tătari la 
întors şi le-au luat toată dobânda şi robii; şi au făcut Radul Vodă 
mare jalobă la împărăţie, din care se apropiase lui Cantemir Paşa 
scârbă mare dela împărăţie şi nu s’au scăpat mai pre urmă de 
dânsa pentru aceste fapte». Un alt fapt e închinarea—la 24 
Octomvrie 1624 — a mănăstirii lui Aron Vodă de lângă Iaşi, 

zisă şi «din ţarină» către mănăstirea Prodromul, dela Sozopole, 
pe ţărmul Mării Negre (golful Burgas; vezi harta Nr. 6). 

Sub raportul intern, e de notat arderea Curţii Domneşti din 
Iaşi. De aceea, Radu Mihnea se mută la Hârlău unde repară atât 
vechea aşezare cât şi bisericile. Aci îl ajunse şi sfârşitul, la 23 
Ianuarie 1626; nu era bătrân, însă bolile, mai ales guta genera¬ 
lizată— pe atunci se numea podagră şi heragră, după cum se 
localiza la picioare sau la mâini — îi scurtară zilele. Trupul fu 
adus cu mare alai la Bucureşti, unde domnea fiul său, Alexandru 
Coconul, şi înmormântat, în ziua de 15 Fevruarie, în ctitoria sa, 
în mănăstirea care de aceea se şi chiamă Radu Vodă,- Deasupra, 
se aşeză o lespede cu inscripţie în româneşte. 

Radu Mihnea a fost căsătorit cu doamna Arghira ; au avut 
doi copii, pe Alexandru care a domnit în ambele ţări şi pe Eca- 
terina care s’a măritat cu Moise Movilă, domnul Moldovei. 

Miron Barnowski era, — ne spune Miron Costin — «om de 
ţeară şi fără ficiori, cunoscut şi la Poarta împărăţiei pentru sluj¬ 
bele ce făcuse la Hotin în vremea lui Sultan Osman şi ştiut şi 
căpiteniilor tătăreşti, ales... lui Cantemir, cu carele legase prie¬ 
teşug încă din mârzăcia lui... la o trecătoare a lui spre ţeara 
leşească ». Având asemenea relaţii, şi dând şi cuvenitele daruri 
— un raport olandez din Stambul, din 7 Martie 1626, vorbeşte 
de 100.000 de coroane ce urmează a se da sultanului şi 50.000 
caimacamului şi celorlalţi dregători — Barnowski luă domnia, după 
moartea lui Radu Mihnea, şi fu confirmat de Poartă (28 Fe¬ 
vruarie 1626). Numele său, de factură polonă, vine — credem — 
dela o moşie a sa, Bârnova, în ţinutul Iaşilor, unde a şi ridicat o 
mănăstire (vezi fig. 7). Moşia părintească era însă Toporăuţii, lângă 
graniţa leşească; acolo a fost înmormântat tatăl său; mai avea 
şi moşia Şipotile, la Hârlău. 

îndată ce se sui în scaun, scăzu dările grele pe care le pusese 
predecesorul; satelor care se pustiiseră le dădu « slobozie » adică 
scutire de impozite. Şi astfel, până într’un an, ţara se umplu 
«de oameni şi de tot bişugul ». Iar fiindcă repetatele expediţii 
turceşti împotriva Leşilor care se făcuseră prin Moldova, pro- 
vocaseră o mare perturbare printre vecinii sau rumânii din satele 
boiereşti şi mănăstireşti, unii fugind şi aşezându-se aiurea, alţii 
fiind luaţi robi, Barnowski, pentru a pune capăt cercetărilor şi 

proceselor, şi pentru a uşura şi încasarea dărilor, făcu, la 16/26 
Ianuarie 1628, un aşezământ, asemănător celui făcut de Mihai 
Viteazul după campania lui Sinan Paşa. El hotărî anume că 
vecinii fugiţi înainte de expediţia sultanului Osman, în 1621, 
vor fi liberi să se aşeze unde vor; cei fugiţi după, se vor readuce 



Fig. 7. — Biserica mănăstirii Bârnova. Aspectul e masiv: să se observe in special prima turlă 

şi contraforturile puternice. 

la locul lor, cu cislă cu tot. Totdeodată, luă şi o serie de măsuri 
administrative, hotărând ca duşegubinarii adică acei ce percepeau 
amenzile pentru omor, răpire de fată sau adulter, să umble 
să le încaseze numai în luna Septemvrie iar « slugile >> sau subalternii 
hatmanului şi juzii ţigăneşti să nu aibă treabă cu ţiganii mănăsti¬ 
reşti şi boiereşti. In felul acesta, făcu rânduială în gospodăria ţării. 

In acelaşi timp, desvoltă o remarcabilă activitate ctitori- 
cească. Barnowski era, de felul lui, un mare credincios. De multe 
ori, postelnicul al doilea care veghea asupra patului domnesc, îl 
vedea «pren miezul nopţii, îngenunchiat înaintea icoanei, la 
rugă, cu mare osârdie ». El ridică deci sau începu numai o sumă 
de mănăstiri şi biserici. In târgul Iaşilor făcu în 1627 mănăstirea 

cu hramul Adormirea Precistei, şi biserica Sfântului Ioan Bote¬ 
zătorul, aceasta din urmă fiind terminată la 9/19 Noemvrie 1635 



Fig. 8. — Biserica fostei mănăstiri Adormirea PrecisUi; după numele fondatorului, i se Bpune 
ari biserica Barnowski. Pridvorul, disgraţios, e un adaos târziu. 

de Vasile Lupu. Ridică apoi «din pajişte » biserica mănăstirii 
Hangul şi mănăstirea Bârnova pe care o isprăvi, peste trei de¬ 
cenii, Eustratie Dabija. Desăvârşi mănăstirea Dragomirna , ctitoria 
mitropolitului Anastasie Crimca (vezi fig. 9 şi 10) şi biserica cea 
mare din Lwow , în Galiţia; făcu, în sfârşit, o biserică în Toporăuţi, 
pe care nu apucă să o isprăvească. Pe drept cuvânt, putea deci 
spune Miron Costin: «Mănăstiri şi biserici câte au făcut în aşa 
scurtă vreme, niciun domn n’au făcut. Făcut-au alţi domni şi 
mai multe, eară cu mai delungate vremi, unii în 40 de ani, alţii 
în 20 de ani, eară el în trei ani». Tot lui i se datoreşte un 
aşezământ pentru mănăstirile ţării, aşezământ precizând normele 
de gospodărire (20/30 Septemvrie 1626) precum şi «târguşorul» 
din marginea Iaşilor, devenit azi cartierul Nicolina. 

Fiind în bune relaţii cu Cantemir bey, Barnowski putu evita 
ţării o năvălire şi,o pradă a Tătarilor, pe când se întorceau din 
Polonia. Fiindcă, nerespectându-se obligaţia pe care o contrac¬ 
taseră Leşii la Hotin de a da Tătarilor 30.000 de cojoace anual, 
aceştia din urmă îşi luaseră o compensaţie prădând pe cei ce-Şi 
călcaseră cuvântul. 

In al doilea an al domniei (1627), în Iulie, Barnowski însoţit 
de 6000 de ostaşi, merse în urma unei dispoziţii primite dela 
Stambul, la Daşov ( Oceacov ) să repare cetăţile de acolo; lucrul 
dură vreo trei luni de zile, cu participarea şi a Turcilor şi a Mun¬ 
tenilor. 

Raporturile cu Leşii au fost foarte bune, tot timpul. Bar¬ 
nowski ştia bine limba polonă, avea legături cu nobilii dela hotar, 
obţinuse indigenatul polon (20 Fevruarie 1629), luase chiar în 
căsătorie, în primul an de domnie, pe fiica guvernatorului Ca- 
meniţei. (Prima sa soţie s’a numit Antemia şi era sora unui boier 
de ţară, Vasile sin Gavrilaş). Aceste fapte îl făcură dela o vreme 
suspect în ochii Turcilor, cari n’aveau interes ca domnul Moldovei 
să fie prieten cu duşmanii lor permanenţi din ultimul timp. 
Ei hotărîră deci mazilia lui Barnoswki. Miron Costin dă ca motiv 
faptul că acesta n’a vrut să plătească 1 un adaos de 40 de pungi 
de bani peste haraciul obişnuit, spre a nu face « obiceiu ». Rea¬ 
litatea e că acest refuz a putut fi pretextul; pricina reală rămân 
legăturile prea strânse cu Leşii. La 8 Iulie 1629, un raport francez 
din Stambul arată că Barnowski a fost mazilit şi că el şi-a tran- 

sportat deja cea mai mare parte a averii sale la Cameniţa. De 
fapt, domnul mazil, luându-şi bogăţiile, zăbovi câtăva vreme la 



Fig. î).— Biserica măuft-^iirii Dragoinirna. E cel mai s\ell lâeaş bisericesc ilin ţar». 


www.dacoromanica.ro 









ALEXANDRU COCONUL 


47 



Hotin, apoi, trecu în Polonia, unde îşi cumpărase cu 320.000 de 
zloţi o întinsă moşie, Ustia, cuprizând douăzeci şi unu de sate, 


Fig. 10. — Turla bisericii mănăstirii Dragomirna. Să se observe profuziunea sculpturilor 
n piatră, prevestind pe aceea dela Trei Ierarhi. 

o cetate şi două orăşele, şi se stabili pe această moşie lângă 
Nistru. 

Alexandru Coconul. în locul lui fu numit fiul lui Radu Mihnea, 
Alexandru Coconul. Acesta moştenise dela tatăl său numai slă¬ 
biciunea fizică; în ce priveşte calităţile, era departe; după Miron 
■Costin, atât de departe chiar, « cât cerul de pământ». în timpul 
scurtei sale domnii — a fost mazilit, tocmai din cauza insuficienţii, 
la 28 Aprilie 1630, după nici zece luni de zile (înscăunarea în 
Iaşi avusese loc în ziua de 2 Oct. 1629) — Barnowski încercă 
să reia tronul, trimiţând pe Nicoriţă hatmanul la Toporăuţi, la 
margine, cu ceva oaste. încercarea nu izbuti însă, deoarece tri¬ 
misul său fu respins de forţele domneşti, conduse de Lupul vor¬ 
nicul (viitorul domn) şi de Grama stolnicul. 

Alexandru Coconul închină, la 20 Martie 1630, mănăstirea lui 
Aron Vodă mănăstirii Maicei Domnului din insula Halke, în 
Marea de Marmara. Mai înainte, lăcaşul fusese închinat, chiar de 
către părintele său, mănăstirii Sf. Ioan din Sozopole; aceasta 
insă, în ultimul timp, se pustiise, fiind călcată de Turci. 

Alexandru Coconul moare fără de veste, probabil otrăvit, la 
6 Iulie 1632, la Stambul în vârstă de 21 de ani. A fost căsătorit 
cu doamna Catrina. 

Moise Movilă, urmaşul la tron al lui Alexandru Coconul, era 
fiul lui Simeon Movilă. Cronica ni-1 înfăţişează drept « om blând 
la hire, ca un miel, nice lacom, njce cu rău nimănui. Multe case 
de gios, lipsite, a lăcuitorilor ţării au rădicat, ales pe Ciogoleşti » 
— şi, intr’adevăr, ni s’a păstrat hrisovul, din a doua domnie însă, 
prin care dărueşte logofătului Pătraşcu Ciogolea părţi din satele 
Puţureni. Sipoteni şi Pomârla. « Pace de toate părţile; numai de 
datornicii turci mare strânsoare şi silă era; şi de oameni răi aşa 
se împluse ţeara. cât aieve bulucuri îmbiau de prădau, şi jăcuiau 
«amenii şi pre lângă oraşe ». 

Moise Movilă a fost mazilit (Noemvrie 1631), după un an 
şi jumătate de domnie, pentru aceeaşi pricină ca şi Barnowski: 
duşmanii săi îl prezentară la Stambul ca prieten al Polonilor 
şi pe punctul de a trece la ei. Pâra fu crezută, deoarece familia 
Movileştilor avea într’adevăr puternice legături în Polonia; Moise 
însuşi învăţase acolo (ni s’au păstrat acte cu iscălitura lui în la¬ 
tineşte !). De fapt însă, Moise era leal; când primi, prin Cantemir, 

care sosi la Ţuţora « sprinten cu o seamă de oşteni ai săi», firmanul 
de mazilie, plecă îndată spre Stambul. De aceea, el şi reveni, 
peste puţin timp, în scaunul Moldovei. 

Alexandru Iliaş a doua oară. Când se auzi în ţară că a fost 
numit domn din nou Alexandru Iliaş, care, înconjurat de Turci 
şi de Greci şi punând dări mari, lăsase o rea amintire din prima 
domnie, boierii se hotărîră să meargă la Stambul să se plângă. 
Se formă deci o numeroasă delegaţie, — «până la 80 de capete 
numai den boieri, fără alte căpitenii de ţeară »— în frunte cu 
Lupu vornicul, Cehan vornicul şi Ureche spătarul. Iliaş, aflând 
de pornirea lor, încercă printr’un trimis al său, un grec iscusit, 
Batişte Vevelli, însoţit de ceauşi turci, să-i oprească. încercarea 
nu izbuteşte; boierii ajung la Stambul, unde însă o parte din ei 
sunt închişi. In cele din urmă, se stabileşte o înţelegere cu noul 
domn. « Şi au mers la Patriarşie şi au făcut giurământuri boierii 
lui Alexandru Vodă şi Alexandru Vodă boierilor şi aşa au purces 
din Ţarigrad spre ţeară ». 

în vara anului 1632, Iliaş, având trecere deosebită la Poartă, 
izbuti să scoată numirea fiului său Radu ca domn în Ţara Româ¬ 
nească. Acesta nu izbuti să ocupe scaunul însă, fiind bătut de 
Matei Basarab (4—5 Noemvrie; vezi mai sus p. 34). 

Şi în această a doua domnie, Alexandru Iliaş puse biruri grele; 
o scrisoare din Rodna, cu data 3 Iulie 1632, arată că în Moldova 
se ia « mare dare dela sărăcime, pentru care se tulbură săracii. Pe 
de altă parte, nu renunţă nici la sfetnicii greci; ei îi erau mai 
aproape, cu ei se sfătuia şi în special cu Batişte Vevelli. Boierilor 
de ţară nu le putea ierta faptul că veniseră să se plângă împo¬ 
triva sa şi că fusese silit să ajungă la un compromis cu ei. La 
rândul lor, şi aceşti boieri erau porniţi contra Grecilor care în¬ 
conjurau pe domn şi se bucurau de încrederea lui. Un conflict 
trebuia să izbucnească. Cele petrecute în ţara Românească ser¬ 
veau drept pildă iar izbânda rebelilor în frunte cu Matei Ba¬ 
sarab erau un imbold în plus. De aceea, când boierii aflară că 
Iliaş, după sfatul lui Vevelli, a hotărît să-i taie «în ziua de Paşti», 
ei trecură la fapte. Ţara « şi nu numai Curtea, ce şi ţărănimea », 
« herbând în greutăţi şi în netocmele » se mişcă; « şi atâta mul¬ 
ţime s’au strâns den toate părţile, cât nu încăpeau în târg, 
ce împluse locul pe subt Miroslava pretutinderea, strigând pre 

Greci de pren toate uliţele». In fruntea mişcării era Lupu 
vornicul. 

Alexandru Iliaş, văzând proporţiile revoltei, se hotărî să pă- 
lăsească domnia (Aprilie 1633); chemă deci pe boieri şi le comu¬ 
nică hotărîrea. sa. Luându-şi apoi familia şi lucrurile ce avea, 
porni din Iaşi, înconjurat de boieri cari îl apărară de furia mul- 
ţimei. în şesul Bahluiului, lângă mănăstirea Balicăi, ţăranii 
strigau: « Dă-ne, Doamne, pre Greci ». Ca să scape el, Iliaş trebui 
să jertfească pe câţiva din sfetnicii străini care-1 înconjurau. 
Vevelli, datmulţimei, fu făcut fărâme cu topoarele; aceeaşi soartă 
avu cumnatul său Alexandru Mamona, dintr’o vestită familie 
peloponesiacă, şi un dragoman Ieronim Hores. în învălmăşeală, 
domnului însuşi i so smulse mantaua din spinare de unul Bosie 
Lăpuşneanu. Vornicul Lupu fu rănit, destul de greu, Ia cap, de 
un os svârlit din mulţime. 

Pe un drum neobişnuit, prin Branişte, Iliaş putu ajunge la 
Huşi iar de acolo, prin Bârlad şi Tecuci, la Galaţi. O corabie 
mică îl duse apoi Ia Stambul. Aci el a trăit încă multă vreme, 
murind în Mai 1666. 

Miron Barnowski. După plecarea lui Alexandru Iliaş, boierii 
ar fi vrut ca domn pe Lupu vornicul; cereau însă ca acesta să 
precizeze «ce va lua den ţară» adică ce biruri va pune. Lupu, 
care nu voia condiţii, refuză; atunci, boierii trimiseră după Miron 
Barnowski, în Polonia, la Ustia. Fostul domn primi bucuros; 
amintirea primei stăpâniri rămăsese vie în sufletul său; nostalgia 
după pământul natal îl îndemna şi ea să se întoarcă. Spune Miron 
Costin că l-ar fi sfătuit un prieten polon să nu se ducă. « Dulce 
este Domnia din Moldova » ar fi răspuns Barnowski. «Eară şi 
obezile turceşti încă sunt grele » ar fi replicat Leahul. 

Din nefericire, se adeveri spusa acestuia. Noul domn, primit 
cu bucurie de ţară, trebui să plece Ia Stambul spre a căpăta con¬ 
firmarea sultanului. Aci însă el găsi o atmosferă ostilă. Duş¬ 
manii săi, şi în primul rând vornicul Lupu care dorea domnia 
pentru sine, trimiseseră «cărţi » în care se spunea că dacă va fi 
numit Barnowski, atunci «ţeara Moldovei va hi cu Leşii una, 
că el este o iscoadă a Leşilor ». Pe de altă parte, i se imputa în¬ 
cercarea pe care o făcuse, în timpul Iui Alexandru Coconul, de 
a-şi relua scaunul. în sfârşit, — nenorocită coincidenţă — Ca- 

zacii, trecând, după obiceiul lor, cu luntrile. Marea Neagră, pră- 
dară iarăşi coastele turceşti. Divanul adoptă deci părerea ma¬ 
relui muftiu şi hotărî «să peară Barnowski Vodă ». Sentinţa se 
execută în ziua de 2 Iulie 1633, prin decapitare, în prezenţa 
sultanului. 

Cu câteva zile înainte de execuţie, Barnowski îşi făcu, în în¬ 
chisoare, testamentul: e o pagină mişcătoare, arătând înălţimea 
de su f let şi adânca credinţă a celui care-şi presimţea sfârşitul. 
El hotărăşte ca ocinele sale din Polonia să se vândă fostului pro¬ 
prietar ; din banii rezultaţi, se vor da 5000 de zloţi bisericii din 
Lw6w «care am sfârşit-o noi cu cheltuiala noastră»; se vor is¬ 
prăvi apoi lăcaşurile dumnezeeşti începute şi se vor plăti toate 
datoriile. Averea mobilă «să se dea pe la mănăstiri şi biserici, 
pentru sufletul nostru şi al părinţilor noştri ». în ce-1 priveşte, 
roagă ca oasele sale să « nu zacă în păgâni », ci să fie aduse la 
Dragomirna. 

Moise Movilă. Boierii care însoţiseră pe Barnowski fuseseră 
închişi; ei aşteptau, îngroziţi, să le vie şi lor rândul, când vi¬ 
zirul le porunci să-şi aleagă domn pe cine vor. Moise Movilă era 
la Stambul şi se bucura de protecţia sultanului; firea lui blândă 
pe care ţara o putuse aprecia în prima domnie şi faptul că se 
înrudea, prin soţia sa, cu Radu Mihnea, făcură ca alegerea boie¬ 
rilor să se oprească asupra sa (5 Iulie 1633). Plecând spre ţară, 
el trimise înainte pe Cehan vornicul şi alţi doi dregători ca să 
prindă pe Lupul vornicul, ale cărui pâri se ştia că ajutaseră la 
pierderea lui Barnowski. Prinzând de veste, Lupu fugi însă din 
Iaşi « şi în câteva zile au fost tupilat pen păduri. .. ; apoi, Ipen 
Ţara Muntenească, au trecut Ia Ţarigrad în chip de neguţătoriu ». 

A doua domnie a lui Moise Movilă a fost tot scurtă, ca şi cea 
dintâi: vreo nouă luni de zile. El trebui, abia sosit în ţară, să 
însoţească pe Abaza paşa de Silistra, în campania pe care acesta, 
din ordinul sultanului, o făcu împotriva Leşilor. Armata îşi aşeza 
tabăra pe Nistru la vărsarea apei Cameniţa; atacurile împotriva 
taberei polone nu reuşiră însă. Atât Moldovenii cât şi Muntenii, 
cari şi ei trebuiseră să dea contingentul lor, n’aveau inimă să 
lupte. Ei făcură chiar printr’un vicleşug — răspândiseră vestea 
că nişte călăraşi ar fi văzut pe Cazaci venind, cu tabăra legată, 
spre a da ajutor Leşilor — pe Abaza paşa să se retragă. La îna- 

poiere, acesta, aflând de vicleşug, voi să prindă lângă Iaşi pe 
boieri, să-i puie în obezi şi să-i ducă la Stambul, spre a scuza 
retragerea; boierii insă, vestiţi fiind, se ascunseră. Ţara avu însă 
de suferit: «începând dela apa Prutului şi până la Nistru — 
scrie învăţatul logofăt Toderaşcu lanovici — n’a mai rămas o 
casă; toate le-au ars şi pe mulţi dintre ai noştri i-au dus în robie ». 

Desigur şi felul cum ajutase pe Abaza contribui la mazilirea 
lui Moise Movilă. In Aprilie 1634, înainte de 9 ale lunii, faptul 
era îndeplinit; totdeodată, sforţările lui Lupu vornicul erau în¬ 
cununate de succes: el fu numit domn. Moise, luându-şi familia 
şi averea — 60 de poveri de bani — trecu în Polonia, însoţit de 
1400 de oşteni. Acolo şi rămase între rudele şi prietenii săi, până 
Ia sfârşitul vieţii, pe vremea lui Dabija Vodă. 

« 5 ’au nevoit Matei Vodă de au dres 
ţara foarte fcirw, careţi după ordnduiala 
lor: boiarii, slujitorii, ţăranii, cât tuturor 
le era bine In zilele lui, precum am auzit 
pre bătrânii noştri mărturisind de aciasta, 
că Ţara iubia pre Domn şi Domnul 
pre ţară ». 

(Cronica lui Radu Popeacu). 

Matei Basarab este tipul reprezentativ al domnului de ţară: 
ieşit din rândurile boierimei, legat de pământ prin moşiile pe care 
le stăpâneşte, lăsate de un lung şir de strămoşi, el are cele trei 
însuşiri care au caracterizat pe toţi marii noştri voevozi: e viteaz, 
credincios şi gospodar. Ţinându-şi cuvântul şi înplinindu-şi 
datoria, el nu uită niciun moment că dreptul şi autoritatea trebuie 
să aibă în slujba lor o puternică armată. EI ştie de asemenea că 
nimic temeinic nu se poate face fără credinţă; în sfârşit, e pătruns 
de adevărul că stat înfloritor înseamnă bună gospodărie, vistierie 
plină, negoţ şi industrie prospere. Prietenii îl iubesc: duşmanii 
îl respectă. Şi într’o vreme când domniile ţin câteva luni, un an 
sau doi, el izbuteşte să păstreze scaunul peste două decenii. « Matei 
Vodă, domn muntenesc — spune Miron Costin — om fericit peste 
toate domniile acei ţări, nemândru, blând, dirept om de ţeară, 
harnic la răsboaie, aşa neînfrânt şi nespăimat, cât poţi să-l ase¬ 
meni cu mari şi vestiţi oşteni ai lumii ». Când Mihail Eminescu 
vrea să evoce figura domnului de ţară, el se opreşte asupra Iui 
Matei Basarab: nu se putea o alegere mai bună (vezi fig. 11). 

Relaţiile cu Turcii şi cu Ardealul. Relaţiile lui cu Turcii pot fi 
rezumate şi caracterizate în felul următor: înplineşte obligaţiile 
pe care le are ţara faţă de Poartă, dar cu demnitate, trimite banii 
şi darurile necesaie, dar «cu sabia în mână ». E gata chiar să ducă 
război împotriva lor, pe pământ turcesc. 

Fig. 11. — Matei Basarab, Domnul Ţării Româneşti; miniatură din 1643, de Antim 
ieromonahul, pe un evangheliar grecesc (Biblioteca Patriarhiei din Ierusalim). Dom¬ 
nul e înfăţişat în costumul de ceremonie, oferind evangheliarul. 

In primul an de domnie, Matei dă ajutor lui Abaza paşa în 
campania împotriva Poloniei. Plecat la 7 Septemvrie din capi¬ 
tală, el e la Galaţi la 20 Septemvrie: aci se face joncţiunea cu 
armata turcească. Se adaogă oastea moldovenească a lui Moise 
Movilă precum şi Tătarii din Bugeac ; cu toţii împreună trec apoi 
Nistrul. Atacul asupra taberei dela Cameniţa nu reuşeşte însă şi 
Abaza trebuie să se mulţumească a lua cetăţuia numai sau cas¬ 
telul — costeiu în vechea limbă românească — dela Studeniţa. 
(vezi şi mai sus, p. 51). La 16 Noemvrie, Matei era întors în 
scaun, la Bucureşti. 

In Decemvrie 1635, el izbuteşte, împreună cu Vasile Lupu, 
domnul Moldovei, şi plătind, bine înţeles, sumele necesare, să 
obţină condamnarea la moarte a duşmanului său Curt Celebi, 
influentul şi bogatul grec, cu care trebuise să se judece în divan, 
la Stambul, la luarea domniei (vezi şi mai sus, p. 34). Tot prin 
bani şi daruri, îndepărtează Matei diferitele primejdii care 1 ame¬ 
ninţau la Poartă sau obţine unele avantagii. Aflăm astfel dintr’o 
scrisoare cu data 26 Ianuarie 1643, că el a dat sultanului 40.000 
de reali (10 reali făceau un leu 1), vizirului 20.000, iar altor dregători 
mai puţin. Cam în aceeaşi vreme, dă încă 40.000 de reali pentru 
îndepărtarea unui pretendent cu numele de Bogdan ; alte sume 
dă în 1644 trimisului turc care venise să cerceteze de ce ţine Matei 
atâta oaste în jurul său. O scrisoare din 19 Ianuarie 1645 ne arată 
că a dat sultanului 50.000 de reali, iar lui câzlar aga (şeful eunu¬ 
cilor !) 20.000, spre a obţine confirmarea domniei pe viaţă. In 1650, 
fiind chemat la Poartă, el scăpă de această primejdioasă vizită care 
dese ori se termina cu mazilirea, iar uneori chiar cu moartea, dând 
50.000 de reali; aceeaşi sumă, în acelaşi scop, dă şi Vasile Lupu. 

Pe de altă parte, Matei ţine armata gata pentru orice even¬ 
tualitate. In 1636, Turcii ar fi vrut să-l mazilească; Chenaan 
paşa venise cu oşti şi tăbărîse lângă Bucureşti, în două locuri 
«la movila Cotrocenilor » şi în spre Văcăreşti. Matei, înţelegând 
ce-1 aşteaptă, «au strâns toate ostile ţării, stând toţi înarmaţi, 
în zi şi în noapte lângă domnul lor. Ear Turcii, dacă au văzut 
că nu vor strica nimica, ei s’au întors ear înapoi, cinstindu-i şi 
dăruindu-i Matei Vodă cu multe daruri scumpe ». 

In anul următor, voiră să-l prindă, cu prilejul unei concentrări 
de oşti la Cetatea Albă. Matei veni cu ai săi până la Jalpug în 

Bugeac; acolo, descoperind şiretlicul, se întoarse repede, încon¬ 
jurat de trupe, la Târgovişte, nu însă fără a trimite, şi de data 
aceasta, comandantului turc «multe daruri scumpe ». 

In 1635, el era gata chiar a face război cu sultanul. In trata¬ 
tivele pe care le duce în acest an cu împăratul creştin, Matei 
propune, între altele, şi o răscoală a sa, cerând în schimb un ajutor 
de 3000 de muşchetari şi un număr de soldaţi unguri. Să i se dea 
de asemenea un adăpost în cazul când ar trebui să părăsească 
ţara. In 1636, e din nou gata a se război cu Turcii. Sultanul voia 
să înlocuiască pe Gheorghe Râkoczy principele Transilvaniei, 
la care Matei aflase sprijin în vreme de nevoie, şi de care era 
legat şi prin tratate. Atunci, el propune prietenului şi vecinului 
din Ardeal, în caz când nu se poate evita mazilirea, «să iasă 
înaintea oştilor puternicului împărat pe pământ turcesc şi să se 
lupte acolo cu ele ». Ii va da întregul său sprijin, participând cu 
oastea sa care numără 6000 de călăreţi buni şi 2000 de pedestraşi. 
Trecerea peste Dunăre să se facă prin ţara sa, prin Muntenia. Idealul 
ar fi să se constituie chiar o coaliţie creştină, condusă de împăratul 
dela Viena, la care să participe şi regele Poloniei şi Cazacii. Toate 
acestea rămaseră simple proiecte deoarece sultanul renunţă la 
mazilirea Iui Râkoczy. Importantă e însă starea de spirit a lui Ma¬ 
tei, amintind pe aceea a gloriosului său predecesor, Mihai Viteazul. 

Temeiul politicii externe a lui Matei Basarab a fost alianţa ca 
Ardealul. El a păstrat relaţii strânse cu Gheorghe Râkoczy I, apoi 
cu fiul acestuia, Gheorghe Râkoczy al II-lea, încheind repetate 
acte şi tratate cu ei şi, ceea ce e şi mai important, respectându-le. 
La 17 Iulie 1633, cu prilejul trecerii unui ambasador ardelean spre 
Stambul, se face o primă convenţie, potrivit căreia cele două 
părţi, păstrând întotdeauna prietenie, urmau să-şi dea ajutor 
reciproc. Matei se obliga şi să-i verse vecinului său, de sigur ca o 
contravaloare a ajutorului primit pe când era pribeag, suma de 
6000 galbeni anual. In primăvara anului 1635, la 16 Martie, un 
nou act de alianţă din partea principelui Transilvaniei, după care 
urmă apoi o legătură în forme solemne; actul muntean se dete 
în ziua de Sf. Petre (9 Iulie stil nou). Se făgăduia ajutor armat 
lui Râkoczy, informaţii, apoi un dar de doi cai de călărie, dintre 
care unul turcesc, şi—ca o compensaţie pentru dijma din oi pe 
care o dădeau ciobanii ardeleni ce veneau să-şi pască turmele 

în munţii noştri — suma de 5000 de florini anual. Comandanţii 
militari şi armata întreagă — « căpitanii, iuzbaşii, ceauşii, vătaşii 
şi toţi cetaşii, călăiâme şi pedestrime » — întăresc şi ei la 3 August 
înţelegerea făcută. La rândul său, Râkoczy făgădueşte, la 16 
Septemvrie, ajutor armat împotriva duşmanilor, excepţie făcând, 
bine înţeles, persoana sultanului. Acest tratat a fost reînoit în 1636 
şi 1640; după suirea pe tron a lui Gheorghe Râkoczy al II-lea, 
avură loc două alte reînnoiri, la 18 Fevruarie 1650 şi la 10 Mai 1651. 

Evident, în cei douăzeci şi doi de ani de domnie ai lui Matei, 
au fost şi momente de neîncredere, de bănuială, de nesiguranţă 
faţă de principele din Ardeal; acesta din urmă a neglijat — sau 
n’a voit — uneori să dea ajutorul făgăduit; alteori s’a ajuns 
chiar la plângeri şi imputări reciproce; niciodată însă legăturile 
n’au fost rupte, necum să se recurgă la război. Se poate spune, 
deci, pe drept cuvânt, că alianţa cu Ardealul a fost o constantă a 
politicii lui Matei Basarab. 

Relaţiile cu Moldova. Fiind asigurat din această parte, el a 
putut face faţă, cu toate mijloacele, primejdiei repetate care i-a 
venit din altă parte şi anume dela mândrul şi ambiţiosul domn aî 
Moldovei, Vasile Lupu. Acesta, deşi încheiase în 1634 o Înţelegere 
de prietenie cu Matei, schimbând solii, începu totuşi, după scurt 
timp, să sape pe vecinul său, vrând a-1 îndepărta din scaun. Scopul 
era să aşeze în loc pe fiu-său, pe Ioan, deşi acest fecior al lui Vasile 
Lupu, de o sănătate foarte şubredă, nu era apt pentru domnie. 

Prima încercare se făcu în toamna anului 1637. Vasile Lupu,. 
după ce ajută Turcilor la Cetatea Albă să facă ordine în treburile 
Tătarilor din Bugeac, care, cât timp trăise Cantemir-Bey, ajun¬ 
seseră o adevărată pacoste pentru toţi vecinii, se îndreptă cu 
oastea spre Ţara Românească şi ajunse până la Gheorghiţa. Matei 
îşi aşezase tabăra la gura Telejeanului şi trimisese după ajutor la 
Râkoczy. Când un general al acestuia, Ioan Kemeny, scoborî cu 
zece mii de oameni pela Bratocea, ajungând la 11 Noemvrie la 
Vălenii de Munte şi la 13 la Şoplea, Vasile Lupu socoti că e mai 
prudent să se retragă. Urmărindu-1 deaproape, Matei merse cu 
ai săi «până la Putna»; Ardelenii trecură chiar, prădând, prin 
partea de miazăzi a Moldovei, întorcându-se pe la Trotuş. 

A doua încercare avu loc în 1639. De data aceasta, Vasile. 
Lupu voia ca să ia pentru el domnia Ţării Româneşti, lăsând în. 

Moldova pe fiul său Ioan. Având prieteni la Poartă, în special 
pe vizirul Mohamed Tabani Buiuc, şi oferind sume mari: 300.000 
de taleri, plus sporirea tributului ambelor ţări cu 100.000 de 
taleri, el obţinu la 2 Noemvrie 1639, un firman de mazilie a lui 
Matei. Strângându-şi oastea şi cu ceva ajutor dela Tătari, porni 
deci împotriva vecinului său. La 22 Noemvrie era la Focşani; 
într’un document dat de aci, Lupu îşi zice domn al Moldovei şi 
al Ţării Româneşti. Sultanul trimisese cuvânt boierilor munteni 
să nu se opună. Altfel, spunea el « n’o să rămâneţi nepedepsiţi... 
Vă şterg de pe faţa pământului vostru şi pun Turci să locuiască 
în el, iar în biserică să strige hogea ». 

Matei nu se spăimântă însă. Cu oastea sa bine tocmită, ieşi 
el înaintea năvălitorului, care înaintase până la apa Ialomiţei, 
în dreptul satului Nănăşiori (azi Armăşeşti!). între acest sat şi 
cel vecin numit Ojogeni, pe Prahova, avu loc lupta. O parte din 
armata lui Lupu se «răşchirase » adică se împrăştiase după ja¬ 
furi «la podgorie, pre supt munte încătro era bejenită toată 
ţara muntenească, de pren... acele olate» (adică ţinuturi!). 
Matei profită de această împrejurare, trecu repede armata sa 
peste Prahova, fiecare călăreţ luând cu sine un pedestraş, şi 
atacă puternic. Oastea lui Vasile Lupu, surprinsă nu putu re¬ 
zista ; de altfel o parte a ei nici nu se întorsese dela podgorie, 
din pradă. Retragerea se transformă — după însăşi mărturia lui 
Miron Costin — în fugă precipitată «lăsând şi corturile şi pu¬ 
ştile cu toată pedestrimea pe mâna lui Matei Vodă; şi, de grija 
gonaşilor, Vasile Vodă au lăsat calea pre care venise şi dirept 
la Brăila au năzuit». Aci, el fu pe punctul de a fi prins de agii 
turci locali care aflaseră de înfrângere. Prevenit în ultimul mo¬ 
ment, pe când şedea seara la masă, a sărit peste gard într’o gră¬ 
dină şi de acolo, călare, a fugit la Galaţi «lăsând toate în Brăila, 
•câte nu rămăsese în Ojogeni ». 

O consecinţă a războiului fu uciderea vizirului Mohamed Ta¬ 
lani Buiuc , protectorul lui Vasile Lupu. Căci Matei, plângându-sş 
la Poartă de cele întâmplate, duşmanii vizirului făcură ca acesta 
să fie executat, prin strangulare, la Edicule (15 Decemvrie 1639). 
Se găsiră, în urma lui, 1.200.000 de scuzi, o sumă enormă pentru 
acea vreme, rezultat a câteva luni de slujbă. La 22 Decemvrie, 
un agă aducea lui Matei la Bucureşti caftan nou şi o scrisoare din 

partea Porţei în care i se spunea că Lupul l-a atacat «fără ştirea 
şi voia puternicului împărat». 

După această a doua încercare neizbutită, urmă o lungă pe¬ 
rioadă de linişte — până în 1653 — în relaţiile dintre cei doi 
domni. Ioan, fiul lui Vasile Lupu, pe care acesta voise să-l vadă 
stăpânind într’una din ţări, muri la începutul lui Noemvrie 1640, 
la Stambul, de rachitism. Matei se simţi mai puţin ameninţat.- 
Peste câţiva ani, în 1645, ca un semn de pace si de înţelegere, 
cei doi domni făcură chiar câte un lăcaş bisericesc, fiecare în ţara 
celuilalt. Vasile Lupu refăcu biserica Stelea din Târgovişte, unde 
era îngropat tatăl său, Aga Nicolae, iar Matei Basarab zidi mă¬ 
năstirea Soveia , în Putna, unde găsi săteni veniţi din Rucăr şi 
Dragoslavele. (Cele două cătune ale satului Soveja se numesc 
şi azi Rucăreni şi Dragoslăveni!). Pisania spune că lăcaşul s’a 
ridicat «cu bunăvoinţa... prea iubitului fratelui nostru dom-- 
nului moldovenesc Io Vasilie voevod ». 

Spre sfârşitul anului 1652 relaţiile începură iar să se înăs-, 
prească. După unele izvoare, Lupu ar fi pornit să uneltească din 
nou împotriva vecinului său. După altele, Gheorghe Râkoczy 
al Il-lea hotărînd, pentru mai multe pricini, să înlocuiască pe 
ambiţiosul şi mândru domn al Moldovei, ar fi câştigat la acest 
plan şi pe Matei. Nu e de loc exclus ca Vasile Lupu, având ginere 
pe Timuş Hmielniţki, dispunând deci de ajutorul Cazacilor, să 
fi reluat vechile gânduri de mărire. Cert este că în primăvara 
anului 1653, se ajunge la un nou conflict: Râkoczy şi cu Matei 
sprijină cu armele pe Gheorghe Ştefan, marele logofăt al lui 
Lupu, pentru ca să îl răstoarne pe acesta din urmă din scaun. 
Detaşamentul ardelean, sub comanda lui Ioan Kemeny, intră în 
Moldova trecând munţii, pe poteci, prin părţile Trotuşului; cel 
muntean, având în frunte pe spătarul Diicul Buicescu, pe la 
Milcov. Vasile Lupu fu surprins nepregătit. De aceea, când oştile, 
aducând pe Gheorghe Ştefan, ajunseră la Roman, el se retrase 
spre Hotin şi apoi peste Nistru, trimiţând după ajutor la ginerele 
său Timuş Hmielniţki. Ardelenii şi Muntenii intrară în Iaşi, 
In Dumineca Floriilor. îndată însă după aceasta, sosi şi Timuş. 
Trecând Prutul la 30 Aprilie, el bătu oastea lui Gheorghe Ştefan 
la Popricani şi ocupă scaunul. Vasile Lupu se reîntoarse şi-şi 
reluă domnia. Dacă s’ar -fi mulţumit cu atâta, de sigur lucrurile 

ar fi luat o altă desvoltare. Dar el vru să-şi răzbune asupra lui 
Matei; porni deci cu toată oastea împotriva acestuia. Focşanii 
munteni fură arşi; Diicul Buicescu şi cu Gheorghe Ştefan care- 
stăteau la hotar, la Milcov, trebuiră după câteva ciocniri, să se 
retragă. Matei, aflând de apropierea duşmanului, ieşi din Târgo- 
vişte şi îşi aşeză tabăra într’un loc bun, între Ialomiţa şi un pârâu 
«foarte tinos », greu de trecut, aproape de satul Finta. La Te- 
leajen, avu loc o ciocnire între Cazaci şi Seimenii trimişi înainte 
în ajutor lui Diicul; aceştia din urmă se apărară bine şi se putură 
retrage în ordine. Lupta principală se dete pe locul ales de Matei r 
în ziua de 17/27 Mai 1653. în prima fază, Timuş se ţinu în re¬ 
zervă, din gelozie, spunând că să se bată şi să învingă «vitezii 
Moldoveni » şi fără ei. Atacul cavaleriei moldovene sili pe o parte 
din Roşii munteni să se retragă; dacă ar fi fost atunci de faţă 
şi Cazacii, izbânda ar fi rămas de partea lui Lupu. Aceştia însă 
nevoind să intre deodată în luptă, Matei putu restabili situaţia. 
Bătrânul domn dădu el singur pildă de vitejie, stând în fruntea 
trupelor şi îndemnându-le. Un glonţ îl lovi «aproape de încheie¬ 
tura genunchiului»; fără să-i pese de rană şi izgonind «cu su¬ 
dalmă »— cum spune Miron Costin — pe ostaşul care voise să-l 
sprijine, Matei continuă lupta «ca un deplin oştean ». Boierii, 
după pilda Domnului se luptară şi ei cu vrednicie, intrând «cu 
săbiile goale » în duşmani, tăindu-i şi răspândindu-i. Lupta dura 
încă înverşunată când se porni o furtună şi o ploaie repede « dirept 
în faţa oştii lui Yasile Vodă, cât se părea că este anume urgia 
lui Dumnezeu sosită asupra acei oşti ». în cele din urmă Moldo¬ 
venii cedară; Lupu, împreuna cu Timuş se retraseră în fugă; 
Cazacii, rămaşi fără hatman, putură totuşi să-şi lege tabăra 
şi să se retragă, fără prea mari pierderi. Pe câmpul de luptă ză¬ 
ceau 4000 — după un alt izvor 3000 — dintre ostaşii lui Lupu ; 16 
tunuri căzură în mâna lui Matei. O parte dintre prinşi fură tăiaţi, 
dealungul drumului, « dela Fântâna Ţiganului până la Târgovişte ». 

îndată după aceasta, Gheorghe Ştefan, cu ajutor muntean 
şi ardelean, reintră în Moldova şi izbuti, în urma luptei dela Sîrca 7 
să ocupe, definitiv, tronul (vezi mai jos, p. 90). 

Turburările Dorobanţilor şi Seimenilor. Ultimul an de domnie 
al lui Matei Basarab a fost turburat de neorânduelile doroban¬ 
ţilor, seimenilor şi a celorlalţi « slujitori » (ostaşi). Bătrânul voevod 

avusese întotdeauna faţă de ei o deosebită atenţie; le plătise 
«lefi » adică solde din destul, îi îmbrăcase bine — ni s’a păstrat 
•o întreagă corespondenţă privind postavul comandat la Braşov — 
le dăduse putinţa să-şi întemeieze gospodării şi să strângă stare. 
Drept mulţumită, şi sătui — se vede — de bine, ei se ridicară, 
-după biruinţa dela Finta, împotriva Domnului. « Că striga — po¬ 
vesteşte cronica — pen Curtea Domnească » « să le dea câte trei 
lefi », « că ei au bătut războiul... cu Vasilie Vodă, şi zicia lui 
Matei Vodă să să ducă, să să călugărească, că nu le mai trebue 
.să le fie el domn, bătrân fiind şi bolnav; şi atâta să îndârjise în 
nebunie, cât i-au luat tunurile şi erbăriile, şi le-au scos afară 
den târg ». Doi dintre marii boieri, Ghinea vistierul şi Radu Ver- 
zarul armaşul, pe care dorobanţii şi seimenii îi bănuiau că sfă¬ 
tuiesc pe Domn să nu le dea «lefi », fură luaţi chiar dela Curte, 
sub ochii lui Matei, şi ucişi afară la câmp, în faţa tuturor oştilor. 
Un alt boier, Socol clucerul Cornăţeanul , bolnav fiind, a fost şi el 
ucis, iar casele, împreună cu ale celorlalţi doi, prădate. Îndrăz¬ 
niră chiar, într’o zi când Matei ieşise în plimbare spre Argeş, 
(20 Martie 1654) să oprească pe domn de a mai intra îndărăt în 
■Târgovişte şi îl ţinută în afara zidurilor trei zile, nedând voie să-i 
■aducă nici pâine şi spunându-i « să iasă din ţară sau să se călugă¬ 
rească ». Matei trebui să le făgăduiască « bani din destul » şi numai 
•aşa putu reintra în cetatea de scaun. Avea de gând în primăvară 
să lovească aceste corpuri de dorobanţi şi de seimeni şi să le pe¬ 
depsească aspru pentru faptele lor ticăloase, tăind toate căpeteniile. 

Moartea lui Matei. Familia sa. Bătrânul domn nu mai ajunse 
însă să-şi puie planul în aplicare. Sănătatea sa scăzuse mult în 
ultimul timp. 11 îndurerase mai întâi moartea soţiei sale Elina 
— întâmplată în August 1653 —« după o convieţuire de 40 de ani » 
(vezi fig. 12); avusese apoi de suferit luni de zile de pe urma rănii 
căpătate la Finta şi care — infectată — s’a vindecat foarte greu. 
Răscoala dorobanţilor şi seimenilor pusese vârf supărărilor; 
pentru sufletul viteazului oştean era o lovitură din cele mai dure¬ 
roase. In primăvara anului 1654, Matei se îmbolnăvi; după câteva 
zile, la 9 Aprilie dimineaţa, într’o Duminecă, pe când se odihnea 
într’un jilţ în loggia palatului din Târgovişte, închise ochii. îm¬ 
brăcat în veşmânt domnesc, «de brocard de aur, împodobit cu 
blană de samur de mare preţ, cu brandemburguri » şi «nasturi 

Fig. 12.— Doamna Elina, soţia lui Matei Basarab. Miniatură pe un manuscris slav contem¬ 
poran. Doamna e înfăţişată în costumul de ceremonie de brocard. 

de argint aurit» şi acoperit 
de « un giulgiu de mătase 
albă, cu o cruce în foi de 
aur », trupul său fu înmor¬ 
mântat în biserica dom¬ 
nească din Târgovişte, lân¬ 
gă fiul şi soţia sa. Sub 
Constantin Şerban, lăcaşul 
a fost jefuit de seimeni şi 
osemintele bătrânului voe- 
vod aruncate afară. Mai 
târziu, ele au fost duse 
la Arnota, ctitoria sa din 
judeţul Vâlcea unde şi 
astăzi odihnesc, sub'(o les¬ 
pede de marmoră (vezi 
fig. 13). 

Inscripţia, în limba sla¬ 
vă, are următorul cuprins: 
« Aici zace Matei Basarab, 
cu mila lui Dumnezeu odi¬ 
nioară stăpân şi domn al 
Ţării Româneşti, bărbat 
înţelept, îndurător şi mi¬ 
lostiv, întemeietor şi în¬ 
noitor a multe biserici 1 şi 
mănăstiri, niciodată biruit, 
ci biruitor, şi a multe răz¬ 
boaie învingător, prea slă¬ 
vit, duşmanilor înfricoşat, 
prietenilor de folos, îmbo¬ 
găţitor al ţării sale, cel ce 
cu multă bogăţie şi întru 
toate îndestulat, în lină 
pace a domnit 23 de ani 
(sic!); a adormit întru 
Domnul la cinstea bătrâ¬ 
neţii, în anul 1654 ». 



Fig. 13. — Piatra de mormânt a lui Matei Basarab, Ia 
m&năstîrca Arnota. In partea superioară, stema ţării 
mărginită sus de două armuri iar jos de două tunuri. In 
partea inferioară şi pe margini, inscripţia tn limba slavă 

Matei Basarab a fost căsătorit cu Elena — obişnuit i se spunea 
Elina — fiica lui Radu postelnicul Năsturel din Fierăşti. Era o 
femeie cultă; ni s’au păstrat scrisori dela ea, între altele, una, în 
româneşte şi latineşte adresată din Rucăr Sibienilor, prin care 
«ere, a doua zi după lupta dela Finta, un bun hirurg pentru boierii 
răniţi. Preţuia cartea; fratele ei, Udrişte Năsturel, este personali¬ 
tatea culturală cea mai de seamă din Muntenia, în prima jumă¬ 
tate a veacului al XVII-lea. Era adânc credincioasă; a zidit mai 
multe biserici şi a făcut milostenii pretutindeni. Doamna Elina 
•a fost una din femeile cele mai de seamă ale neamului nostru. 

Matei n’a avut copii; de aceea a adoptat un nepot de soră al 
soţiei sale, numit tot Matei; acesta a murit de tânăr însă, puţin 
înainte de 10 August 1652, şi a fost înmormântat în biserica 
domnească din Târgovişte; alături e mormântul doamnei Elinp 
■(vezi fig. 14). 

Ctitoriile. Niciunul dintre domnii Ţării Româneşti nu a ridicat 
-atâtea lăcaşuri bisericeşti ca Matei Basarab. Numărul lor nu a fost 
stabilit până acum cu preciziune, deoarece nu s’a făcut încă o 
cercetare specială asupra lăcaşurilor acestui voevod. Un contem¬ 
poran, clericul sirian Paul de Alep, care a fost prin Muntenia în 
două rânduri în timpul domniei lui, dă cifra de «o sută cincizeci 
4e mănăstiri şi biserici, zidite magnific din piatră ». Este, evident, 
o exagerare. Cronica ţării, scrisă mai târziu, dă numai douăzeci 
de biserici şi mănăstiri, ceea ce e mult sub realitate. 

Lăcaşurile ridicate de Matei Basarab se pot împărţi în două 
categorii: unele care se datoresc exclusiv lui; altele, mai vechi, pe 
care el le-a refăcut numai sau cărora le-a adus diverse îmbună¬ 
tăţiri. La cele mai multe ni s’au păstrat pisaniile. 

In 1632, aşa dar chiar în anul luptei cu Radu Iliaş pentru 
ocuparea scaunului domnesc, Matei puse să se zugrăvească bise¬ 
rica din Brâncoveni, ridicată de înaintaşii săi. In anul următor, 
1633, face el mănăstirea dela Sadova (Dolj), în locul vechiului 
lăcaş, de lemn, în care se adăpostise, în urma unor ciocniri cu 
Turcii. Pisania aminteşte şi de o biruinţă pe care Matei a repurtat-o 
asupra acestora «la Schela Ciobanului» — Bechetul de azi; faptul 
n’a putut avea loc, credem noi, decât cu prilejul venirii lui dip 
Ardeal, prin Banat, în 1632 (vezi mai sus, p. 32-33). La 26 Au¬ 
gust 1633 (stil vechiu), noua ctitorie era gata. 

In primul an 
de domnie, se zi¬ 
deşte mănăstirea 
dela Slobozia lui 
Enache postelni¬ 
cul (actuala Slo¬ 
bozie din Ialo¬ 
miţa). In actul 
din 14 Septem¬ 
vrie 1634, prin 
care domnul în¬ 
chină mănăstirii 
Dochiariu dela 
Sfântul Munte 
noua sa ctitorie, 
se spune despre 
aceasta: «pecare 
am făcut-o acum 
Domnia Mea din 
temelie». Urme¬ 
ază apoi reface¬ 
rea bisericii dela 
mănăstirea lui 
Negru Vodă din 
Câmpulung; lu¬ 
crările încep la 1 
Iulie (22 Iunie 
stil vechiu) 1635 
şi se isprăvesc la 
30 August (20 stil 
vechiu) 1636. 

Mănăstirea 
Căldăruşani este 
întemeiată de Ma¬ 
tei ; pisania ne a- 
rată că « s’a înce¬ 
put a zidi în luna 
luilulieînl4şis’a 
săvârşit în luna 



Fig. 14. — Piatra de mormânt a Doamnei Elina, In stil baroc. Doi lei 
ţin stema ţării, deasupra doi îngeri sprijinind o cruce. In partea infe¬ 
rioară în latineşte, un pasaj din Cartea lui Iov (t Horrto natus de 
nluliere..» *); pe margini, inscripţia în limba slavă, dând şi anul morţii 
1653. Prea încărcată şi cu elemente atât de diverse, această piatră 
de mormânt este mult inferioară sub raportul artistic acelora din 
epoca lui Ştefan cel Marc sau epoca Movileştilor, elegante şi sobre. 

Octomvi ie 20, lealul 1638 »(vezi fig. 15). Tot nouă, întemeiată acum, 
iar nu refăcută, este Biserica Domnească din Gherghiţa] înălţată în 
1641 (7149 după cronologia bizantină) în amintirea biruinţei dela 
Nănaşiori. Cu privire la dată, observăm că în pisanie s’au păstrat 
numai luna: Mai 26 şi primele trei cifre ale anului: 714, cea de a 
patrâ 9 fiind adaosă potrivit tradiţiei comunicate de preotul paroh. 



Fig. 15. — Mănaslirca Câldiiruşani. vedere din avion. Lftraşul şi chiliile au fost refăcute In 
timpul domniei Regelui Carol I. 


Nu ştim anul fundării Arnotei, locul de veşnică odihnă al voevo- 
dului; ea exista însă în 1636 deoarece e amintită într’un act 
purtând această dată. In 1639 e cuprinsă printre mănăstirile care, 
potrivit hrisovului solemn din acest an, nu pot fi închinate sub 
nicio formă Ia Muntele Athos sau Ia celelalte locuri sfinte. In 
1641, Noemvrie 15, Matei Basarab şi soţia sa Elena dăruiesc 
Arnotei nişte sfinte moaşte cumpărate de ei, ferecate în aur şi 
argint şi împodobite cu pietre scumpe. Potrivit unui raţiona¬ 
ment similar, deducem că mănăstirile Dintr'un lemn sau de un lemn 
(Vâlcea) şi Măxineni (Râmnicul-Sărat) au fost ridicate înainte de 
27 Noemvrie 1640, deoarece ele figurează în hrisovul cu această 

dată, hrisov care e o repetire a celui din 1639 dar cuprinzând un 
număr mai mare de mănăstiri. Pentru mănăstirea Dintr’un lemn, 
tradiţia, consemnată la începutul veacului al XVIII-lea, dă data 
7143 deci 1634—1635. Cât despre Măxineni, iată, potrivit pisaniei, 
împrejurăţile în care a fost ridicat lăcaşul: «Această sfântă şi 
dumnezeiască biserică ci iaste hramul naşterii lu Svelă Ioanu 
Crăstitel (Sfântul Ioan Botezătorul !), făcut-o-am eu robul lui 
Dumnezeu Io Mateiu Basaraba Voievod i Gospojda (şi Doamna) 
Ilina; mergând Dumniia Mea la oaste, am tăbărîtu prea malul 
Şiretului, ci am văzut Dumniia Mea cest loc bun şi tare şi era o 
beserecă mică de nuiale, şi lipită cu lut. Dici cu vrere lui Dumnezeu 
şi cu ajutorul sfântului hram am făcut acestă beserecă de piatră 
să fie Dumnii Mele pomenă. Şi au fost ispravnic şi mult ostenitor 
şi îndemnător jupan Radul Vel Cap(itan). . . ». Azi mănăstirea Măxi¬ 
neni nu mai există; biserica ei a fost distrusă în timpul războiului 
pentru întregirea neamului, cu prilejul luptelor din această regiune. 

In 1645, se zidesc două noui mănăstiri: aceea dela Sirehaia, cu 
aspect impunător, de cetate, şi cea dela Soveja, din ţinutul Putnei, 
in Moldova (vezi şi mai sus, p. 59). Peste un an, în 1646, alte două 
lăcaşuri noi: o biserică la mănăstirea Plălăreşii, având hramul 
marelui mucenic «Mercurie» şi mănăstirea (azi schitul) Lăculeţe, 
în Dâmboviţa. Urmează, în ordine cronologică, biserica din Dră- 
găneşti (Teleorman). Mică dar elegantă, bine proporţionată, ea este 
înălţată în 1647, într’o lună numai: dela 30 Iunie la 1 August 
stil vechiu, ispravnic fiind căpitan Bodea (vezi fig. 16 şi 17). Din 
acelaşi an e şi refacerea bisericii dela mănăstirea Plumbuita. 
Pisania, ulterioară (din 1806), în greceşte, arată ca fundator 
pe Radu Paisie; prima restaurare a avut loc sub Alexandru, 
tatăl lui Mihnea; cea de a doua sub Matei, «în anul dela facere? 
lumei 7155 (1647), la 10 ale lui April » (stil vechi). 

Tot refăcută e şi biserica episcopală din oraşul Buzău. Pisania, 
de asemenea ulterioară (30 Decemvrie 1834), spune că lăcaşul, 
« s’a zidit din temelie de răposatul întru fericire Maftheiu Basarab 
Voevod, la leat 1649, după ce mai întâi au dărîmat din temelie 
pre cea veche, făcută de strămoşii săi, arsă şi stricată de năvălirile 
varvariceşti ». In judeţul Buzău, a refăcut, din piatră, biserica 
mănăstirii Pinul şi biserica schitului Cârnul, vechile lăcaşuri 
datând din veacul al XVI-lea. In 1650, voevodul înalţă o biserică 

nouă la mănăstirea Brebu, în judeţul Prahova; lucrările s’au început 
la 7 Iulie (27 Iunie stil vechi); hramul Sfinţii Arhangheli Mihail, 



Fig. 1G. — Biserica din Drăgăneşti (Teleorman), atribuită de tradiţia locala lui Negru Vodă, 

refăcută de Matei Basarab. 

Gavriil, Ozriil şi Rafail. Tot nouă e şi frumoasa Biserică Domnească 
din Craiova, cu hramul Sfântul Dumitru. Pisania arată că lăcaşul 
s’a ridicat « din temelie, de iznoavă », isprăvindu-se în « Octom- 
vrie » 1651 (7160); ctitori sunt Matei şi soţia sa Elena. 

Târgoviştea, scaunul de domnie preferat, e şi ea împodobită, 
acum spre sfârşit, cu două biserici noui de piatră: ambele au hramul 



Fig. 17.— Pisania bisericii din Drăgăneşti (Teleorman). In rândurile 3—6 se poate ceti: « ...Io 
Mateiu Băs&rabă... ştiind ctetoriia noastră despre mumă-me şi văzându-o veche şe stricată, 
rădecatu-o-ant den temelie, însă denpreună cu rudele noastre ce ni se trag despre mumă-me, 
anume jupan Diicul marele spătar şi jupan Drăguşen marele paharnic... *. Scriere frumoasă, 
caracteristică pentru epoca lui Matei Basarab (Muzeul de Artă Religioasă). 


Sf. Nicolae. Una din ele a fost isprăvită la 15/25 Septemvrie 7159 
(deci 1650); ceilaltă, ridicată în locul uneia mai vechi, din vremea 
lui Radu dela Afumaţi, la 12/22 Septemvrie 1653; şi la aceasta 
de a doua, numele doamnei apare alături de al soţului ei. 

La Bucureşti, Matei a înălţat de asemeni două biserici: a 
Sărindarului, azi dispărută (a fost dărâmată în 1896) şi a Sfinţilor 
Apostoli Petru şi Pavel. Pisania celei de a doua nu dă decât data 
refacerii de sub Ştefan Cantacuzino: 1715. 

Adăogăm, în sfârşit, că, potrivit cronicei, evlaviosul voevod a 
mai zidit câte o biserică şi la Caracal, Piteşti# Călugăreni şi Ploeşti. 
Pisaniile lor nu ni s’au păstrat însă. Biserica din Ploeşti, cu hramul 
Sfinţii Apostoli, a fost prefăcută în veacul al XVIII-lea; despre 
ea ne vorbeşte un act din 2 Martie 1808, arătând că a fost înălţată 
« de răposatul Matei Vodă Basarab » şi « înzestrată şi miluită atât 
de numitul ctitor cât şi de alţi fericiţi domni ». Despre biserica de 
lângă Piteşti, delaTrivalea, cu hramul Sfânta Troiţă, o catagrafie din 
1825 afirmă că este «făcută din temelie de Mateiu Basarab Vod... ». 

In afara hotarelor, Matei a ridicat trei biserici: una în Ardeal 
şi două în Bulgaria. Biserica din Ardeal se află în satul Porceşti 
(judeţul Sibiu) şi a fost zidită în 1653, din Aprilie până în Sep¬ 
temvrie; cele două din Bulgaria se găsesc pe malul Dunării. Una 
e la Vidin, cu hramul Sf. Vineri (ck. urnea) ; pisania n’a fost 
citită în întregime de învăţatul bulgar care o menţionează; nu 
e admisibilă în niciun caz însă data 3py pe care o reproduce ; ea 
poate să fi fost apH deci 7150 (1641—42) sau ceva asemănător; 
o cercetare la faţa locului ne-ar lămuri. Cea de a doua biserică, 
având hramul Sfinţilor Apostoli Petru şi Pavel, se află la 
Sviştov; chipul lui Matei şi acel al doamnei Elina se văd încă, 
la locul de cinste, pe peretele ctitorilor. 

Doamna Elina e ctitora bisericii din Fierăşti (Ilfov) pe care 
a ridicat-o din temelie « cu osteneala şi în parte... a.. . fratelui » 
ei Udrişte sau « Iorest Năsturel... în anul dela facerea lumii 
7152» (1644). Tot ei i se datoreşte biserica Negoeşti (Ilfov), zidită 
în 1648. La mănăstirea Slătioarele doamna e înfăţişată pe tabloul 
ctitoricesc împreună cu Ecaterina, soţia lui Alexandru al II-lea 
(1568—1577), prima ctitoră ; a dat mănăstirii o moşie în 1644 şi a 
făcut probabil reparaţii şi pictura bisericii. Numele doamnei Elina 
apare de altfel împreună cu acela al lui Matei pe multe din pisaniile 
mănăstirilor şi bisericilor ridicate de acesta. II întâlnim astfel la 
Strehaia, la Măxineni, la Lăculeţe, la Plătăreşti, etc. (vezi fig. 18). 

După pilda domnului, înalţă şi boierii o sumă de lăcaşuri 
dumnezeeşti. Cumnatul său, Udrişte Năsturel, e ctitorul Bisericii 
Târgului din Târgoviştene care o ridică «din temelie», isprăvind-o 
în 1654. Tot la Târgovişte face Buzinca vel sluger o biserică 
în 1639, punându-i hramul Sfântului Dumitru. Nepotul lui Matei, 
Diicul Buicescu, rezideşte în 1645 mănăstirea Clocociov, ctitoria 

Fifl. ! s .— Matei Basarab şi doamna Elina, oferind un evangheliar. Miniaturii pe un manuscris 

grecesc contemporan, 

lui Mihai Viteazul. Constantin vel sărdar, fiul lui Radu Şerban, 
şi soţia sa Bălaşa înalţă o biserică la Dobreni, (Vlaşca), în 1646; 
Constantin Cantacuzino postelnicul şi soţia sa Elena una la Fi- 
lipeştii de Târg la « leat 7150 » (1641—2); Dragomir, marele vornic, 
alta la Plăviceni (Olt), în 1648. în Bucureşti, Nicolae vel agă, 
soţia sa, Ioana şi fiul lor Călin spătarul ridică biserica Sfânta 
Vinere a Hereştilor în 1645. La Răzvadul de Sus, în Dâmboviţa, 
găsim biserica lui Socol vel clucerul Cornăţeanul, a soţiei sale 
Marula şi a copiilor lor; începută la 1/11 Mai 1643, ea e gata 
la 25 August (4 Septemvrie) 1644. La Buzău biserica Negustori 
se datoreşte lui « Badea Obredi», după toate probabilităţile, un 
simplu negustor; pisania, nouă, din 1850, ne arată că lăcaşul 
s’a ridicat «în zilele prinţului Mateiu Basarab ». Menţionăm în 
sfârşit, trei mănăstiri: cea dela Mărgineni , ctitoria din 1646 a 
marelui vornic Drăghici Mărgineanul «din vestitul neam al 
Filipeştilor » după cum spune pisania greacă ulterioară; mănă¬ 
stirea Topolniţa zidită de «jupan Lupul Buliga vel căpitan» şi 
jupâneasa lui Stanca şi fiii lui... «vă leat 7154» (1645—6) şi 
mănăstirea Măstăneşti, ridicată de Apostolache comisul şi în¬ 
chinată mănăstirii Dohiariu dela Muntele Athos. 

Nu putem cita toate lăcaşurile bisericeşti care se fac în această 
vreme; e de ajuns să spunem numai că domnia lui Matei Basarab 
e o epocă de intensă activitate constructivă, cea mai intensă, 
credem, împreună cu aceea a lui Constantin Brâncoveanu, din 
întreaga istorie munteană. Pretutindeni se ridică biserici şi mă¬ 
năstiri, pretutindeni se refac sau se măresc cele vechi. 

Bineînţeles, domnul înzestrează cu odoare, vesminte, moşii 
şi robi ctitoriile sale. Cu toate prădăcîunile, incendiile şi mai ales 
înstrăinările care au avut loc până în zilele noastre, timp de 
aproape trei sute de ani, avem încă o serie întreagă de odoare 
bisericeşti dela Matei Basarab. Unele se găsesc la ctitoriile sale, 
altele au fost aduse la Muzeul de Artă Bisericească din Bucureşti. 
In prima categorie intră, de exemplu, un chivot de argint, dă¬ 
ruit mănăstirii din Câmpulung, în Decemvrie 1641; o căţuie dă¬ 
ruită Arnotei şi prefăcută mai târziu, în 1669—1670; o cruce dă¬ 
ruită mănăstirii Dealului (1648—9) (vezi fig. 19). Tot la Arnota se 
află şi diferite moaşte, ferecate în aur şi argint şi împodobite cu 
pietre scumpe, dăruite de domn şi de soţia lui, în 1641 (vezi şi 

mai sus p. 66) şi în 1646. Din cea de a doua categorie, menţionăm 
două candele de argint date mănăstirii Bistriţa, în 1643 şi 1650; 
un disc pentru anafură şi un potir, ambele de argint aurit, dă¬ 
ruite mănăstirii Brâncoveni. Inscripţia, în greceşte, din 1636, 
de pe potir, pomeneşte, pe lângă donatori: Matei Basarab şi 
doamna Elena, şi pe meşterul făurar: «Alexandru Crivu din 
Trica, a doua Tesalie ». Menţionăm de asemenea o placă de argint 
aurit, provenind dela o sfită şi înfăţişând Adormirea Maicei Dom¬ 
nului ; se află la mănăstirea Tismana. Un deosebit interes pre¬ 
zintă cupa de argint aurit dăruită de domn şi de soţia sa în 1642 
mănăstirii din Câmpulung. Ea are sculptată o scenă de vână¬ 
toare ; tradiţia atribuia — greşit — această cupă lui Negru Vodă. 

Nici Sfântul Munte n’a fost uitat; Matei a făcut danii mănă¬ 
stirilor de acolo şi le-a întărit averile. Xenofonul, Ivirul, Dohiariu, 
Sf. Dionisie şi Cutlumuzul primesc hrisoave din care putem vedea 
imensa avere imobiliară pe care unele din aceste lăcaşuri o stă¬ 
pâneau în ţară (vezi şi harta nr. 6). Astfel, de pildă, la 8 Iunie 
1641, Matei întăreşte mănăstirii Cutlumuz satele Cireşovul, Călu- 
găreni, Mărăcine, Dăneşti, Laiovul, Comanca, Giurgiu, Prislopul, 
Hrăteşti, apoi seliştile Sura, Saca, Cioara, Suhaia, şi toate seliştile 
«câte sunt împrejurul bălţilor Călmăţuiului până la drumul Svişto- 
vului », de asemenea«toate bălţile şi gârlele »,«începând dela vadul 
Sviştovului în sus la Sichira ». Şi mai mare era averea mănăstirii 
Iviron, căreia îi fusese închinată mănăstirea Sfânta Treime sau 
Radu Vodă « care este în jos de oraşul Bucureşti ». Prin hrisovul 
din 1649, i se întăresc acestei mari lavre dela Muntele Athos sa¬ 
tele Măneşti, Lupeşti, Grecii, Marutinul, Chiseleţul, Critineşti, 
Găunoşi, jumătate din Hodopeni (azi Otopeni!) şi jumătate din 
Glina, cu vecini şi vaduri de moară, toate în judeţul Ilfov 
apoi satele Parapani, Răcenii, Fundul Sacului şi Bănieşti, iarăşi 
cu vecini şi cu tot venitul, în Vlaşca; satele Dichiseni şi jumătate 
din Pisculeşti în Ialomiţa; satele Bora şi Unteni în Buzău. I se 
întăreşte de asemenea ocine în Obileşti, Văcăreşti, Iabloiani şi 
Cioplea din Ilfov, în Izvorani, Ştefăneşti şi Gorgane din Muscel 
în Ciumernicu şi în oraşul Bucureşti. Apoi vama pentru care 
dela ocnele Vitioara şi Telega, bălţile dela Cornăţel şi Nenciu- 
leşti, vinăriciul domnesc din dealul Vălenilor, două vaduri de 
moară, la Ciutăria, lângă Bucureşti şi o ocină în Greci, şapte 

Fig, 19. — Cruce în lemn de chiparos, ferecaţii in argint. Dăruită de Maici Dasarab 

mănăstirii Dealul. 

prăvălii şi mai multe locuri de prăvălii în Bucureşti, vecini şi 
ţigani în Nenciuleşti, Ilfov şi foarte multe sălaşe de ţigani. O avere 
imensă, răspândită în atâtea judeţe şi rezultând, în primul rând, 
din daniile a patru domni aparţinând aceleiaşi familii, Alexandru 
al Il-lea, Mihnea Turcitul, Radu Mihnea şi Alexandru Coconul. 
Venitul acestei imense averi era administrat de călugării dela 
Athos; o mare parte, dacă nu cea mai mare parte a lui, ieşea afară 
din ţară. Şi ca mănăstirea Radu Vodă erau atâtea altele, închinate 
la diferitele locuri sfinte din Răsărit; curentul pentru asemenea 
închinări sporea mereu. Matei însuşi, la începutul domniei, în¬ 
chinase ctitoria sa dela Slobozia lui Enache mănăstirii Dohiariu 
(vezi şi mai sus, p. 65). Dacă nu s’ar fi pus o stavilă, risca să 
să se ajungă, în scurtă vreme, ca toate sau aproape toate mănă¬ 
stirile noastre, chiar cele mai vechi, cu imensele lor bogăţii, să 
depindă de străini. După cum reacţionase în latura politică împo¬ 
triva domnilor cari se înconjurau de sfetnici sau dregători greci, 
tot aşa reacţionă Matei şi în latura bisericească. El hotărî anume 
împreună cu mitropolitul ţării, cu episcopii şi cu boierii, prin hri¬ 
sovul din 1639, că nu vor putea fi închinate sub nicio formă la Mun¬ 
tele Athos sau la celelale locuri sfinte următoarele mănăstiri: 
Tismana, Cozia, Argeşul, Bistriţa, Govora, Dealul, Glavaciocul, Sna- 
govul, Cotmeana, Valea, Râncăciovul, Mislea, Bolintinul, Câm¬ 
pulungul, Căldăruşanii, Brâncovenii, Sadova, Arnota, Gura-Mo- 
trului, Potocul, Nucetul, Tânganul, aşa dar 22 de mănăstiri în 
totul, cuprinzând pe cele mai vechi, mai mari, precum şi ctito¬ 
riile lui Matei. La 27 Noemvrie (st. v.) 1640, se dă un nou hrisov, 
similar, care adaogă, la cele înşirate mai sus, şi mănăstirile Bră- 
detul, Menedecul, Ezerul, Dintr’un lemn, Măxinenii, Drăgoteştii 
de la Roşe, Brebul şi Plătăreştii. Patriarhul din Constantinopol 
întăreşte, printr’un act, dat la 9/19 Aprilie, hotărîrea domnului. 

In afară de biserici şi mănăstiri, Matei Basarab a ridicat şi 
altfel de construcţii. A refăcut mai întâi cetatea Târgoviştei, în 
1645, reparându-i zidurile (vezi şi fig. 20); a zidit apoi case 
domneşti în diferite părţi ale ţării. Cronica pomen’eşte de acelea 
dela Caracal; ştim din alte izvoare, de curţile dela Brâncoveni, 
moşia părintească; de sigur, trebue să fi făcut diverse reparaţii 
şi îmbunătăţiri şi la aşezările domneşti din Bucureşti, Câmpu¬ 
lung şi Curtea de Argeş. 

Industria şi comerţul. Matei Basarab a dat o deosebită atenţie 
şi desvoltării economice a ţării. Din iniţiativa lui se înfiinţează 



Fig. 20. — Ruinele palatului domnesc din Târgovişte, reşedinţa preferată a lui Matei Basarab. 
In fund, turnul de veghe, zis Chindia, refăcut înainte de războiul pentru întregirea neamului. 

o fabrică — sau, cum se spunea atunci — o « moară » de hârtie 
şi o fabrică de sticlă; se reia de asemenea exploatarea minelor 
de aramă şi de fier. 

în ce priveşte fabiica de hârtie ea a fost terminată, se pare, 
în 1644; exista sigur în 1646; un document din acest an, Aprilie 
4 (st. v.) ne îngăduie să deducem că era situată pe valea Oltului, 
în regiunea Călimăneştilor, poate chiar în Călimăneşti; ca ma¬ 
terie primă se întrebuinţau cârpe; locuitorii satelor erau obli¬ 
gaţi, printre alte dări, şi la aceasta a «cârpei ». Hârtia fabricată 
era de bună calitate — ni s’au păstrat documente scrise pe atare 
hârtie; avea ca marcă stema Ţării Româneşti, «acvila cruciată». 

Despre fabrica de sticlă, aflăm ştiri într’o scrisoare din 11/21 
Aprilie c. 1644, a marelui vornic Dragomir, adresată judeţului Braşo¬ 
vului. «Având Măria Sa Domnu nostru — scrie Dragomir — adastă 
sticlărie carea iaste de treaba Măriei Sale, scris-au Măria Sa pentru 
pământul ce se află în olatul cetăţii supt ascultarea dumnitale . . . ». 
Aşa dar materia primă, «pământul» silicios, se aducea din ţinutul 
Braşovului. Nu se precizează unde era aşezată sticlăria lui Vodă. 

In Oltenia, la satul Bratilov, lângă Baia de Aramă, începuse, 
încă din vremea lui Mircea cel Bătrân, exploatarea aramei. Mai 
târziu, într’o epocă pe care n’o putem preciza, şi din motive pe 
care nu le cunoaştem această exploatare a încetat. Matei o reia 
şi-i dă o desvoltare remarcabilă. Sirianul Paul de Alep, de care a 
mai fost vorba mai sus, vizitează, cu prilejul călătoriei sale prin 
Ţara Românească, exploatarea dela Baia de Aramă şi face o des¬ 
criere amănunţită a felului cum se prelucrează minereul. El con¬ 
stată că arama produsă e «foarte frumoasă». 

Se producea şi fier, tot în Oltenia. N’avem detalii asupra 
exploatării; existenţa ei o deducem insă dintr’un pasagiu al Antp'- 
loghionului din 1643 în care Udrişte Năsturel, enumerând « marile 
binefaceri » ale lui Matei, citează, pe lângă înălţarea de lăcaşuri, 
tipografie, « moară » de hârtie, şi producerea de « felurite metale, 
aramă şi fier ». In ce priveşte locul de unde se scotea minereul, 
el a fost în Gorj, la Baia de Fier; ne-o spune şi harta stolnicului 
Constantin Cantacuzino, ne-o arată şi numele însuşi: el indică 
prezenţa aci a unei « băi » sau mine (acesta e înţelesul cuvântului 
în vechea limbă românească; vezi şi Baia de Aramă!). Aurul se 
strângea din nisipul râurilor de către Ţiganii zlătari; doamna 

Elina primea dela aceştia anual suma de 1000 de ducaţi: ştirea 
ne-o dă tot Paul de Alep. 

E de mirare că Matei nu s’a gândit şi la înfiinţarea unei fabrici 
de postav; nevoile erau mari, atât pentru Curte cât şi pentru 
oaste; întreprinderea ar fi adus folos. Se vede însă că n’a putut 
să-şi procure meşterii necesari. Postavul se aducea dela Braşov; 
avem o întreagă corespondenţă în privinţa aceasta. Intr’o scri¬ 
soare din 9 Mai 1651, domnul aminteşte lui Miliail, judeţul oraşului 
ca « pân prea la Văznesenie Gospodine (înălţarea Domnului!) să 
fie postavul tot gata, că iaste şi vreamea să-l dăm dărăbanţilor ». 

Schimbul de mărfuri cu Ardealul era viu, în special cu Bra¬ 
şovul şi Sibiul. De asemenea, cu Turcii, cari luau dela noi o sumă 
din produsele necesare aprovizionării Stambulului. Răstimpul 
de linişte între 1639 şi 1653 a ajutat mult desvoltarea comerţului 
şi în genere înflorirea ţării sub toate raporturile. 

• înflorirea culturală. Unul din meritele cele mai mari ale lui 
Matei Basarab este impulsul şi sprijinul necontenit pe care l-a 
dat el vieţii culturale. Meritul e cu atât mai însemnat cu cât 
domnul nu aducea o pregătire deosebită: cine ştie ce carte nu 
învăţase, limbi străine nu cunoştea. A avut însă un bun simţ 
deosebit şi a fost însufleţit tot timpul de dorinţa de a crea. 

încă dela începutul domniei constatăm existenţa unei tipo¬ 
grafii domneşti la Câmpulung. Aci apare, la 30 Iulie 1635, cu 
caractere ruseşti, tipograf fiind Timoteu Alexandrovici, un molit- 
venic slavonesc. Alte tipărituri ies de sub teascuri în acest loc, 
in 1642, 1643 şi 1650. 

începând din 1637, există şi o a doua tipografie, la mănă¬ 
stirea Govora; ea lucrează aci câţiva ani, mutându-se apoi, intre 
28 Septemvrie 1642 şi sfârşitul lui 1643 la Dealul, unde prima 
tipăritură poartă data 2 Septemvrie 1644 (anul începea cu luna 
Septemvrie !). Dela Dealul, ea se mută, din nou, la Târgovişte; 
în acest ultim loc, începe, la 27 Martie 1648 şi se termină la 7 
Iunie 1649, tipărirea, «din porunca şi cu cheltuiala doamnei 
Elena», a unui Penticostar slavonesc: e prima carte care iese, 
sub domnia lui Matei, «în cetatea de scaun Târgovişte ». 

De sub teasurile celor două tipografii au apărut, între 1635 
şi 1652, o serie de 18 cărţi; ele sunt toate de caracter bisericesc; 
chiar şi Pravilele dela Govora (1640), şi Târgovişte (1652) de ca- 

racter juridic, se referă mai mult la treburile bisericeşti decât la cele 
laice. Detalii asupra acestor cărţi se vor da în partea a doua a vo¬ 
lumului la capitolul despre «Tiparul muntean în secolul al 
XVII-lea ». 

Un mare ajutor a avut Matei Basarab, în ce priveşte acti¬ 
vitatea culturală, în soţia sa, Doamna Elena , şi mai ales în cumnatul 
său, învăţatul boier Udrişte Năsturel. Acesta a avut un rol din 
cele mai însemnate: a pregătit manuscrise, a revăzut sau a făcut 
el însuşi traduceri, a alcătuit prefeţe, a fost, într’un cuvânt, sfă¬ 
tuitorul şi diriguitorul în acest domeniu, al domnului său (vezi 
partea a doua a acestui volum). 

Personalitatea lui Matei Basarab. Remarcabilele însuşiri ale 
lui Matei Basarab au făcut ca el să fie unanim preţuit. Moldovenii, 
deşi adversari, îl înfăţişează prin pana lui Miron Costin, în colo¬ 
rile cele mai favorabile (vezi mai sus, p. 53). Râkoczy îl stimează 
şi păstrează până la moarte legături de prietenie. Bulgarii văd 
în el pe eliberatorul de sub jugul Turcilor. O delegaţie a lor vine 
în ţară în Fevruarie 1648, îl roagă să ia comanda luptei împotriva 
necredincioşilor şi-i făgăduiesc că, după biruinţă, va fi proclamat 
ţar, la Târnovo. Regele polon, Vladislav al IV-lea, trimiţându-i 
o scrisoare în aceeaşi chestiune a luptei de eliberare, îl numeşte 
«generalisimul Orientului». Rezidentul imperial german dela 
Stambul, Rudolf SckmidL, in raportul său din 20 August 1643- 
asupra celor doi voevozi români, spune despre Matei că stima pe 
care o au pentru el Turcii, îl ţine în domnie mai mult decât darurile- 
(textual: « unsoarea », Schmiraglien !) «In concluzie — rezumă 
Schmidt impresia sa — îl socotesc pe actualul voevod al Ţării 
Româneşti ca pe un principe aşa de viteaz încât prin el — dacă 
un mare potentat l-ar ajuta cum trebue — se vor face multe 
lucruri bune împotriva Turcilor t>. . . Căci aceştia «se tem de Matei 
şi-l consideră — nu se putea elogiu mai frumos — aproape ca 
pe un al doilea Mihai Vodă ». Faima bătrânului domn de ţară 
ajunge până în Apus: un istoric francez, scriind în 1689, îl înfă¬ 
ţişează ca un «prinţ zelos pentru religia creştină şi foarte iubit 
de supuşii săi ». Viteaz ostaş, ctitor desăvârşit, gospodar vrednic 
şi diplomat încercat, iată cum se conturează figura lui Matei 
Basarab care a dat numele său unei într„egi epoci a istoriei noastre, 
devenind totdeodată tip reprezentativ al domnului de ţară. 

«Om cu hirea înaltă fî împărătească 
mai mult decât domnească ». 

(Letopiseţul lui Miron Costin). 


Vasile Lupu s’a născut in 1593 in comuna Arbănaşii de lângă 
Razgrad, în Bulgaria. Tatăl său se numea Neculai Coci şi era al¬ 
banez de neam; numele mamei era Irina. In timpul primei domnii 
a lui Radu Mihnea, Neculai trece peste Dunăre, în Ţara Româ¬ 
nească şi ajunge cu vremea la dregătoria de vel agă. Fiul său, 
tupu, nu rămâne însă aici; el se duce în Moldova unde îl întâlnim, 
în timpul lui Gaspar Gratiani, vistiernic. Acest voevod îl şi cunună, 
cu Tudosca, fiica marelui vornic Bucioc; repetatele semne de fa¬ 
voare n’au împiedecat însă pe Lupu să fie împotriva politicei anti- 
turceşti a domnului său, din care pricină e pus la închisoare — sub 
pretext că-i lipseşte «o samă de bani a vistieriei»-—ba chiar şi 
« muncit » sau chinuit, fiind « ars pe piept cu fierul roşu ». In 1626, 
sub Barnowski, Lupu e vel vornic al ţării de sus; în 1630 e hatman 
şi pârcălab al Sucevii; apoi, sub Iliaş, îl găsim iar ca vel vornic. 
Am arătat mai înainte (vezi p. 50-52) partea pe care o ia el la 
răscoala împotriva Grecilor sub acest din urmă domn şi peripeţiile 
prin care trece până ajunge să ocupe tronul Moldovei. O însemnare 
în greceşte pe o evanghelie dăruită de Lupu la Sfântul Mormânt 
arată ca dată a instalării sale, la Iaşi, 27 Aprilie stil vechiu, deci 
7 Mai stil nou* 1634; numirea avusese loc înainte de 9 Aprilie 
(vezi şi fig. 21). 

NquI domn îşi ia numele, amintind tradiţia imperială bizan¬ 
tină, de Vasile. E un om mândru, «cu hirea înaltă » cum îl carac¬ 
terizează -Miron Costin. Iubeşte fastul, strălucirea; îi plac ves¬ 
mintele şi podoabele bogate. Numai nasturii, de diamante, dela 

6 


www.dacoromanica.ro 


82 


VASILE LUPU 



haina lui de ceremonie, fac 100.000 de galbeni; bijuteriile doamnei 
trec de 400.000. Dregătorii toţi sunt îmbrăcaţi «splendid»; are 


Fig. 21. — Pecetea cea mare a lui Vasile Lupu, cu legenda în limba slavu şi cu data 7142 (1634). 
Capul de bour este flancat de o spadă şi de o suliţă, semn că domnul era şeful puterii judecă¬ 
toreşti (jus gladii) şi militare. Pecetea se aplica pe o bucată rotundă de ceară, atârnată cu şnur 

de mătase de hrisov. 


o gardă numeroasă şi frumos echipată; grajdurile sale, sub raportul 
numărului şi a calităţii cailor, întrec «cu mult»— cum spune 

un călător englez contemporan — pe acelea ale ducelui de Flo¬ 
renţa sau ale regelui Angliei. 

Pe de altă parte, domnul e iubitor de cultură şi evlavios. In¬ 
troduce tiparul, întemeiază o şcoală superioară, ridică lăcaşuri 
dumnezeeşti care stârnesc admiraţia. Are însă şi cusururi, am 
putea spune cusururile calităţilor sale. E de o ambiţie şi de o 
mândrie care îl fac să comită multe greşeli şi îl duc, în cele din 
urmă, chiar la pierderea tronului. In totul, o figură pregnantă, 
de mare interes; o viaţă care poate inspira un adevărat roman 
senzaţional; o domnie bine caracterizată şi ocupând un loc în¬ 
semnat in istoria Moldovei. 

Relaţiile cu Turcii, Tătarii, Cazacii şi Polonii. Faţă de Turci, 
Vasile Lupu şi-a îndeplinit întotdeauna obligaţiile, trimiţând regulat 
haraciul şi informând la timp Poarta de cele ce se întâmplă în 
vecini. El nu uită, de asemenea, să adaoge daruri însemnate pentru 
meghistanii dela Stambul; în primii ani de domnie, se bizuie 
în special pe câţiva dintre dregătorii importanţi, cum e câzlar 
aga — şeful haremului — sau chiar vizirul. 

Semnificativă pentru raporturile cu Turcii e o scrisoare-me- 
moriu din 14/24 Ianuarie 1643, trimisă Porţii. In această scrisoare, 
Vasile Lupu arată atitudinea sa permanentă de credinţă şi since¬ 
ritate faţă de sultan, încă din timpul lui Gaspar Gratiani, pe când 
era boier; expune apoi serviciile aduse în diferite împrejurări şi 
se arată gata de a fi călăuza armatelor turceşti atât în Polonia 
cât şi în Transilvania, dacă sultanul vrea să-şi întindă hotarele 
împărăţiei. In ce priveşte Transilvania — adaogă Vasile Lupu — 
«treaba e uşoară; cunosc foarte bine drumurile prin care se poate 
pătrunde într’însa din Moldova şi din Ţara Românească de către 
paşa de Timişoara, Turci, Tătari, Moldoveni, Munteni. Se adaogă 
faptul că în Transilvania mai mult de a treia parte sunt Români 
cărora, făgăduindu-le libertate, îi voi ridica fără întârziere asupra 
Ungurilor şi astfel, având război şi înăuntru şi în afară, nu vor 
şti încotro să se îndrepte ». 

In ce priveşte pe Tătari, Vasile participă la expediţia din 
1637 care avea de scop să supună pe Cantemir-Paşa, conducătorul 
celor din Bugeac şi un permanent turburător al tuturor vecinilor. 
Văzând că va fi atacat şi de hanul din Crimeea şi de cei doi domni 
români, Cantemir fugi la Stambul unde, după puţin timp, pieri 

Illustrissimus at^Cll&issimus Princeps 

ac Domin us, DominusBasiuus D. G . 


TeRRARUM MoLDAYI.E, Princeps. etc 


Air^natn vAa^cfîcrs'trltlt pmxit 


■Wilhel* Honiiiuj fculp: Cum privtlegio S.RM'“GcJa 


, M DC 


Fig. 22.— Vasile Lupu. Gravură în aramă, contemporană (1651). Nasturii hainei de brocard, 
cheutoarea mantiei, tot de brocard, ca şi surgucitil cuşmei sunt Împodobite cu pietre preţioase. 

sugrumat. Hoardele sale fură mutate din Bugeac; una din ele, 
numărând douăzeci de mii de oameni, se refugie în Polonia şi se 
stabili acolo. Pentru Moldova, această mutare a Tătarilor era o 
mare binefacere; din nefericire, ea nu dură mult, deoarece, mai 
târziu, ei se stabiliră iarăşi în vechile locuinţe. 

Până în 1649, relaţiile cu prădalnicii vecini din Răsărit răma¬ 
seră bune. In acest an, întorcându-se Tătarii din Polonia, unde 
făcuseră o năvălire şi luaseră «robi şi plean », trecură prin Mol¬ 
dova, fără să prade, făcând însă stricăciunile inerente unei oşti 
în mers. Vasile Lupu, la care veniseră să se plângă cei vătămaţi, 
şi care se afla tocmai «la masă, vesel », dădu îndată ordin căpi¬ 
tanilor săi — fără să se mai gândească la urmări — ca împreună 
cu slujitorii şi cu cine va voi să meargă din târg «în dobândă», 
să atace pe Tătari. Aceştia, loviţi fără veste, la satul Brătuleni , 
lângă Rezina, pierdură toţi robii şi pleanul, ba chiar, mulţi dintre 
dânşii, pierdură şi viaţa. Cei scăpaţi se plânseră hanului; urma¬ 
rea fu o cumplită năvală a Tătarilor din Crimeea, în anul ur¬ 
mător. 

Odată cu Tătarii şi în înţelegere cu ei, năvăliră însă şi Cazacii. 
Aceştia erau un amestec de diferite naţii: Ucraineni, Moldoveni, 
Munteni, Ruşi, etc., oamem îndrăzneţi şi viteji, trăind mai mult din 
război şi pradă, decât din îndeletniciri paşnice; ei locuiau în părţile 
Niprului, în special în regiunea « pragurilor » sau cataractelor aces¬ 
tuia, din care pricină li se mai spunea şi Zaporojeni (dela zaporoji: 
la praguri!); ascultau de Poloni. Când aceştia însă începură să-i 
asuprească, schimbându-le rânduelile şi obiceiurile şi interzi- 
cându-le — spre a nu strica pacea cu sultanul — să mai prade, 
peste Marea Neagră, ţărmurile turceşti, atunci Cazacii se revol¬ 
tară (1648). Având în frunte pe hatmanul Bogdan Hmielniţki, 
ei făcură mai multe incursiuni cu succes în Polonia. Bogdan voia 
să-şi creieze şi legături între vecini; se gândise deci să căsătorească 
pe fiul său Timuş cu Ruxandra , frumoasa fiică a lui Vasile Lupu. 
Acesta, solicitat printr’o solie, nu voise să dea un răspuns lămurit 
şi pe drept cuvânt: feciorul hatmanului era doar un barbar faţă 
de rafinata domniţă moldoveană. Ca mijloc de convingere, năvă¬ 
liră Cazacii împreună cu Tătarii, în 1650. Ţara fu arsă şi prădată; 
oamenii, luaţi pe nevestite, nu avuseseră timpul să-şi ascundă 
vitele şi averea, nici să fugă ei, să se adăpostească. O parte a năvă- 

litorilor — «o drâmbă de oşti » cum se spunea pe atunci — lovi 
ţinuturile dinspre miazănoapte: Soroca, Iaşii, Hârlăul, Dorohoiul, 
Hotinul, Cernăuţi şi Suceava, până înspre munte; cealaltă drâmbă 
lovi Orheiul, Lăpuşna şi Fălciul până în Prut. Satele şi oraşele 
fură aprinse: laşul însuşi, de unde Vasile Lupu plecase, după ce-şi 
trimisese mai înainte familia la Cetatea Neamţului, arse aproape 
în întregime; « unde şi unde — povesteşte Miron Costin — au 
rămas câte o dugheniţă; curtea domnească, casele boiereşti, tot 
oraşul într’o mică de ceas cenuşe s’au făcut; eară mănăstirile au 
hălăduit » adică au scăpat, afară de Trei Ierarhi, care s’a ajuns 
« den para focului » dela casele înconjurătoare. Foarte mulţi robi, 
şi din casele boiereşti, ajunseră în mâinile Tătarilor;-a fost un 
adevărat prăpăd, aproape ca acela care a urmat uciderii lui Ioan 
Vodă Viteazul, în I 574 . 

Vasile Lupu, care, cu puţină oaste, se retrăsese în nişte poeni 
ale codrului Căpoteştilor, în Vaslui, trebui să plătească o sumă de 
bani importantă Hanului — un izvor polon dă cifra de 130.000 
de taleri — şi să-i facă daruri. Trebui de asemenea să se lege a 
da pe viitor o sumă fixă în fiecare an şi o «cabaniţă » adică o 
mantie scumpă domnească. Bogdan Hmielniţki primi numai 
10.000 de taleri dar şi făgăduiala încuscririi pe care o dorea. După 
retragerea năvălitorilor, pentru ca dezastrul să fie complet, izbucni 
şi o molimă cumplită — probabil ciuma — care seceră multă 
lume. Biruinţa strălucită pe care o repurtară Polonii, la Beres- 
teczko, în 1651, împotriva Cazacilor şi a Tătarilor, făcu să creadă 
pe Vasile Lupu că va putea să treacă peste făgăduiala dată lui 
Hmielniţki. Dar un nou război, în 1652, în care oştile leşeşti sufe- 
riră un adevărat dezastru, la Batom, arătară că lucrul nu va fi 
cu putinţă. Mândrul domn al Moldovei trebui deci să primească 
înrudirea cu sălbatecul Timus care, după aprecierea lui Miron 
Costin avea « numai singur chip de om, eară toată firea de heară ».■ 
Nunta se făcu la Iaşi, ca şi a Măriei, cu mult fast, dar cu puţină 
bucurie. La 6 Septemvrie, Timuş şi soţia sa plecară spre casă, 
luând cu ei şi zestrea: 200.000 de galbeni, dintre care 50.000 în 
giuvaeruri. Această înrudire- creă lui Vasile Lupu duşmănii pre¬ 
tutindeni. Turcii vedeau în Cazaci pe cei ce le jefuiau periodic 
ţara; nu puteau privi deci cu ochi buni apropierea de aceştia a 
domnului Moldovei. Matei de asemenea se temea ca nu cumva, 

cu ajutorul lui Timuş, Vasile să încerce o repetire a campaniilor 
din 1637 şi 1639. Gheorghe Râkoczy, la rându-i, se considera 
jignit, deoarece, la un moment dat, fusese vorba ca fratele său, 
Sigismund, să devie soţul Ruxandrei. Astfel, la sfârşitul anului 
1652 şi începutul lui 1653, Vasile Lupu se găsi într’o situaţie grea, 
având atâtea duşmănii în jurul său. 

Cu Polonii, la început, relaţiile fură reci, ba chiar încordate. 
Vasile se temea de pretenţiile la tron ale Movileştilor, şi temerea 
lui nu era lipsită de temei. De aceea, el puse să se ardă pose¬ 
siunile dela hotar ale lui Potocki, ginerele Movileştilor. După cfe 
însă încercările lui Ioan Movilă de a ajunge domn al Moldovei 
dădură greş (vezi mai jos, p. 87), relaţiile se înbunătăţiră. 
In 1645, se ajunse chiar la căsătoria T fiicei lui Vasile Lupu, 
Maria, cu cneazul Ianusz Radziwill care era calvin. Nunta 
avu loc la Iaşi (5 Fevruarie), cu mare fast, în prezenţa a nu¬ 
meroşi invitaţi şi oaspeţi din Polonia, din Ardeal şi din Ţara 
Românească. 

Relaţiile cu Ardealul şi cu Matei Basarab. Relaţiile lui Vasile 
Lupu cu principii Ardealului — Gheorghe Râkoczy I şi Gheorghe 
Râkoczy al Il-lea —au fost profund influenţate de faptul că aceştia 
erau prieteni şi aliaţi cu adversarul său, cu Matei Basarab. De 
aceea relaţiile n’au fost niciodată prieteneşti, iar uneori au ajuns 
chiar la ostilităţi, direct sau indirect. In 1635, la 17 Septemvrie, 
Gheorghe Râkoczy I scria că Lupu «este într’o stare de mare 
îngâmfare»; o înlăturare din scaun a acestuia i-ar fi convenit. 
De aceea, de comun acord cu domnul muntean, el şi îngăduie 
pretendentului Ioan Movilă, fratele lui Gavril, fostul domn, ca, 
pornind din Ardeal, să încerce, în două rânduri, de a ocupa tronul 
pe care stătuseră atâţia din familia sa. Prima încercare avu loc 
în 1637, iar cea de a doua în 1639, cu prilejul campaniilor lui 
Vasile Lupu împotriva lui Matei Basarab; niciuna nu izbuti însă, 
deoarece prima dată, mijloacele pretendentului erau insuficiente: 
nici Râkoczy nici Matei nu dădură trupe în număr îndestulător, 
iar a doua oară, aceste trupe fură retrase — pentru ce motive 
nu ştim sigur — după ce Ungurii ajunseseră la Trotuş iar Mun¬ 
tenii sosiseră la Milcov. Dar ceea ce nu izbutise cu Ioan Movilă, 
se va face, spre sfârşitul domniei, cu logofătul Gheorghe Ştefan 
care va înlătura pe Vasile Lupul, luându-i locul. 

Am arătat mai înainte (vezi p. 57-60) care au fost relaţiile 
cu Matei Basarab. Deşi la începutul domniei, în 1634, are loc un 
schimb de solii şi o înţelegere amicală cu acesta, totuşi Vasile 
Lupu, după puţin timp, încearcă să-l îndepărteze din scaun. 
Prin prietenii săi dela Poartă, el izbuteşte în 1637 să scoată un 
firman de numire a fiului său loan ca domn în Ţara Românească. 
Planul nu izbuteşte însă, deoarece Matei, având şi ajutor dela 



Fig. 23. — Pisania bisericii Stelea din Târgovişte, ctitoria lui Vasile Lupu. 


Gh. Râkoczy, sileşte pe ambiţiosul voevod moldovean să se re¬ 
tragă (vezi mai sus, p. 57). 

Nici a doua încercare, din 1639, nu are mai mult succes. Ba, 
de data aceasta, după înfrângerea dela Nânăşiori , Vasile Lupu e 
în primejdie să fie şi prins de nişte Turci la Brăila, unde scăpase 
cu fuga (vezi mai sus p. 58). Murind în anul următor, 1640, fiul 
său loan, relaţiile cu Matei Basarab se îmbunătăţesc; în 1645, ca 
un semn de prietenie, are loc construcţia celor două lăcaşuri bise¬ 
riceşti, Soveja, în Putna, înălţată de domnul muntean, şi Stelea, la 
Târgovişte, de domnul moldovean (vezi fig. 23). Spre sfârşit, rapor¬ 
turile se înăspresc iarăşi: Matei ajută logofătului Gheorghe Ştefan. 

să gonească din scaun pe Vasile Lupu. Logofătul mersese în mai 
multe rânduri cu solii atât în Ardeal, la Gheorghe Râkoczy al 
Il-lea, cât şi la Matei Basarab; el profitase însă de aceste dru¬ 
muri spre a-şi tocmi mai mult treburile sale decât ale stăpânului 
care-1 trimisese. La începutul anului 1653 conjunctura era priel¬ 
nică unei încercări de răsturnare a lui Vasile Lupu. Prin înrudirea 
cu Timuş Hmielniţki, acesta îşi făcuse o sumă de duşmani în 
vecini, iar Turcii îl priveau cu neîncredere. Pe de altă parte, în 
interior, starea de spirit era defavorabilă domnului. Năvălirea 
din 1650 fusese o catastrofă şi foarte mulţi ştiau că ea se datora 
hotărîrii nechibzuite care dusese la atacul dela Brătuleni. Boierii 
vedeau cu neplăcere cum sfetnicii greci erau din nou la preţ, 
parcă nu Vasile Lupu — care de altfel ştia greceşte şi se iscălea 
astfel — ar fi fost conducătorul mişcării împotriva lu i Alexandru 
Iliaş, în 1633. Dările tot mai apăsătoare nemulţumeau lumea; 
moravurile libere ale nepoţilor domnului şi chiar ale acestuia însuşi 
care nu se sfiise a atinge cinstea multor case boiereşti, erau şi ele 
o pricină însemnată de tulburare. In sfârşit, oştirea lăsa de dorit; 
în 1650, cu prilejul năvălirii Tătarilor şi Cazacilor, dărăbanii 
încercaseră să jefuiască ei casele domneşti pe care trebuiau să le 
păzească; pentru această faptă fuseseră pedepsiţi, unii fiind tri¬ 
mişi chiar la ocnă. 

Toate acestea la un loc ne explică de ce încercarea logofătului 
Gheorghe Ştefan reuşi. In primăvara anului 1653, oşti ungureşti, 
comandate de Ioan Kemeny coborau munţii, pe poteci, pela 
Oituz-Trotuş, în timp ce oşti muntene, cu Diicul Buicescu, tre¬ 
ceau Milcovul. Logofătul, pretextând că îi e soţia bolnavă, la 
moşie, ceru voie să plece din Iaşi; Vasile Lupu, neştiind nimic, 
îi îngădui, dorindu-i «să afle lucrul pre voia sa». îndată după 
plecare, complicii logofătului, Costin Ciogolea spătarul, Pătraşco 
Ciogolea stolnicul şi Ştefan Sărdarul sunt descoperiţi, prin spaima 
celui dintâi care credea că au fost părăsiţi de către Gheorghe 
Ştefan. După o oonfruntare în divan, li se taie capetele la câteşi 
trei. Intre timp, ostile ungureşti şi muntene înaintează; Vasile 
Lupu, nefiind pregătit, iar ţara nefiindu-i favorabilă, se retrage 
spre Hotin iar de acolo peste Nistru, la Cameniţa, trimiţând în. 
acelaşi timp după ajutor la Cazaci. Gheorghe Ştefan intră in Iaşi 
la 31 Aprilie; i se citeşte «molitva de domnie» la Sf. Niculaie 

de către Ghedeon, episcopul de Huşi; îndată după aceia repede 
oşti la Hotin cu gândul să prindă pe Vasile; acesta însă apucă să 
treacă dincolo. 

Stăpânirea lui Gheoighe Ştefan n’a ţinut r.icio lună încheiată, 
până la 8 Mai. Timuş se grăbeşte să treacă Nistrul, pe la Soroca, 
aducând 8000 de Cazaci şi, fără să mai aştepte pe socrul său, por* 
neşte întins spre Iaşi. Oastea lui Gheorghe Ştefan, alcătuită din 
moldoveni şi din călărimea lui Kemeny — pedestrimea acestuia 
precum şi Muntenii se întorseseră acasă — a încercat o oarecare 
rezistenţă la vadul dela Popricani al Jijiei, dar a fost respinsă; 
apoi s’a retras şi, în cele din urmă, s’a împrăştiat, fără să dea 
o luptă propriu zisă. Timuş şi-a aşezat tabăra la Curtea dom¬ 
nească, în timp ce Gheorghe Ştefan a trecut Milcovul pe la Foc¬ 
şani şi s’a dus la Matei Basarab. Vasile Lupu, aflând de biruinţa 
ginerelui său, se grăbi să vie în Iaşi; dacă ar fi rămas aci, putea 
să domnească mai departe, deoarece la Poartă situaţia sa nu se 
clătinase. Voi însă să se răzbune asupra vecinului din Muntenia 
şi asupra lui Râkoczy. Timuş îl îndemna spunând « că den Ţeara 
Muntenească pren Ardeal se va întoarce ». Lucrurile ieşiră însă 
-cu totul altfel. Lupta dela Finta se isprăvi printr’o strălucită 
biruinţă a lui Matei (vezi mai sus p. 60); Vasile Lupu trebui să 
să se întoarcă tot de-a fuga, urmat fiind, în scurtă vreme, de 
Gheorghe Ştefan care intră din nou în Moldova, pe la Focşani, 
cu ajutor muntean şi se aşeză la Răcăciuni, aşteptând să-i vie 
şi dela Râkoczy. Când acesta îi sosi, porni spre Iaşi. Oastea lui 
Lupu, deşi superioară ca număr, nu fu în stare să reziste. In lupta 
care se dete la Sirca (15—16 Iulie 1653), dela primul atac, ea se 
risipi. Neputând să-şi mai ia familia şi visteria care se aflau în 
cetatea Sucevei, Lupu trebui, pentru a doua oară, să treacă Ni¬ 
strul, trimiţând din nou după ajutor la cuscrul său, Bogdan 
Hmielniţki. Timuş sosi şi de data aceasta, aducând 9000 de 
Cazaci şi izbuti să intre în Suceava, după ce mai întâi ostaşii 
lui prădară mănăstirea Dragomirna şi altele din împrejurimi. 
Lui Gheorghe Ştefan îi vin de asemenea ajutoare, atât dela Râ¬ 
koczy — vreo 10.000 de oameni — cât şi dela Leşi., Un prim 
atac nu reuşeşte; asediul continuând, — a durat douăsprezece 
săptămâni — Cazacii ajung să nu mai aibă provizii. Foametea era 
-aşa de mare încât — povesteşte Miron Costin — «peile de pre 

cai morţi frigeau şi mâncau şi opincile şi rădăcinile mâncau ». 
în ziua de 12 Septemvrie, Timuş e rănit la pulpa piciorului şi 
din această rană, peste şase zile, moare. Vasile Lupu, care între 
timp, obţinuse şi dela hanul Tătarilor un corp de oaste, venea 
tocmai spre Suceava, când îi sosi veste că cetatea s’a închinat. 
Familia şi averile sale căzură în mâna lui Gheorghe Ştefan; el 
trebui să treacă îndărăt Nistrul, adăpostindu-se la Cazaci. De aci, 
■după puţin timp, se duse la hanul din Crimeea; acesta îl ţinu câteva 
luni, până când, primind ordin dela sultan, îl trimise la Stambul. 

Sosit aci în Iunie 1654, Vasile Lupu fu închis la Edicule. Re¬ 
gimul nu era însă aspru: putea primi vizite, de pildă, pe capu- 
chehaiele domnilor noştri, putea da mese Veneţienilor tovarăşi 
de închisoare, putea trimite scrisori în afară. în 1658, după că¬ 
derea lui Gheorghe Ştefan, încercă să ia din nou domnia, mai 
ales că marele vizir îl sprijinea; nu izbuti însă. E numit Gheorghe 
Ghica; acesta trimite la Stambul pe soţia şi pe copilul celui în¬ 
chis care stătuseră până atunci şi ei sub pază la Buciuleşti, o 
moşie a lui Gheorghe Ştefan. Captivitatea la Edicule luă sfâ îşi 
abia la finele lui Noemvrie 1660; de fapt se schimbă numai locul 
deţinerii, deoarece Vasile Lupu nu putea părăsi palatul său de 
pe ţărmul mării. Creditul îi crescu însă mult; era vizitat mereu 
şi împărţea daruri bogate. între altele, dădu 20.000 de reali pentru 
a i se îngădui să reclădească bisericile din Constantinopol, di¬ 
struse de ultimul incendiu. Avea de gând să ceară iarăşi domnia 
Moldovei unde stăpânea în acel moment fiul său, când se îm¬ 
bolnăvi. La 28 Martie 1661 era rău de tot; la începutul lui Aprilie 
închise ochii. Trupul său fu dus la Iaşi şi îngropat la Trei Ierarhi; 
piatra de mormânt nu ni s’a păstrat însă. 

Familia sa. Vasile Lupu a fost căsătorit de două ori; prima 
oară, cu Tudosca Bucioc, fiica marelui vornic, având cu ea trei 
copii: pe Ion, pe Maria şi pe Ruxandra. Cel dintâi a murit de 
tânăr, fiind bolnav de rachitism; Maria a luat de soţ pe Ianusz 
Radzwill şi şi-a isprăvit zilele în Polonia; Ruxandra, după moartea 
lui Timuş, a rămas ani de zile între Cazaci, la Raşcov, venind 
în ţară abia sub Gheorghe Duca (1665—1666) şi aşezându-se pe 
moşia sa Delenii, moştenire dela Doamna Tudosca. A murit în 
1686, de moarte crâncenă, la Cetatea Neamţului, fiind tăiată 
de către Leşii şi Cazacii cari veniseră cu Sobieschi în ţară. 

După moartea Tudoscăi, întâmplată în 1639 (la 6 Mai ea e 
amintită în pisania dela Trei Erarhi, era deci încă în viaţă 1), Vasile 
Lupu trimite pe Enache Catargiu să-i caute soţie în Caucaz;. 
frumuseţea femeilor de acolo — de altfel şi a bărbaţilor — era 
vestită. Trimisul găseşte într’adevăr o Circasiană de rară fru¬ 
museţe, cu numele Ecaterina. Aducând-o în ţară, după o călă¬ 
torie cu peripeţii şi care era la un moment dat să se isprăvească 
în haremul paşei de Silistra, Vasile Lupu o luă de soţie, spre 
finele anului. Un misionar italian, Niccolo Barsi, tovarăş de că¬ 
lătorie, spune despre ea că « avea ochi negri, mâini lungi şi fine, 
mijlocul subţire, gura mică, buze nu prea groase, tenul alb, astfel 
încât părea., . întruchiparea graţiilor». Cu Ecaterina, Vasile 
Lupu a avut tot trei copii: pe Ştefăniţă — născut în 1641 — 
care a ajuns domn al Moldovei (1659—1661), pe Ioan şi pe Ale¬ 
xandru, morţi de timpuriu. 

Vasile Lupu, sprijinitor al Bisericii Răsăritului. Ctitoriile sale- 
întocmai ca şi Matei Basarab, Vasile Lupu a fost un mare ctitora 
a înălţat o sumă de lăcaşuri sfinte, mai puţine la număr — e ade¬ 
vărat — decât vecinul său, dar mai împodobite, mai bogate. 
In plus faţă de acesta, s’a interesat de aproape de conducerea 
centrală a bisericii răsăritului, aşa dar de Patriarhia din Con- 
stantinopol, stabilind norme noi de gospodărie, plătindu-i da¬ 
toriile, provocând chiar înlrunirea unui sobor sau sinod la Iaşi, 
în care s’au discutat probleme dogmatice. El poate fi considerat 
deci — sub raportul bisericesc, cum era de altfel şi sub acela al 
fastului — ca un adevărat urmaş al împăraţilor bizantini. 

In ce priveşte construcţiile, Vasile Lupu începe prin a isprăvi 
biserica Sfântului Ioan Botezătorul din Iaşi, ctitoria lui Miron 
Barnowski, pe care acesta nu apucase s’o facă decât până la înăl¬ 
ţimea ferestrelor. Pisania ne arată că lucrarea era gata la 9/ll> 
Noemvrie 1635. în anul următor, între 28 Martie (stil vechiu) 
şi 15/25 Noemvrie, domnul face biserica din Şerbeşti (judeţul 
Neamţ), cu hramul «marelui mucenic Gheorghe». Urmează în 
1638, biserica Sfântul Atanasie dela Copou \ pisania, în limba slavă, 
pomeneşte pe domn, pe «iubita doamna noastră Teodosia şi 
iubiţii copiii mei Ion voevod şi Maria şi Ruxandra»; adaogă 
de asemenea ştirea că lăcaşul s’a sfinţit « cu mâna prea sfinţitului 
p atriarh Chirii ». 

Cea mai frumoasă dintre ctitoriile lui Vasile Lupu este, fără 
îndoială, mănăstirea Trei Ierarhi din Iaşi (vezi fig. 24). Bogatul şi 
-ambiţiosul voevod n’a cruţat mijloacele pentru a realiza o operă care 



Fig. 24. — Biserica fostei mănăstiri Trei Ierarhi din Iaşi, refăcută sub Carol I. 

să impresioneze—şi a impresionat într’adevăr atât pe contemporani 
cât şi pe urmaşi — prin trăinicia şi valoarea materialului — 
piatră şi marmură — prin mulţimea şi varietatea podoabelor. 
Bine proporţionată, elegantă chiar, inspirându-se atât în linia 
generală cât şi în diferitele detalii arhitectonice, din stilul carac¬ 
teristic moldavo-bizantin al lăcaşurilor anterioare, biserica e 
acoperită însă de sus până jos de sculpturi în piatră, dispuse în 
şiruri orizontale, niciunul la fel cu celălalt (vezi fig. 25). Este un 
exces de împodobire, deoarece nu se ţine seama de valoarea funcţio¬ 
nală a diferitelor părţi ale clădirii. Nici profuziunea de aur nu este 
în avantajul ei. Totuşi, nu se poate nega că Trei Ierarhii rămân 
una din operele reprezentative ale arhitecturii noastre bisericeşti. 
Păcat însă că nu mai avem întregul complex al ctitoriei lui Vasile 
Lupu, unele părţi ale ei fiind distruse cu vremea (de pildă clo¬ 
potniţa), altele cu prilejul refacerii — greşite ca metodă şi con¬ 
cepţie— a lui Lecomte de Nouy. Biserica a fost sfinţită la 6/16 
Mai 1639; clopotniţa era gata mai dinainte, la 16/26 Aprilie 1638- 
S’au păstrat până astăzi o serie de odoare şi veşminte bisericeşti 
dăruite de domn; astfel un tetraevanghel manuscris cu data 
7149 (1640—1641), o candelă din 1646, linguri de împărtăşanie 
cu numele lui «Vasilie voevod » şi al doamnei «Tudosca», un 
aier şi un epitrahir din 1638, o perdea din 1639 şi — meritând 
o deosebită atenţie — portretul contemporan, cusut cu fir pe mă- 
tasă, al Tudoscăi (vezi fig. 26), acela al firavului fiu Ioan precum 
şi, într’o copie ulterioară, pe muşama, portretul domnului însuşi. 

între Prut şi Nistru, Vasile Lupu a ridicat două biserici: una 
în Orheiu, alta «supt cetatea Chiliei ». Pisania celei dintâi nu 
ne dă data zidirii; deoarece însă ea aminteşte numele doamnei 
Teodosia, rezultă că lăcaşul e cel mai târziu din 1639: în acest 
an, după 6 Mai, moare prima soţie â voevodului (vezi şi mai sus, 
p. 92). Pisania celei de a doua arată că lucrările s’au început 
la 1/11 Martie 1647 şi s’au isprăvit la 30 Mai (9 Iunie) 1648. Bi¬ 
serica din Chilia poartă hramul sfântului Nicolae. 

Vasile Lupu e ctitor şi la Pobrata unde a refăcut zidul îm¬ 
prejmuitor, în 1645 sau 1646: inscripţia poartă data de 7154,. 
după era bizantină. 

Ultimul lăcaş pe care a apucat să-l isprăvească de zidit, fără 
însă a-1 zugrăvi, este Hlincea; aci, în locul ctitoriei mai vechi,. 

Fi*. 25. — Sculpturi n piatră mpodobind zidul bisericei Trei Ierarhi. 

Fig. 26. — Portretul Doantnei Tudosca. Ţesătură contemporană, cu fir pe 
mătase. Doamna poartă un triplu şirag de mărgăritare mari. Pălăria şi paf¬ 
taua sunt de asemenea împodobite cu mărgăritare mari. Rochia şi mantia, 
de brocard, frumos brodat. 

a lui Zotu Tzigara, ginerele lui Petru Şchiopul, a înălţat el o bi¬ 
serică, având hramul marelui mucenic Gheorghe. Zugrăveala se 
datoreşte lui Ştefăniţă Lupu, isprăvindu-se la 20/30 Noemvrie 1660. 

Tot Ştefăniţă Lupu a isprăvit şi puternica şi înfăţişătoarea 
biserică a mănăstirii Goliei: e cea mai mare dintre ctitoriile părintelui 
său (vezi fig. 27). Pisania, în limba slavă, spune: «Eu robul 
Domnului Dumnezeului nostru Iisus Hristos Io Vasilie Voevod, 



Fig. 27. — Biserica şi clopotniţa fostei m&năstiri Golia, din Iaşi. 


am zidit această sfântă mănăstire şi nefiind săvârşită de mine, 
cu ajutorul lui Dumnezeu Io Ştefan Voevod, fiul lui Vasilie Voe¬ 
vod, am săvârşit-o, la anul 7168 (1660) Mai 24 » (3 Iunie stil nou), 
înfăţişarea acestui lăcaş se deosebeşte simţitor de aceea obiş¬ 
nuită a bisericilor moldovene contemporane; se simte o dublă 
influenţă străină: a barocului pe de o parte, rusească pe de alta; 
aceasta din urmă se observă şi în pictură care a fost făcută de 
meşteri ruşi, dela Moscova. 

In afara hotarelor, Vasile Lupu a rezidit din piatră, biserica 
Sfânta Paraschiva din Liov (1644, August 15/25) şi a înzestrat-o 
cu o moşie din apropierea oraşului, cumpărată dela un polon. 

El e de asemenea ctitor la mănăstirea Sfânta Lavră din Moreea , 
Sn ţinutul Kalavryta; o însemnare posterioară, grecească, arată 
că «a fost clădită acea mănăstire cu bani moldoveneşti, ai lui 
Vasile şi ai lui Ştefan Voevod şi ai lui Ioan Voevod şi ai Eca- 
terinei Doamna şi ai altor câţiva boieri din Ylahia». Pome¬ 
nirea celei de a doua soţii ar indica o dată posterioară anului 
1639. Iar faptul că în regiunea Kalavrytei locuiau şi Albanezi ar 
întări spusele lui Dosoftei, patriarhul Ierusalimului, care afirmă 
că neamul lui Vasile Lupu nu era de fel din Arvanitochori (Arbă- 
naşi), ci venise acolo din altă parte, dar în cazul acesta, nu din 
Macedonia , cum credea înaltul prelat, ci din Moreea sau Peloponez. 

In afară de lăcaşurile bisericeşti, trebuesc menţionate şi unele 
construcţii laice care se datoresc lui Vasile Lupu. El a refăcut 
complet curţile domneşti din Iaşi şi anume, potrivit afirmaţei lui 
Miron Costin: «casele cele cu cinii — aşa dar cu băi—-grădini, 
grajduri de piatră, toate de dânsul sunt făcute şi multe lucruri 
au aşezat care au stătut multe vremi stătătoare ». Tot în Iaşi a 
mai construit domnul un edificiu pentru şcoala sa, edificiu pe 
care Paul de Alep îl califică drept « magnific », precum şi nişte 
băi, cu cupole şi împodobite « cu marmură în abundenţă » după 
modelul turcesc. Aceste băi sau feredee existau însă întregi şi 
funcţionau în 1761. Şi la Suceava, se refac curţile domneşti, clă- 
dindu-se «de iznoavă nişte case de piatră den temelie », după 
cum spune însuşi Vodă într’o scrisoare către Bistriţeni. La Orhei, 
se măreşte, printr’o iezătură, heleşteul de lângă oraş şi se fac mori: 
o ştim din «Descriptio Moldaviae » a lui Dimitrie Cantemir. 
Paul de Alep afirmă că această iezătură e una din multele făcute 
de Vasile Lupu «pe cele zece lacuri ale Moldovei». Tot acestui 
voevod i se datoreşte şi o frumoasă fântână în Vama (Bulgaria), 
isprăvită la 5/15 Noemvrie 1646 şi reparată în 1849 de Grigore 
Ghica domnul Moldovei. 

După pilda Domnului, rudele sale şi boierii ridică de asemeni 
lăcaşuri bisericeşti. Astfel fratele său, Gavril Hatmanul , şi soţia 
acestuia, Liliana, zidesc mănăstirea Agapia, pe locul unde încă 
din vremea lui Ioan Vodă Viteazul exista Agapia Veche ; lucră¬ 
rile au început la 16/26 Iunie 1642, s’au sfârşit la 3 13 Septem¬ 
vrie 1643, iar sfinţirea a avut loc tocmai peste trei ani, la 12 22 
Septemvrie 1646. Tot lui Gavril Hatmanul şi soţiei sale i se da- 

toreşte şi construcţia podului — de piatră — dela Cănţălăreşti , 
în Vaslui, singurul pod vechiu care ni s’a păstrat; inscripţia în. 
limba slavă, are data 7144 deci 1635 sau 1636. 

Un alt frate al lui Vasile Lupu, anume Gheorghe Paharnicul 
«a înnoit şi a înfrumuseţat din temelie »— după expresia hri¬ 
sovului patriarhicesc din 1643 — biserica Maicei Domnului din 
Ismail ; ea e făcută «stravropighie» a Patriarhiei constantino- 
politane — ascultă aşa dar numai de aceasta — şi îi dă anual 
« ca semn de supunere » « zece ocale de icre (negre !) şi alta nimic ». 

In Ismail mai era încă o biserică în aceeaşi situaţie: Sfântul 
Nicolae, care urma să fie reparată de călugării dela mănăstirea 
Karakallu din Athos şi să dea «căte 40 de litre de icre sau 10 
ocale» anual. 

în Galaţi, pe locul unei bisericuţe de lemn datând de pe la 
începutul veacului al XVII-lea, a lui Teodor Negustorul, ridică 
alţi doi negustori români, din Brăila însă, Dia, fiul lui Goman, şi 
fratele său Şerbul, împreună cu Constantin, fiul ctitorului bisericu¬ 
ţei, o mănăstire, punându-i hramul Sfintei Precisle (vezi fig. 28). 
Anul zidirii nu se cunoaşte; ştim însă că e în timpul domniei lui 
Vasile Lupu; în 1647, Septemvrie, mănăstirea e închinată la Va- 
toped, la Muntele Athos; cu acest prilej se arată şi zestrea ei, dată 
de ctitori. Cei doi fraţi i-au dăruit: << oi una sută cincizeci; boi de 
plug zece; vaci zece, cu viţeii lor; epe zece, cu mânjii lor; stupi 
douăzeci; cai doi; să cumpărăm şi o moară; două tocuri de tipsii 
cu talere şi una de aramă; să cumpărăm şi un caic şaică să lucreze 
la schele. Şi eu Constantin dau la mănăstirea noastră epe cinci 
cu mânjii lor; un cal; jumătate vie la ţară cu moşiia ei; vaci 
două, boi doi; tingiri tipsii trei mari; şi în târg un loc care este 
pentru carvasara şi dughene ». 

Mitropolia Proilaviei. S’a crezut multă vreme, pe temeiul 
afirmaţiei lui Neculai Iorga, că Vasile Lupu ar fi întemeiat «în- 
nainte de 1644 încă », o eparhie a Proilaviei sau a Proilavului — 
numele grecizat al Brăilei — «pentru oraşele şi ţinuturile ce se 
ţineau de raiaua turcească». De fapt, această eparhie exista 
mai dinainte; de când anume precis, nu se. ştie; primul mitro¬ 
polit al Proilaviei constatat în mod sigur în documente este Nec- 
tarie\ acesta iscăleşte în 1590 în calitate de fost mitropolit al 
Proilaviei, actul sinodal prin care se înfiinţează Patriarhia Rusiei. 

7* 


www.dacoromanica.ro 



100 


VASILE LUPU 


Se pare că, eparhia datează şi mai de mult, şi anume, după 
părerea lui D. Russo, încă de « pe la sfârşitul secolului al XV-lea... 



Fig. 28. — Biserica fostei mănăstiri Precista din Galaţi. Pridvorul e un adaos târziu stricând 

faţada puternicei clădiri. 

în orice caz înainte de 1500 ». Faptul că se numeşte a Proilaviei 
sau a Brăilei ar pleda însă pentru înfiinţarea ei după ce oraşul 
a căzut în mâinile Turcilor , deci după 1540, pe la jumătatea vea¬ 
cului al XVI-lea. 

în timpul lui Vasile Lupu, în Mai 1639, este ales ca mitropolit 
al Proilaviei Meletie\ în actul respectiv se spune că scaunul ace¬ 
stei eparhii era vacant de foarte multă vreme. Meletie a păstorit 
până în Octomvrie 1655 când e caterisit, deoarece îşi tăgăduise 
semnătura în faţa unui tribunal turcesc. 

De mitropolitul Proilaviei ascultau raiaua Brăilei, Ismailul, 
Renii, raialele Chiliei, Cetăţii Albe şi Benderului, malul stâng al 
Nistrului şi întreaga regiune dela răsărit de acest fluviu, for¬ 
mând Ucraina hanului tătăresc, deci şi dincolo de Bug, apoi 
dela 1766 înainte, şi raiaua Hotinului. într’un act din Fevruario 
1769, aceşt ierarh poartă titlul de mitropolit al Proilaviei (sau 
Proilavului I) al Tomarovei (adică al Renilor: e cea de a doua 
numire a localităţii!), al Hotinului, al întregului ţărm al Dunării 
şi al Nistrului şi al întregei Ucraine a hanului. Iar la 4 Iulie 1772 
el îşi spune mitropolit al Proilavului, al Tomarovei, al întregului 
ţărm al Dunării, al întregei Basarabii (în sensul vechi al ter¬ 
menului, corespunzând aproximativ cu Bugeacul!) şi al Ucrainei. 

Mitropolia Proilaviei a durat până la 1828, când se desfiin¬ 
ţează; în 1813 se reuneşte această eparhie cu aceea a Silistrei, 
titularul numindu-se mitropolit al Proilaviei şi al Dristrei. 

Yasile Lupu şi Patriarhia din Constantinopol. In primii ani 
de domnie ai lui Yasile Lupu, patriarhia din Constantinopol se 
găsea într’o situaţie din cele mai grele. Era mai întâi strivită de 
datorii. întocmai ca şi domnii, şi patriarhii trebuiau să plătească, 
pentru a fi recunoscuţi şi menţionaţi, diferite dări Turcilor şi 
mai ales să le facă daruri. Cei doritori să ajungă la această supremă 
demnitate bisericească sporeau mereu, supralicitând, sumele ce 
se dădeau înaltei Porţi şi meghistanilor ei, astfel încât, pe la 
1640, patriarhia era datoare milioane de aspri. Datoriile sporind 
mereu, impozitele puse asupra credincioşilor sporeau şi ele. Pe 
de altă parte, exista o stare de permanentă intrigă şi agitaţie 
între arhierei şi mitropoliţi, fiecare voind să ajungă patriarh, 
căutând deci să-şi facă partizani şi denigrând pe ceilalţi concu¬ 
renţi: sinodul ajunsese cu adevărat viespar. în sfârşit, pentru 

a pune vârf, se adăogau şi disputele provocate de influenţa cal¬ 
vină care izbutise să câştige pe însuşi capul bisericii, pe patriarhul 
Kyril Lucaris. Acesta alcătuise chiar o «mărturisire» de cre¬ 
dinţă în care se vădea amintea influenţă ; de aceea şi fusese în¬ 
depărtat de pe scaun şi, in 1638, ucis chiar. 

Vasile Lupu, văzând criza gravă prin care trecea biserica 
răsăriteană, trimite, la 5/15 Decemvrie 1640, o scrisoare arhie¬ 
reilor, clericilor şi nobililor din Constantinopol prin care le cere 
să-i încredinţeze lui şi patriarhului cârmuirea acestei biserici, 
fără amestecul altora, timp de şase luni. Arhiereii să plece fie¬ 
care în eparhia sa; el se va sili să îndrepte lucrurile, chiar de 
va trebui să rămâie numai «cu cămaşa ». Propunerea e acceptată 
şi drept recunoştinţă pentru interesul purtat bisericii, pentru 
binefacerile de până atunci şi pentru făgăduelile făcute, patriarhul 
şi sinodul trimit luî Vasile Lupu moaştele Sfintei Paraschiva. 
Ele sunt aduse cu mare solemnitate; domnul le iese înainte la 
Ismail, cu «toţi vlădicii şi egumenii», şi le aşează apoi la ctitoria 
sa din Iaşi, la Trei Ierarhi (13/23 Iunie 1641). La rândul său, 
Vasile Lupu ia asupră-şi 20 de poveri de bani adică 2 milioane 
de aspri din vechea datorie a patriarhiei şi 48.000 de aspri din 
cea nouă; dă tot odată, pentru aducerea moaştelor, 468.000 de 
aspri. Pe viitor, patriarhia nu va mai percepe niciun impozit 
sau dare, afară de «cererea » (£/]x£a) locală care nu va întrece 
12 aspri de casă; va avea un comitet de 3—4 mitropoliţi, cu cari 
se vor lua toate măsurile; simonia, certurile, discordia, trebuie 
să dispară; la numirile noi de arhierei să se dea numai peşcheşul. 
Dacă primesc şi urmează aceste norme şi dacă ţin seamă şi de 
unele recomandări de ordin personal în favoarea mitropolitului 
de Monembasia care a însoţit în ţară rămăşiţele pământeşti ale 
lui Ioan Voevod, fiul său, precum şi în favoarea lui Meletie Si- 
rigul care e « părintele meu duhovnicesc » şi nu va avea de plătit 
pentru biserica sa nicio dajdie patriarhiei; dacă, în sfârşit, se 
va pomeni numele său şi al tuturor neamurilor sale la slujbă, 
de trei ori pe zi, atunci el, Vasile Lupu, va acorda tot sprijinul 
său şi pe viitor; dacă nu, va cere îndărăt sumele pe care le-a dat 
patriarhiei. în Septemvrie, sosea dela Constantinopol scrisoarea 
prin care se acceptau cererile sale. în Ianuarie 1643, patriarhul 
Partenie întăreşte din nou măsurile luate în folosul gospodăriei 


www.dacoromanica.ro 



VASILE LUPU ŞI PATRIARHIA DIN CONSTANTINOPOL 


103 


financiare a patriarhiei şi dă drept de control asupra administra¬ 
ţiei, domnului şi agenţilor acestuia. Pestre trei ani, în Decem¬ 
vrie 1646, sinodul din Constantinopol recunoaşte iarăşi binefa¬ 
cerile lui Vasile Lupu faţă de «Biserica cea mare *. De altfel, 
generosul voevod al Moldovei n’a plătit numai datoriile pa¬ 
triarhiei ; el a făcut acelaşi lucru şi cu acelea ale Sfântului Mor¬ 
mânt; a plătit de asemenea birul către sultan al mănăstirilor 
dela Muntele Athos. Nu-i de mirare deci că fostul patriarh al 
Constantinopolului, Athanasie Patelarie, califică pe Vasile Lupu 
în chip hiperbolic, considerându-1 drept «unic apărător şi unică 
glorie, bucurie a neamului grecesc »; « mila lui — spune Pate¬ 
larie — se varsă din belşug peste toţi săracii, precum râul Nilului 
adapă toată ţara Eghipetului». 

Mai rămânea să se pună la punct şi disputele dogmatice, pro¬ 
vocate de influenţa calvină. In acest scop, Vasile Lupu convoacă 
la Iaşi, la 11/21 Martie 1642 un sinod restrâns la care iau parte 
mitropolitul Varlaam şi episcopii Moldovei, apoi Porfirie, mitro¬ 
politul Niceii şi Meletie Sirigul, ca reprezentanţi ai patriarhului 
şi trei reprezentanţi ai mitropolitului Kievului, Petru Movilă. 
Acesta nu voise să participe personal; trimisese însă, prin repre¬ 
zentanţii săi, un text, o « mărturisire ortodoxă », opusă aceleia a 
lui Lucaris. Desbaterile asupra celor două texte durară mai multe 
luni; « mărturisirea » lui Lucaris fu osândită, cealaltă, a lui Petru 
Movilă, aprobată. Ultima şedinţă a sinodului avu loc la 9/19 
Decemvrie; hotărîrile luate se tipăriră, sub formă de decret sinodal 
şi sub iscălitura lui Partenie patriarhul Constantinopulului, la 
Iaşi, în greceşte, la 20/30 Decemvrie 1642: e prima tipăritură 
moldoveană. Ea s’a retipărit în anul următor la Paris, adăogân- 
du-i-se şi o traducere latină. 

Din pricina legăturilor multiple pe care le are Vasile Lupu cu 
întreaga ortodoxie, în special cu ierarhii greci, dintre cari pe unii 
îi şi adăposteşte la curtea sa, el nu se gândeşte să ia, ca Matei 
Basarab, o măsură împiedecând închinarea mănăstirilor noastre 
la locurile sfinte din Răsărit. Dimpotrivă, el însuşi închină Do- 
brovăţul, ctitoria lui Ştefan cel Mare., cu toate posesiunile ei, 
mănăstirii Zografos dela Muntele Athos (1651, 26 Martie şi 29 
Iunie stil vechiu), după ce, mai înainte, dăruise acesteia din urmă 
şi nişte moşii, peste Prut. 

In toată activitatea sa bisericească, Vasile Lupu a avut un 
sfetnic priceput şi devotat, pe mitropolitul Varlaam. Acesta era 
de fel din ţinutul Putnei, din satul Căpoteştii, azi dispărut. Se 
numea Moţoc\ nu se poate preciza dacă neamul e unul şi acelaşi 
cu al lui Moţoc vornicul lui Lăpuşneanu. A fost călugăr la Secul ; a 
ajuns apoi egumen al acestei mănăstiri. Cunoştea pe Petru Movilă, 
la care fusese trimis de Miron Barnowski, spre a-i relata o minune 
săvârşită la mănăstirea Suceviţa. In 1632, murind mitropolitul 
Athanasie, alegerea se opreşte asupra lui Varlaam, deşi nu era 
nici episcop; el e hirotonisit astfel la 23 Septemvrie stil vechiu, 
ca mitropolit al Moldovei. Meritele lui sunt deosebite şi pe tărâ¬ 
mul cultural. 

Activitatea culturală. Tiparul şi şcoala. Până la Vasile Lupu 
n’a existat tipar în Moldova. Se pare că Miron Vodă Barnowski, 
care ajutase cu bani refacerea imprimeriei Frăţiei Ortodoxe din 
Lwow, distruse de un incendiu, voise să-l introducă; mazilirea lui 
l-a împiedecat probabil să-şi realizeze gândul. Lacuna e împlinită 
în 1641 de Vasile Lupu. Acesta aduce, cu ajutorul lui Petru Mo¬ 
vilă, o tipografie dela Kiew şi o instalează la Trei Ierarhi. Literele 
— slave şi greceşti — sunt turnate la Lwow (moldoveneşte Liov), la 
Frăţia Ortodoxă de acolo; în Decemvrie 1642, iese de sub teascuri 
prima tipăritură, decretul sinodal al lui Partenie, căreia-i urmează în 
1643 prima carte moldovenească , vestita Cazanie a lui Varlaam. 
Conducător al tipografiei era Sofronie Pociaţchi ; el avea în acelaşi 
timp şi calitatea de egumen al Trei Ierarhilor şi aceea de director 
al şcolii înfiinţate de Vasile Lupu. Venea dela Kiew unde avusese, 
tot aşa, o triplă însărcinare: egumen al mănăstirii Frăţiei (Braţca), 
rector al colegiului de acolo şi director al tipografiei dela lavra 
Pecerska. La Iaşi, s’au tipărit în vremea lui Vasile Lupu, numai 
cinci lucrări, mai puţine aşa dar ca în Ţara Românească. Amă¬ 
nunte asupra lor vezi în partea a doua a acestui volum, capitolul 
privind tiparul în ţările noastre în veacul al XVII-lea. 

La o mică distanţă de mănăstirea Trei Ierarhi, pe «uliţa 
ciobotărească », lângă heleşteul pe care îl forma atunci Bahluiul, 
se afla şcoala înfiinţată de domn. Clădirea era de piatră, trainic 
construită; ea a durat până în 1724, sub Mihai Racoviţă, când 
a fost distrusă de un incendiu. Organizarea şcolii imita pe aceea 
a colegiului dela Kiew; cursurile se făceau în greceşte, în slavoneşte 

şi, la început, şi în latineşte. In legătură cu această ultimă limbă 
de predare, călugărul misionar Bandini care ne-a lăsat o amplă 
descriere a Moldovei Iui Vasile Lupu, ne spune că domnul « s’a 
silit mult şi cu foarte mare cheltuială să introducă « studiile latine *■ 
(latinas litteras) în ţară, ... dar toate încercările au fost zadar¬ 
nice ». Materiile care se predau la şcoala domnească erau: teologia, 
retorica, dialectica, gramatica, aritmetica, geometria, astronomia 
şi muzica. Ca profesori, pe lângă Sofronie Pociaţchi , care avea 
legături cu Teofil Koridaleu, reorganizatorul Academiei greceşti 
din Constantinopol şi învăţat de seamă, nu mai cunoaştem decât 
pe Ignaţiu Ievlevici\ acesta se pare că a ţinut cursuri în 1644— 
1645. In afară de şcoala domnească, mai erau în Iaşi şi altele; 
Bandini Ie socoteşte pe toate la un loc douăzeci , cuprinzând în 
acest număr, de sigur, şi şcolile elementare; adaogă însă că numărul 
tuturor elevilor abia este de două sute (vix ducenti). Iezuiţii căpă¬ 
taseră şi ei în 1647 un teren întins şi bine aşezat pentru şcoală. 
Şi sub raportul cultural aşa dar, ca şi sub acel religios, Vasile 
Lupu are merite deosebite; se poate spune chiar că e una din 
figurile cele mai însemnate ale întregului nostru trecut. 

URMAŞII LUI MATEI BASARAB PÂNĂ LA 
ŞERBAN CANTACUZINO 

Istoria Munteniei In epoca urmaşilor 
lui Matei Basdrab e caracterizată prin 
două lapte esenţiale: mai întâi slăbirea 
puterii militare fi apoi lupta între par¬ 
tidul boieresc al Bdlenilor fi acela al 
Cantacuzinilor. 

Constantin Şerban Basarab era fiul nelegitim al lui Radu Şerban 
«(vezi mai sus p. 11). I se mai spunea şi Cârnul deoarece Matei Basa¬ 
rab, bănuindu-1 că umblă după domnie, 11 «însemnase » la nas. 
■Ocupase dregătoria de serdar şi se bucura de multe simpatii; 
•cronica îl califică drept «om bun şi înţelept şi blând». La moartea lui 
Matei, boierii îl aleseră urmaş la tron şi-i jurară, împreună cu ostaşii, 
credinţă. Turcii recunoscură alegerea făcută şi-i trimiseră steagul de 
domnie, primind în schimb haraciul şi o sumă de 400.000 de taleri. 

Găsind visteria plină, Constantin Şerban putu aduce unele 
uşurări şi chiar scutiri fiscale. Astfel el iertă năpăştile, scuti de 
bir pe « slujitori » adică pe ostaşi, un an întreg iar pe ceilalţi con¬ 
tribuabili trei luni şi iertă dorobanţilor şi călăraşilor dijma şi 
•oieritul. Armata primi postav bun pentru uniforme; căpitanilor 
li se dădură stofe scumpe, de mătase, şi podoabe de fir. Soldele sau 
«lefile » erau plătite regulat; pe lângă acestea, primeau şi daruri. 

Normal ar fi fost ca faţă de un asemenea tratament, oastea 
de ţară să fie cu totul devotată domnului. Când însă acesta, ţi¬ 
nând seamă de excesele întâmplate în ultimul an al lui Matei, voi 
să dizolve corpul seimenilor sârbi, dorobanţii se răsculară şi fă¬ 
cură cauză comună cu ei (27 Fevruarie 1655). începu o adevărată 
vânătoare după boieri, acuzaţi că au îndemnat la desfiinţarea 
seimenilor. Pieriră atunci Gheorma vel banul, Drăghici fiul Papei 

vistierul dela Greci, descendent prin mamă din Mihai Viteazul* 
Gheorghe Carida vistierul, Papa Brâncoveanu, tatăl viitorului 
domn, Cristea fiul Iui Socol clucerul Cornăţeanul, Udrea slugeruT 
Doicescul, Preda Beca dela Maia, Sava şufarul Cusciureanul* 
Dumitraşcu Frejureanul, Dumitru comisul, Mihai ciohodarul şi 
patru căpitani: Gâdea, Băncilă, Ivan şi Iancu dela Călineşti. Răs¬ 
culaţii prădară peste tot; nici bisericile nu fură cruţate, ves¬ 
mintele servind pentru a face din ele contăşe şi altiţe, iar cărţile 
şi odoarele fiind vândute prin târg. «Şi au jăhuit — povesteşte 
cronica — toată ţeara din cap până în cap, şi cruciş şi curmeziş; mai 
pe scurt să zicem, vecin pre vecin, fin pe naş, slugă pe stăpân ». 

Constantin Şerban interveni şi la Turci şi la Râkoczy ca să-î 
scape de răsculaţi; o delegaţie de boieri, în frunte cu mitropolitul, 
merse chiar la acesta din urmă şi-i dădu un « zapis », la 20 Mai, 
adeverind că, în urma rugăminţii lor, are loc acţiunea, deci ei 
răspund de toate urmările. Sultanul hotărî să dea ajutor domnului 
muntean; Siavuş paşa dela Silistra primi deci ordin să treacă 
Dunărea; Râkoczy din Ardeal şi Gheorghe Ştefan din Moldova 
porniră şi ei cu oştile. Ciocnirea avu loc la Şoplea în Prahova, pe 
Teleajen, la 26 Iunie 1655. Constantin Şerban care, la început, se’ 
prefăcuse a fi alături de răsculaţi, fugi într’o noapte din tabără* 
pe când erau la Gherghiţa, şi se duse la paşa de Silistra. Seimenii 
şi Dorobanţii ridicară atunci ca domn pe spătarul Hrizea, de fel 
din Bogdânei (Ialomiţa); sub conducerea acestuia se dete lupta* 
la care participă numai armata ardeleană; Gheorghe Ştefan şi 
Siavuş paşa nu apucaseră să sosească încă. Răsculaţii fură înfrânţi 
cu totul, pierzând şi întreaga artilerie; Hrizea scăpă cu fuga la 
Brăila; aci însă fu prins şi dat pe mâna lui Râkoczy care îl duse cu 
el la Alba-Iulia. Mai târziu, în primăvara anului 1657, pe când 
Râkoczy se lupta în Polonia, Hrizea porni, împreună cu 500 de' 
seimeni din cei ce fuseseră luaţi prizonieri, spre Ţara Românească, 
întâmpinat la Târgul Bengăi (azi Cărbuneşti), în Gorj, de oştile 
domneşti, el fu învins însă şi isprăvi spânzurat de o roată (8 Aprilie) 
trei sute dintre însoţitorii săi avură capetele tăiate. 

După lupta dela Şoplea, Constantin Şerban îşi reluă tronul; 
nici două luni însă mai târziu, in August, izbucni o nouă răscoală* 
a călăraşilor. Şi aceştia, in număr de vreo 2000, fură bătuţi, cioc¬ 
nirea având loc Ia Călugăreni. 

Rezultatul acestor turburări şi a sancţiunilor necruţătoare ce 
urmară, fu o slăbire considerabilă a puterii militare muntene. 
Temeiul oştii pe care se bizuise Matei Basarab dispăru; dispăru 
deci şi posibilitatea pentru domn de a se opune eventual cu ar¬ 
mele la o hotărîre ce nu i-ar fi convenit. Dacă Brâncoveanu ar fi 
avut armata dela Finta, el n’ar fi isprăvit sub sabia călăului, la 
Constantinopol. 

Ca urmare a ajutorului dat de Râkoczy, Constantin Şerban 
încheie cu acesta, la Târgovişte, un tratat de alianţă. Ya avea 
aceiaşi prieteni şi duşmani ca principele din Ardeal, îi va da ajutor 
militar la nevoie, îi va comunica ştirile care-1 interesează şi-i va 
face un dar anual de 3000 de bani vechi*; totul întărit printr’un 
jurământ înfricoşat. 

Constantin Şerban şi-a respectat cuvântul. Când Gheorghe 
Râkoczy care voia să devie rege al Poloniei, începe războiul cu 
aceasta, în iarna anului 1656—7, el primeşte dela domnul mun¬ 
tean un contingent de 2000 de oameni sub comanda căpitanului 
Odivoianul. Războiul însă, după o serie de succese, se isprăveşte 
printr’o adevărată catastrofă, mai toată armata ardeleană fiind 
înconjurată şi prinsă de Tătari (31 Iulie 1657). 

Turcii fuseseră dela început împotriva amestecului lui Râ¬ 
koczy în treburile polone; după înfrângere, ei hotărăsc înlocuirea 
principelui ardelean şi chemarea la Poartă a domnilor din Ţara 
Românească şi Moldova care-1 ajutaseră. Constantin Şerban, care 
ştia ce înseamnă o asemenea chemare (cazul lui Barnowski era încă 
viu în amintirea contemporanilor) refuză să se ducă. Atunci sul¬ 
tanul îl mazili şi numi în locu-i, la 29 Ianuarie 1658, pe Mihnea. 
Acesta intră în ţară cu o oaste numeroasă de Tătari; Constantin, 
neîndrăznind să dea lupta, se retrase spre Rucăr şi în cele din urmă 
trecu în Ardeal; la 14 Martie era la Codlea. Restul vieţii sale şi-l 
petrecu între străini; încercă odată să reia tronul Ţării Româneşti; 
în două rânduri izbuti chiar să ocupe pentru foarte scurt timp pe 
acela al Moldovei (vezi mai jos p. 134). Silit apoi să se retragă în 
Polonia, el îşi sfârşi acolo zilele, bătrân, la Waniowice, între 10 
Martie şi 7 Iulie 1685. 

Lui i se datoreşte biserica Mitropoliei din Bucureşti-, pisania 
nu ni s’a păstrat (vezi fig. 29); de asemenea biserica domneasca 
din Piteşti, având hramul Sf. Gheorghe. Pe când era încă boier. 

ridică biserica dii\ Dobreni (vezi mai sus p. 72), unde-şi avea şi o 
frumoasă aşezare gospodorească. A zidit o biserică în Ardeal, în satul 



Fig. 29. — Biserica Patriarhiei din Bucureşti, restaurată tn zilele noastre. 


Tinăud de pe domeniul său Piatra Şoimului, domeniu cumpărat la 
7 Mai 1658 dela Râkoczy cu 35.000 taleri, apoi biserica mănăstirii 
Cerna-Gora , la Munkâcs (1661) şi, în aceeaşi regiune, o biserică 
de zid la Msliricov , în locul celei vechi, de lemn, a cneazului Teodor 

Koriatovici. Pisania acesteia din urmă poartă data 1661, Mai 
13; ea ne dă şi lămurirea că hramul lăcaşului era «pe numele 
doamnei » voievodului, deci a celei de a doua soţii a lui. 

Prima sa soţie, Bălaşa, este ctitora schitului Păuşa din Argeş, 
azi dispărut; este deasemenea ctitoră la mănăstirea JitianiL 
de lângă Craiova, şi la biserica Sfânta Vineri din Târgovişte unde 
a şi fost îngropată (12/22 Martie 1657); a murit în vârstă de 45 
de ani. Tot ea a pus să se lucreze şi o raclă de argint poleit moa¬ 
ştelor Sfântului Grigore Decapolitul, la mănăstirea Bistriţa. 
Cronica ţării păstrează acestei doamne o amintire frumoasă, po¬ 
menind de « multele bunătăţi şi odoare scumpe » ce au făcut « şi 
le-au împărţit pre la svântul munte şi printr’alte părţi». A doua 
soţie a lui Constantin Şerban, de origine circasiană, s’a numit 
Nedelea ; ea însoţea pe domn la trecerea în Ardeal, în Martie 1658. 

Mihail Radu (Mihnea al IU-lea). Urmaşul lui Constantin Şerban 
Basarab e una din figurile cele mai curioase şi mai interesante ale 
istoriei noastre; face parte din aceeaşi categorie cu Despot şi 
Gaspar Graţiani. Ca şi cel dintâi, el e străin — cronica ţării îl 
numeşte « Grec cămătariu », feciorul lui Iane Surdul —, dar caută 
să se prezinte înrudit cu domnii de ţară, dându-se drept fiul lui 
Radu Mihnea. Ca şi cel de al doilea, a trăit la Turci, dar odată 
suit pe scaun, se ridică împotriva lor şi le face războiu, cu acelaşi 
rezultat de altfel. Are însuşiri: e poet, erudit, caligraf, cunoaşte 
turca, araba, persana, greaca, latina şi româna. îşi ia ca model 
pe Mihai Viteazul şi îşi schimbă, spre a-i semăna, numele; începând 
cu documentul din 13 Iunie 1658, îşi spune «Io Mihail Radu 
Voevod ». (vezi fig. 30). Stema lui e vulturul bicefal purtând pe 
piept un scut cruciat. 

După ce intră în Târgovişte, la 5 Martie 1658, el reorganizează 
armata, făcând «steaguri multe şi tunuri şi erbării multe şi palancă 
împrejurul mănăstirii Radului Vodă». Unul din aceste steaguri 
a ajuns până în zilele noastre; se găseşte la Muzeul Naţional din 
Belgrad. De mătase grea, moarată, în coloarea vişinei putrede, 
el poartă, în limba slavă, următoarea inscripţie: « Io Mihail Radu, 
cu mila lui Dumnezeu ighemon al Ungrovlahiei şi arhiduce al. 
părţilor învecinate ». In acelaşi timp, domnul caută să-şi procure 
mijloace financiare, pe de o parte eliberând contra bani, 
satele de rumânie — nu numai cele domneşti, dar chiar şi cele 

boiereşti şi mănăstireşti —, pe de altă parte, atrăgând negustori 
turci mulţi in ţară în vederea activării negoţului. Apoi intră în 
legături cu Gheorghe Răkoczy, duşmanul Turcilor, încheind cu el 



Fig. 30. — Document dela Mihnea al III-lea. In primul rând se poate citi In limba slavă, titlul 
■domnului: «Io MihailfRadu voevod şi domn a toată Ţara Românească». Dedesubtul textului, 
iscălitura autografă a domnului: «Io Mihail voevoda ». 


o alianţă secretă împotriva acestora. In Iulie 1658, se concentrară 
în Ţara Românească forţele tătăreşti şi turceşti care urmau să 
scoată din tron pe Râkoczy. Mihail Radu ar fi vrut să se răscoale 
acum şi, în acest scop, vorbi boierilor. Aceştia însă dădură înapoi, 
temându-se de urmări. Ceea ce văzând domnul, fu silit să-şi amâne 

planul şi să meargă împreună cu paşa de Silistra în Ardeal, împo¬ 
triva lui Râkoczy. Ca să se răzbune totuşi, pârî pe câţiva dintre 
boieri că ar fi haini şi, obţinând încuviinţarea, le tăie capul. Au pierit 
astfel Pârvu Ylădescu vistierul, Istratie postelnicul, Preda Bâr- 
sescu vel agă, Vintilă căpitanul de roşii şi Badea « vătaful de puş¬ 
cărie ». Preda Brâncoveanul, vel ban, fu executat, «în casele 
domneşti, în Târgovişte »; aceeaşi soartă era să o aibă şi Constantin 
Cantacuzino Postelnicul, dacă, prinzând de veste, nu fugea peste 
munţi. Campania în Ardeal se termină prin înlocuirea lui Râkoczy, 
principe fiind numit Acaţiu Barcsai, român de origine, şi prin 
cucerirea cetăţii Ineului care, împreună cu regiunea înconjură¬ 
toare nunită «Valahia citerioară », ti ecu sub stăpânirea Turcilor. 

Ceea ce nu izbutise a face de data aceasta, va face Mihail Radu 
în toamna anului următor. In prealabil, pentru a se asigura că 
boierii nu-1 vor împiedeca în planurile sale, el îi pofteşte la un ospăţ 
— ca odinioară Lăpuşneanu — şi îi ucide (între 25 Iunie şi 25 
Iulie 1659). Au pierit atunci — spune cronica — «trei zeci de 
boieri tot de frunte », între care Radul vel vornic Cândescul, cu 
cei doi fraţi ai lui, Negoiţă şi Moise, Udrişte vel spătar, Diicul Bui- 
cescul vel tlucer, Radu Fărcăşanu vel stolnic, Danciul Pârâianul 
vel postelnic şi alţii. Apoi, la 12 Septemvrie, începe răscoala, tăind 
mai întâi pe creditorii turci pe cari — luându-se după modelul 
său, Mihai Viteazul, îi chemase să le plătească. Aceaşi soartă au 
şi Turcii răspândiţi prin ţară, în oraşe şi în schelele dela Dunăre. 
O mică oaste a paşei de Silistra e sfărâmată; Giurgiul şi Brăila, 
atacate, cad. Orşova, Nicopolul, Rusciukul, pe ţărmul drept, 
sunt prădate şi arse; Hârşova rezistă însă. Păreau că se întorc vre¬ 
murile glorioase de altă dată. Tratatul, încheiat la 4 Octomvrie, 
la Târgul Mureş, cu Gheorghe Râkoczy, prevede deplină egalitate 
între cele două părţi; se hotărăşte, de asemeni, să fie ajutat Con¬ 
stantin Şerban Basarab să ocupe tronul Moldovei. încercarea 
acestuia din urmă nu izbuteşte însă: el e bătut rău de Tătari la 
21 Noemvrie. In aceeaşi zi e bătută şi oastea lui Râkoczy de către 
Turci la Porţile de Fier. Faţă de înfrângerea aliaţilor săi, Mihail Radu, 
care avusese între timp câteva ciocniri, cu rezultat schimbăcios, 
pe linia Dunării, ba repurtase chiar, la 23 Noemvrie, o biruinţă 
la Frăţeşti, fu silit să se retragă spre munte şi să treacă, în cele din 
urmă, pe la Bran, in Ardeal. La 3 Decemvrie 1659, era la Râjnov. 

După o serie de deplasări prin Secuime, la Făgăraş, la Sibiu, 
la Vurpăr, 11 aflăm, la începutul lui Aprilie, la Sătmar. Aci are loc, 
In ziua de 5, un banchet, dat în cinstea sa de Constantin Şerban 
Basarab. A doua zi, Mihail Radu fu găsit mort: otrăvit, susţin unii, 
de cel ce-1 ospătase, în urma unui atac de apoplexie, cred alţii. 

Mihai Radu a desăvârşit mitropolia din Bucureşti şi a târ- 
nosit-o, în Duminica tuturor sfinţilor, în 1658. Tot lui i se dato- 
reşte şi reîngroparea rămăşiţelor pământeşti ale lui Matei Basarab 
la Arnota. 

Gheorghe Ghica. In locul lui Mihail Radu, sultanul transferă 
pe Gheorghe Ghica, domnul Moldovei. Instalarea lui fu însoţită 
însă de o pradă cumplită a ţării, timp de trei zile şi trei nopţi, 
Turcii şi Tătarii având să răzbune pe cei căzuţi cu prilejul răscoalei 
predecesorului. Intăriturile Târgoviştei fură, din ordin, dărâmate; 
domnul îşi stabili reşedinţa la Bucureşti. 

In primăvară, pribeagul Constantin Şerban Basarab încercă 
să-şi reia cu armele tronul. Coborî deci pe la Câineni, cu ajutor 
dela Râkoczy, şi intră în Bucureşti la 11 Mai 1660. Ghica, luat 
fără veste, se retrase la Giurgiu; fu atacat însă şi aci şi deabia 
putu scăpa în cetate, mulţi dintre oamenii săi înnecându-se sau 
fiind luaţi prizonieri. Când sosi însă oastea turcească şi tătărască, 
situaţia se schimbă. Constantin Şerban se retrase, după ce se 
abătu însă mai întâi pe la aşezarea sa dela Dobreni (Ylaşca), de 
unde-şi ridică avuţia ascunsă în butoaie ce fuseseră «înnecate » în 
heleşteul de acolo; Ia 25 Mai el trecea îndărăt munţii în Ardeal, 
apoi se duse la Cazaci. 

Ghica încercă să gospodărească ţara, cruţând pe săraci şi 
făcând judecăţi drepte. Pagubele produse însă de jaful armatelor 
care-1 instalaseră precum şi acelea provocate de încercarea din 
primăvară a lui Constantin Şerban erau prea mari; haraciul nu 
putu fi strâns şi trimis la vreme. Din pricina aceasta, sultanul 
mazili pe Ghica. Un cronicar grec, Chesarie Daponte, spune că ar 
fi contribuit la mazilire chiar fiul însuşi al lui Gheorghe Ghica, 
anume Grigore sau Grigoraşcu, care ar fi ascuns scrisoarea prin 
care tatăl său se ruga să fie păsuit de plata a 30 de pungi de bani 
suplimentare, înlocuind-o printr’alta de refuz de a le plăti. Oricum 
se vor fi petrecut faptele, cert este că la 11 Septemvrie, paşa de 
Silistra sosea la Bucureşti şi ridica pe domn. Ca urmaş fu numit) 

prin stăruinţa postelnicului Constantin Cantacuzino, chiar fiul 
său, Grigore. 

Grigore Ghica. Cele două partide boiereşti: Cantaeuzinii şi 
Bălenii. Acesta sosi în ţară la 16 Decemvrie 1660, oprindu-se la 
Caracal. Găsi o stare de lucruri nenorocită: foamete, molimă şi 
mizerie. Ea se prelungi mult, ciuma bântuind, după spusele cro¬ 
nicei, trei ani, mai ales în Târgovişte şi în Bucureşti iar foametea 
doi. Apoi veni şi un an de belşug: «şi s’au făcut pâine şi miere şi 
vin mult şi s’au deschis toată hrana săracilor ». 

In 1661, Grigore Ghica trimise un corp de oaste sub căpitanul 
Odivoianul, acela care însoţise pe Râkoczy în Polonia, ca, împreună 
cu Turcii, să ajute pe Mihail Apaffy, principele Transilvaniei, îm¬ 
potriva lui Kemeny Ianos. Acesta se răsculase şi cu ajutorul Im¬ 
perialilor, voia să cuprindă Ardealul şi să li-1 supuie. Pe câmpia 
dela Seleuşul Mare , lângă Sighişoara, Kemeny fu lovit însă fără 
veste de către Turci şi ucis (22 Ianuarie 1662). 

Mai însemnate sunt cele două campanii, din 1663 şi 1664, la 
care domnul trebui să participe în persoană. Imperiul turcesc, 
reorganizat sub conducerea destoinică a vizirului Ahmed Kiiprulii, 
începe acum un război ofensiv cu Austriacii, căutând să ocupe 
Ungaria Superioară, pe care o deţineau aceştia, şi să împingă cât 
mai departe, spre apus, hotarul. Prima campanie se isprăveşte în 
chip fericit prin cucerirea cetăţii Ujvar sau Neuhăusel (24 Septem¬ 
vrie 1663) şi a ţinuturilor de prinprejur. Grigore Ghica dăduse 
ajutor cu oastea sa, lăsând în ţară locţiitori în scaun pe Stroie 
Leurdeanul vornicul şi pe Dumitraşco Ţărigrădeanul vistierul. 
Aceştia erau adversarii familiei Cantacuzino, aparţineau deci 
partidului Bălenilor. Căci în această vreme se formează în Mun¬ 
tenia două partide boiereşti; unul al Cantacuzinilor, celălalt al 
Bălenilor. Primul grupa familia postelnicului Constantin Canta¬ 
cuzino şi famillie înrudite cu aceasta. Postelnicul, căsătorit cu 
Elena, fiica lui Radu Şerban, avea unsprezece copii, şase feciori 
şi cinci fete. Primul dintre feciori, Drăghici vel spătar, era soţul 
Păunei, fiica lui Diicu Buicescu; cel de al doilea, Mihai vel spătar, 
luase întâi pe Maria Băleanu, apoi pe Maria Mogoşescu, a treia oară 
pe o Teodora. Matei vel agă era căsătorit cu Bălaşa Drugănescu; 
Iordache vel spătar ţinea pe Maria Fărcăşanu; Constantin , marele 
stolnic, va fi soţul Saftei Buhuş; ultimul fecior, Şerban , e viitorul 

domn. Fetele erau căsătorite de asemenea cu reprezentanţi ai celor 
mai de seamă familii boiereşti muntene. Astfel, de pildă, Stanca 
era soţia lui Papa Brâncoveanu, Maria avusese ca prim soţ pe Radu 
Creţulescu vel logofăt, apoi pe Pană Filipescu vel spătar; Ilinca 
ţinea pe Vintilă Corbeanul vel ban. Aşa dar, Cantacuzinii aveau 
legături puternice; dispuneau şi de o avere uriaşe încât reprezentau 
o forţă de temut. 

Partidul Bălenilor îşi luase numele dela marele ban Gheorghe 
Băleanu. Acestui partid aparţinea Stroe Leurdeanul vornicul, una 
din figurile cele mai caracteristice ale vremii, de un temperament 
remarcabil, apoi Dumitraşco vel vistierul Ţărigrădeanu (Canta- 
cuzino), grec de origine, viitor domn al Moldovei, precum ţi o sumă 
de alţi boieri greci. Din cauza aceasta şi prin opoziţie, deşi la ori¬ 
gine erau şi ei tot greci, Cantacuzinii reprezintă partida naţională, 
aceea a boierilor băştinaşi, de ţară. 

In timpul campaniei la Ujvar, Grigoraşcu Ghica era însoţit 
de trei dintre feciorii postelnicului, anume de Drăghici, de Con¬ 
stantin şi de Şerban. Ultimul se pare că ar fi încercat să facă 
intrigi printre căpitani şi «slujitori» îndemnându-i să meargă 
la vizir să-l pârască pe domn, pentru ca, prin mazilirea aces¬ 
tuia, să ia el tronul. Faptul nu e absolut sigur însă, deoarece 
cronica de unde îl luăm, aceea a lui Radu Popescu, e părtinitoare 
faţă de Băleni. In acelaşi timp, îi sosesc lui Grigoraşcu Ghica 
scrisori din ţară, dela locţiitorii săi, Stroe Leurdeanul şi Dumi¬ 
traşco Ţărigrădeanul, acuzând pe Constantin Cantacuzino pos¬ 
telnicul de atitudine ostilă domniei şi de purtare lipsită de respect 
faţă de doamna Maria. Postelnicul s’ar fi lăudat că el a pus în 
scaun pe Ghica, el îl va scoate; oamenii lui clevetesc pe domn, 
făcându-1 « rău şi hain »; pe de altă parte, împiedecă pe birnici 
să-şi plătească «dăjdile împărăteşti», pentru ca, haraciul nepu- 
tându-se strânge la timp, să fie şi Grigoraşcu mazilit, cum fu¬ 
sese tată-său. Rezultatul scrisorilor este că cei trei feciori ai 
postelnicului sunt puşi sub pază; la întoarcerea în ţară a dom¬ 
nului, bătrânul postelnic îi iese înainte lângă Craiova şi-i arată 
că e vorba de o intrigă; totuşi nu izbuteşte să-l convingă. Ajuns 
în scaun, Ghica porunceşte ca Şerban Cantacuzino să fie «în¬ 
semnat » la nas, ca unul ce umblase după domnie, iar postelnicul 
să fie executat. Ridicat, în cursul nopţii, de acasă, acesta e dus la 

mănăstirea Snagov; acolo ascultă slujba, se împărtăşeşte, apoi, 
spre seară, în vremea cinei, e sugrumat, «de stâlpul cel mare al 
trapezăriei» (30 Decemvrie 1663). Trupul i-a fost luat de ai săi 
şi îngropat în ctitoria dela Mărgineni. Familia trebui să plătească 
şi o sumă importantă, 24.000 de taleri. 

Omorîrea, fără judecată, deci fără vină dovedită, a postel¬ 
nicului Constantin Cantacuzino este un fapt însemnat care va 
influenţa istoria Ţării Româneşti mai bine de un deceniu şi jumă¬ 
tate, până sub domnia lui Şerban Cantacuzino. Familia celui ucis, 
caută din toate puterile ei să dovedească nevinovăţia acestuia; 
ea cere, în acelaşi timp, pedepsirea vinovaţilor. Cei patru domni 
cari stăpânesc între Grigoraşcu Ghica şi Şerban Cantacuzino, 
iau atitudine pro sau contra; rezultatul e o serie întreagă de 
persecuţiuni, de confiscări de moşii, de schingiuri şi chiar de exe¬ 
cuţii. 

In anul următor, 1664, are loc a doua campanie împotriva 
Imperialilor, cunoscută sub numele de campania dela Lewenz sau 
— cum spun cronicile noastre — dela Leva. De data aceasta, 
soarta armelor nu e favorabilă Turcilor, aceştia fiind bătuţi de 
vestitul general Montecuccoli. Ghica, voind să puie în valoare 
ajutorul militar adus de el, atacă la satul Sf. Benedikt şi izbuti 
chiar să sfărâme un detaşament german; biruinţa însă, în cele 
din urmă, rămase tot de partea cealaltă, domnul suferind pierderi 
mari (19 Iulie). Au căzut acolo sau în timpul retragerii, înămoliţi 
într’o mlaştină, 22 de boieri; alţii au fost luaţi prinşi; corturile, 
tunurile, carele cu proviant, «ca trei-patru mii, toate câte cu 8 
boi », atât ale Muntenilor cât şi ale Moldovenilor — căci la această 
campanie a luat parte şi Eustratie Dabija — ajunseră toate în 
mâinile Nemţilor. Lui Grigoraşcu îi fu teamă să dea ochii cu 
vizirul; poate că şi cugetul nu îi era tocmai curat, deoarece se pare că 
avusese mai dinainte unele legături cu Imperialii; destul că se 
hotărî să părăsească ţara; îşi trimise deci mai întâi soţia în Ardeal; 
apoi, la 20 Noemvrie, trecu el însuşi în Moldova, iar de acolo, prin 
Polonia, la Yiena (Martie 1665). E primit în audienţă de împărat 
şi rămâne în ţara acestuia, zăbovind în capitală şi prin diferite 
oraşe: Budweis, Neustadt, Locse, Caşovia. La 10 Aprilie 1667 
trece la catolicism, confesiune în care-şi botezase şi o fiică născută 
în timpul pribegiei; apoi, peste patru ani, « sătul de binele Nem- 

ţilor»— ca să întrebuinţez expresia unei cronici a noastre — 
pleacă în Italia, la Padua şi la Veneţia, iar de aci, prin Durazzo, 
la Constantinopol, unde îl găsim la finele lui Noemvrie 1671. 
In anul următor, el va fi din nou domn în Ţara Românească. 

Radu Leon. In urma pribegiei lui Grigoraşcu Ghica, marii 
dregători se gândeau să aleagă domn pe un boier de ţară, pe 
Dumitraşco Buzoianul dela Căpăţâneşti ; când ajunseră la Poartă 
însă, găsiră treburile hotărîte pentru Radu , fiul lui Leon Vodă, 
cel din 1629. Noul numit, căruia i se spunea şi Stridie din cauză 
că se îndeletnicise cu negoţul de stridii şi peşte, sosi în Bucureşti 
la 22 Fevruarie 1665; el avu, în primii trei ani, o domnie lini¬ 
ştită. Dările erau — ce e drept — grele, pe de o parte trebuind 
să fie plătite datoriile făcute cu prilejul numirii, pe de altă parte 
din cauza dorinţei de a strânge avere a Grecilor care-1 încon¬ 
jurau ; nu se ajunse însă la turburări. 

Cantacuzinii izbutiră să obţină deocamdată doua acte prin 
care se recunoştea nevinovăţia postelnicului; cel dintâi, datat 
14/24 Aprilie 1666, este din partea mitropolitului ţării, Ştefan, 
a celor doi episcopi şi a boierilor din divan, între care însuşi Stroe 
vornicul Leurdeanul. Se spune în act, că la puţine zile după ce 
poruncise execuţia, «căzu Gligorie Vodă la mare căinţă... şi 
veni înaintea smereniei vlădiciei noastre, îngenunchiând înaintea 
sfintei icoane şi mărturisind cu lacrămi... cum că nu i-au fost 
nimic vinovat, ci fără de nicio vină l-au omorît, nedându-i ră¬ 
suflu acei răi îndemnători ». Gel de al doilea act, din 8/18 Septemvrie 
1667, provine dela însuşi Radu Leon; domnul arată că Postel¬ 
nicul a fost ucis pe nedrept; tot pe nedrept a fost însemnat şi 
Şerban la nas şi s’au luat familiei 24.000 de taleri; vinovat e Stroe 
Leurdeanu. Ar fi urmat deci logic ca acesta să-şi primească pe¬ 
deapsa; evenimentele însă precipitându-se, lucrul rămase neis¬ 
prăvit. 

Intr’adevăr, în urma experienţei făcute cu Mihail Radu şi cu 
Grigoraşcu Ghica, Turcii luaseră hotărîrea ca, după trei ani, 
domnii Ţărilor noastre să vie la Poartă spre a fi reconfirmaţi. Ter¬ 
menul împlinindu-se, Radu Leon porni la Stambul, trimiţând înainte 
însă pe Drăghici Cantacuzino ca să-i pregătescă terenul. După 
actele pe care el şi familia sa le căpătaseră, — şi oare domnul n’a 
avut în vedere atunci când le-a dat, şi sprijinul, la reconfirmare, 

al puternicei încă familii ? — se înţelege că Drăghici îşi dădu 
toată silinţa; « gătise » deci banii necesari pentru numeroasele şi 
importantele plocoane; în câteva zile Radu, sărutând «poala 
împăratului», obţinu din nou domnia. 

La întoarcere, presiunea fiscală crescu. Trebuiau scoşi banii 
cheltuiţi cu prilejul reconfirmării; Grecii «leşinaţi » adică flă¬ 
mânzi cari înconjurau pe domn erau acum şi mai numeroşi ; doi 
în special se deosebeau însă prin lăcomie: Nicola Sofialâul clu- 
cernul şi Balasache paharnicul. Aceştia împinseră pe domn să 
puie dări grele; boierii trebuiră să plătească şi ei; mănăstirilor 
li se luară «bucatele », mai mult chiar, unele odoare de argint 
care fură topite. Pe de altă parte, Stroe Leurdeanu era prieten cu 
Grecii, aşa încât pedeapsa întârzia să-i vie. Toate acestea creară 
o stare de nemulţumire pe care, se pare, şi Cantacuzinii o alimentau. 

La un moment dat, se răspândi între boieri zvonul că domnul, 
după îndemnul lui Nicola şi a lui Balasache, a hotărât să-i taie, 
şi că ziua fixată e aceea de 13 Decemvrie (1668). Zvonul nu era 
de necrezut: dela Mihail Radu nu trecuse nici un deceniu. Atunci 
boierii se strânseră la mitropolie, împreună cu slujitorii şi făcură 
sfat. Radu Leon, văzând că turburarea ia proporţii, veni şi el la 
faţa locului; după o oarecare discuţie, se ajunse, în ziua de 19 
Decemvrie, la alcătuirea unui nou aşezământ contra Grecilor 
care, în bună parte, e repetirea aproape cuvânt cu cuvânt, a celui 
din 1631. Expunerea de motive e redactată identic; se afirmă din 
nou că «toate nevoile şi sărăcia ţării este dela Grecii streini cari 
amestecă domniile şi vând ţara fără de milă... ». Ga exemple 
pentru asuprirea « săracilor » sunt arătaţi « un Necula ' Sofialâul 
ce a fost clucer şi Balasake ce a fost paharnic ». Drept aceia domnul, 
împreună cu tot sfatul ţării, face «legătură şi mare jurământ », 
«în sfânta mitropolie cea mare din scaunul Domniei Mele din 
Bucureşti » hotărînd ca toate obiceiurile noi şi rele introduse să 
fie « călcate » şi « puse jos » iar acei « Greci streini » să fie scoşi 
«din ţară afară ca... nişte oameni răi şi neprieteni ai ţării». 
Mănăstirile neînchinate să aibă a-şi pune numai « egumeni rumâni, 
după obiceiul şi tocmeala lor » şi să nu poată fi închinate nicăiri. 
In sfârşit, se întăreşte şi vechiul aşezământ al lui Leon Vodă, când 
de asemenea Grecii împresuraseră ţara « cu vânzările şi cu carnetele 
ca şi acum ». 

Se părea că lucrurile s’ar fi liniştit. Boierii însă nu erau mulţu¬ 
miţi şi hotărîră să se plângă direct la împărăţie. O numeroasă 
delegaţie — cuprinzând şi pe Şerban spătarul Cantacuzino — trecu 
Dunărea şi se duse la Ienişer, în Tesalia, unde se afla sultanul. Radu 
Leon trimise şi el o delegaţie ca să neutralizeze plângerea nemulţu¬ 
miţilor. Turcii, neputându-se lămuri, însărcinară atunci pe un agă să 
facă cercetare în ţară; acesta, câştigat de boieri, şi primind, în dru¬ 
mul dela Dunăre până la Bucureşti, şi o sumă de jălbi dela ţărani 
~-ele fuseseră puse însă la cale tot de boieri — făcu un raport defa¬ 
vorabil domnului. Radu Leon e deci mazilit (Martie 1669); în anul 
următor, el moare la Constantinopol, lăsând în urmă-i un fiu, Ştefan. 

Lui Radu Leon i se datoreşte zugrăvirea mitropoliei din Bucu¬ 
reşti, o ştim din hrisovul datat 1668, Iunie 8/18. 

Antonie din Popeşti. Boierilor ce se aflau la Ienişer li se îngădui 
« să-şi aleagă domn pre carele vor pohti ei ». Alegerea se opri asupra 
bătrânului vornic Antonie din Popeşti (în Prahova, lângă Ploeşti), 
«pentru căci îl ştia toţi că este om bun şi blând » (vezi fig. 31). El 
era însă mai ales omul Cantacuzinilor care, în timpul domniei lui, 
stăpâniră de fapt ţara. îndată după sosirea, în Bucureşti (19 Aprilie 
1669), începu procesul care trebuia să ducă la pedepsirea lui Stroe 
Leurdeanul. In faţa divanului fură aduse cele două acte obţinute 
dela Radu Leon şi — elemente esenţiale — «trei răvaşe » scrise 
chiar de mâna celui acuzat şi adresate unui partizan, Constantin 
paharnicul Verzarul, prin care cerea ca «să facă lui Constantin po¬ 
stelnicul moarte, ear într’alt chip nu ». Răvaşele fuseseră obţinute 
de unul din fiii postelnicului, anume de Constantin, dela Grigore 
Ghica, pe când acesta se afla în străinătate. Faţă de dovezile 
aduse, Stroe, care nu putu să-şi tăgăduiască scrisul, fu condamnat 
la moarte (30 Aprilie). Rugându-se însă de văduva celui executat. 
Elina, şi plătindu-i o parte — 13 pungi — din banii pe care aceasta 
trebuise să-i dea după moartea soţului ei, pedeapsa se schimbă: 
vinovatul, îmbrăcat « numai cu antiriul şi cu nădragii », fu purtat 
mai întâi prin târg, într’un car cu doi boi, apoi dus la Snagov şi că¬ 
lugărit. Stroe însă care, în momentul călugăririi, strigase: « Doamne 
Doamne, fără voe îmi este », iar apoi, când i se schimbase numele, 
adăugase: « Nu Silivestru, ci Mahmet », nu era omul care să se re¬ 
semneze ; într’adevăr, după câtva timp, încă pe când domnea An¬ 
tonie, fugi din mănăstire şi trecu în Ardeal. 

Fig. 31. — Antonie Vodă din Popeşti şi fiul său Neagu postelnicul. Frescă biserica bol- 

niţei dela Hurezi. 

După proces, Cantacuzinii deveniră atotputernici. Pe domn t îl 
ţineau cu tain zilnic, « scurtându-i » veniturile. Şi chiar dacă nu e 
adevărat ceea ce spune cronicarul Radu Popescu, partizanul Bă- 
lenilor, că ajunsese bietul Antonie Vodă de trimetea în târg cu 
ulcioarele să cumpere vin să bea şi că «nici de mâncare nu era 
sătul», rămâne totuşi afirmarea lui Neculce, cum să boierii dă¬ 
deau domnului « pe zi de cheltuială câte zece potronici», ceea ce 
era foarte puţin. 

Din cauza atitudinii Cantacuzinilor, în special a banului Mareş 
-care aparţinea partidului acestora, — era cuscrul postelnicului — 
Bălenii începură să se mişte. Nu ştim dacă s’a ajuns chiar la or¬ 
ganizarea unui complot — cum susţine cronicarul Stoica Ludescu 
— fapt cert este însă că, în urma unui divan ţinut la Bucureşti, 
-o parte dintre ei fură scoşi din dregătorii şi trimişi să stea la ţară, 
la moşiile respective. Mai apoi domnul reveni asupra măsurii şi-i 
primi iar la curte. 

Intre timp, se apropia împlinirea termenului de 3 ani, pe cât 
fusese dată domnia. Antonie Vodă trebui deci să plece la Poartă. 
-Aci însă, în urma pârilor şi intervenţiilor făcute de Băleni, el nu 
putut obţine prelungirea, deşi adusese haraciul de 150.000 de reali 
şi făgăduise chiar sporirea lui. La 22 Fevruarie 1672, bailul vene- 
ţian scria din Adrianopol dogelui că domnia a fost dată lui Gri- 
goraşcu Ghica, că învestitura a avut loc la Demotica şi că noul 
numit va porni peste puţine zile spre ţară. 

Nu cunoaştem numele primei soţii a lui Antonie Vodă. Ştim 
însă că au avut doi fii Pătru şi Neagoe , şi că o fiică a acestuia din 
urmă, anume Marica, s’a căsătorit cu Constantin Brâncoveanu. 

Pe cea de a doua soţie a lui Antonie a chemat-o llinca\ era 
nepoata postelnicului Staico din Bucov, şi mai fusese măritată 
odată, rămânând văduvă. 

Neagu şi Marica Brâncoveanu figurează printre noii ctitorii ai 
bisericii lui Ţepeş din Târgşor. 

Grigore Ghica, a doua oară. Ales şi cu ajutorul Bălenilor şi 
consecvent şi cu cele petrecute în prima domnie, Grigore Ghica 
favoriză pe aceştia şi prigoni pe Cantacuzini. Chiar în şedinţa di¬ 
vanului turcesc în care se hotărî numirea, fură arestaţi Mareş 
banul, Gheorghe Vornicul şi alţi boieri; Şerban Cantacuzino, mai 
îşiret, care se prefăcuse bolnav şi nu venise la divan, aflând de cele 

întâmplate, fugi în Moldova, şi stătu acolo ascuns câtăva vreme, 
cu voia lui Gheorghe Duca, la mănăstirea Hangul. După ce sosi 
In Bucureşti, la 30 Martie 1672, Ghica trimise la ocnă pe Gheorghe 
vornicul, pe Ghencea clucerul, socrul lui Şerban şi pe Stoica Lu- 
descu, logofătul şi omul de casă al Cantacuzinilor. Doi căpitani fură 
tăiaţi; aceeaşi soartă avu peste un an, însuşi Gheorghe vornicu 1 
Radu logofătul, ginerele lui Mareş, şi « coconii » «ăi, fură puşi «la 
opreală mare, în turnul clopotniţii »; alţi boieri fură «prădaţi» 
adică trebuiră să dea sume mari de bani. In 1673, Şerban Canta- 
cuzino, ducându-se din Moldova la Stambul, izbuti să facă, prin- 
tr’un firman, ca ai săi să fie trimişi la Poartă; nu reuşi însă să-i 
«cape cu totul de prigonirea domnului, deoarece acesta, dăruind 
vizirului 200 de pungi, obţinu, nu moartea lor — cum ceruse, dar 
mazilirea în Creta. însuşi Şerban suferi surghiunul în această in- 
'sulă, la Stambul rămânând numai maică-sa, Elina şi fraţii mai 
mici. 

Sub raportul politicei externe, foarte interesant şi semnificativ 
e demersul pe care îl face Ghica la Poartă, chiar în primul an de 
domnie, spre a căpăta şi stăpânirea Transilvaniei. Trimisul transil¬ 
vănean la Constantinopol scrie în Iulie 1672 că voevodul « reclamă » 
această ţară şi că « un agă turc vine în Transilvania ca să se infor¬ 
meze în oraşele săseşti şi să vadă dacă populaţia e gata de revoltă 
-şi dispusă să primească pe Grigoraşcu ca Principe ». Lucru nu avu 
urmare, dar în Ianuarie 1673 se vorbea de un nou demers la Poartă; 
de data aceasta se revendica numai Făgăraşul, veche posesiune 
munteană. 

Grigore Ghica luă parte la cele două expediţii pe care Turcii le 
intreprinseră împotriva Polonilor în 1672 şi 1673. Pricina conflic¬ 
tului a fost faptul că în Mai 1669, Cazacii, sub hatmanul lor Do- 
roşcenko, recunoscuseră suzeranitatea sultanului care le garan¬ 
tase că nu vor mai fi atacaţi de Tătari; Leşii însă nu voiau să ad¬ 
mită această situaţie. 

In prima campanie, condusă chiar de sultan, Ghica se înfăţişă 
cu o armată bine organizată şi chipeşă, care produse mirare. Sosi 
şl domnul Moldovei; se adăogară şi Tătarii cu hanul lor şi Cazacii 
cu Doroşcenko. Concentrarea se făcu la Ţuţora la 20 Iulie. La 18 
August începea asediul Cameniţei, la 30, cetatea se predă. Lwow-ul 
fu înconjurat şi se angajă să plătească o sumă însemnată drept 


www.dacoromanica.ro 



124 URMAŞII LUI MATEI BASARAB PANĂ LA ŞERBAN CANTACUZINO 


răscumpărare. Deşi hatmanul loan Sobieski — viitorul rege — 
izbuti să înfrângă pe Tătari, totuşi pacea, încheiată la Buczacz , 
la 17 Octomvrie, fu defavorabilă Leşilor: ei cedară întreaga Podolie , 
« cu 40 de oraşe şi cu satele » şi se obligară la un dar anual de 220.000 
de ducaţi; Doroşcenko rămânea stăpânul Ucrainei tributare. E 
momentul de expansiune teritorială maximă a imperiului turcesc. 

Cea de a doua campanie, în vara anului următor — Leşii nu 
respectaseră pacea dela Buczacz, socotind-o ca un simplu armi¬ 
stiţiu — avu însă alt sfârşit. Domnul Moldovei, Petriceicu, trecu 
pe faţă de partea Leşilor; Grigore Ghica însuşi se înţelesese în 
ascuns ca atacul polon să nu fie înspre locul pe care-1 ocupa oastea 
lui; unii boieri munteni părăsiră chiar tabăra, trecând la duşman. 
Concluzia fu o gravă înfrângere a Turcilor care pierdură aproape 
întreaga armată. 

Ghica, un moment prizonier — de voie — al Leşilor, trebui 
totuşi să se întoarcă — soţia şi copiii săi erau doar ostatici la 
Poartă. El izbuti să se justifice faţă de vizir, la Obluciţa, şi porni 
apoi spre Stambul; aci, dejucând pârile adversarilor, era să capete 
din nou domnia, când muri; «însă moarte groasnică » spune cro¬ 
nica lui Stoica Ludescu, fără să dea alte lămuriri, în timp ce Ne- 
culce are amănuntul: « zic unii să se fi agiuns Cantacuzineştii cu 
un doftor, şi să-l fi otrăvit ». 

Grigore Ghica a fost căsătorit cu doamna Maria, vara spăta¬ 
rului Teodor Sturdza. Au avut mai mulţi copii. Unul a murit mic 
de tot, de boală, se pare epilepsie, în anul ce a urmat executării 
postelnicului, şi a fost îngropat în biserica Mihai Vodă din Bucu¬ 
reşti (piatra de mormânt poartă data 18 Ianuarie stil vechi 1664); 
un al doilea copil s’a născut în pribegie, pe când doamna era 
în Ardeal; el a fost botezat la Viena cu numele Leopold\ un al 
treilea s’a născut în 1672. 

Grigore Ghica este ctitorul schitului Fedeleşcioi pe Olt (judeţul 
Argeş); început în domnia a doua, lăcaşul a fost terminat mai 
târziu, în 1700, de mitropolitul Varlaam. 

Gheorghe Duca. In locul lui Grigore Ghica fu numit la finele 
lui Noemvrie 1673, Gheorghe Duca , fostul domn, în două rânduri,, 
al Moldovei. Cantacuzinii îl sprijiniră; el veni în ţară — a intrat 
în Bucureşti la 16 Decemvrie — însoţit de unii dintre ei; interveni 
de asemenea ca să fie eliberaţi şi ceilalţi care fuseseră surghiuniţi 

în Creta. In schimb, Bălenii trecură peste munţi în Ardeal. Duca 
trimise pe Pârvul logofăt ca să-i cheme îndărăt; ei refuzară şi nici 
Principele Mihai Apaffy nu voi să-i facă să plece cu sila. Mai târ¬ 
ziu, în urma unei noi invitaţii a domnului, în 1674, la care se 
adăogă şi o scrisoare de asigurare din partea Cantacuzinilor, Bălenii 
se întoarseră: mai întâi Hrizea vistierul, ginerele banului Gheor- 
ghe Băleanu, apoi acesta însuşi. Stroe vornicul venise mai înainte 
încă de Hrizea; avusese însă de suferit, împreună cu un alt ginere 
al lui Gheorghe Băleanu, anume Radu Dudescu, — acesta din 
urmă a fost « muncit » adică chinuit «cu hiară arsă pre piept, 
până lângă moarte »— din cauza unei pâri mincinoase pusă la 
oale de vechii săi adversari. 

Treptat-treptat însă, trecerea pe lângă domn a Bălenilor 
■crescu şi aceea a Cantacuzinilor scăzu. Ya fi contribuit la aceasta 
şi firea mândră, poruncitoare, a urmaşilor postelnicului; cauza 
principală a fost, de sigur, însă dorinţa de domnie a lui Şerban 
-care nu se sfia, spre sfârşitul stăpânirii lui Duca, să facă aluzii 
transparente. Astfel o cronică moldovenească povesteşte că fiind 
el însărcinat în 1678 să termine casele domneşti din Bucureşti şi 
ducând lucrarea la bun sfârşit «zic să fie zis atunci Şerban logo¬ 
fătul: bune case de un domn tânăr ». De aceea, nu e de mirare că 
Duca, la un moment dat, în Decemvrie 1675, închise pe unii dintre 
Cantacuzini — între ei şi pe Şerban; intervenţia doamnei Anasta¬ 
sia care ţinea la acesta din urmă — gura lumii spunea chiar că 
ar fi fost buni prieteni — şi a doamnei Dafina, soacra lui Duca, 
îi scăpă însă, şi ei fură eliberaţi. Mai rău păţiră doi boieri, vistierii 
Papa şi Negoiţă, care fură pârîţi de Yoicu postelnicul cum că vor 
să fugă la Turci şi să defaime pe domn. Judecaţi în divan, ei fură 
condamnaţi la moarte şi executaţi prin sugrumare. Aceeaşi soartă 
avu însă şi pârâşul Voico (1674). 

Sub raport extern, Duca s’a mărginit să aducă la îndeplinire 
dispoziţiile primite dela Poartă; el n’a avut iniţiative proprii. De 
altfel, în această vreme, aşa stau lucrurile mai cu toţi domnii; 
cele câteva cazuri în care unii dintrei ei îşi iau libertatea de acţiune, 
sfârşesc atât de rău, încât nu sunt de natură să provoace imitatori. 

Duca a participat aşa dar cu oastea la cele cinci campanii care 
au loc în timpul domniei sale: câte una în fiecare an. E vremea ex¬ 
pediţiilor războinice ale imperiului turcesc, expediţii puse 1^ 

calea de energia vizirului reformator Kuprulii; e şi momentul 
culminant, militar şi teritorial, al acestui imperiu după care va 
începe —dela asediul Vienei (1683) înainte —declinul. 

Prima campanie are loc în 1674, în Ucraina, sub conducerea 
sultanului; sunt cucerite cetăţile Ladyszyn, pe Bug, şi Uman , la 
răsărit de acest fluviu. La 8 Septemvrie, Duca era încă la La¬ 
dyszyn ; pe la jumătatea lunei, ostile porniră îndărăt, spre ţară. 

In 1675 soarta războiului e mai puţin favorabilă Turcilor- 
Campania se face în Podolia şi în Galiţia. E luată cetatea Sbaraz, 
nu însă Trembowla , nici Lwow-ul. In acest din urmă loc, regele- 
Sobieski repurtă o strălucită biruinţă. Duca participa şi el; în 
Moldova, din cauza drumului greu, a noroiului şi a încărcăturii,, 
mai multe care cu « zaherea » adică provizii, se rupseră, la un 
moment dat, la trecerea printr’un codru. Căpitanul de margine,, 
care era «ispravnic » pe care, venind şi raportând domnului, acesta 
«atât s’au mâniat de tare, cât îndată au pus de i-au tăiat capulr 
acest fel de mânie — povesteşte cronica — avea Duca Vodă » . 
După război izbucni, în amândouă ţările, ciuma; de frica ei,. 
Duca nici nu cutează să vie în Bucureşti, ci rămase la un sat 
Cocorăşti « până la Bobotează » . 

A treia campanie, în 1676, tot împotriva Leşilor, se isprăvi 
victorios prin pacea dela Juravna (27 Octomvrie). Sobieski, în¬ 
conjurat de forţe superioare, pe un deal lângă această localitate,, 
şi constrâns de foamete, trebui să iscălească cedarea Ucrainei şi a 
Podoliei. Duca, printr’un căpitan ager al său, vesti cel dintâi sul¬ 
tanului, izbânda. 

Ultimele două campanii avură loc iar în Ucraina. Cazacii, rupând, 
legăturile mai vechi cu Turcii (vezi mai sus, p. 85 şi 123), se închina¬ 
seră în 1676, Ruşilor şi dăduseră acestora însemnata cetate a Cehri- 
nului. Pentru a o relua şi a readuce pe răzvrătiţi la ascultare, fă¬ 
cură Turcii două expediţii, în 1677 şi 1678. Prima n’avu succes, 
Cazacii apărându-se bine; cea de a doua se isprăvi însă prin cu¬ 
cerirea cetăţii (25 August), contribuind la aceasta atât o beţie 
cruntă a apărătorilor, bucuroşi că repurtaseră o biruinţă locală, 
cât şi trădarea unui general rus, Ramadanowski, care, cumpărat, 
s’a înţeles cu Turcii. Neculce adaogă că Ţarul, aflând de «vicle¬ 
şugul » generalului, i-a turnat aurul primit dela duşman, topit, 
pe gât. 


www.dacoromanica.ro 



BIBLIOGRAFIE 


127" 


La întoarcerea din cea de a doua campanie dela Cehrin, Duca 
nu mai găsi în Bucureşti pe Şerban Cantacuzino, pe care-1 lăsase, 
împreună cu alţi trei, « caimacam » sau locţiitor în scaun; acesta 
trecuse peste Dunăre şi se dusese la Adrianopol; aci prin mijlo¬ 
cirea prietenului său, vizirul Cara Mustafa, care sosi victorios din 
Ucraina, obţinu domnia Ţării Româneşti. Un izvor contemporan 
precizează data numirii: 29 Noemvrie 1678. Gheorghe Duca fu 
strămutat în Moldova, în locul mazilitului Antonie Ruset. 

Gheorghe Ştefan «om deplin , cap In* 
treg, fire adâncă , cât pot zice că nasc fi 
in Moldova oameni ». 

(Letopiseţul lui Miron Costin) 

Gheorghe Ştefan. înlocuitorul lui Vasile Lupu a fost şi el o 
personalitate bine caracterizată. Miron Costin îl descrie prin 
cuvintele: «om deplin, cap întreg, fire adâncă, cât pot zice că 
nasc şi în Moldova oameni». « La învăţăturile soliilor, a cărţilor, 
la răspunsuri — adaogă cronicarul •— am auzit pre mulţi mărtu¬ 
risind să hie covârşind pre Vasile Vodă». Avea însă şi cusururi: 
răzbunător şi sensual, exagerând petrecerile de tot felul. De aceea, 
tot Miron Costin, deşi adânc îndatorat lui Gheorghe Ştefan « dela 
carele multă milă am avut » mărturiseşte totuşi: «mesele şi petre- 
căniile acestei domnii abie la vreo domnie să se hie prilejit, nu fără 
mari desfrânăciuni la lucruri preste măsură a curviei ». 

îndată după instalarea în scaun, în urma luării Sucevei (vezi 
mai sus, p. 91), Gheorghe Ştefan taie pe Ştefăniţă paharnicul , pe 
Alexandru paharnicul şi pe Ianachi comisul, nepoţii lui Vasile 
Lupu, pentru multele lor « sile şi scârnăvii »; era în acelaşi timp 
însă şi un act de răzbunare. Din aceeaşi pricină, ţine el închisă 
tot timpul domniei, familia predecesorului său, pe doamna Eca- 
ternia şi pe Ştefăniţă Lupu. 

Din punct de vedere intern, are norocul unor ani îmbelşugaţi; 
se fac de toate, şi grâne şi vin şi miere, aşa încât lumea poate plăti 
dările cam mari pe care domnul le pune şi pentru întreţinerea 
numeroşilor săi «lefecii » sau ostaşi cu plată. O tulburare vine 
chiar dela aceştia; ea este însă repede potolită prin decapitarea 
căpitanului de seimeni şi a trei bulucbaşi sau comandanţi de 

grupuri de o sută. O altă tulburare e făcută de un tâlhar, Deţinea, 
ridicat în părţile Hotinului şi Cernăuţilor, oamenii Iui sunt însă 



Fig. 32. — Gheorghe Ştefan, domnul Moldovei după o gravură In aramă, contemporana. 


risipiţi de un detaşament domnesc comandat de Bucioc Stol¬ 
nicul. O seamă dinspre Lăpuşneni, mai ales Hânceştii — numiţi 
astfel după căpetenia lor Mihalcea Hâncul — care la început, 

devotaţi fiind lui Vasile Lupu, erau cam neliniştiţi, cam neaşe¬ 
zaţi cum spune cronica, recunosc şi ei în urmă noua domnie. 

Sub raportul extern, în afară de împlinirea obligaţiilor faţă de 
Poartă, Gheorghe Ştefan are drept normă, ca şi contemporanul 
său din Ţara Românească, alianţa cu Gheorghe Râkoczyal II-lea, 
cu ajutorul căruia ocupase de altfel tronul. Din această pricină, 
participă şi el la nenorocita campanie din Polonia, în 1657, tri¬ 
miţând un corp de oaste de 2000 de oameni, sub comanda lui 
Grigore Iiăbăşescu serdarul şi a lui Frătiţa, căpitan de Fălciu. 

Cu Polonii, la început, raporturile au fost foarte bune, ca şi 
cu Ardealul, deoarece aceştia îl ajutaseră şi ei la luarea Sucevei. 
La rândul său, Gheorghe Ştefan le dă ajutor în campania pe care 
o fac ei împotriva Cazacdor, care, rupând vechile legături, tre¬ 
cuseră de partea Moscoviţilor; cu acest prilej, trimite el «700 de 
slujitori într’ales, cu Voicehovschi căpitanul » (iarna anului 1655). 

Faţă de Constantin Şerban, e un bun vecin. Când se produce 
revolta seimenilor şi a dărăbanilor, intervine şi el cu o oaste 
aleasă de 5000 de oameni; nu ajunge la timp ca să ia parte la 
lupta dela Şoplea; îi lasă însă, după aceea, pe lefegii săi Ieşi şi 
moldoveni ca să-i ajute dacă s’ar mai ivi pe undeva, —ceea ce s’a 
şi întâmplat apoi cu călăraşii — vreun focar de revoltă. 

Un capitol nou şi interesant în istoria politică a lui Gheorghe 
Ştefan îl formează relaţiile cu Ruşii. Noi avusesem şi mai înainte, 
pe vremea lui Ştefan cel Mare, şi apoi, de curând, pe vremea lui 
Miron Barnowski şi Vasile Lupu, legături cu îndepărtatul stăpâ- 
nitor dela Moscova. Erau legături de rudenie (vezi voi. II, p. 107), 
legături bisericeşti, artistice; acum are loc primul tratat. Ţarul 
Alexie Mihailovici (1645—1676) inaugurează politica de apărare 
a creştinilor din imperiul turcesc; el încearcă deci să atragă de 
partea lui pe domnii ţărilor române. Matei Basarab, prudent şi 
dându-şi seamă de situaţia reală, declină oferta printr’un amba¬ 
sador ocazional. Gheorghe Ştefan însă, dimpotrivă, se arată dis¬ 
pus să trateze. La începutul anului 1654 are loc un schimb de scri¬ 
sori ; apoi, în 1656 se ajunge chiar la încheierea unui tratat. Actul 
se subscrie la Moscova, în ziua de 17 Mai, în numele domnului 
iscălind Ghedeon mitropolitul şi Grigorie Neaniul vtori logofăt. Se 
prevedea respectarea aşezămintelor ţării, la domnie neputând 
ajunge străini, apoi reluarea cetăţilor dela Dunăre şi Mare, stă- 

pânite de Turci, să nu se plătească tribut, ci numai « daruri mari, 
odată pe an» şi ajutor de oaste, când armatele Ţarului «vor 
porni împotriva păgânilor ». Dar dacă Moldovenii vor fi siliţi de 
Tătari să meargă împreună cu ei la război, atunci să aibă creză- 
mânt, căci «inima noastră este curată ». 

Acest tratat nu s’a aplicat însă; mai mult chiar, Gheorghe 
Ştefan n’a găsit, pribeag fiind, nici măcar atâta înţelegere şi ajutor 
ca să-şi recapete banii pe care i-i datorau nişte negustori moscoviţi. 

In urma sfârşitului dezastruos al campaniei lui Râkoczy în 
Polonia, — campanie neaprobată de Turci — situaţia lui Gheorghe 
Ştefan se clatină. Vizirul îi trimite vorbă să vie la Poartă; el 
refuză însă, de teamă să nu aibă acelaşi sfârşit ca Barnowski. 
E mazilit atunci (13 Martie 1658), domnia dându-se reprezentan¬ 
tului său la Stgimbul, Gheorghe Ghica. Fiul acestuia, Grigoraşcu , e 
trimis înainte, în Moldova, să ocupe scaunul; el întâlneşte la Podul 
Iloaei pe fostul domn, în drum spre Ardeal, îi face chiar un ser¬ 
viciu, potolindu-i lefegii cari voiau să-i jefuiască averea. 

Din Ardeal, Gheorghe Ştefan face o încercare, în vara ace¬ 
luiaşi an să reia cu armele domnia; au loc mici ciocniri, la Criveşti 
şi la Scheia, în urma cărora el se retrage « şi de atunci — spune 
Miron Costin — n’au mai văzut Ştefan Vodă în toată viaţa sa 
Moldova ». Moartea lui Gheorghe Râkoczy, în 1660, îi taie orice 
posibilitate de ajutor din Ardeal; de aceea, el pleacă în pribegie 
mai departe. In Aprilie 1660 e la Viena, în Septemvrie 1662 îl 
găsim în ţara Electorului de Brandemburg, Friedrich Wilhelm; 
prin Dorpat şi Riga, trece apoi în Rusia. Aci, cu toate că are un 
tratat şi că dă Ţarului în dar o cruce de mare preţ — valora, 
spune Neculce, patru sute de pungi de bani — nu obţine ajutor. 
Desamăgit, se întoarce la Stettin, în Pomerania, de unde în vara 
lui 1665 pleacă în Suedia. A încercat, prin trimisul său, învăţatul 
boier Nicolae Milescu, să câştige până şi sprijinul Regelui Franţei ;. 
toate sunt însă în zadar. El închide ochii departe de ţară, la Stettin ) 
în 1668; ultima scrisoare e din 21 Ianuarie; prin ea mulţumeşte 
Marelui Elector de ajutorul şi înţelegerea ce i-a arătat. La înce¬ 
putul pribegiei, a fost întovărăşit de soţia sa Sajta cu care se 
căsătorise, văduv fiind, în împrejurări romantice; ea s’a întors 
apoi în ţară şi a trăit încă multă vreme; în 1687, Martie 4, o găsim 
închinând Sfântului Mormânt mănăstirea Bistriţa. Printre pu- 

ţinii credincioşi cari l-au urmat în pribegie au fost «colonelul » 
Constantin Nacu, căruia domnul îi dăruieşte, din Dorpat, în 1662 
satul Roznovul, şi duhovnicul său, călugărul Antonie dela mănă¬ 
stirea Moldoviţa. După înapoierea în ţară a Saftei, Gheorghe 
Ştefan a cunoscut pe o străină, pe Ştefania Mihailovna care l-a 
îngrijit şi, mai târziu, i-a adus şi rămăşiţele în ţară, înmormân- 
tându-le la mănăstirea Caşinului. 

In afară de această ctitorie a sa, începută cu un an înainte 
de mazilire, şi pe care a înzestrat-o cu două sate, Măneştii şi Gro- 
zăştii din ţinutul Trotuşului, Gheorghe Ştefan a continuat refa¬ 
cerea bisericii mănăstirii Putna: ne-o spune o inscripţie din 
vremea lui Eustratie Dabija. Vechiul lăcaş, al Iui Ştefan cel Mare, 
fusese dărâmat de Vasile Lupu — Neculce crede că din «lăcomie., 
gândind că va găsi bani». Oricare ar fi fost motivul — poate că 
biserica se slăbise din pricina vechimei — cert este că Lupu 
a început refacerea lăcaşului, ducându-I până la ferestre. De aci 
în sus a lucrat urmaşul său Ia tron. Tot Gheorghe Ştefan a zidit 
şi o biserică de piatră, în locul celei vechi, Ia mănăstirea ortodoxă 
din apropiere de Munkâcs, pe când era pribeag (1664). In altă ordine 
de idei, o menţiune merită şi tunurile, bune şi mari, făcute la 
Lw6w, cu care a înzestrat armata sa, precum şi grija deosebită ce 
a avut faţă de ostaşi, în special faţă de lefegii, cari însă nu i-au 
răspuns cu aceeaşi măsură. 

Gheorghe Ghica, urmaşul în scaun al lui Gheorghe Ştefan, 
era de neam albanez, ca şi Vasile Lupu. Tradiţia, transmisă nouă 
de Neculce, arată că plecând, mic copil, de acasă, spre Ţarigrad, 
el s’a împrietenit cu un copil de Turc de seama Iui, viitorul vizir 
Kiipriilii, şi că mulţumită acestei vechi legături a ajuns apoi 
domn în Moldova. La început, s’a îndeletnicit cu negustoria; sub 
compatriotul său Vasile Lupu, a intrat în dregătorii, ajungând 
treptat până Ia aceea de vornic de Ţara de Jos şi apoi capichihaia 
Ia Constantinopol. Miron Costin ni-1 înfăţişează ca fiind măsurat 
şi discret « om contenit Ia toate şi scump... cum se cade fiecând 
capichihaiei să hie ». A păstrat această demnitate şi sub Gheorghe 
Ştefan, care a căsătorit pe o nepoată a sa, Maria, «fata Sturzii 
vornicul » cu fiul lui Ghica, cu Grigoraşcu. 

In vara primului an de domnie (1658), Ghica respinge mai 
întâi o încercare a predecesorului său de a ocupa, cu un slab ajutor 

■ unguresc, scaunul. După mici ciocniri, la Criveşti şi la Scheia, 
acesta trebuie să se retragă. Apoi, el participă personal la expe¬ 
diţia făcută de Turci în Ardeal împotriva lui Gheorghe Râkoczy 
(vezi mai sus, p. 112). Plecat din Iaşi în Iulie, Ghica se întoarce 
abia în « Dechemvrie, pre la Sveti Nicolae »; şi fiindcă în capitală 
bântuia molima, rămâne în Suceava. Ceva mai târziu, el trimite, 
potrivit dispoziţiilor primite dela Poartă, şi un detaşament de o 
mie de oameni, sub comanda lui Nicolae Milescu, să fie de ajutor 
lui Acaţiu Barcsai, noul principe, numit de Turci, al Transilvaniei. 

In toamna anului următor, are loc încercarea lui Constantin 
Şerban de a ocupa cu armele scaunul Moldovei. Având ajutor 
dela Gheorghe Râkoczy şi în înţelegere şi cu Mihail Radu din Ţara 
Românească care tocmai atunci începuse răscoala împotriva 
Turcilor, pătrunde el pe la Oituz şi înaintează spre Iaşi. Ghica nu 
poate apăra capitala şi se retrage; la Capul Stâncei, aproape de 
Jijia, se produce ciocnirea şi el e învins (Noemvrie 1659). Idată 
însă după aceasta sosesc Tătarii cari fuseseră chemaţi în ajutor. 
Faţă de aceştia, seimenii şi dărăbanii lui Constantin Şerban nu 
pot rezista. Lupta care se dă în marginea laşului (21 Noemvrie), 
se isprăveşte deci printr’o gravă înfrângere a celui care izbutise 
să ocupe un moment scaunul. Ghica însă nu se mai întoarce în 
domnie, deoarece cu câteva zile mai înainte încă, primise dispo¬ 
ziţia că e mutat în Ţara Românească, în locul rebelului Mihail 
Radu. In Moldova e numit Ştefăniţă, tânărul fiu al lui Vasile Lupu. 

Ştefăniţă Lupu era firav de trup; un document contemporan, 
din 5 Aprilie 1661, îi spune, în limba slavă ypoiOT adică « slăbă¬ 
nogul ». I se mai zicea şi «Papură Vodă » deoarece, în timpul 
domniei lui, fiind foamete mare din pricina secetei şi a prădă- 
riunilor, oamenii ajunseseră să mănânce pâine de papură şi de 
« rânsă » sau coaje de copac. 

A fost numit la 12 Noemvrie 1659, fără solemnitatea publică 
obişnuită, şi a plecat în aceeaşi noapte la Iaşi; la 9 Decemvrie 
(29 Noemvrie stil ve.chi) dădea, din capitală, scutire pentru un 
sat din Neamţ. 

Ştefăniţă Lupu trimite, în 1660, un detaşament de 1000 de 
ostaşi, sub Mihalcea Hâncul serdarul şi căpitanul de lefegii Voice- 
howski, spre a participa la ultima campanie a Turcilor împotriva 
lui Gheorghe Râkoczy al Il-lea. Acesta e bătut, în lupta dela 

Feneş, aproape de Someş, în ziua de 22 Mai şi moare, în urma 
rănilor primite, la Oradia, la 8 Iunie. Intorcându-se în ţară, deta¬ 
şamentul are unele ciocniri şi conflicte cu Bistriţenii, în rândul 
cărora răposatul Principe număra prieteni devotaţi. 

In acelaşi an, între 15 Iunie şi începutul lui Noemvrie, se face 
şi expediţia împotriva Roşcovului. Cauza acestei expediţii ar fi 
fost, după Miron Costin, dorinţa lui Ştefăniţă de a vedea reîn¬ 
toarsă în ţară pe sora sa Ruxandra, văduva lui Timuş Hmielniţchi, 
care-şi avea reşedinţa în acel loc. Alte izvoare arată însă că domnul 
Moldovei urmărea să prindă pe Constantin Şerban, refugiat la 
Cazaci şi doritor cu orice preţ să reia scaunul pe care-1 ocupase 
un moment în Noemvrie 1659. Poate să fi fost şi ambele dorinţe 
la o laltă; fapt este însă că expediţia nu reuşeşte să împlinească 
pe niciuna. In schimb, peste puţină vreme, în prima jumătate a 
lui Ianuarie 1661, Constantin Şerban năvăleşte el, cu ajutor căză- 
cesc, în Moldova şi ocupă Iaşii. Ştefăniţă, a cărui oaste, puţină 
la număr, nu putuse rezista, se retrage spre miazăzi, aşteptând 
pe Tătari. Aceştia sosesc, sub Şah Bolat, aga din Bugeac, şi res¬ 
ping pe năvălitori, într’o luptă dată tot în marginea capitalei. 
Constantin Şerban e silit să se retragă în Ardeal, de unde, nefind 
primit, trece în Polonia, la Cameniţa. La 17/27 Februarie, Ştefă¬ 
niţă, reîntors în scaun, dădea un hrisov; a doua zi el dăruia lui 
Stamatie, fost postelnic, toată averea lui Vasile Gealalău, cămă- 
raşul de ocnă care fusese decapitat pentru «viclenie »: se alăturase 
împreună cu alţi câţiva boieri, lui Constantin Şerban. 

In toamna aceluiaşi an, Ştefăniţă pleacă spre Nipru să dea aju¬ 
tor paşei de Silistra care ridica acolo o cetate împotriva Cazacilor. 
Pe drum, până a nu ajunge la hotarul ţării, el se îmbolnăveşte 
însă de «lungoare » adică tifos şi, la trei zile după trecerea Nistrului, 
moare (29 Septemvrie 1661). Trupul e luat de boieri, dus la Iaşi 
şi înmormântat la Trei Ierarhi, ctitoria părintelui său. 

Ştefăniţă a terminat mănăstirea Golia (vezi mai sus, p. 97), i-a 
dăruit două sate, Clişcăuţii şi Mălineştii, şi a închinat-o la Vato- 
ped, mănăstirea vestită dela Athos. A zugrăvit apoi Hlincea, cti¬ 
toria de lângă Iaşi a lui Zotu Tzigara şi a soţiei sale Maria, fiica 
lui Petru Şchiopul, şi a închinat-o mănăstirii Arghirocastron din 
Peninsula Balcanică. A închinat de asemenea Suceviţa, mândra 
ctitorie a Movileştilor, mănăstirii Skit «din ţara Rusiei ». 

Lui Ştefăniţă Lupu îi este dedicată lucrarea « Călăuza locurilor 
sfinte dela Ierusalim », tipărită In greceşte la Veneţia, în 1661, de 
ieromonahul Arsenie. 

Eustratie Dabija, urmaşul lui Ştefăniţă, e una din figurile sim¬ 
patice ale istoriei Moldovei. Boier de ţară, de fel din ţinutul Putnei, 
unde neamul său avea moşie în Soveja, el a lăsat o bună amintire. 
«Venit-au Dabija Vodă — povesteşte Neculce — în scaunul dom¬ 
nesc în Iaşi, tuturor cu bucurie... şi nu era niciun boier în prepus 
sau în minciuni la acest domn, nici ţeara nu era împresurată cu 
dările pe acea vreme ». Făcea divanuri dese de judecată, ca să nu 
zăbovească împricinaţii; dar, adaogă cronicarul, divanurile de 
după masă «nu cădeau toate prea de laudă ». Căci domnului îi 
plăcea tare vinul bun şi avea obiceiul să-l bea, ca în podgorie, 
« mai mult din oală roşie decât din pahar de cristal », zicând că-i 
mai dulce aşa. 

Eustratie Dabija a luat parte în persoană la cele două campanii 
ale Turcilor în Ungaria, din 1663 şi 1664 (vezi şi haita Nr. 4). In cea 
dintâi, când s’au cucerit Ujvarul sau Neuhâusel (24 Septemvrie), 
oastea sa s’a împărtăşit din prada sau «dobânda» luată dela 
Nemţi, aducând în ţară care întregi încărcate cu haine, cu fier şi 
alte diferite lucruri. In cea de a doua, a suferit, împreună cu Mun¬ 
tenii şi cu Turcii, înfrângerea dela Sf. Benedikt (19 Iulie; vezi şi fig. 
33). Spre deosebire însă de Grigore Ghica, Dabija, deşi nu luptase 
din toată inima, fiind, în sinea sa, ca şi domnul muntean, favorabil 
creştinilor, se hotărî totuşi să răspundă la convocarea făcută de 
vizir şi astfel îşi păstră scaunul. Unul din dregătorii săi, marele 
postelnic Stamati, îl sfătuise: «să nu fugi, Măria Ta, ce să te în¬ 
torci înapoi la Vezirul, că apoi poate să vie din urmă poroncă 
la ţeară să te prinză; ce să laşi pe Grigorie Vodă să facă el 
ce ştie ». 

In anul următor, la 21 Septemvrie, la două ceasuri din zi, Eu¬ 
stratie Dabija murea, de bătrâneţe; de mult nu se mai întâmplase 
în Moldova ca un domn să sfârşească astfel, în scaun. A fost în¬ 
mormântat la mănăstirea Bârnova, începută de Miron Barnowski 
şi terminată de el, lespedea care-i acoperă rămăşiţele pă¬ 
mânteşti fiind aşezată de soţia sa, doamna Dafina-Ecaterina. 
Aceasta, înainte de a-1 lua pe Dabija, mai fusese căsătorită încă 
de două ori: prima dată cu Dumitru Buhuş, cu care a avut un fiu^ 

Lupaşcu; a doua oară cu Ştefan Sărdarul, cel tăiat pentru viclenie 
sub Vasile Lupu, cu care a avut o fiică, Anastasia, viitoarea soţie 
a lui Gheorghe Duca. Cu cel de al treilea soţ, cu Dabija, a avut pe 



Fig. 33. — Steag moldovean, din vremea lui Dabija Vodă. In stânga, sus, e o inscripţie în limba 
*omânfi, cu următorul cuprins: « Vitejiia direaptă să biruiască». (Muzeul Militar, Bucureşti). 

domniţa Maria , căsătorită foarte de tânără cu Iordachi Ruset şi 
moartă în vârstă de numai 15 ani; mormântul ei se află tot la 
Bârnova. Dafina a mai trăit mult după ultimul ei soţ; în Iunie 
1681 era încă în viaţă. 

Ca o particularitate a domniei lui Eustratie Dabija trebue în¬ 
semnată reînfiinţarea bănăriei sau monetăriei dela Suceava. Ea 
are loc în 1661 şi durează până în 1668, sub Iliaş Alexandru. Se bat 
monete de aramă, de tipul solizilor sau şilingilor, numiţi de popor 
« şalăi ». S’au descoperit până acum şapte tipuri de asemenea şalăi 
moldoveneşti. Diametrul lor e de 14,5 milimetri; au pe avers un 
călăreţ galopând spre stânga, dedesupt capul de bour şi, dejur- 
împrejur, inscripţia IOHANN. ISTRAT. D. B. V. V. iar pe revers 
cuca domnească, împodobită cu trei pene, dedesupt două buzdu¬ 
gane încrucişate şi inscripţia: SOLIDUS SAC. B. M. D 18. La alte 
tipuri, pe revers e o coroană şi diverse litere, ca monogramă. In 
afară de şilingii moldoveneşti, s’au mai bătut însă, în monetăria 
dela Suceava — imitând, în privinţa aceasta, un procedeu aproape 
general întrebuinţat în Europa — şi şilingi polonezi — cei mai 
mulţi — apoi şilingi suedezi şi prusieni. 

Dabija a introdus şi o dare nouă, anume pogonăritul pe vii. Ea 
s’a încasat în două rânduri, apoi s’a desfiinţat, « cu mare blestem », 
ceea ce însă n’a împiedecat pe domnii următori s’o puie şi ei. 

BIBLIO GRAFIE 

I. Ghconrhe Ştefan: 1. Al. PapadOPOL-Calimaci-I, Despre Gheorghie Ştefan 
Voevod, Domnul Moldovei (1653 — 1658), Bucureşti, 1886, 152 p. in 8°; 2. N. 
IOllGA, Din pribegia lui Gheorghe Şlefan-Vodă, în Rev. Ist., IX (1923), p. 
97 — 103; 3. Ioan Hudiţă, Contribuţiuni la istoria spătarului Neculai Mi- 
lescu şi a lui Gheorghe Ştefan, Iaşi, 1929, 19 p. in 8°. (Extras din Arhiva din 
Iaşi, XXXVI); 4. Al. Lapedatu, Din grijile şi greutăţile unei Domnii. .., 
în Mem. Sec}. Ist. Acad. Rom., t. XII (1932), p. 257 — 283; 5. Dimitrie G. 
IONESCU, Tratatul încheiat de Gheorghe Ştefan cu Ruşii in 1656. Contribuţii 
la cunoaşterea legăturilor noastre politice cu Rusia, Bucureşti, 1933, 16 p. 
in 8°. (Extras din Rev. Ist. Rom., III). 

II. Ştcrilniţă Lupu: 6. C. Andreescu şi C. Stoide, Ştefăniţă Lupu, 
Domn al Moldovei (1659 — 1661), Bucureşti, 1938, 199 p. in 8°. 

III. Eustratie Dabija: 7. N. Iorga, Geschich'e des osmanischen Reiches. 
voi. IV, Gotha, 1911, XVIII + 512 p. in 8°; 8. ConST. MoiSil, Studii şi 
cercetări numismatice. V. Bănăria lui Dabija Vodă, Bucureşti, 1915, 29 p. 
in 8 ; 9. ŞTEFAN Meteş, Contribuţii nouă privitoare la familia boierească 
Buhuş din Moldova, în Mem. Secţ. Ist. Acad. Rom., t. VII (1927), p. 285—342 ; 
10. CONSTANTIN I. Karadja, Steagul românesc al lui Istratie Dabija Voevod, 
în Mem. Secţ. Ist. Acad. Rom., t. XIX (1937), p. 75—87; 11. Anton Velcu, 
Steagurile României, în Enciclopedia României, voi. I, Bucureşti, 1938, p. 
73—82. 


www.dacoromanica.ro 



VREMEA DUCĂI-VODĂ (1665—1685) 

Gheorghe Duca Vodă • Domn al Ţării 
Moldovei fi al Ţării Ucrainei ». 

(Titulatura din hrisoave) 

Gheorghe Duca era de origine grec, din Rumelia. A venit în 
ţară de copil, intrând mai întâi «la dugheană, la abăgerie»; apoi, 
ajutându-1- împrejurarea, s’a alipit pe lângă casa lui Vasile Vodă 
Lupu. Cu vremea a ajuns şi la dregătorii, înaintând treptat până 
la aceea de vel vistiernic. La moartea lui Eustratie Dabija, fiind 
ginere al doamnei Dafina-Ecaterina — luase în căsătorie pe fiica 
acesteia, Anastasia —• a fost susţinut de soacră-sa, femeie ener¬ 
gică şi iscusită, care a mers cu el la Stambul, de rudele ei Ruse- 
teştii sau Cupăreştii precum şi de Cantacuzini şi astfel a luat dom¬ 
nia. Numirea s’a făcut în Octomvrie 1665, înainte de 15 ale lunii. 
Candidat era şi lliaş Alexandru, fiul fostului voevod Alexandru 
Iliaş; deşi protejat de ambasadorii Angliei şi Germaniei — sau 
poate tocmai de aceea — n’a izbutit însă. 

Venind în Iaşi, noul domn «le era tuturor cu bine. . . cât nu 
se plângea nime nici de o strâmbătate ». Stăpânirea lui ţine însă 
foarte puţin, vreo şapte luni, isprăvind din cauza unei neînţele¬ 
geri, fără ca Duca să fie vinovat. Vizirul îi dăduse însărcinarea 
anume ca să cerceteze ce gânduri are hanul Tătarilor despre care 
se spunea că ar vrea să se închine Moscoviţilor. Duca scrie atunci 
acestuia o scrisoare, dându-i a înţelege că ar fi şi el dispus să facă 
o mişcare. Scrisoarea însă e interceptată de Paşa dela Vozia (Ocea- 
cov), la gura Niprului, care era duşman lui Duca şi trimisă direct 
sultanului. Acesta — în lipsa vizirului plecat la oaste —, neştiind 
cele convenite şi crezând că e vorba de o intenţie reală de răs¬ 
coală, îl mazileşte pe Duca şi numeşte în locul lui pe Iliaş 

Alexandru (12 Mai 1666). Pe urmă s’au lămurit lucrurile, dar în¬ 
locuirea se consumase. 

Iliaş Alexandru. Neculce povesteşte că Iliaş îngropa tocmai pe 
tată-său, când a sosit, fără veste, omul împărătesc să-l ia spre a fi 
îmbrăcat cu caftan domnesc. Din această pricină — adaogă cro¬ 
nicarul — « foarte rău se speriese, că nu ştia la ce-1 duce ». Fiind 
sărac, a trebuit să se împrumute — cu 50% dobândă, ne spune 
un raport contemporan — dela Greci, Evrei şi Turci, spre a plăti 
cei 200.000 de reali care i s’au cerut, în afară de darurile cuvenite 
meghistanilor. 

Crescut la Stambul, Iliaş nu ştia limba ţării; de aceea, la divan, 
avea nevoie de tălmaciu, ca şi Gaspar Gratiani. In asemenea con¬ 
diţii, judecăţile mergeau însă mai anevoios, iar unele hrisoave s’au 
dat chiar greşit. Pentru a putea plăti datoriile făcute la numire, a 
obligat pe unii boieri, mai ales din cei apropiaţi lui Gheorghe Duca, 
să dea bani, sub formă de « împrumută »; de fapt, aceste sume nu 
se mai restituiau. 

Altfel, faţă de cei nevoiaşi, era milostiv; cronica povesteşte că 
atunci când unul din aceştia, pârît în divan pentru vreo datorie, 
o recunoaştea dar cerea să fie îngăduit cu plata, fiind sărman, 
domnul scotea dela el din pungă şi achita pe creditor. « Care domn 
aşa de milostiv şi de îndurător ca acesta — încheie cronica — n’au 
mai venit altul la Moldova şi ’n zilele lui au fost mare bilşug şi 
linişte». Soţia sa avea aceeaşi fire. 

Neîmplinind încă termenul de trei ani, i-a sosit mazilia, provo¬ 
cată, foarte probabil, de stăruinţele lui Gheorghe Duca, doritor 
de a-şi relua scaunul. Ultimul act, dat de Iliaş, e din 8/18 Noemvrie; 
1668; în cursul aceleeaşi luni, el pleacă la Stambul, unde, după 
puţin timp, moare. «Eară alţii — citim în aceeaşi cronică—spun 
cum moartea lui n’au fost curată, ci să-l fie otrăvit doctorii, cu 
învăţătura Ducăi Vodă ». Cât adevăr e în această versiune, nu 
putem şti. 

Gheorghe Duca a doua oară. In locul lui Iliaş, e numit din nou 
Gheorghe Duca. El vine în Iaşi, înconjurat de o sumă de Greci, 
rude şi cunoscuţi, şi, spre deosebire de prima domnie, începe să se 
poarte mai aspru. In dregătorii numeşte pe cei din jurul său - T dă¬ 
rile le sporeşte. Totuşi, în primii trei ani, ţara « plină de oameni, 
şi cu hrană şi cu agonisită bună » nu reacţionează. In Decemvrie. 

1671 Insă, in ziua de 9, izbucneşte o mişcare a Orheienilor, Lăpuş- 
nenilor şi Sorocenilor, în frunte cu Mihalcea Hâncul, fost mare 
serdar, Apostol Dur ac, mare fost medelnicer, şi Constantin, fost 
clucer. La aceştia s’au adaos, mai târziu, ca simpatizanţi, şi « Şte¬ 
fan Hăjdău, pârcălabul de Hotin, cu fraţii săi, apoi Grigore Hă- 
băşescu, Prodan Drăguşescu şi alţiiIn genere însă, marii boieri 
rămân lângă Duca. 

Răsculaţii, în număr de câteva mii, vin asupra Iaşilor. Domnul 
trimite împotriva lor ceva oaste care, întâmpinându-i pe câmpia Ciri- 
cului, în preajma capitalei, nu-i poate opri şi se retrage. «Ear 
Hâncul şi Durac... au intrat în târg şi au jăcuit casele negustorilor 
şi a unora' « din boieri ». Grecii cari pot fi prinşi, sunt ucişi; apoi 
răsculaţii, printr’o delegaţie de «12 oameni de ţară, trimit vorbă lui 
Duca, închis în curtea domnească, să părăsească scaunul, deoarece 
«nu mai pot suferi dările cele grele şi nevoile ce aveau de cătră 
dânsul, că au sărăcit şi n’au rămas nemică în casele lor, şi au stricat 
obiceiurile cele vechi a pământului şi nu mai este cu putinţă să 
trăiască cu dânsul». Duca răspunde cu semeţie, la care delegaţia 
adaogă « că de nu va eşi de bună voia sa, va eşi şi fără de voia sa ». 
Văzând că n’are încotro, Duca pleacă spre Ţara Românească; soţia, 
copiii şi unii dintre dregători îl precedaseră. încă de pe drum, dela 
Vaslui, el vesteşte însă la Stambul cele întâmplate şi cere sprijin 
militar. Sultanul i-1 acordă, însărcinând pe Halil-Paşa, seraschierul 
sau comandantul armatei dela Babadag şi pe aga Tătarilor din 
Bugeac să-l ducă la Iaşi. Răsculaţii, care-şi aşezaseră tabăra «la 
sat, la Paşcani, pe valea Ichiului, două ceasuri dela Chişenău mai 
sus », trimit o delegaţie numeroasă ca să spună paşei că nu-1 mai 
vor pe Duca. Ea nu e însă ascultată; şase membrii ai ei sunt spânzu¬ 
raţi, alţii cad luptându-se, restul se retrage spre tabără. Aci, con¬ 
ducătorii nu se înţeleg între ei: Durac e pentru atacul imediat al 
armatei turceşti, în timp ce Hânoul vrea să evite ciocnirea spre 
a nu fi hain faţă de împărăţie, şi în consecinţă, se retrage cu 3000 
de oameni, trecând peste Nistru la Raşcov. In urma acestui fapt, 
armata răsculaţilor se dizolvă şi Duca poate reintra în Iaşi, fără 
să dea vreo luptă (începutul lui Fevruarie 1672). Urmează o sân¬ 
geroasă represiune, printre locuitorii cari participaseră la mişcare; 
«şi pre mulţi din căpitenii, căpitani, hotnogi, prinzându-i, i-au 
spânzurat şi pre unii i-au înţepat Duca Vodă ». Au pierit însă, cum 

se întâmplă In asemenea împrejurări, şi mulţi nevinovaţi. Durac 
şi Hâncu au scăpat cu viaţă, trecând peste hdtar; şi din această 
răscoală a lor a rămas până azi vorba « Vodă da şi Hâncul ba ». 

In vară, are loc expediţia sultanului împotriva Cameniţei 
(vezi mai sus, p. 123). Gheorghe Duca trimisese la Poartă macheta 
cetăţii, făcută în ceară de un boier din ţinutul Hotinului, anume 
Grigore Cornescu «foarte meşter de scrisori şi de săpături la petre 
şi la alte lucruri ». Apoi el are grijă să pregătească toate cele nece¬ 
sare pentru mersul oştirii, provizii, conace şi poduri, între care 
unul pestre Nistru, la satul Vârnoviţa, din jos de Hotin. Concen¬ 
trarea oştilor — turcă, moldoveană, munteană^ căzăcească, tătă¬ 
rească, — are loc la Ţuţora. Sultanul vizitează şi Iaşii, primit fas¬ 
tuos de domn; se face, cu acest prilej, — lucrul ne mai întâmplat 
până atunci — o slujbă turcească la Sfântul Neculai domnesc, 
pricină pentru care biserica a rămas închisă « pecetluită » câţiva 
ani de zile. După toată silinţa dată, Duca era în drept să se aştepte 
la un semn sau un cuvânt de mulţumire din partea sultanului; 
când colo, îndată după trecerea podului peste Nistru, acesta dădu 
ordin să-l ridice şi să-l închiză, mazilindu-1. 

Un izvor contemporan dă ca motiv al maziliei reaua construcţie 
a podului; aceasta însă pare a fi fost pretextul; motivul real a 
fost pâra unora dintre boieri, in special a unuia Ursaki, pe care 
domnul îl « prădase », adică îl făcuse să dea, sub formă de amenzi, 
sume mari de bani. Se vor fi adăogat şi plângerile rudelor celor 
căzuţi în represiunea din iarnă, destul că Duca îşi pierde domnia- 
Era să-şi piarză şi capul, deoarece sultanul avea « măraz » adică 
pică pe el; l-a scăpat însă intervenţia vizirului şi un dar — o 
blană frumoasă de vulpe albastră — pe care sultanul — vânător 
pasionat — a admirat-o mult. Trimis îndărăt la Iaşi, de unde-şi 
luă ce avea, Duca fu expediat sub pază la Stambul. 

Ştefan Petricoicu. In locul lui, boierii voiau să aleagă pe Ilie 
Sturza; acesta însă refuză şi atunci alegerea se opri asupra clucerului 
■ Ştefan Petriceicu, boier de ţară; cronica adaogă: «om blând şi 
slab la domnie, că cine cum grăia, îndată pe toţi credea; şi toţi 
erau fără frică de către dânsul». Domnia lui începe la 20 August 
1672; ne-o spune chiar el într’un act contemporan. 

După căderea Cameniţei, se încheie pacea, la 17 Octomvrie, 
iar peste trei zile, Turcii pornesc spre Dunăre. înainte de a pleca, 

vizirul cere să i se trimită un boier moldovean priceput care să-i 
poată da unele informaţii. E trimis Miron Costin. Vizirul îl întreabă 
mai întâ.": « Pare-le lor bine că au luat împărăţia Cameniţa au 
ba ? Eară Miron au răspuns că se teme a spune drept. Vezirul 
s’au zâmbit a râde şi i-au zis să grăească, să nu se teamă. Atunce 
Miron au zis: « Suntem noi Moldovenii bucuroşi să se lăţească 
împărăţia în toate părţile cât de mult; eară peste ţeara noastră 
nu ne pare bine să se lăţească ». Atunce Vizirul iar au râs şi i-au 
zis: « Drept ai grăit ». Apoi l-a întrebat dacă e bine să lase armată 
turcească la Hotin «să fie de paza ţării şi a Cameniţei până în 
primăvară şi nu va avea vreo primejdie de Leşi?» Miron, temân- 
du-se să nu se facă obicei, şi Turcii să se aşeze pentru mult timp, 
a spus că e mai bine să se retragă oastea. Ceea ce s’a şi făcut, 
râmând grija Cameniţei şi a podului de peste Nistru în seama lui 
Petriceicu. 

In anul următor, 1673, reîncepe campania (vezi şi mai sus, 
p. 124). De data aceasta însă, soarta armelor e defavorabilă Tur¬ 
cilor. Una din pricini e şi înţelegerea în ascuns a domnilor noştri, 
atât a lui Grigore Ghica din Muntenia, cât şi a lui Ştefan Petri¬ 
ceicu din Moldova, cu Polonii. Aceştia, conduşi de hatmanul Ioan 
Sobieski, viitorul rege, repurtează o strălucită biruinţă (10—11 
Noemvrie 1673). Unsprezece mii — după Neculae optsprezece mii 
— de Turci sunt ucişi; douăzeci şi patru de tunuri, toate bagajele 
şi o sumă enormă de bani cad în mâinile învingătorilor. Petri¬ 
ceicu se aştepta ca Polonii să exploateze victoria şi să treacă peste 
Dunăre; aceştia însă, preocupaţi de alegerea unui nou rege, 
părăsesc Moldova, lăsând numai un corp redus de oaste. 
Boierii văzând aceasta şi ţinând seamă de faptul că Grigore 
Ghica, vinovat fiind, se dusese totuşi îndărăt la Turci, părăsesc 
şi ei pe domn. Intre timp, sosindu-i veste despre hainia lui 
Petriceicu, vizirul numeşte, în locul lui, chiar pe capichihaia 
trădătorului, pe 

Dumitraşcu Cantacuzino. Acesta era nepot de frate lui Constantin 
Cantacuzino postelnicul; ocupase mai înainte dregătoria de mare 
vistier în Ţara Românească; apoi fiind în duşmănie cu unchi-său, 
trecuse în Moldova. La numire, (Noemvrie 1673, după 11 ale lunii), 
date fiind împrejurările, n’a plătit niciun ban; dimpotrivă, Turcii 
i-au dat lui pentru primele cheltueli. 

Petriceicu, deşi părăsit de boieri, n’a voit totuşi să cedeze 
-domnia. Cu][oastea ce-i mai rămăsese şi cu detaşamentul de Poloni 
rămas în ţară, el întră în Iaşi (3 Decemvrie) şi apoi se coboară 
-spre Huşi; nu departe de acest oraş, la Movila Râbâiei, se întâl¬ 
neşte cu oastea turcească şi cu cei 20.000 de Tătari cari veneau 
să instaleze pe Dumitraşcu. Văzând că forţele sale sunt cu mult 
inferioare, Petriceicu n’are curaj să dea lupta şi, în timpul nopţii, 
folosindu-se de o stratagemă, se retrage. El trece apoi peste 
Nistru; din armata care-1 însoţea lasă însă în Cetatea Neamţului 
şi în Suceava garnizoane « de Nemţi». Aceştia rezistă mai multă 
vreme, trebuind însă, în cele din urmă, să le părăsească, din lipsă 
de alimente. Ca urmare, Turcii dau ordin să fie stricate cetăţile 
şi într’adevăr au fost stricate atunci Suceava, Neamţul şi Hotinul. 
Tătarii cari îl aduseseră pe Dumitraşco au iernat în Mol¬ 
dova, mâncând tot, « şi pâne şi dobitoc » şi făcând nenumărate 
excese. 

In vara anului 1674, a avut loc o nouă expediţie turcească, 
în Ucraina, combinată cu prădăciuni în Polonia (vezi mai sus, p. 126). 
La acestea, domnul n’a participat direct, având de lucru în ţară, 
cu Nemţii din cetăţi; a făcut numai podul peste Nistru la Soroca 
iar de acolo s’a întors în scaun. N’a participat nici la campania 
din 1675, în Polonia; la sfârşitul ei, Dumitraşco e mazilit (Noem- 
vrie, înainte de 20 ale lunii) trimis imediat la Stambul, închis 
şi torturat: i se cereau 800 de pungi spre a fi absolvit de acu¬ 
zările ce i se aduceau. Amintirea lăsată în ţară de acest domn n’a 
fost bună. Ernatul Tătarilor fusese o nenorocire; a izbucnit apoi 
o ciumă în vara ultimului an (1675), care a secerat multă lume; 
în sfârşit, povestea veche, dările au fost grele; Dumitraşcu a scos 
•şi « hârtii » pe fiecare locuitor, sărac sau bogat, a făcut adică un 
recensământ fiscal riguros, care suprima evaziunea. « Şi câţi bani 
venea din ţeară, nu-i trămitea la visterie.., ci-i număra el singur 
•şi-i strângea în casă la dânsul ». 

Antonie Unsei, urmaşul lui Dumitraşcu în scaun şi rudă cu 
acesta, era grec de neam, din Stambul; i se mai zicea şi Cki- 
.riţă Draco. A venit de tânăr în Moldova, şi a ajuns, sub Eustratie 
Dabija, capichihaia. Avea o fire blândă, bună; cronicile, fără 
deosebire, îl prezintă într’o lumină favorabilă. Astfel, Amircs ne 
•spune că « era om drept, bun, creştin şi milostiv, cu milă asupra 

pământului şi cu noroc: că în trei ani ce a domnit, era ţara îndes¬ 
tulată de toată roada » (vezi şi fig. 34). 

Intră în Iaşi în Decemvrie 1675; în primăvara anului următor, 
începe a repara biserica Sf. Nicolae Domnesc, care stătuse închisă 



Fig. 34. — Pecetea cea mare a lui Antonie Vodă Ruset, aplicată pe ceara; 
legenda e în limba slavă. 


de când «strigase hogea » într’însa, sub Gheorghe Duca; apoi o 
zugrăveşte. Face de asemenea, mai târziu, o parte din zidul împrej¬ 
muitor al mănăstirii Sfântul Sava. 

La campania din vară împotriva Polonilor, încheiată prin 
biruinţa şi pacea dela Juravna (vezi mai sus, p. 126), nu participă; 
ba, indus în eroare de un căpitan al lui Duca, trimite din Iaşi 
veste la Stambul că Turcii ar fi fost învinşi. In schimb, ia parte 

io 

la amândouă expediţiile împotriva Cehrinului , din 1677 şi 1678 
(vezi de asemenea mai sus, p. 126). La întoarcerea din cea de a 
doua, pe când se afla la un sat lângă Chişinău, primeşte firmanul 
de mazilie. E drept că îl părîseră unii boieri — mai ales Buhuş 
hatmanul, cumnatul lui Gheorghe Duca, şi Miron Costin — dar 
aceasta n’ar fi fost deajuns — Antonie dăduse Vizirului « o sută 
de pungi de bani şi mai bine » — ; cauza principală a fost schim¬ 
barea de domnie din Ţara Românească: Şerban Cantacuzino 
fiind numit acolo, Duca a fost trecut în Moldova (intră în 
Iaşi, la 16 Decemvrie), iar Ruset mazilit. La Stambul, după 
un nenorocit obiceiu care se introduce acum, e închis şi « mun¬ 
cit » sau chinuit în mod barbar, spre a-şi spune averile; n’avea 
cine ştie ce, căci nu fusese lacom de bani, a trebuit însă dă dea 
tot, aşa încât restul zilelor, până în 1684—5, l-a trăit în sărăcie; 
casa îi arsese chiar în ziua când Turcii îi dăduseră drumul din 
închisoare. 

Soţia lui Antonie Ruset s’a numit Zoe (numele de familie nu-1 
ştim). Au avut cinci copii: trei băieţi: Alexandru , Ion şi Iordache t 
şi două fete: Elena şi Zamfira. Băieţii, firi aprinse, temperamente 
puternice, au făcut multe « nebunii » şi « giocuri » şi « beţii » şi chiar 
'alte isprăvi mai grave, pe când era tatăl lor domn; în special 
Alexandru, pe care cronica ni-1 arată «libovnic... la băuturi şi 
la alergături de cai ». Pârile celor atinşi de « nebuniile » feciorilor 
vor fi contribuit şi ele la mazilirea părintelui. 

Gheorghe Duca a treia oară. A treia domnie a lui Gheorghe 
Duca în Moldova se prezintă ca un « summum » sub raportul puterii 
acestui voevod dar fi şi sub acela al apăsării fiscale şi a nemulţu¬ 
mirii supuşilor. La început, timp de câteva luni, nu percepe im¬ 
pozitele, ca să se poată întrema ţara, ci le plăteşte dela el; apoi 
le recuperează însă, făcând răspunzători pe boieri de încasarea lor. 
Pune o dare nouă, mortasipia, pe vitele tăiate, şi obligă pe boieri 
şi mănăstirile să dea, la fel cu ceilalţi, goştina de oi. Scoate după 
aceea «hârtii » ca şi Dumitraşcu Cantacuzino; dar sumele pre¬ 
văzute iniţial, sunt sporite ulterior până la de şasesprezece ori atâta. 
Oamenii dau tot ce au, vând vitele, îşi zălogesc odoarele şi de 
multe ori nici aşa nu pot scăpa: pentru restul dărilor neplătite 
sunt puşi la închisoare, bătuţi şi chinuiţi. Boierii suferă acelaşi 
tratament, ba uneori, li se aplică pedepse deadreptul sadice: 

astfel, povesteşte letopiseţul, «pre loan Isar vistiernicul şi pe 
Andrei Şipoteanul vornicul de poartă , desbrăcându-i cu pielea 
goală şi ungându-i cu miere, vara, i-au legat la stâlp, de-i mâncau 
muştele şi albinele ». In schimb, bogatul boier Ursache, a fost 
legat de stâlp, gol, în mijlocul iernii, în ger; băgat apoi «în tem¬ 
niţă >vpe un an de zile şi bătut la tălpi, a trebuit să dea 250 de 
pungi de bani ca să scape. Nici femeile nu aflau graţie; câteva 
văduve de boieri — şi între ele chiar o vară de a doua a doamnei 
— neputând plăti rămăşiţa dărilor datorite de răposaţii lor soţi, 
au fost legate «la puşci », adică de tunuri, noaptea fiind închise 
în odăile seimenilor. Cu alte cuvinte, spre a întrebuinţa chiar 
expresia letopiseţului « nu cruţa nici boier, nici sărac, nici ţăran, 
nici femei ». 

Această grozavă apăsare fiscală — una din cele mai grele din 
câte au cunoscut ţările noastre — se explică numai în parte prin 
cererile turceşti de tot felul — haraci, daruri, plocoane, aprovi¬ 
zionarea Cameniţei şi altele — pe care domnul trebue să le împli¬ 
nească. A doua pricină e firea apucătoare, lacomă a lui Gheroghe 
Duca; ea îl face să nu se dea în lături dela nicio operaţie aducă¬ 
toare de venit; într’atâta chiar, încât cronica spune că « şi domn 
era, şi visternic mare, şi neguţător şi vameş, că toată hrana tu- 
tulor luase el şi doamna, de precupea (adică precupeţea!) toate 
câte erau şi da dela sine din casă unde ce trebuia ţării ». In sfârşit, 
trebue să se ţie seama şi de dorinţa sa de fast, de strălucire şi pompă, 
depăşind posibilităţile normale ale domniei. «Curtea lui, masa 
lui, cheltuiala lui ca un craiu ţinea » ne spune letopiseţul şi într’a- 
devăr aşa a fost, mai ales după ce ajunge să stăpânească şi 
Ucraina. 

Din cauza regimului fiscal intolerabil şi a vexaţiunilor la care 
erau supuşi, câţiva boieri încearcă, în al doilea an de domnie, să 
ridice pe Orheieni, pe Lăpuşneni şi Soroceni, asupra lui Duca. 
încercarea e descoperită la timp şi Gheuca vel vistierul, Gheorghe 
Bogdan vel jienicerul şi Lupul sulgerul plătesc cu capul vina lor 
(12 Octomvrie 1679). O sumă de boieri pribegesc în Polonia; 
alţii, mai târziu, în Ţara Românească. 

Pe lângă acest aspect negativ, domnia lui Duca a avut însă 
şi un altul, pozitiv. Prin talentul său diplomatic, făcând să se încheie 
pacea dela Radzin între Ruşi şi Turci (11 Fevruarie 1681), prin 

încrederea pe care o inspira şi unora şi altora, el capătă, după 
pacea amintită, hătmănia Ucrainei. In vara anului 1681, sultanul 
îi încredinţează conducerea acestui întins şi mănos ţinut, unde 
Moldovenii aveau numeroase şi vechi aşezări dându-i ca semn al 
stăpânirii, un sceptru de aur împodobit cu pietre scumpe şi adăo- 
gându-i încă un tuiu la cele două pe care le avea ca Domn al Mol¬ 
dovei (vezi fig. 35 şi 36). Gheorghe Duca îşi face aşezărj la Ţigă- 
nauca, în faţa Sorocăi, peste Nistru, şi la Peştera , aproape de 
Niemirov, lângă Bug (vezi harta Nr. 5); stă luni de zile în noua 
sa ţară, o colonizează şi organizează; se ocupă atât de mult 
chiar, încât Moldovenii au impresia că vrea să se stabilească defi¬ 
nitiv în Ucraina. In hrisoave, titlul său este acum: « Domn al 
ţării Moldovei şi al ţării Ucrainei » (vezi fig. 35 şi 36). Cronicile 
— atât aceea a lui Neculce, cât şi cea atribuită lui Nicolae 
Costin — ne spun că voia să ajungă şi « Craiu în Ţara Ungurească » 
adică Principe al Transilvaniei; lucrul este verosimil, dată fiind 
ambiţia şi mândria lui. 

Ca şi ceilalţi voevozi din această vreme, Gheorghe Duca trebue 
să participe la expediţiile pe care Turcii le întreprind. La cea 
dintâi, înspre Nipru, la Dohan (1679), având ca scop să 
ridice câteva cetăţi de strajă împotriva Cazacilor, el trimite 
pe Jora sărdarul. La cea de a doua însă, marea expediţie din 
1683, împotriva Vienei, merge el însuşi, în fruntea unei oşti 
de câteva mii de oameni. In timpul asediului, găseşte mijlocul 
să fie util şi Nemţilor trimiţându-le veşti şi conducându-le 
curierii fără însă a se compromite în ochii Turcilor. După 
înfrângere, se retrage împreună cu vizirul Kara Mustafa până la 
Belgrad iar de aci, prin Ardeal, trece în Moldova, pe la Oituz, 
oprindu-se în satul Domneşti (Putna) moşia soacrei sale (De¬ 
cemvrie 1683). 

Intre timp însă se produce năvălirea, dinspre miazănoapte, a lui 
Petriceicu Vodă care urmărea nu numai să-şi reia tronul, dar şi să 
recucerească, în cadrul unei acţiuni mai mari, a creştinilor, gru¬ 
paţi în frunte cu Polonii, în « Liga sfântă », (vezi şi mai jos, p. 155 
şi 161), cetăţile dela Dunăre, Mare şi Nistru, împreună cu raielele lor. 
Scrisorile trimise cu acest prilej boierilor de ţară, spre a-i atrage 
de partea sa, precizează ţelul urmărit: «să fărâmăm păgânul, să 
ne răscumpărăm pământul nostru care dentr’âns<ul> ne înstrăina- 

Fig. 35. Document (lin 1683, Martie 10, dela Duca Voevod, «domnul Ţării Moldovei şi al 
Ţării Ucrainei ». Titlul, In limba slavă, se află chiar la început, in primul rând al documentului. 
Peste pecete, iscălitura autografă a lui « Miron vel log(ofăt) »: Miron Costin ! (Acad. Rom.). 

seră păgânii ». Suceava mai întâi, apoi Iaşii (19 Decemvrie 1683) sunt 
ocupate. Odată cu Petriceicu şi spre a-i da ajutor, năvălesc, pe la 
Soroca (vezi fig. 37) şi Cazacii sub hatmanul Cuniţchi. Bugeacul e 
prădat, familiile Tătarilor plecaţi în expediţia din Austria sunt ucise, 
Tighina e arsă iar o armată turco-tătară e zdrobită. Când însă sosi 



Fig. 36. — Pecetea lui Gheorghe Duca, domnul Ţării Moldovei şi al Ţării Ucrainei. 
In mijloc, capul de bour, dedesubt, vulturul cu crucea In cioc, In dreapta, buzdu¬ 
ganul, însemnul hatmanilor Ucrainei. 


hanul dela asediul Vienei, lucrurile se schimbară. Cazacii şi Mol¬ 
dovenii încep să se retragă, cu tabăra legată, şi, la gura Lărgii, 
ei se împrăştie. Expediţia lui Petriceicu se încheie fără să fi atins 
scopurile ce-şi propusese; el însuşi părăseşte ţara, prin Cernăuţi, 
In Martie 1684. Nici Duca însă nu poate să-şi reia scaunul, deoarece 
un detaşament sau — cum se spunea atunci — un « podghiaz » 
de 500 de Leşi, sub comanda căpitanului Bainski, o rudă prin 
alianţă al lui Petriceicu, îl face prizonier la Domneşti (4 Ianuarie 

Fig. 37. — Ruinele cetăţii Soroca. In faţă, apa Nistrului. 

1684) şi-l duce în Polonia. Pe drum, pe care l-a străbătut sub 
* ocări şi sudălmi » într’o sanie cu doi cai şi cu hamuri de tei, 
ajungând spre Suceava la un sat — povesteşte Neculce — «au 
poftit puţintel lapte să mănânce; eară femeia, gazda, i-au răspuns: 
« N’avem lapte să-ţi dăm că au mâncat Duca Vodă vacile din 
ţeară, mânca-l-ar viermii iadului cei neadormiţi». Că nu ştia 
femeia aceea că este el singur Duca Vodă; eară Duca Vodă, dacă 
au auzit aşa, au început a suspinare şi a plângere cu amar ». In 
Polonia a mai trăit un an şi ceva; spera să scape, deoarece soţia 
sa trimisese preţul răscumpărării — 180 de pungi. Banii însă fură 
opriţi, pe drum, în Ardeal; când auzi de aceasta, Duca avu un 
atac de apoplexie şi, peste o săptămână, muri (10 Aprilie 1685), 
la Lwow. 

Glieorghe Duca a fost căsătorit cu doamna Anastasia (vezi şi 
mai sus, p. 137). Au avut trei băieţi: Constantin, care a ajuns domn, 
in două rânduri, al Moldovei, Matei şi Ştefan, şi şase fete: Catrina, 
Ileana — soţia lui Neculai Costin — Sanda, Maria, Safta şi Ana¬ 
stasia. După moartea soţului ei, doamna Anastasia s’a remăritat, 
la Stambul, cu un grec Lybirake, un aventurier, care i-a luat ce 
bruma avere mai scăpase, şi apoi a părăsit-o. La 1700, era încă în 
viaţă. 

Duca e ctitorul mănăstirii Cetăţuia, lângă Iaşi; începută în 
1669, în a doua domnie, ea era gata în toamna lui 1671 (vezi fig. 
38). E de asemenea ctitorul mănăstirii Sfântului Ioan Zlataust 
(gură de aur) din Iaşi, ridicată în locul unei biserici mici a lui Şte¬ 
fan Tomşa. Pisania are data Decemvrie 1682 — deci a treia dom¬ 
nie — şi menţionează, în afară de perechea domnească, şi pe 
fiul Constantin cu soţia lui Maria, fiica lui Brâncoveanu. Tot 
Duca a refăcut «biserica cea albă de lângă feredee» din Iaşi 
şi a isprăvit zugrăveala bisericii Sf. Niculae Domnesc. Doamna 
Anastasia e ctitoră la Agapia; ei i se datoresc casele şi beciul 
mănăstirii. 

Dumitraşcu Cantacuzino a doua oară. După prinderea lui 
Duca, o parte dintre boieri cer ca domn pe Constantin Cantemir, 
un bătrân şi viteaz ostaş; e numit însă de Turci Dumitraşcu 
Cantacuzino; el primeşte caftanul la Babadag, la 8 Fevrua- 
rie 1684, iar în Martie intră în Iaşi, Petriceicu retrăgându-se în 
Polonia. 

Noul domn găseşte în ţară o foamete cumplită; oamenii ajun¬ 
seseră să-şi dea, pentru câţiva saci de mălai, copiii robi la Tătari 
Vau înregistrat chiar şi cazuri de canibalism. 



Fijţ. 38. — Biserica mănăstirii Cet&ţuîa, înainte de restaurare. 

Fig. 39. — Biserica, zidul Înconjurător şi clopotniţa mănăstirii Cetăţuia, după restaurare. Turlele 
au acum acoperişurile ascuţite. 



Fig. 40. — Bolţile sălii • gotice» (sala soborului) dela casele egumeneşti ale mănăstirii Cetăţuia. 
Nervurile Bunt de piatră sculptată. 

Presiunea fiscală continuă; excesele împotriva unora dintre 
boieri, de asemenea. De aceea, Cantemir fuge în Muntenia, la 
Şerban Cantacuzino, împreună cu câţiva boieri din ţara de jos 
şi lucrează pentru a lua tronul. 

In toamna anului 1684, regele Poloniei Sobieski a făcut, în 
cadrul acţiunei prevăzut de «Liga Sfântă», o nouă expediţie 
contra Turcilor. Ea nu atinse însă decât Hotinul, armata fiind 
oprită mult timp de revărsările Nistrului. Nu se ajunse la o luptă 
hotărîtoare şi, venind iarna, cele două oşti se retraseră. In vara 
următoare, silinţele pribegilor din Muntenia fură încununate de 
succes: Cantemir fu numit domn (25 Iunie 1685). De altfel, lupta 
împotriva lui Dumitraşcu era uşor de dus: el era lipsit de însuşiri, 
viţios — scandalizase lumea în Iaşi prin legătura lui cu fata unei 
rachieriţe de pe Podul Vechiu—«nestătător la voroavă » adică 
fără cuvânt, «telpiz » deci viclean şi « amăgitor ». Pe deasupra, 
înconjurat de Greci apucători şi aroganţi. Neculce este indignat 
şi amărît peste măsură de un asemenea domn. « Oh! Oh! Oh ! 
Săracă ţară a Moldovei — exclamă el — ce norocire de stăpân 
ca acesta ai avut 1 Ce sorţi de viaţă ţi-au căzut! Cum de au mai 
rămas om trăitor în tine, de mirare este, cu atâtea spurcăciuni de 
obiceiuri... ». 

Trimis la Stambul, Dumitraşcu Cantacuzino a fost mai întâi 
închis-, i se dă apoi drumul şi moare, scurt timp după aceea, în 
sărăcie. 

Şerban Cantacuzino este , atât sub ra¬ 
portul politic cât şi sub cel cultural , per¬ 
sonalitatea cea mai puternică a istoriei 
muntene dintre Matei Basarab fi Con¬ 
stantin Brâncoveanu. 

Şerban Cantacuzino era înalt de statură, puternic, de o înfă¬ 
ţişare impunătoare şi majestoasă. Avea o voce impresionantă, 
« de tigru », de care s’au speriat mulţi. Era tenace în ură, răzbu¬ 
nător, mergând până la cruzime, şi violent. Pe de altă parte, 
accesibil ideilor înalte, iubind literele şi artele, încurajându-le; 
ambiţios şi mândru, ţinând la numele familiei sale, s’a visat îm¬ 
părat al Bizanţului. Abil, bun diplomat, a ştiut să-şi prelungească 
•domnia timp de zece ani — mult, când ne gândim la predecesorii 
săi; în acelaşi timp, a avut legături şi cu creştinii, hotărît să treacă 
de partea lor, la momentul oportun. O personalitate complexă, 
care a atras atenţia contemporanilor şi care ocupă un loc bine 
precizat atât în istoria politică a noastră cât şi în cea culturală. 

Răzbunarea contra partidului Bălenilor. îmbrăcând caftanul 
de domn la 30 Noemvrie 1678, în Adrianopol, Şerban Cantacuzino 
soseşte în Bucureşti, la 16 Ianuarie 1679. Numirea lui e primită 
cu bucurie de popor; mai mulţi fruntaşi ai partidei adverse, între 
care clucerul Ivaşco Băleanul, trec însă peste Milcov în Mol¬ 
dova. Deocamdată n’au loc răzbunări; dimpotrivă chiar, Hrizea 
Popescu, ginerele lui Gheorghe Băleanu, îşi păstrează dregătoria 
de mare vistier; în vară, cât lipseşte domnul, plecând împreună 
cu Turcii, în Ucraina, la Dohan Ghecet, e şi ispravnic de scaun; 
apoi, la începutul anului 1680, e făcut vel vornic de ţara de jos. 
Probabil, Şerban a lăsat acest interval de timp pe de o parte ca 
să-şi consolideze domnia, pe de altă parte ca să atragă in ţară 
pe pribegii din Moldova. Aceştia nevenind, începe prigoana îm- 

potriva tuturor celor care-i făcuseră rău, lui şi familiei lui. încă 
pe drum fiind, la întoarcerea dela Dohan Ghecet, dă ordin Tăta¬ 
rilor să-l ucidă pe Drosul Sardarul , care îl arestase, din ordinul lui 
Gheorghe Duca în 1*675 (vezi mai sus, p. 125). Copiii lui Drosul 
fură şi ei ucişi « ca să-i stingă neamul »: băiatul fu coborît legat 
într’o ocnă părăsită, iar fata omorîtă de nişte seimeni. Urmează 
apoi Vâlcul vornicul: închis şi judecat în mai multe rânduri, el e 
dus la Snagov şi acolo, după tortură, ucis. Aceeaşi soartă şi în 
acelaşi loc are căpitanul Pătraşco Urziceanul. Radu vistier Ocnarul 
e spânzurat la Ocnele Mari, «de poarta casii lui»: răzbunare, 
de sigur pentru suferinţele suferite de partizanii Contacuzinilor 
închişi la ocnă, în timpul lui Grigore Ghica (vezi mai sus, p. 122). 

Cea mai însemnată dintre victime e însă Hrizea Popescu. 
Puţin timp după ce fusese făcut mare vornic şi anume «pre la 
Sfeti Teodor », în postul Paştelui, e închis, sub pretextul că ar fi 
mâncat banii ţării, pe când era vistier. Cercetarea dovedeşte 
însă, dimpotrivă, că a dat dela el şi încă o sumă considerabilă. 
I se pune atunci în seamă zahereaua trimisă la Cameniţa şi care 
ar fi fost găsită rea; el trebue să achite contra valoarea, 41.000 de 
taleri, vâzându-şi, în acest scop, satele, moşiile şi ţiganii. Eliberat 
un moment după plata sumei, e închis apoi din nou, torturat şi, 
fiindcă otrava n’avea efect asupra lui, tras în ţeapă (Martie 1680). 

In afară de aceştia, au mai fost ucişi şi chinuiţi şi alţii. E sigur 
că Şerban Cantacuzino nu ezita când era vorba să-şi răzbune 
vreo umilinţă sau suferinţă din timpul boieriei. Şi, lăsând la oparte 
afirmaţia cronicarului Radu Popescu — fiul lui Hrizea — cum că 
domnul « cu răotatea lui au spart şi au dezrădăcinat nenumărate 
case de boieri şi de slujitori şi de săraci », rămâne totuşi mărturia 
călugărului catolic Del Monte — neamestecat deci în luptele şi 
patimile interne — care scrie textual: «cât sânge nevinovat a 
vărsat şi câte jafuri, în chipul cel mai crud, a făcut, nu e cu putinţă 
a se povesti în puţine cuvinte ». 

Cu omorîrea lui Hrizea se poate socoti încheiată lupta între 
Cantacuzini şi Băleni. Pentru a arăta că n’a mai rămas niciun 
resentiment, că deacum înainte vor fi cu totul alte raporturi, 
face Şerban, în ultimul an al domniei, în 1688, un gest într’adevăr 
simbolic: căsătoreşte pe una din fiicile sale, Smaranda, cu Grigore 
Băleanu, fiul lui Ivaşco şi nepotul lui Gheorghe, marele ban. Dar, 

ca şi cum ar fi fost un blestem, tânăra soţie moare, de boală, 
după numai patru luni de zile (23 Mai 1688). 

Fiscalitatea. Una din acuzările care i se aduc lui Şerban Can- 
tacuzino este că a exercitat o presiune fiscală din cele mai grele. 
Cronica—-e adevărat protivnică lui — a lui Radu Popescu, arată 
că în anul dintâi a luat din ţară 2000 de pungi de bani, în al doilea 
3000, în al treilea şi mai mult « cât răsuflu boierii, slujitorii, bir- 
nicii nu mai avea: bătuţi, căsniţi în toată vremea, îşi vindea 
moşiile, ţiganii, viile şi tot ce avia, de le cumpăra Şerban Vodă 
şi ai lui; iar săracii plângia şi plinia tot ce le ceria, că era legaţi 
de stâlpii ce era înfipţi la puşcărie, înlăuntru şi afară, de-i bătea 
cumplit: pre boiari, pre căpitani, pre slujitori, pân i-au sărăcit pre 
toţi; şi care cum scăpa, umplia ţărâle, cari nu muria de bătăi sau 
de necazuri». Călugărul Del Monte, amintit mai sus, care a trăit la 
curtea lui Şerban, confirmă întru totul aceste excese fiscale şi 
adaogă, că din cauza lor, «Ţara Românească e deşartă de oameni ». 
Chiar cronica oficială, scrisă de Stoica Ludescu, omul de casă al 
Cantacuzinilor, recunoaşte indirect presiunea fiscală când arată 
că pe domn «îl împresura Turcii cu dări de bani şi cu zahareale ». 

Aceste necontenite cereri turceşti — mereu sporite — înghiţeau 
într’adevăr cea mai mare parte din sumele adunate. S’a făcut 
socoteala că ele reprezentau la finele veacului al XVII-lea, «trei 
pătrimi din veniturile ţării ». Se adăogau apoi nevoile curţii, pe 
care Şerban o voia strălucitoare, cu lux şi fast, cum se cuvenea 
pentru un descendent al împăraţilor bizantini, şi, în sfârşit, nevoile 
sale personale şi ale familiei sale. Cantacuzinii pierduseră o parte 
din averea lor în timpul persecuţiilor lui Grigore Ghica şi Gheorghe 
Duca şi pe când fuseseră pribegi sau în surghiun. Căutau acum 
deci să şi-o refacă şi s’o sporească. Toate acestea la un loc explică 
de ce dările au fost mari şi dece, nu numai sărăcimea, dar chiar 
şi boieriii au trebuit, sub diferite forme, să plătească sume însemnate. 

Politica externă. Sub Şerban Cantacuzino are loc faptul care 
înseamnă începutul decăderii turceşti: e asediul Vienii, în 1683, 
terminat prin catastrofala înfrângere a vizirului Kara Mustafa. 
Trei ani după aceea, cade cetatea Budei şi paşalâeul din Un¬ 
garia se prăbuşeşte, armatele împăratului dela Viena ajungând 
la hotarele Ţării Româneşti. Aceste evenimente influenţează 
puternic atitudinea lui Şerban, făcându-1 să înceapă tratative cu 

Imperialii, în vederea unei colaborări cu ei. Tratativele durează, 
punctul de vedere austriac deosebindu-se de cel al domnului 
muntean, care se gândea în primul rând la interesele ţării şi ale 
■dinastiei sale; el moare înainte de a le vedea terminate. 

In tot acest timp, Şerban a executat însă, ca şi predecesorii săi, 
dispoziţiunile venite dela Poartă. Astfel, în primul an de domnie, el 
merge cu oastea la Dohan Ghecet (sau Dohan Cale), în Ucraina, pe 
Nipru, unde dă ajutor la construirea a două cetăţi împotriva Caza¬ 
cilor. In Octomvrie era îndărăt, în scaun. In 1681, trimite un detaşa¬ 
ment de vreo 4000 de oameni, sub comanda sărdarului Coţofeanul, 
să ajute rebelilor maghiari, cari în frunte cu Emeric Tokoli, luptau 
Împotriva Imperialilor. După asediul'Vienei, în 1685, el porneşte, e 
drept numai cu 1000 de ostaşi, spre Cameniţa să ajute pe Soliman 
Paşa împotriva Leşilor. Mergând foarte încet, la Iaşi îi soseşte vestea 
că aceştia au fost înfrânţi, aşa încât se întoarce îndărăt. In sfârşit, 
în 1686, un alt detaşament muntean, comandat de fratele său 
spătarul Iordache Cantacuzino, dă ajutor Turcilor în luptele cu 
Imperialii cari asediau cetatea Szegedinului, după căderea Budei. 

Un deosebit interes prezintă participarea lui Şerban Canta¬ 
cuzino la expediţia din 1683, împotriva Vienei. Această expediţie, 
făcută din îndemnul vizirului Kara Mustafa, trebuia să însemne 
•apogeul puterii musulmane; ea a fost, în realitate, începutul decă¬ 
derii ei. Turcii adunaseră totuşi o armată uriaşe la care se adaoseră 
Tătarii cu hanul lor, apoi Emeric Tokoli, recunoscut, cu câteva luni 
înainte (16 Septemvrie 1682) de către Sultan ca rege al Ungariei, în 
■sfârşit domnii ţărilor noastre, Gheorghe Duca şi Şerban Cantacuzino. 
Acesta din urmă veni cu o oaste de 4000 de oameni; pe la mijlocul 
lui Iunie era la Alba Regală, în Ungaria, unde se afla tabăra tur¬ 
cească. Asediul Vienei începu la 14 Iulie şi ţinu până la 13 Septemvrie. 
Apărătorii erau în număr mult mai mic, nici a treia parte măcar din 
«cela al asediatorilor; aveau însă avantajul comandamentului, supe¬ 
rior, şi a coeziunii, în timp ce Turcii erau divizaţi. Intr’adevăr, paşa 
de Buda, care se temea ca după cucerirea Vienei, să nu scadă însem¬ 
nătatea paşalâcului său, sabota pe Kara Mustafa, iar domnii noştri 
doreau, în ascuns, izbânda creştinilor. Şi Duca, dar mai ales Şerban 
Cantacuzino aduseră servicii acestora, transmiţându-le ştiri asupra 
situaţiei din tabara turcească, îndemnându-i la rezistenţă şi îndru- 
mându-le curierii. Şerban dădu chiar asigurarea că, în caz de atac, 

trupele sale, uşor de recunoscut după steaguri care aveau pe o parte 
crucea, pe partea cealaltă chipul Maicii Domnului, vor face aşa 
încât biruinţa să rămâie Imperialilor. însărcinate să repare un 
pod important şi fiind bombardate din cetate, trupele muntene şi 
moldovene, părăsiră într’adevăr lucrul şi se retraseră. Vizirul, 
bănuitor, puse atunci pe Paşa de Bosnia şi cel de Magnezia să 
supravegheze mişcările alor noştri. 

Asediul nu fu dus cu energie — Kara Mustafa vroia să cruţe 
oraşul, viitoarea cucerire — aşa încât regele Poloniei Ioan So- 
bieski, chemat în ajutor şi pe care-1 lega de Leopold, împăratul 
Austriei, un tratat de alianţă împotriva Turcilor, încheiat la 31 
Martie 1683, avu timp să sosească. Un atac puternic, dat în ziua 
de 12 Septemvrie, de către Poloni, sfărâmă pe Turci; aceştia, 
cuprinşi de panică, se retraseră în grabă, părăsind întreaga tabără, 
cu tunuri şi bagaje, în mâinile învingătorilor. Şerban, care ridicase 
spre sfârşitul.asediului, într’o pădurice de lângă Viena, o cruce înaltă 
<le lemn, cu o inscripţie lăsând să se înţeleagă adevăratele sale sen¬ 
timente, se retrase şi el împreună cu vizirul până la Belgrad, iar de 
aci veni in ţară. Kara Mustafa fu sugrumat din ordinul Sultanului, 
drept pedeapsă pentru neizbânda expediţiei pe care el o provocase. 

Tratativele Iui Şerban Cantacuzino cu Imperialii. Victoria dela 
Viena avu un răsunet extraordinar în întreaga lume creştină. Se 
dovedise că Turcii pot fi înfrânţi; îşi făcea drum credinţa că o 
alianţă între statele creştine în vederea luptei în comun împotriva 
semilunei ar putea duce chiar la cucerirea peninsulei balcanice şi 
la gonirea musulmanilor din Europa. Proiectul «Ligei Sfinte » 
pe care Sobieski îl susţinea de mai multă vreme se realiză acum. 
Polonia, Austria şi Veneţia se legară să lupte împreună împotriva 
Turcilor şi să atragă în această luptă şi pe Moscoviţi. Operaţiile 
vor fi duse independent, fiecare îşi va păstra teritoriile ce va cuceri 
afară de acelea asupra cărora vreun aliat va dovedi un drept 
istoric. La 31 Martie 1684, Papa dădea binecuvântarea sa «Ligei 
Sfinte » şi punea la dispoziţie mijloace materiale însemnate. 

In virtutea acordului încheiat, Sobieski urma să ducă lupta 
la Dunăre, atrăgând de partea sa Ardealul, Moldova şi Muntenia; 
aşa se explică expediţiile succesive polone care au loc în această 
vreme în Moldova. Pe de altă parte, Imperialii trebuiau să atace 
dinspre apus, ocupând Buda, desfiinţând paşalâcul din Ungaria 

şi ajungând la Belgrad şi la hotarul Ţării Româneşti; aşa se ex¬ 
plică tratativele diplomatice ale lui Şerban Cantacuzino, din. 
ultimii ani ai domniei sale. Ambele acţiuni creştine se întâlneau 
însă pe pământul ţărilor noastre, asupra cărora ridicau pretenţii, 
invocând drepturi istorice, atât unii cât şi ceilalţi. De aci o surdă 
rivalitate între Poloni şi Austriaci pentru stăpânirea bazinului 
Dunării de jos. Căci, pe lângă ţelul oficial, public, şi de efect, care 
era lupta împotriva necredincioşilor, mai exista şi ţelul celălalt, 
expansiunea teritorială, beneficiile, dacă se poate, maxime. 

Şerban închina spre creştini aşa cum, înaintea lui, făcuseră 
şi alţi domni. El înţelegea insă să nu se angajeze decât în con¬ 
diţii optime, atunci când va avea certitudinea reuşitei. De aceea, 
ţinând legătura atât cu Polonii cât şi cu Austriacii, arătându-le 
că vrea să scuture «jugul otoman », el cerea, pentru a se angaja 
pe faţă, ca mai întâi să fie cucerită Timişoara iar armatele imperiale 
să ajungă la Orşova. Pe de altă parte, voia să evite o ocupare a 
ţării de către Austriaci sau Poloni şi o infeodare faţă de aceştia, 
căci atunci n’ar fi făcut decât să schimbe suzeranul. 

Ceea ce urmărea Şerban ca realizare imediată era, sub raportul 
teritorial, recâştigarea raielelor, deci linia Dunării, iar sub raportul 
politic, independenţa — dacă se poate — a statului, sub dinastia 
sa, dacă nu, un uşor protectorat creştin, care, în schimbul unei 
sume anuale, nu prea ridicate, să-i asigure sprijin militar şi loc 
de refugiu, în caz de nevoie. Ca realizări ulterioare, el voia ridi¬ 
carea creştinilor ortodoxi din Peninsula Balcanică, sub conducerea 
sa, şi la urmă, refacerea împărăţiei de răsărit peste care să stă¬ 
pânească aşa cum stăpâniseră odată înaintaşii săi. 

Anii 1684—1686 se duc în corespondenţe şi tratative diplo¬ 
matice, Şerban folosindu-se şi de rivalitatea dintre Poloni şi Aus¬ 
triaci, determinată de dorinţa stăpânirii ţărilor noastre. La 2 
Septemvrie 1686 este cucerită Buda, iar peste aproape un an, 
la 11 August 1687, armatele împăratului Leopold repurtează o 
nouă biruinţă, strălucită, la Mohâcs. Solicitat iarăşi, Şerban tri¬ 
mite un rol la Viena; i se răspunde în Februarie 1688, prin recu¬ 
noaşterea dinastiei sale ca ereditară în Ţara Românească, prin 
acordarea titlului de baron al imperiului pentru toată familia lui şi 
prin făgăduiala unui ajutor de 6000 de soldaţi în luptele cu Turcii. In 
schimb, se cere închinarea ţării şi un tribut anual de 75.000 de taleri. 

Şerban nu vrea încă să se lege definitiv; el caută, în acejaşi timp, 
sprijin la Ruşi, trimiţând la Moscova pe arhimandritul Isaia dela 
Muntele Athos. Pentru a-1 forţa să se pronunţe, Austriacii dau 
ordin atunci generalului Veterani, care se afla în Ardeal, să intre în 
Muntenia. Acesta coboară prin Banat, cucereşte Orşova şi pătrunde 
în ţară. La 24 August 1688 e la Cerneţi, apoi prin Craiova se 
îndreaptă spre Câmpulung. Şerban se angajează atunci să trimită 
o solid însemnată la Viena pentru a încheia actul de închinare şi 
în scelaşi timp se obligă a da lui Veterani provizii pentru între¬ 
ţinerea pe timpul iernii a 12 regimente, în valoare de 4200 de taleri 
lunar. Obţinând ceea ce doriseră, armatele imperiale trec munţii în¬ 
dărăt, în Ardeal, la 23 Septemvrie. Solia, alcătuită din 130 de per¬ 
soane, în frunte cu spătarul Iordache Cantacuzino, fratele dom¬ 
nului, porneşte la rândul ei spre Viena; Şerban însă nu mai apucă 
încheierea actului, de oarece, între timp, moare (9 Noemvrie 1688). 
S’a spus de-unii dintre contemporani că moartea Domnului—bol¬ 
nav încă din August — n’ar fi fost naturală, ci provocată de otravă 
şi că autorii acestei crime ar fi chiar fraţii săi, Constantin şi 
Mih ai, împreună cu nepotul său Constantin Brâncoveanu. Ce temeiu 
are învinuirea, e greu de spus; ni se pare însă puţin probabil ca 
binecredinciosul Brâncoveanu să fi luat parte la un asemenea act. 

Şerban Cantacuzino sprijinitor al culturii. Şerban Cantacuzino a 
pr eţuit cultura şi a sprijinit-o. El înlcmeiază la Bucureşti, în 1679, 
— deci încă dela începutul domniei — o şcoală de învăţătură supe¬ 
rioară, sau, cum se spunea atunci, o Academie , unde cursurile se 
făceau însă în limba greacă veche. Sediul era la Mănăstirea Sfântul 
Sava, în faţa Universităţii de azi, undee statuia lui Mihai Viteazul. 
Avea mai mulţi profesori, plătiţi cu salariul anual, dela vistierie; 
cunoaştem, pentru anii aceştia dela început, numele lui Ioan Comnen, 
în călugărie Ierotei, profesor de ştiinţele fizico-matematice. Se mai 
preda filosofia, teologia, gramatica, istoria şi limbile greacă şi latină. 
Elevii erau interni; o ştire din vremea lui Brâncoveanu ne arată că 
numărul lor atingea o sută cinzeci, uneori trecând şi de două sute. 

Şerban Cantacuzino s’a interesat şi de tipar. Exista în Bu¬ 
cureşti, chiar în primul său an de domnie, o tipografie înfiinţată 
«de iznoavă » de Mitropolitul Varlaam care adusese şi «dascăli 
de tipografie »; ea era aşezată în cuprinsul mitropoliei. In această 
tipografie, apare în 1678, lucrarea «Cheia înţelesului », tradusă 

din ruseşte şi cuprinzând «învăţături t> bisericeşti, cu « mărturii 
dentru Sfânta Scriptură ». Urmează în 1680, 1682 şi 1683, alte 
trei lucrări bisericeşti: Liturhia sfinţilor Vasile, Grigore şi Ioan, 
Evanghelia şi Apostolii, ultimile două fiind tipărite «den porunca 
şi cu toată cheltuiala prea luminatului şi prea înălţatului domn 
Io Şerban Cantacuzino. Tot aci se tipăreşte, în ultimul an al 
domniei, primele exemplare ieşind însă abia sub Brâncoveanu, 
vestita Biblie din 1688, cunoscută îndeobşte sub numele de Biblia 
lui Şerban (pentru detalii, a se vedea partea a doua a acestui volum). 

Relaţiile cu biserica din Ardeal. Ctitoriile. Şerban Cantacuzino 
n’a neglijat treburile bisericeşti nici în alte privinţe. El se intere¬ 
sează astfel de aproape de situaţia mitropolitului din Ardeal, 
Sava Brancovici , persecutat de Calvini — i se făcuse proces pentru 
o gestiune bănească — şi obţine un decret de întărire din partea 
principelui Mihail Apaffy (4 Octomvrie 1679). Prigonirile contra 
lui Sava nu încetează însă; trimis din nou în judecată, sub acu¬ 
zarea de imoralitate, el e condamnat, la 2 Iulie 1680, desbrăcat 
în biserică de odăjdiile arhiereşti, bătut cu vergi şi închis. Această 
«nemai pomenită barbarie» provoacă o violentă reacţie din 
partea lui Şerban care trimite vorbă lui Apaffy că, de ar trebui 
să cheltuiască şi 500.000 de taleri, tot nu se va lăsa până nu-1 va 
mazili. De teamă, Sava e eliberat; slăbit de suferinţele îndurate, 
el moare însă curând după aceea. Fratele său, Gheorghe, care fusese 
şi el arestat, izbuti să treacă peste munţi, în Ţara Românească 
şi rămase multă vreme la curtea domnească. Şerban îl întrebuinţa 
în legătură cu planurile de răscoală ale creştinilor din Balcani, 
în special pentru Sârbi, din al căror neam Brancovicii se trăgeau. 

Urmaşii lui Sava pe scaunul vlădicesc din Ardeal, un Iosif, 
apoi, acesta dispărând curând, un Ioasaf, fură întăriţi şi hiro¬ 
toniţi la Bucureşti; mitropolitul muntean, Teodosie, era el însuşi 
din Ardeal, anume din satul Veştem, de lângă Sibiu. 

Şerban s’a amestecat şi în treburile Patriarhiei din Constan- 
tinopol, contribuind esenţial la înlocuirea patriarhului Iacov prin 
Dionisie (Seroglanul), o rudă a Cantacuzinilor. 

Sub raportul ridicării de lăcaşuri bisericeşti, avem de men¬ 
ţionat o singură ctitorie: Cotrocenii, începută la 26 Mai stil vechi 
1679; «la care mănăstire — spune Şerban într’un hrisov — noi 
singuri am înfipt sapa la pământ şi cu mâna noastră jos în temelie 

cărămizi am pus pre chipul sveutei şi dumnezeeştei cruci » (vezi 
şi fig. 41*şi 42). In Aprilie, anul următor, Dosofteiu, patriarhul 
Ierusalimului, îi întăreşte toate posesiunile, drepturile şi scutirile 
dăruite de domn. Iar la 25 Octomvrie 1682, Şerban însuşi dă un 



Fig. 41. — Ţesătură bisericească Înfăţişând pe Şerban Cantacuzino, soţia sa Maria şi fiul lor 
Gbeorghe. Domnul şi doamna ţin pe mâini, după obiceiul stabilit in tablourile ctitoriceşti, o 
reproducere In miniatură a fundaţiei lor, mănăstirea Cotroceni. Inscripţiile sunt In limba greacă. 
(Muzeul de Artă Religioasă, Bucureşti). 


aşezământ pentru conducerea şi gospodărirea mănăstiriii, pe care 
o închină către întreaga obşte a Muntelui Athos (vezi şi fig. 43). 

Ni s’a păstrat o însemnare a reparaţiilor făcute în timpul 
domniei la palatul său din Curu-Ceşme, pe Bosfor, lângă Con- 
stantinopol. Examinarea detaliilor ne arată că era într’adevăr o 
aşezare «strălucită », aşa cum o califică autorul însemnării. Tot 
lui i se datoreşte şi construirea unui «frumos şi minunat pod * la 
Călugăreni; ştirea şi aprecierea o luăm din inscripţia crucii de 

piatră care şi astăzi se vede, în dreapta şoselei Bucureşti—Giurgiu 
aproape de locul unde se află podul. 



Fig. 42 .— Uşi dc lemn sculptate dela biserica mSuiiatirii Colroceni. 
In panourile superioare, stema Cantacuzinilor, vulturul bicefal. 

Familia. Şerban Cantacuzino a fost căsătorit de două ori: 
prima dată cu Maria, fiica vornicului Stroe Leurdeanu; după 



Fig. 43. — Pomelnicul mănăstirii Văleni, închinată mănăstirii Cotroceni. Primii pomeniţi sunt 
domnii * cei ce au miluit», având în frunte pe « Io Şărban Cantacuzino Voevod *. 

moartea ei, a luat pe Maria, fiica lui Ghencea Rustea vornicul. 
Cu aceasta a avut mai mulţi copii: un băiat Gheorghe, încă nevâr¬ 
stnic la moartea tatălui său, şi cinci fete: Elena , Maria , Smaranda , 
soţia lui Grigore Băleanu, (vezi mai sus, p. 158), Casandra, care s’a 
măritat în 1699 cu Dimitrie Cantemir, şi Bălaşa. Doamna Maria 
e ctitora Bisericii Doamnei din Bucureşti; în locul vechiului lăcaş 
de lemn, ea ridică unul de piatră în 1683. 

Mama lui Şerban, postelniceasa Elena, a mai trăit aproape un 
sfert de veac după năprasnica moarte a soţului ei. Tn Septemvrie 
1681, după ce-şi face testamentul, pleacă in călătorie lungă, la 
Sfântul Mormânt, însoţită de fiul ei Mihai şi de o impunătoare 
suită, numărând, între alţii, o sută de seimeni. Reîntoarsă cu bine 
în ţară, ea îşi sfârşeşte viaţa la 12 Martie 1687 şi e îngropată la 
mănăstirea Mărgineni, alături de soţul ei. 

Mormântul lui Şerban Cantacuzino se află la mănăstirea 
Cotroceni; lespedea de marmură care-1 acoperă dă data morţii: 
29 Octomvrie stil vechiu, şi vârsta celui răposat: 54 de ani. 

Gospodar, credincios, iubitor de artă fi 
de cultură, Constantin Brăncoveanu este 
una din figurile cele mai de seamă al» 
trecutului nostru. El simbolizează epoca> 
de strălucire a spiritului românesc. 

Constantin Brăncoveanu a avut una din domniile cele mai 
lungi din istoria Munteniei; numai Basarab întemeietorul şi 
Mircea cel Bătrân au stăpânit mai mult timp ţara. Nepot lui 
Şerban Cantacuzino, — mamă-sa, Stanca, era sora fostului domn 

— fruntaş între dregători — ajunsese vel logofăt — dispunând de- 
o avere însemnată şi deplin mulţumit cu situaţia sa, el nu voia 
tronul; a fost însă împins să-l primească de către ceilalţi boieri 
care-i preţuiau firea chibzuită, paşnică şi aleasă. Cronica ţării ne 
arată cum s’au petrecut lucrurile: « Logofete — i-au spus boierii 

— noi cu toţii pohtim să ne fii domn ». Brăncoveanu zise: «Dar 
ce aşi vrea eu cu Domnia? De vreme ce ca un Domn sânt la casa 
mea, nu-mi trebueşte să fiu; ear ei ziseră: Ne rugăm nu lăsa 
ţeara să intre alţi oameni, sau răi sau nebuni, să o strice, ci fii 1! 
Şi-l luară de mâni şi-l împingea de spate şi acolea fiind şi un ca- 
pegiu împărătesc pentru trebi împărăteşti, îl dusease şi pre el 
la Mitropolie; şi duseră caftan la capegi-başa al împăratului de 
au cetit molitvele de domnie şi au mers de i-au sărutat mâna* 
zicându-i: Mulţi ani!» (vezi fig. 44). 

Relaţiile cu Imperialii, cu Turcii şi cu Moldova. Delegaţia tri¬ 
misă de Şerban Cantacuzino la Viena (vezi mai sus, p. 163), so¬ 
seşte acolo la 10 Decemvrie 1688. Brăncoveanu li reînoise man¬ 
datul aşa încât, după discuţiuni care durează o lună şi ceva* 
se ajunge, la 30 Ianuarie 1689, la întocmirea diplomei imperiale 
prin care ţara se închina Imperialilor. Această închinare n’a de- 

Fig. 44. Constantin Brăncoveanu şi cci pnlru feciori ai săi, Constantin, Ştefan, Radu şi Matei, 
după o gravură In aramă posterioară morţii lor. 

venit însă fapt îndeplinit, deoarece nu s’a ajuns la realizarea 
condiţiei specificate în « Apendix-ul » cerut de Şerban Cantacu- 
zino, condiţie care prevedea că aplicarea celor convenite se va 
face numai atunci « când obştescul vrăjmaş de ajuns va fi înfrânt 
şi ne vom încredinţa că este într’atât ruşinat, încât să nu mai 
poată mai departe prăpădi şi pustii cu totul aceste mult asuprite 
ţări ». Nu era însă deloc acesta cazul. Turcii, dispunând de mari 
forţe militare, putea oricând trece Dunărea, iar Tătarii nu aşteptau 
decât un semn ca să năvălească şi să prade. Aşa încât Brânco- 
veanu a trebuit să facă abstracţie de cele convenite la Viena; 
altfel punea în primejdie nu numai scaunul său, dar însăşi exi¬ 
stenţa Statului. Aceasta însă nu l-a împiedecat să aibă faţă 
de Imperiali o atitudine înţelegătoare, să le facă servicii, să le 
procure informaţii. A căutat, cu alte cuvinte, să ducă o politică 
de echilibru, care, ţinând seamă în primul rând de realităţile şi 
interesele româneşti , să nu prejudicieze asupra posibilităţilor 
viitorului. 

Imperialii insă voiau să forţeze pe Brâncoveanu să li se în¬ 
chine, intre altele şi fiindcă aveau nevoie neapărată de provizii, 
in lungul lor război cu Turcii, provizii pe care Muntenia li le putea 
furniza. De aceea la începutul lui Noemvrie 1689, trupele lor 
intră în ţară, pe la Cerneţi; în Decemvrie, un alt detaşament, 
condus de generalul Heissler, coboară peste munţi, pe la Bran. 
Se cerea domnului întreţinerea, pe şapte luni, a 15.000 de soldaţi 
şi o contribuţie de 800.000 de florini, din care urma să se scadă 
preţul a 1500 de cai, ce trebuiau livraţi. Brâncoveanu fu silit să 
admită o mare parte a acestor cereri şi începu să le satisfacă ; 
în acelaşi timp, chemă însă în ajutor pe Tătari. Când aceştia so¬ 
siră, în Ianuarie 1690, Heissler trebui să treacă munţii îndărăt, 
la Braşov. Prezenţa trupelor austriace în imediata apropiere a 
hotarului era însă o permanentă ameninţare. De aceea, în vară, 
avu loc o expediţie împotriva lor. Turcii, împreună cu oastea 
munteană comandată de domn şi cu un corp de « curuţi », ostaşi 
unguri, comandaţi de pretendentul Emeric Tokoli (vezi mai sus, 
p. 160), scoborîră pe poteci, ocolind Branul, şi dădură peste 
Heissler, între Zărneşti şi Tohani. Ciocnirea, scurtă, se isprăvi 
printr’o izbândă deplină: Austriacii, sprijiniţi şi de Secui, fură 
sfărâmaţi, Heissler căzu prizonier (11 August 1690); printre cei 

rămaşi pe câmpul de luptă era şi un ginere al lui Şerban Canta- 
cuzino, Aga Constantin Bălăceanu, care fusese în delegaţie la 
Viena şi care, duşman al lui Brâncoveanu, ar fi voit pe tronul 
ţării pe cumnatul său, pe tânărul Gheorghe Cantacuzino. Tokolî 
fu încoronat Principe al Transilvaniei, în satul Cristian, lângă 
Sibiu. Se părea deci că toate scopurile expediţiei au fost atinse; 
bucuria nu ţinu mult însă, deoarece apropierea unei alte oştiri 
imperiale, condusă de marchizul de Baden, determină pe birui¬ 
torii dela Zărneşti să se retragă. Muntenia avu mult de suferit 
de pe urma «curuţilor » lui Tokoli, cari jefuiră fără milă şi fă¬ 
cură tot felul de excese; ei trebuiră în cele din urmă, să fie vâ¬ 
naţi de prin sate; comandantul lor, «craiul» de scurtă durată al' 
Ardealului, trecu, de nevoie, la Vidin. 

După 1690, Brâncoveanu n’a mai avut nicio luptă, cu nimeni.. 
Relaţiile lui cu Imperialii merg îmbunătăţindu-se; le procură 
ştiri asupra situaţiei dela Turci, le trimite, când poate, şi provizii.. 
La rândul lor, Imperialii, recunoscând aceste servicii, îi dau la 
30 Ianuarie 1695 titlul de «principe al Imperiului»; încă mai 
dinainte, pe când era boier, Brâncoveanu obţinuse atât cetăţenia 
transilvană, cât şi, la 19 Mai 1688, titlul de conte (vezi şi fig. 45- 
şi 46). Toate aceste urmau să-i servească mai ales în eventuali¬ 
tatea unui refugiu în Ardeal sau în Austria, refugiu pe care 
Domnul trăind în continuă grijă şi teamă de Turci, a căutat să 
şi-l pregătească din vreme. Aşa se explică şi moşiile pe care 
Brâncoveanu şi le cumpără peste munţi, precum şi depozitele de 
bani pe care şi le face la Veneţia. Luase toate măsurile ca să-şi 
asigure viaţa în cazul când va trebui să părăsească tronul şi ţara;, 
n’a putut scăpa însă de tragica soartă care-1 pândea. 

Faţă de Turci, Brâncoveanu şi-a împlinit obligaţiile la care- 
era ţinut. A furnizat « zahereaua » sau proviziile de tot felul ce- 
i se cereau, a dat nenumărate care cu boi pentru transportul lor,, 
a ajutat la repararea sau ridicarea cetăţilor — aşa de pildă, a 
Cladovei, pe malul drept al Dunării, în Serbia, a Benderului (1707),. 
a Giurgiului, Brăilei, Cetăţii Albe (1710), — a informat repede şi 
precis pe Sultan asupra împrejurărilor din ţările creştine. Ca. 
să-şi poată împlini această ultimă obligaţie, dispunea de o reţea 
întreagă de informatori, secretari, agenţi, negustori, la Sibiu, la 
Viena, la Veneţia, chiar şi la Moscova; mulţi dintre ei erau străini- 

Fig. 45. Scrisoare a împăratului Iosel către Constantin Brăncoveanu, din 27 Iulie 1709. 
Iscălitura e autografă. (Colecţia Bibescu, Mogoşoaia). 

Bine înţeles, haraciul a fost plătit regulat. De asemenea daru¬ 
rile, numeroase şi însemnate, la toţi meghistanii dela Poartă 
precum şi la toţi dregătorii cari veneau cu vreo însărcinare în 
ţară. Se poate spune că niciun alt domn nu a dat Turcilor sume 
atât de mari ca Brâncoveanu; bogăţia şi « culanţa » lui ajunseseră 



Fig. 4G. — Adresa scrisorii din 27 Iulie 1709, adresată de Inlpuratul Iosef, « IIu- 
strisinriului Principe, Constantin Bruncoveanu, Voivodul Valahiei Transalpine *. 
(Colecţia Bibescu, Mogoşoaia). 


aşa de vestite, încât se întreceau, la Stambul, care mai de care 
să aibă de aface cu stăpânitorul Valahiei, cu « altân beg », prin¬ 
cipele aurului, cum i se mai spunea. 

Graţie banilor — dar nu mai puţin şi serviciilor aduse, —izbu¬ 
teşte să-şi reînnoiască mereu domnia; în 1699 o capătă chiar pe viaţă. 

In acest an se încheie şi îndelungatul război dintre Turci şi 
Imperiali, început prin asediul Vienei de către vizirul Kara Mu- 

stafa, în 1683. Strălucita biruinţă dela Zenta, în 1697, câştigată 
de Principele Eugeniu de Savoia face pe Sultan să înceapă tra¬ 
tativele care se încheie prin pacea dela Karlovitz (1699). Un¬ 
garia şi Ardealul revin, prin această pace, Imperialilor, Turcii 
rămânând, la nord de Dunăre, numai cu Banatul Timişoarei. 
Brâncoveanu calculase bine păstrând raporturi bune cu cei dintâi: 
armatele lor sunt acuma din nou la hotarele ţării. 

Cu domnul Moldovei, Constantin Cantemir (1685—1693) şi 
cu sfătuitorii acestuia, Cupăreştii sau Ruseteştii, Brâncoveanu a 
avut relaţii încordate. Bogatul şi mândrul voevod muntean con¬ 
sidera pe Cantemir ca fiind om de rând; acesta, pe drept cuvânt, 
era iritat de pretenţiile vecinului. Rezultatul e că fiecare caută 
să sape la Poartă pe celălalt. Cantemir primeşte la sine pe câţiva 
boieri munteni nemulţumiţi, în frunte cu Staicu paharnicul din 
Merişani şi cu Preda Prooroceanul, şi-i trimite la Stambul ca să 
pârască pe Brâncoveanu. Dar relaţiile şi mai ales argumentele — 
sunătoare — ale acestuia din urmă sunt mai puternice şi pribegii, 
puşi «în fiară şi în câtuşi », sunt predaţi domnului lor spre judecată. 
Ea se face, cu toate formele, la Bucureşti şi, în urma sentinţei, 
Staicu e spânzurat în marginea oraşului, la «târgul de afară », în 
zi de bâlci, să-l vază toată lumea, Preda primeşte aceeaşi pedeapsă, 
la Ruşii de Vede, iar ceilalţi sunt băgaţi la ocnă (1693). 

Ostilitatea faţă de Constantin Cantemir se resfrânge şi asupra 
feciorilor acestuia, asupra lui Dimitrie, a cărui primă domnie nu 
e recunoscută de Sultan tocmai în urma intervenţiilor lui Brân¬ 
coveanu, şi asupra lui Antioh. Abia când acesta din urmă va lua 
pentru a doua oară domnia, în 1705, va interveni o împăcare, 
precedată, de altfel de o împăcare şi chiar o încuscrire cu Ior- 
dache Ruset (vezi mai jos, p. 214). Ea nu va fi însă completă, 
nici definitivă; în 1711, când domneşte iarăşi Dimitrie, relaţiile 
sunt din nou încordate. 

Brâncoveanu a căutat, după moartea lui Constantin Cantemir, 
să aibă în Moldova un domn al său, care să-i împărătăşească gân¬ 
durile şi să-i urmeze indicaţiile. De aceea el sprijină pe Constantin 
Duca, pe care şi-l face şi ginere, de aceea este apoi pentru Mihai 
Racoviţă care-i venea şi rudă de altfel, fiindu-i văr al doilea. 

După confirmarea pe viaţă a domniei, obţinută în 1699, ar fi 
trebuit ca să nu mai existe nicio grije din partea Turcilor. Totuşi 

nu fu aşa. Brâncoveanu avea şi duşmani la Stambul, intre 
alţii pe marele dragoman Alexandru Mavrocordat Exaporitul, 
care dorea să facă pe fiul său Nicolae domn în Ţara Româ¬ 
nească. Tocmai din cauza puterii pe care o avea şi a influenţei 
de care se bucura, căutase Brâncoveanu să-şi apropie pe acest 
megbistan al Porţii; de aceea se încuscrise cu el, una din fiicele 
sale, Ilinca , devenind soţia unui alt fiu al Exaporitului, anume 
Searlat. Nunta avusese loc în Februarie 1698; zestrea era consi¬ 
derabilă: 100 de pungi bani, 200 de pungi giuvaeruri şi moşii. Din 
nefericire, după un an şi jumătate, Searlat, îmbolnăvindu-se, 
muri (7 August 1699); legăturile între cele două familii se rupseră 
şi Alexandru Mavrocordat începu să lucreze contra domnului. 
In primăvara anului 1703, vizir fiind Rami-Mebmed, numit 
de curând, Brâncoveanu fu chemat deci la Poartă «să sărute 
poala împărătească». O asemenea chemare era întotdeauna cu 
primejdia tronului, ba chiar şi a vieţii. Mulţumită însă stăruin¬ 
ţelor prietenilor săi dela Stambul, mulţumită mai ales numeroa¬ 
selor pungi de bani şi darurilor pe care le împarte, Brâncoveanu 
nu pate nimic de data aceasta; precedat de o delegaţie de mari 
boieri care arată Turcilor că ţara e mulţumită, şi însoţit de un 
strălucit alai, ajunge el la Adrianopol. Aci, după o aşteptare de 
o săptămână, vede pe vizir care-i cere să sporească haraciul 
cu 240 de pungi; neavând încotro, Brâncoveanu acceptă, obţi¬ 
nând numai suprimarea, în schimbul acestui adaos, a tuturor 
«angariilor, mâncăturilor, mucarerurilor, huzmeturilor, bumbaşi- 
rilor cu porunci », adică a tuturor prestaţiilor extraordinare. Primit 
apoi în audienţă de sultan care-i spune «să chivernisească... 
ţara... bine, precum şi până acuma », el poate, în sfârşit să se 
întoarcă în ţară, fericit că a scăpat nevătămat din această încer¬ 
care. 

Urmează o epocă liniştită, de belşug, cea mai frumosaă epocă 
din domnia lui Brâncoveanu. Voevodul, înconjurat de o familie 
numeroasă, clădeşte palate, biserici şi mănăstiri, încurajează arta, 
sprijină pe cărturari, duce o viaţă plăcută, în strălucire şi lux. 

Epoca aceasta fericită ţine până în 1711 când izbucneşte răz¬ 
boiul dintre Ruşi şi Turci. Armatele celor dintâi conduse de Ţarul 
Petru cel Mare trec în Moldova unde Dimitrie Cantemir li se ală¬ 
tură numaidecât. Brâncoveanu, solicitat şi el, stă în rezervă: era 

prima expediţie a Ruşilor în părţile noastre, rezultatul nu se 
putea prevede cu certitudine, deşi succesele de până atunci ale 
ţarului, în special biruinţa dela Pultava asupra unui mare con¬ 
ducător de oşti cum era Carol al XH-lea , regele Suediei, îndrep¬ 
tăţeau toate speranţele. Pe de altă parte, domnul avea şi o înde¬ 
lungată experienţă în ce priveşte cealaltă putere creştină. De 
aceea, prudent, îşi aşează tabăra într’un punct bine ales, în «gura 
Urlaţilor » la Albeşti, de unde putea, eventual, să apuce şi spre 
Ardeal, apoi se întoarce la Târgovişte, hotărît, cum arată cronica, 
«să păzească ţara fără primejdie, de către amândouă părţile, 
adică şi de către Turci şi de către Muscali ». 

Se întâmplă însă că un boier al său, care-i era şi rudă, spă¬ 
tarul Toma Cantacuzino, trecu, fără ordin, cu o parte din călărime 
la Ruşi şi le ajută să cucerească Brăila. Cu tot acest succes iniţial, 
războiul sfârşi rău pentru ţar: înconjurat de forţe superioare, 
lipsit de provizii, după o luptă de câteva zile, la Stănileşti, Petru 
cel Mare trebui să ceară pacea şi fu bucuros s’o obţie. Turcii înce¬ 
pură, din acest moment, să bănuiască pe domn de necredinţă; 
nu-şi puteau închipui ca săptarul Toma Cantacuzino să fi plecat 
dacă nu fără voia, măcar fără ştirea lui Brâncoveanu. Se adăo- 
gară apoi intrigile duşmanilor şi printre aceştia erau chiar boieri 
din apropierea tronului, mai mult chiar — din nefericire — rude 
de ale sale, ca stolnicul Constantin Cantacuzino. Acesta frate cu 
fostul domn Şerban Cantacuzino, având el însuşi un fiu Ştefan 
pe care l-ar fi vrut pe tron, dispunând apoi de numeroase şi în¬ 
semnate legături atât la Poartă cât şi în Ardeal, vedea cu părere 
de rău cum, prin întărirea casei nepotului său Brâncoveanu, se 
îndepărtează tot mai mult posibilitatea realizării dorinţei sale. 
Se imputa domnului că întreţine relaţii secrete cu puterile cre¬ 
ştine, comunicându-le acestora ştiri care dăunează Porţii, că stă 
mai mult la Târgovişte, spre a putea fugi la nevoie peste munţi, 
unde şi-a cumpărat moşii, că a depus, tot în vederea unei asemene 
fugi, bani la Yiena şi la Veneţia, ţara fiind strivită de dări, în 
sfârşit, că a bătut în Ardeal medalii de aur cu chipul său, ceea ce 
e un semn de independenţă (de fapt le bătuse spre a sărbători împli¬ 
nirea a 60 de ani care se apropia, căzând la 15/26 August 1714). 
Turcii erau bucuroşi să pună mâna pe marile averi ale lui Brân¬ 
coveanu; se folosiră deci de gestul necugetat al lui Toma Can- 

tacuzino, reţinură şi o parte din pârile trimise de duşmani şi 
hotărîră să-l mazilească. La 14 Aprilie 1714, în preajma Paştilor, 
sosi la Bucureşti un trimis al sultanului, capugi başa Mustafa-aga; 
Domnul, nebănuind nimic, îl primi a doua zi în divan, când deodată 
văzu că i se pune pe umăr năframa de mătase neagră a maziliei. 
O împotrivire nici nu se încercă măcar; boierii şi orăşenii, ame¬ 
ninţaţi că vor năvăli Tătarii, nu se mişcară. Peste alte două zile 
era numit domn Ştefan Cantacuzino, feciorul Stolnicului; scopul 
urmărit de acesta din urmă se împlini deci. Mazilul, însoţit de 
întreaga sa familie porni spre Stambul; aci, el fu închis la Edicule, 
unde stătuse şi Vasile Lupu. Urmă apoi după obiceiul nenorocit 
de care am mai amintit, tortura, spre a-1 face să-şi declare întreaga 
avere. Banii, giuvaerurile, hainele şi lucrurile de preţ se confis¬ 
cam şi fură vândute la mezat (vezi fig. 47). într’o casetă a Doamnei 
se găsiră podoabe de o jumătate milion de taleri — o sumă uriaşă 
pentru acea vreme — precum şi un inej « cum nu se mai văzuse altul 
la Poartă ». Zdrobit de chinuri, dădu nenorocitul şi înscrisul celor 
400.000 de lei pe care-i avea depuşi la Veneţia. Se părea că lu¬ 
crurile se vor opri aci; Brâncoveanu ar fi scris chiar în Ardeal 
să i se păstreze neatinse bunurile de acolo şi avea nădejde că va 
fi eliberat. Pârile duşmanilor însă şi setea de sânge a cruntului 
vizir Gin Aii paşa fură mai puternice. Se hotărî deci pieirea «hai¬ 
nului », — cât de nedrept sună acest cuvânt — a celor patru feciori 
şj a sfetnicului său. de încredere, «sluga (sa) cea bună şi dreaptă» 
bătrânul clucer Ienache Văcărescu. în ziua de 15/26 August, de 
Sfânta Maria, când împlinise 60 de ani, voevodul şi ai săi fură 
porniţi, în picioarele goale şi în cămăşi, la locul de osândă, 
în prezenţa Sultanului, a Vizirului, a Corpului diplomatic străin, 
avu loc execuţia: întâi căzu capul lui Văcărescu, apoi, pe 
rând, capetele celor patru feciori, la urmă, după ce văzuse toată 
grozăvia, capul lui Brâncoveanu însuşi. Trupurile fură expuse 
până seara, la poarta cea mare a seraiului, apoi aruncate în Bosfor. 
De aci le luară câţiva creştini şi le îngropam în mănăstirea din 
insula Chalke, în Marea de Marmara. Mai târziu, rămăşiţele pă¬ 
mânteşti ale voevodului fură aduse în ţară şi îngropate în biserica 
Sfântul Gheorghe Nou din Bucureşti, ctitoria sa. Deasupra mor¬ 
mântului, nefericita soţie şi mamă, doamna Marica, aşeză o can¬ 
delă cu următoarea inscripţie: « Această candelă ce s’au dat 

la sfeti Gheorghe cel Nou luminează unde odihnesc oasele feri¬ 
citului Domn Io Costandin Brâncoveanu Basarab Voevod şi 
iaste făcută de Doamna Măriei Sale Măria, carea 
şi Măria Sa nădăjdueşte în Domnul iarăşi aicea 
să i se odihnească oasele; Iulie în 12 zile, leat 
7228 » (1720) (vezi fig. 48). 

Activitatea culturală. Tiparul. Dintre voevozii 
Ţării Româneşti, niciunul n’a preţuit şi sprijinit 
cultura ca Brâncoveanu. El însuşi om cu carte, 
nepot al învăţatului stolnic Constantin Canta- 
cuzino care i-a fost tutore, a continuat mişca¬ 
rea culturală începută de Şerban Cantacuzino, 
şi a amplificat-o. în vremea lui, se tipăresc 
zeci de cărţi, nu numai bisericeşti, dar şi de 
altă natură, nu numai pentru nevoile noastre, 
dar şi pentru lumea greacă şi orientală. La un 
moment dat, în 1701, funcţionează simultan 
trei tipografii: la Bucureşti, la Snagov şi la 
Buzău (vezi fig. 49). Domnul e înconjurat de 
cărturari, clerici şi mireni; i se dedică nume¬ 
roase lucrări; numărul şcoalelor sporeşte; o vie 
activitate culturală domneşte în timpul stăpâ¬ 
nirii lui (vezi şi fig. 50). 

Dintre personalităţile care militează în a- 
ceastă direcţie trebuiesc pomeniţi în primul 
rând stolnicul Constantin Cantacuzino, (vezi fig. 

51), mitropolitul Antim Ivireanu, episcopul Mi- 
trofan al Buzăului, cronicarii Radu Popescu şi 
Radu Greceanu. Expunerea vieţii şi activităţii 
lor o vom da la capitolele despre istoriografia 
şi tiparul muntean (vezi partea a doua a ace¬ 
stui volum). 

Şcoala superioară înfiinţată de Şerban Canta¬ 
cuzino îşi continuă cursurile şi capătă începând 
dela 1 Septemvrie 1707, un statut precis. Dom¬ 
nul clădise un local nou, la mănăstirea Sfântul 
Sava; se hotărăşte acum că vor fi trei dascăli, cu salariu anual, 
care vor preda: logica, retorica, fizica, astronomia, psihologia 

Fig. 48. — Candela de deasupra mormântului lui Constantin Bruncoveanu, pusă 
de doamna Marica. Inscripţia e în româneşte. Stil caracteristic brâncovenesr. 

(« despre suflet»), metafizica, gramatica, ortografia; se a or face 
lecturi din Xenofon, Plutarh şi Tucidide; din cuvântările lui 

Fig. 50. — însemnare autografă a lui Constantin Brâncoveanu, Înainte de a ajunge domn, 
pe un manuscris (dela rândul 3 In jos): « A lu Costandin Brâncoveanul vel logofăt, leat 7195 
(1687), Fevruarie 5. Dar dela dumnealui Costandin Cantacuzino biv vel stolnic». (Academia 

Română. Manuscrise). 

Isocrat, Demostene şi ale Sfântului Grigore din Nazianz; din 
cântecele lui Pindar, fabulele lui Esop, tragediile lui Sofocle şi 
Euripid; din cugetările lui Caton şi Pitagoi'a; bineînţeles se va 
citi din Evanghelie şi din Faptele Apostolilor, « până la sfârşit». 
Nu vor lipsi exerciţiile practice, în scris, la gramatică, dându-se 
atenţie şi ortografiei; temele vor fi corectate; se vor face şi dialoguri, 
în contradictor. Cursurile vor avea loc numai cinci zile pe săptămâ¬ 
nă, Joia şi Duminecă fiind pentru « vacanţa şi odihna învăţăceilor ». 

Alături de această şcoală superioară, mai erau şi altele, mai 
modeste. La Sfântul^ Gheorghe vechi era o şcoală de slovenie unde 



Fig. 51. —Autograf al lui Constantin Cantacuzino: * Ex lib(ris) Constantini Cantacuzeni ►. 
(Academia Română, Manuscrise). 


se pregăteau logofeţii cari scriau hrisoavele în limba slavă — din 
ce în ce mai puţine de altfel — şi traduceau pe cele vechi, înfă¬ 
ţişate în divan, la judecăţi. Mihai Cantacuzino înfiinţează şi el 
o asemenea şcoală — prevăzând însă pe deasupra, şi un curs de 
muzică bisericească — la mănăstirea Colţea, ctitoria sa. Un do¬ 
cument am 17 Aprilie 1708, dat de Mihai Racoviţă, domnul Mol¬ 
dovei, vorbeşte de această nouă creaţie, «unde cei ce poftescu 
a nu-şi pierde în zadar vreamea tinereţilor, în dar vistierul în¬ 
văţăturii să poată să câştige»; el aminteşte şi de existenţa spi¬ 
talului de acolo, «lăcaş dumnezeesc, vrednic de laudă ». 

Ctitoriile. Constantin Brâncoveanu a fost un mare credincios. 
Cronica îl arată ca pe un domn «creştin şi pravoslavnic, cu dra¬ 
goste şi cu râvnă creştinească şi fierbinte »: nu e deloc o exagerare. 
Acest puternic sentiment l-a călăuzit întreaga sa viaţă şi i-a fost 
sprijinul cel mai tare în ceasul crâncen al morţii. 

Numeroasele lăcaşuri dumnezeeşti pe care le ridică, le reface, 
le’înzestrează pe întreg cuprinsul ţării şi în afara hotarelor ei sunt 

I'ig. 52.— Biserica mănâslirii Hurezi; este reprezentativă sub leale raporturile pentru lăca¬ 
şurile brâncovcncşli. 

manifestări concrete ale credinţei sale. încă pe când era boier, 
înalţă el două biserici pe proprietăţile lui: una la Potlogi, în Dâm- 
boviţa, isprăvită în Septemvrie 1683, alta la Mogoşoaia , lângă 
Bucureşti, isprăvită în ziua de 20/30 Septemvrie 1688, aşa dar 
cu puţin înainte de a fi ales domn. Scurt timp după ce se suie pe 
scaun, în vara celui de al doilea an de stăpânire (1690) încep 
lucrările mănăstirii Hurezi , (Vâlcea) punându-se temeliile. Acest 
lăcaş e cea mai de seamă ctitorie a lui Brâncoveanu (vezi fig. 52 
şi 53); construcţia lui, cu modificările aduse ulterior, cu zugrăvelile, 
cu cu adaosele, cu diferitele paraclise, ţine până în 1705 (vezi 
fig. 54—59); esenţialul era gata însă la 18/28 Septemvrie 1697 
când domnul, vizitând mănăstirea, o găsi «grijită de tot»; 
ispravnic a fost mai întâi Pârvul Cantacuzino stolnicul, apoi, 
după moartea acestuia (1692), Cernica Ştirbei, biv vel armaş. 
Pe peretele ctitorilor, e întreaga familie a lui Brâncoveanu şi 
înaintaşii săi, atât dinspre tată cât şi dinspre mamă; chipurile 
sunt zugrăvite cu o deosebită pricepere; se poate spune că e una 
din frescele cele mai reuşite din întreaga noastră pictură bise¬ 
ricească (veii fig. 60 şi 61). Tot în Vâlcea, ridică credinciosul 
domn o nouă biserică, de piatră, în locul celei vechi, de lemn,, 
la mănăstirea Mamul \ începută în 1695, ea e gata la 1/11 August 
1696. 

La Brânccveni, locul său de baştină, vechiul lăcaş este de 
asemenea înlocuit printr’unul nou; acesta se face în 1699, între 
9/19 Iunie şi 5/15 August. Bucureştii se bucură, sub raportul cti¬ 
toriilor, de o deosebită grijă: trei mănăstiri, Sfântul Gheorghe Nou> 
Sfântul Ioan Grecesc ■—pe locul unde e azi Casa de Depuneri — 
şi Sfântul Sava avură bisericile, neîncăpătoare sau întunecoase, 
înlocuite prin altele, de proporţii mai mari şi frumos lucrate (vezi 
fig. 62). La Sfântul Gheorghe Nou, unde aveau să i se odihnească 
oasele, sfinţirea se făcu în 1707 de către patriarhul Ierusalimului 
şi de o serie întreagă de ierarhi răsăriteni; biserica dela Sfântul 
Ioan, vestită prin vindecările minunate .« de grele boale » fu înlo¬ 
cuită în 1703, lăcaşul isprăvindu-se la 10/21 Iunie; nu ştim precis 
când se ridică noua zidire dela Sfântul Sava; în orice caz, ea era 
gata însă înainte de 1 Septemvrie 1707. 

împreună Cu unchiul său Mihai Cantacuzino, făcu Brânco¬ 
veanu între 1691 şi 1697 o puternică mănăstire, la Râmnicul 

Fig. 53.— Pisania bisericii Hurezi. Un cadiu splendid sculptat o lnconjuiă. Deasupra aşii, 
stema Ţ&rii Româneşti şi stema Cantacuzinilor, din cari se trfigea, după mamă, Brâncoveann. 

Sărat. înconjurată de ziduri înalte de 8 metri, prevăzute Ia colţuri 
şi pe două din laturi cu turnuri pătrate sau octogonale, ea era şi 
un loc de «apărare » şi «multă scăpare » pentru populaţia de 
primprejur (vezi fig. 63 şi 64). 

In afara hotarelor, credinţa şi dărnicia domnului ridicară 
biserici noi la Făgăraş (1698, între 17/27 Iunie şi Septemvrie), 
la Ocna Sibiului (1701), la Ismail (1698), şi la Galata (1698). 



Fig. 54. — O parte din chilii şi intrarea la arhondaricul m&n&stirii Hurezi. 


Dar în afară de lăcaşurile zidite în întregime, mai sunt o sumă 
altele care se făcură îmbunătăţiri, adaose sau prefaceri. Pe 
când era mare spătar, în 1683, repară Bistriţa , ctitoria Craiove- 
ştilor, rudele sale dinspre tată; pisania spune: « multe au înfru¬ 
museţat şi den nou au făcut la această dumnezăiască şi sfântă 
casă ». In 1695, «au mers la mănăstirea De un Lemn — pove¬ 
steşte cronica — şi de acolo la mănăstirea Argeşului , pre care 
sfinte mănăstiri le-au mai adaos măria sa şi le-au întărit cu mile 
şi cu podoabe scumpe de biserică ». Târgoviştei, ca şi Bucureştilor, 
i se acordă o atenţie deosebită. Trei biserici fură reparate: în 1698, 
Biserica Domnească , înoindu-i-se zugrăveala şi punându-i-se par- 

doseală nouă, precum şi Biserica Sf. Dumitru, iar în 1708, însăşi 
Mitropolia. Pisania, păstrată fragmentar, dă ca dată a sfârşitului 



Fig. 55. — Foişorul arhondaricului mănăstirii Hurezi. Fierarc slâlp de piatră e sculptat alLfel. 
Totul dă o impresie de eleganţă şi graţie. 

lucrărilor, pentru acest din urmă lăcaş, 27 August stil vechi. 
Biserica mănăstirii Dealul fu învelită cu «table de aramă» şi 
înfrumuseţată « pre din lăuntru cu zugrăvele şi cu alte odoară » 



Fig. 56. — Detalii la scara de piatră ce duce la foişorul arhondaricului mănăstirii Hurezi. 

(1713). Menţionăm, în sfârşit, că pomelnicul schitului din Sâm¬ 
băta de Sus (Făgăraş) cuprinde, printre ctitori, şi pe domn cu 
familia lui; cum însă înaintea acestuia, mai sunt trecute alte 
trei nume: « Nicolae, Mariia, Manolache », rezultă sau că voievodul 
a ajutat numai la întemeierea schitului, cea mai mare parte a 
cheltuielii fiind suportată de cei ce îl preced în pomelnic, sau că el 
a înlocuit vechiul lăcaş, $1 acestora, cu anul nou (înainte de 1701). 



Fig. 57. — Vedere din foişorul arhondaricului spre chiliile mănăstirii Hurezi. 


Soţia lui Brâncoveanu, Doamna Marica, adaose partea ei de 
ctitorii. Ea făcu în 1696—1699, Bolniţa dela Hurezi; în acelaşi 
timp, restaură vechea biserică a schitului de călugăriţe Viforâta, 
de lângă Târgovişte, lărgindu-i ferestrele, zugrăvind-o şi adăo- 
gându-i chilii şi o clopotniţă. Urmă, în 1702, la Bucureşti, zidirea 
Bisericii dintr'o zi , în locul celei vechi, de lemn, iar în 1706, refa¬ 
cerea, din temelie, a bisericii mănăstirii de călugăriţe dela Sur- 
patele ; pisania, caracterizând noua construcţie drept «frumoasă 
şi iscusită », arată că lucrările s’au isprăvit la 1/12 August. 

Rudele familiei domneşti se întrec şi ele în a ridica numeroase 
şi frumoase lăcaşuri dumnezeeşti. In frunte sunt Cantacuzinii. 
Mihail spătarul, — om umblat şi cult, cu deosebită râvnă pentru 

geografie şi arhitectură, — în afară de partea pe care o ia la zidirea 
mănăstirii din Râmnicul-Sărat, înalţă şi mănăstirea Sinaii, nu- 



Fig. 58. — Paraclisul mănăstirii Hurezi, având hramul naşterii Maicii Domnului, Înălţat de 

Brâncoveanu în 1697 (7205). 

Fig. 59. — Schitul Sfinţii Apostoli, înălţat cu ajutor dela Constantin Brâncoveanu de arhiman¬ 
dritul Ioan în 1698 şi isprăvit de zugrăvit la G/17 Iulie 1700. Ţine de mănăstirea Hurezi şi se 

află în pădurea vecină. 

mită astfel după muntele Sinai şi în amintirea călătoriei făcute 
acolo, apoi mănăstirea Colţea din Bucureşti (1701—1702) cu o 
biserică şi trei paraclise, adăogându-i ulterior (1703—1707) şi 
un spital cu 24 de paturi, spiţerie, şcoală, odăi pentru dascăli 
precum şi alte ecarete. Tot lui i se datoreşte schitul Titireciu din 
Ocnele Mari, biserica Fundeni Gherasi , terminată la 1/11 Mai 
1699 şi împodobită cu delicate stucaturi exterioare, precum şi o 
serie de biserici de piatră în satele de pe moşiile lui. 



Fig. 60. — Constantin Brâncoveanu, doamna Marica şi copiii Jor. Frescă'Jn^biserica mănăstirii 

Hurezi. 


Toma Cantacuzino spătarul, cel care a trecut de partea Ruşilor 
în 1711, începe o mănăstire la Poiana , în Prahova, în faţa Câm- 
pinii; nu apucă să ridice însă decât biserica, şi trebuie să ia calea 
pribegiei, în urma înfrângerii dela Stănileşti. Pană Negoescu, 
cumnatul domnului, şi soţia sa Safta sunt ctitorii Bisericii lenei 
din Bucureşti; lăcaşul s’a isprăvit însă târziu, după moartea lui 
Pană, la 1/12 August 1724. 

Dintre celelalte biserici şi mănăstiri, ridicate în vremea lui 
Brâncoveanu de către boieri, clerici sau simpli orăşeni şi săteni, 
merită să fie pomenite Biserica Antim din Bucureşti, ctitoria 

mitropolitului cu acest nume, terminată în 1715, sub Ştefan Can- 
tacuzino, Biserica Brezoianu, clădită de doi mari boieri, clucerul 
Mărăcineanu şi vistierul Bujoreanu, pe locul marelui vornic Pă- 



Fiff. 6t, — Frescă dela Hurezi» 

traşco Brezoianu, şi terminată în Octomvrie 1710; în sfârşit 
Biserica lui Ştefan cel Mare , din Râmnicul Sărat , refăcută « den 
ferestri în sus » de către «vecinătate » adică de poporeni, ajutând 
« cine cu ce s’au îndurat» (1704). 

Ar fi prea lung să înşirăm toate donaţiile şi întăririle pe care 
le-a făcut Brâncoveanu mănăstirilor din ţară şi de peste hotare. 



Fig. 62. — Biserica mănăstirii Sf. Ioan grecesc, din Bucureşti. A fost dărâmată prin 1895, pe 
Jocul ei ridicându-se Casa de Depuneri. 


E deajuns să spunem că mda sa s’a revărsat din belşug asupra 
lor şi că n’au fost uitate nici vechile ctitorii ale înaintaşilor, 
nici lăcaşurile din Ardeal, — între care şi biserica reformată din 
Făgăraş care primeşte 400 de florini, pentru a fi reconstruită — 
nici acelea dela Athos, Constantinopol, Halchi, Ierusalim, Muntele 
Sinai, Alexandria şi, în genere, din întreg orientul creştin. Cărţi 
bisericeşti, odăjdii şi odoare, pomenind numele sau uneori având 
chiar reprezentat chipul generosului voievod se întâlnesc până 
astăzi în număr apreciabil în aceste locuri (vezi şi fig. 64—66). 

Brâncoveanu şi biserica din Ardeal. In timpul lui Brâncoveanu 
se produce «unirea » unei părţi a bisericii româneşti din Ardeal 

îs» 

Fig. 63, Intrarea tu biserica mănăstirii din Râmnicul Sărat. Deasupra uşii, pisania şi stema 
Cantacuzinilor, vulturul bicefal. 

cu Roma,, unire acceptată de clerul ortodox numai pentru a ieşi 
din situaţia de inferioritate socială şi economică în care se afla 
(vezi mai jos, p. 373). Ca domn pravoslovnic, apărător al orto¬ 
doxiei şi legat de ţinuturile de peste munţi atât prin proprietăţile 
pe care le avea acolo cât şi prin ctitoriile şi daniile făcute, Brân- 
coveanu a căutat, cât i-a stat în putinţă, să împiedice această 
desbinare. Astfel, la hirotonisirea lui Atanasie (1 Fevruarie 1698) 
i s’a cerut acestui nou ierarh să iscălească normele şi instrucţiunile 
date de patriarhul Ierusalimului, prezent şi el la solemnitate, şi 
să-şi ia angajamentul că va păzi «neschimbat» în eparhia sa 



Fig. 64. — Postament de jilţ arhieresc dela Râmnicul SSrat; se pare că provine din mănăstirea 
ridicată de Brâncoveanu şi Mihai Cantacuzino. Inscripţia dă numele ispravnicului: Mihail igu- 
menul Cozianul, şi data: 1712. (Muzeul de Artă religioasă din Bucureşti). 


<< tocmelile » adică rânduielile scaunului Ungrovlahiei. Atanasie 
s’a supus, dar, întors acasă, n’a împiedecat acţiunea pentru 
unire. Chiar după ce apăruse, în acest sens, manifestul protopo¬ 
pilor şi, drept urmare, prima diplomă leopoldină (16 Fevruarie 
1699), Brâncoveanu tot spera să mai poată reţine pe Atanasie; 
aşa se explică donaţia moşiei Merişani din Argeş pe care o face 
el «mitropoliei» din Alba Iulia, la 15/26 Iunie 1700; mai înainte 
îi dăruise şi «un rând de odăjdi vlădiceşti». Totul e însă în zadăr; 
unirea se perfectează şi Atanasie e hirotonisit din nou episcop, 
la Viena (25 Martie 1701). 

Dacă Brâncoveanu n’a reacţionat mai puternic în urma acestui 
fapt, explicaţia stă în împrejurările politice ale vremii, în aceea 
că Austria, după un şir întreg de biruinţe asupra Turcilor şi după 
tratatul dela Karlovitz, era în plină ascendenţă; o stricare a rela¬ 
ţiilor putea fi deci deadreptul primejdioasă. De aceea, domnul s’a 

mărginit numai în a lăuda pe Braşovenii cari nu primiseră unirea 

şi în a lăsa pe mitropo¬ 
litul Ţării Româneşti să-l 
afurisească pe Atanasie. 

Construcţiile laice. Pe 
lângă religiozitate, o altă 
trăsătură caracteristică a 
lui Brâncoveanu a fost 
simţul gospodăresc. El i-a 
dat putinţă să chiverni¬ 
sească ţara cu pricepere, 
timp de un sfert de veac, 
împlinind întotdeauna ce¬ 
rerile nesfârşite ale Tur¬ 
cilor, în bani, zaherea, 
salahori şi mijloace de 
transport, dar găsind, în 
acelaşi timp, chipul să 
facă şi diferite îmbună¬ 
tăţiri reşedinţelor dom¬ 
neşti şi altor oraşe. Nu 
s’a uitat nici pre sine, ri¬ 
dicând aşezări frumoase 
pe moşiile sale şi sporin- 
du-şi necontenit averea, 
atât cea mişcătoare cât 
şi cea nemişcătoare. De 
altfel, pentru întreaga 
ţară, domnia îndelungată 
a Iui Brâncoveanu în¬ 
seamnă o perioadă de spor 
material, după cum în¬ 
seamnă şi una de înflorire 
artistică, de lux şi rafina¬ 
ment (vezi şi fig. 67 şi 68). 
încă din 1689 se încep 

Fig. 65. Perdea de biserică din 1602, dăruită de Con- reparaţiile şi adaOSUrile 
stantin Brâncoveanu şi de doamna Marica. Numele lor r * * „ . 

precum şi data (7200) se află In partea inferioară. la Curtea Domnească din 

Bucureşti . Bisericei de a doua — zisă a Doamnei sau de jos, azi 
dispărută, — i se adaogă 
o turlă, cu tindă, şi înfru¬ 
museţări interioare; se 
construieşte apoi, spre a 
se mări palatul, o casă 
cu stâlpi de piatră; se 
reface clopotniţa, punân- 
du-i-se şi ceas şi, în 1707, 
se aranjează grădinile 
care se întindeau pe o 
distanţă de 800 de metri, 
până la malul Dâmbovi- 
ţei. Urmează restaura¬ 
rea şi amenajarea Curţii 
Domneşti din Târgovişte 
care fusese părăsită după 
răscoala lui Mihnea, zi¬ 
durile caselor fiind atunci 
dărâmate din ordinul 
Turcilor. Brâncoveanu le 
reface între 1692 şi 1694; 
mai târziu, în 1697—98, 
repară şi turnul de obser¬ 
vaţie, Chindia. Biserica 
Domnească e refăcută 
(vezi mai sus, p. 187); 
de asemenea « casele co¬ 
conilor », corpul de gardă 
al seimenilor şi zidul în¬ 
conjurător (1712). Nici 
curţile lui Mihai Vodă, 
dela Caracal , nu sunt 
uitate; şi aci se fac re¬ 
paraţii, domnul oprin- 
du-se uneori în acest 
loc, în drumurile lui prin 
ţară. 


Fig. 66. — Perdea de biserică, dăruită de Constantin 
Brâncoveanu. In mijloc, stema ţării. 

Caracteristice însă pentru felul de construcţie al vremii, prin 
proporţiile, frumuseţea şi eleganţa lor, sunt palatele pe care Brân- 
coveanu şi le face pe moşiile sale, la Potlogi şi la Mogoşoaia pre¬ 
cum şi palatul din T ucureşti, vecin cu reşedinţa domnească dela 
Curtea \ eche; aşezări însemnate se aflau şi la Doiceşti, la Brân- 
coveni, la Sâmbăta de Sus; conace, mai modeste, în multe alte 
părţi. La Potlogi, el ridică un palat în 1698, destinându-1, aşa 



Fig. G7. — Detaliu dela biserica mănăstirii Hurezi: chenarul de piatră frumos sculptată a 
uşii de intrare. Stema ţării: Vulturul cu crucea în cioc; deasupra, sfârşitul pisaniei. 


cum ne arată pisania, păstrată până azi, fiului său cel mai în 
vârstă Constantin (vezi fig. 69). Clădirea, de proporţii potrivite 
(32 x 25 m), avea două rânduri, dintre care cel de jos, mai 
scund, era destinat serviciului, iar cel de deasupra, mai înalt, 
stăpânilor. Pereţii unora dintre odăi erau împodobiţi cu stucaturi 
(vezi fig. 70); odaia domnului avea şi un tablou înfăţişând pe 
proprietar — tânărul Constantin — alături de părinţii săi. O 
frumoasă «loggia », cu stâlpi bogat sculptaţi, se afla pe faţada 
care dădea spre lac sau heleşteu. Un alt palat, asemănător, 
ridică Brâncoveanu la Mogoşoaia , pentru cel de al doilea fiu al 

său, Ştefan; construcţia era gata la 1 Octomvrie 1700. Pe pe¬ 
reţii şi bolţile uneia din odăi puse el să se picteze la întoar¬ 
cere, drumul său la 
Adrianopol, în 1703, 
drum care-i produsese 
atâta grijă. Palatul 
dela Mogoşoaia, bine 
restaurat în zilele noa¬ 
stre, este cel mai în¬ 
semnat monument de 
arhitectură laică din 
câte ni s’au păstrat 
în Ţara Românească 
(vezi fig. 71 şi 72). In 
ce priveşte palatul din 
Bucureşti, el a fost 
zidit la o dată ce nu 
se poate preciza, în 
orice caz îuainte de 
Aprilie 1702, pe locul 
caselor strămoşeşti, 
între dealul mitropoliei 
şi Dâmboviţa (actuala 
Piaţă a Naţiunii). En¬ 
glezul Chisthull, găz¬ 
duit aci, îl descrie ca 
un palat « frumos, în¬ 
căpător, zidit din pia¬ 
tră, pitoresc acoperit, 
după obiceiul ţării, cu 
şindrilă» şi «mo ilat 
după felul caselor 
din ţările creştine, 
ceeace îi dă o înfăţi¬ 
şare strălucită dacă îl 
punem alături de ca¬ 
sele... Turcilor din pro- Fig. Ud. — Fiatra de mormânt a domniţelor Smaranda şi 
vinciile VGCinG » Din Ancuţa din biserica mănăstirii Hurezi. Stil caracteristic 

brâncovenesc. 

acest palat s’au păstrat numai câteva coloane cu bazele lor şi 
un fronton cu armele ( antacuzinilor, toate frumos sculptate; ele 
au fost utilizate la restaurarea din vremea noastră a palatului 

dela Mogoşoaia. La Doi- 
ceşti şi la Brâncoveni, 
domnul repară numai 
şi îmbunătăţi vechile 
aşezări, în 1706—1708. 
La Sâmbăta de Jos făcu 
în 1714 o casă nouă 
care însă nu ni s’a 
păstrat, fiind dărâmată 
la sfârşitul veacului al 
XVIII-lea; coloanele cu 
căpiţele rămase, sunt ca 
la Mogoşoaia. 

Dar Brâncoveanu mai 
avea şi numeroase alte 
aşezări, atât în ţară cât 
şi peste hotare. în pri¬ 
mul rând, cea din Bu¬ 
cureşti, pe malul Dâm- 
boviţei, unde sunt azi 
aşezămintele Brâncove- 
neşti; apoi cele de la 
Obileşti în Ilfov, Scâeni, 
pe dealurile dela miază¬ 
noapte de Ploeşti, Va¬ 
lea Schiailor , lângă Mizil, Sărata , în Buzău, Tătărani , în Prahova, 
Mătăsaru, în Dâmboviţa, Piteşti , Muşeteşti în Gorj, Drincea în 
Mehedinţi, şi multe altele. Testamentul prin care domnuLîşi îm¬ 
parte în 1708 averea între copii, ne arată că el stăpânea la acea 
dată 55 de sate întregi — unele având curţi de piatră, mori şi 
vii — apoi 56 de moşii sau, părţi de sate, şi o sumă de vii, afară 
de casele din Bucureşti — 5 rânduri — şi din Târgovişte. Peste 
hotare, el avea aşezări la Braşov, la Poiana Mărului şi la Recea 
în Ardeal, la Arbănaşi, în Bulgaria de azi şi la SarTStefano, pe 
ţărmul Mării de Marmara. 


Fig. 60. — Pisania, po o placă de marmură, a palatului 
dela Potlogi, avă n ci următorul cuprins: «Aceste case den 
temeliia lor sănt înălţate de luminatul domn Io Con¬ 
stantin Basarnb voevod fiului sau Constantin Brftnco- 
veanul; înccpându-le şi sfârşindu-le la leat 7206 (1698) 
şi la al zecelea an al domniei sale, ispravnic fiind Mihai 
vt(ori) post(elnic) Corbeanu. (Muzeul Militar, Buc.). 


www.dacoromanica.ro 



















nu- iu. — iiestun din stu-alurile ce Împodobeau pereţii unora dintre odiiile palatului dela Potlogi; influenţa ori ntaia. 

Dintre realizările gospodăreşti ale lui Brâncoveanu, cronica 
aminteşte refacerea heleşteului celui mare din Ilfov, dela Fântâna 
Ţiganului, care se stricase de pe vremea lui Radu Leon, apoi adu¬ 
cerea apei la Târgovişte şi la Focşani, în acest din urmă loc, dela 
o distanţă de două ceasuri, în sfârşit, punerea din nou în exploa¬ 
tare a ocnei dela Teişani (Prahova). 

Gospodar, credincios, iubitor de artă şi de cultură, Constantin 
Brâncoveanu este una din figurile cele mai de seamă ale trecu- 



Fig. 71. — Palatul dela Mogoşoaîa, clădit de BrAncoveanu şi restaurat In zilele noastre. E o 
clădire tipică pentru stilul brâncovencsc. 


tului nostru. El simbolizează epoca de strălucire a spiritului ro¬ 
mânesc. Iar sfârşitul său tragic, suportat cu tărie de suflet ade¬ 
vărat creştinească, adaogă chipului său aureola de martir. 

Ştefan Cantacuzino. Pentru a-şi consolida tronul şi a face im¬ 
posibilă o revenire a lui Constantin Brâncoveanu. Ştefaif Canta¬ 
cuzino îşi dădu toate silinţele ca să se ajungă la o condamnare a 
acestuia. Trimise deci, îndată după numire, pe cumnatul său 
Radu Dudescu şi pe banul Ştirbei la Poartă ca să pârască pe 
domnul mazil, scoase înaintea dregătorului împărătesc ţărani 
pe care-i învăţă să se plângă de grelele biruri la care fuseseră 
supuşi, stărui cu bani pe la meghistanii Porţii, puse şi pe alţii să 

intervină, până ce in sfârşit, obţinu cumplita condamnare. Este 
aceasta o zdrobitoare vină şi o pată ruşinoasă pe memoria urma¬ 
şului în scaun a lui Brâncoveanu. De altfel nu-i folosi multă vreme 
sângeroasa biruinţă. Stăpânirea sa nu ţinu nici doi ani de zile şi 
isprăvi într’un chip asemănător predecesorului său. După ce pro¬ 
tectorul dela Stambul, marele imbrohor, fu ucis din ordinul Vi¬ 
zirului care-şi temea locul, Ştefan Cantacuzino, rămas fără sprijin, 



Fig. 72. — Loggia palatului dela Mogoşoaia, cu vederea spre lac. 


primi firmanul de mazilie. înlocuirea se hotărî chiar în ziua de 
Crăciun a anului 1715 (5 Ianuarie 1716, stil nou); la Bucureşti, 
ordinul sosi în ziua de 21 Ianuarie. Ridicat şi dus la Stambul, 
mazilul se bucură la început de libertate; când însă acelaşi crud 
vizir care tăiase pe Brâncoveanu, primi din ţară o scrisoare com¬ 
promiţătoare a Imperialilor către fostul domn şi informaţii asupra 
legăturilor pe care acesta le avusese cu puterile creştine, Ştefan 
Cantacuzino fu închis, împreună cu tatăl său; în noaptea de 6 
spre 7 Iunie 1716, urmă sugrumarea amândurora; aceeaşi soartă 
avură în ziua de 9 Iunie, la Adrianopol, unchiul domnului, Mihai 

spătarul Cantacuzino, ctitorul mănăstirilor Golţea şi Sinaia, precum, 
şi cumnatul său, Radu Dudescu. Soţia lui Ştefan, Doamna Păuna , 
şi copiii săi, Răducan şi Constantin , scăpară, ascunzându-se la 
nişte creştini, în Stavrodrom, un cartier al Constantinopolului, 
apoi, pe mare, ajunseră în Apus. După peregrinări la Roma, Viena, 
Petersburg, Păuna îşi sfârşi zilele la Braşov, în 1740. După Ştefan 
Cantacuzino încep, în Muntenia, domniile fanariote. 

« Cam rar domn au fost fi a mai fi ca 
Antioh Vodă (Cantemir) tn Moldova: 
nelacom nici la sânge, nici la bani, nici 
la minciuni, ce iubitor la dreptate. Şi 
belşug tn ţeară la toate era In zilele lui >. 

(Letopiseţul lui Ion Neculce) 

Răstimpul dintre 1685 şi 1711 poate fi numit, în istoria Mol¬ 
dovei, răstimpul Cantemireştilor. La început, e domnia relativ 
lungă — dacă ţinem seama de predecesori şi succesori — a lui 
Constantin Cantemir; la sfârşit, e aceea a fiului său, învăţatul 
Dimitrie Cantemir, o podoabă a culturii româneşti; între ele sunt 
cele două domnii ale celuilalt fiu, Antioh Cantemir şi prima domnie, 
nerecunoscută de Poartă, şi foarte scurtă de altfel, a lui Dimitrie. 
Din cei douăzeci şi şase de ani ai acestui răstimp, Cantemireştii 
stăpânesc aproape şasesprezece. 

Constantin Cantemir era dintr’un neam modest de răzăşi, din 
satul Silişteni , în judeţul Fălciului. S’a născut la 8/18 Noemvrie 
1612 şi a îmbrăţişat de tânăr cariera armelor; a servit timp de 
şaptesprezece ani în armata polonă, ajungând « rohmistru », sau 
căpitan de cavalerie; a stat şi în Muntenia, având dregătoria 
militară de ceauş spătăresc; întors în Moldova, îl găsim «că¬ 
pitan mare », apoi serdar, deci comandantul cavaleriei şi păzi¬ 
torul marginei în spre Tătari; a avut şi dregătorii civile, fiind 
numit vel clucer, şi chiar capichihaia sau reprezentant al ţării 
la Poartă. 

Tronul l-a luat cu ajutorul Iui Şerban Cantacuzino, făgăduind 
acestuia să-i urmeze directivele. Numirea se face în ziua de 25 
Iunie 1685 la Babadag; noul domn era om bătrân: avea şaptezeci 
şi trei de ani. Cronicarul Ioan Neculce ni-1 înfăţişează, foarte sugestiv 

în chipul următor: Cantemir Vodă «carte nu ştia, ce numai iscăli¬ 
tura învăţase de o făcea; praclică bună avea; la voroavă era 
sănătos; mânca bine şi bea bine. Semne multe avea pe trup dela 
răsboaie, în cap şi la mâni, de pe când fusese slujitor înţeara 
leşească. La stat, nu era mare; era gros, burduhos, rumen la faţă, 
buzat, b arba îi era albă ca zăpada ». 

Toată domnia lui se desfăşoară sub semnul luptelor dintre 
Turci şi Poloni. Aceştia din urmă, membrii ai Ligei Sfinte (vezi 
mai sus, p. 161) fac o serie de încercări de a ajunge, prin Moldova 
la Dunăre; ele nu izbutesc; ţara însă are foarte mult de suferit 
de pe urma prădăciunilor şi a focului. Chiar în toamna anului 1685, 
trupele polone trecură Nistrul, trimiţând înainte detaşamente 
izolate sau « podgheazuri » care ajunseră la Baia şi chiar până la 
Iaşi, bătând pe hatmanul moldovenesc Velicico Costin, fratele 
lui Miron. Lupta principală avu loc lângă Boian , pe Prut; Turcii, 
Tătarii şi Cantemir, a cărui oaste dovedi vitejie, atacară pe Leşi 
şi-i siliră să se întoarcă, în condiţii grele, îndărăt, peste Nistru 
(1—18 Octomvrie). 

Campania din anul următor, condusă de regele Sobieski în 
persoană, deşi începută sub auspicii promiţătoare, nu dădu nici 
ea rezultatele aşteptate. Armata ajunse, ce e dreptul, până la 
Iaşi (16 August 1686), de unde domnul, solicitat necontenit să 
treacă de partea creştinilor, dar, temându-şi fiul zălog la Turci, 
se retrăsese. Ea coborî chiar mai în jos, pe Prut, până la gura văii 
Sărata; aci însă, silită, pe de o parte de Turci şi Tătari, pe de 
altă parte de secetă şi lipsuri, trebui să ia calea întoarsă. In cursul 
retragerii, Iaşii fură prădaţi şi arşi de Poloni şi Cazaci; unii isto¬ 
rici poloni cred că focul ar fi fost pus de iscoade ale Turcilor sau 
chiar ale lui Cantemir, spre a nimici depozitele armatei, ceea ce 
nu pare însă probabil. Mitropolitul Dosofteiu care primise pe So¬ 
bieski ca pe un liberator şi făcuse slujbă în cinstea lui, trebui să-l 
urmeze; el luă cu sine şi moaştele Sfântului Ioan cel Nou, aduse 
dela Cetatea Albă, cu aproape trei sute de ani înainte, de către 
Alexandru cel Bun. La 15 Octomvrie, Polonii erau îndărăt peste 
Nistru. 

în 1687, avură loc numai incursiuni de pradă ale podgheazu- 
rilor; în 1690, fu ocupată Suceava, lăsându-se acolo o garnizoană 
de 900 de soldaţi. în 1691, Sobieski voi să extindă stăpânirea sa 

în Moldova; făcu deci o nouă expediţie, asemenea celei din 1686. 
Nici de data aceasta însă, nu putu ajunge până la Dunăre, 
Tătarii oprindu-1 mai sus de Iaşi. El se întoarse atunci spre apus, 
atacă Cetatea Neamţului apărată numai de o mână de « vânători » 
(nu «plăeşi » cum s’a spus multă vreme) şi după patru zile de 
asediu, izbuti s’o iav Mănăstirile din apropiere, Agapia, Secul şi 
Hangu, primiră şi ele garnizoane leşeşti, apoi urmă, pe o vreme 
cumplită, retragerea. Din lipsă de cai, tunurile fură părăsite la 
Ropcea, în Bucovina, fiind reluate abia după vreo trei luni. 
Bagajul se pierdu tot; mulţi dintre soldaţi pieriră de frig şi 
de boală. Partea de nord-vest a Moldovei plus Soroca rămase 
însă sub ocupaţia leşească, în timp ce Tătarii stăpâneau Or- 
heiul şi Lăpuşna. Lui Cantemir îi rămăsese numai laşul şi ţara 
de jos. 

Necontenitele războaie avură drept urmare şi o înmulţire a 
tâlharilor. Bande întregi, folosindu-se de împrejurări, prădau şi 
făceau tot felul de blestemăţii. Trebuiră măsuri drastice pentru ca 
răul să fie stăvilit. Miron Costin, de pildă, fiind staroste de Putna 
şi prinzând patruzeci de asemenea tâlhari, puse să-i taie pe toţi 
în câte patru bucăţi şi-i atârnă «pin prepelece, pe la drumuri». 
Domnul, de asemenea, îi «înţepa» şi-i spânzura pe cei care-i 
cădeau în mână. 

Relaţiile lui Constantin Cantemir cu Şerban Cantacuzino au 
fost bune, la început. Deşi se legase, la suirea pe tron, să-i urmeze 
directivele — şi acestea urmăreau alianţa cu creştinii — el nu 
scăpă din vedere totuşi, niciodată, interesele proprii ţării sale. 
De aceea, el nu trecu de partea Polonilor; iar în tratatul secret 
pe care trimişii săi îl încheiară cu Imperialii, la Sibiu, în 15 Fe¬ 
bruarie 1690, se specifică lămurit că renunţarea la protecţia Porţii 
se va face numai după ce armatele creştine vor fi la Brăila sau la 
Şiret. Tratatul, de altfel, rămase «literă moartă », în urma victoriilor 
turceşti din 1690. Spre sfârşit, relaţiile cu Şerban se stricară din 
cauza protecţiei acordate de domn familiei Ruseteştilor sau Cu- 
păreştilor, duşmanii Cantacuzinilor. Incofdate rămaseră ele apoi 
şi sub Constantin Brâncoveanu. Acesta căută să se folosească de 
nemulţumirile unora dintre boierii moldoveni cari erau supăraţi 
că domnul cheamă în slujbe, la curte, «tot feciori de mojici, Co- 
dreni şi Gălăţeni». O consfătuire a nemulţumiţilor, cu prilejul 

unei nunţi, la Băcani, din sus de Bârlad, duse la hotărîrea de a 
fugi cu toţii la Brâncoveanu şi de a stărui să fie numit domn în 
Moldova, Velicico Costin, marele vornic. Unul dintre participanţii 
la consfătuire, Ilie Ţifescu, poreclit mai pe urmă «Frige-Vacă » 
desvălui însă lui Cantemir cele hotărîte. Urmarea fu executarea 
lui Velicico; i se taie capul, noaptea, în faţa porţii domneşti, după 
ce mai întâi fusese bătut cu buzduganul. Fratele său Miron, ve¬ 
stitul cronicar, nu era amestecat în complot; se găsea la moşie, 
la Bărboşi, îndurerat de moartea soţiei sale pe care se pregătea 
tocmai s’o înmormânteze. Pe neaşteptate sosiră slujitori domneşti 
să-l ridice; dus la Roman, fu şi el decapitat, cu toate rugăminţile 
de a i se îngădui să vază pe domn şi să-şi dovedească nevinovăţia. 
(Decemvrie 1691). Omorîrea lui Miron Costin rămâne o pată pe 
memoria lui Cantemir; bătrânul voevod fu cuprins de altfel, 
îndată după aceea, de remuşcări: «şi de multe ori plângea între 
toată boierimea — spune Neculce — şi blăstema pe cine l-au 
îndemnat de au grăbit de i-au tăiat». Cu această povară pe suflet, 
închide el ochii, în vârstă de 81 de ani, la 27 Martie 1694. înmor¬ 
mântat la Sf. Neculae Domnesc din Iaşi, trupul său fu strămutat 
mai târziu, în timpul domniei lui Antioh, la Mănăstirea Mera, 
ctitoria sa de pe valea Milcovului (Putna). 

Constantin Cantemir a fost căsătorit de trei ori: prima dată, 
în 1646 pe când era în Muntenia, cu Anastasia, o nepoată de văr 
a lui Grigore Ghica; ea moare de ciumă la patruzeci de zile după 
nuntă; a doua soţie a fost Ruxandra Gane , cu care a avut o fiică, 
tot Ruxandra ; nici cea de a doua soţie nu trăieşte mult; după 
moartea ei, întâmplată la 3 ani dela căsătorie, Cantemir ia pe o 
nepoată a Anastasiei, soţia lui Duca Vodă, pe Ana Bantăş-, cu 
aceasta a avut trei copii: pe Antioh şi pe Dimitrie (născut la 26 
Octomvrie stil vechi, 1673), cari au ajuns amândoi la domnie în 
Moldova, şi pe Safta, căsătorită cu spătarul Mihai Racoviţă. 
Cealaltă fiică, Ruxandra, s’a măritat cu Lupu Bogdan Hat¬ 
manul. 

Dimitrie Cantemir. După moartea lui Constantin Cantemir, e 
ales domn de către boieri şi slujitori, Dimitrie, fiul cel mai mic al 
răposatului. I se citeşte molitva de domnie, e îmbrăcat cu caftan 
de către un agă al Vizirului care se nemerise cu trebi împărăteşti 
în Iaşi, şi domneşte trei săptămâni (29 Martie —18 Aprilie 1693) 

(vezi şi fig. 73). După aceea e ridicat de un trimis al Porţii şi 
dus la Stambul; Sultanul numise, în urma stăruinţelor lui Brân- 
coveanu, care voia să şi-l facă ginere, pe Constantin Duca , fiul 
lui Gheroghe Duca, fostul domn. 

Constantin Duca, zis şi Duculeţ — avea vreo şaptesprezece ani 
— primise o educaţie şi o instrucţie aleasă; ştia foarte bine greaca 
veche şi latina, poseda cunoştinţe întinse de filosofie; personali¬ 
tăţi culturale renumite ale vremii, ca, de pildă, Spandoni, mare 
letor al patriarhiei din Constantinopol, şi Ioan Comnen, îi fu- 



Fig. 73. — însemnare autografă din 1696 a lui Dimitrie Cantemir pe o carte franceză din bilbio- 
teca sa. Pecetea a fost făcută In timpul foarte scurtei domnii din 1693; ea poartă, în limba slavă, 
următoarea legendă: «[Io Dimi]trie voevod cu mila lui Dumnezeu dorrtnul Ţării Moldovei». 
(Academia Română, Manuscrise). 


seseră profesori. A fost numit domn la începutul lui Aprilie 1693, 
înainte de 11 ale lunii; a sosit la Iaşi însă abia la 4 Iulie, după ce 
contractase datorii însemnate la Stambul, garantate de Brânco- 
veanu. 

In toamnă, se căsătoreşte cu domniţa Maria, fiica domnului 
muntean; influenţa socrului său era foarte simţită, atât de simţită 
chiar, încât Neculae afirmă că, de fapt, stăpânea acesta: « şi pe 
cine ziceau Muntenii să-i boierească, pe aceia îi boierea; şi ce ziceau 
Muntenii, aceea făcea». Din cauza datoriilor, şi după pilda lui 
Brâncoveanu, pune şi el văcăritul « de vacă un zlot şi de cal un 
leu », dare nepopulară în special printre boieri care aveau cirezi 

şi tamazlâcuri numeroase. A mai pus şi un impozit de un zlot pe 
pogonul de pârîng şi de « popuşoiu » — e prima menţiune a culti¬ 
vării porumbului în Moldova — precum şi de patru lei pe pogonul 
de tutun. 

Domnia lui Constantin Duca a durat mai puţin decât termenul 
obişnuit de trei ani după care trebuia o reconfirmare; la 18 De¬ 
cemvrie 1695, el este mazilit. S’a ajuns aci din cauza unor greşeli 
ale tânărului domn pe care nici puternicele mijloace ale lui Brân- 
coveanu nu le-au mai putut acoperi. Mai întâi, zahereaua pornită 
la Cameniţa în 1695, nefiind suficient apărată, a fost atacată de 
Leşi lângă Nistru şi jefuită, rămânând cetatea fără provizii; apoi 
a fost ucis, chiar în Iaşi, un Turc însemnat, capegi-başă, ce fusese 
trimis de vizir să ia banii birului şi în acelaşi timp să facă o an¬ 
chetă discretă asupra domnului. Acesta, aflând de însărcinarea 
ultimă a Turcului, pune să fie atacat de o ceată de joimiri, chi¬ 
purile străini, care pradă totdeodată şi «cărvăsăriea turcească», 
adică locul unde trăgeau cei veniţi cu porunci dela Stambul şi 
negustorii turci. Dându-şi seamă apoi de greşeala făcută, Du- 
culeţ înceracă să-şi câştige bunăvoinţa Sultanului, lovind garni¬ 
zoanele leşeşti din mănăstiri şi dela Neamţ; are chiar unele 
succese. Ele nu mai pot împiedeca însă mazilia care se pro¬ 
duce în 18 Decemvrie. La plecarea din Iaşi, tânăra doamnă, 
bocindu-se, ar fi spus «munteneşte»: «Aolio! Aolio! că va 
pune taica pungă dă pungă din Bucureşti până în Ţarigrâd 
şi, zău, nu ne va lăsa aşa şi iar ne vom întoarce cu domnia 
îndărăpt». Dar n’avu noroc să vadă împlinindu-i-se zisa: scurtă 
vreme după ce ajunse la Stambul, îmbolnăvindu-se de ciumă, muri 
(August 1697). 

Antioh Cantcmir, fiul cel mai mare al lui Constantin, avea, la 
suirea pe tron, douăzeci şi patru de ani (vezi şi fig. 74). Era — ne 
spune Neculce —«om mare la trup, cinstiş, chipiş, la minte 
aşezat, judecător drept; nu era prea cărturar, numai nici era 
om prost. Minciunile şi telpijicurile (adică vicleniile) nu le iubia; 
la avere nu era lacom; obicee nouă nu primea să le facă prea 
peste seamă; era vânător şi slujitor (ostaş!) bun, după firea 
tătâne-său ». 

A vrut să curme vrăjmăşia cu Constantin Brâncoveanu; a 
trimis deci la acesta să facă pace şi să-i dea pe una din fiice drept 

soţie. Bogatul şi mândrul domn muntean care ţinea pe Cante- 
mireşti drept oameni de jos, a pus însă asemenea condiţii pentru 
căsătorie — cerea, între altele, să fie ucis Iordache Ruset vistier¬ 
nicul— încât Antioh renunţă la planul său şi-şi luă doamnă din 
ţară, pe Ecaterina , fiica logofătului Dumitraşco Ceaurul dela 
Valea Seacă. Duşmănia între cele două familii continuă, spre 
paguba ambelor ţări şi spre mulţumirea meghista- 
nilor dela Poartă cari avură prilej să ia multe pungi 
de bani. Spre a putea să strângă sumele însemnate 
trebuitoare pentru a contrabalansa demersurile lui 
Brâncoveanu, Antioh fu nevoit să perceapă ş 
văcăritul «în două ierni », ba chiar să-l mărească. 

Pe urmă însă, îl desfiinţă, cu blestem înfricoşat. 

In timpul domniei lui se încheie pacea dela 
Karlovitz (1699, Ianuarie 26); printre stipulaţiu- 
nile ei sunt unele care privesc direct şi indirect 
Moldova. Astfel se hotărăşte ca Turcii să eva¬ 
cueze Podolia, Ucraina şi cetatea Cameniţei, pe care o stăpâneau 
de 27 de ani, spre marea pagubă nu numai a Poloniei, dar şi a 
Moldovei, obligată să care mereu zaherea într’acolo şi să apere 
drumul de podgbeazuri. In schimb, Polonii vor evacua cetăţile 
şi mănăstirile ocupate din Moldova, Nistrul rămânând hotar. Cele 
hotărîte sunt aduse la îndeplinire; Cameniţa e predată la 12/22 
Septemvrie 1699; Neamţul şi mănăstirile învecinate, Câmpulungul, 
Suceava şi Soroca sunt părăsite şi ele de Leşi şi de Cazaci; pe de 
altă parte Tătarii se retrag din judeţul Orheiului şi din acela al 
Lăpuşnei, unde se aşezaseră până aproape de Chişinău. Antioh 
e stăpân pe întreaga ţară, afară, bine înţeles, de Bugeac şi de 
raielele din miazăzi. 

Pentru a aduce o uşurare bieţilor locuitori care ani d e zile 
fuseseră îngreunaţi cu dările şi sărăciţi de războaie şi podghea- 
zuri, făcu domnul acum o reformă fiscală anticipând pe aceea 
a lui Constantin Mavrocordat: stabili anume o sumă globală pe 
care trebuia s’o plătească fiecare, — boier, mazil, ruptaş, ţăran — 
potrivit averii, anual, în patru sferturi , desfiinţând toate celelalte 
dări. Era evident o uşurare; dar când să se simtă în ţară urmările 
ei, sosi mazilia lui Antioh. Brâncoveanu, continuând vrăjmăşia, 
izbutise a-1 înlocui prin Constantin Duca, fostul domn. Firmanul 



Fig. 74. 

Pecete dela Antioh 
Cantemir, din pri¬ 
ma domnie, cu data 
1696. (Academia Ro¬ 
mânii, Secţia Numis¬ 
matică). 

de înlocuire sosi la Iaşi la 14/25 Septemvrie 1700; mazilul plecă 
spre Stambul, lăsând în urmă numai regrete. 

Constantin Duca a doua oară. Şi de data aceasta, Constantin 
Duca făcu cheltuieli mari pentru a lua domnia; adăogându-se şi 
sumele vechi, neplătite, datoria sa crescu enorm. De aceea, el 
amanetă, încă la Stambul fiind, dările pe oi, pe miere, pe ceară 
şi reînfiinţă, bine înţeles, văcăritul. Spori apoi darea pe vin, în 
târguri, şi desetina. Rezultatul fu o nemulţumire generală. Boierii, 
instigaţi de Iordache Ruset, pe care Domnul îl primise totuşi la 
curte, — mai târziu îl va face chiar mare vornic al ţării de jos — 
începură a pribegi în vecini: unii în Ţara Românească, alţii în 
Ardeal, alţii în sfârşit în Polonia. Văzând că nici de data aceasta 
Duca nu poate să-şi apropie ţara şi că nu-i ascultă sfaturile, Brân- 
coveanu se hotărî să-l înlocuiască. El trimise deci în Moldova la 
Iordachi Ruset, duşmanul său de până atunci, făcu pace cu el, 
făgăduindu-i chiar încuscrire şi stabili să susţină amândoi pe 
Mihai Racoviţă spătarul. 

Acesta aparţinea unei vechi familii şi era văr de al doilea, 
după mamă, cu domnul muntean. Cu prilejul mergerii la Adria- 
nopol, în 1703, se puse problema înlocuirii lui Duca. Vizirul ar fi 
vrut ca să fie tot Brâncoveanu şi în Moldova; Stolnicul Con¬ 
stantin Cantacuzino, consultat, se opuse însă. Candidat era şi 
*Antioh Cantemir, susţinut puternic de Ienicer aga; birui însă 
Mihai Racoviţă, după cum se stabilise. Constantin Duca, chemat 
la Poartă cu aproape 3 luni mai înainte, — firmanul a sosit la 
Iaşi la 26 Iunie — fusese trimis surghiun la Cavalla , pe ţărmul 
mării Egee. După numirea lui Racoviţă, avu apoi judecată, în 
divan, în faţa Vizirului, şi în alte părţi «zicând boierii că au 
stricat ţeara»; în aceste judecăţi pierdu tot şi rămase sărac. A 
murit în « mare lipsă », la Ţarigrad. 

Deşi a domnit puţin — nici trei ani — şi cu greutăţi finan¬ 
ciare, Constatin Duca găsi timp şi mijloace să ridice câteva lăca¬ 
şuri. Astfel el făcu o mănăstire în Galaţi, — cu hramul Adormirea 
Maicei Domnului — şi o închină la Mavromol , deasupra Fanarului. 
Transformă apoi biserica Danco din Iaşi în mănăstire şi o închină 
«la Rumeli, la o mănăstire unde este hramul patruzeci de mu¬ 
cenici ». Refăcu mănăstirea dela Copou, ctitoria lui Vasile Lupu; 
refăcu «feredeul » sau băile din Iaşi, clădite de acelaşi; în sfârşit, 

zidi case domneşti la Mitropolie, la Biserica Albă, ctitoria mamei 
sale, doamna Aaiastasia. 

Constantin Duca a fost căsătorit de două ori: prima dată cu 
Maria , fiica lui Brâncoveanu (vezi mai sus, p. 211); fiul născut 
din această căsătorie a murit tânăr. A doua oară a luat pe Eujro- 
sina ; cu ea a avut — ne spune Neculce — doi feciori: unul s’a 
dus «la Moscali»; altul a rămas în Ţarigrad. 

Mihai Racoviţă. După plecarea lui Duca la 
Poartă, ţara fu cârmuită de logofătul Ioan Buhuş, 
vărul său, lăsat caimacam. Mihai Racoviţă primi 
caftanul In Septemvrie 1703, înainte de 12 ale 
lunii; nu sosi la Iaşi însă decât la 30 Noemvrie 
zăbovind la Stambul din cauza judecăţilor cu 
predecesorul (vezi fig. 75). 

Domnia aceasta — cea dintâi — a lui Mihai 
Racoviţă, domnie, altfel, liniştită şi blândă, n’are 
mare însemnătate; a şi durat puţin, nici un an 
şi jumătate, încheiându-se la 23 Fevruarie 1705 (firmanul de 
mazilie s’a dat de fapt la Stambul cu zece zile înainte, la 13 
Fevruarie). In acest răstimp, Domnul reface biserica dela poarta 
curţii domneşti, mărind-o ca să încapă nu numai dregătorii, 
dar şi mazilii şi slujitorii; face de asemenea o biserică de 
lemn, în ograda vămii, lângă casele tatălui său, vornicul Ion Ra¬ 
coviţă ; dă, în sfârşit un hrisov solemn patriarhiei de Ierusalim, 
specificând mănăstirile închinate acesteia (Galata, Barnowski, 
Sf. Sava, Cetăţuia, Bârnova din oraşul şi ţinutul Iaşi, Sf. Gheorghe 
din Galaţi) şi obligaţiile lor fiscale. Doamna, la rândul ei, «toc¬ 
meşte » adică repară mitropolia cea veche, în care nu se mai slujea 
de mult. 

Mihai Racoviţă e scos din domnie de către Antioh Cantemir. 
Acesta, care fusese cât pe aci să fie numit în Septemvrie 1703 

— cronica arată că a fost atunci o chestie de un « cifert (sfert) 
de ceas» ca să izbândească — nu încetă cu stăruinţele şi obţinu 
într’adevăr tronul. Mazilit, Racoviţă veni la Poartă; aci fu pârît 

— după un nenorocit obicei — că n’a trimis împărăţiei «două 
biruri » şi « două bairamlâcuri » pe care le-ar fi luat din ţară. Pus 
la închisoare, el trebui să răspundă suma, pe care; poate nici n’o 
luase. 



Fig. 75. 

Pecetea micfi a lui 
Mihai Racoviţă ca 
domn al Moldovei 
(1703). Legenda tn 
limba slavă. 

Antioh Cantemir a doua oară. Şi Antioh Cantemir zăbovi la 
Stambul până să-şi tocmească treburile; numit la 13 Fevruarie 
(1705), abia la 1 Iunie îşi făcu el intrarea în Iaşi. Cu Brâncoveanu 
era acum în relaţii bune; se înţeleseseră, încă înainte de a pleca 
spre ţară, să nu se mai pârască; bogatul domn muntean se anga¬ 
jase chiar să-i dea lui Dimitrie, fratele lui Antioh «câte zece 
pungi de bani» pe an, spie a avea pace, economisind astfel sume 
mult mai mari care ar fi trebuit vărsate Turcilor. 

Cu toate acestea, impozitele trebuiră sporite, din cauza dato¬ 
riilor. « Scoase Antioh Vodă — arată Neculce —* nevoi grele pe 
ţeară... orânduele multe şi satarale şi hârtii şi fumărit, câte un 
zlot de toată casa»; înfiinţă vădrăritul , câte doi bani de vadra 
de vin, plătit numai de ţărani; înfiinţă şi cornăritul , câte un leu 
de fiecare bou ce se vindea. Mazilii în special fură apăsaţi. N’ar 
fi fost nevoie de un efort atât de mare, dar vistiernicul pe care-1 
avea domnul, Ilie Cantacuzino, era un om lacom şi apucător: 
lua din bani « şi făţiş şi furiş, cum îi era voia ». La ieşirea din 
dregătorie, acesta rămase cu şaptezeci de pungi, în timp ce Antioh 
care « nu era prea sameş, nici lacom » plecă, la sfârşitul domniei, 
numai cu «v.’o cincizeci—şasezeci». Mănăstirilor li se făcu însă 
un aşezământ fiscal favorabil, «cu ruptă» stabilind adică sume 
pe bază de înţelegere, plătibile în sferturi. 

In primăvara anului 1707, la 1 Mai, porni el, în urma unei 
dispoziţii primite dela Poartă, la Tighina, spre a da ajutor la 
repararea şi mărirea cetăţii. Dar pe când lucra aci, împreună cu 
toată curtea şi slujitorii, îi sosi mazilia (31 Iulie); ea fusese provo¬ 
cată de Mihai Racoviţă, doritor de a-şi relua tronul şi de a-şi 
răzbuna pentru cele suferite. Fără să se mai întoarcă pe la Iaşi, 
Antioh porni, împreună cu familia sa, direct la Constantinopol; 
aci a şi murit, mai târziu, în 1723. Doi din băieţii săi, Constantin . 
şi Dimitraşco, s’au aşezat în Rusia; un al treilea, Ioniţă, a rămas 
în Moldova. O fiică a sa Maria a fost logodită cu Radu, fiul lui 
Brâncoveanu. Lui Antioh Cantemir i se datoreşte înlocuirea lăca¬ 
şului de lemn dela Mira , ctitoria tatălui său, printr’unul de zid, 
în anul 1706. 

Amintirea lăsată de acest voievod, în urma celor două stă¬ 
pâniri ale sale, a fost din cele mai bune. Cronicarul Ion Neculce 
e interpretul sentimentului general al ţării atunci când spune: 

«Cam rar Domn au fost şi a mai fi ca Antioh Vodă în Moldova: 
nelacom nici la sânge, nici la bani, nici la minciuni; ce, iubitor la 
dreptate. Şi belşug în ţeară la toate era în zilele lui ». 

Mihai Racoviţă a doua oară. Caftanul de domnie îl îmbracă 
Mihai Racoviţă a doua oară la 23 Iulie 1707; .soseşte în Iaşi însă 
abia la 24 Noemvrie. Familia Ruseteştilor, în frunte cu Iordache 
Ruset, e acum atotputernică; din pricina ei, se pare, începe noua 
stăpânire cu o execuţie şi anume cu sugrumarea lui Panaiotache 
Morona, un grec foarte abil, fost mare postelnic şi pe cale de a 
daveni un concurent primejdios pentru Iordache. Motivul oficial 
era însă că acest Morona «pre toţi Domnii pârăşte ». 

Din cauza exigenţilor turceşti şi din cauza cheltuielilor curţii 
— un capitol îl formează şi toaletele şi bijuteriile doamnei Ana — 
se sporesc din nou dările. La pogonăritul pe vii se adaogă un zlot 
de pogon, vădrăritul e dublat, dela 2 la 4 parale, se înfiinţează 
fumăritul, câte doi ughi (sau galbeni ungureşti) de fiecare horn 
al casei; desetina , pe stupi şi mascuri, e extinsă şi asupra boierilor, 
mazililor şi mănăstirilor. 

In timpul acestei domnii are loc vestita luptă dela Puhava 
(8 Iulie 1709), în urma căreia Carol al Xll-lea, regele Suediei, 
bătut de Ţarul Petru cel Mare, se refugiază la Tighina. Victoria 
rusească impresionează adânc; Mihai Racoviţă începe a se orienta 
spre Ruşi şi se gândeşte chiar să se refugieze la ei, la nevoie. Adver¬ 
sarii săi dela Poartă simt însă aceasta şi conving pe vizir să-l 
mazilească. Acuzat că ar fi favorizat o incursiune rusă în Moldova 
când e zdrobit, pe valea Prutului, un detaşament de Suedezi sau 
că, în cazul cel mai bun, ar fi păstrat o atitudine pasivă, 
Racoviţă e ridicat din Iaşi, la 28 Octomvrie 1709, de un detaşa¬ 
ment de spahii, dus la Stambul şi închis la Edicule. In locul 
lui — spune Neculce — ar fi putut veni din nou Antiob Cantemir, 
dacă dădea cele trei sute de pungi ce i se ceruseră; acesta nu 
făgăduieşte însă decât o sută cincizeci şi atunci e numit Neculae 
Mavrocordat, fiul marelui dragoman Alexandru Mavrocordat 
« Exaporitul i> adică «tainicul dm lăuntru ». 

Neculai Mavrocordat. Mai mult decât de chestia materială, 
numirea lui Neculai Mavrocordat a fost determinată de nevoia 
Turcilor de a avea în Moldova — în acest moment de expansiune 
rusească, — un om sigur, al lor, care să nu treacă de partea cea- 

laltă, în caz de conflict. Această nevoie explică de altfel, după 
gestul lui Dimitrie Cantemir şi după sfârşitul lui Brâncoveanu 
— acuzat tot de înţelegere cu Ruşii — şi a lui Ştefan Can.tacuzino, 
de ce s’au introdus în ţările noastre domnii zişi «fanarioţi ». Turcii 
au vrut să se asigure de o supriză din partea noastră — în timpul 
războaielor cu Austriacii şi cu Ruşii — şi, de fapt, au izbutit: 
în tot timpul acestor domni — dela 1711, respectiv 1716 până 
în 1821 — n’a avut loc nicio încercare de revoltă sau de colaborare 
armată cu creştinii; linia Dunării a fost asigurată. 

Prin mama sa Sultana (vezi fig. 76), Neculai Mavrocordat era 
strănepot lui Alexandru Iliaş; se înrudea deci cu vechea dinastie a 
Moldovei. Primise o educaţie şi o instrucţie îngrijită ; ştia latineşte, 
putând ţine şi cuvântări în această limbă, nu ştia însă, când a venit 
în scaun, româneşte, aşa că, la început, a avut nevoie de tâlmaci. 
Ocupase timp de 12 ani, după tatăl său, însemnata funcţie de mare 
dragoman sau terziman al Porţii. Preţuia fastul şi avea o înaltă 
idee de demnitatea domniei; numit la 17 Noemvrie 1709, el intră 
in Iaşi la 5 Fevruarie 1710 « cu mare pohfală, cu alaiu împărătesc, 
şi cu iscusite podoabe ». 

Scurta sa stăpânire — durează abia un an de zile — se dis¬ 
tinge prin câteva măsuri luate în folosul păturii de jos, a celor 
nevoiaşi. Desfiinţează darea pe popuşoi, sileşte pe «zlotaşi»— 
strângătorii de dări numiţi astfel dela moneta zlot — să restituie 
oamenilor banii birului ce începuse a se strânge cu puţin înainte 
de mazilirea lui Racoviţă, bir la care el renunţă; pune şi pe Turcii 
negustori de vite la darea cornăritului. Are grijă ca judecăţile 
să se facă pe dreptate; întemeiază o sumă de slobozii la marginile 
ţării. 

Pe boieri, în schimb, îi ţine la oarecare distanţă; sfetnicii săi 
de taină sunt trei Greci; pe Iordache Ruset îl închide chiar, până 
la sfârşitul domniei, luându-i şi zece pungi de bani. O parte dintre 
boieri fug la Leşi, alţii în Ardeal. Mazilia lui Nicolae Mavrocordat 
nu e provocată însă de aceştia, ci de stăruinţele lui Dimitrie Can¬ 
temir, ajutat şi de hanul tătăresc din Crimeea. Firmanul de înlo¬ 
cuire soseşte în Iaşi la 4 Decemvrie 1710; după trei zile — ter¬ 
menul prevăzut pentru pregătirile de plecare — fostul domn 
porneşte spre Stambul; la Galaţi, el se întâlneşte cu succesorul 
său şi — spre deosebire la ceea ce se făcea in alte cazuri similare 

Fijj. 76. — Alexandru Mavrocordat Exaporitul şi soţia sa Sultana, părinţii lui Neculai Mavro- 
cordat. Frescă tn biserica mănăstirii Văcăreşti. 

— îl vizitează, despărţindu-se apoi în termeni buni şi cu anga¬ 
jamentul de a nu se săpa sau pârî unul pe altul. 

Dimitrie Cantemir. După foarte scurta sa domnie din 1693, 
nerecunoscută de Sultan (vezi mai sus, p. 210), Dimitrie Cantemir 
a locuit la Stambul, unde stătuse, de altfel, şi mai înainte. El îşi 
completează acum cultura şi leagă prietenii preţioase cu înalţii 
demnitari turci care-i preţuiau cunoştinţele bogate şi variate, 
talentul său muzical şi felul ales şi afabil de a primi. Mulţumită 
acestor prietenii, la care se adaogă şi stăruinţa hanului tătăresc, 
Dimitrie Cantemir e numit domn al Moldovei; un raport al amba¬ 
sadorului francez ne arată că hotărîrea s’a luat cu puţin înainte 
de 21 Noemvrie 1710. Misiunea precisă pe care o avea noul domn 
era de a supraveghea şi a prinde, la momentul oportun, pe Con¬ 
stantin Brâncoveanu, bănuit — şi nu fără temei — că vrea să 
treacă de partea Ruşilor. In războiul care în urma stăruinţelor 
lui Carol al Xll-lea, refugiat la Tighina, şi a lui Ludovic al XIV- 
lea, se pregătea împotriva Ruşilor, ţările noastre trebuiau să 
aibă în frunte domni siguri, de o credinţă neclintită faţă de 
Poartă. De aceea, misiunea încredinţată lui Cantemir, socotit, 
după întreaga sa viaţă de până atunci, ca fiind complet de¬ 
votat. 

De fapt însă, tocmai fiindcă pătrunsese aşa de adânc în mij¬ 
locul vieţii turceşti şi cunoştea atât de bine pe fruntaşii ei, noul 
voievod avea motive serioase să se îndoiască de viitorul imperiului 
otoman şi să-şi îndrepte speranţele spre puterile creştine. Deza¬ 
strul dela Zenta (1697) la care participase, ca tânăr ostaş, în an¬ 
turajul vizirului, îl impresionase în gradul cel mai înalt, făcându-1 
să piardă încrederea în valoarea militară a oştirii turceşti. Se 
explică aşa dar de ce — împotriva tuturor aşteptărilor — Dimi¬ 
trie Cantemir a trecut de partea Ruşilor. 

La început, tratativele se duc acoperit, ba chiar, sub pretext 
că iscodeşte, cu ştirea Porţii; Luca vistiernicul întâlneşte pe ţarul 
Petru cel Mare la Luck şi încheie la 24 Aprilie o convenţie, cu 
următoarele puncte mai însemnate: Moldova trece sub protecţia 
imperiului rusesc; ea va avea vechile hotare, deci inclusiv Bu- 
geacul şi raielele; domnia va fi ereditară, în familia lui Cantemir; 
Domnul şi dregătorii îşi păstrează vechile drepturi; în caz de în¬ 
frângere, se va da ospitalitate în imperiu şi întreţinere. 


www.dacoromanica.ro 



DIMITRIE CANTEMIR 


221 


Operaţiunile militare încep la 10 Iunie 1711, prin trecerea tru¬ 
pelor feldmareşalului Şeremetov peste Nistru, pe la Soroca. Ţarul, 
sosit mai în urmă, face însă greşeala de a nu concentra toate for¬ 
ţele sale în Moldova, ci trimite o parte însemnată a lor împotriva 
Crimeii; încă şi pe cele din Moldova le mai împarte, expediind 
înainte un detaşament important, sub generalul Ronne, să ia 
Brăila. O altă greşeală a fost plecarea din Iaşi în spre Bugeac, 
înainte de a se fi strâns proviziile necesare, mai ales că fusese 
secetă şi împotriva părerii lui Cantemir care insistase în sensul 
asigurării aprovizionării. Trupele pornesc totuşi pe Prut în jos, 
în timp ce Turcii şi Tătarii, cu forţe mult superioare, circa 200.000 
de oameni şi 250 de tunuri, grăbesc în întâmpinarea lor. Con¬ 
tactul are loc la 18 Iulie, iar lupta principală se dă în zilele 
de 19—21 Iulie, la Stănileşti în judeţul Fălciu. Ruşii sunt încon¬ 
juraţi de mulţimea adversarilor; încercările lor de a rupe rân¬ 
durile acestora dau greş ; slăbiţi de nemâncare, cu muniţiile pe 
sfârşite, ei sunt nevoiţi să ceară începerea tratativelor de pace. 
Vizirul — se zice cumpărat; Neculce precizează chiar: cu opt 
sute de pungi — şi influenţat şi de faptul că o parte din oştirea 
sa, greu încercată în luptă, voia încetarea ostilităţilor, consimte. 
Se ajunge astfel la tratatul dela 23 Julie, de «lângă vadul 
Huşilor», prin care ţarul restituia Azovul, dărîma o serie de 
cetăţi dela hotarul Ucrainei, plătea o despăgubire de război şi 
îngăduia lui Carol al XH-lea reîntoarcerea neturburată în Suedia 
prin Polonia. Dimitrie Cantemir, pe care Turcii îl cerură în 
zadar, îşi luă familia dela Iaşi şi, împreună cu o sumă de dregă¬ 
tori şi ostaşi, între cari şi hatmanul Ion Neculce, viitorul cronicar, 
porni pe calea pribegiei, însoţind pe Petru cel Mare în Rusia. 
Aci a trăit el încă doisprezece ani, mai întâi la Charkov, apoi la 
Moscova şi la Petersburg. în Mai 1713 îi muri soţia, Casandra, 
fiica lui Şerban Cantacuzino; după şase ani, în 1719, se căsători 
cu frumoasa şi tânăra Nastasia Trubetzkoi. Ţarul îi dă la început 
cincizeci de sate, şase mii de ruble anual şi două rânduri de casq 
la Moscova; îl face apoi, mai târziu, consilier intim şi-i arată 
întotdeauna o deosebită preţuire (vezi fig. 77). în 1722, Cantemir 
pleacă în campania împotriva Persiei; pe drum, se îmbolnăveşte 
însă—su'erea de diabet — şi trebuie să se întoarcă. Ajuns la 
moşia sa, în satul Dimitrovca, unde-şi avea aşezarea, el mai 

Fig. 77. — Dimitrie Cantemir, In timpul şederii în Rusia. Gravură In aramă, făcută după 
moartea sa. Legenda, In limba franceză, îl numeşte: « Principe al Moldovei, numit Principe 
al Sfântului Imperiu rus, Senalor şi consilier privat al Maiestăţii Sale împăratul 

Petru-ccl-Mare *. 

trăieşte câteva luni de zile, închizând ochii la 1 Septemvrie 1723, 
în vârst de 50 de ani. A fost înmormântat în «biserica de jos » 
a mănăstirii greceşti din Moscova, acolo unde odihnea şi prima 
sa soţie; el este chiar ctitorul acestei biserici: A mai ridicat, 
făcând însuşi planurile, încă două biserici în satele de pe moşia 
sa, precum şi o mănăstire la Dimitrovca. 

Din cea dintâi căsătorie Dimitrie Cantemir a avut patru 
băieţi, pe Matei, Constantin, Şerban şi Antioh şi două fete, pe 
Maria şi Smaragda. Antioh a ajuns vestit în lumea literilor; Maria 
a inspirat o puternică pasiune lui Petru cel Mare. Din cea de a 
doua s’au născut doi fii, Petre şi Ion, morţi de mici, şi o fiică 
Smaragda-Ecaterina. A mai avut şi un fiu nelegitim, Augustin 
Mirov, născut în 1715. 

Pentru activitatea literară şi ştiinţifică a lui Dimitrie Can¬ 
temir, vezi partea a doua a acestui volum. 

EPOCA FANARIOŢILOR. DOMNII MOLDOVEI INTRE 

1711 ŞI 1741 

Privită in m general, epoca Fanarioţilor 
este o epocă de decădere politică şi morală . 

La Constantinopol, pe malul de miazăzi al Cornului de Aur , 
minunatul golf al Bosforului, a existat şi există şi astăzi car¬ 
tierul Fanarului , numit astfel dela un far sau fanar, pus acolo 
pentru orientarea corăbiilor. în acest cartier, în mijlocul căruia 
se află Patriarhia ortodoxă, locuiau mai cu seamă Grecii; se 
întâlneau printre ei şi urmaşi de ai vechilor familii bizantine, 
de dinainte de cucerirea Constantinopolului, precum şi alţii de 
origine mai nouă, dar îmbogăţiţi prin negoţ. Erau oameni pri¬ 
cepuţi în afaceri, cu multe relaţii, cunoscând bine pe fruntaşii 
împărăţiei cărora le furnizau tot felul de mărfuri, ambiţioşi, dar, 
în acelaşi timp, intriganţi şi lacomi. Din mijlocul lor, şi-au re¬ 
crutat Turcii dragomanii sau tâlmacii de cari aveau nevoie în 
relaţiile cu celelalte state (Coranul interzice Mahometanilor să 
înveţe limbi străine!); şeful acestor tâlmaci, marele dragoman , 
ar corespunde azi ministrului de externe. Grecii ocupau, aşa dar, 
la înalta Poartă locuri de mare încredere, erau deţinători ai se¬ 
cretelor de Stat. 

După trecerea lui Dimitrie Cantemir, în care Turcii puseseră 
atâtea speranţe, la Ruşi, sultanul hotărăşte să nu se mai încre¬ 
dinţeze tronul Moldovei unui domn de ţară, ci să-l dea unui Grec 
dintre cei legaţi, prin slujbă, familie şi interese, de împărăţie, 
spre a-1 avea astfel întotdeauna în mână. Persoana aleasă este 
Nicolae Mavrocordat , care mai domnise odată, chiar imediat 
înainte de Dimitrie Cantemir. Acelaşi lucru se întâmplă şi in 
Muntenia după înlăturarea lui Ştefan Cantacuzino, ei numesc 

15 

iarăşi un Grec care este tot Nicolae Mavrocordat, mutat din 
Moldova. Epoca Fanarioţilor începe deci, atât într’o ţară cât şi 
în cealaltă, cu acest domn; ea ţine până în 1821, aşa dar mai 
bine de un secol. 

Caracterizarea epocei Fanarioţilor. Privită în general, epoca 
Fanarioţilor este o epocă de decădere. Teritoriul ţărilor româneşti 
este ciuntit; se iau de către vecini provincii întregi ; Domnii ajung 
nişte simpli funcţionari ai sultanului care-i schimbă foarte des; 
fiscalitatea se accentuează; atmosfera morală e grea; intriga, 
bacşişul, mita au tot mai mare preţ; în schimb, caracterele devin 
din ce în ce mai rare. Sunt şi unele aspecte pozitive: astfel, în 
ordinea socială, se desfiinţează rumânia , cu alte cuvinte, se dă 
libertate ţăranilor; se înfiinţează şcoli şi spitale; se fac legiuiri 
noi; toate acestea nu compensează însă marile scăderi ale epocei 
fanariote care rămâne o epocă tristă a istoriei noastre. 

în răstimpul de peste o sută de ani cât ţine ea, au fost nu mai 
puţin de 40 de domnii în Muntenia şi 36 în Moldova, în afară 
de diversele ocupaţii ruse şi austriace. Media unei domnii era deci 
foarte scurtă. Turcii, de altfel, şi fixaseră în practică, încă de 
mult, la trei ani durata unei domnii: pentru înnoirea ei trebuia 
plătită o sumă importantă numită mucarer. Era şi un mucarer 
mic care se plătea în fiecare an. Domnii se schimbau dintr’o ţară 
în cealaltă: astfel Constantin Mavrocordat a domnit de şase ori 
în Muntenia şi de patru ori în Moldova. Aceste schimbări aveau 
însă un bine: ele uşurau apropierea între cele două ţări, pregăteau 
unirea lor; se vedea din ce în ce mai limpede că e acelaşi popor, 
aceeaşi limbă, aceeaşi organizare, aceleaşi moravuri. 

Domnii fanarioţi aparţin câtorva familii. Majoritatea acestor 
familii sunt de origine greacă; astfel, Mavrocordaţii, înrudiţi 
totuşi prin femei cu Alexandru Uiaş, deci cu vechea dinastie, 
Moruzi, Sutzu, Caragea, Jpsilanti ; câteva sunt de altă origine 
etnică, dar grecizate, ca Ghica (albanezi, înrudiţi însă cu Sturd- 
zeştii!) şi Callimachi (români, numindu-se la început, Calmăşul !) T 
în sfârşit, familia Racoviţă e curat iomânească. 

Nicolae Mavrocordat a doua oară. După înfrângerea dela Stă- 
nileşti şi plecarea, pe ascuns, a lui Dimitrie Cantemir în Rusia, 
nu s’a numit numaidecât un nou domn în Moldova. Vizirul a trimis 
la Iaşi mai întâi pe Curt Mehmet Paşa, ca să scoată pe negustorii 

şi ceilalţi Turci robiţi ; acesta încercă să-şi creieze o situaţie sta¬ 
bilă, dar găsi, cum era şi firesc, împotrivirea băştinaşilor (1—11 
August 1711). Fu numit apoi caimacam Lupu Costaki vornicul , 
pe lângă care se adăogă Maxut postelnicul , de origine grec, şi, 
ceva mai târziu, Antiohie Jora hatmanul. Aceştia girară treburile 
timp de patruzeci de zile (11 August — 20 Septemvrie), urmân- 
du-le în eăimăeămie biv vel vistierul Gheorghe Apostol (21 Septem- 
vire — 7 Octomvrie). In sfârşit, sosi dela Stambul ultimul cai¬ 
macam, Ion Mavrocordat terzimanul\ el cârmui până la 19 Noem- 
vrie când îşi făcu intrarea în Iaşi fratele său Nicolae Mavrocordat , 
jiumit domn al Moldovei în ziua de 6 Octomvrie. 

Stăpânirea acestuia a ţinut patru ani şi ceva; în timpul ei, 
se produce prima pierdere teritorială pe care o suferă ţările noastre 
în epoca fanariotă: e vorba de cetatea şi raiaua Hotinului. Faptul 
s’a petrecut astfel: Turcii voiau să ajute cu oaste pe regele Po¬ 
loniei, Stanislas Leszczynski, care trebuise să-şi părăsească ţara 
şi venise în Moldova prin Ardeal; în schimb, urmau să primească 
cetatea Cameniţei. Trupele porniră spre miazănoapte; nu se ajunse 
la o campanie dincolo de Nistru, din cauza forţelor însemnate ale 
adversarului; Hotinul însă ju ocupat (1713); în primăvară, se 
anexă cetăţii ţinutul înconjurător iar în anul următor şi porţiunea 
din judeţul Cernăuţi dela Nord de Prut. In felul acesta o nouă 
raia se înfiinţă pe pământul Moldovei (1715); pe lângă pierderea 
teritorială se adăogară şi pagubele produse de Turcii cari treceau 
mereu prin ţară spre şi dela Hotin (vezi fig. 78). 

Alte pagube fură provocate de soldaţii lui Carol al XH-lea, 
aşezaţi prin sate şi târguri; cu greu putură fi scoşi; în ce priveşte 
învinsul dela Pultava, trebui să se dea o adevărată luptă, la satul 
Varniţa, lângă Tighina, unde-şi avea aşezarea, pentru ca el să 
poată fi luat şi dus peste Dunăre (Fevruarie 1713). 

Sub raportul fiscal, Neculai Mavrocordat luă măsura ca ma¬ 
zilii şi mănăstirile să nu mai dea desetina «ţărăneşte », pentru 
stupi şi mascuri; scoase însă într’un an, la « o nevoie ce au avut 
atuncea », ţigănăritul, pe care apoi îl desfiinţă cu blestem. 

Sfârşitul domniei e în legătură cu mazilia lui Ştefan Canta- 
cuzino din Ţara Românească; în locul acestuia fu strămutat 
Nicolae Mavrocordat din Moldova. Firmanul ieşi in ziua de Crăciun 
a anului 1715, deci, după stilul nou, la 5 Ianuarie 1716. 

1 5* 

Mibai Bacoviţă a treia oară. Ca urmaş al lui Mavrocordat, 
sultanul numi pe Mihai Racoviţă, fostul domn. Plecat din Ţarigrad 
la 27 Ianuarie 1716, acesta sosi la Iaşi la 23 Fevruarie; domnia sa 
avea să dureze aproape unsprezece ani, cea mai lungă domnie 
în răstimpul dela Vasile Lupu până la Mihai Sturza, în veacul 
al XlX-lea. 

Chiar din primul an, Racoviţă avu de suferit de pe urma 
Austriacilor. Aceştia începuseră tocmai un nou război cu Turcii 



Fig. 78. — Ruinele cetăţii Hotinului: vedere luată din curtea interioară. 


şi voiau să-şi asigure o bază şi în ţările noastre, Nicolae Mavro¬ 
cordat, domnul muntean, opunându-se acestui plan, fusese luat 
prizonier de către un detaşament ce scoborîse repede pela Turnul 
Roşu; aceeaşi operaţie urma să se repete şi în Moldova; ea se 
bizuia şi pe sprijinul localnicilor: un mare boier, biv vel stolnicul 
Vasile Ciaurul, în legături strânse cu generalul comandant din 
Braşov, ridicase steagul răzvrătirii şi adunase pe lângă sine « a 
samă de boieri şi mazâli de ţară», întărindu-se în mănăstirea 
Caş inului şi la Cetatea Neamţului. Racoviţă află însă de cele ce 
şe plănuiau; şi când detaşamentul sau podgheazul de «catane », 
pornit dela Neamţ, sosi în Iaşi . şi lovi curtea, la 10/21 Ianuarie 

1717, el găsi, pe lângă domn, care se retrase apoi sus, în mănăs¬ 
tirea Cetăţuii, şi pe Tătarii chemaţi de acesta în ajutor. Ciocnirea 
principală avu loc în marginea oraşului «pe dealurile mănăstirii 
Cetăţuia şi Hlincea »', ea se isprăvi prin înfrângerea completă a 
podgheazului; comandantul lui, căpitanul Ferentz, luat prizonier, 
ju decapitat. O movilă de pământ peste trupurile celor căzuţi, 
un cerdac, şi o cruce de piatră însemnară locul acestei lupte. 
Urmă apoi un atac al domnului asupra cetăţii Neamţului care 
căzu şi asupra mănăstirii Caşinului, care nu putu fi luată; Tătarii, 
în schimb, prădară cumplit ţinutul dintre Şiret şi munţi « şi s’au 
împlut de robi şi de dobitoace; cum erau săniile cu bejăniile, 
âşa le aduceau încărcate de muieri şi de copii, şi pe drum copii 
degeraţi şi fete mari, cum era mai amar ». Un nou atac, mai pe 
Vară, în Iunie, izbuti să scoată catanele din mănăstirile Caşin şi 
Mera, ale căror ziduri fură dărâmate. In August, oastea moldo¬ 
venească în număr de 3700, împreună cu 700 de Turci din Hotin 
şi cu 9000 de Tătari ai Sultanului din Bugeac, trecu peste munţi, 
dela Câmpulung spre Rodna. Ţinutul Bistriţei fu ars şi prădat; 
Ţătarii ajunseră până spre Sătmar şi Baia Mare precum şi în Ma¬ 
ramureş; la întoarcere, fură însă loviţi de localnici şi avură pier¬ 
deri serioase. Domnul dăduse ordin să fie cruţaţi ţăranii români 
din Ardeal; suferiră totuşi şi ei pagube. In amintirea acestei 
^xpediţii, se ridică la Vama, în Bucovina, după întoarcerea din 
Ardeal, un monument în formă de stâlp cu o inscripţie în ro- 



In timpul campaniei lui Petru cel Mare, din 1711, satele din 
âpropierea Bugeacului se pustiiseră; după biruinţa dela Stăni- 
leşti, Tătarii începură să le ocupe depăşind astfel hotarul cel 
vechiu fixat, se pare, pe la 1672, «al lui Halil-Paşa». Neculai 
Mavrocordat nu izbutise să-i scoată de acolo; Mihai Racoviţă, 
stăruind la Poartă, obţinu un firman de evacuare; el nu fu aplicat 
însă, deoarece Tătarii — ştiind partea slabă a domnului — se 
obligă să plătească dijmă şi dări pentru locul de care se foloseau. 
Se produse deci o nouă încălcare teritorială. Locul răşluit era «în 
lungiş cale de 32 de ceasuri şi deacurmeziş, în lat, cale de două 
ceasuri»; el începea dela raiaua Tighinei sau, Benderului şi mergea 
dealungul Troianului, apoi dealungul Ialpugului, până aproape 
de târgul, azi satul, Tobac (vezi fig. 79). 

Mihai Racoviţă iubea banul; de 'aceea putuseră Tătarii să-l 
convingă să le lase pământul; tot de aceea, spori el unele dări 
sau scoase altele noi. In 1724, puse desetina de stupi îndoită, 
obligând pe toţi s’o plătească, inclusiv boierii şi mănăstirile. In 



1725 scoase văcăritul «câte un zlot de bou şi de vacă şi de cal 
câte un leu», punând iarăşi la plată pe toată lumea; în iarnă, 
adăogă, peste aceasta, o nouă dare asemănătoare, câte doi orţi 
de vită. Un detaliu caracteristic pentru firea strânsă a domnului e 
că, la ridicarea bisericii dela Olâşeni, ctitoria sa, s’au luat «laviţele 
şi scândurile » de pe la « dughenile jidovilor din Iaşi » şi s’au între¬ 
buinţat ca material de construcţie. La ridicarea curţilor domneşti 
noi, în locul celor vechi, arse de focul care a mistuit, la 20 Aprilie 

1723, o mare parte a oraşului, nu se făcu însă economie: ele ieşiră 
«foarte frumoase şi deschise». Tot din cauza arghirofiliei dom¬ 
nului, nu se dădu pedeapsa pe care o meritau mai mulţi Evrei 
din Oniţcani, cari comiseseră în ziua de Paşti a anului 1726 un 
omor ritual asupra unui copilaş de cinci ani. In loc să fie spân¬ 
zuraţi, cum se cuvenea, ei fură băgaţi la închisoare, urmând să 
plătească un număr de pungi de bani. Intre timp însă, boierii 
din Stambul, preveniţi, obţinură dela vizir un firman de elibe¬ 
rare şi vinovaţii scăpară. 

In acelaşi an se încheie şi stăpânirea lui Mihai Racoviţă. Ea 
e pricinuită în primul rând de Neculae Mavrocordat, domnul 
din Ţara Românească, care se plânge Porţii că vecinul său din 
Moldova care primise la sine pe mai mulţi boieri munteni pri¬ 
begi, n’a vrut să-i predea trimisului împărătesc venit să-i ridice. 
Se adaogă apoi şi plângerile Evreilor, cari pretindeau că au fost 
oalomniaţi şi spoliaţi. Rezultatul e mazilirea lui Racoviţă; acesta 
pleacă din Iaşi spre Ţarigrad la 6 (după un alt izvor la 11) Octom- 
vrie 1726. 

Grigore al II-lea Ghica. Urmaşul în scaun al lui Mihai Raco¬ 
viţă, Grigore al II-lea Ghica, era nepot de fiu lui Grigore Ghica, 
fostul domn al Ţării Româneşti şi al Moldovei; prin mamă-sa, 
Jtuxandra, fiica lui Alexandru Mavrocordat Exaporitul, era nepot 
şi lui Neculai Mavrocordat. A ocupat demnitatea de mare dra¬ 
goman timp de 11 ani, după Ioan Mavrocordat; apoi a îmbrăcat 
•caftanul de domnie al Moldovei (5 Octomvrie 1726). Se bucura 
de o trecere deosebită la Poartă; om cult, avea înţelegere pentru 
trecutul ţării, era iubitor de frumos, sub toate formele, afemeiat 
chiar; îi plăceau plimbările la câmp şi vânatul. Vine în ţară pe 
la Măcin, Brăila, Galaţi, drumul între aceste două din urmă oraşe 
făcându-1 pe apă, «în două şăici», «cu multă pohvală»; intra¬ 
rea în Iaşi are loc la 29 Decemvrie. La început, nu pune dări 
grele, reduce chiar din cele găsite; mai pe urmă însă, strânge şi 
el şurupul fiscalităţii şi încă tare. Un impozit nou este acela pe 
preoţi, numit «mucarea», variind între trei şi opt galbeni de 
faţă; a fost scos numai « odată ». 

în Octomvrie 1727 izbucneşte o revoltă a Tătarilor din Bu- 
geac împotriva hanului din Crimeea. Pentru potolirea lor, sunt 
trimise trupe numeroase, din toate părţile; participă şi Grigore 

Ghica cu oastea sa — peste şapte mii de oameni — reorganizată 
şi bine echipată. Tătarii se potolesc, fără să se ajungă la luptă; 
ei recunosc pe han iar Moldovenilor -— lucru ne mai întâlnit până 
acum —le întorc pagubele făcute, dându-le după Neculce, şapte 
sute, după un alt izvor, numai două sute douăzeci de pungi de 
de bani. Mai târziu, ei se plâng însă la Poartă împotriva lui Gri- 
gore Ghica că i-ar fi nedreptăţit. Judecata care urmează, în 1729, 
şi care se termină prin hrisoavele din 17 Septemvrie, îl costă pe 
domn aproape îndoit decât primise; mai grav este că se dă voie 
Bucegenilor să depăşească «cele două ceasuri», obţinute sub 
Mihai Racoviţă, întinzându-se, pentru păşunatul vitelor lor, şi 
mai spre miazănoapte. Ei se obligă a plăti dările respective şi a 
nu se folosi decât de terenurile indicate de către serdar şi căpi¬ 
tanul de Codru; nu-i mai puţin adevărat că pământul Moldovei 
e din nou îngustat. 

In toamna anului 1730, răscoala izbucnită în Constantinopol 
şi care are drept urmare înlocuirea sultanului Ahmed al IlI-lea 
şi a unui mare număr de dregători turci era să-l coste scaunul 
şi pe Grigore Ghica. Şeful răscoalei sau —- cum se spunea atunci — 
a « zorbalei », Patrona Halii, cere să fie făcut domn o creatură a 
sa, un om de rând, casapul lonaki Buţukaki ; acesta e numit 
chiar. Faţă de protestele unanime însă ale Moldovenilor şi fiindcă, 
între timp, noul numit nu plătise banii la care se obligase, e 
închis şi, înainte de 3 Decemvrie, decapitat. 

Grigore Ghica a refăcut din temelie mănăstirea lui Balica, de 
lângă Iaşi, şi a construit, în vecinătatea ei, case domneşti, după 
felul celor din Stambul, şi o grădină de toată frumuseţea, cu 
jocuri de apă sau «havuzuri» şi flori de tot felul. Aşa i-a şi rămas 
numele « Frumoasa », iar dela grădină s’a numit astfel apoi şi mănă¬ 
stirea (vezi fig. 80). A mai făcut diferite reparaţii şi adaosela mănă¬ 
stirea Bârnova, la biserica Bărboi, la 'curtea domnească; aci a con¬ 
struit, între altele, un turn foarte înalt, deasupra porţii, prevăzut 
cu ceasornic. A reparat «feredeul » sau băile; a făcut două fântâni, 
cu apă adusă de departe, pe olane (vezi fig. 81); a făcut case 
domneşti la Galata. Un merit deosebit îl constitue reorganiza¬ 
rea, cu ajutorul lui Hrisant, patriarhul Ierusalimului, a şcolii 
domneşti din Iaşi, care ajunge să fie frecventată şi de copiii de 
peste hotare. 

După şase ani şi jumătate de domnie, Grigore al II-lea Ghica 
e strămutat în Ţara Românească, iar vărul său, Constantin Ma- 
vrocordat, fiul lui Niculae, trece în Moldova. Firmanul iese în 
ziua de 16 Aprilie 1733; la 24 soseşte la Iaşi iar la 4 Mai, domnul 



Fig. 80. — Biserica mănăstirii Frumoasa. Forma de astăzi nu e aceea dată de Grigore Ghica ; 
lăcaşul a fost complet refăcut în 1836. 


porneşte, prin Focşani, unde se întâlneşte cu succesorul său, spre 
Bucureşti. 

Constantin Mavrocordat, născut în Constantinopol, la 27 Fe- 
vruarie 1711, primise o eduoaţie şi o instrucţie îngrijită. Tatăl 
său îl iniţiase de timpuriu în treburile publice, pregătindu-1 pentru 
domnie. Ni s’au păstrat «Instrucţiile» pe care el i le dă, în acest 
scop, încă din 1727 şi care cuprind principii sănătoase politice, 
etice, administrative şi economice. 

Intrarea în Iaşi are loc la 18 Mai 1733; Mavrocordat vine 
nconjurat de Greci, mai mulţi decât avusese Grigore Ghica; 

ei ocupă în special dregătoriile economice. La început dările nu 
sunt prea mari; după câteva luni însă, pe toamnă, « au scos vă¬ 
cărit şi vădrărit totdeodată şi de iarnă civerturi şi hârtii; eară 
de primăvară pogonărit şi cuniţe, câte opt potronici de vită, 
ca şi văcăritul. Aceste toate nevoi — spune Neculce — într’un 
an le-au luat ». 

Această primă domnie moldoveană a lui Constantin Mavro- 
cordat nu are mare importanţă; de altfel ea nici n’a ţinut mult: 



Fig. 81. — Inscripţie in româneşte şi In limba arabil, dela una din fântânile făcute de Grigore 
Ghica In Iaşi. Dedesubtul stemei data 7230 adică 1731 dela Hristos. (Muzeul Golia, laşi). 


doi ani şi jumătate. Domnul voia să se reîntoarcă în Ţara Româ¬ 
nească, de unde fusese mutat; el lucrează în acest sens la Poartă 
şi, în cele din urmă, izbuteşte. Un raport al bailului veneţian 
din Constantinopol, datat «Pera... 28 Noemvrie 1735» arată 
că în ziua precedentă, deci la 27, s’au făcut schimbările de domnie, 
Mavrocordat fiind strămutat în «Yalacchia», iar Grigore al 
II-lea Ghica în Moldova. 

Grigore al II-lea Ghica, a doua oară, domneşte aproape şase 
ani de zile. împins de aceleaşi nevoi financiare şi de aceleaşi obli¬ 
gaţii care revin ca un leit-motiv în toată epoca Fanarioţilor, 

pune şi el, chiar dela începutul domniei, dări apăsătoare. Astfel, 
în Ianuarie, « au scos banii steagului — adică banii ce se plăteau 
la investitură — grei bani pe toată ţeara, şi au scos dăjdi pe 
boieri mazili şi pe popi şi pe mănăstiri, şi. .. au scos şi cârcimărit, 
câte cinci lei de cârciumă în toată ţeara; şi... au stricat blă- 
stemul ce era făcut de mai înainte să nu dee ». în Fevruarie se 
scoate văcăritul «câte un leu de cal şi câte un zlot de vită..» 
cu mare grabă ». în Aprilie, în săptămâna mare, când « n’apucase 
a istovii nici banii steagului, nici văcăritul bine, .. .au şi scos 
şi hârtii grele, de nu puteau oamenii nici la biserică să meargă, 
să-şi caute de suflet, să se pricistuiască, sau la Pasci să păscuiască; 
ce păscuiau prin păduri, cu ferele sălbatice, ascunzându-se, săracii, 
de hârtii». Se cer apoi salahori şi care pentru cetatea Vozia, « cai 
Împărăteşti », în două rânduri, câte patru sute de cai şi tot atunce 
4 oamenii să taie lemn şi să-l scoată, să-l ducă la Cartai pe Du¬ 
năre (în faţa Isaccei!), să facă pod». Iar pe vară, venind Vizirul 
la Cartai, «eşit-au grele ialoviţe pe ţeară (vaci grase, pentru 
tăiere 1), de 2 ug. (adică galbeni ungureşti!) ce era în visterie la 
banii steagului, o ialoviţă, şi chile de pâne (grâu!) şi de orz, în 
două-trei rânduri... şi au scos cinci civerturi întru acel an ». Adu- 
nându-se atâtea, nu e de mirare, că, aşa cum spune Neculce «le 
era prea cu gfeu oamenilor ». 

Războiul dintre Turci, Ruşi şi Austriaci. în timpul acestei 
domnii a lui Grigore Ghica, izbucneşte războiul dintre Turci 
de o parte, Ruşi şi Austriaci de cealaltă. Ruşii voiau să 
ajungă Ia Marea Neagră şi să anuleze tratatul, defavorabil, 
din 1711; Austriacii, la rândul lor, bizuindu-se pe succesele 
de până atunci, voiau să împingă mai departe, spre miazăzi şi 
răsărit, hotarul faţă de Turci. La ştirea că armatele Ţarului se 
îndreaptă spre Crimeea şi spre Azov, Poarta declară război Ru¬ 
siei, la 28 Mai 1736; ea nu poate împiedeca însă, cucerirea şi ar¬ 
derea Bakce-Saratului, a Sultan-Sar aiului, reşedinţa hanului, a 
Perekopului, a Kimburunului ; la 1 Iulie se predă însăşi Azovul. 
Austriacii cari aveau o mai veche legătură cu Ruşii, reînnoită în 
1726, în sensul de a sprijini cererile acestora faţă de Turci, şi 
cari încheiaseră cu ei, la 9 Ianuarie 1737, chiar o alianţă ofensivă, 
declară, la rândul lor, război Porţii la 6 Iunie 1737. O conferinţă 
convocată la Niemirov, în Ucraina, în vederea unui aranjament 

paşnic, conferinţă ale cărei şedinţe au loc între 16 August şi 
14 Octomvrie, nu reuşeşte şi războiul începe pe ambele fron¬ 
turi. Austriacii, cari nu mai aveau acum un comandant de 
talia lui Eugeniu de .Savoia, învingătorul dela Zenta, suferă însă 
mai multe înfrângeri, cea mai gravă fiind la Belgrad. Dimpo¬ 
trivă, Ruşii obţin succese. Oceakovul cade la 17 Iulie 1737; 
un mare măcel face 20.000 de victime în populaţia acestui în¬ 
semnat centru, populaţie alcătuită în bună parte din Moldoveni» 
în 1738, campania urmează cu mai puţină vigoare; în 1739, 
trupele ruseşti, reluând ofensiva, pornesc asupra Moldovei. Nis¬ 
trul e trecut la sfârşitul lui Iulie; la 28 August are loc lupta dela 
Ştăuccni, pe Şulaneţ, în care Turcii sunt înfrânţi (vezi şifig. 82)» 
Urmarea este căderea, peste trei zile, a Hotinului. 

Grigore Ghica înaintase, la început, cu o mică oaste până la 
Leurda, în Dorohoi; văzând însă superioritatea armatei ruseşti. 
Se retrage la Dracşani, în Botoşani apoi la Ţuţora, în cele din 
urmă prin Huşi, la Galaţi. Armata rusă, comandată de generalul 
Munnich şi numărând printre ofiţerii ei superiori şi doi fii ai lui 
Dimitrie Cantemir, anume pe Dumitraşco şi pe Constantin , ocupă 
Iaşii (13 Septemvrie 1739) şi împinge detaşamente, având în frunte 
pe cei doi fii de domn, de o parte şi de alta a Şiretului, spre sud, 
până la Bacău şi Vaslui. Un al treilea detaşament coboară la 
Focşani care e prădat cumplit, înaintează în Muntenia, pe sub 
dealuri, până la Câmpina, jefuind, şi se întoarce prin Ardeal. 

După ocuparea Iaşilor, Munnich pune pe boieri să iscălească 
un act care prevedea credinţă deplină faţă de Ruşi, iernarea în 
ţară şi hrănirea unei oştiri de 20.000 de oameni, procurarea a 
3000 de salahori anual; excluderea Grecilor şi a Ruşilor dela 
dregătorii, ei putând fi numai negustori; primirea cu leafă, în 
oastea rusească, a boierilor fără dregătorii şi a urmaşilor acestora; 
un dar imediat pentru generalul rus de 90 de pungi şi o sumă 
fixă anuală de 100 de pungi. Acest act rămase însă —• cu ex¬ 
cepţia darului — literă moartă, deoarece, în curând, Ruşii se 
retraseră din Moldova. Austriacii, în urma înfrângerilor suferite, 
încheiaseră, la 18 Septemvrie 1739, pacea dela Belgrad , resti¬ 
tuind, între altele, Oltenia. în aceeaşi zi se semnase tot la Belgrad 
şi pacea dintre Ruşi şi Turci. Ratificarea acesteia din urmă are 
loc la 16 Octomvrie. Peste opt zile, la 24, oastea rusă părăsea Iaşii, 

după ce prădase mai întâi mănăstirea Galata; odată cu ea pleca 
şi mitropolitul ţării, Antonie, care primise pe Miinnich cu prea 
multă căldură. Grigorie Ghica îşi reluă scaunul; Hotinul fu reo- 



Fig. 82. — SSbii orientale, turceşti şi tătăreşti, şi hanger din veacul al XVIII-lea. (Muzeul 

Militar, Bucureşti). 


cupat în Noemvrie; raiaua din jurul lui, desfiinţată pentru mo¬ 
ment, se refăcu şi ea, peste un an. 

Sfârşitul acestei de a doua domnii a lui Grigorie al Il-lea Ghica 
cade în Septemvrie 1741; la 10 ale lunii schimbarea era hotă- 
rîtă; Ia 24 îi soseşte firmanul de mazilie în Iaşi; îndată după 
aceea, fostul domn e pornit «cu cinste » la Poartă. 

Nicolae Mavrocordat t homme de beau - 
coup d'esprit et fort appliquâ aux Sciences 
(Raport francez din 22 Martie 1719) 

Nicolae Mavrocordat. în urma mazilirii lui Ştefan Cantacu- 
zino, tronul Ţării Româneşti fu ocupat de Nicolae Mavrocordat, 
strămutat din Moldova (vezi fig. 83). Numit la 5 Ianuarie 1716, 
noul domn îşi făcu intrarea în Bucureşti la 10 Fevruarie; stăpâ¬ 
nirea sa nu ţinu însă niciun an măcar. La începutul verii, în Iunie, 
izbucni războiul dintre Austriaci şi Turci; aceştia din urmă, în¬ 
curajaţi de succesele avute în Moreea şi Creta, visau redobândirea 
Ungariei. Dar comandantul armatelor austriace, vestitul general 
Eugeniu de Savoia, izbuti să bată şi de data aceasta oastea sul¬ 
tanului; în lupta dela Petrovaradin (5 August 1716) pieri însuşi 
marele vizir, sângerosul Gin Aii; 170 de steaguri şi 156 de tu¬ 
nuri rămaseră în mâinile învingătorului. Nicolae Mavrocordat 
trimisese o mică oaste de 3000 de oameni sub serdarul Petre 
Obedeanu, la Orşova, să împiedice « cătanele »de a intra în Oltenia. 
Acestea, înţelese cu serdarul, pătrunseră totuşi; un alt detaşament 
intră — cu concursul boierilor Barbu Brăiloiul şi Staico Ben- 
gescu — pe la Vâlcan. Domnul, retras un moment la Rusciuk, 
revine cu ajutor turcesc; el pedepseşte pe câţiva din cei cari trecu¬ 
seră de partea Nemţilor; boierii Bălăceanu, Ion Brezoianu şi Lupu 
Costachi sunt decapitaţi; mitropolitul Antim Ivireanul, caterisit 
şi trimis in surghiun la muntele Sinai, piere pe drum, înnecat 
de garda turcească ce-1 însoţea, in râul Tundja, un afluent al Mari- 
tzei. Apoi Mavrocordat trimite împotriva Austriacilor, în Oltenia, 
mai toate forţele de care dispunea. De această împrejurare pro¬ 
fită comandantul trupelor austriace din Ardeal; în înţelegere 

cu boierii cari voiau să scape de dominaţia turcă — un Şerban 
Bujoreanu vornicul, un Ilie Ştirbei vistierul, un Grigore Bă- 
leanu şi alţii — repezi el un detaşament de cătane, sub căpitanul 



Fig. 83.— Nicolae Mâvrocordat, după o gravură In aramă contemporană. 

Ştefan Dettine zis Pivoda care intră pe neaşteptate în Bucureşti 
şi luă prizonier pe domn şi familia acestuia (25 Noemvrie 1716). 
Nicolae Mavrocordat fu dus la Sibiu, şi, acolo, tratat cu deferenţă, 
trebui să rămâie doi ani, In care răstimp alcătui o lucrare filo¬ 
sofică, « Despre datorii » (llepl twv xalbjxăvTwv (3f(3Xo<;) mult apre¬ 
ciată de întreaga Europă. 

Ioan Mavrocordat. Pe tronul rămas astfel liber, Turcii trimi- 
seră la 2 Decemvrie 1716, în calitate de caimacam pe fratele lui 
Nicolae, pe Ioan Mavrocordat, care ocupase până atunci demni¬ 
tatea de mare dragoman; la scurt interval, îi dădură apoi însuşi 
caftanul de domnie. O mare parte dintre boierii pribegiţi de frica 
unei năvăliri turceşti sau tătăreşti, se reîntorsese; alţii însă — în 
frunte cu Radu Golescu, Grigore Băleanu, Şerban Bujoreanu —■ 
rămaseră în Ardeal, urmărind să închine ţara Austriacilor; o de¬ 
legaţie merse chiar în acest scop la Viena şi ceru ca domn pe Ior- 
dache Cantacuzino, feciorul lui Şerban, fostul voievod. 

în timpul domniei lui Ioan Mavrocordat, războiul dintre 
Turci şi Austriaci continuă. Eugeniu de Savoya repurtează o 
nouă şi strălucită izbândă la Belgrad , în urma căreia, această 
puternică cetate, poartă de intrare atât în Ungaria cât şi în im¬ 
periul Sultanilor, capitulează (18 August 1717). în Muntenia, 
Ioan Mavrocordat obţine, e adevărat, prin bani, evacuarea de 
de către Austriaci a mănăstirilor Mărgineni şi Câmpulung ce fu¬ 
seseră ocupate; el face însă marea greşală de a recunoaşte tot¬ 
deodată prin convenţia încheiată la 24 Fevruarie 1717, că Ol¬ 
tenia «rămâne fără discuţie la dispoziţia şi sub conducerea im¬ 
perială ». Văzând că soarta armelor le e continuu defavorabilă, 
Turcii se hotărăsc să încheie pace. Plenipotenţiarii, între cari era 
şi Ioan Mavrocordat, se întâlnesc la Passarovitz sau Pojarevac; 
după opt şedinţe, se ajunge la iscălirea tratatului (21 Iulie 1718). 
Austriacii câştigau Banatul, Oltenia, Belgradul şi o porţiune 
din Serbia, până aproape de Niş. în felul acesta, ţinutul dela apus 
de Olt ajunge sub stăpânirea Imperialilor*, el va rămâne aşa 
timp de douăzeci şi doi de ani, până la tratatul din Bel¬ 
grad (1739). 

După înfrângerea din vara anului 1717, o parte dintre Tătari, 
întorcându-se dela Belgrad spre casă, jefuiră şi robiră în Oltenia 
şi chiar în Muntenia; Mavrocordat, însoţit de un paşă turc, trebui 

să le iasă înainte, la Cornăţel, «la podul de piatră », şi să-i silească 
să elibereze pe robi. 

Spre deosebire de predecesorii săi, Ioan Mavrocordat îşi sfârşi 
zilele în scaun; e adevărat că el muri tânăr, la treizeci şi cinci 
de ani, de ciumă, sau — dacă e să credem pe cronicarul Radu 
Popescu — de «lungoare » adică tifos. Decesul se produse în ziua 
de 23 Fevruarie 1719; trupul fu înmormântat în biserica Sf. 
Gheorghe Nou din Bucureşti. 

Soţia sa a fost doamna Zamfira ; la 29 Iulie, câteva luni după 
pierderea soţului, ea scria Patriarhului Hrisant Notara, arătându-i 
că e fără mijloace, că doreşte să fie plătiţi creditorii şi adăogând 
că de educaţia şi instrucţia copiilor se va ocupa ea personal. 

Nicolae Mavrocordat, a doua oară. îndată ce sosi la Constan- 
tinopol ştirea morţii lui Ioan Mavrocordat, fu numit domn, la 
2 Martie 1719, fratele său Nicolae care se întorsese, de câteva luni 
numai, din captivitatea austriacă, dela Sibiu. Intrarea în Bucu¬ 
reşti avu loc la 7 Mai, în împrejurări grele, fiind foamete şi 
ciumă. 

Această de a doua domnie a lui Neculai Mavrocordat în Mun¬ 
tenia ţine unsprezece ani şi jumătate: cea mai lungă stăpânire 
din epoca Fanarioţilor. E şi una din cele mai bune, domnul luând 
o serie de măsuri folositoare ţării. El obţine mai întâi, dela Turci, 
reducerea haraciului cu 240 de pungi, adaosul la care trebuise 
să consimtă Brâncoveanu, în 1703, când cu mersul la Adrianopol. 
Această reducere se menţine integral timp de cinci ani; apoi, 
ea rămâne de numai 140 de pungi. Mai însemnată e însă resta¬ 
bilirea hotarului ţării faţă de Turcii din raiaua Brăilei cari se în¬ 
tinseseră treptat-treptat până la gura Ialomiţei şi la apa Bu¬ 
zăului, şi faţă de aceia din Dârstor care încălcaseră bălţile de pe 
ţărmul stâng, până la Greaca, întemeindu-şi sate şi luând dijmă. 
Mavrocordat obţine un firman dela Poartă şi-i sileşte să revie la 
vechile hotare. 

Sub raportul intern el se arată un bun gospodar. La venirea 
în ţară fiind foamete, aduce făină dela Turci şi o împarte celor 
lipsiţi. Pentru încasarea birului, face, în 1723, o reformă fiscală, 
hotărînd — ceea ce nu constituia o inovaţie de altfel (vezi mai sus, 
p. 213) — ca plata să aibă loc în patru sferturi şi stabilind o 
nouă impunere sau « ruptoare » pe sate, potrivit cu averea locui- 

torilor. în 1728, trebui să se revină însă ia sistemul «pecet¬ 
luiturilor », pe cap de om, spre a se împiedeca fluctuaţia ţăra¬ 
nilor cari se strămutau mereu din satele impuse mai mult în 
cele impuse mai puţin; aceste pecetluituri nu fură însă nici ele 
apăsătoare. 

în latura religioasă, Nicolae Mavrocordat are un deosebit 
merit prin înălţarea frumosului lăcaş dela Văcăreşti (vezi fig.84—88). 



Fig. 84. — Biserica mănăstirii Văcăreşti. Vederea naosului. 


Temeliile acestei mănăstiri s’au pus încă din prima domnie, în 1716; 
construcţia se întrerupe apoi, cât timp domnul stătu prizonier în 
Ardeal. Reluată în 1719, ea fu gata în Septemvrie 1722: aşa ne 
spune pisania, în limba română, de deasupra uşii de intrare. Târ- 
nosirea se făcu la 24 Septemvrie 1724, în prezenţa mitropolitului 
ţării, Daniil, a episcopului de Buzău, a unor arhierei străini şi 
unui mare număr de egumeni şi preoţi; în anul următor se isprăvi 
şi zidul înconjurător. Domnul înzestră bogat această ctitorie a 
sa şi hotărî printr’un aşezământ solemn, ca, din veniturile ei, 

« streinii să-i primească, pre goli să-i îmbrace, flămânzii să-i sa¬ 
ture, bolnavii să-i caute, pre cei din temniţe să-i cerceteze cu 
milă ». Se adăogă şi o bibliotecă pe care domnul o îmbogăţi ne¬ 
contenit cu manuscrise şi cărţi rare, achiziţionate, la preţuri mari, 
din tot Orientul şi dela Muntele Athos (vezi şi fig. 89); ea va spori 
sub Constantin Mavrocordat, fiul Iui Nicolae. 



Fig. 85. — Pisania bisericii Văcăreşti, înconjurată de un cadru splendid sculptat. 


Mitropolia din Bucureşti, pierzând moşiile de peste Olt, unde 
stăpâneau acum Austriacii, domnul îi dărui alte moşii şi venituri, 
dincoace; el înălţă, de asemenea, în 1723, paraclisul metropolitan 
(vezi fig. 90). Episcopia din Buzău primi un dar anual de 200 de 
taleri, cu obligaţia însă « să facă şcoală grecească şi slovenească » 
ceea ce se şi aduse îndată la îndeplinire. Mănăstirea Banului, tot 
din Buzău, obţinu scutire de dăjdii, iar biserica Creţulescu din 
Bucureşti (vezi fig. 91) locul înconjurător necesar, luat din « locul 
domnesc ». în sfârşit biserica Domnească din Câmpulung fu în¬ 
noită, zugrăvită şi înzestrată cu odăjdii (vezi şi fig. 92). 

în tot răstimpul domniei, Nicolae Mavrocordat făcu o singură 
expediţie militară: aceea împotriva Tătarilor din Bugeac care se 
revoltaseră împotriva hanului. Nu se ajunse însă la luptă; domnul, 

plecat din Bucureşti la 7 Ianuarie 1728 şi mergând Încet, cu po¬ 
pasuri lungi, primi la Măxineni , în judeţul Râmnicul Sărat, 
aproape de hotar, dispoziţia să se întoarcă îndărăt, deoarece 
« zurbaoa » se potolise. 

r Cu vecinul său din Moldova, Mihai Racoviţă, relaţiile au fost 
bune până aproape de sfârşitul domniei acestuia; cei doi domni 
urmau să se şi înrudească, deoarece un fiu al lui Nioolae Mavro- 



Fig. 87.— Detaliu dcla biserica Văcăreşti. Sculptură în piatră. 


cordat era logodit cu o fiică a lui Racoviţă. în Martie 1726, câţiva 
boieri munteni pribegiră peste Milcov; când sosi un trimis al Porţii 
ca să-i ridice, Racoviţă însă nu-i predă, ci îi vesti să fugă în Ar¬ 
deal. De aci, relaţiile se stricară; în toamnă, urmă mazilia dom¬ 
nului moldovean. 

Neculai Mavrocordat a fost căsătorit în trei rânduri; prima 
dată cu Casandra Caniacuzino ; a doua oară cu Pulkeria Tzoukis, 
dintr’o familie de seamă din Constantinopol; după moartea ace¬ 
steia, întâmplată în 1716, el luă pe Smaranda Panaiotakis Sta- 
vropoleos. A avut din aceste căsătorii mai mulţi copii: pe Scarlat y 

mort în 1722, în vârstă de 21 de ani, o fire studioasă, pe Constantin, 
viitorul domn, pe Ioan sau Iancul, de asemenea viitor domn, pe 
Marioara , căsătorită în 1722 cu Ianache cămăraşul; cu Sma- 
ragda, a avut pe Alexandru, născut la 23 Decemvrie 1720, pe 
Sultana, în 1721, pe Ştefan, în 1722, mort de mic, şi un alt Ştefan. 

Neculai Mavrocordat a murit în scaun, ca şi fratele său, şi 
tot de boală: a fost răpus de ciumă la 14 Septemvrie 1730. Trupul 



Fig. 88. — Detaliu dela biserica Văcăreşti. Sculptură în piatră. 


odihneşte la mănăstirea Văcăreşti, într’un frumos mormânt de 
marmură. 

Constantin Mavrocordat, tânărul fiu al lui Nicolae — împli¬ 
nise 19 ani — fu ales domn de către boieri la moartea tatălui 
său. Poarta îşi dădu încuviinţarea, în schimbul unei sume enorme 
— un raport olandez precizează: două mii de pungi, adică un 
milion de lei — împărţită la cei ce hotărau. Imediat însă după 
aceea, la 28 Septemvrie 1730, izbucnea la Stambul răscoala lui 
Patrona Halii (vezi şi mai sus, p. 232); de acest fapt se folosi Mihai 

Racoviţă şi, în schimbul a 170 de pungi, date unei căpetenii a 
răsculaţilor, izbuti să înlăture pe Constantin şi să-i ia el locul. 
Schimbarea se produse la 17 Octomvrie 1730. 

Mihai Racoviţă se menţine numai un an de zile; el purta po- 
nosul de a fi fost numit de către răsculaţi. De aceea, după uciderea 
lui Patrona Halii, situaţia sa se clatină şi Constantin Mavrocordat, 
bucurându-se de sprijinul marelui vizir, izbuteşte să-şi reia tronul. 
Mazilirea lui Racoviţă se produce la 24 Octomvrie 1731; adus 
la Constantinopol, el este închis şi în primejdie de a-şi pierde şi 



Fiff. 80. — Autograf al lui Neculae Mavrocordat: • Ex libris Io Nicolai Maurocordati de Scar- 
latti, Principia Valachiao et Moldauiac *. (Academia Română, Manuscrise). 


viaţa; scapă însă, dând cinci sute de pungi şi punând chezaşi 
pe prietenii ce avea la Poartă. 

Constantin Mavrocordat a doua oară. A doua domnie a lui 
Constantin Mavrocordat ţine un an şi jumătate, până la 16 Aprilie 
1733, când e strămutat în Moldova. Ca fapt mai însemnat e de 
notat doar căsătoria sa cu Ecaterina, fiica marelui vornic mol¬ 
dovean Constantin Ruset. Nunta are loc la Bucureşti, la 23 Noem- 
vrie 1732; cronicarul Ioan Neculce spune despre mireasă că era 
«foarte frumoasă şi înţeleaptă ». Peţirea se făcuse prin domnul 
Moldovei, Grigore al II-lea Ghica, văr cu Constantin; acesta îi 
mulţumeşte pentru «slujba ce i-au făcut» iar când se produce 
în Aprilie 1733, strămutarea celor doi domni, unul în locul altuia, 
ei se întâlnesc la Focşani, îşi fac vizită reciproc şi se despart în 
chip prietenesc. 

Grigore al II-lea Ghica domneşte doi ani şi jumătate, până la 27 
Noemvrie 1735, când are loc o nouă strămutare, el trecând iarăşi 
în Moldova şi Constantin Mavrocordat revenind în Muntenia.- 
Acesta din urmă stăruise la Poartă să se facă schimbarea; de 
aceea, raporturile între cei doi domni, atât de bune la început, 
devin treptat încordate. De altfel e o tendinţă aproape generală 

în vremea aceasta la domnii Moldovei de a fi strămutaţi în Mun¬ 
tenia, care era mai avută, cu venituri mai mari, îngăduind deci 
o îmbogăţire mai rapidă. 



Fig. 90. — Paraclisul metropolitan din Bucureşti. Alăturea locuinţa Patriarhului. 

Lui Grigore al Il-lea Ghica i se datcreşte «carvasaraua » sau va¬ 
ma din Bucureşti (1733); el a reorganizat de altfel întregul sistem va¬ 
mal al ţării (1734), sporind taxele şi revizuind cotele pe care le aveau 
mănăstirile, în urma diferitelor donaţii domneşti, din aceste taxe. 


Fig. 91.— Biserica Crcţulescu din Bucureşti, restaurată în ultimii ani. 

Fig. 92. — Biserica Stavropoleos din Bucureşti (peste drum de Poşta Centrală), ridicată în 
timpul lui Neculai Mavrocordat. Pisania arată că lucrările s’au sfârşit la 30 Octomvrie stil 
vechiu 1724. Stâlpii pridvorului şi chenarele uşilor şi ferestrelor din piatră frumos sculptată. 
Restaurată înainte de războiul pentru întregirea neamului. 

Constantin Mavrocordat a treia oară. Cea de a treia domnie a 
lui Constantin Mavrocordat e cea mai însemnată dintre toate 
domniile lui. Ea durează aproape şase ani (27 Noemvrie 1735 — 
Septemvrie 1741); în acest răstimp au loc evenimente importante 
atât sub raportul extern cât şi intern. 

Are loc, în primul rând, războiul ruso-austriaco-turc, încheiat 
prin pacea dela Belgrad (vezi mai sus, p. 236). Austriacii încep 
ostilităţile în Muntenia în vara anului 1737. La 12 Iulie, un corp 
de oaste, sub comanda generalului Wallis, pătrunde în ţară, ocupă 
Curtea de Argeş şi Câmpulungul şi înaintează spre Bucureşti. 
Constantin Mavrocordat, ca să evite soarta tatălui său, prins de 
catane, se retrage la Olteniţa, de unde trece apoi la Turtucaia. 
Austriacii ajung la Cotroceni lâ 22 Iulie; ei nu rămân însă mult 
timp în capitală, ci sunt nevoiţi s’o evacueze în faţa detaşamen¬ 
tului turcesc care însoţea pe domnul reîntors (5 August). Târ- 
goviştea şi Câmpulungul sunt şi ele părăsite şi au de suferit mult, 
fiind prădate şi arse. Apoi armata turcească, la care se adăoga- 
seră şi 6000 de Tătari, se îndreaptă spre Oltenia. Mavrocordat dă, 
cu acest prilej, un manifest către locuitorii ei, anunţându-i că 
forţele sultanului vin ca să gonească pe Austriaci şi că viaţa şi 
averea localnicilor vor fi cruţate, neluându-se « dela nimini măcar 
un grăunţu fără bani ». Deci, «voi toţi, numai decât, cu inimă 
ncîndoită şi cu toată voia, să alergaţi şi să năzuiţi. .■. către Măria 
Sa Seraschiari Paşa, spre închinăciunea şi supunerea supt ascul¬ 
tarea şi stăpânirea otomăneştii măriri şi supt oblăduirea noastră ». 
Cine va rămâne însă cu Austriacii sau va ţine cu aceştia, să ştie 
că va fi prădat, jefuit, robit şi trecut «prin ascuţitul săbiei ». 
Catanele se retrag din Craiova: bătute pe drum de oastea paşei 
de Vidin care intrase şi ea în Oltenia, trecând Dunărea, ele pă¬ 
răsesc aproape întreaga provincie; în fruntea acesteia e pus de 
către domn, în calitate de ban, Matei Cantacuzino. 

In urma înfrângerilor suferite — cea mai gravă a fost la Bel¬ 
grad, la 23 Iulie 1739 — Austriacii încep tratative de pace; pre¬ 
liminările se iscălesc la 1 Septemvrie, iar tratatul'se încheie la 
18 Septemvrie 1739, chiar la Belgrad; tot aci în aceeaşi zi se sem¬ 
nează şi tratatul cu Ruşii. Turcii reiau Serbia, Oltenia şi o făşie 
de teritdriu în Banat, în dreptul Orşovei. Apoi, în schimbul spo¬ 
ririi haraciului cu două sute de pungi anual (100.000 lei), ei re- 

alipesc Oltenia de restul ţării, refăcând unitatea teritorială a Mun¬ 
teniei. Reîntoarcerea la vechea stăpânirea a produs pretutindeni 
peste Olt o mare bucurie; toată lumea era doritoare să scape de 
administraţia imperială care, deşi animată de bune intenţii, nu 
izbutise totuşi, prin rigiditatea şi caracterul ei fiscal, să-şi apropie 
pe băştinaşi, dimpotrivă, şi-i înstrăinase. 

Oltenia sub Austriaci. Temeiul organizării acestei provincii, 
■cât timp a stat sub Austriaci (1718—1739), a fost decretul 
din 22 Fevruarie 1719, dat de împăratul Carol al Vl-lea. El con¬ 
stituia răspunsul la cererile pe care le formulaseră boierii prin 
delegaţia trimisă la Viena şi care se afla acolo în August 1718. 
Decretul prevedea constituirea unei administraţii civile având în 
frunte, cu titlul de ban, pe Gheorghe Cantacuzino, fiul lui Şerban, 
fostul voevod. El urma să fie ajutat de patru consilieri, numiţi, ca şi 
banul, pe trei ani, şi de un secretar; toţi vor primi lefuri anuale. Liber¬ 
tatea religioasă era garantată; episcopul de Râmnic urma să depindă 
însă, pe viitor, nu de mitropolitul din Bucureşti, ci de mitropolitul 
Serbiei; se întrerup totdeodată legăturile cu patriarhul de Constan- 
tinopol şi, în genere, cu ierarhii din Răsărit. Se organizează împăr¬ 
ţirea dreptăţii, numindu-se vornici pentru cercetarea pricinilor mai 
mici; pedepsele cu moartea privind pe boieri nu se vor putea pronunţa 
însă fără aprobarea împăratului. Dările se vor stabili cu nepărtinire, 
produsele boiereşti şi mănăstireşti fiind scutite de orice taxă, iar 
casele boierilor, de încuartiruire. In sfârşit se numeşte un « director 
superior » al Olteniei, în persoana generalului Steinville, comandantul 
forţelor austriace din Transilvania; «lui trebue să i se adreseze atât 
administraţia civilă cât şi particularii pentru rezolvarea chestiilor 
curente; dela el trebue să aştepte şi să ceară, mai ales acum la 
început, instrucţiuni şi directive ». De fapt, acesta era adevăratul 
conducător al provinciei; şi cum şedea mai mult în Ardeal, la Sibiu, 
el îşi va numi în Oltenia ca locţiitor, un general subaltern. 

Decretul nu satisfăcea decât în parte cererile boierilor. Gheorghe 
Cantacuzino se aştepta să fie numit «voievod »; el nu fu nici 
măcar ban cu adevărat, deoarece avea, peste el, pe «directorul 
superior»; de aceea, cronicarul Radu Popescu spune în cronica 
sa: «din cal, l-au făcut măgar». Apoi nu se încuviinţă formarea 
unei miliţii sau oştiri româneşti, iar în fruntea « Ministerului » 
economic nu fu numit un român, ci un străin, Ignaţiu Haan, 

Judeţele, având în frunte câte un vornic, fură împărţite fiecare 
în câte patru plăşi: de sus, de jos, de mijloc şi de margine, con¬ 
duse de ispravnici. Satul e cârmuit de un pârcălab sau provizor, 
ajutat de 4, 2 sau 1 jurat , după cum are 100, 50 sau 25 de case. 
Oraşele depind de administraţia financiară imperială, nu de admi¬ 
nistraţia civilă; ele au în frunte un judeţ şi numai 4 juraţi , în loc 
de 12 pârgari ca mai înainte. Boierii sunt împărţiţi în trei clase; 
se face un catalog al lor, la 14 Noemvrie 1719. Cu privire la rumâni r 
se precizează că ei vor lucra proprietarului pe moşia căruia stau T 
trei zile pe săptămână , două cu braţele şi una cu plugul. Bulgarilor 
veniţi cu două decenii mai înainte dela Kiprovaţ şi aşezaţi în 
trei locuri, în Oltenia, la Craiova, Râmnic şi Brădiceni, li se dă 
un statut special. Se organizează un serviciu al poştelor , cu un 
conducător, 20 de poştaşi şi 80 de vătafi, având leafă anuală. Se 
întreprind, în sfârşit, lucrări de drumuri şi, în primul rând, şoseaua 
dealungul Oltului, prin Carpaţi, numită « Şoseaua Carolina », după 
numele împăratului. începută încă înainte de încheierea păcii 
dela Passarovitz, în 1717, ea e gata în partea principală, din 
munţi, în 1719, fiind continuată apoi până la Râmnic (1721). 
Două inscripţii latineşti, săpate în stâncă, preamăresc această operă. 

Un deosebit preţ puneau Austriacă pe organizarea fiscală. 
Se păstrară, în genere, vechile categorii fiscale, se făcură însă 
recensăminte stricte — fără să se ţie adeseaori seamă de bătrâni, 
de neputincioşi, de invalizi, — şi se fixă cifra impozitului, plătibil 
în patru sferturi, pentru fiecare categorie. Impozitul era ridicat; 
într’o plângere din 1731, cei patru consilieri propuseseră ca me- 
giaşii, de pildă, să plătească 5 florini anual, birnicii 3, iar măr¬ 
ginaşii 2 florini. Faţă de aceste propuneri, constatăm că, în 1735, 
megiaşii plăteau 12 florini, birnicii 8 iar mărginaşii 6, deci între 
dublu şi triplu. De aci, nemulţumiri împotriva noii stăpâniri. 

O altă pricină, foarte însemnată, de nemulţumire, era noul 
curs al zlotului. Administraţia imperială îl fixase la 51 de crei- 
ţari, pe când în Turcia şi în Muntenia el era cotat 1 florin şi 6 
creiţari; deci o pagubă pentru locuitorii Olteniei de 15 creiţari 
sau 25 la sută, ceea ce era considerabil. Ţărănimea era nemulţu¬ 
mită şi de numeroasele cărături sau transporturi pe care trebuia 
să le execute; negustorii se plângeau că nu mai pot face negoţ 
peste Dunăre şi Olt; clerul era nemulţumit de atârnarea de 

mitropolitul sârbesc şi de infiltrarea şi propaganda catolică: Stein- 
ville ceruse chiar să se introducă şi inchiziţia, ceea ce, din fericire 
Curtea dela Viena nu admise; boierimea" protesta împotriva atin¬ 
gerilor ce i se aduceau vechilor ei drepturi. Ni s’au păstrat mai 
multe asemenea plângeri de ale boierilor; una din ele, dela 23 
Iunie 1731, adresată generalului conte de Wallis, directorul su¬ 
perior al Olteniei, cuprinde o enumerare a tuturor neajunsurilor 
de care suferă populaţia, în genere. Aceste neajunsuri sunt recu¬ 
noscute de însuşi şeful administraţiei; într’un raport adresat la 
Viena, el arată pe larg motivele principale de nemulţumire şi relevă 
faptul că, din cauza impozitelor prea mari şi a repartiţiei nedrepte, 
au fugit din judeţul Romanaţi 2300 de familii, iar din judeţul 
Vâlcea 1500 de familii. Cere şi el reducerea acestor impozite, 
fără însă a o putea obţine. Semnificativă, sub raportul stării de 
spirit, este încheierea plângerii pe care o adresează, tot în 1731 
şi tot generalului conte de Wallis, cei patru consilieri. După ce 
enumără greşelile şi abuzurile care se comit în administraţia fi¬ 
nanciară şi fiscală, ei conchid: «ne temem că dacă vom fi supuşi 
şi în viitor atâtor mizerii, oprobrii, calamităţi, dureri şi injurii, ca în 
aceşti doi ani cari au trecut, să nu pierim cu totul şi să ne stingem ». 

Nu e de mirare deci că atunci când prin pacea dela Belgrad, 
Austriacii trebuiră să se retragă, fu o mulţumire generală în în¬ 
treaga Oltenie. După douăzeci şi doi de ani de dominaţie străină 
îşi dădeau seama cu toţii — şi boieri şi ţărani şi negustori şi cle¬ 
rici — că era mult mai bună stăpânirea veche, cu toate lipsurile 
ei, decât administraţia împărătească, minuţioasă şi exactă, dar 
foarte rigidă şi mai ales apăsătoare sub raportul fiscal. 

Reformele lui Constantin Mavrocordat. In domniile sale pre¬ 
cedente, atât în Muntenia cât şi în Moldova, Constantin Mavro¬ 
cordat, cu pregătirea aleasă pe care o avea, observase o sumă de 
scăderi, lipsuri şi nepotriviri în diferitele domenii ale organizării 
de stat şi sociale. Administraţia, cu numeroasele ei ramuri, în 
special cea financiară şi fiscală, boierimea, cu structura şi privi¬ 
legiile ei, ţărănimea, cu necazurile şi îndatoririle ei, viaţa cultu¬ 
rală şi bisericească, toate puneau probleme care-şi aşteptau re¬ 
zolvarea. Se făcuse între timp şi o vastă experienţă în Oltenia, 
în timpul ocupaţiei austriace; se aplicaseră măsuri noi, se dă¬ 
duse o nouă organizare administrativă. Retrocedarea din 1739 

era prilejul binevenit pentru ca, plecându-se şi dela nevoia de a 
se reîncadra ţinuturile de peste Olt în sistemul general al ţării, 
să se păşească la o serie de reforme în diferitele părţi ale acestui 
sistem. Spre sfârşitul anului în care se încheiase pacea dela Bel¬ 
grad, domnul, care-şi avea fixate în minte piai de mult, pe te¬ 
meiul experienţei şi studiului, o sumă de principii directoare, le 
aduse deci la cunoştinţa boierilor din divan. Aceştia le discutară, îşi 
dădură aprobarea, mai ales că o sumă dintre noile măsuri veneau în 
favoarea lor, şi redactară un «hrisov » solemn cuprinzând noul «aşe¬ 
zământ ». Domnul îl iscăli la 7/18 Fevruarie 1740; o traducere fran¬ 
ceză a lui apăru în « Mercure de France », numărul pe Iulie 1742. 

Hrisovul începe printr’o întărire a lui Constantin Mavrocordat 
şi un apel către urmaşi ca să respecte « acest aşezământ »; ur¬ 
mează mulţumirea boierilor faţă de domn pentru cele hotărîte. 
Vin apoi cele 13 articole sau puncte cuprinzând măsurile luate; 
Ia sfârşit, lista martorilor din divan şi data. 

Primul articol prevede scutirea «de dajdie » a mănăstirilor, 
aşa cum e şi în «alte părţi creştineşti ». Al doilea institue un 
organ de control al mănăstirilor, alcătuit din «zece epitropi» 
aleşi dintre egumenii mai însemnaţi, în faţa cărora toţi stareţii 
dela toate mănăstirile şi schiturile din ţară vor da socoteală de 
veniturile şi cheltuelile lăcaşurilor respective. Articolul trei su¬ 
primă «dajdia» preoţilor; al patrulea interzice protopopilor de 
a mai băga pe cineva la gros, adică la închisoare. Prin articolul 
cinci se hotărăşte să fie aleşi boieri veliţi mazili — adică din cei 
cari n’au dregătorii — cari să cerceteze pricini şi să împartă 
dreptate,, primind în schimb, leafă anuală dela visterie. Articolul 
şase cuprinde suprimarea dajdiei pentru neamurile de boieri 
veliţi; al şaptelea prevede delegarea de către Domn a unor « boieri 
ispravnici la toate judeţele », care să împartă dreptate în aceste 
judeţe, să apere pe săraci de abuzurile agenţilor fiscali şi să supra¬ 
vegheze pe pârcălabii din sate «la cislă », precum şi pe alţii dintre 
slujbaşi. Prin articolul opt se hotărăşte că boierii slujbaşi şi alţi 
dregători când merg în ţară, cu slujbe, să cheltuiască din leafa 
ce primesc, fiindu-le interzis să mai încarce satele cu cheltueli de 
întreţinere şi deplasare, izvor de «mâncături » din partea pâr¬ 
călabilor. Articolul nouă desfiinţează văcăritul , iar zece pogo- 
năritul pe vii. Cu privire la cel dintâi se face un istoric al acestei 

dări, se arată consecinţele rele ale ei; domnul adaogă că tatăl 
său l-a povăţuit s’o suprime. Articolul unsprezece se referă la 
ţărani; ei trebue să «clăcuiască» şi să-şi dea dijma «după obi¬ 
cei » proprietarului moşiei pe care sunt stabiliţi. Penultimul 
articol stabileşte că fiecare îşi va plăti darea în satul în care lo- 
cueşte, iar ultimul articol precizează modalitatea plăţii în « patru 
sferturi pe an, cu cisle drepte la tot omul, pe capete şi pe bu¬ 
cate », adică pe cap de contribuabil şi potrivit cu averea. 

Acest aşezământ cuprinde o serie de măsuri concrete precum 
şi principii generale dela care a pornit altă serie de măsuri; nu 
se poate însă spune că el sintetizează întreaga activitate reforma¬ 
toare a lui Constantin Mavrocordat. într’adevăr, în acest hrisov 
nu se vorbeşte nimic despre desfiinţarea rumâniei, o măsură ca¬ 
pitală pe care domnul o va aplica în ambele ţări; nu se preci¬ 
zează de asemeni împărţirea dregătorilor şi a urmaşilor lor pe ca¬ 
tegorii , fiecare categorie bucurându-se de un anumit regim fiscal. 
Era de altfel şi greu să se cuprindă într’un singur hrisov toate mă¬ 
surile de înnoire şi reglementare pe care le-a luat domnul. Căci 
nu e vorba de o reformă a lui Constantin Mavrocordat, aşa cum 
se spune şi se crede în deobşte, ci de o serie întreagă de reforme, 
inlinzându-se pe un interval de vreo douăzeci şi cinci de ani. Aceste 
reforme ating mai toate domeniile organizării de Stat şi sociale; 
expunerea lor amănunţită o vom face în partea a doua a acestui 
volum la capitolele respective, unde vom trata desvoltarea insti¬ 
tuţiilor şi culturii noastre în secolele XVII şi XVIII. 

Sfârşitul domniei. Sfârşitul acestei însemnate domnii a lui 
Constantin Mavrocordat e în legătură pe de o parte cu schim¬ 
barea care are loc în Moldova, pe de alta cu manevrele lui Mihai 
Racoviţă. Marele dragoman al Porţii, Alexandru Ghica, e executat în 
1741 sub acuzarea de a face jocul Rusiei; fratele său, Grigore Ghica, 
domnul Moldovei, trebue să părăsească scaunul; făcându-şi însă prin 
daruri bogate atmosferă, el e bine primit la Poartă, nu ca ruda unui 
trădător. în locul său e numit Constantin Mavrocordat, care trece 
astfel dela Bucureşti la Iaşi; schimbarea îl costă pe noul domn cinci 
sute de pungi; ea are loc in Septemvrie 1741, cu puţin înainte de 
16 ale lunii, când ştirea e comunicată din Pera de bailul veneţian. 
Bătrânul Mihai Racoviţă îşi vede încununate de succes demersurile 
sale: el capătă acum tronul muntean, după care dorise atâta. 

17 

(TRATATUL DELA KUCIUK-KAINARGI) 

Constantin Mavrocordat , domnul re- 
formator. 

Constantin Mavrocordat a doua oară. Numit cu puţin înainte 
de 16 Septemvrie 1741, Constantin Mavrocordat îşi face intrarea 
în Iaşi peste o lună, la 12 Octomvrie. Printre cele dintâi măsuri 
pe care le ia, este introducerea reformei din Ţara Românească. 
Se desfiinţează deci şi aci văcăritul, cuniţa (tot o dare pe vite 
mari), pogc-năritul, şi se hotărăşte ca impozitul personal să fie 
plătit în patru sferturi, adăogându-se la fiecare sută de parale, 
încă cinci drept «răsură » sau taxă pentru cei ce strâng darea. 

Cu acest prilej, al reformei fiscale, cere domnul lui Ioan Ne- 
eulce, cronicarul, un tratat despre vechile dări moldoveneşti şi 
evoluţia lor; Neculce se execută şi trimiţând, la scurt interval, 
lucrarea comandată, scrie lui Mavrocordat: « După poronca Măriei 
Tale ca să fac trătaz de câte oi ţinia minte că s’au făcut în ţară, 
şi obiceile şi bune, şi proaste, la ce Domn ar fi ieşit, iată că ţ-am 
scris cât am ţinut minte şi le ştiu că sânt adevărate. Aşijdere şi 
câte am auzit den oamnei bătrâni, iarăşi li-am scris; ce de aceli 
ce-am audzit, chizeş nu sînt». Se introduc apoi şi celelalte reforme 
din Ţara Românească. Se numesc astfel trei judecători dintre 
boierii veliţi mazili, dându-li-se câte 50 lei leafă lunară, se numesc 
ispravnici în fruntea judeţelor, se scutesc de dări mazilii veliţi şi 
urmaşii lor, neamurile; celorlalţi mazili li se acordă uşurări fiscale; 
mănăstirile şi preoţii sunt scutiţi complet de dajdie. Faţă de ţără¬ 
nime, domnul are o atitudine înţelegătoare, de ocrotire ; un cro¬ 
nicar contemporan relevă chiar, cu ciudă, că «atâta le dedese 

obraz, cât nu putea nime din boieri ca să zică măcar cât de puţin 
lucru vreunui ţăran, că îndată striga la Vodă şi pentru un lucru 
de nimica a unui ţăran cât de prost, făcea pe un boier mare mas¬ 
cara şi-l închidea ». « Şi mai dăduse o poruncă în ţeară — adaogă 
cronicarul — ca să nu fie volDic nime a lua cuiva măcar un ou 
fără de bani, nici slujbaşi, nici altul nime ». In administraţie şi 
la judecătorii, atât în Iaşi cât şi la isprăvnicii, în judeţe, se introduc 
condici în care se trece corespondenţa şi procesele. Ni s’a păstrat 
o astfel de condică de corespondenţă oficială; ea îmbrăţişează 
intervalul Septemvrie 1741 — Decemvrie 1742 şi cuprinde un 
număr de 1702 acte, scrisori şi ordine, unele şi dela domni ante¬ 
riori: e o adevărată oglindă a societăţii moldoveneşti, cu toate 
aspectele ei, din acea epocă. Ni s’a păstrat de asemenea un « cata¬ 
stih » cuprinzând « sămile tuturor mănăstirilor de ţară.. . din leat 
7250 până la leat 7251 Ghenarie 20», deci 1742 — 20 Ianuarie 
1743. Şi hrisoavele şi zapisele de moşii trebuiau trecute într’o 
condică specială: domnul luase această măsură «ca să se mai 
curme gâlcevele ». 

Corespondenţa se purta în mod obişnuit în româneşte; numai 
când era vorba de ordine observatorii sau dispoziţii speciale, 
secrete, se întrebuinţa limba greacă. Unii dregători voiau însă 
să-şi pună în evidenţă cultura, şi trimiteau şi rapoartele obiş¬ 
nuite tot în greceşte, înehipuindu-şi, se vede, că vor impresiona 
plăcut pe domn. Acesta însă, de şi grec de origine, le face, dimpo¬ 
trivă, observaţie. Astfel, pârcălabului de Galaţi care raportase 
despre ciuma ce bântuia atunci în oraş, îi spune: « pentru o pri¬ 
cină ca aceasta, de ce să ne scrii greceşte ? » Vel căpitanului de 
Soroca, la fel: «Carte ce ni-ai trimis, am luoat şi cele scrisă am 
vădzut; dar pentru ce să ne scrii greceşti? Au aştepţi să-ţi dăm 
noi logofăt, să scrie româneaşte? Să-ţi cauţi logofeţăl, să ne scrii 
rumâneaşti! Să nu ne mai scrii greceşte! In sfârşit, jiârcălabului 
de Galaţi, din nou: «Şi de acmu, când ni-i mai seri, să nu mai 
scrii greceşte, ce româneşte să ni scrii! ». 

O atenţie deosebită arătă învăţatul Constantin Mavrocordat 
culturii. El «întări» şcoalele existente, unde se învăţa greceşte 
şi slavoneşte ; făcu apoi, ne spune Neculce, altele noi «lătineşti şi 
arăpeşti». Afirmaţia trebue înţeleasă, credem noi, în sensul că 
s’au adăogat cursuri de limbă latină şi limbă turcă şi scriere arabă, 

acestea din urmă de sigur pentru pregătirea diacilor cari urmau 
să citească firmanele venite dela Poartă şi să scrie răspunsurile. 
Preoţii fură supuşi unui control sever, în ce priveşte învăţătura: 
se numiră inspectori cari să-i cerceteze; cei găsiţi nepregătiţi, 
trebuiră să plătească bir, la rând cu ţăranii, <t care nu putem scrie 
ce frică trăgeau bieţii preoţi — exclamă un cronicar contemporan 
— că se apucau la bătrâneţe să înveţe carte ». 

Fiindcă nu erau îndestul cărţi de slujbă bisericească in româ¬ 
neşte , Constantin Mavrocordat aduse mai întâi din Muntenia; 
apoi dădu poruncă să se înfiinţeze tipografii atât la mitropolie 
cât şi la episcopii. Ordinul fu ascultat ; în 1742 ieşea de sub teas¬ 
curile tipografiei din Iaşi prima tipăritură: hrisovul domnesc 
pentru locuitorii de pe moşiile mănăstireşti, urmat în 1743, de o 
Psaltire şi apoi de un şir întreg de cărţi de slujbă. O a doua tipo¬ 
grafie se înfiinţă la Rădăuţi; aci se tipări în 1744 un Catavasier 
adică o carte de cântări bisericeşti, după care urmă, în 1745, un 
Ceaslov şi o Liturghie a Sf. Ioan Gură de Aur. 

Un alt titlu de merit al lui Constantin Mavrocordat, în această 
domnie, sunt măsurile împotriva negustorilor turci care înce¬ 
puseră să se aşeze statornic şi să-şi cumpere cbiar moşii. Cu¬ 
noaştem din Condică ordinele categorice care se dau în această 
privinţă; astfel pentru un Turc Chiurd Osman, căruia îi vându- 
seră nişte călugări o moşie, dispoziţia e să fie ridicat, iar « câşla » sa, 
adică adăposturile de vite, să fie arse. La fel se va proceda cu Turcii 
cari au făcut câşle pe moşiile dela Soroca ale mănăstirii Sf.Sava. 

Mavrocordat putea să-şi îngăduie gesturi de acestea, deo trece 
avea credit la Poartă, fiind cunoscut ca bun administrator şi exe¬ 
cutant conştiincios al ordinelor primite. El trimisese astfel, atunci 
când i se ceruse, opt sute de salahori şi o sută cincizeci de care la 
cetatea Vozia, spre a o zidi din nou; dăduse, de asemenea, între¬ 
ţinere completă, timp de trei luni, solului rusesc care, în drum dela 
Stambul la Sf. Petersburg, se oprise, împreună cu întreaga sa 
suită — de peste o mie cinci sute de oameni — la Tighina. Nu-i 
vorbă, din cauza acestor cheltuieli excepţionale — «havalele » 
cum le spune cronica — trebuise să se scoată şase « sferturi» 
într’un an în loc de patru. 

A doua domnie moldoveană a lui Constantin Mavrocordat 
se sfârşeşte la 29 Iunie 1743; la mazilire a contribuit probabil şi 

o reclamaţie a trimisului suedez la Poartă care era supărat pe 
domn deoarece acesta oprise hârtiile şi lucrurile unui emisar al 
său, decedat la Iaşi, emisar care însă era totdeodată şi secretarul 
fostului domn Grigore Ghica. Ştirea maziliei ajunge la curte la 
17 Iulie; la 31 soseşte şi capigibaşa cu firmanul; la 12 August, 
mazâlul porneşte spre Stambul. 

Ioan Mavrocordat. In locul lui Constantin, e numit fratele său 
Ioan, care mai fusese odată domn, în Ţara Românească. Acesta 
nu respectă noua reformă fiscală, ci reintroduse văcăritul, luându-1 
chiar de câte două ori pe an, şi uneori şi de trei ori. Goştina fu 
întreită, ajungând la 11 parale de oaie «care greutate şi nevoie 
— spune cronicarul — nu pociu arăta cât au făcut pe bieţii săraci; 
căci de când au fost acest pământ, câte 11 parale n’au dat; şi 
mulţi din prostime îşi ucidea vitele cele mai proaste ca să nu le 
plătească...» Boierii, în schimb, sunt favorizaţi; domnul le 
acordă scutiri; mulţi dintre ei se ridică şi se îmbogăţesc, în special 
boierii de ţară, cari şedeau la moşiile lor. De altfel, conducerea 
treburilor este toată pe mâna boierilor, domnul ţinându-se mai 
mult de petreceri, de « mese mari şi zeefeturi şi primblări şi... 
alte desfătări a lumii ». 

Lui Ioan Mavrocordat i se datoreşte zugrăvirea — prin « me¬ 
şteri streini»— a bisericii celei mari dela curte, precum şi înzes¬ 
trarea acestui lăcaş cu o serie de vesminte şi odoare. Tot el a făcut 
şi un foişor «foarte frumos », împreună cu o cişmea, «de cea 
parte de heleşteul Frumoasei, sub Cetăţuie», unul din locurile 
unde mergea « în primblare ». 

După aproape patru ani de stăpânire, epicureul Ioan Mavro¬ 
cordat este mazilit (Mai 1747). Puţin mai înainte avusese loc o 
judecată cu un Ovreiu, fugar din ţară, care reclamase sultanului 
că ar fi fost atins în onoarea lui şi deposedat de către domn. 
Cercetarea, făcută la Iaşi, în prezenţa unui cadiu şi a negustorilor 
turci cari se aflau în oraş, arată însă că totul e o calomnie şi 
Ovreiul, vinovat, e spânzurat. Rudele sale din Polonia nu se lasă 
însă, se duc la Stambul, pun în mişcare comunitatea de acolo şi 
pe dregătorii cari o sprijineau şi creiază lui Mavrocordat o atmos¬ 
feră grea. Rezultatul e mazilirea: al doilea caz — primul fusese cu 
Mihai Racoviţă (vezi mai sus, p. 231), în care Ovreii intervin 
pentru a îndepărta din scaun pe un domn al nostru. In locul său, 

e numit Grigore al II-lea Ghica, care avusese până atunci «do¬ 
miciliu obligator » în insula Tenedos. Ioan Mavrocordat părăseşte 
Iaşii, spre mulţumirea săracilor striviţi de dări — o bătrână 
svârle chiar la plecare, cu o piatră în el, nemerindu-i calul — şi 
se stabileşte în locuinţa sa de pe malul Bosforului; aci îşi petrece 
restul zilelor, ajungând, după mărturia cronicarului Ioan Canta, 
« la grea sărăcie ». 

Grigore al II-lea Gliica a treia oară, domneşte scurtă vreme, 
nici un att de zile: din Mai 1747 (în Iaşi intră la 21 Iulie !) până în 
Aprilie 1748. Vreun fapt deosebit nu e de relevat; dările sunt tot 
grele, pentru a acoperi cheltuielile făcute la numire; nu ating însă 
nivelul de sub predecesorul său. Prin stăruinţi şi bani, Grigore Ghica 
izbuteşte să fie mutat în Ţara Românească; în locul său e numit 

Constantin Mavrocordat a treia oară. In această domnie, care 
nu ţine nici un an şi jumătate, Constantin Mavrocordat realizează 
totuşi două fapte însemnate: mai întâi izgonirea Lajilor — ne¬ 
gustori turci de pe ţărmul anatolian al Mării Negre, în regiunea 
Trapezundului — din marea majoritate a târgurilor şi oraşelor 
moldovene, unde se aşezaseră în chip statornic, făcându-şi case 
şi strângând avere, apoi desfiinţarea rumâniei, una din cele mai 
vechi şi mai însemnate instituţii ale noastre. 

încă din a doua domnie, Mavrocordat începuse a lua măsuri 
împotriva Turcilor cari voiau să se stabilească în ţară, cumpă- 
rându-şi moşii (vezi mai sus, p. 261). Acum, el se hotăreşte a înde¬ 
părta pe negustorii turci mult mai numeroşi — câteva mii — din 
oraşe cari ajunseseră, prin excesele lor — o adevărată calamitate. 
Ei nu se mărgineau numai să facă negustorie de vite şi diferite 
produse; erau şi adevăraţi cămătari ai satelor luând dobânzi 
grele — « patru parale de leu pe lună » spune cronica — şi, fapt 
foarte grav, îşi băteau joc de casele oamenilor, necinstind femei 
şi fete. Mavrocordat, încurajat de Paşa de Hotin, se plânge la 
Poartă şi obţine un ordin de expulzare a acestor «negustori ». 
Operaţia se face cu ajutorul paşei de Babadag care trimite un 
detaşament de patruzeci de Bosniaci; aceştia scot pe Laji din 
târguri şi oraşe, le ard casele şi le vând « bucatele ». Cei din nordul 
ţării se retrag în raiaoa Hotinului; o mare parte se adună în ţi¬ 
nutul Fălciului, aproape de Tătari. Deocamdată, domnul se mul¬ 
ţumeşte cu atât, rămânând ca, mai târziu, să fie lichidaţi şi aceştia. 

In ce priveşte desfiinţarea rumâniei, ea face parte din complexul 
de reforme ale lui Constantin Mavrocordat, care urmărea să dea 
statului şi societăţii o mai bună aşezare şi organizare. Determinată 
de numeroasele procese dintre rumâni sau vecini şi stăpânii lor, 
de nesfârşitele reclamaţii dintr’o parte şi din alta, această măsură 
s’a luat în felul următor: La 6/17 Aprilie 1749, e convocată o 
mare adunare de boieri, clerici şi « altă obşte » la mănăstirea Trei 
Ierarhi; după slujbă, «la scosul sfintelor moaşte » (Sf. Paraschiva !), 
cei de faţă sunt întrebaţi asupra vechimei, caracteristicei şi înda¬ 
toririlor vecinilor; la care întrebări, «toţi cu un glas » au răspuns, 
«mărturisind adevărul că vecinii robi nu sunt, nici să stăpânesc 
cu nume de robie; fiindcă numai ţiganii au acea robie carii cu 
femeile şi cu copiii lor slujesc pe toate zilele stăpânilor săi. Iară 
vecinii numai partea bărbătească slujesc, scoţând la lucru numai 
un om dintr’o casă, macar câţi feciori va avea omul; ... iară 
partea femeească nu slujeşte... că vecin va să zică sătean me- 
gieaş fără de moşie, atâta numai că din sat nu este volnic ca să 
iasă...» Se hotărăşte ca pe viitor, vecinii să nu poată fi vânduţi 
odată cu moşia, nici mutaţi, nici despărţiţi de familiile lor, ci să 
rămâie «ca nişte săteni a satelor... făcând slujba obişnuită ». 
Această slujbă e fixată la 24 de zile pe an «ori la ce lucru se va 
pune»; vor da de asemenea dijmă. 

întrunirea, răspunsurile şi hotărîrile luate sunt consemnate 
într’un hrisov cu data 1/12 Iunie 1749 căruia domnul îi dă «întă- 
ritura » sa. Nu se afirmă nicăieri, în acest hrisov, în mod explicit, 
că s’a desfiinţat rumânia sau vecinia; aceasta rezultă însă din 
chiar măsurile luate şi aşa s’a înţeles de toţi, atât boieri cât şi 
rumâni. Cronica atribuită lui Enache Kogălniceanu, relatând adu¬ 
narea dela Trei Ierarhi, spune lămurit: «Atuncea au poruncit 
Vodă cu mare hotărîre să nu mai fie vecini de aci înainte, numai 
pentrucă şed pin satele boiereşti şi se hrănesc pe moşiile lor, să 
lucreze câte douăzeci şi patru de zile într’un an... au să dee câte 
doi lei de fieştecare casă — ceea ce nu s’a mai specificat în hrisov 1 
— şi să lucreze câte 12 zile'pe an... şi hotărînd într’acest chip, 
s’au mulţămit şi boierii, învăţând domnul ca să se dee vecinilor 
şi câte o ţidulă domnească cu pecete gospod, arătând că de aice 
încoace să nu se mai numească vecini... dând pe acele ţidule 
un leu lui treti logofăt şi câteva parale scriitorului ». 

In aceeaşi vară, la 31 August, Constantin Mavrocordat e ma¬ 
zilit. El nu voise să dea trei sute de pungi cerute de marele vizir 
pentru prelungirea domniei, deşi capichehalele sale dela Stambul 
îl sfătuiseră s’o facă. Exilat la Lemnos şi închis, tot trebui însă, 
până la urmă, să plătească această sumă, spre a fi eliberat. In 
locul său, fu numit Constantin Racoviţă , fiul cel mai mare al fos¬ 
tului domn Mihai Racoviţă şi având strânse legături cu ambasa¬ 
dorul Franţei la Constantinopol; un al doilea fiu, loniţă, îşi serba 
tocmai la Iaşi nunta cu fiica lui Constantin Mavrocordat, domniţa 
Smaranda, când sosi vestea maziliei. « Şi erau toţi la masă — po¬ 
vesteşte cronica — unde şi-au cam stricat chieful şi nunta, auzind 
de mazilie, eară pe urmă, înţelegând cine au luat domniea, s’au 
bucurat ». 

Constantin Racoviţă, deşi numit la 31 August 1749, intră în 
Iaşi abia la 18 Decemvrie. El trimite înainte ca baş-caimacam 
pe lordache Stavarache spătarul , un grec semeţ şi lacom, prototip 
de fanariot. Acesta scoate goştina întreită «câte unsprezece 
parale de oaie », provocând o adâncă nemulţumire. După ce soseşte 
Racoviţă, se.scoate şi văcăritul, câte «92 de parale de vită», 
apoi cuniţa, tot un fel de văcărit, în timpul verii, câte « şaptezeci 
de parale de vită », precum şi sferturi « de agiunsu, încă şi îndoite ». 
Dările pe de o parte, dar mai cu seamă situaţia preponderentă 
şi insolenţa consilierilor greci, a lui lordache Stavarache în spe¬ 
cial, pe de alta, provoacă reacţia boierilor de ţară. Aceştia, sub 
pretextul că merg în ţinuturi spre a reorganiza aşezarea dărilor, 
fug la Tătari, la Căuşani. Erau ca «la patruzeci de boieri mari şi 
bătrâni » şi mai bine de atâţia tineri, cu toţii laolaltă trecând 
« peste sută ». Domnul, speriat, trimite după ei, îi convinge să se 
întoarcă şi le dă dregătoriile însemnate. Pe de altă parte, cei doi 
greci care-şi atrăseseră ura băştinaşilor, lordache Stavarache spă¬ 
tarul şi lordache Genet postelnicul, sunt siliţi să plece cu mare 
iuţeală la Ţarigrad, «crăpând două părechi de telegari până în 
Galaţi». 

Constantin Racoviţă continuă scoaterea Lajilor din ţară. 
Aceştia, văzând domnie nouă, începuseră iar a se întinde din 
raiaua Hotinului în judeţele vecine, în Dorohoi, Botoşani şi Hârlău. 
Un nou firman dela Poartă, dat spre executare lui Casim Aga, 
Inicer Agasi de Hotin, puse însă capăt înaintării lor. Lajii fură 

scoşi de pretutindeni, mulţi pieriră de sabie, casele lor se arseră 

iar averile fură vândute. 
Cei din Lăpuşna, Soroca 
şi Huşi plecară de frică. 
Tot cu acest prilej se 
risipiră şi « odăile » pe 
care Turcii benderlii — 
din Bender, Tighina — 
le făcuseră pentru tur¬ 
mele şi cirezile lor de 
vite în judeţele Lăpuş¬ 
na, Soroca şi Orhei. 

Sub raportul biseri¬ 
cesc, e de însemnat în¬ 
zestrarea cu mai multe 
moşii a bisericii din Pă- 
păuţi, ctitoria lui Ştefan 
cel Mare, transformarea 
ei in mănăstire şi închi¬ 
narea la patriarhia din 
Antiohia (vezi şi fig. 93); 
ajutoare primi şi mănă¬ 
stirea Precista din Ro¬ 
man. La Focşani, dom¬ 
nul ridică o biserică de 
lemn, cu hramul Pro¬ 
fetul Samuil. 

După aproape patru 
ani de stăpânire, Con¬ 
stantin Racoviţă primi 
vestea că a fost mutat 
în Ţara Românească. 
Schimbarea se făcuse în 
urma unui aranjament 
intervenit între capichi- 

Fig. «3. — Sula de argint aurit iu care t .0 ana peeeiea haelele muntene şi mol- 
unui hrisov din 1753, dela Constantin Racoviţă Voevod. doveiie delâ Stcimbu] 
Iniţialele de pe bulă înseamnă: « Io(an) C(onstantin) . J 

M(ihai) R(acoviţă) V(oevod) *. C3.piCIllil3Gl6 C3I*6 C3.p8.t8L 

în această vreme tot mai mare importanţă. Spre a evita mazilirea 
domnului muntean, Matei Ghica, ajuns în conflict cu boierii, 
mazilire care ar fi avut drept consecinţă şi ruina reprezentanţilor 
săi la Poartă, el e trecut, în urma aranjamentului amintit, în 
Moldova, iar Racoviţă mutat la Bucureşti. La 3 Iulie 1753 hotă- 
rîrea era luată: aşa aflăm dintr’un raport al bailului veneţian 
dela Constantinopol. 



Fig. 94. — Schitul lui Tărâţă, refăcut din piatră de Matei Ghica. 


Matei Ghica era un epicureu: îi plăceau petrecerile, cu mese, 
jocuri şi « zicături », cu plimbări, «iubind — adaogă cronica — 
şi partea muierească». Foarte adesea mergea la Copou, unde 
refăcuse « foişorul » tatălui său; de asemenea, pe dealul din fundul 
Socolei, «lângă Poiana lui Păun » unde zidi din piatră vechiul 
schit de lemn, al lui Tărâţă (vezi fig. 94). Boierii erau poftiţi la 
aceste petreceri domneşti; pentru a-i apropia şi mai mult, el le hotărî 
«lefi îndestule », potrivit rangului; le făcu şi daruri şi « ridicături » 
adică scutiri. Anturajul grec al lui Matei Ghica arătă de asemenea 
multă atenţie boierilor băştinaşi: nu voia să se repete conflictul 

din Ţara Românească în urma căruia, domnul trebuise să plece. 
Cu toate acestea, Ghica nu putu obţine o înnoire a domniei; nu 
ajunse chiar nici la capătul termenului de trei ani. Intr’adevăr, 
murind sultanul Mahmud şi venind în locul lui sultanul Osman, 
se schimbă şi vizirul; cel nou, prieten al lui Constantin Mavro- 
cordat, numi pe acesta domn în Ţara Românească,' iar pe Constantin 
Racoviţă îl mută îndărăt în Moldova, mazilind pe Matei Ghica. 
Contribui la mazilie şi reputaţia pe care şi-o făcuse acesta prin 
nesfârşitele petreceri şi « cele multe lucruri necuvioase ce le urma ». 
Firmanul se dădu în ziua de 19 Fevruarie 1756: aşa ne informează 
un raport al reprezentantului Austriei la Poartă. Ajuns la Constan- 
tinopol, Matei Ghica avu o serie de procese cu Grecii din anturaj 
cari mânuiseră de fapt veniturile în timpul domniei, şi chiar cu 
socrul său, hatmanul Başa Mihalopol. Rezultatul fu sărăcia, chiar 
mizeria; letopiseţul spune: « au rămas la rea stare, care n’am mai 
văzut domnie, trăind cu milostenia creştinilor ». 

Constantin Racoviţă a doua oară, domni scurtă vreme: un an 
de zile. Trebui să scoată şi el, la început, văcărit şi cuniţă, pentru 
a acoperi cheltuelile; apoi însă — răspunzând dorinţei generale 
— hotărî să le desfiinţeze, cu blestem înfricoşat. Obţinu deci 
un hrisov solemn dela patriarhia din Constantinopol, făcu slujbă 
mare la mitropolie, «fiind de faţă câte şapte mazili şi ruptaşi 
dela toate ţinuturile » şi în timpul slujbei, «la ieşitul cu sfintele 
daruri », puse să se citească hrisovul precum şi un altul alcătuit 
de mitropolitul, episcopii şi egumenii ţării. Actele fură apoi ti¬ 
părite ; exemplarul aflător la Academia Română poartă data 
1757, Fevruarie 20, îndreptată apoi în 1 Martie. Se desfiinţă şi 
vădrăritul, tipărindu-se de asemenea hrisovul respectiv. 

In timpul acestei scurte domnii, începu să se zidească mănă¬ 
stirea Sf. Spiridon din Iaşi; se făcu din. piatră biserica Profetul 
Samuil din Focşani, se zidiră şi « casele despre doamna, la curte », 
arse în prima domnie. 

Mazilia lui Constantin Racoviţă se datoreşte chiar reprezen¬ 
tantului său la Poartă , Iordache Stavarache; acesta, nemulţumit 
de faptul că domnul mai avea încă un reprezentant mai agreat 
şi deci mai răsplătit, pe Manole spătarul, socru de altfel lui Ior¬ 
dache, profită de o schimbare a marelui vizir şi lucrând ca un 
adevărat fanariot, răstoarnă pe stăpânul său, făcând să fie 

numit domn Scarlat Ghica , fiul lui Grigore al II-lea Ghica (13 
Martie 1757; la 20 Martie, firmanul de mazilie al lui Racoviţă 
soseşte Ia Iaşi). 

Scarlat Ghica domneşte şi el puţin, niciun an şi jumătate. 
Iubitor de petreceri, ca şi frate-său Matei, dar fără excesele ace¬ 
stuia, el pune dări grele: «sferturi şi dăjdii mai pe toate lunile 
şi mai de multe ori îndoite » spune cronica; ar fi vrut să scoată 
şi văcăritul şi cuniţa, mitropolitul rezistă însă, fiind gata chiar 
să plece, decât să deslege jurământul şi blestemul ce se făcuse 
sub Constantin Racoviţă. Domnul hotărît să puie totuşi darea 
pe vite, obţinu în acest sens, un firman împărătesc; nu avu însă 
vremea să-l aplice, deoarece, puţin după aceea, îi sosi vestea 
că e mutat în Ţara Românească, în locul lui Constantin Mavro- 
cordat. Schimbarea se decise în August 1758, înainte de 14 
ale lunii. 

Sub raportul bisericesc, e de însemnat întărirea pe care o dă 
Scarlat Ghica mănăstirii «care este în părţile Trapezuntului, pe 
muntele Sumela » de a lua în fiecare an câte o sută de lei de ar¬ 
gint «din cămara ocnelor de sare », douăzeci de lei dându-se pe 
deasupra acelui « ce se va trimite să iea mila ». 

Ioan Teodor Callimachi. Noul domn era de origine curat mol¬ 
dovenească. Tatăl său, Teodor Calmăşul, era de fel din părţile 
Orheiului «din mazilii cei de gios »; stabilit apoi ca dregător la 
Câmpulung, unde ridică o biserică de lemn, în 1688, proprietar 
şi în Baia, el ajunsese cu timpul, pârcălab de Hotin. Pe fiul său 
Ioan îl trimite la învăţătură, la Lwow de unde se întoarce cunos¬ 
cător al limbii latineşti şi leşeşti. Mulţumită acestor cunoştinţe, 
tânărul intră în slujbă pe lângă marele dragoman al Porţii Ioan 
Mavrocordat; aci învaţă turceşte, greceşte, italieneşte şi franţu¬ 
zeşte. Când Grigore Ghica e numit domn în Moldova, Ioan îl 
însoţeşte; făcut logofăt al treilea, apoi medelnicer, el ajunge în 
cele din urmă, graţie însuşirilor ce avea, capichihaia la Poartă. 
Urmează o perioadă de şase ani, în care Ioan Calmăşul e locţii¬ 
torul marelui dragoman, apoi o alta de şaisprezece în care el e 
chiar titularul acestui însemnat post. Când, ca o încununare a 
carierii şi o recunoaştere a serviciilor aduse împărăţiei, e numit 
domn al Moldovei, el era om bătrân. îşi schimbase şi numele 
între timp, greceşte, devenind din Calmăşul, Callimachi. 


www.dacoromanica.ro 



270 


DOMNII MOLDOVEI DELA 1741 PANA LA 1774 


Până a nu sosi în ţară, Tătarii din Bugeac, care se răsculaseră 
sub conducerea unei căpetenii, Crâm-Gherei, venite din Do- 
brogea, cer să li se dea o sumă de bani şi diferite daruri; caima¬ 
camul, un grec, Vidale, refuză: rezultatul e că răsculaţii pradă 
o bună parte a Moldovei, făcând mari pagube. Ioan Callimaclii 
îşi face deci intrarea in Iaşi, în împrejurări triste, după ce stră¬ 
bătuse o ţară jefuită şi arsă. Din această pricină, nici dările nu 
pot fi, la început, strânse. Reprezentantul domnului la Poartă, 
influentul şi lacomul Iordache Stavarache, avea nevoie însă de 
bani. El vine deci în persoană la Iaşi şi începe să strângă şurupul 
fiscalităţii, impunând şi pe boieri şi mănăstirile. Urmarea e că 
unii din cei atinşi încep a «murmurisi ». Pentru a curma opo¬ 
ziţia, Stavarache obţine un firman de mazilirea celor nemulţu¬ 
miţi şi izbuteşte, într’adevăr, printr’un «tertip », să trimită legaţi 
la sultanul tătăresc, 12 mari boieri. 

Dar această măsură stârneşte revolta mulţimii. Intr’o zi de 
iarmaroc, se strâng la Iaşi mii de oameni de pretutindeni şi por¬ 
nesc la Curte, cerând pe Iordache Stavarache. Intrarea e forţată; 
grecul, îmbrăcat turceşte, abia scapă «pe poarta grajdului», 
urmărit fiind, pe drumul Galaţilor, timp de 12 ceasuri, de unii 
dintre răsculaţi. 

Nevoia de bani, pentru diferitele cheltuieli şi daruri la Stambul, 
rămânea totuşi. Domnul ar fi voit să reintroducă văcăritul; mi¬ 
tropolitul Iacov continuând să reziste, se ajunse la demisia ace¬ 
stui înalt ierarh, fiind numit în locul său, chiar fratele domnului, 
Găurii, fost mitropolit al Salonicului. Nici Gavril însă nu vru 
să-şi ia asupră-şi călcarea celor liotărîte cu blestem înfricoşat, 
sub Constantin Racoviţă. De aceea, se recurse la altă soluţie şi 
anume se înfiinţă o dare nouă, numită ajutorinţă, care se plătea 
« pe ogiaguri »— deci tot una cu fumăritul; ea era de trei cate¬ 
gorii: unsprezece lei, cinci lei şi jumătate şi trei lei, nefiind nimeni 
scutit. 

Lui Ioan Teodor Callimachi i se datoreşte întinderea oraşului 
Iaşi înspre Copou; el împărţi locul domnesc de aci boierilor, obli- 
gându-i să-şi facă «vii şi grădini »; chiar fiii săi dădură exemplu. 
Tot în timpul lui, se ridică mănăstirea Sf. Spiridon din Iaşi, cti¬ 
toria hatmanului Yasile Ruset, a jitnicerului Ştefan Bosie şi a 
lipscanului chir Anastase. 

In ultimul an al domniei sale, Ioan Teodor Callimachi a fost 
ajutat de fraţii Sutzu din Fanar, «feciorii Dracului», un grec cu 
trecere şi iscusit. 

Unul dintre ei, Enachi, îi aduse caftanul de reînnoire a dom¬ 
niei, în toamna anului 1760, un altul, Neculachi, puse la cale că¬ 
sătoria fiului celui mare al Domnului, Grigore , 
cordat, şi obţinu dela Poartă chiar şi domnia 
pentru acesta, în locul bătrânului său părinte. 

Schimbarea se făcu în Iunie 1761, înainte de 
8 ale lunii (vezi fig. 95—96). 

Grigore Callimachi tânăr fiind — avea 24 
de ani la suirea pe tron — stătu sub influenţa 
permanentă a Sutzeştilor; tată-său se retrăsese 
în locuinţa sa de pe Bosfor. In această domnie, 
care ţinu aproape trei ani, nu e niciun fapt 
politic mai însemnat de relevat. Sub raportul 
fiscal, se constată o sporire a «ajutorinţei»; 
sub cel bisericesc, mărirea şi înfrumuseţarea 
mănăstirii Sf. Spiridon, căreia i se adaogă şi 
un spital sau o bolniţă. Patriarhul de Constantinopol, prin gra- 
mata sa din 1763, ridică această mănăstire la rangul de sta- 
vropighie patriarlucească, face pe egumenul ei arhiereu de 
Irinupolis şi hotărăşte ca epitropii să dea şocoteală anual de 
veniturile şi cheltuielile mănăstirii pentru bolnavi şi pentru medici. 

Mazilia lui Grigore Callimachi se produce la 29 Martie 1764; 
ea e determinată, în mare parte, de manevrele lui Stavarache, 
duşman « de moarte » al lui Neculachi Sutzu, care voia înlocuirea 
acestuia din capichehaialâc. Domn al Moldovei e numit Grigore 
al 111-lea Ghica, nepot al lui Grigore al Il-lea Ghica. (vei fig. 97). 

Grigore al III-lea Ghica poate fi socotit drept unul din cei 
mai buni stăpânitori pe care i-au avut ţările noastre in epoca 
Fanarioţilor. Fire dreaptă, fără lăcomie, apărînd mulţimea împo¬ 
triva abuzurilor celor mari, bun gospodar, el a făcut o excelentă 
impresie asupra contemporanilor. Cronicarul Ioan Canta îl arată 
ca «om foarte înţelept şi învăţat», adăogând că în timpul dom¬ 
niei lui « au ştiut şi boierii şi ţeara că este stăpân ». Iar cealaltă 
cronică, atribuită lui Enache Kogălniceanu, îl înfăţişează astfel 
« întreg era acest domn la toate, plin la minte, învăţat, ştia 


cu Ileana Mavro- 



Fig. 95. — Pecetea micii 
a Iui Grigore Callimachi, 
făcută In primul an de 
domnie (1761). (Acade¬ 
mia Română). 

toate trebile cum le va purta...; şi cuvântul ce grăia era grăit 
şi era lăudat de către toţi şi plăcut prostimei », 

Grigore Ghica, de cum intră în ţară, văzând starea de spirit 
a boierilor, renunţă la serviciile lui Stavarache care rămâne ca- 



Fig. 06. — Bula de argint aurii In care se află pecetea unui hrisov din 1762, 
Mai 30 (st. v.) dela Grigore Callimachi.• (Academia Română). 


pichihaia numai a Munteniei. Scade apoi dăjdiile şi ţine o soco¬ 
teală riguroasă a încasărilor şi a plăţilor care se făceau la Con- 
stantinopol. Hatârul şi mita sunt sancţionate aspru; mulţimea 
e ocrotită, căci — spunea Ghica — « Dumnezeu l-au trimis în- 
tr’acest pământ ca să păzească pre săraci şi să-i fie milă de dânşii ». 

Acestui domn i se datoreşte şi reorganizarea şi extinderea 
învăţământului în Moldova. El clădeşte mai întâi, pe cheltuiala 

Fig. 97. — Pecete m»c&, ine¬ 
lară, dela Grigore Ai. Ghica, 
aplicată pe un document din 
176G, Martie 29 (st. v.). (A- 
cademia Română). 


sa, lângă Mitropolie, o «Academie [a] învăţăturilor şi a episti- 
miilor »: titlul îl luăm chiar din hrisovul de reorganizare, datat 
1766. In această Academie, condusă de «dascălul cel mare» 
grec, se vor preda cursuri în « elineşte », în « greaca bisericească » 
în latineşte şi în moldoveneşte; corpul profesoral va primi un 
salariu anual care variază între 1500 lei — conducătorul insti¬ 
tuţiei — şi 120 lei — dascălul de moldove¬ 
neşte şi bibliotecarul. Vor fi şi 20 de bur¬ 
sieri. Se înfiinţează apoi şcoli pe lângă 
fiecare episcopie; de asemeni, câte una în 
fiecare ţinut sau judeţ, deci douăzeci şi 
şase de toate, afară de Academia din Iaşi. 

Un ajutor de 500 lei anual va primi şi şcoala 
grecească din Constantinopol. 

Spiritul de gospodar al lui Grigore Ghica 
se dovedeşte nu numai în măsurile sale ad¬ 
ministrative şi edilitare — el face « poduri 
pe toate uliţele » în capitală şi două cişmele 
bogate în apă şi frumos împodobite (vezi fig. 98), — dar şi în 
combaterea luxului, pricină de ruină pentru mulţi boieri «ales 
din cei... însuraţi ». Tot lui i se datoreşte şi un început de indus¬ 
trie mare: înfiinţează, cu meşteri aduşi din străinătate, o fabrică 
de postav «la Chipăreşti, unde intră Bahluiul în Jijiea ». Produ¬ 
sele erau reuşite; se fabrica «fel de fel de postav »; un bal « prea 
frumos » e trimis şi la Constantinopol, sultanului « ca să vadă ce 
odor s’au făcut acestui pământ». 

Toate aceste titluri de merit nu opresc însă pe Turci, care 
— după vorba cronicarului — ştiau «numai bani să ceară », 
să-l mazilească pe Grigore Ghica, puţin chiar înainte de îm¬ 
plinirea termenului de trei ani. Schimbarea are loc în Fe- 
vruarie 1767, înainte de 14 ale lumii: aşa aflăm dintr’un 
raport al trimisului francez la Poartă. Succesorul său e Gri¬ 
gore Callimachi care ajunge astfel pentru a doua oară pe tronul 
Moldovei. 

Grigore Callimachi a doua oară. Spre deosebire de predece¬ 
sorul său, Grigore Callimachi este, de altfel ca şi în prima domnie, 
dominat de boieri şi în special de capichehaia sa, lacomul Neculai 
Sutzu: acesta ia sume mari, ba nu se sfieşte să oprească chiar şi 

Fig. 98. — Ciuşmea făcută de Grigore Ghica Vodă în Iaşi. Inscripţia românească poartă data 
1765, Iunie 20 (st. v.). Dedesubt, în medalion, o inscripţie arabă. 


www.dacoromanica.ro 































CONSTANTIN MAVROCORDAT, A PATRA OARĂ 


276 


200 de pungi trimise de visteria împărătească domnului spre a 
strânge zaherea adică provizii, în vederea războiului ce se pre¬ 
vedea cu Ruşii. Când — din cauza complicaţiilor polone — acest 
război isbucneşte — el e declarat de Poartă la 30 Octomvrie 
1768 — Callimachi care nu ştiuse să informeze exact pe sultan, 
nu e în stare nici să asigure o aprovizionare normală oştilor 
turceşti dela Hotin, Bender şi Dunăre. De aceea, când vizirul, 
comandând grosul forţelor, ajunge la Movila Răbâiei (Han 
Tepessi, pe turceşte), el arată Domnului că e mazîl şi îl în¬ 
chide (14 Iunie 1769). Dus la Constantinopol, Grigore Calli¬ 
machi, după un scurt popas în fioroasa închisoare a lui Bos- 
tangi-başa — anticamera supliciului —- e strangulat, apoi deca¬ 
pitat (8 Septemvrie 1769). Nicolae Sutzu are aceeaşi soartă. Pe 
tronul Moldovei sultanul trimite acum pe bătrânul Constantin 
Mavrocordat. 

Constantin Mavrocordat a patra oară. Două rapoarte din Con¬ 
stantinopol, datate 3 Iulie 1769, ne arată că numirea lui Constantin 
Mavrocordat avusese loc; el pleacă la 4 Iulie spre Moldova, pri¬ 
mind suma de 50.000 lei pentru zaherea; la 24 Iulie e în tabăra 
dela Bender, a doua zi porneşte spre Iaşi. Măsurile pe care le ia 
el pentru aprovizionarea oastei turceşti dau roade; ele nu pot 
împiedeca însă înfrângerea acesteia. Dela Hotţn, ea se retrage 
(25 Septemvrie) spre Ţuţora, apoi spre Movila Răbâiei şi, de acolo, 
peste Dunăre, la Babadag. Mavrocordat, părăsind Iaşii, coboară 
şi el la Galaţi; aci este ajuns de Ruşi care iau cu asalt întăriturile 
oraşului, apărate de Turci, şi prind pe domn care zăcea bolnav 
în mănăstirea Sfânta Precista (1 Decemvrie 1769). In cursul 
unei discuţii cu un ofiţer rus, uitând situaţia în care se găsea, 
Mavrocordat face în mod repetat aprecieri jignitoare pentru învin¬ 
gători; ofiţerul, înfuriat, îl răneşte atunci cu sabia la cap. Rana, 
din pricina frigului şi a lipsei de doctor, se cangrenează în timpul 
reîntoarcerii spre Iaşi; sosit aci, domnul, după puţine zile, moare 
(15 Decemvrie) şi e înmormântat cu toată pompa cuvenită unui 
stăpânitor de ţară. Nu cunoaştem locul unde e îngropat Constantin 
Mavrocordat; nu ni s’a păstrat nici piatra lui de mormânt, admi¬ 
ţând că, în acele vremuri tulburi de război, boierii sau Ruşii îi 
vor fi pus una. 

(TRATATUL DELA KUCIUK-KAINARGI) 

In 1746, Constantin Mavrocordat, 
domnul reformator, desfiinţează rumd- 
nia, instituţie socială străveche In ţările 
noastre. 

Mihai Racoviţă a doua oară. Intru cât numirea ca domn, în¬ 
tâmplată cu puţin înainte de 16 Septemvrie 1741, ii costase o 
sumă importantă şi cum avea de plătit şi datorii mai vechi. Mihai 
Racoviţă nu poate respecta aşezământul fiscal întocmit de pre¬ 
decesorul său, Constantin Mavrocordat (vezi mai sus, p. 257); 
el scoate deci — aşa cum ne spune Dionisie Fotino în a sa Istorie 
a Daciei vechi — « mai multe sferturi decât patru şi un văcărit». 
Rezultatul e o emigrare în masă a ţăranilor: numai din Oltenia 
fug peste Dunăre 15.000 de locuitori. Boierii se plâng la Poartă 
şi Mihai Racoviţă e în primejdie să fie mazilit; mai erau trei 
luni până să i se împlinească termenul de domnie. O intervenţie 
a partizanilor săi dela Stambul, a « Mihaliţilor » cum li se spunea, 
amână măsura; schimbarea se produce totuşi, înainte de 13 
August 1744; un raport din această zi a bailului veneţian anunţă 
că Racoviţă a fost înlocuit, că era în primejdie să-şi piardă capul, 
dar că, dând o mie de pungi de bani, adică cinci sute de mii de lei, 
pedeapsa i s’a schimbat cu exilul în insula Tenedos. Vreo cti¬ 
torie nouă nu se menţionează în timpul acestei domnii; sunt de 
relevat însă două danii: una de 50 de lei anual pe care Racoviţă 
o face, la 28 Ianuarie 1743, bisericii «aflătoare în enoria aşa- 
zisului Balinos, în Constantinopol », cealaltă, de 100 lei anual, mitro¬ 
politului de Valievo, supus arhiepiscopiei de Pec (Ipec), în Serbia. 

Constantin Mavrocordat a patra oară. Nici Constantin Mavro¬ 
cordat însuşi nu poate respecta aşezământul fiscal pe care-1 întoc¬ 
mise în domnia sa anterioară: nevoile erau prea mari. De aceea, 

e silit şi el să meargă pe drumul tras de Mihai Racoviţă şi să depă¬ 
şească cele patru sferturi fixate. Continuând însă reformele sale 
care trebuiau să dea o nouă înfăţişare administraţiei şi societăţii 
româneşti, Constantin Mavrocordat ia, într’această domnie, o 
măsură de însemnătate capitală şi anume desfiinţează rumânia. 
Acest eveniment în istoria noastră socială, prin care se pune capăt 
unei instituţii ce exista dinaninte de întemeierea Principatelor, 
are loc în anul 1746 şi comportă două etape. Plecându-se dela 
necesitatea de a se readuce în ţară locuitorii fugiţi din cauza 
birurilor mari — în care scop se obţinuse şi un «hatişerif» al 
sultanului — domnul, înalţii ierarhi şi boierii hotărăsc, mai întâi, 
la 1/12 Martie, că înstreinaţii cari se vor reîntoarce vor fi scutiţi 
complet de dări timp de şase luni, plătind, după aceea, numai 
câte cinci taleri de om pe an, în patru sferturi, dând dijmă din 
semănături şi lucrând stăpânului moşiei pe care se vor aşeza câte 
şase zile anual. Şi pentru ca ei să nu fie supuşi din nou «rumâ- 
niei », « să nu cază iarăşi de iznoavă — după expresia hrisovului 
— «supt jugul robiei», se hotărăşte de asemeni ca toţi aceşti 
înstrăinaţi reîntorşi «să fie slobozi de rumânie şi să nu se mai 
numească rumâni». Dar această măsură creia, de fapt, un regim 
de favoare fugarilor faţă de cei cari rămăseseră locului, lucrân- 
du-şi mai departe pământul. Intr’adevăr, aceştia din urmă con¬ 
statau că făcuseră mai bine cei care fugiseră, de vreme ce acum 
scăpau de rumânie, deveneau sub raportul personal oameni liberi. 
Iar concluzia firească era să facă şi ei la fel, să fugă, spre a scăpa, 
la rândul lor, de rumânie. Măsura luată risca deci să dea rezul¬ 
tate exact contrarii celor aşteptate, să provoace deplasări şi 
mai mari de populaţie. De aceia, eliberarea de rumânie trebui, 
după câteva luni, să fie generalizată la toţi sătenii cari se aflau în 
această situaţie, nu numai la cei cari emigraseră. In ziua de 5/16 
August se dădu deci un nou hrisov în care boierii şi înalţii ierarhi 
constatând că «acest vechiu obiceiu al rumâniei» rămas «dela 
moşii şi strămoşii noştri» nu este «de niciun folos », ba chiar « de 
mare pagubă sufletului creştinesc », de vreme ce «fraţii noştri cei 
întru Hristos » nu trebue să fie « supt jugul robiei noastre », ho¬ 
tărăsc desfiinţarea cu totul a rumâniei. Potrivit acestei hotărîri 
« ori la cine den neamul boeresc sau la mănăstiri vor fi rumâni cu 
moşiile lor, moşiile să rămâe la stăpânirea noastră, să le stăpânim 

cum şi până acum. Dar cât pentru capetele rumânilor fără de 
moşie, care dintre noi va vrea din bună voinţa lui ca să-i iarte 
pentru a sa pomenire, bine va face; iar de nu va vrea să facă 
această facere de bine sufletului său, să aibă a face acei rumâni 
cum vor putea şi să dea bani de fieştece cap câte taleri zeace şi 
să se răscumpere, şi cu voe de va fi stăpânului său şi fără de voe ». 
Iar dacă stăpânul nu va vrea să primească banii, rumânii să facă 
jalbă la divan. Domnul întăreşte, «cu pecetea şi cu iscălitura » sa ... 
această hotărîre ce s’au făcut pentru slobozirea şi răscumpărarea 
rumânilor, atât de către toată obştea bisericească, cât şi de către 
toţi boiarii ţării ». In felul acesta se puse capăt instituţiei rumâniei 
care însemna legătură personală faţă de stăpânul moşiei: e primul 
act în opera de eliberare treptată, juridică şi materială, a ţărănimii. 

Sub raportul ctitoriilor, merită să fie menţionată biserica mănă¬ 
stirii sfântului Spiridon din Bucureşti (lângă podul Senatului). Pisa¬ 
nia, în limba gracă şi arabă , dă anul 1747 şi amănuntul că lăcaşul 
s’a ridicat « fiind de faţă » patriarhul Antiohiei, chir Silivestru. O 
icoană a acestei biserici, cu o inscripţie tot în limba arabă, precizează 
că domnul a destinat ctitoria sa « pentru ierarhii şi călugării arabi». 

Sfârşitul celei de a patra domnii muntene a lui Constantin 
Mavrocordat se datoreşte colegului său din Moldova, Grigore 
Ghica. Acesta voia să fie adus la Bucureşti; stărui deci şi «cu foarte 
îmbelşugată dare de bani »izbuti să-şi realizeze dorinţa. Schimbarea 
se produse în Aprilie 1748; Mavrocordat fu mutat în Moldova. 

Grigore al II-lea Ghica, a doua oară. Spre deosebire de prede¬ 
cesorii săi, Grigore al II-lea Ghica reuşeşte să se ţină de aşeză¬ 
mântul fiscal al lui Mavrocordat; sporeşte numai oieritul, dela 
cinci la şase parale şi jumătate de oaie. E o domnie liniştită, fără 
turburări externe sau interne, câte un boier doar mai viu, ca 
Niculae Dudescu e trimis să reflecteze în liniştea Snagovului, 
Cotrocenilor şi Yăcăreştilor. Ghica are răgazul să ridice două mă¬ 
năstiri, Pantelimon şi Visarion şi să întemeieze câte un spital 
pe lângă fiecare din ele. Mănăstirea « Sfântului marelui mucenic 
şi tămăduitoriu fără de argint Pandeleimon», de lângă Bucu¬ 
reşti, se înalţă în anul 1750, ispravnic fiind « Sandu Bucşănescul 
vel clucer za arie» (de ariei). Pisania adaogă: «unde şi spital 
pentru bolnavi au aşăzat a fi, cu toate împrejurerile — adică 
ecaretele — câte se cade». Pe lângă mănăstirea Visarion.se în- 

temeiază un spital pentru ciumaţi; el s’a desfiinţat cu vremea, 
în timp ce celălalt, dela Pantelimon, există şi astăzi. 

După o domnie de aproape patru ani şi jumătate — a şasea, 
domnie, patru dintre ele fiind în Moldova — Grigore al II-lea 
Ghica, moare în scaun, eveniment rar în epoca fanariotă. Decesul 
se produce în ziua de 3 Septemvrie 1752, în urma unei doctorii 
foarte scumpe «aşa zisa teriacă cerească », rău administrate de 
« doctorul cel mare, Mihail Mânu ». Trupul fu îngropat în ctitoria 
dela Pantelimon, în naosul bisericii, în dreapta; mormântul are 
o inscripţie în versuri româneşti, corecte. 

Grigore Ghica a fost căsătorit cu Doamna Zoiţa ; ea a încetat 
din viaţă la 25 Martie 1759 şi a fost înmormântată lângă soţul 
ei. Au avut mai mulţi copii, între care Scarlat , fiul cel mai mare, 
şi Matei , au domnit amândoi. 

Matei Ghica. Dorinţa lui Grigore al II-lea Ghica, exprimată 
lămurit în testamentul său, întărită cu blestem şi agreiată şi de 
boieri, era ca să-i urmeze la tron Scarlat ; o delegaţie plecă chiar 
în acest scop la Poartă; aci, ea găsi însă numit pe Matei , al cărui 
socru, influentul Grec Gheorghe Hatmanul, izbutise, prin sume 
mari de bani, luate împrumut cu dobândă ridicată, să convingă 
pe meghistanii Porţii. Firmanul de numire se dă în ziua de 10 
Septemvrie; în Bucureşti Matei Ghica intră la 12 Octomvrie. 

Tânărul domn — avea 25 dc ani — nu putu ţine în frâu însă 
pe Grecii din anturajul său care făcură o sumă de operaţii neper- 
mise şi purtară — după expresia unei cronici contemporane — 
« cu totul pe dos » treburile. Astfel postelnicul Alexandru Sutzu 
nu se sfii să facă, în trei luni numai, «treizeci de stolnici, douăzeci 
de paharnici şi cincizeci de serdari», luând, bineînţeles, dela fie¬ 
care, bani sau daruri. Boerii de ţară, nemulţumiţi şi loviţi în in¬ 
teresele lor, trimiseră atunci, prin medelnicerul Stefanachi, tot 
grec şi el, dar romanizat, o plângere sultanului, arătând ilegali¬ 
tăţile şi excesele — de tot felul — ale domnului şi anturajului 
său. Rezultatul fu mazilirea lui Gheorghe Hatmanul; contra lui 
Matei — considerat ca acţionând după sfatul şi îndemnul so¬ 
crului său — se luă însă numai măsura transferării în cealaltă 
ţară, în Moldova (3 Iulie 1753). 

Constantin Racoviţă, mutat dela Iaşi la Bucureşti, avea ca 
oameni de încredere doi Greci, pe spătarul Manolache Gelepul, 

numit başcapichehaia şi pe ginerele acestuia, postelnicul Iordache 
Geanet, însărcinat cu strângerea dărilor. Lacomi şi aroganţi, 
aceştia ridicară împotrivă-le restul boierimii care în 1755 orga¬ 
niză un complot: se hotărî anume ca boierii dela Craiova îm¬ 
preună cu însuşi episcopul de Râmnic să fugă peste Dunăre şi 
să reclame la Poartă pe domn şi oamenii lui. Când Racoviţă află 
că boierii au pornit într’adevăr spre Constantinopol, el se temu 
să nu-şi piardă tronul; intrând deci în tratative cu fruntaşii ne¬ 
mulţumiţilor, anume cu Constantin Dudescu şi cu banul Barbu 
Văcărescu ajunse la următoarea înţelegere care însemna, de fapt, 
înfrângerea sa: Postelnicul Geanet şi alţi boieri greci, daţi pe listă, 
vor fi izgoniţi; capichehaie va fi numit Iordache Stavrache spătarul, 
ginere al lui Manolache Gelepul, dar în relaţii reci cu acesta; la 
Constantinopol, pe lângă capichehaiele vor fi şi doi boieri români 
aleşi de boierii din ţară; în sfârşit, clauză foarte importantă, dom¬ 
nului i se va da o sumă fixă anuală, anume 3000 de pungi, plus vă¬ 
mile, ocnele şi venitul cămării; iar « mai mult să nu se supere ţara ». 

Boierimea îşi impusese punctul ei de vedere; ea nu fu în stare 
însă să-şi păstreze solidaritatea care o dusese la izbândă. Din 
cauza dregătoriei de vel spătar pe care o revendicau în acelaşi 
timp doi fruntaşi anume Constantin Brâncoveanu şi Ştefan Vă¬ 
cărescu — tatăl poetului Ienăchiţă, izbucni o- ceartă; urmă ine¬ 
vitabila pâră la Constantinopol de care se folosi Manolache Ge¬ 
lepul care căuta prilej de răzbunare; rezultatul fu exilarea lui 
Ştefan Văcărescu şi a fratelui său Barbu în Cipru, exilarea lui 
Stavrache şi trimiterea în ţară, în lanţuri, a celor doi boieri ce 
fuseseră alăturaţi capichehaielelor. Toate acestea impresionară 
pe Constantin Racoviţă; spre a scăpa de necontenitele intrigi, 
plângeri şi pretenţii ale boierimii muntene, ceru şi izbuti el să 
obţină, la 19 Fevruarie 1756, strămutarea îndărăt în Moldova. 

Constantin Mavrocordat a cincea oară. în locul său fu numit, 
pentru a cincea oară, Constantin Mavrocordat; intrarea în Bucu¬ 
reşti avu loc la 26 Aprilie 1756. Cei doi Văcăreşti fură rechemaţi 
din surghiun; in ţară nu ajunse însă decât Ştefan, Barbu murind 
pe drum, la Konieh, în Asia Mică. în această domnie, de doi ani 
şi jumătate, Mavrocordat nu făcu nicio reformă; e de altfel o 
stăpânire fără vreun fapt mai deosebit. Sfârşitul ei se datoreşte 
împrejurării că sultanul, plimbându-se deghizat la o margine a 

Constantinopolului, Întâlni nişte călăraşi care duceau domnului 
câteva scrisori din partea capichehaielelor şi a unor meghistani 
turci; luând, printr’un şiretlic, aceste scrisori şi citindu-le, con¬ 
stată că ele cuprindeau secrete de Stat, planuri de intrigi şi do¬ 
vezi de corupţie. înfuriat, ordonă imediata mazilire a lui Ma- 
vrocordat, închiderea capichehaielelor şi surghiunirea meghista- 
nilor vizaţi (August 1758, înainte de 14 ale lunii). Ajuns la Con- 
stantinopol, Mavrocordat fu pus la închisoarea celor Şapte Tur¬ 
nuri de unde el trimise un raport sultanului arătând suma enormă 
— o mie de pungi — pe care o primeau, sub diferite forme, « re- 
gealele» adică miniştrii Porţii, din Ţara Românească. 

Scarlat Ghica, strămutat din Moldova, domni aproape trei ani 
de zile, din August 1758 până la 16 Iunie 1761. Titlul său de merit 
este că a izbutit, întocmai ca odinioară Nicolae Mavrocordat, să 
obţină îndepărtarea Turcilor cari începuseră iar a se întinde şi a se 
aşeza în stânga Dunării, făcându-şi «câşle » pentru turmele şi cire¬ 
zile lor de vite. Operaţiunea costă suma de patru sute de mii de lei. 

Mazilia lui Scarlat Ghica se datoreşte propriului său repre¬ 
zentant la Poartă, Iacovachi Rizu, care spera să obţină domnia 
pentru ginerele său, Grigore Ghica, marele dragoman. Planul nu 
reuşeşte însă; tronul e luat din nou de Constantin Mavrocordat, 
acesta dând sultanului mia de pungi pe care altfel ar fi trebuit 
s’o împartă « regealelor ». Scarlat Ghica e surghiunit, pentru puţin 
timp, în insula Lemnos; reîntors la Constantinopol, el are un proces 
cu Iacovachi Rizu, care voia să-l scoată pe fostul domn dator; 
până la urmă, se dovedeşte însă contrariul. 

Constantin Mavrocordat a şasea oară. Numit la 16 Iunie 1761, 
Constantin Mavrocordat are de luptat, în această domnie, în¬ 
tocmai ca şi predecesorii săi Constantin Racoviţă şi Matei Ghica, 
cu boierimea munteană, veşnic nemulţumită şi gata să facă opo¬ 
ziţie. Bătrânul şi ambiţiosul Constantin Dudescu, nemulţumit 
anume că nu avea primul rol — domnul se sprijinea în special 
pe Cantacuzini — se înţelese cu fiul său Nicolae care era la Con¬ 
stantinopol şi cu Dumitrache Ghica, marele spătar, şi trimiseră 
o delegaţie de patru boieri mai mici la Poartă să pârască pe domn. 
Acesta fu acuzat că ar fi luat din ţară în 16 luni « 10.000 de pungi 
de bani ». Deşi neîntemeiată, pâra impresionează pe sultan care 
hotărăşte să-l scoată pe Mavrocordat. La sorocul înnoirii anuale 

a domniei, el trimite deci un capigibaşă, chipurile să-i ducă fir¬ 
manul de înnoire, în realitate însă spre a-1 mazili şi aduce cu toată 
averea la Constantinopol. Aşa se şi întâmplă; cercetarea scrip- 
telor dovedi însă că nu se încasaseră în realitate decât 7200 de 
pungi şi chiar din acestea, domnul nu mai avea nimic, nici măcar 
bani de drum: mâncaseră tot meghistanii, capuchehaielele şi 
boierii. Mazilit pe nedrept, Mavrocordat fu, pe deasupra, închis 
din nou în cele Şapte Turnuri; aceeaşi soartă avură capuchehaie¬ 
lele sale şi câţiva dintre boieri: li se cerea să spună totuşi unde 
sunt cele zece mii de pungi şi cui s’au dat. 

Constantin Racoviţă a doua oară fu numit în ziua de 20 Martie 
1763. El avu la început drept capichehaia pe Başa Mihalopol; 
curând însă i se impuse de către sultan Iordache Stavrache (sau 
Stavracoglu) cu titlul de baş capichehaia, deci superior lui Mi¬ 
halopol; acesta din urmă fu de altfel îndată exilat în Cipru, la 
Famagusta, sub pretextul că a prezentat socoteli inexacte şi 
încărcate. Rămas singur stăpân, Stavracoglu, tip reprezentativ de 
fanariot: lacom, intrigant, fără scrupule, vanitos şi despotic, începe 
să exercite o adevărată teroare. El se foloseşte de un conflict care 
izbucnise din nou între boierii munteni, mai precis între tabăra având 
în frunte pe ambiţiosul Constantin Dudescu şi între Cantacuzini 

— Mihai şi Pârvu — pentru ca, înţeles cu domnul şi autorizat de 
sultan, să scoată un firman de punere la închisoare a lui Dudescu 
şi a mulţi alţi boieri. Justificarea era că aceştia vor fi siliţi să spuie 
astfel ce s’a făcut cu cele 2800 de pungi care lipseau din cele 10.000 
atribuite lui Constantin Mavrocordat. Firmanul e adus la îndeplinire; 
cei închişi sunt ţinuţi la urmă chiar în lanţuri. Această purtare sa¬ 
mavolnică produce însă o reacţie din partea populaţiei bucureştene; 
îndemnat de boierii rămaşi liberi, norodul se răscoală, dă drumul 
celor închişi şi apoi porneşte o parte să se plângă unui capigibaşă 
turc ce se afla în capitală, altă parte spre curtea domnească. De 
câteva zile, Constantin Racoviţă căzuse bolnav; era şi alcoolic 

— bea cantităţi mari de spirt de melisă; speriat de cele întâmplate 
şi temându-se de urmări, el se sinucise, luând o cantitate mare 

— «trei-patru sticle » spune un izvor contemporan — din băutura 
lui preferită. Peste şase ceasuri, înceta din viaţă (7 Fevruarie 1764). 

Constantin Racoviţă a fost căsătorit de două ori, a doua oară cu 
Sultana, fiica slugerului Iorga din Viza (lângă Constantinopol). Fire 

bolnăvicioasă, Sultana moare din cauza unor medicamente prescrise 
şi e înmormântată în mănăstirea Golia, din Iaşi, la 13 Ianuarie 1753. 

Ştefan Racoviţă. Pe tronul devenit vacant, fu numit, prin 
stăruinţa lui Stavrache, pe care cele întâmplate nu-1 putuseră 
clinti, fratele lui Constantin, Ştefan Racoviţă. Pentru a băga 
groaza în boieri şi a-i face să nu mai reclame, noul domn, urmând 
indicaţiile başcapichehaielei sale care era — de fapt — adevăratul 
domn, îşi începe stăpânirea tăind pe stolnicul Ştefanachi Cremidi, 
fire de intrigant, şi pe medelnicerul Iordachi Băjescul, acesta 
din urmă chiar fără nicio vină (7 Mai 1764). Apoi urmează stoar¬ 
cerea ţării şi expedierea pungilor de bani la Constantinopol. Se 
trimite şi averea lui Constantin Racoviţă, preţuită la 600 de 
pungi, după aceea, din aşa zisa rămăşiţă a lui Constantin Mavro- 
cordat, 200 de pungi. Pentru restul de 2600 de pungi, care nu se 
puteau împlini cu nici un chip, sunt puşi din nou la închisoare, 
potrivit indicaţiilor lui Stavrache, optsprezece mari boeiri, legaţi 
«de gât şi de picioare » (13 Ianuarie 1765). Se produce, e drept, o 
nouă răscoală a Bucureştenilor, în special a breslelor sau, cum se 
mai spunea pe atunci, a «rufeturilor»; de data aceasta însă, 
mulţimea e şarjată de garda domnească — arnăuţi şi beşlii turci, 
iar trei dintre răsculaţi au capetele tăiate; boierii închişi sunt mutaţi 
« dela cămară la beciurile din dărăt »; paza e întărită (24 Maiu 1765). 

Dar, prin această din urmă ispravă, Stavrache depăşire orice 
limită. De pretutindeni se ridică pâri împotriva lui. Una, a Mun¬ 
tenilor, trimisă prin paşa de Vidin, Moldovangi, şi o a doua, a 
Moldovenilor, trimisă prin hanul tătăresc, deslănţuie reacţia, 
încercările, de ultimă oră, de a se salva, eliberând pe boieri şi 
micşorând dările, nu izbutesc. Chemat la seraiu, el e strangulat 
în închisoare şi apoi spânzurat, de poarta unuia din palatele sale 
de pe Bosfor (28 August 1765); averea confiscată se ridică la 
3000 de pungi adică un milion şi jumătate lei, o sumă enormă 
pentru vremurile acelea. 

Odată cu Stavrache, cade şi creatura sa Ştefan Racoviţă. 
Firmanul de mazilie soseşte în Bucureşti la 29 August 1765; la 
12 Septemvrie, fostul domn, căruia aga turc ce-1 însoţea îi va lua 
şi ultimii bani — cincisprezece pungi — porneşte, huiduit şi ble¬ 
stemat de mulţime, în surghiun spre Mitilene; de aci, se va elibera 
în 1766, plătind, bine înţeles. Sunt de revelat şi două aspecte 


www.dacoromanica.ro 



ALEXANDRU SCARLAT GHICa. 


285 


luminoase în această sumbră domnie: pe de o parte dania de o 
mie lei anual făcută «înaltei şcoli de învăţături greceşti din Con- 
stantinopol » şi ajutoarele de o sută cincizeci şi două sute lei anual 
acordate mănăstirii Pantelimon şi bisericii Sfinţii Voevozi de pe 
marele canal din Constantinopol, pe de alta, restabilirea hotarului 
ţării la Dunăre, în regiunea Lichireştilor, încălcat de Turcii din 
Dârstor. Actul respectiv poartă data 6 August 1764. 

Ştefan Racoviţă a fost căsătorit cu fiica hatmanului Constantin 
Ipsilanti; au avut mai mulţi copii, din care însă niciunul n’a 
mai ajuns la domnie. 

Scarlat Ghica a doua oară. Succesorul lui Ştefan Racoviţă 
căpătă tronul mulţumită însuşirilor sale personale; de aceea, fapt su¬ 
bliniat de un izvor contemporan, el trebui să dea « mai puţini bani». 

In scurta sa stăpânire — un an şi vreo trei luni — sunt de 
relevat două fapte: aranjamentul cu privire la «Odaia Vizirului» 
şi zidirea mănăstirii Sf. Spiridon Nou din Bucureşti. Odaia Vizi¬ 
rului era un domeniu foarte întins, la marginea raielii Brăilei, pro¬ 
prietatea unei sultane şi administrat de aceasta prin bostangii 
— un fel de soldaţi — turci. Cu vremea, graţie protecţiei de care 
se bucura domeniul, se strânseseră aci o şumedanie de ţărani 
fugiţi din judeţele învecinate, sustrângându-se deci dela plata 
birului; bostangiii, pe de altă parte, provocau multe neorânduieli 
în aceleaşi judeţe învecinate. Pentru a curma această stare de 
lucruri, Scarlat Ghica oferi sultanei suma de 25.000 lei anual şi 
luă sub administrarea sa domeniul, întocmai ca şi celelalte ţinu¬ 
turi ale Ţării Româneşti. 

Mănăstirea Sfântul Spiridon Nou fu începută în 1766; pe când 
se lucra însă, domnul se îmbolnăvi « de boală năpraznică » şi muri 
(12 Decemvrie). Trupul i se odihneşte în ctitoria sa, într’un mor¬ 
mânt acoperit cu marmoră şi având o inscripţie grecească, în versuri. 

Alexandru Scarlat Ghica. După cererea Mitropolitului şi a 
boierilor, puşi la cale de doamna, Poarta numi ca urmaş al lui 
Scarlat Ghica pe fiul său, tânărul Alexandru. Acesta continuă 
zidirea mănăstirii începute, o isprăvi şi o înzestră cu toate cele 
necesare, inclusiv câteva prăvălii aducătoare de venit. Prin hri¬ 
sovul pe care-1 dădu în 1768, Alexandru Ghica hotărî apoi aşeză¬ 
mântul acestei ctitorii, specificând că ea se va cârmui indepen¬ 
dent «ca o mănăstire domnească de ţară slobodă»; fixă după 

aceea slujba de pomenire a părintelui său, în ziua morţii acestuia 
—«la luna lui Decembre 1 »— statornici, în sfârşit, că din venitul 
mănăstirii să se înzestreze în fiecare an nouă fete sărace şi anume 
«trei fete de neam de boieri scăpătaţi », primind fiecare câte 250 
taleri, «trei fete de a doua stare, de boierinaşi sau de neguţitori »- 
câte 200 taleri şi «trei fete de a treia mână », câte 50 de taleri. 

In toamna anului 1768 izbucni războiul dintre Turci şi Ruşi. 
Hanul tătăresc, care trebuia să aibă un rol însemnat în acest 
război, convinse pe sultan că tânărul Alexandru nu va putea 
face faţă nouii situaţii şi recomandă în locul lui pe Grigore Ghica r 
dela care primise, ce-i dreptul, pentru această intervenţie, trei 
sute de pungi. Schimbarea avu loc la 28 Octomvrie 1768. 

Grigore al III-lca Ghica era fiul fostului mare dragoman Ale¬ 
xandru Ghica, decapitat în 1741 sub învinuirea de înţelegere cu 
Ruşii; venea deci nepot de frate lui Grigore Ghica al II-lea. Sosit 
în ţară, el constată că Ruşii îşi făceau atmosferă favorabilă atât 
printre boieri — câştigând prin emisari ca maiorul Nazarie Carazin 
pe Cantacuzini — cât şi printre cei de jos cari aşteptau o uşu¬ 
rare a greutăţilor. Preveni deci pe Turci să trimită oaste spre a 
putea ţine în frâu detaşamentele ruseşti care, pornind dela Foc¬ 
şani, făceau incursiuni până la Gherghiţa şi la Odaia Doamnei , la 
şase, respectiv opt ceasuri de Bucureşti. Vizirul Moldovangi îi 
expedie însă abia opt sute de oameni, mult prea puţin ca să poată 
rezista în chip serios. De acest fapt profită Carazin; înţeles cu 
spătarul Pârvu Cantacuzino, el trimise un corp de «volintiri »> 
adică voluntari români şi arnăuţi, împreună cu câţiva Cazaci; 
aceştia atacă, la 16 Noemvrie 1769, în revărsatul zorilor, prin 
surprindere, Bucureştii, gonesc, ajutaţi de orăşeni, pe Turcii 
buimăciţi de somn şi prind pe însuşi domnul care se refugiase 
în hanul lui Şerban Vodă, «într’o prăvălie lipscănească ». Este 
evident că Grigore Ghica, dacă ar fi vrut, putea scăpa, retrăgân- 
du-se spre Dunăre; realitatea este că i-a convenit să fie luat pri¬ 
zonier, deoarece se temea ca, ducându-se la Turci, să n’aibă soarta 
lui Grigore Callimachi, decapitat numai cu două luni mai înainte, 
îndată sosi în Bucureşti şi colonelul Carazin — fusese înaintat — 
cu trupe ruseşti; el împărţi puşti şi praf la mulţi localnici (vezi şi 
fig. 99 şi 100) iar pe domn îl expedie, prin Iaşi, la Petersburg, 
unde fu bine primit de împărăteasa Ecaterina. 

Desfăşurarea războiului ruso-turc. Emanuel Giani Ruset, domn 
al Munteniei. După ocuparea Bucureştilor, Carazin cu un corp 
de Cazaci şi o mie de «volintiri » porneşte împotriva Giurgiului, 
întâmpinat pe drum de forţe mult superioare, el se închide în 
mănăstirea Comana şi trimite la Bucureşti după ajutoare. Acest 
ajutor, având în frunte pe Pârvu Cantacuzino, e surprins însă 
de Turci noaptea într’o pădure lângă Comana şi distrus; Pârvu 
împreună cu toţi ofiţerii cad pe câmpul de luptă. Turcii, bucuroşi de 
izbândă, se reîntorc la Giurgiu; în felul acesta Carazin scapă. 




Fig. 99. — Puşti cu cremene, fără rotiţă, din secolele XVII şi XVIII, întrebuinţate şi la noi. 
Unele din ele au patul împodobit cu sidef. (Muzeul Militar, Bucureşti). 


între timp, în Oltenia se producea o reacţiune. Banul Craiovei 
Emanuel ( Manolache ) Giani, ajutat cu ceva oaste de către paşa 
de Vidin, curăţă cele cinci judeţe din dreapta Oltului de «vo¬ 
lintiri » sau — cum li se mai spunea fiindcă împrumutaseră acest 
cuvânt de comandă dela Muscali — de « stupai». Apoi, el se în¬ 
dreaptă împotriva Bucureştilor, făcând, la 26 Ianuarie şi la 5 
Fevruarie 1770, două încercări — e drept neizbutite — de a-1 
ocupa. Prin aceste fapte, Giani atrage atenţia Turcilor asupra 
sa; contribuind şi recomandaţiile paşei de Vidin, câştigat cu 
daruri, vizirul îl numeşte domn al Munteniei (Mai 1770). Cu¬ 
rând după numire, în Iunie, noul domn îşi poate face intrarea 
în capitală: Ruşii se retrăseseră de aci, concentrându-şi toate 
forţele în Moldova, în vederea ciocnirii cu grosul armatei turceşti. 

Ciocnirea se produce lângă Cahul, în ziua de 1 August 1770, şi 
se termină printr’o mare înfrângere a vizirului care e silit să 
treacă Dunărea îndărăt, pierzând 140 de tunuri şi întreaga tabără. 
Ismailul e luat la 6 August, Chilia la 30; Benderul sau Tighina 
se predă la 27 Septemvrie, Cetatea Albă în Octomvrie. Mârzacii 
tătari din Bugeac fac act de supunere formală, dând şi ostateci. 
Urmarea acestor continui biruinţe este ocuparea din nou a Mun¬ 
teniei de către Ruşi; la 21 Noemvrie, e ocupată Brăila, pe care 



Fig. 100. — Pistoale din secolul XVIII, întrebuinţate şi la noi. (Muzeul Militar, Bucureşti), 


garnizoana turcească o părăsise, la 25 ale aceleiaşi luni, Bucu¬ 
reştii. Giani se retrage peste Olt. 

In anul următor 1771, ostilităţile continuă. Chiar în Ianuarie, 
la 28, Ruşii pătrund în Craiova, domnul trebuind să se retragă 
în Ardeal, de unde se duce apoi la Vidin; la 5 Martie cade 
Giurgiul; el va fi însă reluat de Tătari în Iunie. Şi pe celelalte 
fronturi, în Crimeea şi în Georg ; a, armatele ţarinei repurtează 
succese; o flotă a sa, intrând în Mediterană prin Gibraltar, sfă¬ 
râmă pe cea turcă în golful Ceşme , din Marea Egee (Iulie 1771). 

îngrijată de aceste succese, Austria se oferă ca mijlocitoare 
a unei păcii fără pierderi teritoriale pentru Turci. Pentru acest 
serviciu, Poarta se obliga, prin convenţia din 6 Iulie 1771, să-i 
plătească 20.000 de pungi adică 10 milioane şi să-i cedeze Oltenia. 

Prusia intervine şi ea ca mediatoare. Se ajunge astfel, la 10 Iunie 

1772, la un armistiţiu care apoi va fi prelungit până in Martie 

1773. Totdeodată se hotărăşte ţinerea unui congres pentru pace 
la Focşani; deschiderea şedinţelor lui are loc, într’adevăr, la 7 
August; nu se poate ajunge însă la nicio încheiere; nici şedinţele 
ulterioare, ţinute la Bucureşti, nu au un rezultat mai bun; ele 
sunt deci întrerupte la 22 Martie 1773. între timp însă, se pro¬ 
cedase, fără scrupule la prima împărţire a Poloniei: era — în ce 
priveşte Rusia — o compensaţie ca să renunţe la pretenţii teri¬ 
toriale împotriva Turciei, potrivit planului austriac. 

Cererile boierimei româneşti. încă din Ianuarie 1769, Ecaterina a 
Il-a lansase un manifest tipărit in greceşte, româneşte şi sârbeşte şi 
adresat «tuturor noroadelor slavoneşti de legea pravoslavnică ce se 
află sub stăpânirea turcească » — noroade între care se cuprindeau, în 
concepţia ţarinei, şi Moldovenii şi Muntenii—; manifestul anunţa 
desrobirea de sub jugul otoman şi cerea să fie ajutate oştile pravos¬ 
lavnice liberatoare. Propaganda rusă, făcută prin emisari dibaci, 
prinse; în sânul boierimii şi a clerului înalt se desemnă o mişcare 
favorabilă Ruşilor. După ocuparea Iaşilor, se pretinse un jurământ de 
credinţă, care fu depus la mitropolie; jurăminte identice avură loc şi 
în ţinuturi, în fiecare sat şi oraş. Apoi, potrivit iarăşi sugestiei făcute 
de autoritatea militară, se alcătui atât in Moldova cât şi în Muntenia, 
câte o delegaţie de clerici şi înalţi boieri care merse la Petersburg 
să exprime omagiul de credinţă împărătesei şi să formuleze ce¬ 
rerile fiecărei ţări. Delegaţia moldoveană era alcătuită din Ino- 
chentie, episcopul de Huşi, arhimandritul Vartolomeu Măză- 
reanul, egumenul Solcăi, Benedict, egumenul Moldoviţei, Ioan 
Paladi biv vel logofăt şi Ienachi Milu biv vel spătar; delegaţia 
munteană cuprindea pe mitropolitul Grigorie, pe arhimandritul 
Chesarie, cărturar de seamă, pe arhimandritul Filaret, (viitorul 
mitropolit 1) pe biv vel vistiernicul Mihai Cantacuzino şi pe vel 
logofătul Nicolae Brâncoveanu. Delegaţiile fură primite la curte, 
de Ecaterina a Il-a, la 8 Aprilie 1770; răspunzând la mulţumirile 
şi urările lor, ţarina declară, prin glasul vice cancelarului, că 
«amândouă cneziile, moldovenească şi muntenească, întru toate 
să fie după a lor judecăţi şi rânduele ». Ni s’au păstrat dorin¬ 
ţele exprimate de ambele delegaţii. Muntenii cereau o contopire 
aproape completă cu Rusia: «Ţara noastră — spuneau ei — să 

19 

se facă tot una cu epaihiile ce stăpâneşte prea puternica împă¬ 
răţia Roşiei», să avem «legile şi rânduelile Roşiei prea deplin»; 
partea «mirenească şi bisericească să fie subt îndreptarea Sf. 
Sinod, după obiceiurile Sf. biserici din Roşia»; «judecătorii ce 
se vor îândui pe la ţinuturi şi oraşe să fie jumătate Munteni», 
cealaltă jumătate putând fi deci Ruşi. Aceeaşi asimilare şi în ce 
priveşte veniturile Statului, afară de zeciuiala din stupi, vin, oi 
şi râmători care rămâne «tot după cum au fost ». Ea mai cerea 
apoi înfiinţarea unei oştiri de ţară: 15.000 pedestrime şi 5000 
călărime, înfiinţarea unor «Academii de epistimii (ştiinţe!), me¬ 
şteşuguri şi limbi », întărirea proprietăţilor şi a privilegiilor, re- 
gularea vechilor' datorii, ştergându-se cele nedrepte, în sfârşit, 
voie pentru boieri şi negustori de a trece în Rusia. Moldovenii 
sunt mult mai rezervaţi şi în acelaşi timp mai particularişti: ei 
cer ca «la ocârmuirea ţării să fie aristocraţie adecă să se aleagă 
12 boieri mari din starea întâi care să fie cu aceeaşi cinste şi nume 
de boierie, precum şi mai înainte, începând dela vel logofăt». Din 
aceştia 12, 6 vor hotărî judecăţile, iar 6 vor strânge dările. De 
domn nu se aminteşte nimic; boierii vor fi îmbrăcaţi cu caftan de 
către generalul rus, comandantul oastei ce va păzi hotarele; el va 
trimite la curtea împărătească şi « dăjdiile ţării »; tot prin el se vor 
înainta şi « anaforelele » adică cererile sau plângerile obşteşti. La 
ţinuturi să fie câte 2 sau, dacă-s întinse, 4 «ispravnici »; dregătoriile 
să fie date feciorilor de boieri «după rânduiala de mai înainte »; du¬ 
rata lor, de un an sau trei, ca să poată intra toţi, pe rând, în slujbe. 
Vor fi patru categorii de boieri, numirea în dregătorii începându-se 
dela prima. înlr’un cuvânt, o cârmuire pur boierească , cu menţinerea 
tuturor privilegiilor şi fără vreun cuvânt despre celalalte categorii 
sociale. Prin acte deosebite, Moldovenii adaogă că se va putea face 
o oaste de 12.000 de oameni, cu cheltuiala ţării, dându-se, pe 
deasupra şi întreţinerea pentru 8000 de ostaşi împărăteşti. Ei 
cer de asemenea vechile hotare ale ţării, până la Dunăre, inclusiv 
Benderul care « stă ca nevindecată rană în spinarea ţării » şi Hotinul. 

Acestea erau cererile boierimei noastre, în ipoteza că stăpâ¬ 
nirea rusească va cuprinde şi Ţările Româneşti. Dacă însă tra¬ 
tatul de pace va lăsa aceste ţări tot sub suzeranitatea turcească — 
ipoteză care în urma mediaţiunei Austriei apărea ca foarte pro¬ 
babilă — atunci boierii cereau să se revină la vechile condiţii 

ale închinării, suprimându-se toate adaosele şi prestaţiunile ul¬ 
terioare. întrebaţi de Ruşi cu prilejul conferinţelor dela Focşani, 
în 1772, care erau aceste condiţii originare, boierii, în lipsa unor 
texte autentice vechi, redactară o serie de acte, cuprinzând pre¬ 
supusele condiţii din timpul lui Mircea cel Bătrân şi Laiotă Ba- 
sarab, pentru Muntenia, din timpul lui Bogdan « cel Orb », fiul lui 
Ştefan cel Mare, pentru Moldova. Actul moldovean care se înte¬ 
meia de fapt pe cele spuse de Dimitrie Cantemir, fu atribuit chiar 
pentru mai multă temeinicie, cronicarului Nicolae Costin. în felul 
acesta au luat prin urmare naştere aşa zisele tratate de închinare 
faţă de Turci; ele sunt, după cum se vede, plăsmuiii târzii, interesate 
(vezi şi voi. I, ediţia a patra, p. 475 şi voi II, ediţia a patra, p. 138 )j 
C ontinuarea războiului în 1773 şi 1774. Tratatul dela Kuciuk 
Kainargi. Tratativele dela Bucureşti neducând la niciun rezulzat 
şi fiind întrerupte (vezi mai sus, p. 289) ostilităţile fură reluate 
în primăvara anului 1773. Se dădură lupte dealungul Dunării 
şi în Dobiogea, cu rezultat schimbător. Turlucaia căzu şi fu arsă 
de Ruşi; aceştia suferiră însă, spre sfârşitul anului, o înfrângere 
serioasă la Cernavodă. în Ianuarie 1774, Turcii împrăştiară o 
armată rusă care se afla în faţa Varnei; în Mai însă situaţia se 
schimbă complet. La 20 ale lunii, Turcii sunt grav bătuţi; Rus- 
ciucul şi Silistra sunt asediate, iar marele vizir c înconjurat în 
Şumla. Descurajat, deşi războiul ar mai fi putut continua, acesta 
cere un armistiţiu care nu i se acordă; se încep atunci tratative 
de pace şi, sub presiunea împrejurărilor, ele se încheie foarte 
lepede: după două şedinţe ţinute în tabăra rusească, la satul 
Kuciuk Kainargi din sudul Dobrogei, se ajunge la iscălirea tra¬ 
tatului de pace (21 Iulie 1774). Prin acest tratat, de o deosebită 
însemnătate şi care ştergea amintirea celui încheiat la Prut, sub 
Petru cel Mare, cu şaizeci şi trei de ani mai înainte, se prevedeau 
următoarele: 1. Recunoaşterea independenţei Tătarilor de pre¬ 
tutindeni, deci şi a celor din Bugeac; ei vor avea pe viilor numai 
relaţii de ordin religios cu sultanul; 2. Libertatea completă a 
navigaţiei, pentru vasele de comerţ, pe Marea Neagră, în strâm- 
tori şi pe toate fluviile; 3. Cedarea către Rusia a cetăţilor Azof, 
Ienikale, Kertch şi Kimburun cu teritoriile lor şi cu fâşia de pă¬ 
mânt cuprinsă între Nipru şi Bug; 4. Rusia, în schimb, restituie 
Porţii toate cuceririle făcute, deci şi ţările noastre; acestea din 

urmă vor beneficia însă de o serie de dispoziţiuni dintre care 
cităm: amnistie generală şi libertate pentru cei ce vor voi — 
cazul lui Mihai Cantacuzino, fratele lui Pârvu — a pleca din 
ţară cu averea lor; restituirea moşiilor uzurpate din jurul raie- 
lelor; scutirea, pe timp de doi ani, de haraciu; în afară de acesta, 
trimis apoi la doi ani odată, nu se va mai cere nicio altă dare sau 
prestaţie; Rusia să poată interveni la Poartă în favoarea Princi¬ 
patelor , iar Poarta să ţie seamă de aceste intervenţii. Ultima dispo¬ 
ziţie e de mare însemnătate; ea deschide calea pentru amestecul 
rusesc în treburile ţărilor noastre, amestec ce va merge mereu 
crescând. Se poate spune dar că tratatul dela Kuciuk-Kainargi 
înseamnă un moment important în istoria modernă românească. 

DELA KUCIUK-KAINARGI PÂNĂ LA PACEA DELA 
ŞIŞTOV (1774—1791) 

Începând cu pacea dela Kuciuh-Kai - 
nargi , influenţa rusă devine tot mai pu¬ 
ternică în ţările noastre. 

Emanuel Giani, domnul numit de Turci în timpul războiului 
cu Ruşii, nu putu să se menţină. Silit să plece din Craiova, în 
Ianuarie 1771, şi să se adăpostească în Ardeal şi apoi la Yidin, el 
reveni în Mai—Iunie în Oltenia, pentru ca, în Octomvrie, să pără¬ 
sească definitiv ţara, prin pasul Vâlcanului. 

Incheindu-se pacea dela Kuciuk-Kainargi, boierii conveniră, 
după multe discuţii, să ceară ca domn pe vel vornicul Ştefan 
Pârşcoveanu. Delegaţia trimisă la Constantinopol în acest scop, 
găsi numit însă pe Alexandru Ipsilanti (26 Septemvrie 1774). 

Alexandru Ipsilanti, grec de origine, din Fanar, ocupase mai 
înainte demnitatea de mare dragoman al Porţii; era un om foarte 
învăţat şi, în acelaşi timp, înţelept şi bun gospodar. A cârmuit 
cu blândeţe şi pricepere ţara timp de şapte ani; poate fi consi¬ 
derat ca unul dintre cei mai de seamă domni ai noştri din epoca 
modernă; în ce priveşte epoca fanariotă, el este, credem, cel mai 
însemnat şi, în orice caz, cel sub care ţara s’a simţit mai bine. 
Izvoarele contemporane sunt unanime în a lăuda liniştea, bel¬ 
şugul, eftinătatea din timpul lui, precum şi gospodăria şi reformele 
pe care le-a introdus. 

Chiar în primul an de domnie, el ia o serie întreagă de măsuri: 
caută şi liberează pe locuitorii robiţi de Turci — unii fuseseră 
duşi tocmai în Mesopotamia, alţii în împrejurimile Smirnei; face 
un aranjament pentru Câşla sau Odaia Vizirului, de lângă Brăila, 
asemenea celui de sub Scarlat Ghica (vezi mai sus, p. 285); stabi- 

leşte modalitatea cumpărării de produse româneşti de către ne¬ 
gustorii turci însărcinaţi cu aprovizionarea Constantinopolului, 
fixând în acelaşi timp, şi maximum de dobândă; dă o atenţie 
deosebită meseriilor. Sub raportul fiscal, scade oieritul dela 16,5 
la 12 bani de oaie şi înlocuieşte « sferturile » care, de fapt, ajun¬ 
seseră, sub unii domni, să fie scoase in fiecare lună , prin patru 
« sămi »: una destinată plăţii haraciului, iar celelalte trei, de câte 
un galben fiecare, acoperirii cheltuielilor generale. Reorganizează 
aparatul administrativ, fixând precis lefurile şi veniturile tuturor 
dregătorilor, mari şi mici; reorganizează serviciul « menzilurilor » 
sau poştelor, stabilind în amănunţiuni modul de funcţionare şi 
tariful. Face începutul flotilei de război pe Dunăre, construind, 
împreună cu domnul Moldovei, două vase pe care le vede, în 
1780, un călător polon la gura Şiretului. Sporeşte numărul instan¬ 
ţelor de judecată, înfiinţând patru departamenturi » şi anume 
unul pentru «judecăţile de criminalion » iar celelalte pentru pri¬ 
cinile de «lucruri şi datorii ». Judecătorii erau recrutaţi dintre 
boierii mazili, începând cu cei mari, «din treapta întâia », pentru 
unul din departamente şi continuând cu ceilalţi pentru rest. 
Printr’un hrisov special, domnul hotărăşte modul de judecată 
şi impune reguli stricte, morale, celor chemaţi să împartă drep¬ 
tatea. Iar fiindcă lipsea un cod scris, el dă ordin să fie alcătuit; 
în Septemvrie 1780, ieşea, într’adevăr, de sub teascurile tipo¬ 
grafiei mitropoliei din Bucureşti acest cod, având textul şi pre¬ 
faţa în două limbi: greceşte şi româneşte. 

Un merit deosebit îşi câştigă Alexandru Ipsilanti şi prin reor¬ 
ganizarea învăţământului. Găsind şcoala superioară din Bucureşti 
părăsită şi numai cu doi dascăli, el o reorganizează, construind 
un local încăpător la Sf. Sava (terminat în 1779) şi stabilind, 
printr’un act solemn dat în Ianuarie 1776 şi întărit şi de patriarhia 
din Constantinopol, modul ei de funcţionare. Şcoala va avea pe 
viitor nouă dascăli « doi de gramatică, doi de matematici adică 
de artimetică, geometrie şi astronomie şi, pe lângă acestea, şi de 
istorie, unul de fizică, unul de teologie şi trei de limbile latină, 
franceză şi italiană. Cursurile’ vor dura în totul doisprezece ani , 
şcolarii începând la vârsta de şapte ani; se va studia la început 
numai gramatica, apoi treptat, latina şi greaca, poetica, retorica 
şi etica, limba italiană şi franceză; la urmă, matematicilej istoria 

şi geografia istorică, filosofia lui Aristotel şi astronomia. După 
care, absolvenţii vor putea să-şi aleagă o carieră în « partea bise¬ 
ricească sau politicească », după cum va voi fiecare. Şaptezeci şi 
cinci de bursieri vor primi întreţinerea zilnică şi vesminte de două 
ori pe an. Fondurile se vor strânge din contribuţia mănăstirilor 
—10.000 de lei anual, acestea fiind scutite de orice altă dare — 
şi a preoţilor cari vor plăti, iarăşi ca singură dare, numai trei lei 
de cap, jumătate din suma strânsă dela aceştia din urmă mergând 
la şcoli, iar jumătate la cutia milelor, pentru orfani şi văduve. 
Se mai face o şcoală de preoţi la mitropolie, două şcoli inferioare, 
la Craiova şi Buzău, şi se asigură plata dascălilor de româneşte şi 
slavoneşte în fiecare târg. Peste hotare, Al. Ipsilanti, reface 
şcoala elinească din Arvanilochori, lângă Târnovo, în Bulgaria, 
care funcţionase şi sub Constantin Mavrocordat, tot cu ajutorul 
nostru, şi asigură un venit anual de 1800 lei şcolii celei mari din 
Constantinopol. Sub raportul construcţiilor, e de relevat ridicarea 
în 1775—6, a unei noi curţi domneşti în Bucureşti, din sus de 
mănăstirea Mihai Vodă, pe locul viilor acesteia, între strada Mi¬ 
litarilor şi Strada Cazărmii; tot în capitală, face Ipsilanti o « or- 
fanotrofie» adică un azil pentru orfani, la mănăstirea Tuturor 
Sfinţilor precum şi mai multe cişmele. Se repară şi se înfrumuse¬ 
ţează mănăstirea Mărcuţa, se ridică încă un rând de case domneşti, 
la Afumaţi, în Ilfov, pe moşia cumpărată dela Mihai Cantacuzino, 
se taie, în sfârşit — lucru ne mai întâlnit până atunci — un canal 
pentru derivarea apelor Dâmboviţei, atunci când ele veneau 
mari, în dreptul satului Lunguieţi (judeţul Dâmboviţa). Se reîn¬ 
noiesc hrisoavele de milă şi merticuri ale mănăstirilor şi biseri¬ 
cilor ; cităm, de pildă, pe acelea privind mitropolia din Dârstor, 
biserica Sf. Dumitru din Babadag, biserica Sf. Nicolae din « satul 
Cernavoda, la Boazchioi», biserica Sf. Voevozi din Constanti¬ 
nopol, mănăstirea Şişman din munţii Târnovei, în Bulgaria, şi 
mănăstirea din insula Proti sau Chalke, în Marea de Marmara. 

La sfârşitul anului 1781, în ziua de 28 Decemvrie, cei doi fii 
ai lui Ipsilante, Constantin , de vreo 19 ani, şi Dumitru , de vreo 17, 
fug, sub pretextul unei vânători pe valea Prahovei, peste hotar, 
în Ardeal. Pricina acestei isprăvi, neaşteptate din partea unor 
tineri care primiseră o educaţie şi o instrucţie foarte îngrijită, a 
fost, se pare, o neînţelegere de ordin familiar, determinată însă 

nu de tatăl lor, om înţelegător, ci de bunica lor care voia, pentru 
Constantin, o căsătorie politică. Se va fi adăogat, de sigur, şi 
curiozitatea, naturală la vârsta lor, dorinţa de a vedea locuri 
străine. Duşmanii lui Ipsilante prezentară însă la Poartă chestiunea 
în sensul unei înţelegeri cu Austriacii; pentru a preveni urmările 
grave ale unei asemenea acuzaţii, domnul îşi ceru el singur ma¬ 
zilia şi o obţinu (15 Ianuarie 1782). Ajuns la Constantinopol la 15 
Martie — fiii se reîntorc pe la începutul lui Mai — el e totuşi 
surghiunit — în urma stăruinţelor succesorului său pe tron, Nico- 
lae Caragea — la Rhodos, la 2 Octomvrie, de unde se reîntoarce 
în Fevruarie anul următor, plătind, bineînţeles, preţul necesar. 
Alexandru Ipsilante a fost căsătorit cu doamna Ecaterina , fiica 
lui Constantin Moruzi, domnul Moldovei. 

Nicolae Caragea, mare dragoman al Porţii, e numit domn în 
ziua de 15 Ianuarie 1782; plecarea spre Bucureşti are loc la 18 
Martie. încă înainte de a pleca, dă ordin să se pună o dare de 
zece lei pe fiecare casă, redusă apoi la şease lei; se strâng, în felul 
acesta, şase sute de mii care sunt trimişi noului domn, la Con¬ 
stantinopol. Nevoia de bani — pentru plata datoriilor şi pentru 
a strânge avere: avea şi familie numeroasă — e de altfel, trăsătura 
caracteristică a lui Neculae Caragea care pune dări grele asupra 
ţării; pârît la Poartă, el îşi va pierde tronul, din pricina aceasta, 
după un an şi jumătate. Firmanul de mazilie soseşte în Bucureşti 
în seara zilei de 17 Iulie 1783. Din cauza datoriilor mari contrac¬ 
tate la instalare, se pare totuşi că n’a plecat cu bani din ţară; 
un raport austriac ne înfăţişează pe mazâl declarând « cu lacrimi 
în ochi » că n’are nici măcar suma necesară pentru drum. 

Uîia din numeroasele fiice ale lui Nicolae Caragea — a cincea—s’a 
căsătorit, spre sfârşitul domniei tatălui ei, cu Ienăchiţă Văcărescu. 

Mihail Sutzu. La îndepărtarea lui Caragea contribuise şi suc¬ 
cesorul său în funcţia de mare dragoman, Mihail Sutzu; acesta, 
originar dintr’o veche familie grecească, îi ia locul acum şi pe 
tronul Ţării Româneşti. Intrarea solemnă în Bucureşti are loc 
în ziua de 7 Septemvrie 1783, după o oarecare zăbavă la Co- 
troceni. Stăpânirea lui Sutzu a fost omenoasă; domnul era o 
fire blândă şi dreaptă; dările n’au apăsat ţara. Ar fi putut 
domni mai mult; cu înalt demnitar turc, marele amiral sau ca- 
pudan-paşa — care se bucura, din cauza izbânzilor repurtate, de 

multă trecere — voi să dea însă unui protejat al său — Neculai 
Mavrogheni — 
un semn deose¬ 
bit de preţuire; 
ceru deci pentru 
acesta locul lui 
Sutzu. Cererea 
provocă la înce¬ 
put o reacţiune 
vie între Grecii 
din Fanar cari o- 
biectau că Ma¬ 
vrogheni nu e de 
neam; în special 
se opunea boga¬ 
tul PetrakiCelebi 
«tarapanagiul », 
adică inspectorul 
monetăriei impe¬ 
riale. Patronul 
lui Mavrogheni 
fu însă mai tare: 
şi în ziua când 
acesta din urmă 
a primit investi- 
tura, se tăie, la 
poarta seraiului, 
chiar în prezenţa 
sa, capul lui Pe- 
traki. Firmanul 
de mazilie al lui 
Mihai Sutzu sosi 
în Bucureşti în 
ziua de 11 Apri¬ 
lie 1786. 

Nicolae Mavro¬ 
gheni era de fel 
din insula Păros 


Fig. 101. — Nicolae Mavrogheni, domnul Ţării Româneşti. Frescă 
în biserica Almăj, jud. Dolj 

(arhipelagul egeic). Slujise sub marele amiral turc, ajungând drago¬ 
manul acestuia; nu era lipsit de însuşiri, mai ales sub raportul 
militar. Numit domn în ziua de 6 Aprilie 1786, el îşi face intrarea 
în Bucureşti la 28 Mai. Un cronicar contemporan, Dionisie Ecle- 
siarhul, ni-1 înfăţişează ca un «om înalt, uscăţiv la obraz şi 
strajnic» (vezi fig. 101). N’a făcut casă bună cu boierii, pe 
care i-a impus, sub diferite pretexte, la sume mari de bani. A 
impus şi pe negustorii bogaţi; poporul însă n’a avut de suferit, 
dimpotrivă, a fost ocrotit. Pentru a-şi da seama de starea reală 
de lucruri, Mavrogheni făcea adesea, travestit, inspecţii: cerceta 
prăvăliile, bisericile, uneori şi curţile dregătorilor; cei prinşi că 
nu-şi făceau datoria sau că înşelau, erau pedepsiţi pe loc. Pe hoţi 
îi spânzura în uliţă, lăsându-i câte o zi să-i vază lumea. Avea şi 
ciudăţenii; aşa, de pildă, se plimba prin târg într’o trăsură trasă 
de doi cerbi; altădată, spre a-şi arăta dispreţul faţă de boieri, 
şi-a numit calul clucer. Din cauza acestor ciudăţenii, adăogân- 
du-se şi vrăjmăşia boierilor umiliţi şi uşuraţi de parale, Mavro- 
gheni a fost înfăţişat în genere într’o lumină cu totul defavorabilă: 
judecata nu e dreaptă. Căci sub raportul militar, el a dovedit 
însuşiri pe care nu le întâlnim la niciun alt domn fanariot; sub 
raportul bisericesc şi filantropic, a fost deasemenea activ: e cti¬ 
torul bisericii din Bucureşti ce-i poartă numele, biserică închinată 
mănăstirii « ce să numeşte Ecatontepileani — adică având o sută 
de porţi (’ExaxovraTcoTuav:?))—dela ostrovul Păru » (1787) şi a spi¬ 
talului din vecinătate, azi Filantropia; dările nu se constată a fi fost 
sporite; iar banii pe care i-a luat dela dregători, dela negustori şi 
dela cei pe care i-a boierit fiindcă aveau avere, au slujit, în mare 
parte, la alcătuirea şi întreţinerea unei armate de peste zece mii 
de oameni, necesară în împrejurările prin care trecea atunci ţara. 

Războiul ruso-turco-austriac. într’adevăr, în timpul domniei 
lui Mavrogheni, izbucneşte un nou război între Turci şi Ruşi, 
război în care intră, după puţin timp, de partea acestora din urmă, 
şi Austriacii. Contrar prevederilor tratatului dela Kuciuk-Kai- 
nargi, Rusia ocupă, în Aprilie 1783, Crimeea. Această ocupare 
la care Poarta trebuise să convie de nevoie, printr’un act în¬ 
cheiat în 1784, creia8e o stare de iritaţie în Turcia; ea era sporită 
de amestecul necontenit al consulilor ruşi în treburile interne ale 
împărăţiei. Se adăogase apoi faptul că domnul Moldovei, Ale- 

xandru Mavrocordat, ademenit, fugise peste Nistru, la Ruşi; în 
sfârşit, înprejurarea că aceştia din urmă cereau acum sultanului 
să le cedeze şi Georgia, în Caucaz. Toate acestea la un loc determi¬ 
nară pe Turci să declare, la 24 August 1787, războiu Rusiei; am¬ 
basadorul ţarinei la Constantinopol fu condus ca « musafir » la 
Edicule, iar vasele de comerţ, sechestrate. 

împăratul Austriei, Iosif al II-lea, era însă aliat cu Ecaterina 
a Il-a, pe care o şi vizitase de curând; ei se înţeleseseră să împartă 
Turcia europeană. De aceea, Austria intervine şi ea în conflict şi, 
la rândul ei, declară, la 9 Fevruarie 1788, război Porţii. 

Ţările noastre urmau să devie acum teatru de luptă, ca de 
obicei. Pentru a face faţă situaţiei, Mavrogheni îşi organiză o 
oaste de ţară de peste zece mii de oameni, cuprinzând 90 de stea¬ 
guri de seimeni, 8 steaguri de scutelnici, 4 steaguri de arnăuţi 
şi un număr — neprecizat — de steaguri « spătăreşti » şi « căpi- 
tăneşti»; toţi ostaşii primeau soldă lunară; se dă atenţie apro¬ 
vizionării şi organizării de depozite. Pe de altă parte, el exilează, 
cu firman împărătesc, pe acei dintre marii boieri cari ar fi putut, 
la un moment dat, să treacă de partea Austriacilor sau Ruşilor; 
între ei se află şi Enăchiţă Văcărescu. 

In cursul anului 1788, se produc mici ciocniri pe linia mun¬ 
ţilor. Austriacii care-şi răspândiseră trupele pe un front enorm, 
dela Hotin până la Adriatica, n’aveau în niciun punct trupe nu¬ 
meroase pentru ca să dea o lovitură decisivă. Ei ocupă pentru 
câtva timp mănăstirile Sinaia, Cozia şi Tismana, care suferă 
pagube mari, apoi localitatea Baia de Aramă şi Cerneţii. Au loc 
ciocniri repetate la trecători, în special la trecătoarea Buzăului, 
la Predeal-Timiş, la Bran-Rucăr, la Jiblea, la Porceni, pe valea 
Jiului şi la Vâlcan. Oastea munteană şi detaşamentele turceşti 
ce i se adăogaseră — Mavrogheni avea comanda şi asupra ace¬ 
stora — rezistă bine, silesc pe Austriaci să se retragă din mănă¬ 
stirile ocupate şi le cauzează pierderi, în special în lupta dela 12 
August, la trecătoarea Buzăului. 

O parte din oastea comandată de Mavrogheni înaintează şi 
în Moldova, ajungând în stânga Şiretului până aproape de Vaslui 
unde are un uşor succes, în Mai, iar în dreapta lui, până în valea 
Trotuşului pe care Austriacij sunt siliţi, în Iulie, s’o părăsească, 
pierzând, 'la Comăneşti, patru tunuri şi «multe calabalâcuri» 

(vezi fig. 102). în Banat, Austriacii suferă câteva înfrângeri se¬ 
rioase ; Mehadia, Caransebeşul sunt ocupate, partea dinspre miazăzi 
în jurul Palancăi, Bisericii Albe şi Panciovei, e prădată. în schimb, 
în Moldova de nord se înregistrează, spre toamnă, unele succese: 
Hotinul capitulează la 19 Septemvrie (vezi fig. 103), Iaşii sunt ocu¬ 
paţi la 3 ale aceleiaşi luni de aliaţi; în sfârşit pe ţărmul Mării Negre, 
Oceakovul cade la 17 Decemvrie în mâinile Ruşilor (vezi fig. 104). 



Fig. 102. — Lupta de pe valea Trotuşului. Litografie In colori, contemporanii. (Muzeul Militar, 

Bucureşti). 


în 1789, până în toamnă, Austriacii nu depăşesc zona mun¬ 
toasă a Ţării Româneşti. Au loc ciocniri la Câmpulung, Rucăr 
şi Bran (8 Martie), la Gura Lotrului şi mănăstirea Cornet (27 
Martie), la Sărăcineşti, lângă Câineni (1 Mai), la Predeal (15 
Iulie), la Şuiei şi Cepari, în Argeş (17 Iulie şi 23 August). După 
ce însă armata marelui vizir, la care se adăogase şi Mavrogheni 
cu o parte din ostaşii lui, este greu bătută la Martineşti, în Râm¬ 
nicul Sărat (22 Septemvrie), pierzând peste douăzeci de mii de 
oameni, o sută de steaguri şi şaizeci şi opt de tunuri (vezi fig. 105). 
Austriacii iau ofensiva şi scoboară spre câmpie. La 8 Noemvrie, 
colonelul Kray ocupă Craiova; la 10* principele de Coburg îşi face 
intrarea în Bucureşti. Mavrogheni părăsise capitala încă dela 18 

Octomvrie şi se retrăsese spre miazăzi. La 15 Noemvrie, după 
ce-şi ia rămas bun dela boieri şi dela norod, el trece pe la Zimnicea, 
peste Dunăre, la Şiştov. între timp, pe celelalte fronturi de luptă, 
avusese loc capitularea Belgradului (8 Octomvrie) şi a Cetăţii 
Albe (11 Octomvrie). Anul se isprăvea rău pentru Turci. 

în 1790, au loc câteva lupte pe linia Dunării. Cetatea Orşova 
nouă capitulează (17 Aprilie), în schimb Austriacii sunt surprinşi 



Fig. 103. — Capitularea Hotinului. Litografie în colori, contemporană. (Muzeul Militar, Bucureşti) 


şi bătuţi la Giurgiu (8 Iunie). Mavrogheni trece, în două rânduri, 
pe malul stâng, Ia Calafat, nu se poate menţine însă şi e silit să 
se retragă (12 Aprilie şi 26 Iunie). Alte ciocniri au loc la Turnu- 
Măgurele (13 Maijji 2 Iulie), la Izlaz (19 Iunie), în regiunea Sili- 
stra-Hârşova (26 Iulie), la ostrovul Florentinul din Dunăre şi la 
Cetate (28 Iulie). Aceste două din urmă sunt şi ultimile ostilităţi 
dintre Turci şi Austriaci; urmează un armistiţiu la 19 Septem¬ 
vrie, pacea nu se va încheia însă decât abia peste un an, la 4 Au¬ 
gust 1791, în localitatea Şiştov. Deşi în ultimul timp repurtaseră 
biruinţe şi deşi războiul îi costase o sumă enormă pentru vremu¬ 
rile acelea: 137 de milioane de fiorini, Austriacii se mulţumesc 
numai cu două rectificări neînsemnate de frontieră: la Orşova şi 

la râul Unna, în Croaţia; pricina este că trebuiau să sfârşească 
ostilităţile aci, având probleme mai importante de rezolvat în 
apus, în urma izbucnirii Revoluţiei Franceze. 

Maviogheni nu mai văzu încheierea păcii. La 31 Martie 1790 
murea protectorul său, marele amiral; când şi vizirul fu schimbat, 
numindu-se în locul lui, Hasan Rusciucliul, un vechi duşman al 
domnului muntean, acesta îşi dădu seama că e pierdut. Ar fi 
putut să fugă peste Dunăre, la Austriaci; nu voi s’o facă însă. 



Fig. 104. — Cucerirea Ocenkovului. La luptă ia parte şi populaţia civilă. In primul plan o fe¬ 
meie având Intr’o mună o secere, In cealaltă un iatagan. Litografie în colori contemporană. 

(Muzeul Militar Bucureşti). 


Pe temeiul pârilor primite dela boieri — Ienăchiţă Văcărescu 
avu un rol activ în privinţa aceasta — noul vizir, invocând un 
firman împărătesc care se dovedi însă în urmă a nu fi fost au¬ 
tentic — dădu ordinul de executare. Trimişii găsiră pe Mavro- 
gheni în localitatea Beala, pe Jantra, între Rusciuc şi Şiştov; 
aci avu loc uciderea sa (sfârşitul lui Septemvrie 1790); capul ace¬ 
stui credincios servitor al sultanului fu trimis la Stambul şi ţin¬ 
tuit de poarta seraiului. Dar în curând, dovedindu-se că vizirul 
a umblat cu vicleşug, avu şi el aceeaşi soartă, fu executat prin 
împuşcare la Şumla (Fevruarie 1791). Văduva —doamna Maria , 

născută Scanavi — şi cei nouă copii, trei băieţi şi şase fete, ai 
nenorocitului domn muntean putură astfel păstra averea care 
altfel ar fi trebuit sa fie luată pe seama vistieriei împărăteşti. 



Fig. 105. — Lupta doi a Marlineşti. Trupele aliale ruso-austriace atacă In formaţiuni strânse. 
Litografie In colori contemporană. (Muzeul Militar, Bucureşti). 


Rămăşiţele pământeşti ale lui Mavrogheni au fost rcinmormân- 
tate mai târziu, după 1821, la Bnisa (Asia Mică), în biserica 
Sfinţilor Apostoli; alături de ele odihneşte doamna Maria, dece¬ 
dată în 1829. 

Elian, Conspiratori greci in Principate şi un favorit mavroghenesc: Turnavilu 
în Rev. Ist., XXI (1935), p. 337—372 (şi extras); 14. Ştefan Chicoş, Cum se 
făcea aprovizionarea armatelor lui Mihai Viteazul, Matei Basarab şi Nicolae 
Mavrogheni, Bucureşti, 1939, 80 p. in 8°. 

DELA KUCIUK-KAINARGI PÂNĂ LA PACEA DELA 
IAŞI (1774-1792) 

« In afacerile moldoveneşti n’avem de¬ 
loc dreptate... Mărturisesc că nu ştiu 
cum o să ieşim din ele / va fi greu să o 
facem cu cinste şi mă doare de n'o pot 
spune In cuvinte ... 

(Declaraţia împărătesei Maria-Te- 
rez.a ta timpul tratativelor pentru 
cedarea de către Turci a Bucovinei) 

Grigore al III-lea Ghica. Pierderea Bucovinei. Numit domn cu 
sprijinul Ruşilor la 26 Septemvrie 1774, în aceeaşi zi cu Alexandru 
Ipsilanti al Munteniei, Grigore al III-lea Ghica primi investitura 
la Iaşi, la 9 Octomvrie, când armatele ţarinei nu evacuaseră încă 
deplin pământul Moldovei; caftanul fusese dat fiului său, aflător 
la Stambul. In aceeaşi vreme, şi anume la 1 Octomvrie, avea loc 
intrarea trupelor austriace în partea de miazănoapte a ţării. 

Lacomă şi perfidă, Austria cerea Porţii, drept plată pentru 
ajutorul diplomatic acordat în războiul încheiat prin pacea dela 
Kuciuk-Kainargi, pe lângă suma de bani pe care o primise, şi o 
rectificare de frontieră în partea de miazănoapte a Moldovei. 
Jusitificarea era stabilirea unei comunicaţii lesnicioase între Ga- 
liţia de curând anexată şi Ardeal. O asemenea cerere n’avea — 
evident — niciun temei juridic, etic, istoric sau etnic; dându-şi 
seama de aceasta, Austria se grăbeşte să creeze o stare de fapt: 
ocupă deci cu armata regiunea revendicată şi mult încă pe dea¬ 
supra ; sub pretextul unui «cordon» sanitar împotriva bolilor 
molipsitoare, trupele ajung până la Roman şi Botoşani. împă¬ 
răteasa Maria Tereza a Austriei îşi dădea foarte bine seamă că 
se comite o ticăloşie; la 4 Fevruarie 1775, ea declară: «In afacerile 
moldoveneşti n’avem de loc dreptate... Mărturisesc că nu ştiu 
cum o să ieşim din ele; va fi greu să o facem cu cinste şi mă doare 
de n’o pot spune în cuvinte ». Miniştrii ei însă, în frunte cu Kau- 

nitz, şi în primul rând, fiul ei, Iosif al II-lea, împingeau din răs¬ 
puteri la această nouă rotunjire a hotarelor împărăţii. Tratativele 
Austriei cu Poarta durează câteva luni, cea dintâi răspândind cu 
profuziune sume de bani şi cumpărând prin daruri pe demnitarii 
turci şi pe mareşalul rus Rumianzow. Grigore Ghica împreună 
cu boerii moldoveni protestează, e adevărat, vehement, printr’un 
memoriu trimis la Stambul împotriva răpirii ce se plănuia; el 
spune că teritoriul ocupat de Austriaci întrece în productivitate 
şi valoare tot restul ţării; face însă greşala să adaoge că dacă 
Poarta nu le va apăra efectiv interesele, atunci Moldovenii, în 
disperare de cauză, vor fi siliţi să se adreseze la o altă putere 
străină, subînţeles: Rusiei. Această ameninţare subliniată şi spe¬ 
culată de Austriaci, irită pe vizir şi-i îndepărtează atenţia dela 
esenţial adică dela cesiunea teritorială. Astfel se ajunge la con¬ 
venţia din 7 Mai 1775, în 4 articole, prin care Austria primeşte 
un teritoriu mărginit spre Moldova de o linie care trece la răsărit 
de Cândreni, Stulpicani, Capu Codrului, Suceava, Şiret, Cernăuţi 
şi Cernauca. Pe de altă parte, prin articolul 3 al acestei convenţii, 
se ratifică şi încălcarea însemnată pe care, în cursul anilor trecuţi, 
o făcuseră cătanele împărăteşti la graniţa de apus a Moldovei, 
în munţi, împingând necontenit înainte pajurile ce serveau drept 
semne de hotar. Aşa dar, o dublă răpire. Şi, ca şi cum atâta n’ar 
fi fost deajuns, la delimitarea pe teren a teritoriului din miază¬ 
noapte — numit de Austriaci Bucovina, după numele unei imense 
păduri de fag, vestită încă din veacul al XV-lea — se mai luară, 
prin mită şi intimidare, încă un număr de câteva zeci de sate. 
Aşa încât, fu nevoie de încă două noi convenţii, la 12 Mai şi la 2 
Iulie 1776, pentru a se stabili definitiv hotarul. Ţinutul pierdut 
spre miazănoapte era în suprafaţă de 10.441 kilometri pătraţi, 
cuprinzând vechile reşedinţe dela Suceava şi Baia, mormântul lui 
Ştefan cel Mare şi ctitoriile cele mai de seamă ale voevozilor; 
cel dela hotarul de vest, dealungul judeţelor Neamţ, Suceava, Bacău 
şi Putna, n’a fost măsurat; şi el avea însă o suprafaţă considerabilă, 
după cum se poate vedea în hărţile lui Ottzelovits, alcătuite în acea 
vreme; cert este că îngloba satele Bilbor, Borsec, Tulgheş şi Bicaz. 

La început, Bucovinei i se dădu o administraţie militară; în 
timpul acesteia, în 1783, se secularizară averile mănăstireşti, 
alcătuirdu-se aşa zisul «For.d religionar ». In 1786, administraţia 

militară încetă; patru ani mai târziu, în 1790, Bucovina fu alipită 
Galiţiei, deschizându-se astfel, largi, porţile invaziei evreieşti şi 
rutene. Cât a fost de puternică această invazie, se poate deduce 
din faptul că, potrivit raportului generalului Enzenberg, nu existau 
în Fevruarie 1786, în întreaga Bucovină, decât 175 (una sută 
şaptezeci şi cinci) de familii evreieşti. Iar puţinii Ruteni, din 
regiunea dela nord de Prut, erau pe cale de românizare. 

Situaţia internă. Uciderea lui Grigore Ghica. Sub raportul 
intern, domnia aceasta a lui Grigore Ghica e însemnată prin 
reglementarea precisă pe care o introduce în veniturile şi lefurile 
dregătorilor, mari şi mici, civili şi militari, dela curte şi din ţinu¬ 
turi. Fiecare dregător primeşte o leafă lunară, plătibilă între 15 
şi 30 ale lunei; fondul necesar, administrat separat, la mitropolie^ 
e asigurat de răsura «ciferturilor şi agiutorinţii » precum şi de 
răsura «dăjdilor mazililor, neguţitorilor şi a ruptaşilor»; din 
leafă, se opreşte o jumătate de leu la sută pentru cei lipsiţi sau, 
cum spune cu discreţie hrisovul din 1/12 Septemvrie 1776 ce 
însoţeşte noua condică de lefuri şi venituri, pentru a se da «la 
locuri scăpătate ». In «veniturile » dregătorilor erau cuprinse şi 
« pocloanele »; acestea sunt de asemenea precis reglementate. 

Continuând politica sa culturală (vezi şi mai sus, p. 272), Grigore 
Ghica trimite pe boierul Saul «în Germania, Franţa şi Italia, cu 
ordin de a cumpăra în aceste ţări tot ce va crede de cuviinţă a 
contribui la propăşirea ştiinţelor, literelor şi artelor în Moldova»; 
Saul aduce într’adevăr cărţi în valoare de peste 1000 de florini. 

Sfârşitul sângeros al lui Grigore Ghica, uciderea sa în plin 
Iaşi de către un trimis al sultanului, e rezultatul unei serii întregi 
de împrejurări şi duşmănii. Turcii, în primul rând, îl suspectau, ca 
fiind omul Ruşilor; aceştia doară îl « prinseseră » în 1769 în Bu¬ 
cureşti, aceştia stăruiseră să fie numit domn al Moldovei; la aceştia 
se referea Ghica în uedibaciul său protest împotriva cedării Bu¬ 
covinei. Austriacii, la rândul lor, îl detestau, ca unul ce încercase 
să se opuie la planurile lor hrăpăreţe. Intre boieri se formase o 
partidă ostilă, din cauza anturajului grec al domnului; o parte 
dintre ei pribegesc chiar la Hotin. In sfârşit, marele dragoman. 
Constantin Moruzi, vroia să-i ia, cu orice preţ, locul. Aşa se face 
că în toamna anului 1777, înlăturarea lui Ghica fu hotărîtă. Un 
trimis al sultanului anume Kara Hissarli Ahmed sosi în Iaşi şi, 

pretextând că e bolnav, rugă pe domn să vie să-l viziteze. Deşi 
familia şi anturajul — bănuind ceva suspect — îl sfătuiră să nu 
răspundă invitaţiei, Ghica totuşi se duse. In casele Beilicului, 
unde trăgeau dregătorii turci cari veneau în ţară, avu loc drama. 
Poftit singur într’o odaie retrasă, unde stătea «bolnavul *, la 
un semn al acestuia, în cursul conversaţiei, Ghica fu sugrumat 
cu laţul de mai mulţi ieniceri şi apoi deca¬ 
pitat (12 Octomvrie 1777); în aceeaşi zi, 

— stranie coincidenţă — Bucovinenii erau 
chemaţi să presteze jurământul de credinţă 
stăpânirii austriace. Capul celui ucis fu tri¬ 
mis la Stambul, spre a fi ţintuit de poarta 
Seraiului, iar trupul său, îngropat în prid¬ 
vorul bisericii Sf. Spiridon din Iaşi. 

Sfârşitul tragic al lui Grigore Ghica impre- 
Fig. ies. —pecete deu s ionă adânc pe contemporani. Unul dintre ei 

Constantin Moruzi (1777). . 

— nu ştim cine anume, poate vreun dascal 
dela şcolile de care voievodul avusese atâta grijă — alcătui o pove¬ 
stire în versuri asupra acestui sfârşit; ea ni s’a păstrat în mai 
multe versiuni. Avem şi o povestire în proză pentru acelaşi fapt. 

Grigore al III-lea Ghica a fost căsătorit cu Catrina , fiica lui Iaco- 
vachi Rizo, un grec de seamă. Au avut mai mulţi copii, doi băieţi, 
care n’au mai ajuns la tron, şi trei fete, Elenco , Ruxanda şi Marioara. 

Constantin Moruzi, numit in ajunul morţii lui Ghica (11 Octom¬ 
vrie), intră în Iaşi la 5 Decemvrie 1777 (vezi fig. 106). Şi în timpul 
lui se formează o opoziţie boierească şi chiar puternică. Dar Moruzi 
nu se intimidează, ci, obţinând un firman dela Poartă, păşeşte ho- 
tărît la reprimarea ei. Doi fruntaşi, Manolache Bogdan vel vornic 
şi Ion Cuza biv vel spătar sunt decapitaţi (29 August 1778), un 
al treilea, paharnicul Dărmănescu, francmason, e lovit cu topuzul, 
bătut la falangă şi apoi surghiunit la mănăstire, alţi doi boieri, 
spătarul Iordache Cantacuzino şi biv vel logofătul Roset Bălă- 
nescu sunt ţinuţi câtva timp la închisoare. In urma acestei repre¬ 
siuni, boierimea se linişteşte şi domnia lui Constantin Moruzi se 
scurge fără complicaţiuni, dar şi fără fapte deosebite. 

Sfârşitul acestei domnii se datoreşte plângerilor consulului 
rusesc dela Bucureşti, Serghie Laşcarev; mazilia se produce — 
după două ştiri contemporane — în ziua de 8 Iunie 1782 (un alt 

Fig. 107. — Pecete mică 
dela Alexandru Marro- 
cordat (Academia Ro¬ 
mână). 


izvor dă data de 7 Iunie). Mai târziu, la 22 Iunie 1787, Moruzi e 
surghiunit în insula Tenedos; reîntors din surghiun, el moare 
după patruzeci de zile, la 12 Mai 1788. 

A fost căsătorit cu Doamna Smaragda, rudă de aproape cu 
Grigore al III-lea Ghica. Au avut trei fii, pe Alexandru , viitorul 
domn, pe Dimitraşcu şi pe Iorgache şi două fiice, Sultana, mări¬ 
tată cu aga Scarlatache Sturdza, şi o alta 
al cărei nume nu-1 cunoaştem. 

Alexandru Mavrocordat I (Deli-Bey). In 
locul lui Constantin Moruzi fu numit Alexandru 
Mavrocordat, fiul lui Constantin (vezi fig. 107). 

Era un tânăr nu lipsit de calităţi; avea însă şi 
o doză de extravaganţă, din care cauză Turcii 
îi spuneau Deli-Bey adică prinţul nebun. El 
arată zel faţă de Poartă, trimiţând, în toamna 
primului an, cu o treime mai multe provizii 
decât i se ceruse. In timpul lui, comerţul su¬ 
puşilor austriaci, în special Evrei, ia o mare desvoltare, producând 
îngrijorarea localnicilor, cari încep să reacţioneze. Atunci consulul 
austriac trimite un raport la Viena, la 26 Iunie 1784, cerând ca pro¬ 
tecţia împărătească să se facă simţită în ţară; într’un atare caz — 
spune el — «negustorii noştri vor pune mâna pe aproape tot co¬ 
merţul acestor regiuni». Se ştie că, din nefericire, aşa s’a şi întâmplat. 

De altfel, în această vreme, consulii străini încep să aibă tot 
mai mare importanţă. Pe lângă cel rus, care ajunge să determine 
chiar şi maziliri de domni (vezi mai sus, cazul lui Constantin 
Moruzi), şi pe lângă cel austriac, se mai înfiinţează şi unul pru¬ 
sian ; un raport din 8 Ianuarie 1785 arată ca prim titular pe pro¬ 
fesorul Konig. îndată după aceea, la 12 Ianuarie, are loc mazilirea 
lui Alexandru Mavrocodat; raportul prusian din Constantinopol 
care o anunţă, adaogă: «Ruşii şi Austriacii se laudă că această 
disgraţie le-o datoreşte lor »; prin urmare — precizăm noi — con¬ 
sulilor respectivi. Fără să mai poată ajunge vreodată la domnie, 
« Deli-Bey » a murit în 1812, Aprilie 8, în casa sa de ţară, de pe Bosfor. 

Alexandru Mavrocordat II (Firaris). Urmaşul lui Alexandru 
Mavrocordat purta exact acelaşi nume; era fiul lui Ioan Mavro¬ 
cordat, fostul domn (vezi fig. 108 şi 109); din cauză că, după ma¬ 
zilie, a fugit la Ruşi, i s’a mai zis şi Firaris adică Fugarul. Avea 

experienţa treburilor, stătuse vreme îndelungată la Petersburg şi 
bine înţeles, după regula stabilită de decenii, înainte de a ajunge 


Fig. 1-08. —- Alexandru Mavrocordat H (Firaris), după o gravură tn aramă, contemporanii. 

domn, fusese mare dragoman. Stăpânirea lui nu prezintă nimic 
deosebit sub raportul intern; sub cel extern, se pare că începuse 
tratative în ascuns cu Rusia spre a le închina ţara. Aşa s’ar explica 
de ce, după ce în Octomvrie 1786, dăduse opt sute de pungi şi ob¬ 
ţinuse confirmarea domniei, e mazilit 'totuşi, în Decemvrie, la 14 
ale lunii; se pare că Poarta simţise ceva de aceste tratative, fără să 
aibă însă o dovadă precisă. La 5 Fevruarie 1787 soseşte în Iaşi un 
capugiu, cerând 250 de pungi pentru plata 
garnizoanei din Bender; domnul, căruia i 
se îngăduise să mai rămână, după mazilie, 
încă un interval de timp în ţară spre a 
strânge impozitele care tocmai atunci tre¬ 
buiau încasate, temându-se ca să nu aibă 
soarta lui Ghica, fuge, în noaptea de 5 spre 
6 Fevruarie, din Iaşi, cu o mică suită, de 
24 de persoane; trecerea Nistrului se face Fi g . iot». — pecete mica dei« 

aproape de RaŞCOV, Sub protecţia Unui de- Alexandru Mavrocordat li (Fi- 
, .ii - ... rafia). (Academia Româna). 

taşament de husari care-i ieşise înainte; 

apoi fugarul se duce la Moscova, părăsindu-şi în ţară soţia — 
doamna Zamfira, fiica lui Nicolae Caragea — rudele şi curtea sa 
de mai bine de o sută de persoane, A murit la 8/20 Fevruarie 
1819; mormântul i se află în mănăstirea Sf. Daniil din Moscova. 

Războiul ruso-turco-austriac. Alexandru Ipsilanti, fostul domn 
al Ţării Româneşti, ia locul lui Alexandru Mavrocordat; în drum 
spre Iaşi,el trece Dunărea pe la Silistra la 1 Martie 1787; noaptea de 2 
spre 3 o petrece la Focşani; jaeste câteva zile e în scaun, (vezi fig. 110). 

In cursul acestui an, izbucneşte, la 24 August, războiul dintre 
Turci şi Ruşi; la 9 Februarie următor (1788), Austria, aliată cu 
Rusia, declară, la rândul ei, război Porţii (vezi şi mai sus, p. 299). 
Alexandru Ipsilanti înclina spre Austriaci; consulul din Iaşi al 
acestora raportează încă la 24 August 1787, Vienei, că domnul 
«i-a dat a înţelege limpede cât de mult doreşte el, atât pentru 
liniştea sa proprie cât şi pentru binele ţării, ca înalta Curte să 
ocupe de îndată acest principat cu trupele sale ». Pe de altă parte, 
mitropolitul Moldovei, Leon, într’o petiţie, datată Iaşi, 1/12 
Fevruarie 1788, cere protecţia şi ajutorul austriac împotriva 
Turcilor. Intrarea trupelor austriace în ţară se face prin mai 
multe puncte: la 9 Martie, ele pătrund în raiaua Hotinului, la 

12 înaintează, pe mai multe coloane, spre Herţa, Dorohoi, Litenii 
Mari, Baia; la 22 sunt ocupaţi Botoşanii, iar la 19 Aprilie Iaşii. 
Aci, Austriacii «prind » pe Ipsilanti cu întreaga sa curte, aşa după 



Fig. 110.— Alexandru Ipsilanti, domnul Moldovei. Gravură In aramă, contemporană. 

cum în 1769, Ruşii «prinseseră» la Bucureşti pe Grigore Ghica; 
părăsind Moldova, domnul «prizonier» se stabileşte în Austria, 
la Brunn, unde bustul său, având, dedesupt, inscripţia «Ipsi- 
landi, Fiirst v. Moldau » şi data 1788, se vedea încă, înainte de pri¬ 
mul răsboiu mondial, deasupra porţii clădirii cunr. 4 din Grillewitz 
Gasse. Continuându-şi înaintarea, Austriacii coboară spre miazăzi; 
la 12 Iunie 1788, consulul din Iaşi 
raporta Prinţului de Coburg, coman¬ 
dantul suprem, că armatele au ocu¬ 
pat întreaga Moldovă dintre munţi 
şi Prut, cu excepţia judeţelor Covur- 
lui, Tecuci şi Tutova (vezi şi fig. 111). 

Dar în curând, situaţia se schim¬ 
bă. Turcii, aducând forţe mai mari, 
silesc pe Austriaci să se retragă din 
Iaşi (noaptea de 1 spre 2 Iulie), care e 
prădat de Tătari. In urma armatelor 
turceşti vine şi noul domn al Moldo¬ 
vei, Emanuel Giani Ruset, numit de 
Poartă, la 11 Mai, îndată ce s’a aflat 
de«prinderea» lui Ipsilanti; el îşi face 

intrarea în capitală la 19 Iulie; în August dă un manifest, invitând 
pe Mitropolit şi pe boieri să se întoarcă; apelul său nu e ascultat însă. 

Intre timp, la sfârşitul lui Iunie, în zilele de 27 şi 28 ale lunii, 
Ruşii trec Nistrul prin trei locuri, spre a ajuta pe Austriaci. In 
faţa forţelor combinate ale aliaţilor, Turcii, cu tot sprijinul dat 
de Mavrogbeni, domnul Ţării Româneşti, care repurtase chiar 
unele mici succese, pe valea Trotuşului (Iulie) şi aproape de Vaslui, 
sunt siliţi după înfrângerea dela Belceşti, lângă Târgul Frumos, 
să evacueze Iaşii (3 Septemvrie) care e ocupat din nou de Aus¬ 
triaci, dar, simultan, şi de Ruşi. Aceştia din urmă rămân chiar 
singurii ocupanţi ai capitalei, Austriacii retrăgându-se după vreo 
trei săptămâni (22 Septemvrie). Anul se sfârşeşte favorabil alia- 
ţiior: Hotinul capitulează la 19 Septemvrie, garnizoana având 
insă dreptul de a se retrage cu arme şi bagaje (vezi fig. 112); la 
Adjud, Turcii sunt bătuţi, la 14 Octomvrie, pierzând trei steaguri. 

Şi în 1789, soarta războiului le e defavorabilă Turcilor în Mol¬ 
dova; în Mai, Ruşii ard Galaţii în aşa hal încât numai zidurile 


Fig. 111. — Pecetea administraţiei im¬ 
periale austriaco în Moldova. Pe un act 
scris la Roman, la 16 Fevruarie 1791 
(Academia Română) 

înconjurătoare ale mănăstirilor mai arătau locul oraşului; la 1 
August are loc înfrângerea dela Focşani, (vezi fig. 113), iar la 22 



Fig. 112. — Capitularea Hotinului. In timp ce trupele turceşti ies pe o poarta a cetăţii, trupele 
austriace intră pe alta. Litografie în colori contemporană. 



Fig. 113.-—Lupta dela Focşani. Trupele aliate atacă în formaţiuni strânse. Litografie In colori 
contemporană. (Muzeul Militar, Bucureşti). 


Septemvrie, aceea, hotărâtoare, dela Martineşti, în Râmnicul-Sărat 
(\ezi şi mai sus, p. 300). Benderul capitulează la 14 Noemvrie, în- 
găduindu-se însă şi aci garnizoanei să se retragă cu arme şi bagaje 

încă din Martie, Emanuel Giani Ruset, părăsit de Poartă şi fără 
mijloace, trecuse şi el peste Nistru, ca, mai înainte, Alexandru Ma- 
vrocordat; el va muri, pribeag, în Rusia, mormântul aflându-i-se 
la Cherson; a fost căsătorit cu Raliţa Ghica, sora lui Grigore 
Vodă, cel ucis de Turci. In 1790, în timp ce Austriacii, prin mij¬ 
locirea Angliei, Olandei şi Prusiei, încheie armistiţiul cu Turcii, 



Fig. 114. — Asediul Ismailului pe uscat şi pe apă. Gravură contemporană. 


Ruşii continuă ostilităţile. Ei repurtează o mare victorie prin cuce¬ 
rirea Ismailului de către armata comandată de generalul Suvarof. 
Cetatea era asediată şi pe uscrt şi pe Dunăre (vezi fig. 114); la 21 
Decemvrie, în urma unui asalt puternic ordonat de generalisimul 
prinţ Potemkin care, după biruinţa dela Martineşti, se vedea stăpân 
al unui regat dacic, este cucerită poarta prin care trecea drumul spre 
Bender; începe o luptă cumplită de stradă, măcelul şi jaful durează 
trei zile. A pierit aci nu numai întreaga garnizoană turcă, dar şi po¬ 
pulaţia civilă a oraşului: în afară de trupurile aruncate în Dunăre, 
au fost îngropaţi 22.700 de morţi. In urma acestei victorii şi a 
succeselor locale repurtate în primăvara şi vara anului următor 
în nordul Dobrogei, la Babadag şi Măcin, intervenind iarăşi cele 
trei puteri occidentale, la care se adăogară şi Spania şi Neapolul, 

se ajunse, la 11 August, la semnarea, în Galaţi, a unui armistiţiu 
pe opt luni şi a preliminariilor de pace. Tratatul însuşi se iscăli la 
Iaşi, în ziua de 9 Ianuarie 1792. Prin acest tratat, Turcii cedau 
Oceacovul şi întregul teritoriu dintre Bug şi Nistru. Ruşii ajung 
astfel vecini nemijlociţi cu noi , la hotarul de răsărit al Moldovei-, e 
un fapt de cea mai mare însemnătate pentru istoria contemporană 
românească; urmările lui se vor face imediat simţite şi vor atârna 
greu în întreaga noastră desvoltare ulterioară. 

BIBLIO GRAFIE 

I. Grigore al IlI-lea Ghica: 1. Petre RAşcanu, Lefile şi veniturile boierilor 
moldoveni in 1776. Document dela Grigorie A. Ghica Vv., Iaşi, 1887, CXX 
+ 81 p. in 8°; 2. I. C. NeGRUZZI, Cântecul sau « Stihuirea » lui Grigore Ghica 
Vodă , în An. Acad. Rom. Mem. Secţ. Lit., XXXII (1909—1910), p. 67 — 77; 
3. ION I. NlSTOR, Der naţionale Kampf in der Bukowina, mit besonderer Be- 
riicksichtigung der Rumănen und Ruthenen, historisch beleuchtet, Bucureşti, 
1919, XVIII + 227 p. in 8°; 4. LeCa MORARiU, Codicele Pătrăuţean şi asa¬ 
sinarea lui Grigore Ghica (un manuscris inedit), Botoşani, 1922, 14 p. in 8°- 
(Extras din Revista Moldovei, I, 1921—1922, nr. 12); 5. V. BOGREA, Cor- 
dun, în Daco-romania, III (1923), p. 814; 6. N. IORGA, Din originile 
politicianismului român: o acţiune de opoziţie pe vremea Fanarioţilor, în 
Mem. Secţ. Ist. Acad Rom., s. 3, t. VIII (1927—1928), p. 361—374; 7. L. 
Baidaf, Uciderea lui Grigore Ghica (Oclomvrie 1777). Ecouri din presa con¬ 
temporană, în Rev. Ist., XVI (1928), p. 96 — 130; 8. ION I. Nistor, Grigore 
Vodă Ghica la aniversarea de 150 de ani dela moartea sa, în Codrul Cozminului, 
IV (1927), Cernăuţi, 1929, p. 399—444; 9. Victor Andrei, In jurul unei... 
descoperiri cartografice, în Analele Moldovei, I (1941), p. 131 — 135; 10. CONST. 
C. GlURESCU, Cu privire la hotarul de vest al Moldovei, în Rev. Ist. Rom., 
XI (1941), p. 316. 

II. Constantin Mor uzi: 11. P. P. Panaitescu, Un manuscript al « Efi- 
meridelor» lui Constantin Caragea Banul, în Bul. Corn. Ist., voi. 3, Bucu¬ 
reşti, 1924, p. 113—171; 12. N. IORGA, Francmasoni şi conspiratori în Mol¬ 
dova secolului al XVIII-lea, în Mem. Secţ. Ist. Acad. Rom., s. 3, t. VIII, 
(1927—1928), p. 301—304. 

III. Alexandru Mavrocordat II (Firaris): 13. Ioan I. Velicu, Moldova 
sub Al. I. Mavrocordat, contribuţie istorică după însemnările contelui de Hau- 
terive şi alte izvoare, Bucureşti 1942, 63 p. in 8°. 

IV. Alexandru Ipsilanti: 14. N. Iorga, Prefaţa la voi. X din colecţia de 
documente Hurmuzachi: Rapoarte consulare prusiene din Iaşi şi Bucureţti 
(1763—1844). Bucureşti, 1897, p. I—LXXXVIII. 

V. Războiul ruso-turco-austriac: 15. Hans UeBersberGer, Russlands 
Orient-politik in den letzten zivei Jahrhunderten I Bând. Bis zum Frieden von 
Jassy, Stuttgart, 1913, X + 380 p. in 8°; 16. M. Popescu, Harta a cinci judeţe 
din Moldova ocupate de Austria in timpul războiului dintre Turcia cu Rusia şi 
Austria între anii 1787/88, 1791/92, în Rev. Ist. Rom., IX (1939), p. 280—282. 

VI. Emanuel Ginui: 17. I. C. Filitti, Arhiva Gheorghe Grigore Cantacu- 
zino, Bucureşti, 1919, XXXVI + 352 p. in 8°. 

V. şi p. 304, nr. 11. 


www.dacoromanica.ro 



SFÂRŞITUL EPOCEI FANARIOTE IN MUNTENIA 
(1791—1821) 


* Iar slujbaşii. închidea oameni şi mu¬ 
ieri prin coşeri şi-i inneca cu fumuri de 
gunoi şi cu ardei-i afuma şi-i finea în¬ 
chişi ztoaşi noaptea flămânzi să dea bani; 
pe alfi-i lega cu măinile îndărăt şi cu spa¬ 
tele de garduri şi-i bătea cu bicele; pre 
alţii legafi-i băga cu picioarele In zăpadă 
geroasă, aşa chinuia pe creştini • pentru 
plata dărilor. 

(Cronograful lui Dionisie Eclesiarhul) 

Mihai Sutzu a doua oară. în urma păcii dela Şiştov, fu numit 
domn în Ţara Românească Mihai Sutzu care mai stăpânise odată, 
In 1783—1786. Un raport prusian din 25 Martie 1791, prezintă 
numirea ca iminentă sau foarte apropiată, adăogând că locuitorii 
vor fi încântaţi, deoarece păstrează o bună amintire din prima 
domnie. Aşteptările nu sunt, într’adevăr, înşelate: Sutzu domneşte 
şi de data aceasta cu blândeţe şi fără lăcomie. De aceea, Dionisie 
Eclesiarhul, cronicarul oltean contemporan, scrie că în timpul 
stăpânirii lui «a mai răsuflat ţeara de greutăţile şi necazurile 
cele nenumărate ale răsmiriţilor ». Sultanul îi trimite chiar, la 6 
Fevruarie 1792, un firman prin care îl laudă pentru serviciile 
aduse, îi spune că e un model printre domnii Ţării Româneşti 
şi-i dă dreptul să pedepsească pe boierii cari ar face acte de ne¬ 
ascultare. Un singur aspect întunecat în această domnie dar şi 
el datorindu-se unei împrejurări de forţă majoră: molima ciumei 
care bântuie în anul 1792, secerând multe vieţi. 

In 1793, dragomanul Porţii Gkeorghe Moruzi, obţinu strămu¬ 
tarea fratelui său Alexandru din Moldova în Muntenia, ceea ce 
constituia un avantaj; Mihai Sutzu fu trecut domn la Iaşi. Or- 

dinul de transferare, dat — potrivit unui raport prusian din 
Constantinopol — în ziua de 10 Ianuarie sau puţin înainte, so¬ 
seşte la Bucureşti la 15 Ianuarie. 

Alexandru Moruzi, fiul lui Constantin Moruzi, fostul domn 
al Moldovei (1777—1782), nu era lipsit de calităţi; avea simţul 
gospodăriei şi era întreprinzător. Face astfel o fabrică de hârtie 
la Afumaţi, în Ilfov; opreşte exportul lânei în Austria, până ce, 
mai întâi, se vor aproviziona cele două fabrici de postav locale; 
construeşte instalaţii pentru încărcarea produselor la Dunăre, o 
flotila comercială, de «şăici măistrite şi bolozane » precum şi o 
flotilă de şalupe canoniere; colonizează câteva mii de ţărani cari 
trecuseră din Bulgaria la noi, împmşi de foamete şi de răul tra¬ 
tament al Turcilor, interzice importul de trăsuri străine care a- 
junsese o adevărată manie, ruinătoare, pentru boierimea mică şi 
mijlocie. Din nenorocire are şi un cusur fundamental: lăcomia de 
bani. Ea îl face să speculeze până şi o împrejurare nenorocită ca 
foametea din 1795, când obligă pe morarii din Bucureşti să cumpere 
grâul numai dela magazia domnească sau « gospod », cu 40 de lei 
chila, grâu pe care el îl achiziţionase cu 7 lei. Cumpără apoi porumb, 
cu bani împrumutaţi dela mănăstiri -— împrumutaţi, vorba vine, 
căci de fapt n’au mai fost restituiţi niciodată — şi-l revinde celor 
lipsiţi cu preţ «îndoit şi întreit». Odată cu foametea bântuie în 
ţară şi ciuma: în capitală — unde domnul înfiinţează, la mar¬ 
gine, un spital pentru ciumaţi având şi biserică proprie — au murit, 
după catastifele cioclilor, zece mii de oameni; în Craiova «ca la 
două-trei mii». Şi pentru ca nenorocirea să fie completă, în 
acelaşi timp, apar şi lăcustele, făcând «mare stricăciune în 
bucate ». 

Tot sub Alexandru Moruzi, încep şi turburările lui Pasvan-Oglu , 
dela Vidin, care vor ţine mai bine de doisprezece ani, constituind 
pentru Oltenia o adevărată teroare şi pentru ţara întreagă un 
permanent prilej şi pretext de cheltuieli şi rechiziţii apăsătoare. 
Acest Osman Pasvan-Oglu se distinsese în timpul ultimului răz¬ 
boi turco-austriac, la apărarea Vidinului. îndrăzneţ şi întreprin¬ 
zător, ştiind bulgăreşte şi româneşte, el profită de starea de slă¬ 
biciune în care se afla imperiul după atâţia ani de campanie, şi 
urmând pilda şi a altor comandanţi locali cari erau, de fapt, 
ca şi independenţi, îşi creiază un corp devotat de ieniceri şi « câr- 

jalii », cu cari pradă şi impune la dări ţinuturile înconjurătoare, 
în Septemvrie 1794, el sprijină pe rebelii turci din Orşova şi re¬ 
chiziţionează zahereaua strânsă de domn la Islaz; optzeci de 
căruţe de grâne sunt luate de asemenea, pe un preţ arbitrar, 
dela mănăstirea Sadova. 

Mazilirea lui Alexandru Moruzi e consecinţa îndepărtării din 
postul de mare dragoman a fratelui său Gheorghe. Duşmanii 
acestuia din urmă obţin şi înlocuirea domnului muntean care, 
dacă ar mai fi rămas în scaun, putea să influenţeze, cu mijloace 
convingătoare, cercurile constantinopolitane. Firmanul de ma¬ 
zilie soseşte în Bucureşti în noaptea de 31 August spre 1 Sep¬ 
temvrie 1796; fostul domn porneşte spre Stambul, încărcat de 
multă avuţie, ca unul ce fusese •— cum spune cronica — « foarte 
măestru a strânge bani ». 

Alexandru Ipsilanti, a doua oară. în locul lui, e numit la 28 
August, Alexandru Ipsilanti care lăsase o excelentă amintire, 
sub toate raporturile, din prima lui domnie (1774—1782); in¬ 
trarea solemnă în Bucureşti cu alaiul obişnuit, are loc la 10 Noem- 
vrie 1796. Această de a doua stăpânire, foarte scurtă de altfel, 
un an şi o lună, nu seamănă însă cu cealaltă. Domnul era bă¬ 
trân, «alb ca oaia», cum spune, în stilul său atât de colorat şi 
personal, Dionisie Eclesiarhul. Puterile îi slăbiseră; sănătatea ii 
era şubredă- De aceea nu e exclus, după cum afirmă unii contem¬ 
porani, ca el însuşi să-şi fi cerut mazilirea. După alţii, ea s’ar fi 
produs în urma insistenţelor lui capudan paşa, marele amiral 
turc, care voia să aşeze pe tronul Munteniei pe un devotat al 
său, dragomanul marinei Constantin Hangerli. Ori care ar fi 
motivul, cert este că în noaptea de 8 spre 9 Decemvrie 1797, la 
orele 2 dimineaţa, soseşte în Bucureşti, ştirea înlocuirii. 

Constantin Hangerli, numit la 3 Decemvrie 1797, şi-a legat 
numele de o fiscalitate excesivă, una din cele mai neomenoase 
din câte au existat la noi vreodată. Printr’o hotărîre dată «cu 
sfatu de obşte », la 4 Iulie 1798, se îndoieşte oieritul, dijmăritul 
şi tutunăritul. Cam în acelaşi timp, la 23 Iunie, se decide ca toţi 
breslaşii adică toţi subalternii marilor dregători — spătărei, vor- 
nicei, comişei, postelnicei, etc. — constituind mica boierime a 
satelor, să se treacă la dajdie, în rând cu ţara. O singură excepţie: 
boernaşii mazili. Se desfiinţează, în felul acesta, o foarte veche 


www.dacoromanica.ro 



320 SFÂRŞITUL EPOCEI FANARIOTE ÎN MUNTENIA 0791—182)) 


instituţie care alcătuise pe vremuri o puternică armătură admi¬ 
nistrativă şi militară a Statului. Mănăstirile sunt obligate să plă¬ 
tească şi ele vinăriciul. în sfârşit, pentru a pune vârf, se reîn- 
finţează în Decemvrie 1798, sub numele de goştinărit , vechiul vă¬ 
cărit, cerându-se câte doi zloţi de vită în Oltenia şi câte doi lei — 
ceva mai mult deci — dincoace de Olt. Agenţii fiscali încasează 
dările în chip sălbatec. «Iar slujbaşii — povesteşte Dionisie Ecle- 
siarhul — închidea oameni şi muieri prin coşeri şi-i îneca cu fumuri 
de gunoi şi cu ardei îi afuma şi-i ţînea închişi zîoa şi noaptea flă¬ 
mânzi să dea bani; pe alţi-i lega cu mâinile îndărăt, şi cu spatele 
de garduri şi-i bătea cu bicele; pre alţii legaţi-i băga cu picioarele 
în zăpadă geroasă, aşa chinuia pe creştini; o amar de bieţii creş¬ 
tini că plângea şi se văeta... dar nu era milostivire la varvariide 
slujbaşi». Unii ţărani sunt ucişi chiar de mumbaşirii turci cari 
însoţeau pe agenţi fiscali domneşti. 

în afară de dări, se mai făceau apoi numeroase rechiziţii de 
grâne, vite, oi, etc., pentru nevoile armatei turceşti care în frunte 
cu capudan paşa, protectorul lui Hangerli, fusese trimisă să 
combată pe Pasvan-Oglu. Cu tot ajutorul, în bani şi zaherea, dat 
de domn, campania nu reuşeşte însă, deoarece unii din coman¬ 
danţii subalterni, ca Alo paşa de Kutajeh, erau înţeleşi cu rebelul. 
Oastea lui capudan paşa e sfărâmată lângă Yidin, pierzând toată 
tabăra, armamentul şi proviziile. Creditul protectorului lui Han¬ 
gerli scade considerabil prin aceasta. între timp, se produc nu¬ 
meroase plângeri împotriva domnului care, prin dările lui grele, 
sărăcise şi « mâncase» ţara. Ele sunt susţinute puternic de Grecii 
de seamă din Fanar; Hangerli era considerat doar drept un in¬ 
trus. Rezultatul e un firman, secret, de mazilire (11 Fevruarie 
1799) şi unul de executare. Peste câteva zile, la 1 Martie, apare 
la curtea domnească din Bucureşti un capigiu turc, însoţit de un 
arap «groaznic la chip,... mare» şi «buzat»; ei sunt primiţi de 
domn în etacul său; după o scurtă convorbire, acesta e împuşcat 
de capigiu şi apoi decapitat de arap; slujitorii şi boierii cari aler¬ 
gaseră la strigătele celui atacat, nu îndrăsnesc să intervină, când 
aud cuvântul magic «firman ». Capul lui Hangerli e dus la 
Stambul iar trupul îngropat prin îngrijirea văduvei, doamna 
Ruxandra, fiica lui Alexandru Ghica, fostul domn al Ţării Ro¬ 
mâneşti. 

Alexandru Moruzi, a doua oară. Numit în ziua de 11 Februarie 
1799, acesta îşi face intrarea în Bucureşti la 25 Martie. în primul 
an de domnie, el are raporturi paşnice cu Pasvan-Oglu căruia-i 
dă bani: se pare 75 de pungi lunar. în acelaşi timp, el îşi orga¬ 
nizează însă şi o oaste de vreo 9000 de oameni, «mai mult 
strânsură dintre streini», cuprinzând şi lefegii turci. Totuşi, 
Moruzi — care bizuindu-se pe oastea sa, întrerupsese acum subsi¬ 
diile — nu poate împiedeca un raid de pradă al trupelor din 
Vidin, comandate de Cara Mustafa; ele jefuiesc şi ard aproape 
în întregime Craiova: din 7000 de case scapă abia vreo 300 (De¬ 
cemvrie 1800). 

în cursul anului următor (1801) are loc în Bucureşti, în preajma 
Paştilor, o mişcare populară împotriva Evreilor: o sută douăzeci 
şi opt dintre aceştia sunt bătuţi; se produc devastări, se pare chiar 
şi o ucidere. Cauza: bănuiala băştinaşilor că Evreii ar fi comis 
un omor ritual asupra unui copil, ca să-i ia sângele. Principalul 
aţâţător la mişcare, unul «Gheorghe Conduragiul holteiu din 
mahalaoa Răzvan » e trimis la ocnă «fără soroc ». 

Temându-se ca intrigile şi eventuale reclamaţiuni să nu-i pre¬ 
gătească o soartă asemenea aceleia lui Hangerli, Alexandru Mo¬ 
ruzi îşi cere singur mazilia şi, plătind o sumă apreciabilă, o obţine 
(19 Octomvrie 1801). Retras la Constantinopol, cu « avuţia multă * 
pe care izbutise s’o strângă, el reuşeşte, după un an numai, să fie 
numit în Moldova. 

Mihai Sutzu a treia oară. Şi în timpul acestuia, Oltenia are 
de suferit o prădăciune, din partea «pasvangidor» şi «cârja- 
liilor». Bandele se împart, acum, în două: una, condusă de Cu- 
sanizal , jefuieşte dela Calafat la Caracal, arzând şi prădând din 
nou Craiova; cealaltă, sub Manaf Ibraim primul ofiţer al lui Pasvan 
Oglu, loveşte întâi Târgul Cleanovului, în Mehedinţi, unde prinde 
pe serdarul Dincă Bibescu şi pe soţia acestuia, apoi Târgul-Jiului 
şi mănăstirea Polovragi, după aceea Târgul Ocnei, coborînd şi ea, 
în cele din urmă, tot la Caracal. Domnul, care venise cu aşa zisa 
oaste a sa la Slatina, ca şi trupele turceşti care «păzeau » chi¬ 
purile linia Dunăui, în Oltenia, în faţa Vidinului, fură incapabile 
să oprească pe jefuitori; aceştia se întoarseră îndărăt, încărcaţi de 
prăzi (iarna 1801—1802). In Mai 1802, la 31 ale lunii, Mihai Sutzu, 
pretextând că se teme de un nou atac al cârjaliilor — de astă 

dată împotriva Bucureştilor — părăseşte capitala şi, luându-ş* 
familia şi bogăţiile, trece în Ardeal, la Braşov şi apoi la Si¬ 
ghişoara. 

Această de a treia domnie nu se aseamănă cu celelalte două, 
sub raportul fiscalităţii: pricina este fiul — şi tot deodată sfet¬ 
nicul principal — al domnului, Beizadeaua Grigore, care, fire 
lacomă, «nu grijia alt, fără numai să-şi umple punga ». întors- 
după câteva luni la Constantinopol (August 1802), — Poarta între 
timp, la stăruinţa nepotului său Alexandru Suţu, domnul Mol¬ 
dovei, il iertase — Mihai Sutzu e silit să-şi vândă averea spre 
a-şi plăti datoriile şi ajunge sărac; scurtă vreme după aceea, 
moare. 

In afară de Grigore, Mihai Sutzu a mai avut încă doi fii, pe 
loan şi pe Alexandru. 

Alexandru Sutzu, caimacam. Până la numirea unui nou domn. 
Poarta însărcina pe Alexandru Sutzu al Moldovei, să gireze şi 
scaunul muntean. Un document al său e datat: Iaşi 20 Iunie/ 
2 Iulie 1802, «întru cea dintâi domnie a noastră la Moldaviea i 
Ţara Românească»; la 11 Iulie are loc intrarea în Bucureşti. 
Căimăcămia lui durează însă numai până în ziua de 30 August, 
acelaşi an, când sultanul, în urma cererii boierilor refugiaţi la 
Braşov, a stăruinţelor ruseşti şi a recomandării trimisului prusian 
dela Constantinopol, dă domnia lui Constantin Ipsilanti, fiul lui 
Alexandru. 

Constantin Ipsilanti intră in ţară la 26 Octomvrie 1802 şi, în 
aceeaşi zi, în timpul popasului făcut la moşia Radovanul din Ilfov, 
lângă Budeşti, se produce un puternic cutremur de pământ, care 
dărîmă o sumă de clădiri atât în Bucureşti cât şi în celelalte oraşe. 
Nu e singura calamitate în timpul acestei stăpâniri ; în 1804, la 
9 Septemvrie, izbucneşte un foc năpraznic în capitală care durează 
12 ore şi preface în cenuşe vechea curte domnească, piaţa şi o 
bună parte din mahalale: pagubele reprezintă 30.000 de pungi 
adică 15 milioane lei, o sumă enormă I In anul următor, 1805, 
Dâmboviţa se revarsă în două rânduri «nimicind — cum spun 
însemnările contemporane ale lui Naum Râmniceanu — toată 
lunca... şi casele din ea ». 

Dările sunt grele; vinăriciul, dijmăritul şi oieritul se dublează, 
eparhiile, mănăstirile şi boierii trebuind să le plătească şi ei, dar 

numai odată; se strâng «zaherele nesfârşite », în special vite şi 
oi, din care o parte sunt desfăcute de domn «în ţara nemţească » 
prin postelnicul Grigore Caliarh. Din partea lui Pasvan-Oglu nu 
se produce, în timpul lui Constatin Ipsilanti, nicio incursiune; 
domnul îi dă daruri, în bani şi provizii. 

Sfârşitul acestei domnii se datoreşte diplomaţiei franceze 
care, dată fiind lupta grea dusă de Napoleon împotriva Ruşi¬ 
lor, voia ca în imperiul turcesc şi în ţările noastre să nu fie 
la cârmă persoane favorabile acestora. Dar Constantin Ipsilante 
ora tocmai o asemenea persoană, nefăcând un secret din simpa¬ 
tiile lui; el căpătase de altfel tronul, mulţumită şi stăruinţe¬ 
lor ruseşti. 

In 1806, trece prin Bucureşti generalul Sebastiani, numit 
ambasador al Franţei pe lângă înalta Poartă. El îşi dă seama de 
înclinările lui Constantin Ipsilanti şi, ajungând la Sti mbul, 
stăruie să fie mazilit. I se reproşau domnului muntean simpatiile 
sale pentru Ruşi şi legăturile cu răsculaţii sârbi cari, sub Cara- 
gheorghe, se ridicaseră împotriva stăpânitorilor turci locali abu¬ 
zivi. Firmanul de mazilie iese într’adevăr în ziua de 24 August 
1806; un capigiu e trimis spre ţară pentru aducerea lui la îndepli¬ 
nire; se pare că i se dăduse şi un firman secret de executare a 
«hainului». Ipsilanti însă, prevenit de către ambasadorul rus la 
Constantinopol, printr’un curier tătar al domnului moldovean, 
care, mergând în goană, soseşte la Bucureşti în «trei zile şi trei 
nopţi », o ia înainte. El se aştepta mai de mult la un asemenea 
desnodământ şi îşi făcuse preparativele de plecare; când primeşte 
cuvântul ambasadorului, reuneşte pe boierii din divan, le reco¬ 
mandă să cârmuiască ţara în lipsa sa — căci, adaogă el, se va 
Întoarce îndărăt — şi, înconjurat de garda sa personală, vreo 
câteva sute de ostaşi, porneşte spre Braşov (28 August). La 30, 
frontiera e trecută; din Ardeal, fugarul se îndreaptă spre Chiev, 
unde îşi lasă familia, apoi spre Petersburg. 

La aflarea celor întâmplate, tatăl lui Constantin, bătrânul 
Alexandru Ipsilanti, care locuia la Stambul şi care avusese de 
suferit şi mai înainte, de pe urma isprăvilor fiilor sui v vezi mai 
sus, p. 295) este închis (22 Decemvrie 1806). Tortutat treizeci şi 
patru de zile pentru a-şi declara toată averea, el e, în cele din 
urmă, decapitat (25 Ianuarie 1807). Aşa sfârşeşte una din figurile 

de seamă ale veacului al XVIII-lea, unul din puţinii domni fana¬ 
rioţi sub care ţara s’a simţit bine. 

Alexandru Sutzu e numit, la 24 August 1806, în locul lui Con- 1 
stantin Ipsilanti; el nu vine insă imediat în ţară, aşteptând să 
vadă cum se vor desvolta evenimentele. Intre timp, Pasvangiii, 
profitând de faptul că nu este domn în Bucureşti, fac o nouă 
incursiune de pradă în Oltenia, jefuind Craiova (25 Septemvrie). 
Ei iau, cu acest prilej, două mii de pungi de galbeni, dintre care 
cinci sute numai dela logofătul Bibescu, iar o sută zece dela un 
negustor bogat, Tănăsuică. 

Când Alexandru Sutzu soseşte în sfârşit şi se pregăteşte să-şi 
facă intrarea în Capitală, îi vine, chiar în clipa când alaiul era 
gata să pornească, ştirea că e mazilit, tronul dându-se din nou 
fugarului Constantin Ipsilanti (23 Octomvrie 1806). Ce se întâm¬ 
plase? Rusia, aflând de înlocuirea protejatului ei care, la Peter- 
sburg, ştiuse să-şi pledeze bine cauza, ameninţase Poarta cu război 
dacă nu se revine asupra măsurii luate; se adăogaseră şi ame- : 
ninţările ambasadorului englez dela Constantinopol; se răspân¬ 
dise, în sfârşit, şi zvonul unei noi coaliţii contra Franţei; toate 
acestea, adăogate la venalitatea unor miniştri turci, cumpăraţi de 
agenţii celor interesaţi, făcuseră pe sultan să revie asupra mazi¬ 
lirii lui Constantin Ipsilanti din Muntenia şi a lui Alexandru 
Moruzi în Moldova, şi să le redea tronurile pe un timp de şapte 
ani (15 Octomvrie 1806). Era o mare umilinţă pentru înalta 
Poartă; ea nu putu totuşi împiedeca războiul dintre Ruşi şi Turci 
care izbucni încă înainte de sfârşitul anului. 

Războiul ruso-turc (1806—1812). Deşi sultanul consimţise la 
restabilirea pe tron a foştilor domni, Ruşii pătrund totuşi cu 
trupele lor prin patru locuri în Moldova (22 Noemvrie); peste o 
săptămână, la 29 Noemvrie, avangarda generalului Michelson 
intra în Iaşi. Pretextele, neîntemeiate, bine înţeles, erau că ştirea 
despre revenirea sultanului — răspunsul acestuia fusese aşteptat 
până la 27 Octomvrie — a sosit prea târziu, că de altfel această 
revenire a fost dată în mod nesincer, că în sfârşit. Rusia trebuie să 
ee asigure faţă de uneltirile Franţei care vrea s’o atace trecându-şi 
o armată prin imperiul turcesc; în realitate, ţarul Alexandru I 
relua vechiul plan al Ecaterinei: drumul spre Stambul. Hotinul 
e ocupat la 26 Noemvrie, de asemenea Benderul, Cetatea Albă 

şi Chilia (6 Decemvrie), nu însă Şi Ismailul care rezistă. Faţă de 
aceste grave încălcări, Poarta declară războiu Rusiei (24 Decem¬ 
vrie 1806) şi numeşte din nou ca domn al Ţării Româneşti pe 
Alexandru Sutzu (28 Decemvrie 1806); acesta nu va putea însă 
ocupa efectiv tronul; la 10 Iunie 1809, el era tot la Dunăre, aştep¬ 
tând prilejul să treacă dincoace, 

Continuându-şi înaintarea, trupele lui Michelson intră în Mun¬ 
tenia ; două ciocniri cu Turcii, la Fierbinţi şi la Olteanu, pe Ialo¬ 
miţa (23 Decemvrie), sunt defavorabile acestora din urmă, silindu-i 
să evacueze Bucureştii şi să se retragă spre Dunăre. Ruşii, în 
frunte cu generalul Miloradovici, intră în capitală la 25 Decemvrie; 
după două zile, la 27, pe la orele nouă seara, îşi face apariţia şi 
Constantin Ipsilante în tovărăşia lui Michelson. Urmează apoi 
ocuparea Olteniei; generalul Isaiev intră în Craiova şi stabileşte 
legătura cu răsculaţii sârbi ai lui Caragheorghe. Tocmai în această 
vreme moare, tânăr, Pasvan-Oglu (5 Fevruarie 1807) care ar fi 
putut aduce, ca şi în celălalt război, servicii contra «necredin¬ 
cioşilor ». 

Constantin Ipsilanti sub Ruşi. îndată ce-şi reia tronul, Ipsi¬ 
lante ordonă să se depună de către boieri, bresle şi poporul de 
rând un jurământ de credinţă faţă de ţar (22 Ianuarie 1807); în 
acelaşi timp, procedează la alcătuirea unui corp de oaste pă¬ 
mânteană, cu uniforme căzăceşti; printre noii ostaşi e, în Oltenia, 
Tudor Yladimirescu; acesta va ajunge în 1810 comandantul «pri¬ 
mului batalion de panduri» iar în 1811 va conduce spte Calafat 
un corp de « peste şase mii de panduriEra şi un corp de dra- 
goni moldoveni, purtând pe coifuri steaua Moldovei, precum şi 
un «polc» de Sârbi, numit al lui Caragheorghe, cu steagul lui 
deosebit. 

Stăpânirea lui Ipsilanti — care se visa rege al « Daciei d, ba 
chiar şi al Sârbilor -r- întâmpină totuşi dificultăţi din pricina 
stării de război, care impunea eheltueili şi rechiziţii însemnate, 
precum şi din cauza fricţiunilor cu generalii ruşi cari, având ar¬ 
mata, se considerau stăpâni de fapt ai ţării, cum şi erau, de altfeL 
Când trupele turceşti iau ofensiva în Mai 1807, Ipsilanti e silit să 
se retragă; la 31 ale lunii, el părăseşte Bucureştii, pornind spre 
Focşani; la Buzău era să fie prins de un detaşament din Brăila 
care arde târgul, ucide 230 de locuitori ai lui şi robeşte două sate, 

Fig. 115. — Doamna Safta Ipsilanti, născută V&cărescu, soţia lui Constantin Ipsilanti. Da 
remarcat numeroasele bijuterii. Portret în ulei dela finele secolului XVIII. 


www.dacoromanica.ro 




ARMISTIŢIUL DELA SLOBOZIA, CONTINUAREA RĂZBOIULUI 327. 


Săgeata şi Gălbinei, întorcându-se cu prada nesupărat. In August, 
Ipsilanti care stătuse până atunci la Bârlad, se reîntoarce; la 8 
ale lunii e iarăşi în Bucureşti; după douăzeci de zile, la 28, e silit 
însă din nou să-l evacueze, în faţa pericolului turcesc; de data 
aceasta se duce la Iaşi, de unde, luându-şi soţia (vezi fig. 115) 
şi copiii, porneşte spre Chiev. Cariera lui domnească e acum în¬ 
cheiată şi, pe drept cuvânt, deoarece nu fusese în stare să se menţie; 
la 7 Aprilie 1808 se citeşte la mitropolie nota generalului Prozoro¬ 
vski, urmaşul lui Michelson, anunţând că, prin ordin imperial, 
Constantin Ipsilanti e scos din scaun, preşedinte al amânduror 
Principatelor în cele politice fiind de aci înainte un rus, Cuşni- 
cov. Fostul domn se retrage în Rusia; mormântul său se află la 
Chiev. 

Armistiţiul dela Slobozia. Continuarea războiului. încercarea 
ofensivă a Turcilor din Mai-Iunie 1807 nu izbuteşte să ducă la 
cucerirea Bucureştilor, Miloradovici respingând avangarda vi¬ 
zirului la Obileşti. Pe de altă parte, Francezii încheie pace cu 
Ruşii la Tilsit (8 Iulie 1807), deci nu mai au interes să împingă 
Turcia la continuarea războiului. în aceste împrejurări, se ajunge 
la semnarea armistiţiului dela Slobozia (24 August 1807), prin 
care se prevedea evacuarea Principatelor de către Ruşi în 35 de 
zile. Ea nu se execută însă: ţarul voia să păstreze ţările noastre 
şi Napoleon sfătueşte pe sultan să consimtă la această cedare. 
Mai mult încă, relaţiile dintre împăratul francez şi cel rus deve¬ 
nind din ce în ce mai strânse, acesta din urmă propune chiar o îm¬ 
părţire a Turciei; dacă nu se ajunge până acolo, totuşi prin tra¬ 
tatul dela Erfurt (12 Octomvrie 1808), Napoleon îşi dă asenti¬ 
mentul la încorporarea Principatelor şi a Finlandei la imperiul 
rusesc. Faţă de noua situaţie, ostilităţile se reiau în primăvara 
anului 1809. în Aprilie, Giurgiul e atacat, dar cetatea din insulă 
nu poate fi luată; în schimb, Prozorovski ocupă în Dobrogea 
Isaccea, Tulcea şi Babadagul (August); sub generalul Bagration, 
succesorul lui Prozorovski, se iau Măcinul, Hârşova, Constanţa 
şi Kuciuk-Kainargi. La 25 August capitulează Ismailul: prada 
cuprinde şi 221 de tunuri; la 2 Noemvrie, Brăila e silită şi ea să 
se predea, din lipsă de provizii. La Silistra însă, Bagration suferă 
o serioasă înfrângere, la 22 Octonjvrie. Tânărul său succesor > 
generalul Kamenski, continuă operaţiunile la Dunăre în cursul 

anului 1810. Silistra, asediată, capitulează la 11 Iunie; după 
biruinţa dela Balin, nu departe de Beala, Ruşii ocupă Şiştovul, 
Rusciucul şi Giurgiul (27 Septemvrie), apoi Turnul şi, ceva mai 
târziu, Nicopoli. In primăvara lui 1811, Turcii reiau însă Şiştovul, 
Nicopoli şi Silistra; la 3—4 Iulie e reluat şi Rusciucul iar la în¬ 
ceputul lui Septemvrie, armata vizirului se află la Giurgiu. Dar 
o nouă biruinţă rusească (14 Octomvrie), având drept consecinţă 
ocuparea lagărului turcesc dela Rusciuc, înconjurarea garnizoanei 
din Giurgiu care trebuie să se predea ş> căderea Turtucaei şi 
Silistrei schimbă iarăşi situaţia. 

Pacea dela Bucureşti. Pierderea Basarabiei. Tratative^ de pace, 
începute încă din Iunie la Bucureşti, continuă acum la Giur¬ 
giu ; marele vizir e dispus să cedeze Moldova până la Prut; Ruşii 
voiau ambele Principate şi independenţa Serbiei. în timpul 
iernii, tratativele se întrerup; Turcii voiau să vadă şi ce atitudine 
va lua Napoleon ale cărui relaţii cu Ruşii se înrăutăţiseră în ul¬ 
timul timp şi care proiecta o mare expediţie contra lor. Tocmai 
în legătură cu această expediţie împăratul francez trimite un 
ambasador special, pe Andrâossy, la sultan spre a-1 determina să 
reia războiul contra Rusiei, în vederea recâştigării Principatelor 
şi Crimeii. Andrâossy întârzie însă în chip nepermis pe drum; pe 
de altă parte, sultanul nu mai avea încredere în Napoleon ale 
cărui planuri se schimbau repede şi total, dovadă cele petrecute 
în ultimii ani (Tilsit, Erfurt!); în sfârşit, interpretul delegaţiei 
turceşti de pace, Dumitraki Moruzi, era omul Ruşilor: amiralul 
Ciceagof, pe care ţarul îl trimisese cu mandat expres să încheie 
tratativele, o declară ritos: «Prinţul Moruzi ne e ataşat pe cât 
e cu putinţă, fără a-şi compromite zilele ». Toate acestea explică 
de ce s’a ajuns totuşi la Pacea dela Bucureşti (28 Mai 1812), 
iscălită, din partea ţarului, de către bătrânul şi lacomul general 
Kutusov, succesorul lui Kamenski, pace prin care, fără ruşine 
şi în dispreţul oricărui drept, ni se ia jumătate din Moldova, Astfel, 
cu răpirea Basarabiei, începe marea dramă a istoriei noastre con- 
temporane, şi problema cea mai grea a politicei noastre externe: 
relaţiile cu Rusia. 

Dumitraki Moruzi plăti scump atitudinea sa, interesată de 
altfel: chemat la Şumla, la lagărul vizirului, fu îmbrăcat cu un 
caftan îmblănit pentru «slujba * făcută şi apoi, imediat, deca- 


www.dacoromanica.ro 



IOAN VODĂ CARAGEA 


329 


pitat (8 Noemvrie 1812). între hârtiile sale se găsi şi un ucaz al 
Ţarului prin care i se dăruia In Basarabia o moşie de 100.000 lei, 
un adevărat latifundiu, iar între lucrurile sale, un inel cu bri¬ 
liante în valoare de 15.000 de piaştri. Aceeaşi soartă avu şi 
fratele său, Panaiotahi, marele dragoman al Porţii (20 Noem¬ 
vrie); un al treilea frate, Alexandru , fostul domn al Moldovei 
şi Ţării Româneşti, fu trimis la galere, pedeapsă foarte grea şi 
umilitoare. 

Ioan Vodă Caragea e numit domn la 8 Septemvrie 1812; 
data ne-o arată în mod precis un raport prusian din Con- 
stantinopol. Noul stăpânitor era fiul lui Gheorghe Caragea, 
fostul dragoman al Porţii şi ocupase el însuşi această înaltă 
demnitate, timp de o lună, înainte de a ajunge la domnie 
(vezi fig. 116). Intrarea solemnă în Bucureşti are loc la 24 De¬ 
cemvrie; Ruşii plecaseră de mii bine de două luni şi această 
plecare dăduse naştere în capitf la la mari manifestaţii de 
bucurie, timp de câteva zile (15—18 Octomvrie): se făcuseră ilu¬ 
minaţii; mai multe păpuşi îmbrăcate ruseşte fuseseră mânjite cu 
noroi şi apoi arse. 

Ioan Vodă Caragea era inteligent şi cult, preţuind literatura 
şi artele; el însuşi a tradus din italieneşte în greceşte opt comedii 
ale lui Goldoni; avea însă cusurul mai tuturor Fanarioţilor: lă¬ 
comia. Nu-i vorbă, numirea în scaun îl costase o sumă impresio¬ 
nantă: 8000 de pungi adică patru milioane, pe care trebuia să 
şi le scoată. Pe lângă aceste patru, el a mai adunat însă multe 
altele, aşa încât la plecarea din ţară, un raport francez din Bucu¬ 
reşti putea să afirme, pe bună dreptate, că fostul domn a dus cu 
el «bogăţii imense» («des richesses immenses»). Afară de ce 
depusese, din timp, la băncile importante din Europa, în special 
la Viena. 

Se explică deci fiscalitatea accentuată din timpul lui; dările 
existente se strâng cu mare străşnicie; se înfiinţează şi altele 
noi, dintre care cităm, pentru caracterul lor special, birul tem¬ 
niţei şi birul « femeilor rele » sau de moravuri uşoare; acesta din 
urmă trebuia să producă la 100.000 de piaştri anual. Pe lângă 
greutatea dărilor, mai erau şi abuzurile agenţilor fiscali şi a dre¬ 
gătorilor de tot felul; pe timpul lui Ion Ghica, se spunea încă: 
«se fură ca în vremea lui Caragea ». Acest domn şi-a mai legat 

numele şi de o epidemie cumplită de ciumă care izbucneşte in 
1813, adusă dela Constantinopol unde, în toamna anului prece- 


Fig. 116.— Ioan Vodă Caragea. 

dent, făcea peste trei mii de morţi zilnic. Bucureştenii fug; din 
locuitorii săraci ai mahalalelor, care rămăseseră pe loc, mor câte 
o sută pe zi. «Ciuma lui Caragea * a durat mai un an de zile 

în capitală; în restul ţării, şi mai mult; se crede că au pierit 
peste şaptezeci de mii de suflete. 

Raporturile cu boierii au variat; în genere însă, ele n’au fost 
■dintre cele mai bune. In 1813, Iulie, surghiuneşte pe câţiva dintre 
dânşii şi le confiscă averile; în 1817, aflând de reclamaţia pe care 
o făcuseră împotriva sa la Poartă, prin intermediul consulului 
rus, trimite iarăşi în surghiun, la moşiile respective, pe mai 
mulţi fruntaşi şi anume pe marele vistier Constantin Filipescu, 



Fig. 117.— Insula Adakaleh, pe Dunăre. Aci era o fortăreaţă turcă, ale cărei ruine se mai văd 

şi astăzi. 


pe marele vornic Constantin Bălăceanu şi pe marele logofăt Gri- 
gore Ghica. 

Faţă de Poartă, raporturile sale înregistrează de asemenea 
oscilaţii: în primăvara lui 1813, capichehaiaua sa, Rosetti Bibica , 
e exilată la Ankara, ceea ce putea avea consecinţe neplăcute şi 
pentru sine însuşi. In schimb, în 1815, mijlocind supunerea revol¬ 
taţilor turci dela Adakaleh, (vezi fig. 117), el primeşte dela sul¬ 
tan un firman de mulţumire, datat 26 Decemvrie (stil vechi), o 
blană de samur şi un cal; în firman, se precizează: «şi blana, 


www.dacoromanica.ro 






332 SFÂRŞITUL EPOCEI FANARIOTE ÎN MUNTENIA (1791—1821) 


după ce vei săruta-o cu căzuta supunere, o Vei îmbrăca şi ase¬ 
menea, sărutând şi scările calului, îl vei încăleca »■ In 1816, încep 
să iasă zvonuri de mazilie, care nu se confirmă însă. Caragea to¬ 
tuşi nu se simţea sigur; de aceea, fără ca să aştepte împlinirea 
termenului de 7 ani pe care fusese numit, el ia hotărîrea să pără¬ 
sească din timp domnia, punându-se la adăpost pe sine, familia 
şi marile bogăţii acumulate. La 11 Octomvrie 1818, el strânge 
deci la curte pe boieri, îşi ia rămas bun, şi înconjurat de o gardă 
de cinci sute de arnăuţi, pleacă spre Braşov, unde ajunge fără 
incidente. După ce zăboveşte câtva timp aci, se duce în Elveţia; 
stă la Geneva şase luni, apoi se stabileşte în Italia, la Pisa, unde 
rămâne până în 1830; sfârşitul vieţii şi l-a petrecut la Atena. A 
murit la adânci bătrâneţe, în 1845. 

Lui Ion Vodă Caragea i se datoreşte legiuirea ce-i poartă 
numele. La 14 Octomvrie 1816, el însărcinează pe Atanasie Hri- 
stopol «logofătul pricinilor străine » şi pe clucerul Nestor «boieri 
cu ştiinţă şi cu praxis la ale pravililor » care întocmiseră fiecare 
câte un anteproiect, să se întrunească şi cu alţi doi boieri şi să 
alcătuiască, pe baza acestor anteproiecte, un text de legi defi¬ 
nitiv. Lucrarea durează mai mult timp, trece prin mai multe 
forme, fiind cercetată şi de divan, până când la 9/21 Iunie 1818, 
ea e înaintată domnului care încuviinţează tipărirea. Legiuirea 
s’a tipărit în greceşte la Viena şi în româneşte la Bucureşti, s’a 
promulgat la 21 August 1818 şi s’a aplicat, începând dela 1 Sep¬ 
temvrie acelaşi an. 

Tot în timpul lui Caragea, îşi începe şi Gbeorgbe Lazăr cur¬ 
surile la şcoala dela Sfântul Sava. încă la 10/22 Decemvrie 1817 
mitropolitul şi boierii efori înaintaseră domnului o «anafora» 
sau petiţie, propunând o nouă organizare a învăţământului, atât 
în capitală cât şi în restul ţării şi cerând, între altele, înfiinţarea 
în Bucureşti a unei şcoli « româneşti », cu trei dascăli, la mănăs¬ 
tirea Sfântul Gheorghe. Unul dintre aceşti dascăli şi anume al 
treilea, cel mai înalt, va trebui să predea « aritmetica şi geometria 
înainte de amiază şi un mic curs de geografie după amiază >)■ Tot 
el va fi însărcinat şi cu « exercitarea ucenicilor — adică a elevilor 
— la măsurarea pământului», făcând practica pe locurile virane 
din oraş. Era deci un curs similar celui deschis cu vreo patru ani 
mai înainte la Iaşi, de Gh. Asaki. Caragea aprobă, la 15/27 De- 

cemvrie, propunerile boierilor cari, câteva luni după aceea, la 
6/18 Martie 1818 recomandă domnului, pentru postul de dascăl 
al treilea, «pe un Lazâr inginer ce a venit acum de curând din 
părţile Transilvaniei». Era Gheorghe Lazăr. Născut in satul 
Avrig în 1781 (alţii a,dmit data 5 Iunie 1779), acesta se pregătise 
la început pentru preoţie şi făcuse studii bune la şcolile din Sibiu, 
Cluj şi Viena. Neputând însă îmbrăţişa, din cauza greutăţilor şi 
a intrigilor, această carieră, el ajunse profesor la Sibiu. Dar nici 
aici nu putu rămâne mult timp — i se făceau mizerii pentru 
simpatia pe care o arăta faţă de Francezi şi de ideile revoluţiei 
lor — şi fu nevoit să treacă peste munţi, în Ţara Românească. 
Dând, la început, lecţii în familia boierească Bărcănescu, măsu¬ 
rând apoi moşii, el făcu acum cunoştinţa lui Constantin Bălăceanu, 
unul dintre eforii şcoalelor; acesta, câştigat de ideile lui Lazăr, 
dintre care unele apar şi în anaforaua din 22 Decemvrie 1817, 
stărui să fie numit ca dascăl al treilea la nou înfiinţata şcoală. 
Caragea îşi dădu la 5 Aprilie (24 Martie stil vechi) 1818 apro¬ 
barea \ ca local se hotărî însă nu mănăstirea Sf. Gheorghe, aşa 
cum se propusese la început, ci câteva chilii la Sfântul Sava — 
în faţa Universităţii de azi, unde e statuia lui Mihai Viteazul. 
Lazăr făcu, pe lângă matematici şi «gheomesie practică» sau 
agrimensură, şi cursuri de «geografie istoricească pe harţe» 
(hărţi I), apoi cursuri de gramatică şi filosofie; astfel putu el să 
expună ideile învăţaţilor şcoalei ardelene şi să inspire elevilor 
săi — printre cari erau şi oameni mai în vârstă — dragoste 
pentru trecutul neamului şi încredere în viitorul lui (vezi şi partea 
a doua a acestui volum). 

Ioan Caragea a fost căsătorit cu doamna Elena ; au avut doi 
fii, pe Constantin şi pe Gheorghe şi trei fiice, Smaranda, Ruxandra 
şi Ralu\ aceasta din urmă, inteligentă şi cultă, ca şi tată-său, a 
fost protectoarea literelor greceşti şi întemeietoarea unui «teatru 
de societate, în sala dela Cişmeaua Roşie ». 

Alexandru Sutzu, a doua oară. După fuga lui Ioan Caragea, 
Poarta zăboveşte cu numirea unui nou domn mai bine de o lună, 
voind să cunoască bine împrejurările fugii şi mai ales amestecul 
Rusiei şi Austriei în această chestie. în cele din urmă, la 17 Noem- 
vrie, ea dă tronul lui Alexandru Sutzu care mai domnise odată în 
Ţara Românească (vezi fig. 118). 

Această a doua stăpânire a lui nu se deosebeşte prin nimic 
excepţional. Ea durează până la finele lui Ianuarie 1821, când. 



Fir, 11b, — Alexandru Sutzu, Ilomnul Ţîlrii Româneşti. Portret contemporan, 
In ulei, aflutor la Atena. 


în noaptea de 30 spre 31, domnul moare de urmările unui «eri- 
sipel phlegmonosUnii afirmă însă că această moarte n’ar fi 

fost naturală şi că Sutzu a pierit otrăvit de doctorul său, deoa¬ 
rece se opunea planurilor Eteriei care tocmai se pregătea să-şi 
înceapă acţiunea. Care-i adevărul, e greu de spus. 

Alexandru Sutzu încheie şirul domnilor fanarioţi. Urmaşul 
său, Scarlat Callimc.chi, deşi numit, nu ocupă efectiv tronul,, 
deoarece, în ţară, izbucneşte mişcarea lui Tudor Vladimirescu. 
Se încheie astfel o epocă de scădere în viaţa poporului nostru 
şi începe, prin lupta şi jertfa marelui oltean, o alta nouă, care 
se va desvolta apoi, necontenit, timp de un veac întreg. 

(1792—1821) 

Când se apropie ziua pentru str&mu- 
tarea populaţiei care voia să părăsească 
Basarabia, răpită de Buşi, «ceasurile 
acelea au fost de plângeri , un timp de 
neuitat; pentrucă poporul cu cârdul, ca 
turmele de oi, încinsese toată marginea 
Prutului dela un capăt la altul, mergând 
şi venind de prin sate şi de prin târguri 
săptămâni încheiate, cu luare de ziua 
bună dela părinţi, dela fraţi şi dela ru¬ 
denii, cu care crescuse şi vieţuise dim¬ 
preună până In vremea aceea, când s§ 
despărţeau unii de alţii pentru tot¬ 
deauna ». 

(Cronica lui Manolache Drfcghici) 

Alexandru Moruzi. în urma păcii dela Iaşi, e numit domn 
al Moldovei Alexandru Moruzi, fiul lui Constantin, fostul 
voievod (Martie 1792). Vine în ţară înainte de retragerea 
Ruşilor din Iaşi, de aceea trebue să aştepte câtva timp la 
Roman; Austriacii plecaseră mai de mult. Scurta sa stăpânire 
— nici un an — e ocupată cu regularea socotelilor vistieriei, 
pentru cheltuielile făcute cu oştirile străine. Totdeodată, el 
încearcă să stăvilească puternicul curent de emigrare al ţărănimii 
moldovene care, atrasă de făgăduielile ruseşti, trece peste Nistru 
şi se aşează in ţinutul cuprins între acest fluviu si Bug; aci 
urma să ie naştere un principat cu numele de Moldova Nouă , 
având în frunte pe Alexandru Mavrocordat Firaris. Rapoarte 
din Constantinopol arată — evident în mod exagerat — că Rusia 
ar fi «smomit» două treimi a populaţiei vechii Moldove pentru 
ca să colonizeze ţinutul dela răsărit de Nistru, câştigat prin 
pacea dela Iaşi. 


22 

La 10 Ianuarie 1793 se anunţă, tot din Constantinopol, că 
Alexandru Moruzi a fost trecut în Muntenia, în locul său fiind 
numit Mihai Sutzu. 

Mi hai Sutzu. Acesta stăpâneşte ceva mai mult: doi ani şi 
vreo patru luni; la început, primeşte dispoziţii de a întări cetă¬ 
ţile dela Dunăre (Ismail, Chilia şi Tulcea), de a face depozite 
de provizii dealungul Nistrului şi al Prutului şi de a îngriji 
de construirea unui pod la Jsaccea: se credea că va izbucni un 
nou război cu Ruşii, ceea ce însă, din fericire, nu s’a adeverit. 
Impozitele sunt grele, domnul însă acordă însemnate avantagii 
sloboziilor, adică satelor întemeiate cu colonişti veniţi — cei 
mai mulţi — din afara hotarelor, ceea ce are drept urmare o 
puternică imigrare a ţărănimii din Transilvania şi Galiţia. E o 
compensaţie — nu însă întotdeauna şi sub raportul etnic — pentru 
Moldovenii cari, în timpul domniei precedente, trecuseră peste 
Nistru. 

Mihai Sutzu e mazilit în ziua de 6 Mai 1795, într’o formă 
curtenitoare; firmanul vorbeşte de chemarea lui la Stambul spre 
a se odihni — dată fiind vârsta înaintată — de oboselile slujbei 
credincioase făcute sultanului. Ceea ce nu împiedecă Poarta ca, 
mai târziu, în Fevruarie 1799, să-l surghiunească în insula Te- 
nedos: bătrânul încercase o intrigă împotriva viitorului domn 
al Moldovei, Constantin Ipsilanti. 

Mihai Sutzu a avut mai mulţi copii: unul dintre ei, Grigore, 
e tatăl ultimului domn fanariot al Moldovei, numit, ca şi bu¬ 
nicul său, tot Mihai. 

Alexandru Callimachi, numit la 6 Mai 1795 intră în Iaşi în 
ziua de 2 Iulie (vezi fig. 119). Era un om în vârstă — avea 57 de ani 

— blajin şi se pricepea în ale gospodăriei. în timpul stăpânirei lui, 
de aproape patru ani, ţara a progresat economiceşte: agricultura 
şi comerţul au sporit. Produsele agricole — grâne, piei, lână, vite 

— încep să fie exportate în cantităţi mai mari în Europa cen¬ 
trală ; un număr însemnat de cai se cumpără de remontele 
din Prusia şi Austria: atât era de mare faima hergheliilor 
noastre. 

în ultimul an al domniei, starea de mulţumire şi prosperitate 
a ţării e întunecată încă prin epidemia de ciumă care izbucneşte 
atunci şi care seceră « mult norod ». 

Obosit şi din motive de sănătate, Alexandru Callimachi Îşi 
cere in două rânduri mazilia; a doua oară, sultanul i-o acordă 
{18 Martie 1799). Peste o lună, la 20 Aprilie, bătrânul domn 
pleacă din Iaşi şi se stabileşte la Stambul; aci el va mai trăi 
încă multă vreme, până în 1821, când izbucnirea Eteriei aduce 
asupra lui şi familiei lui o adevărată catastrofă. Acuzat de com¬ 
plicitate, la 83 de ani şi orb fiind, el e 
asvârlit în închisoare şi trebuie să-şi cer¬ 
şească hrana de toate zilele. Unul din cei 
doi fii, Ioan, surghiunit la Cesareea, în 
Siria, la începutul revoluţiei, este deca¬ 
pitat; celălalt fiu, Scariat, aflând de cele 
întâmplate lui Ioan, are un atac de apo- 
plexie — unii susţin însă că a fost otră¬ 
vit — şi moare şi el. Zdrobit, bătrânul 
Alexandru Callimachi închide ochii la 24 
Decemvrie 1821. 

In afară de cei doi fii, el a mai avut 
— din căsătoria cu domniţa Ruxandra, 
fata lui Scarlat Vodă Ghica—încă două 
fiice: pe Ralu, măritată cu Constantin Ipsilanti şi moartă tânără, 
«înainte de 20 de ani» şi pe Eufrosina, al cărei soţ, Alexandru 
Sutzu, va ajunge domn în aţnbele ţări. 

Ni s’a păstrat testamentul lui Alexandru Callimachi, făcut 
în Constantinopol, la 10/22 Ianuarie 1810, şi scris de fiul său 
Ioan. El cuprinde dispoziţii privitoare la împărţirea averii şi o 
serie de îndemnuri şi poveţe către copiii săi care alcătuiesc o ade¬ 
vărată pagină de antologie. 

Constantin Ipsilanti, fiul lui Alexandru Ipsilanti, ia domnia 
la 18 Martie 1799 şi o păstrează până la 10 Iulie 1801 când este 
mazilit. Stăpânirea lui n’a fost rea; domnul e înfăţişat în ultima 
cronică moldovenească, aceea a lui Manolache Drăghici, ca având 
«un caracter vesel şi priincios pentru ţară ». Un fapt deosebit, 
ce merită a fi semnalat, e alcătuirea unui corp de oaste, în Fe- 
vruarie 1801, spre a fi trimis împotriva Pasvangiilor; ni s’a pă¬ 
strat ordinul adresat, la 1/13 ale lunii, lui Ioniţă Başotă, biv vel 
căminar, ca să strângă, în ţinutul Dorohoiului «din oamenii 
streini, cu bună învoire, încât se va pute mai mulţi ascherlii — 

22* 



Fig. 119. — Pecetea mică 
a lui Alexandru Callimachi, 
pe un document din 1798, 
Mai 27, st. t. (Academia 
Română). 


www.dacoromanica.ro 




340 


SFÂRŞITUL EPOCEI FANARIOTE ÎN MOLDOVA 0792—1821) 


adică ostaşi — şi călări şi pedeştri ». Motivul: «să-i trimitim în 
Ţara Româniasca asupra zurbalilor ci s’au răsculat la Yidin şi 
cu împotrivire şi nisupunire au trecut şi în hotărele Ţării Româ¬ 
neşti asupra Ctaiovii ». 

Mazilirea lui Constantin Ipsilanti e rezultatul unei intrigi 
fanariote, în legătură şi cu patriarhul Constantinopolului, al 
cărui protector era. Neavând vreo altă vină, el şi reuşeşte, după 
numai un an, să fie numit din nou domn, de astădată însă, în 
Muntenia. 

Alexandru Sutzu, nepot de frate lui Mihai Sutzu, are o domnie 
scurtă, de numai un an şi vreo trei luni (10 Iulie 1801—1 Octom- 
vrie 1802). Manolache Drăghici îl înfăţişează într’o lumină deo¬ 
sebit de favorabilă, atribuindu-i « mare înţălepciune şi blândeţe »; 
stăpânirea lui a durat însă prea puţin ca să se vadă roadele a- 
cestor însuşiri. 

Domnul Ţării Româneşti, Mihai Sutzu, fugind, la 31 Mai 
1802, în Ardeal, Alexandru Sutzu este însărcinat de Poartă, 
ca să gireze, în calitate de caimacam, şi această de a doua 
ţară. El vine chiar la Bucureşti (11 Iulie) şi rămâne aci câteva 
săptămâni. în toamnă însă, deşi primise numai cu puţin înainte 
acest semn de încredere, e mazilit şi înlocuit prin Alexandru 
Moruzi. 

Alexandru Moruzi, a doua oară. A doua domnie a lui Ale¬ 
xandru Moruzi durează aproape patru ani (1 Octomvrie 1802— 
24 August 1806) şi se caracterizează printr’o serie de măsuri gos¬ 
podăreşti. Sub raportul fiscal, el face ca toate «treptele privile- 
giete » adică «ruptaşii, ruptele vistieriei, ruptele cămării şi ma- 
zâlii» care depindeau până atunci de diferite foruri, să fie gru¬ 
pate toate la un loc, numai la visterie. Sub raportul agrar, pentru 
a curma neînţelegerile dintre proprietari şi sătenii cari şedeau 
pe moşiile acestora, dă el, la 3/15 Ianuarie 1805, un aşezământ 
prin care, pe de o parte precizează obligaţiile sătenilor în muncă, 
dijmă şi diferite servicii faţă de proprietari, pe de altă parte, 
fixează suprafaţa de teren pe care aceştia din urmă sunt datori 
s’o pună la dispoziţia sătenilor. Se hotărăşte astfel că, în ce pri¬ 
veşte fânaţul, se va da 8 fălci fruntaşului (cu 16 vite), 6 fălci 
mijlocaşului (cu 12 vite) şi 3 fălci codaşului (cu 6 vite); aceasta 
între Nistru şi Prut, unde e pământ mai mult; suprafaţa se reduce 

la 6, respectiv 4 şi 2 fălci între Prut şi Şiret şi la 3, respectiv 2 şi 1 
falce între Şiret şi munţi, unde satele fiind dese, locul e mai strâmt. 
Pentru imaş , se va da iarăşi câte o jumătate de falce de vită ( 
socotindu-se că între Nistru şi Prut, fruntaşul are 16 vite, mijlo¬ 
caşul 12, iar codaşul 6; între Prut şi Şiret, 12, respectiv 8 şi 4 
vite, iar între Şiret şi munţi, numai 6, respectiv 4 şi 2 vite. 
Este pentru prima dată când se precizează şi se limitează su¬ 
prafaţa care trebuie pusă la dispoziţia sătenilor; mai înainte, 
aceştia nu erau supuşi la vreo restricţie, afară de aceea care 
rezulta, în mod natural, din întinderea moşiei pe care stăteau. 
Semnificativ totuşi, pentru nivelul de viaţă al ţărănimii, e faptul 
că era socotit codaş , ţăranul care între Nistru şi Prut, avea 
numai 6 (şase) vite, iar între Prut şi Şiret, 4 (patru)! Câţi dintre 
fruntaşii şi mijlocaşii de azi ai satelor noastre au acelaşi număr 
de vite? 

O deosebită atenţie a dat Alexandru Moruzi, în această dom¬ 
nie, Iaşilor. A adus cu meşteri suiulgii — adică fântânari — de 
Ţarigrad, apă din două locuri, captând izvoare dela Ciric şi dela 
Copou. A pus să se podească uliţele, unele cu podele de stejar, 
altele cu moloz înfiinţând şi o dregătorie specială, raziriea de 
poduri , care să aibă grijă de întreţinerea şi facerea « podurilor ». 
A aliniat o sumă de uliţe, dărâmând baracele şi cerdacele care 
înaintau, a regulat luminatul public, aşezând felinare la fiecare 
25 de case; de asemenea paznici sau « culuccii » la răspântii şi trei 
străji care să patruleze în timpul nopţii prin oraş şi prin maha¬ 
lale. Cine avea vreo plângere, găsea uşă deschisă la domn care, 
deşi aspru, « era drept la giudecăţi». 

In sfârşit, Moruzi a vrut să înzestreze Moldova şi cu o nouă 
condică de legi. La 13/25 Iunie 1804, el scria mitropolitului şi 
marilor boieri să cerceteze anteproectul paharnicului Toma Carra 
care tradusese în româneşte codicele bizantin a lui Constantin 
Armenopol şi să-l complete; e cu dispoziţiile din « obiceiul pămân¬ 
tului ». Lucrarea n’a ajuns însă până la sfârşit, nu ştim să fi 
fost promulgată, poate şi din motivul că în Moldova se între¬ 
buinţaseră mai înainte # Vasilicalele », iar nu codicele lui Arme¬ 
nopol. Nici o a doua încercare de a se alcătui, în 1806, tot cu 
ajutorul lui Carra, un codice civil şi penal, nu are mai mult 
succes. 

Alexandru Moruzi a fost mazilit, la 24 August 1806, în urma 
stăruinţelor ambasadorului francez care îl considera ca partizan al 
Ruşilor. Firmanul a sosit în Iaşi la 8 Septemvrie, tocmai când se 
pregătea să inaugureze, cu mare pompă, frumoasele curţi dom¬ 
neşti, care — arse şi părăsite din vremea lui Alexandru Mavro- 
cordat Firaris — fuseseră restaurate şi mărite prin lucrări impor¬ 
tante, ce duraseră ani de zile. 

Scarlat Callimachi capătă tronul, mulţumită influenţei fran¬ 
ceze ; investit la 24 August 1806, el îşi face intrarea în Iaşi la 26- 
Octomvrie; chiar a doua zi însă îi şi soseşte vestea maziliei şi a 
restabilirii predecesorului său, Alexandru Moruzi. Am arătat mai 
sus (p. 324) împrejurările în care Poarta a trebuit să consimtă 
la acest- gest umilitor. Scarlat Callimachi, adânc mâhnit şi jignit, 
se reîntoarce la Stambul. 

Alexandru Moruzi, a treia oară. Dar nici Alexandru Moruzi, 
numit la 15 Octomvrie 1806, nu reuşeşte să-şi menţină tronul. 
El pleacă din Constantinopol spre Iaşi la 4 Noemvrie; de abia 
ajunge în ţară însă, şi trupele ruseşti trec peste Nistru. Faţă de 
înaintarea lor, Moruzi se retrage la Focşani, unde rămâne scurt 
timp, apoi se reîntoarce la Stambul. Războiul cu Rusia e declarat 
la 24 Decemvrie 1806; la începutul primăverii următoare şi anume 
la 19 Martie, sultanul revine asupra numirii făcute sub presiune, 
cu câ teva luni mai înainte, mazileşte deci pe Alexandru Moruzi. 
Aces ta nu mai ajunge de aci înainte la domnie; dimpotrivă, are 
de suf erit, în 1812, din cauza trădării fratelui său Dimitrie, fiind 
trimis la galere ţvezi mai sus, p. 329). Eliberat — n’avusese doar 
nicio vină — moare în 1816, în noaptea de 4 spre 5 Iulie. 

Al exandru Hangerli, numit domn în locul lui Moruzi, nu stă- 
pâneş te efectiv, ţara fiind ocupată de Ruşi. Dela 2 Mai, el se găseşte 
la Ru sciuc, îndemnând pe comandantul armatei turceşti de acolo 
să ia ofensiva. Revoluţia din Constantinopol, dela sfârşitul lunei 
(29 Mai), în urma căreia sultanul Selim al III-lea, reformatorul, 
e înlocuit prin Mustafa al IV-lea, are drept urmare şi -slăbirea 
poziţiei lui Hangerli: protectorii săi fuseseră ucişi sau îndepărtaţi 
de către revoluţionari. Aşa încât, la 5 August 1807, este şi el 
mazilit, fiind înlocuit cu Scarlat Callimachi. 

Alexandru Hangerli a avut -de soţie pe Smarand - fiica Iuţi 
Grigo re Callimachi. 

Scarlat Callimaclii, a doua oară. Nici în acest rând, Scarlat 
Callimachi nu izbuteşte să domnească efectiv; el vine la Dunăre 
şi stă la Rusciuc, unde rapoartele franceze îl menţionează dela 
4 Noemvrie 1807 până la 29 August 1808; în 1810, el se află la 
Razgrad, pe lângă paşa comandant al garnizoanei turceşti; îm¬ 
preună cu acesta cade prizonier în mâinile Ruşilor la 15 Iunie. 

Ocupaţia rusească. Răpirea Basarabiei. Moldova a resimţit mai 
puţin ocupaţia rusească decât Muntenia, ea fiind şi mai depăr¬ 
tată de teatrul de operaţiuni. Un raport francez adaogă că şi 
pătura conducătoare de aci era mai unită şi mai cu iubire de ţară 
decât dincoace de Milcov. Prezenţa armatelor face să crească 
preţurile la produse: ţăranii câştigă pe ele bani buni. Circulaţia 
monetară e foarte vie; la sfârşitul războiului, în 1812, se afla o 
mare cantitate de monetă în Moldova. Cronica lui Manolache 
Drăghici afirmă: «nu era văduvă ce lucra cu mânile spre a se 
hrăni să nu aibă în legăturica sa rubiele şi carboave păstrate 
pentru comând, nici ţăran să nu se joace cu galbini... iar boierii 
cumpăra la moşii, făcând stări colosale...; atunci au luat toate 
moşiile clirosului din Bucovina unii din boieri, ce s’au vândut cu 
îngiosite preţuri... ». 

Dar alături de acest aspect al războiului din 1806—1812, este 
celălalt, cumplit., pe care-1 determină pacea dela Bucureşti: pier¬ 
derea Moldovei dintre Prut şi Nistru, numită de Ruşi impropriu 
Basarabia (acest nume, derivând dela Basarabii munteni, s’a dat 
în veacurile XIV—XVIII numai părţii dela miazăzi peste care 
s’a întins, la început, stăpânirea voievozilor din Ţara Românească). 
Când s’a aflat de această clauză a păcii, a fost o adevărată stu¬ 
poare în întreaga Moldovă: lumea nu voia să creadă, mai ales 
că Poarta nu avea dreptul să dispună de teritoriul ţărilor noastre. 
Boierii au trimis o serie de plângeri sau «jalobe » la Poartă, îm¬ 
potriva cedării Basarabiei; ele n’au avut urmare însă. Multe 
luni după încheierea tratatului, s’a tot aşteptat să se revină asupra 
oedării, să se reînceapă, eventual, războiul; de aceea, o sumă dintre 
proprietari nici n’au luat măsurile necesare pentru a-şi lichida 
la timp averile. Când expiră termenul fixat pentru strămutarea 
populaţiei care voia să părăsească Basarabia, când sosi «ziua 
fatală » — cum spune cronicarul Manolache Drăghici — « ceasu¬ 
rile acelea au fost de plângeri, un timp de reuitat; pentrucă — 

adaogă el — poporul cu cârdul, ca turmele de oi, încinsese toată 
marginea Prutului, dela un capăt la altul, mergând şi venind 
de prin sate şi de prin târguri săptămâni încheiate, cu luare de 
ziua bună dela părinţi, dela fraţi şi dela rudenii, cu care crescuse 
şi vieţuise dinpreună până în vremea aceea, când se despărţeau 
unii de alţii pentru totdeauna ». Trupul Moldovei, ciuntit greu 
prin răpirea Bucovinei, se rupea, de astădată, în două. 

Scarlat Callimachi, a treia oară. In primele două rânduri, 
Scariat Callimachi nu putuse să domnească efectiv; de data 
aceasta, el păstrează tronul aproape şapte ani de zile. Numirea 
are loc la 8 Septemvrie 1812: ne-o spune un raport prusian din 
Constantinopol, datat cu două zile mai târziu. 

« Scarlat Voevod Calimah au fost un om învăţat, blând şi 
cu minte »: astfel îl caracterizează, şi pe dreptate, cronicarul 
Manolache Drăghici. El a dat o deosebită atenţie culturii, în ge¬ 
neral, şi a luat o serie de măsuri bune în ce priveşte gospodăria. 
Din pricina răpirii Basarabiei, a trebuit să se procedeze la o nouă 
arondare a judeţelor: unele din ele, cum erau Fălcii şi Iaşii, rămă¬ 
seseră cu prea puţin, cea mai mare parte a suprafeţei lor căzând 
în stânga Prutului. Din punct de vedere agricol, s’a introdus, 
din Transilvania, cultivarea cartofilor; «şi s’auîntrebuinţat — spune 
cronica — mare silinţă din partea guvernului, până au îndu¬ 
plecat pe săteni de a să da la această muncă ». 

Sub raportul cultural, trebuiesc amintite trei fapte de seamă: 
alcătuirea codului civil, înfiinţarea primului teatru de societate, 
în Iaşi, şi, întrecând cu mult în importanţă pe aceste două, înte¬ 
meierea si ţinerea, timp de cinci ani de zile, a cursului de inginerie 
practică, în româneşte, a lui Gheorghe Asa i. 

Codul civil s’a alcătuit în urma ordinului domnesc, de către 
o comisie din care făceau parte juriştii Cristian Flechtenmacher şi 
Ananias Kouzanos. Cel dintâi era sas de origine, din Braşov ? şi 
venise în Moldova in 1813; cel de al doilea era grec. După o muncă 
susţinută, în care lui Flechtenmacher îi revine, în special, fondul 
şi anume în primul rând utilizarea izvorului principal, codul 
civil austriac, iar lui Kouzanos forma, redactarea în limba greacă, 
manuscrisul e dat la tipar în 1816; lucrarea apare la Iaşi, în cursul 
acestui an şi a celui următor, în 4 volume, in greceşte; traducerea 
românească s’a tipărit abia în 1833. Circa opt zecimi din cuprinsul 

codului Calimah sunt luate din codul civil austriac, cu mici modi¬ 
ficări, ici şi colo; circa două zecimi provin din texte bizantine, 
schimbate în unele puncte; patruzeci şi opt de dispoziţii sunt 
arătate ca fiind luate din « obiceiul pământului» sau modificate 
în spiritul lui ; în sfârşit, articolele 947 şi 948, referitoare la copiii 
nelegitimi, sunt luate după codul civil francez al lui Napoleon. 

In 1813, soseşte în Iaşi, venind dela Roma, tânărul Gheorghe 
Asaki , fiul preotului Lazăr Asaki. Făcuse studii la Lw6w unde-şi 
luase diploma de inginer, fusese şi la Viena şi în Italia. La 15 
Noemvrie 1813, e numit de către Callimachi «profesor ştiinţelor 
trebuincioase unui inginer politicesc » la « Şcoala. Domnească * din 
capitală. Cursul — de geometrie teoretică şi practică, cu «instru¬ 
mente aduse dela Paris şi dela Viena * — durează cinci ani; la 12 
Iunie 1818 are loc « examenul obştesc », în urma căruia, absolvenţii 
sunt declaraţi ingineri. Ei făceau în primul rând hotărnicii de 
moşii; e vremea în care asemenea lucrări se cereau mult în ţă¬ 
rile noastre; în Muntenia, Gheorghe Lazăr deschide un curs ase¬ 
mănător. Dar, pe lângă geometrie, Asaki mai preda şi arheo¬ 
logia; vorbea despre artă, despre trecutul noastru, toate acestea 
In româneşte , în timp ce restul cursurilor dela Şcoala Domnească 
erau în greceşte. El poate fi, pe drept cuvânt, socotit deci ca în¬ 
temeietorul şcoalei superioare în limba naţională. Asaki e însăr¬ 
cinat şi cu reorganizarea seminarului dela Socola, întemeiat în 
1803 de mitropolitul Veniamin Costachi. în sfârşit, tot el este 
şi iniţiatorul primului teatru de societate, în Iaşi. Reprezenta¬ 
ţiile aveau loc în casele hatmanului Constantin Ghica; se jucau 
piese în franţuzeşte şi în româneşte, traducerile datorindu-se lui 
Asaki; actori erau fii şi fiice de boieri, în special din familia Ghica 
şi Sturdza. Prima piesă jucată a fost Mirtil şi Hloe, în româneşte, 
la 8 Ianuarie 1817 (27 Decemvrie 1816 stil vechiu). Sfârşitul 
epocei fanariote coincide aşa dar cu redeşteptarea spiritului na¬ 
ţional, manifestat mai întâi în cultură, dar care va apare în curând, 
prin Tudor Vladimirescu, şi în latura politică. 

Aproape de împlinirea termenului de şapte ani, răstimp pe 
care f numit, Scarlat Callimachi e înlocuit prin Mihai Sutzu 
(24 Iunie 1819). Această înlocuire însă se face într’o formă foarte 
curtenitoare pentru fostul domn: i se trimite un hatişerif elogios, 
iar, după sosirea la Constantinopol, e îmbrăcat din ordinul sul- 

tanului, cu o blană de zibelină, favoare ne mai pomenită pentru 
un domn mazîl. 

In 1821, izbucnind însă revoluţia grecească, familia Calli- 
machi, bănuită că sprijină pe răsculaţi, e sângeros lovită. Bă¬ 
trânul Alexandru e aruncat în închisoare, fiul său Ioan e deca- ■ 
pitat; Scarlat, care fusese numit domn al Munteniei, aflând de. 
cele întâmplate, are un atac de apoplexie şi moare (26 Octom- 



Fiff. 120. — Pecetea cea mare a lui Mihai Sutzu (1819). 1» mijloc, 
stema ţării; de jur împrejur, stemele judeţelor moldoveneşti» 


vrie 1821); nu e însă exclus ca şi el să fi fost otrăvit sau chiar 
strangulat, apoplexia fiind numai versiunea oficială. 

Scarlat Callimachi a fost căsătorit cu doamna Smaranda , 
fiica lui Nicolae Mavrogheni. Au avut mai mulţi copii: un fiu 
Alexandru care a ajuns principe de Samos, şi două fiice Ralu şi 
Eufrosina. 

Mîliai Sutzu, nepot de fiu al domnului cu acelaşi nume (vezi 
mai sus p. 338) şi ginere lui Ioan Vodă Caragea, ia tronul mul¬ 
ţumită pe de o parte sprijinului lui Halet Efendi, favoritul sul¬ 
tanului, pe de altă parte, cheltuind sume enorme- (vezi şi fig; 120 

şi 121). Era iubitor de fast şi lux: şalurile, ciubucile, blănurile şi 
•argintăria sa — luate de altfel pe credit — preţuiau peste un mi¬ 
lion ; avea de asemenea cai de călărie vestiţi. 

Spre deosebire de predecesorul său, Mihai Sutzu e interesat, 
caută să strângă avere; în timpul lui, dările se sporesc şi ceea ce 
c mai grav, se comit o serie de abuzuri; se înnoiesc «cărţile * 
■adică titlurile tuturor mazililor şi privilegiaţilor, luându-se dela 
fiecare câte 10 lei şi se creiază o 
sumă de noi asemenea privilegiaţi, 
în schimbul unei taxe de 50—100 lei, 
de persoană, după starea fiecăruia. 

Mihai Sutzu a fost francmason şi 
partizan al « Eteriei »; el favorizează 
planurile acestei societăţi; permite 
alcătuirea de comitete în toate reşe¬ 
dinţele de judeţe din Moldova şi 
sprijină propaganda făcută de emi¬ 
sarii ei, în frunte cu «greco-bulgarul» 

Duca. Când izbucneşte mişcarea, el 
primeşte în Iaşi pe conducătorul ei 
Alexandru Ipsilanti şi îndeamnă pe boieri să i se alăture; văzând 
că aceştia — faţă de dezaprobarea oficială rusească — se sustrag 
invitaţiei şi încep a părăsi Iaşii, fugind în Bucovina sau peste 
Prut, Sutzu, spre a nu se expune răzbunării turceşti, părăseşte 
şi el scaunul, retrăgându-se la Chişinău. Totdeodată, el trimite, 
în Aprilie 1821, o scrisoare mitropolitului ţării, arătându-i că 
a, luat această hotărîre deoarece, pe de o parte nu se putea 
împotrivi lui Alexandru Ipsilanti, pe de altă parte nu voia să 
dea impresia că s’a răsculat alături de acesta împotriva înaltei 
Porţi. 

Cu Mihai Sutzu se încheie în Moldova epoca fanariotă. 



Fig. 121. — Pecetea mică a lui Mihai 
Sutzu (1819). 


BIBLIOGRAFIE 

I. Alexandra Moruzi : 1 . Gh. Ungureanu, Încercările lui Alexandru 
Constantin Moruz Voevod de a da Moldovei o condică de legi, în Arhiva, 
XL (1933), p. 136—140; 2. Constantin I. Andreescu, Iniţiative parti¬ 
culare de aducere a apei potabile la Iaşi, în Arhiva Românească, VI (1941), p. 
311—323. 


www.dacoromanica.ro 




348 


SFÂRŞITUL EPOCEI FANARIOTE IN MOLDOVA (1791—1821) 


II. Alexandru Callimachi: 3. N. IORGA, Viaţa lui Alexandru Vodă Calli- 
machi, Domn al Moldovei, cu prilejul descoperirii testamentului său, în An. 
Acad. Rom. Mem. Secţ. Ist., s. 2, t. XXVII (1904—1905), p. 79—98. 

III. Scarlat Callimachi, 4. V. A. UreChiA, Istoria Românilor, voi. 
X, B, Bucureşti, 1902, 504 p. in 4°; 5. Andrei Rădulescu, Pravilislul 
Flechtenmacher, în Mem. Secţ. Ist. Acad. Rom., s. 2, t. I, 1923, p. 191—252; 
6. Andrei RAdulescu, Isvoarele Codului Calimach, în Mem. Secţ. Ist. Acad. 
Rom., s. 3, t. VIII, 1927—1928, p. 63—95; 7. G. D. Tuiantaphyllopoulos, 
Sur Ies sourccs du Code Callimaque, în Rev. Ist. Rom., I (1931), p. 32—49; 
8. H. DJ. SlROUNI, O corespondenţă necunoscută in limba turcească a lui Scarlat 
Callimachi, Domnul Moldovei, în Rev. Ist., XVII (1931), p. 177—185. 

V. şi p. 336, nr. 18. 

IV. Mihal Sutzu: 9. G. PASCU, Die Geschichte der rumănischen Freimaurerei 
1. Von ikren Anfăngen bis 1822, In Siidosldeutscke Forschungen, IV (1939), 
p. 297—306. 


www.dacoromanica.ro 



ISTORIA POLITICĂ A PRINCIPATULUI TRANSIL¬ 
VANIEI DELA MOARTEA LUI MIHAI VITEAZUL 
PÂNĂ LA PACEA DELA KARLOVITZ (1601—1699) 

In veacul al XVII 1-lea, legăturile po¬ 
litice dintre cele trei ţări româneşti ating 
maximum ele sunt determinate In parte 
de situaţia similară faţă de imperiul tur¬ 
cesc , în parte de amintirea faptei lui 
Mihai Viteazul. 

Istoria politică a Principatului Transilvaniei în veacul al 
XVII-Iea e determinată de câţiva factori fundamentali. Cel dintâi 
este lupta pentru moştenirea statului ungar , sfărâmat în urma 
dezastrului dela Mohâcs (1526) şi a ocupării Budei (1541), moşte¬ 
nire care constitue cauza principală a războialor turco-austriace 
din acest veac. Principii Transilvaniei vor să ocupe cât mai mult 
din teritoriile pe care Ie deţine Casa de Austria; unii dintre ei, ca 
Gabriel Bethlen şi Gheorghe Râkoczy I vor să ajungă chiar regi 
ai Ungariei. 

Al doilea fapt este legătura , din ce în ce mai strânsă , cu ţările 
româneşti de dincoace de Carpaţi , legătură sporită prin situaţia 
similară faţă de imperiul turcesc şi prin amintirea faptei lui Mihai. 
Reunirea celor trei ţări româneşti sub aceeaşi conducere, reali¬ 
zată de marele voievod, a constituit pentru o serie întreagă de 
principi şi domni, atât de o parte cât şi de alta a munţilor, un 
ideal politic. Gabriel Bâthory, Gabriel Bethlen, Gheorghe Râ¬ 
koczy al Il-Iea în Transilvania, Vasile Lupu şi Gheorghe Duca 
în Moldova, Grigore Ghica şi Constantin Brâncoveanu în Mun¬ 
tenia s’au străduit să-l atingă, fie direct, fie indirect, fie în 
întregime, fie parţial (numai două ţări). Influenţa pe care 

a exercitat-o Mihai chiar în primul secol ce urmează faptei 
sale e mult mai mare decât se bănuieşte. Tot aşa a influen¬ 
ţat pe principii Transilvaniei din veacul al XVII şi un alt fapt 
asemănător, anume alegerea lui Ştefan Bâthory ca rege al Polo¬ 
niei, întâmplată în 1575. Gabriel Bethlen a urmărit şi el ace¬ 
laşi scop iar Gheorghe Râkoczy al II-lea a fost chiar victima 
încercării de a impune, cu armele, ceea ce reuşise, prin pre¬ 
stigiu şi însuşiri personale, predecesorului său din veacul al 
XVI-lea. 

Chestiunile religioase, luptele şi persecuţiile pentru credinţă, 
prozelitismul calvin şi ofensiva catolică împotriva confesiu¬ 
nilor protestante, influenţează şi ele istoria Transilvaniei în 
acest răstimp, făcând ca ţara să fie amestecată în războiul 
de 30 de ani, şi determinând, în bună parte, politica lui Mihai 
Apaffy. 

Bine înţeles, şi în veacul al XVII-lea ca întotdeauna, şi în 
Transilvania ca în toate celelalte ţări, personalitatea — acest 
«noroc suprem» cum o defineşte Goethe — şi-a păstrat însem¬ 
nătatea ei deosebită, supunând oameni şi împrejurări, creind şi 
rezolvând situaţii, imprimând, într’un cuvânt, pecetea ei vremii. 
E un factor de căpetenie în înţelegerea succeselor lui Gabriel 
Bethlen şi Gheorghe Râkoczy I, ca şi în înţelegerea prăbuşirii lui 
Gabriel Bâthory sau Gheorghe Râkoczy al II-lea. 

Frământările după moartea lui Mihai Viteazul. Ştefan Bocskay* 
După moartea lui Mihai Viteazul, Sigismund Bâthory, care în 
urma înfrângerii dela Gorăslău, fugise în Moldova, se întoarse 
îndărăt în Transilvania şi fu ales din nou principe. Dar, schimbăcios. 
cum era şi faţă de greutăţile pe care i le făceau oraşele, abdică 
iarăşi, cedând ţara împăratului Rudolf şi primind în schimb 
ducatele Oppeln şi Rătibor şi un apanagiu anual de 50.000< 
de florini (Convenţia din Cluj, 29 Iunie 1602). Schimbarea 
provoacă însă noi turburări în Ardeal; stăpânirea austriacă 
nu era de loc iubită, din cauza fiscalităţii ei exagerate şi mai 
ales a exceselor soldatescei, adesea neplătite. Nemeşii se ridi¬ 
cară având în frunte pe Moise Secuiul (Szekely) şi cu ajutor 
turcesc, siliră pe Basta să se retragă în cetatea Gherlei, în 
nordul Transilvaniei. Dar intervenţia lui Radu Şerban, domnul 
muntean, chemat în ajutor de generalul împărătesc, schimbă 

situaţia; în lupta de lângă Braşov (17 Iulie 1603) răsculaţii fură 
zdrobiţi, iar Moise îşi pierdu viaţa (vezi mai sus, p. 5; vezi şi 
harta nr. 3). 

O a doua mişcare a nemeşilor, sub Ştefan Bocskay, unchiul 
după mamă al lui Sigismund Bâthory, avu mai mult succes, 
•învinşi în lupta dela Almosd (4 Octomvrie 1604), şi faţă de 
generalizarea răscoalei, imperialii sunt siliţi din nou să se retragă. 
Bocskay e proclamat principe al Transilvaniei de către răsculaţii 
pribegi la Turci, ceea ce marele vizir recunoaşte la 19 Noemvrie 
1604, dându-i cuvenita «atbname» sau hotărîre. Dieta din 8 
:Mai 1605, dela Târgul Mureşului, îl proclamă şi ea principe; la 

10 Noemvrie următor are loc chiar pe câmpul Râkos încoronarea 
sa.de către marele vizir ca rege al Ungariei. Bocskay se mulţumi 
însă numai qu titlul de principe; el izbuti în Iulie 1606 să încheie 
pace la Viena cu împăratul Rudolf, acesta renunţând la Transil¬ 
vania, recunoscând pe Bocskay, cedându-i comitatele Tokai, Bereg 
şi Ugocea şi făgăduind libertăţi constituţionale şi religioase prote¬ 
stanţilor din Ungaria. Tot prin intermediul lui se încheie şi pacea 
dela Zsitvatorok (11 Noemvrie 1606) între Austriaci şi Turci, 
punându-se astfel capăt îndelungatului război care pustiise 
ţinuturile dunărene. Curând după aceasta, Ştefan Bocksay 
muri (29 Decemvrie 1606), se zice otrăvit de duşmani; avea 
59 de ani. A fost înmormântat în Alba Iulia, la 22 Fevrua- 
rie 1607. 

Gabriel Bâthory. La tronul rămas vacant fură propuşi mai 
mulţi candidaţi: bătrânul Sigismund Rdkoczy , care avea averi 
mari în Ungaria superioară, în comitatul Zemplen şi care nu 
ţinea mult să fie ales, ginerele acestuia Valentin Homonnai, şi 
tânărul Gabriel Bâthory , nepotul lui Ştefan Bâthory, fostul rege 
al Poloniei. Alegerea se opri asupra celui dintâi (dieta din Cluj, 

11 Fevruarie 1607); dar . după numai un an de stăpânire, Râ- 
koczy, bolnăvicios şi desgustat de intrigi — isbucnise şi o revoltă 
a haiducilor — îşi dădu demisia (5 Martie 1608) şi se retrase pe 
întinsele sale domenii. In locul său, fu proclamat Principe Gabriel 
Bâthory care n’avea decât 19 ani; îşi câştigase simpatii prin înfă¬ 
ţişarea şi forţa sa fizică şi prin firea sa foarte darnică. Avea însă şi 
cusururi: era afemeiat şi peste măsură de ambiţios: voia — după 
pilda lui Mihai — să stăpânească şi Ţara Românească şi să aibă 

sub autoritatea sa şi Moldova. Am arătat mai Înainte (p. 7) 
felul în care atacă el pe Radu Şerban, silindu-l să se re¬ 
tragă peste Milcov precum şi înfrângerea pe care o suferi apoi 
dela acesta lângă Braşov (7 Iulie 1611). Dacă domnul mun¬ 
tean ar fi continuat campania cu hotărîre şi repeziciune, ca 
odinioară Mihai, Gabriel Bâthory era lichidat încă de atunci; 
el făcu însă greşala de a aştepta pe Austriaci; aceştia, ne¬ 
încrezători şi mişcându-se încet, dădură putinţă îngânfatului 
principe să se menţină încă doi ani, până în 1613. De data 
aceasta însă, se produse o adevărată concentrare de forţe îm¬ 
potriva lui. Turcii aveau la îndemână un candidat potrivit: 
pe Gabriel Bethlen, originar de fel din Ilia, localitate pe Mureş, 
în judeţul Huniedoara; tată-său, Francisc, venise de dincolo 
de Tisa, mamă-sa Drusiana Lazăr, era din Secuime. Bethleu 
luase parte, ca adolescent — s’a născut pe la 1580 — la cam¬ 
pania din Muntenia împotriva lui Sinan Paşa; se ridicase apoi 
împreună cu Bocskay, în 1604, împotriva Habsburgilor. Era 
oacheş la faţă — de aceea i se mai zicea şi «Ţiganul»-, avea 
însuşiri remarcabile şi a dat dovadă de mult simţ politic. In 
1613, o armată turcească, sub comanda lui Skender Paşa, şi 
armatele noastre, cea din Muntenia având în frunte pe Radu 
Mihnea, cea din Moldova pe Ştefan Tomşa, intră în Ardeal şi 
asigură alegerea lui Gabriel Bethlen ca principe (23 Octomvrie). 
Situaţia e foarte bine caracterizată de către cetăţenii din Târgul 
Mureş cari scriu că membrii dietei din Cluj «de frică l-au ales 
liber pe Bethlen ». Peste două zile, la 25 Octomvrie, i se remit 
de către Skender Paşa insemnele domniei, un steag, un buzdugan, 
o sabie şi un caftan (vezi şi fig. 122), iar peste alte două zile, la 27, 
Gabriel Bâthory este ucis de către soldaţii săi la Oradia Mare, 
unde se retrăsese. 

Gabriel Bcthlem a avut planuri mari: a voit să fie rege al Un¬ 
gariei şi să reia părţile din această ţară pe care le ocupau Impe¬ 
rialii. Spre a-şi atinge scopul, a purtat nu mai puţin de trei răz¬ 
boaie cu aceştia, încadrate toate în marele război european de 
30 de ani, în care se poate spuiie deci că Transilvania a jucat un 
rol bine precizat. A avut şi dibăcia de a prezenta lupta sa ca o 
acţiune pentru apărarea libertăţilor religioase şi constituţionale, 
încălcate de Hansburgii catolici şi autocraţi. Deşi n’a izbutit 

— din cauza condiţiilor puse de Turci — să se încoroneze rege al 
Ungariei, a ^realizat totuşi importante câştiguri teritoriale, Impe¬ 
rialii recunoscându-i, prin tratatul dela Mikulov , ratificat la 6 



Fig. 122.— Gabriel Bethlen, principele Transilvaniei, după o gravură în aramă, făcută In 1620. 

Ianuarie 1622, stăpânirea asupra celor şapte judeţe limitrofe 
Transilvaniei şi acordându-i, pentru apărarea cetăţilor dela gra¬ 
niţă, o subvenţie anuală de 50.000 de florini. 

Bethlen a sperat, în 1618—1620, să devie rege al Cehilor; 
speranţa sa a fost spulberată însă prin victoria decisivă a Hab- 
sburgilor dela Muntele Alb (1620), în urma căreia Cehii şi-au 
pierdut libertatea pentru trei secole, până în 1918. Spre sfârşi¬ 
tul domniei, el s’a gândit la coroana polonă; opoziţia din Polo¬ 
nia i-o şi oferi; nu se ajunse însă la acţiune, deoarece firul vieţii 
i se curmă. 

Mai important pentru noi este planul pe care l-a avut Bethlen 
de a ajunge rege al Daciei («rex Daciae »), reunind câte şi trele 
ţările româneşti sub stăpânirea sa. O corespondenţă din Decem¬ 
vrie 1627 ne arată că el făcea în acest sens demersuri la Poartă. 
Turcii, cari n’aveau însă niciun interes să creieze un asemenea 
organism puternic în coasta lor şi cari nu uitaseră cele păţite sub 
Mihai, nu aprobară cererea. Bethlen nu încercă s’o realizeze cu 
armele; relaţiile lui cu Muntenia şi Moldova au fost paşnice. De 
altfel, la alegerea sa ca principe, în 1613, el făcuse o înţelegere cu 
Radu Mihnea şi cu Tomşa. «A dat mâna cu cei doi voievozi — 
povesteşte un izvor contemporan — şi s’au jurat că-şi vor fi fraţi 
unul altuia şi până la moarte nu se vor lăsa unul de altul». Ceea 
ce s’a şi îndeplinit. 

Cu Gavril Moghilă, c?re stăpâneşjte în Muntenia, între cele două 
domnii alo lui Radu Mihnea, relaţiile sale au fost de asemenea 
bune; dovadă, tratatul de alianţă, în condiţii de perfectă reci¬ 
procitate, care se încheie la 5 Mai 1619. 

Faţă de Românii din Ardeal, a căror limbă o ştia din copilărie, 
Bethlen n’a avut o atitudine ostilă, dimpotrivă, a făcut chiar 
câteva gesturi de înţelegere. Astfel, cu prilejul confirmării episco¬ 
pului Teofil dela Prislop, la 21 Fevruarie 1615, el hotărăşte ca toţi 
aceia cari au înstrăinat sau vor înstrăina bunuri sau venituri 
ale preoţilor sau bisericilor româneşti, să fie obligaţi a le înapoia 
numai decât; pedeapsa, pentru neascultători, va fi de 200 de 
florini, daca sunt nobili, şi de 12 florini, dacă sunt plebei. Mai 
târziu, în 1624, la stăruinţa mitropolitului Dosofteiu, ce-i fusese 
recomandat spre confirmare de către Ştefan Tomşa, el scuteşte 
pe preoţii români de dijma din vite şi din grâne. 

Gabriel Bethlen a murit relativ tănâr, la 49 de ani, în ziua de 
15 Noemvrie 1629, în oraşul Aiud. 

Gheorghe Râkoczy I. încă înainte de moartea lui Bethlen, 
dieta alesese pe soţia acestuia, Ecaterina de Brandemburg, ca 
principesă a Transilvaniei; prim dre¬ 
gător era guvernatorul Ştefan Bethlen, 
vărul lui Gabriel. Situaţia nu dură 
însă nici un an de zile: Ecaterina, 
care trecuse, în taină, la catolicism şi 
care ducea o viaţă liberă, trebui să 
abdice, spre a nu fi detronată. In 
locul ei fu ales Gheorghe Râkoczy 
(Decemvrie 1630; vezi şi fig. 123). 

In primii ani de stăpânire, el îşi 
consolidă tronul; trebui să lupte în 
1636 împotriva fostului guvernator 
Ştefan Bethlen, care, având şi spri¬ 
jinul paşei de Buda, revendica Tran¬ 
silvania pentru sine. După ce se asi¬ 
gură din partea aceasta, Râkoczy păşi 
mai departe, împotriva Austriacilor; 
el urmărea, ca şi predecesorul său, 
să ocupe Ungaria stăpânită de Hab- 
sburgi şi să se proclame rege. In acest 
scop, făcu o alianţă cu grupul de 
puteri protestante, încheind, în Aprilie 
1643, un tratat cu Suedezii; deter¬ 
mină apoi şi pe Turci să declare răz¬ 
boi Austriacilor (Decemvrie 1643). Dar, 
cu toate sforţările sale şi cu toate că încheie, în primăvara lui 
1645, au tratat şi cu Francezii, duşmanii împăratului dcla Viena, 
el nu reuşi să-şi atingă scopul şi trebui, în cele din urmă, să facă 
pace (August 1645). 

Faţă de Muntenia, Gheorghe Râkoczy a avut o politică uni¬ 
tară, consequentă. A sprijinit partida-de boieri, în frunte cu dga 
Matei, care se ridicase împotriva Grecilor, şi odată conducătorul 
partidei ajuns domn, i-a rămas aliat până la sfârşitul vieţii, re¬ 
comandând chiar şi urmaşului său să păstreze aceeaşi atitudine 

23* 



Fig, [123. — Monctă de aur, de 
zece ducaţi, dcla Gheorghe Rn- 
koczy I, bătută tn anul 1G4S 

(vezi şi mai sus, p. 56). Această strânsă legătură, consacrată de 
tratate mereu reînnoite, a determinat şi politica sa faţă de adver¬ 
sarul lui Matei, Vasile Lupu; fără să ajungă la o ruptură, relaţiile 
cu domnul Moldovei au fost însă, în general, reci. Şi de o parte 
şi de alta era neîncredere; Vasile Lupu făcea pe Râkoczy « vulpe 
mincinoasă» şi-I acuza că «înşeală pe Turci cu ştiri falşe», vîn- 
zînd fum şi vânt ». 

Un merit deosebit îşi câştigă Gheorghe Râkoczy, sub raportul 
cultural, prin reorganizarea tipografiei curţii, ce fusese întemeiată 
«pe la 1565», sub Ioan Sigismund Szapolyay. Gabriel Bethlen 
Voise şi el s’o facă; se gândea să-i adaoge şi o secţie cu caractere 
chirilice spre a tipări cărţi româneşti; nu izbutise însă să-şi rea¬ 
lizeze intenţia. In Martie 1639, sub Râkoczy, «mitropolitul» 
Ardealului, Ghenadie, se duse la Braşov, şi, aducând litere chi¬ 
rilice din Muntenia — sunt la fel cu acelea ale Pravilei dela 
Govora — şi un meşter tipograf «dascălul popa Dobre», se 
începu, în tipografia curţii, din Alba-Iulia, tipărirea de cărţi 
româneşti. Prima fu un zbornic româno-slav, ieşit de sub teascuri 
«probabil în jumătatea a doua a anului 1639». Pentru cu¬ 
prinsul Iui şi a celorlalte cărţi, vezi mai departe, partea a 
doua â acestui volum, la capitolul «Tiparul ardelean în veacul 
al XVII-lea». 

Gheorghe Râkoczy a murit la 15 Octomvrie 1648, lăsând 
ca urmaş la tron pe fiul său Gheorghe Râkoczy al II-lea (vezi 
şi fig. 124). 

Gheorghe Râkoczy al II-lea. Acesta continuă politica tatălui 
său faţă de domnii de dincoace de Carpaţi. Cu Matei Basarab 
reînnoi legăturile de alianţă şi prietenie, încheind două acte, la 
18 Fevruarie 1650 şi la 10 Mai 1651. Cu Vasile Lupu, dimpotrivă, 
relaţiile continuară să fie reci; la prima ocazie, Râcokzy ajută 
chiar logofătului Gheorghe Ştefan să-şi răstoarne domnul şi să 
ocupe el scaunul (vezi mai sus, p. 59). 

Faţă de urmaşul lui Matei Basarab, Constantin Şerban, aceeaşi 
politică de înţelegere şi ajutor. Când seimenii se răscoală, el nu 
pregetă să treacă munţii, în fruntea armatei şi să dea singur lupta 
dela Şoplea, repurtând o biruinţă desăvârşită. în felul acesta, 
ambii domni ai ţărilor noastre îi sunt obligaţi, ceeace explică 
ajutorul armat pe care i-1 trimit ei în războiul din Polonia şi 

Fig. 124.— Gheorghe Rdkoczy II, Principele Transilvaniei. Gravură In aramă, contemporană. 

soarta comună pe care o au, după sfârşitul nenorocit al acestui 
războiu. 

Am arătat că Gheorghe Râkoczy I urmărise, la un moment 
dat, coroana Poloniei. Fiul său îi calcă pe urme, numai că 
nu are destul discernământ şi simţ politic ca să-şi dea seama 
exact de posibilităţile de înfăptuire. El crede că mijlocul cel 
mai nemerit de a obţine coroana pe care o dorea este de a 
se amesteca în războiul care izbucnise în 1655 între Poloni şi 
Suedezi, luând partea acestora din urmă. Se formează două 
tabere: de o parte Suedezii, Gheorghe Râkoczy al II-lea, Cai 
zacii şi Electorul de Brandemburg, uniţi prin tratatul în¬ 
cheiat la 10 Decemvrie 1656, de partea cealaltă. Polonii şi 
Austriacii, cărora li se vor adăoga, puţin mai târziu, Turcii 
şi Tătarii. Râkoczy dă, la 30 Decemvrie 1656, un manifest 
către «adevăraţii patrioţi poloni» şi intră apoi cu armata 
în Galiţia. în acelaşi timp, pătrund pe la Snyatin, alături de 
Cazaci, şi un detaşament muntean, de 2000 de oameni, sub 
comanda căpitanului Odivoianul, şi unul moldovean, tot de 
2000 de oameni, sub comanda serdarului Grigore Hăbăşescu şi 
a lui Frătiţa, căpitanul de Fălciu: erau ajutoarele trimise de 
domnii noştri. 

La început, campania se desfăşoară favorabil lui Râkoczy, 
cu toată lipsa de disciplină şi de coheziune a trupelor sale, deter¬ 
minată de rivalitatea între Unguri şi Cazaci. Lwowul e ocupat; 
la 28 Martie 1657 cade Cracovia ; la 7 Aprilie, se stabileşte legă¬ 
tura cu armata suedeză a regelui Carol Gustav. Urmează apoi 
ocuparea Varşoviei (23 Iunie), ajungându-se chiar până la Brest- 
Litovsk. După aceea urmează însă retragerea. Turcii luaseră încă 
din iarnă atitudine contra lui Râkoczy; Polonii se regrupaseră 
în urma rezistenţii victorioase dela mănăstirea Czenstochowa ; Tă¬ 
tarii înaintau cu o armată numeroasă. De teamă de a nu fi prins, 
Râkoczy ajunge, la 22 Iulie, la o înţelegere cu Polonii — de fapt 
o capitulare — obligându-se să le dea 1.200.000 florini despă¬ 
gubire şi lăsându-le drept zălog pe Ştefan Apafy, fratele viitorului 
principe al Transilvaniei şi pe nobilul G. Gyeroffy. Apoi, împreună 
cu o mică escortă, de numai 14 persoane, se grăbeşte spre casă. 
în urma lui, armata, condusă de generalul Ioan Kemeny, e ata¬ 
cată de Tătari, la 31 Iulie, şi distrusă. Cea mai mare parte a ei, 

inclusiv comandantul, cade în robie; un detaşament care plecase 
mai înainte de lupta cu Tătarii şi voia să treacă în Ardeal pe la 
Câmpulung, e urmărit de Moldoveni în munţi şi suferă de ase¬ 
meni pierderi foarte grele. 

Rezultatul acestei nenorocite expediţii este că Râcokzy, în 
loc să obţină coroana Poloniei, pierde şi principatul său. Turcii 
pun la închisoare pe reprezentantul ardelean la Poartă şi cer să 
fie ales alt principe. într’adevăr, dieta, întrunită în Alba-Iulia, 
la 25 Octomvrie, proclamă, după câteva zile de discuţii, pe 
Francisc Rhâdey (2 Noemvrie). Turcii însă nu-1 recunosc; ei 
sprijineau pe Acaţiu Barcsai, român de origine, din Bârcea 
Mare (Huniedoara). în faţa acestei situaţii, Râkoczy, în frun¬ 
tea unei armate, obligă dieta din Mediaş să-l realeagă prin¬ 
cipe, în noaptea de 27 Ianuarie 1658. Rezultatul e un atac 
al Turcilor şi al Tătarilor asupra Transilvaniei, în vară; ţara 
e arsă şi prădată; însăşi Alba Iulia cade pradă flăcărilor 
(6—10 Septemvrie). în asemenea condiţii, este ales principe, 
în urma indicaţiilor marelui vizir, Acaţiu Barcsai (10 Octomvrie 
1658). 

în timpul stăpânirii lui Gheorghe Râkoczy aj II-lea, e de 
semnalat, în ce priveşte pe Românii din Ardeal, confirmarea lui 
Sava Brancovici ca mitropolit al Bălgradului; decretul poartă 
data 28 Decemvrie 1656, puţin deci înainte de pornirea expe¬ 
diţiei în Polonia şi vorbeşte de « modestia, integritatea vieţii şi 
destoinicia în mărturisirea credinţei» celui confirmat. La înce¬ 
putul domniei, la 12 Aprilie 1650, Râkoczy confirmă de asemenea 
ca episcop peste Maramureş şi părţile sătmărene pe popa Savu. 
între timp, cărţile româneşti continuă să apară în tipografia 
curţii. 

Acaţiu Barcsai. Condiţiile impuse lui Barcsai de marele vizir 
erau grele: cetăţile Inău, Lugoj şi Caransebeş rămâneau în stă¬ 
pânirea Turcilor, haraciul era sporit la 40.000 de galbeni şi se 
adăoga şi o despăgubire de război de o mie de pungi. Toate ace¬ 
stea nu erau, evident, de natură să facă simpatic pe Barcsai (vezi 
şi fig. 125). De această atmosferă profită din nou Gheorghe Râ¬ 
koczy; el îşi regrupează prietenii şi, prin mijlocirea lui Ioan Ke- 
meny, face ca dieta din Târgul Mureş să-l recunoască iarăşi principe 
(29 Septemvrie 1659). în primăvara următoare, lupta reîncepe. 

Paşa de Buda ia ofensiva; armatele se ciocnesc la Gilău, lângă 
Feneş (22 Mai 1660); Râkoczy, învins şi rănit greu, e silit să 
se retragă la Oradia Mare, unde, după câteva zile, moare (6 
Iunie 1660). 

Restabilit pe tron, Barcsai îşi continuă stăpânirea câteva 
luni, până în primele zile ale anului 1661, când dieta, ne 
mai putând suporta contribuţiile excesive, se ridică împotriva 
lui şi proclamă principe pe Ioan Kemeny. Până să se producă 
reacţiunea turcească, în vară, Acaţiu Barcsai împreună cu 
fratele său Andrei sunt ucişi prin vicleşug — fuseseră poftiţi 



Fig. 12&. — Monetă de aur, de zece ducaţi, dela Acaţiu Barcsai, bătută 
In 1650. Cântăreşte 34,8 grame. 


Ia o vânătoare şi acolo .făcuţi prizonieri — de către oamenii 
lui Kemeny; primul piere în satul Cozma şi e înmormântat 
în biserica de acolo, cel de al doilea e spânzurat la Făgăraş, 
dar nici Kemâny nu se putu bucura de fără de legea sa, 
deoarece Turcii, intrând cu oaste în Ardeal, îl siliră să se 
retragă şi impuseră ca principe pe Mihai Apaffy. O nouă 
încercare a lui de a relua tronul, la începutul anului 1662, îl 
costă viaţa: el cade în lupta dela Seleuşul Mare, lângă Sigili şoara 
(22 Ianuarie). 

Neuitând glasul sângelui, Acaţiu Barcsai, întocmai ca şi odi¬ 
nioară Mihai Viteazul, se îngriji de preoţii români din Ardeal; 
el le dădu un privilegiu, scutindu-i de orice dări. 

Mihai Apaffy era înrudit cu familia Bethlen; stătuse prizo¬ 
nier la Tătari aproape patru ani, în urma expediţiei nenorocite 

din Polonia, în 1657; reîntors de puţin din captivitate, se afla 
pe domeniul sau dela Ibaşfalău, (azi, Dumbrăveni) când îi sosi 
vestea că s’a hotărît alegerea sa ca principe. Proclamarea avu loc 
pe câmpia de lângă Târgul Mureş, în ziua de 16 Ianuarie 1661, 
comandantul armatei turceşti, Aii 
Paşa, îmbrăcându-1 cu caftan (vezi şi 
fig. 126). 

Apaffi era o fire liniştită, paşnică; 
calvin convins, a alcătuit el însuşi 
câteva texte bisericeşti pe care le-a 
tipărit; iubea lectura, muzica şi vână¬ 
toarea ; nu dispreţuia însă nici petre¬ 
cerile şi banchetele. 

In primii ani de domnie, s’a silit 
să refacă ţara, adânc turburată de 
luptele şi schimbările din ultima vre¬ 
me; ajutat şi de soţia sa, Ana Bor- 
nemisa o femeie energică, el izbuti 
să puie ordine în finanţe şi să îmbu¬ 
nătăţească starea generală. In 1664, 

Septemvrie, se termină, prin pacea 
dela Vasvar , şi războiul dintre Turci 
şi Austriaci, botărându-se evacuarea 
Transilvaniei de către trupele sulta¬ 
nului şi ale împăratului Leopold; a- 
cesta din urmă păstră însă pentru 
sine Sătmarul, în timp ce primul ră¬ 
mase stăpân asupra Orăzii Mari , ocu¬ 
pate încă din 1660. Apaffy fu recu¬ 
noscut principe de către ambii monarhi. 

Dar tocmai când lucrurile păreau a se fi liniştit şi o epocă 
mai bună, de pace şi de progres, se deschidea, surveni o nouă 
complicaţie, provocată de intoleranţa religioasă, de apăsarea fis¬ 
cală şi de arbitrarul austriac. O seamă dintre nemeşii din teri¬ 
toriul ungar supus împăratului, având în frunte pe «judele cu¬ 
riei » Francisc Nâdasdy, pe banul Petre Zrinyi şi pe Francisc 
Frangepan, se revoltară; această revoltă fu înăbuşită însă, cei 
trei conducători fiind prinşi şi executaţi. Rezultatul fu o ade- 



Fig. 126. — Monetă de aur, de o 
sută de ducaţi, dela Mihai Apaffy, 
bătută In 1677. Are 83 mm. In dia¬ 
metru şi cântăreşte 347 de grame. 

vărată emigrare a protestanţilor unguri în Ardeal unde găsiră 
sprijinul principelui Apaffi — doritor de a ajunge rege — şi a 
sfetnicilor acestuia, printre cari cei mai de seamă erau cancelarul 
Nicolae Bethlen şi Mihai Telelei. Se hotărî să se înceapă lupta 
împotriva împăratului Leopold, pentru recâştigarea libertăţilor 
religioase şi constituţionale; ea e cunoscută sub numele de lupta 
dintre Curuţi (Kurucz) şi Lobonţi (Labancz) — epitete batjoco¬ 
ritoare date, cel dintâi Ungurilor, cel de al doilea Austriacilor. 
Această luptă a durat mulţi ani de zile şi s’a caracterizat prin 
atrocităţi nemaipomenite: a fost o adevărată sălbăticire, ca în 
războiul de treizeci de ani din Apus. La început, Curuţii avură 
de conducător pe Mihai Teleki, ajuns cancelar; apoi, în urma 
sugestiilor lui Ludovic al XlV-lea care, duşman al Austriacilor, 
avea tot interesul să-i sprijine, fu pus în frunte tânărul Emeric 
Tokoly (1678). Se ajunse chiar la un tratat formal, încheiat la 
27 Mai 1677, prin care regele Franţei le da — lui Apaffy şi 
Curuţilor — suma de 100.000 de scuzi sau taleri anual, — ne¬ 
cesară întreţinerii unei armate de 15.000 de oameni. La în¬ 
ceput se înregistrează unele succese, ocupându-se între altele, 
Baia Mare ; TOkoly, stăpân în Ungaria de Sus, bate monezi 
cu deviza «pro libertate et justiţia». După ce însă Ludovic 
al XlV-lea făcu pace cu Leopold, fără ca să cuprindă in 
tratat şi pe aliaţii săi din Ardeal, aceştia sunt bătuţi de tru¬ 
pele austriace şi siliţi să se retragă spre Tisa. Atunci Tokoly 
încheie în 1682 un tratat cu sultanul, obligându-se a plăti un 
tribut anual de 40.000 de ducaţi; e recunoscut, în schimb, de 
acesta ca principe al Ungariei de sus; în urma mai multor suc¬ 
cese militare, i se dă la 17 Septemvrie, chiar titlul de Rege al 
Ungariei. 

în 1683 avu loc o mare expediţie turcească împotriva Vienei, 
isprăvită dezastruos, mulţumită intervenţie hotărîtoare a regelui 
polon Ioan Sobieski. Tokoly, care participase şi el la campanie, 
alături de vizirul Cara Mustafa, îşi pierdu după înfrângere, foarte 
mulţi dintre partizani; doi ani mai târziu, el fu chiar arestat, 
din ordinul sultanului şi dus la Belgrad (4 Octomvrie 1685). 
Apaffy trimisese vorbă împăratului Leopold, încă din timpul 
asediului, că a luat parte la război, numai fiind silit. Apoi el 
începu tratative care duseră, în cele din urmă, la tratatul dela 

Viena (28 Iunie 1686) şi la intrarea trupelor austriace în Ardeal. 
Un nou tratat, încheiat la Blaj , la 27 Octomvrie 1687, stipula 
cedarea către Imperiali a 12 cetăţi importante, furnizarea de 
provizii şi achitarea, până la 1 Iunie 1688, a unei sume de 
700.000 de florini. Apaffy e recunoscut ca principe al Tran¬ 
silvaniei, cu drept de moştenire pentru fiii săi; se acordă, în 
sfârşit, libertatea cultului pentru cele patru confesiuni din Ar¬ 
deal. Dar la 9 Mai 1688 urmă un nou act prin care ţara fu 



Fig. 127. — Monetă de zece ducaţi, de aur, a oraşului Braşov, bătută în 1612. 
Pe avere, stema oraşului: o coroană pusă deasupra unui trunchiu cu rădăcini. 
Cântăreşte 34,8 grame. 


supusă împăratului Leopold; la cele 12 cetăţi cedate, se adăo- 
gară Sighetul Marmaţiei, Chioarul, Gurghiul şi Braşovul (vezi 
şi fig. 127). 

Când, la 15 Aprilie 1690, Apaffy muri, în Făgăraş, — soţia 
sa îl precedase, la 8 August 1688 — urma să ocupe tronul, 
potrivit tratatului dela Blaj, fiul său, numit tot Mihai; îm¬ 
păratul Leopold nu-1 admise însă şi dădu conducerea unui 
guvern, în frunte cu Mihai Teleki. Turcii, împreună cu Brân- 
coveanu şi cu Emeric Tokoly, intrară atunci în Ardeal, şi după 
lupta dela Zărneşti, în care Mihai Teleki căzu, impuseră ale¬ 
gerea ca principe a lui Tokoly (vezi mai sus p. 174). Acesta însă 
nu se putu menţine în faţa întoarcerii ofensive a Austriacilor 
şi trebui să părăsească ţara. Transilvania ajunse astfel din n^u 
în stăpânirea împăratului sub care rămase definitiv. La 10 
Ianuarie 1691, « statele » şi « ordinile » — constituind dieta — 

se întruniră spre a lua cunoştinţă de noul statut al ţării, cuprinşi 
în aşa numita « Diplomă Leopoldină ». Aceasta era o adevărată 
constituţie; ea a format temeiul organizării ţării până în veacul 
al XlX-lea. Cele 19 puncte ale Diplomei prevăd: libertatea 
religioasă, întărirea vechilor privilegii, alegerea liberă a guver¬ 
natorului şi înalţilor demnitari, dietă anuală, ale cărei hotărîri 
sunt sancţionate de rege, un impozit anual de 50.000 de taleri 
în timp de pace şi 400.000 de guldeni în timp de război; Secuii 
sunt scutiţi de acesta din urmă, servind în campanie pe chel¬ 
tuiala lor. 

După acceptarea acestui statut, dieta alese pe marii demni¬ 
tari: Gheorghe Banffy guvernator, Grigore Bethlen căpitan su¬ 
prem (comandant al oştirii!), Nicolae Bethlen cancelar şi Ioan 
Haller, vistiernic. 

în ce priveşte pe Emeric Tokoly, după unele încercări în 
Banat în primăvara şi vara anului 1691, când ocupă Caranse¬ 
beşul şi Lugojul, şi după ce nutri la un moment dat speranţa să 
ia Ţara Românească, el trebui, în cele din urmă, după pacea dela 
Karlovitz, să renunţe la acţiunea şi la planurile sale. A murit 
in Asia Mică, la Nicomedia, în 1705. 

Mihai Apaffy şi Românii. Mihai Apaffy a avut relaţii bune 
cu domnii Munteniei şi Moldovei ; aceştia au participat adesea ori 
cu oştile lor, alături de oştile ardelene, la campaniile Turcilor 
împotriva Imperialilor (vezi mai sus, p. 115). Ni s’a păstrat o 
bogată corespondenţă schimbată între stăpânitorii celor trei ţări 
româneşti precum şi între dregătorii cei mai de seamă a lor. « In 
casele familiei Cantacuzino, numele Măriei Tale e lăudat zilnic » 
scrie vel spătarul Buhuş lui Apaffy, în iarna anului 1676. Şi 
într’adevăr, constatăm legături strânse între principele Tran¬ 
silvaniei şi membrii puternicei şi numeroasei familii din Ţara 
Românească. 

Faţă de Românii din Ardeal, Apaffy a arătat în unele momente, 
o oarecare înţelegere. în primăvara anului 1662, deci chiar la în¬ 
ceputul domniei, a confirmat pe vlădica Sava Brancovici, care 
fusese reales de cărte protopopii din opt scaune, întruniţi în Băl- 
grad (Alba-Iulia). Apoi, la 1 Septemvrie 1663, el a reînoit privi¬ 
legiul acordat preoţilor români de către Acaţiu Barcsai, de a nu 
plăti dări, adăogând şi scutirea pentru vii, care nu fusese prevă- 

zută în amintitul privilegiu. Şi fiindcă unele autorităţi căutau 
totuşi să-i impună, principele revine, la 12 August 1666, dând 
ordin sever să înceteze abuzul. 

Tipografia românească, înfiinţată de Gheorghe Râkoczy I, 
încetase a mai funcţiona, în urma turburărilor produse de neno¬ 
rocita expediţie în Polonia; se pare că fusese distrusă sau 
ascunsă. La 24 Mai 1667, Apaffy porunceşte mănăstirii din Alba Iulia 
să înfiinţeze şcoală şi tipografie românească şi să arate cine e 
vinovat că acestea nu au luat naştere mai curând. Ordinul n’are 
urmare deocamdată; o revenire, peste şapte ani, nu are nici ea 
mai mult succes. Abia în 1683 constatăm că tipografia funcţiona: 
în acest an apare prima tipăritură a ei « pârga întâia », dar nu la 
Alba Iulia, ci la Sebeşul Săsesc. 

Aceste gesturi ale lui Apaffy faţă de biserica românească din 
Ardeal nu erau însă desinteresate ; ele urmăreau vechea politică de 
captare pentru calvinism. In fond, principele era îngrijorat de 
marele număr al Românilor şi o şi spune explicit într’o scrisoare 
din 22 Mai 1676, adresată Bistriţenilor (vezi şi mai jos, p. 394). 
Pe de altă parte, faţă de Sava Brancovici a avut, spre sfârşit, o 
atitudine duşmănoasă, total deosebită de cea iniţială. 

VIAŢA RELIGIOASĂ A ROMÂNILOR DIN ARDEAL 
IN VEACURILE XVII ŞI XVIII 

Acceptarea Unirci cu Roma se ex¬ 
plică prin dorinţa preoţimei româneşti 
din Ardeal de a ieşi odată din situaţia de 
inferioritate socială, economică şi poli¬ 
tică in care se afla de secole. 

Situaţia Românilor din Ardeal, în veacurile XVII şi XVIII, 
este din cele mai grele. Potrivit actului din 1437 şi a diferitelor 
« constituţiuni * elaborate după aceea, ei nu formează o « naţiune » 
în înţeles juridic, cu drepturi politice, aşa cum sunt nobilii, Secuii 
şi Saşii ; ei nu au deci nici reprezentanţi în dietă şi în guvern, 
nici organ politic propriu. Cu atât mai mare este însemnătatea 
Bisericii în viaţa fraţilor noştri de peste munţi. Vlădica din Băl- 
grad este nu numai conducătorul spiritual al lor dar şi cel politic, 
el ţine, deci, într’o anumită măsură, şi locul domnului din Ţara 
Românească şi Moldova ; episcopii, protopopii şi popii ţin şi locul 
dregătorilor, mari sau mici. Clerul din Ardeal, din cauza împre¬ 
jurărilor specifice de acolo, a avut întotdeauna şi un rol laic accen¬ 
tuat, mult mai accentuat ca dincoace de munţi. «Domnul 
Părinte» e, în această privinţă, o expresie caracteristică: ea arată 
limpede îmbinarea de atribuţii. Fenomenul se poate umări în toată 
perioada modernă şi contemporană, până la Statutul lui Şaguna 
inclusiv. 

« Mitropolia » din Bălgrad în veacul al XYII-lea. După biruinţa 
dela Şelimbăr, Mibai Viteazul numise pe Ioan dela Prislop păstor 
al tuturor Românilor din Ardeal şi-i hotărîse drept reşedinţă 
mănăstirea pe care o clădise cu mai puţin de trei ani în urmă 
la Alba Iulia, în afara zidului cetăţii (vezi şi voi. II, p. 327). 
Intr’o scrisoare autografă, Ioan se intitulează: «m4ctîk> e>kYio (cu 
mila lui Dumnezeu) Ioan Vlădica ot Belgrad » (Alba-Iulia); în 

actele urmaşilor săi, găsim, pentru instituţie, titulatura de «Ar¬ 
hiepiscopia şi Mitropolia Bălgradului, Vadului, Silvaşului, Făgă¬ 
raşului, Maramureşului şi Ţerii Ungureşti, iproci ». Titlul de « mi¬ 
tropolie » şi « mitropolit » este însă contestat de unii cercetători 
ai vremii noastre. La Alba Iulia — susţin ei — n’a fost decât un 
scaun episcopal , nu metropolitan; cei ce l-au ocupat au fost epis- 
copi, nu mitropoliţi. Argumentele invocate în sprijinul acestei 
teze sunt pe de o parte împrejurarea că « mitropolia » ou are epis- 
copi sufragani adică depinzând de dânsa, p6 de altă parte însuşi 
titlul pe care şi-l dau o seamă dintre titularii ei, de pildă Sava 
Brancovici care se iscăleşte numai « Piscup Sava », iar un arhie¬ 
piscop sau mitropolit. Se poate adăoga în acelaşi sens şi formularul 
de alegere al lui Atanasie Anghel, alcătuit la Bucureşti, în care 
se spune: « De vreme ce arhiereul care era mai denainte vreame 
la episcopia Ardealului anume Teofil, i s’au săvârşit viaţa şi 
episcopia au rănrîas văduvă, făr’de stăpân şi al ei arhiereu. . . ». 
E drept că alte formulare vorbesc de «mitropolia», şi «mitro¬ 
politul Ardealului », după cum iarăşi e drept că o sumă dintre* 
ierarhii cari ocupă scaunul dela Bălgrad îşi zic şi se iscălesc « mi¬ 
tropoliţi » şi « arhiescopi». Concluzia ni se pare a fi următoarea: 
juridiceşte, după canoane, nu există, în veacul al XVII-lea, o 
mitropolie de Alba Iulia, ci numai o episcopie; de fapt însă, prin' 
mărimea teritoriului asupra căruia îşi întinde jurisdicţia şi prin 
însemnătatea ei, ea poate fi socotită — şi a şi fost — ca mitropolie. 

Urmaşii lui Ioan de Prislop până la Sava Brancovici. Nu se 
cunoaşte chipul în care s’a sfârşit păstoria lui Ioan de Prislop, 
nici anul acestui sfârşit, constatăm numai că în 1605, la 23 Sep¬ 
temvrie, era ca « suprem superintendent şi episcop » un Spiridon, 
căruia principele Ştefan Bocskay îi supune «toate bisericile 
româneşti aflătoare în orice comitate şi locuri ale acestei ţări a 
Transilvaniei şi ale părţilor regatului Ungariei supuse Transil¬ 
vaniei » fără a atinge însă drepturile altdia. Ceea ce înseamnă 
că, după toate propabilităţile, mai era încă un episcop. Intr’adevăr, 
întâlnim la 13 Martie 1606, la Braşov, pe un Teoctist, despre 
care aflăm că a făcut o cârjă de argint pentru « mitropolia » sa 
din Bălgrad. Nu ştim cât a păstorit acesta din urmă ; ştim însă că 
Spiridon e întărit şi de Gabriel Bâthory care-i dă şi Maramureşul; 
ultima menţiune e din 1609. 

întâlnim după aceea, în scaunul episcopal din Bălgrad, în 
1614 pe Teofil venit dela mănăstirea Prislopului; la 21 Fevruarie 
1615, Gabriel Bethlep îl numeşte episcop al Vadulrn; era «om 
învăţat, cu viaţă cucernică şi moravuri curate ». Urmaşul lui Teofil 
e-Dosofteiu, venit din Moldova şi sprijinit de Ştefan Tomşa, 
domnul acelei ţări. Intr’o însemnare pe o evanghelie slavă el îşi 
zice «Eu vlădica Dosofteiu ce am fost în Roman şi Huşi şi mai 
mare peste toate mănăstirile ţării Moldovei, aşijderea vlădică în 
Ardeal şi în Maramureş; şi am fost în ţinutul Sacmarului, până 
la Dobriţin ». Bun gospodar, Dosofteiu cumpără pentru «mitro¬ 
polia » din Bălgrad moşia 1Seca, nu departe de Teiuş. Păstoria lui 
ţine până în vara anului 1627; la 4 Iunie, el prezidează soborul 
convocat la Bălgrad care se ocupă de felul «cum trebuiaşte a 
ţinea legea lui Dumnezeu pentru ispăşenia sufletului»; la 17 
Octomvrie, găsim, în locu-i, pe Ghenadie , nobil român din Brad, 
numit, în mirenie, Gheorghe (vezi şi fig. 128). Sub acesta (1627—3 
Septemvrie 1640), şi sub urmaşii săi Iorest (1640—1643), originar, 
ca şi Dosofteiu, din Moldova, şi Simion Ştefan (1643—1656), după 
22 Mai) acţiunea de câştigare a Românilor ardeleni pentru calvi- 
nism, se intensifică. Ea are, evident, tot sprijinul principilor Tran¬ 
silvaniei, aderenţi ai acestei confesiuni. Vlădica nostru e supus «su- 
perintendentului » calvin; se fixează şi o serie de puncte sau « con¬ 
diţii » pe care el trebue să le ţină; dela cinci la început, numărul 
lor se ridică la nouăsprezece. Prima condiţie este ca slujba să fie 
în româneşte , potrivit normei protestante şi calvine care cere limbă 
naţională în biserică. Această «condiţie» ne-a fost folositoare, 
de fapt; ea a determinat tipărirea de cărţi bisericeşti în Ardeal, 
în veacul al XVII-lea, aşa după cum se întâmplase pentru aceeaşi 
pricină, şi în veacul anterior. 

Sava Brancovici. Urmaşul lui Simion Ştefan este, fără îndoială, 
figpra cea mai de seamă a bisericei ardelene, între 1600 şi 1700. 
Născut la Inău « pe la 1620 » dintr’o familie de clerici (cf. mai jos, 
p. 372) şi primind, la botez, numele de Simion, Sava Brancovici 
a început ca preot şi protopop în oraşul natal. Era un om umblat 
— fusese prin Ungaria şi în Ţara Românească — un cărturar şi 
un temperament politic: în tinereţe se luptase cu Turcii, mai 
târziu, se va amesteca în ţesătura de intrigi şi interese ale vremii, 
care-i va aduce, la urmă, şi căderea. Fratele său, Gheorghe B.’an- 

Fig. 128. — Act românesc^ din 1628, Decemvrie 4^st. v., dela Ghenadie, pentru protopopul Ioan5ş din Huniedoara. Titlul, In limba slavă, e 
următorul: «Cu mila lui Dumnezeu, a prea sfinţitului arhiepiscop chir Ghenadie din scaunul Bulgradului şi a Vadului şi a Oradiei şi a Sacmarului 

şi a întregei ţări a Ardealului şi celelalte », 

covici, de asemenea o personalitate remarcabilă, a ştiut să câştige 
Încrederea principelui Mihai Apafîy, care-1 numeşte reprezentant 
al ţării la Stambul. Intre cei doi fraţi au fost legături strânse; 
ei s’au ajutat reciproc, în diferite împrejurări. 

Ales de către sinodul întrunit în vara anului 1656, ca succesor 
al lui Simion Ştefan, Sava trece în Ţara Românească unde se 
Călugăreşte şi e sfinţit episcop de către mitropolitul Ştefan, la 25 
Septemvrie; peste trei luni, la 28 Decemvrie, el e întărit de către 
Gheorghe Râkoczy al II-lea. Avea sub ascultarea sa pe toţi Ro¬ 
mânii- din Transilvania, Banat, Maramureş şi părţile ungureşti, 
afară de aceia din ţinutul Făgăraşului: e cea mai întinsă juris¬ 
dicţie. pe care a avut-o până atunci vreun episcop de Bălgrad. 
înlocuit pentru scurt timp sub Barcsai, pe care îl părăsise, trecând 
iarăşi de partea lui Râkoczy, Sava e confirmat şi de Ioan Ke- 
meny; sub Mihai Apaffy, un sobor îl realege din nou, cu unanimi¬ 
tate, vlădică; confirmarea principelui urmează la 23 Aprilie 1662. 

Păstoria lui Sava durează până în 1680. In Ianuarie 1668, 
el pleacă, împreună cu fratele său Gheorghe şi cu încă zece înso¬ 
ţitori în Rusia, la curtea ţarului; e primit bine de acesta, la Mos¬ 
cova, dăruit cu bani şi vesminte bisericeşti; capătă — favoare 
rară — şi un privilegiu care-i da dreptul de a veni la fiecare şapte 
ani după ajutor. întors în Ardeal, el are să lupte cu tendinţele 
de cotropire ale calvinilor şi izbuteşte, la 30 Decemvrie 1675, să 
obţină anularea ordinului prin care întreaga biserică românească 
fusese pusă, la 14 Ianuarie 1674, sub ascultarea şi conducerea 
superintendentului lor. Această luptă, dar mai cu' seamă amestecul 
său în chestiunile politice externe, îi aduce însă căderea. Se face 
o anchetă, se strâng de pretutindeni acte şi mărturii, formând 
un dosar voluminos şi la 2 Iulie 1680, cazul său e înfăţişat sino¬ 
dului la Bălgrad. E acuzat de imoralitate şi de rea gospodărie a 
bunurilor episcopale — în realitate altele erau pricinile urmăririi, 
dar acelea nu se puteau formula. Sinodul, docil, îl condamnă să 
fie scos «din diregătoria episcopească » şi dat « pe mâna magis¬ 
tratului din afară » spre a justifica averea irosită. Sava este depus, 
apoi închis şi — supremă umilinţă — bătut. Eliberat prin inter¬ 
venţia energică a lui Şerban Cantacuzino, el nu mai trăieşte mult ; 
bătrân şi bolnav, închide ochii în 1683, înainte, de 1 Mai; la această 
dată, fratele său Gheorghe dăruieşte bisericii din Veştem, lângă 

Sibiu, o evanghelie, preoţii lăcaşului urmând, în schimb, să pome¬ 
nească la liturghie pe « răposatul Sava, mitropolitul Ardealului », 

Urmaşii lui Sava. Episcopii din Inău, Făgăraş şi Maramureş. 
Urmaşii lui Sava, un Iosif Budai (1680—1682), un Ioasaf, grec de 
origine, recomandat de domnul Ţării Româneşti (1682), un Sava 
din Veştem (1682—1685) un Varlaam (1685—1692), sunt ierarhi 
fără mare însemnătate, supuşi calvinilor, şi, în partea ultimă a 
acestei perioade, după ocuparea Ardealului de Austriaci, cato¬ 
licilor. De semnalat e doar, sub Varlaam, introducerea in biserica 
noastră, a «juraţilor» şi a « gocimanilor » (Gottesmann) —insti¬ 
tuţie calvină — pe lângă scaunele protopopeşti; aceştia sunt ase¬ 
menea epitropilor de dincoace de munţi: ei « poartă grija bisericii » 
adică o administrează sub raportul material. 

Alături de episcopii de Bălgrad, întâlnim, în cursul veacului 
al XVII-lea, episcopi români şi în alte părţi ale ţinutului de peste 
Carpaţi. Astfel în «părţile ungureşti », găsim pe un Sava, din 
familia Brancovici, între 1606—1627; reşedinţa şi-o avea la Inău 
şi la Lipova, în Banat; după el urmează un nepot, Lazăr cu numele 
de călugărie Longhin; acesta şi-a sfârşit zilele în Muntenia, la 
mănăstirea Comana. 

Ţinutul Făgăraşului are, sub raportul conducerii bisericeşti, o 
situaţie specială, aşa cum avusese şi sub cea politică: uneori el 
depinde de episcopul de Bălgrad, alteori însă nu. Sub Gabriel 
Bethlen şi sub Râkoczeşti, el ascultă, în genere, de superintendentul 
calvin. Câteodată, i se dau şi conducători bisericeşti locali: astfel 
e protopopul Ştefan din Berivoiul Mare, în 1647, şi, ceva mai 
târziu, episcopul Daniil (1661—1672), adus din Moldova. 

Şi în Maramureş, revendicat, sub raportul jurisdicţiei, în veacul 
al XVII-lea, atât de vlădicii din Bălgrad cât şi de episcopii ruteni 
din Munkâcs, constatăm uneori episcopi locali; cel mai de seamă 
dintre ei este, fără îndoială, Iosif Stoica, nobil român băştinaş, 
hirotonisit în Moldova. Bun teolog, cărturar de seamă, el a scris 
o epistolă contra Unirii cu Roma; păstoria lui începe în anul 1690. 

Cauzele unirii cu Roma. îndată ce Ardealul ajunse în stăpânirea 
Austriacilor, acţiunea şi propaganda calvină trebui să cedeze în 
faţa celei catolice, sprijinite de Habsburgi. Atenţia noilor pro¬ 
pagandişti se îndreptă şi de data acesta în special asupra Ro¬ 
mânilor: ei formau doar majoritatea populaţiei din provincia re* 

cent câştigată şi apoi prin ei se putea contrabalansa influenţa 
Ungurilor calvini, intoleranţi şi exclus : vi. Acţiunea de câştigare 
a Românilor pentru catolicism n’a fost inspirată deci numai de 
motive religioase, de pasiunea prozelitismului, dar şi — am spune 
chiar: mai ales — de un calcul politic: acela de a dispune în orice 
moment de o masă capabilă să impresioneze, prin număr şi vigoare, 
pe ceilalţi locuitori ai ţării, făcându-i astfel docil la ordirele Vienei. 

Dacă, pe de altă parte, propaganda misionarilor iezuiţi a 
găsit ecou în rândurile preoţimii româneşti din Ardeal, faptul se 
explică iarăşi nu prin vreo nemulţumire a acestei preoţimi faţă 
de vechea credinţă, care s’ar fi dovedit cumva insuficientă, ci 
prin dorinţa ei de a ieşi odată din situaţia de inferioritate socială, 
economică şi politică în care se afla de atâta vreme. Intr’adevăr, 
în Ardeal, între confesiunile legal recunoscute sau — cum se 
spunea atunci—«recepte», cea ortodoxă nu era cuprinsă ; de 
drepturi se bucurau numai confesiunea catolică şi cele trei con¬ 
fesiuni reformate: luterană, calvină şi unitară sau antitrinitară. 
Pe de altă parte, Românii nu erau recunoscuţi nici ca « naţiune » 
în sens politico-juridic, aşa cum erau nobilii, Saşii şi Secuii; n’a- 
veau deci reprezentanţi în dietă şi în guvern. Situaţia lor şi a con¬ 
ducătorilor lor spirituali, era din cele mai grele, aceea a unor 
«toleraţi ». Acesta e chiar termenul care se întrebuinţează atunci 
în mod curent şi care se întâlneşte în aşa zisele «Constituţii apro¬ 
bate» ale ţării din veacul al XVII-lea. Iată ce citim într’una din 
aceste Constituţii: «Locuitorii ce se ţin de secta Românilor 
sau Grecilor se suferă provizoriu în ţară (pro tempore), până le 
va plăcea principilor şi pământenilor ţării » (usque ad benepla- 
citum Principum et Regnicolarum: Approb. Const. I, 1, 13). Până 
acolo se mersese în urma celor întâmplate la 1437 şi 1514 (vezi 
voi. II, p. 310-314) cu ura şi intoleranţa: noi, băştinaşii , ante¬ 
riori tuturora pe pământul Ardealului, noi cei mai numeroşi, noi 
care ţineam cu munca şi banii noştri, Statul, noi eram socotiţi ca 
«toleraţi» în propria noastră ţară! Ţăranii ajunseseră să mun¬ 
cească aproape numai pentru « domnii de pământ », preoţii erau 
puşi la dări şi la munci umilitoare. Şi situaţia mergea înrăută- 
ţindu-se, sarcinile deveneau din ce în ce mai mari. 

Se înţelege aşa dar de ce, atunci când propagandiştii catolici 
au propus conducătorilor spirituali ai românimii din Ardeal 

unirea cu Roma, în schimbul acordării unei situaţii identice cu 
aceea pe care o aveau slujitorii celorlalte culte , legal recunos¬ 
cute , ei au găsit un teren favorabil. Mai ales că au avut şi 
dibăcia să tiu ceară schimbări în formele exterioare ale credin¬ 
ţei şi cultului, că au lăsat mai totul la fel ca înainte. Modifi¬ 
cările introduse nu izbeau pe credincioşi, nu schimbau nici felul 
de viaţă al preoţilor, mărginindu-se numai la unele chestiuni 
dogmatice. 

Unirea cu Roma. Teoîil şi actul din 21 Martie 1697. Propaganda 
catolică se intensifică sub urmaşul lui Varlaam, anume Teofil. 
Acesta, fiul preotului Simion Szeremi din Ţeiuş, român de ori¬ 
gine nobil, fusese hirotonisit la Bucureşti, la 18/28 Septemvrie 
1692. Confirmat de guvernatorul Banffy, la 18 Decemvrie, când 
trebue să accepte şi cele nouăsprezece «condiţii » (vezi mai sus, 
p. 369), el ajunge, cu timpul, la concluzia că între tutela calvină, 
care nu aducea clerului şi poporului român niciun folos şi cea 
catolică, legată de o serie de avantagii, e de preferit aceasta din 
tirmă. De aceea, el convoacă un sinod la Alba Iulia, în Fevruarie 
1697, în care se hotărăşte Unirea cu biserica romano-catolică. în 
acest sens se redactează, la 21 Martie 1697, un act care e trimis 
împăratului Leopold şi arhiepiscopului Ungariei şi în care se 
arată condiţiile unirii. Papa e recunoscut ca şef văzut al întregei 
biserici creştine', se admite, în afară de rai şi de iad, şi existenţa 
purgatoriului «în care se ţin sufletele cele necurăţite încă şi se. 
curăţă»; pentru împărtăşanie e suficientă azima (sau pâinea - 
nedospită); în sfârşit, la « Crez » se adaogă « filioque » adică Duhul 
Sfânt purcede şi dela Fiul, nu numai dela Tatăl. în schimb, Teofil 
şi clerul român cer: «Ca preoţii şi dregătorii bisericeşti de ritul 
grec să se bucure de toate acele privilegii şi drepturi de care se 
bucură » preoţii confesiunilor « recepte »; « ca în fiecare sat unde 
se află preot, să aibă biserica casă parohială»; «ca preoţii să 
depinză... de Episcop, iară nu de laici ca până acum ». Asupra 
autencicităţii acestui act s’au formulat bănuieli, fără să se aducă 
însă vreo dovadă hotărîtoare. Oricum ar sta lucrurile — impresia 
noastră este că actul e autentic — Unirea nu s’a perfectat însă 
atunci, deoarece Teofil, după ce dă încă un act, similar în Iunie, 
moare în a doua jumătate a anului 1697; testamentul său poartă 
data 12/22 Iulie. 

Âtanasie. Desăvârşirea Unirii. în scaunul vacant, e ales Ata- 
nasie — Angliei din botez — fiu de preot nobil, ca şi predecesorul 
său. Hirotonisirea are loc, după obicei, în Ţara Românească, 
la 1 Fevruarie 1698; cu acest prilej, Âtanasie făgădueşte «câte 
tocmeale ce are scaunu acesta a Ungrovlahiei să le păzesc ne¬ 
schimbat întru toată eparhia mea ». El iscăleşte şi instrucţiunile 
şi normele ce i se dau de către patriarhul Ierusalimului, prezent 
şi el la hirotonisire; îşi ia de asemenea angajamentul ca, în caz 
de nedumerire, să se adreseze întotdeauna mitropolitului din 
Bucureşti. Cu toate aceste măsuri de precauţie, Âtanasie nu 
poate fi împiedecat să meargă pe drumul croit de Teofil. La 14 
Aprilie 1698, apăruse un rescript imperial adresat guvernului 
din Ardeal în care se spunea că preoţii români cari se vor pro¬ 
nunţa pentru Unire, «se vor bucura de privilegiile preoţilor ca¬ 
tolici»; ceilalţi vor rămâne în starea în care se află. Era o invi¬ 
taţie în toată forma, având garanţia cuvântului împărătesc. începu 
deci să circule în Ardeal o listă de adeziune, pe care o iscăliră 38 
de protopopi; pe temeiul ei, se redactă apoi, cu colaborarea Iezui¬ 
ţilor, manifestul pentru unire, din 7 Octomvrie 1698, în mănăs¬ 
tirea Sfintei Treimi din Alba Iulia; el poartă iscăliturile celor 38 
şi pecetea «mitropoliei», nu însă şi iscălitura lui Âtanasie. Ur¬ 
marea fu diploma din 16 Fevruarie 1699 a împăratului Leopold 
prin care, primindu-se şi întărindu-se Unirea cu Biserica romano- 
catolică, se acordă Bisericii unite, clerului şi averii acesteia toate 
drepturile, privilegiile şi imunităţile Bisericii catolice; preoţii uniţi 
sunt scutiţi de iobăgie, de clacă sau robotă şi de toate prestaţiile 
umilitoare: e aşa zisa primă diplomă leopoldină. 

Âtanasie nu iscălise manifestul şi continua să aibă legături 
cu Bâncoveanu dela care primi chiar, la. 15/26 Iunie 1700 moşia 
dela Merişani (Argeş). Curtea împărătească îl chemă atunci la 
Yiena; aci el fu chestionat şi «purificat », iscălind apoi un act 
prin care afirmă «stăruinţa, sinceritatea şi tăria» lui faţă de 
Unirea dela Roma (20 Martie .1701). în urma acestei declaraţii 
solemne el e hirotonisit episcop al Românilor din Ardeal (25 
Martie); mai înainte cu câteva zile primise titlul de consilier şi 
un lanţ de aur cu chipul lui Leopold. Totdeodată, împăratul 
dădu, la 19 Martie 1701, încă o diplomă, prin care, reînnoindu-se 
drepturile acordate mai înainte, se specifică de asemenea, la 

punctul trei, că ţăranii şi locuitorii români în genere care se vor 
uni cu biserica romano-catolică, nu vor mai fi, pe viitor, socotiţi 
drept toleraţi , ca până atunci, « ci vor fi primiţi intre staturile 
ţării, ca ceilalţi fii catolici ai patriei». Această a doua diplomă 
leopoldină va fi invocată in tot cursul luptei duse de Românii 
ardeleni în veacul al XVIIII-lea; guvernul şi staturile ardelene 
nu vor voi s’o ţie în seamă însă, sub cuvânt că ea n’a căpătat 
niciodată valoare de drept, cele trei «naţiuni» protestând împo- 
trivă-i cu prilejul publicării ei, în dieta din Alba Iulia, la 
15 Iunie 1703. 

Instalarea Iui Atanasie avu loc, cu fast oficial, la 25 Iunie 
1701, în lăcaşul zidit mai bine de o sută de ani înainte de Mihai 
Viteazul, la Bălgrad. Se produse, ce-i dreptul, la uşa bisericii, o 
manifestaţie ostilă, din partea unui preot şi a doi mireni ortodocşi; 
urmară, mai târziu, afurisania lui Calinic, patriarhul Constanti- 
nopolului, care numi pe âpiscopul unit « Satanasie », aceea a lui 
Dositei, patriarhul Ierusalimului şi cealaltă a lui Teodosie, mi¬ 
tropolitul Ţării Româneşti. Faptul însă — unirea cu Roma — 
rămase şi odată cu ea şi despărţirea obştei româneşti din Ardeal in 
două , deci slăbirea ei. E adevărat că, mai târziu, se produseră 
şi unele urmări favorabile, sub raportul cultural; până atunci 
însă, avură loc o serie de turburări şi frământări confesionale, 
element necunoscut mai înainte în viaţa poporului nostru. 

Atanasie păstori până în ziua de 19 August 1713 când închise 
ochii, fără să aibă vreun Român la căpătâiul lui; se rostiră în schimb 
două cuvântări, de către Iezuiţi: una în latineşte, alta în ungureşte. 

Reacţia contra Unirii. Chiar dela început, de pe când Ata¬ 
nasie era dus la Viena, în 1701, se ridicară voci contra Unirii. 
Aceasta era considerată — şi pe bună dreptate — ca fiind numai 
un mijloc de a se îmbunătăţi situaţia clerului; poporul ţinea la 
vechea «lege ». In privinţa aceasta, sunt caracteristice cuvintele 
lui Pater Ianoş, negustor român din Sibiu, trimise, la 13/24 Martie 
1701, lui Atanasie: «Iară leagea — spune el — au rea avem, au 
bună, nemica nu vom mişca, nici avem a primi mai mult, până nu 
va fi cu voia şi a tuturor mireanilor, nu numai a popilor. Iar de 
primeaşti Sfinţiia Ta şi popii, numai voi să fiţi, iar noi nu vom fi ». 

Un nobil român, Gabriel Nagszegi, ce se intitula reprezentant 
al ortodocşilor faţă de guvern şi stat, protestează cu energie, la 

25 Septemvrie 1701, împotriva luării celor două biserici din Alba 
Iulia de către uniţi. Acest protest stârneşte mare vâlvă; autorul 
lui e închis şi rămâne astfel până la 20 Septemvrie 1706, îăcân- 
du-i-se şi proces; pentru liniştirea spiritelor, împăratul însuşi 
e nevoit să dea, la 12 Decemvrie 1701, un edict care e «un ade¬ 
vărat decret de toleranţă» religioasă; tipărit în latineşte şi în 
româneşte, această de a doua versiune însă tot cu litere latine , el 
accentuează că se lasă libertate deplină locuitorilor în ce priveşte 
unirea cu vreuna din cele patru confesiuni « recepte » sau rămâ¬ 
nerea în vechea confesiune ortodoxă. 

Preoţii cari nu primiseră unirea şi cari reprezentau fn 1716 
a şasea parte din numărul total: 456 faţă de 2747, îşi găsiră un 
exponent în loan Ţirca\ acesta, partizan al lui Francisc Râkoczy 
II, care se ridicase contra Austriacilor (vezi mai jos, p. 394), fu 
aşezat de către protectorul şi şeful său episcop la Bălgrad, în 
1707, în locul lui Atanasie. Când Râkoczy trebui să se retragă 
spre noid, Ţirca — acum ca episcop purtând numele de Iov—l' 
urmă şi fu instalat episcop în Maramureş, în locul lui Iosif Stoica. 

Ţara Bârsei şi Braşovul se dovediră în special refractare Unirii. 
La 5 Mai 1723, ortodocşii din Braşov declară « cu glas mare » că 
sunt fii bisericii Răsăritului «de care sfântă credinţă nici sabia, 
nici focul, nici închisoarea, nici sărăcia, nici nevoia, nici foamea, 
nici goana, nici moartea să nu ne poată despărţi » (vezi şi fig. 129). 

O altă regiune unde Unirea se izbi de o rezistenţă îndărătnică 
fu aceea a «Mărginenilor », de lângă Sibiu. De aci, se ridicară 
figuri remarcabile ca ţăranul Nicolae Oprea din Sălişte care merse 
şi la Viena, în 1748, stând acolo mai mult timp şi făcând o serie 
de petiţii către Maria Tereza pentru ca, în cele din urmă, să fie 
închis în temniţă, la Kufstein, şi să moară acolo, după decenii 
de suferinţă. Tot din această regiune s’au ridicat pe la jumătatea 
veacului al XVIII, preotul Ioaneş din Galeş care moare de asemenea 
in închisoare, preotul loan din Aciliu şi protopopul loan din Sălişte 
care e un adevărat « spiritus rector » al ortodocşilor pe la 1759—1760. 

In sfârsit, cea de a treia regiune ostilă Unirii era în Munţii 
Apuseni, in Zarand, vechiu centru de apărare românească. 

Rezistenţa populaţiei din Ardeal împotriva Unirii a fost însu¬ 
fleţită de apariţia, în 1744, a unui călugăr Visarion Sarai\ acesta, 
sârb de origine, tiecu prin Banat şi intră, în Martie, pe la Dohra, 

In Humedoara. De aci el, se îndreptă spre Deva, după aceea, priri 


Fig. 120. — Cruce din lemn de chiparos, ferecată 
In argint dela biserica Sf. Nicolae din Braşov. 


Sălişte, la Sibiu, vorbind ţăra¬ 
nilor, prin sate şi pe drum şi 
întărindu-i în vechea credinţă. 
Prins de autorităţi, fu dus sub 
escortă la Viena, de unde i se 
pierdu urma. Deşi prezenţa lui 
a fost de foarte scurtă durată, 
totuşi influenţa exercitată asu¬ 
pra mulţimii s’a dovedit însem¬ 
nată ; din cauza aceasta, se şi 
institui în 1746 un regim de 
teroare şi de prigonire contra 
ortodocşilor. Şi mai însemnată 
a fost acţiunea desfăşurată, 
peste un deceniu şi jumătate, 
de călugărul Sofronie, originar 
din satul Cioara (judeţul Alba). 
Acesta îşi durase un mic schit 
în pădure, având pe lângă el 
şi câţiva copii la învăţătură. 
Autorităţile din Vinţ îi distru¬ 
seră însă lăcaşul în 1757 şi-l 
siliră să fugă. El petrecu câtva 
timp prin judeţul Huniedoara, 
până când fu prins şi închis în 
satul Bobâlna. De aci îl scăpă 
o ceată de vreo 5—600 de ţă¬ 
rani români, înarmaţi cu mă¬ 
ciuci şi conduşi de protopopul 
Ioan din Sălişte (.13 Fevrua- 
rie 1760). 

Sofronie se refugie atunci în 
Zarand, unde se putea apăra. 
Bisericile uniţilor începură să 
fie ocupate; mişcarea se întinse 
si în sudul Ardealului şi în câm- 
pie şi pe cursul superior al Mu- 

reşului, unde se remarcă protopopul Ion din Sadu, zis şi Popa Tunsu. 
Prins din nou, în Abrud, Sofronie e liberat pentru a doua oară de 
ţăranii strânşi în mare număr. In cele din urmă, cetele lui atacară 
Blajul, în August 1760, silind pe episcopul unit Petru Pa vel 
Aron să fugă la Sibiu. Culminarea mişcării fu sinodul convocat 
de Sofronie la 14/25 Fevruarie 1761, în Alba lulia; aci se aprobă 
o încheiere, în 19 puncte, prin care se cerea, în primul rând, liber¬ 
tate religioasă, consultarea ţării în vederea numirii unui episcop 
ortodox şi eliberarea celor închişi. In urma acestui fapt, Curtea 
dela Viena care urmărea, prin Consiliul de Stat, cu multă atenţie, 
problema confesională românească, se hotărî să intervină. Ea tri¬ 
mise în Ardeal pe generalul Buccow, cu forţe îndestulătoare, nu- 
mindu-J totodată şi preşedinte al comisiei instituite pentru cerce¬ 
tarea şi înlăturarea certurilor religioase. Se decise să se facă o 
conscripţie generală a aderenţilor celor două confesiuni; ea avu 
loc (Mai 1761 — primele luni din 1762) şi e cunoscută sub numele 
— barbar — de « dismembraţia legii ». Deşi nu se păstră pretu¬ 
tindeni deplină obiectivitate, rezultatul fu că din 152.886 de familii 
româneşti, 127.712 se declarară ortodoxe şi numai 25.174 unite; 
dacă s’ar fi procedat imparţial, numărul acestora din urmă ar 
fi fost — după ultimele cercetări — numai de 11.907 adică 7,7% 
din populaţia totală. Aceste cifie arată de ce putea vorbi la Viena, 
în Consiliul de Stat, de eşuarea (« Scheitern ») Unirii. Lui Sofronie 
i se intentă proces; sentinţa; 5 ani închisoare, nu putu fi însă exe¬ 
cutată, deoarece el trecuse din timp în Muntenia, unde ajunse 
egumen la mănăstirea din Curtea de Argeş. 

Episcopii ortodocşi din veacul al XYIII-lca. Odată cu Buccow, 
sosi în Ardeal şi episcopul ortodox de Buda, Dionisie Novacovici, 
sârb de origine şi diplomat al Academiei Teologice din Chiev, pe 
care împărăteasa Maria Tereza hotărîse să-l numească şi episcop 
pentru Românii neuniţi. Intr’adevăr, aceştia, după ce Atanasie 
primi Unirea cu Roma, nu mai avură , timp de şase decenii , un 
episcop al lor , recunoscut de curtea dela Viena; singurul ierarh 
legal, în tot acest răstimp, fu episcopul unit; catolisicmul n’avea 
niciun interes să întărească poziţia ortodocşilor. Rămaşi fără 
păstor, aceştia se îndreptară spre mitropolitul sârbesc dela Kar- 
l’ovitz. începutul îl făcură Braşovenii cari şi trimiseră delegaţii 
lor la congresul naţional sârbesc din 1743 precum şi la congresele 

electorale din 1748 şi 1749. Urmară apoi Făgărăşenii care cerură, 
la 28 Noemvrie 1747, mitropolitului să fie luaţi şi ei sub juris¬ 
dicţia sa. Evident, legăturile cu Muntenia şi cu Moldova conti- 
nuară; nu mai putea fi însă vorba de legături oficiale, recunoscute 
de Stat, aşa cum era înainte de Unire. Pe timpul prigoanei reli¬ 
gioase, se făcură intervenţii şi în Rusia, la curtea ţarului, spre a 
interveni în favoarea celor urmăriţi. Protopopul Nicolae 'Pop luă 
drumul într’acolo, pornind la 17 Noemvrie 1749; îi urmă un că¬ 
lugăr Nicodim care merse de două ori în Rusia, odată în 1751, 
a doua oară în 1757. Ţarina Elisabeta interveni într’adevar, prin 
ambasadorul ei dela Yiena; ea îndemnă, apoi, ceva mai târziu, 
în 1758, pe credincioşii din Ardeal să ceară un arhiereu al lor, 
făgăduindu-le că le va trimite unul dela Moscova. Pentru a pune 
capăt agitaţiei religioase, care sub Sofronie din Cioara atinsese 
maximum, Maria Tereza hotărî să numească un ierarh şi pentru 
ortodocşi. Fu trimis deci Dionisie Novacovici-, decretul prin care 
acesta e numit episcop exempt (adică nedepinzând de vreun mi¬ 
tropolit!) al Românilor din Transilvania poartă data de 13 Iulie 
1761. Instalarea avu loc la Braşov, la 4 Septemvrie; ca reşedinţă 
i se fixaseră Şcheii Braşovului; Novacovici nu voi să rămâie aci 
însă — Braşovenii îl primiseră rece — ci îşi luă o locuinţă la poarta 
Cisnădiei, aproape de Sibiu. 

Novacovici păstori până în 1767, Decemvrie 8 când îl ajunse 
moartea. învăţase, după numire, româneşte; a scris şi o carte de 
liturgică, în limba română şi sârbă, precum şi uneld studii contra 
propagandei unite. 

Scaunul vacant e girat apoi câtva timp de vicarul Ioan Gheor- 
ghievici, după care e numit episcop Sofronie Chirilovici, tot sârb 
şi el, avându-şi reşedinţa la Sibiu. Păstoria acestuia durează 
dela 1 Decemvrie 1770 până în 1783. In Ardeal a stat însă, de fapt, 
numai până în 1773, mutându-se apoi la Buda şi, mai târziu, la 
Timişoara; a avut ca vicar, în această ultimă perioadă de zece 
ani, pe Ioan Popovici din Hondol. 

După Sofronie Chirilovici, împăratul Iosif al II-lea numeşte 
dintre cei trei candidaţi propuşi de mitropolitul de Karlovitz 
Moise Putnic, pe Ghedeon Nichitici, tot un Sârb (6 Noemvrie 
1783). Instalat la 12 Iulie 1784, el ocupă scaunul episcopal 
până la 6 Decemvrie 1788, data morţii. In această vreme erau 

în Ardeal 940 de parohii ortodoxe, împărţite în 31 de proto¬ 
popiate. 

Urmaşul său e Gherasim Adamovici, una din figurile remar¬ 
cabile ale bisericii noastre din Ardeal. Deşi Sârb şi el — toţi 
ierarhii ortodocşi dela Novacovici până la Moga exclusiv au fost 
•de această origine etnică — el s’a identificat însă cu aspiraţiile 
poporului ce păstorea, aspiraţii concretizate în Supplex Libellus 
Valachorum, şi a dus o luptă susţinută pentru realizarea lor. A 
fost în privinţa aceasta superior chiar Românului Ioan Bob, 
episcopul unit, alături de care, de altfel, a dus lupta (vezi şi mai 
jos, p. 390-391). Păstoria lui ţine dela 13 Septemvrie 1789, data 
instalării în Sibiu de către guvernatorul Bânffy, până la 13 
Aprilie 1796, când moare. 

După Gherasim Adamovici, scaunul episcopal rămâne vacant 
până în 1811, deci timp de peste cincisprezece ani. Clerul ardelean 
trimisese îndată după proclamarea vacanţei, la 6 Iunie 1796, o 
petiţie la Viena, în două versiuni, latineşte şi româneşte, cerând 
ocuparea scaunului de un episcop « de neamul şi sângele nostru 
român, patriot de ţara noastră ». Curtea împărătească a amânat 
însă satisfacerea acestei atât de legitime dorinţe sub motivul ca 
mai întâi să se strângă toate restanţele «taxelor sidoxiale », taxe 
■ce se percepeau dela preoţi şi serveau la plata lefii episcopului. 
Era de fapt un pretext, determinat, se pare, de intervenţiile 
Ungurilor cari nu vedeau cu ochi buni numirea încă a unui episcop 
român în Transilvania. Intre timp, se ivesc nu mai puţin de 12 
candidaţi la scaunul vacant, dintre cari şase Români, cinci Sârbi 
şi unul de origine etnică îndoielnică. Printre ei sunt şi figuri remar¬ 
cabile ca arhimandritul Nestor Ioanovici din mănăstirea Bez- 
dinului, Român din Făgăraş, şi arhimandritul sârb Pavel Ken- 
gelatz, cu studii superioare teologice, juridice şi filosofice, autor, 
mai târziu, al unei Istorii Universale , traduse şi în româneşte. 
Biruie însă preotul Vasile Moga , Român din Sebeşul Săsesc, fiu 
de protopop. Deşi la sinodul electoral din Turda, la 19 Septemvrie 
1810, el are mai puţine voturi decât vicarul Nicolae Huţovici, 
totuşi, fiind sprijinit atât de episcopul unit Ioan Bob cât şi de 
guvernatorul Gh. Bânffy, pe care-1 asigurase că va conduce « clerul 
şi poporul român totdeauna în direcţia voită de Excelenţa Sa », 
el obţine numirea din partea curţii. Instalat în ziua de 29 Iunie 

1811, Moga păstoreşte nu mai puţin de 34 de ani, fără a desvolta 
însă vreo activitate deosebită. 

In timpul îndelungatei vacanţe de după moartea lui Gherasim 
Adamovici, scaunul fiind girat de vicarul Ioan Popovici din 
Hondol, a avut loc o încercare de reunire a celor două biserici,, 
în 1798. S’au întrunit mai întâi protopopii la Sibiu, la 7 Noemvrie 
1797, au luat în discuţie un anteproiect, apoi au însărcinat pe 
vicar şi pe notarul Aron Budai să continue acţiunea de reunire. 
Aceştia au trimis împăratului, la 1 Fevruarie 1798, o petiţie, 
cerând: 1. Pensionarea imediată a episcopului Ioan Bob. 2. Asi¬ 
milarea clerului ortodox, ca drepturi, cu acela al confesiunilor 
recepte. 3. înlăturarea numirilor de «uniţi şi neuniţi», adop- 
tându-se aceea, de « creştini ai bisericii răsăritene de ritul grecesc 
ortodox adică catolic » (care însă e ambiguă!). 4. Alegerea unui 
episcop de către clerul de ambele confesiuni şi suprimarea taxelor 
sidoxiale, viitorul ales mulţumindu-se numai cu veniturile dome¬ 
niului dela Blaj. 5. Interzicerea de a se mai aduce cărţi bisericeşti 
din Principate sau din alte ţări, nici să mai fie primite feţe bise¬ 
riceşti din aceste ţări sau din Banat. Petiţia nu avu însă nicio 
urmare, propabil şi din cauză dificultăţilor politice dar şi din 
aceea că punctele cuprinse în ea loveau o serie de interese per¬ 
sonale. Refacerea unităţii confesionale româneşti rămâne încă o 
problemă a viitorului; dee Domnul ca ea să se poată rezolva cât 
mai curând, în spirit de perfectă echitate! 

Mănăstirile din Ardeal. Ardealul n’a avut parte de o înflorire 
a vieţii monahale, comparabilă cu aceea din Moldova şi Ţara 
Românească. Nici climatul religios, cu oficialitate catolică, pro¬ 
testantă sau câlvină, nici cel politic, cu sistemul exclusivist al 
celor trei « naţiuni », n’a fost de natură să favorizeze o atare înflo¬ 
rire. Constatăm totuşi un număr oarecare de mănăstiri încă din 
veacurile XIV şi XV (vezi voi. II, p. 320—323). Fără să aibă 
averile celor din Principate şi trăind, cele mai multe, în condiţii 
grele, ele au continuat să existe şi în veacurile următoare. Mănă¬ 
stirea din Peri a avut să sufere în veacul al XVII-lea de pe urma 
calvinilor care o şi dărîmă la un moment dat — alte mărturii 
atribue distrugerea luptelor interne şi războaielor; ea se reface 
însă, adăogându-şi şi o tipografie în care se tipăresc la 1696 o 
Evanghelie românească şi un Molitvenic. Mănăstirea Sfânta Treime 

din Alba Iulia, ctitoria lui Mihai Viteazul, durează până în 1714 
când e şi ea dărâmată, contra despăgubire însă, spre a se face loc 
întăriturilor noii cetăţi; în locul ei, Uniţii vor zidi alta, cu acelaşi 
hram, la Blaj. Vechea mănăstire dela Feleac , din veacul al XV-lea, 
unde îşi avuseseră reşedinţa episcopii Marcu, Daniil şi Petru 
(vezi voi. II, p. 324), dura încă la începutul veacului al XVIII-lea; 



Fig. 130. — Biserica fostei m&nfistiri a Silvaşului, dela Prislop (jud. Huniedoara). 


aci se copiază în 1716 un Apostol şi o Evanghelie. Boieri pribegi 
munteni ridică, între 1558—1562, mănăstirea dela Lancrâm (ju¬ 
deţul Sibiu), iar doi Aromâni din Cluj, Pavel şi ginerele său Gheorghe 
Christofor Literatul, Ia finele veacului al XVII-lea, pe aceea 
din Cluj-Mănăştur. Trebuie, în sfârşit, pomenită frumoasa mănă¬ 
stire a lui Constantin Brâncoveanu de pe moşia sa dela Sâmbăta 
de Sus , zidită înainte de 1701. 

Pe lângă aceste lăcaşuri mai însemnate (vezi şi fig. 130), existau 
însă şi o sumă altele, modeste, multe din ele schituri de lemn, având 
câţiva călugări, câteodată unul sau doi numai; adesea, ele serveau 
şi ca biserici de sat. Cercetări recente constată în totul, din veacul 
al XlV-lea până în al XlX-lea, «peste 180» de mănăstiri în ţinu- 

turile de peste munţi, din Maramureş până în Banat. Mai cu seamă 
erau ele numeroase în ţinutul Făgăraşului (douăzeci şi şapte de 
toate!), în Solnoc Dobâca (douăzeci şi unu!), în Cojocna (cinci¬ 
sprezece !) şi în Maramureş (patrusprezece!). 

Distrugerea mănăstirilor ordonată de generalul Buecow. In 
rezistenţa arătată de pătura ţărănească la Unirea cu Romi, un 
rol însemnat au jucat mănăstirile şi schiturile din Ardeal. Călu¬ 
gării .fac propagandă împotriva acestei înnoiri a legii; unul dintre 
ei, Sofronie din Cioara, devine, după cum am arătat, exponentul 
şi conducătorul mişcării, la 1760. Urm vei este că generalul Buc- 
cow dă ordin să se distrugă aceste lăcaşuri, centre ale rezistenţii 
religioase. Transmiţând ordinul, căpitanul oraşului Sibiu comu¬ 
nică, la 13 Iunie 1761, următoarele: «Mănăstirile de lemn să fie 
arse pretutindenea, cele de piatră să se distrugă şi să se facă raport 
Excelenţei Sale Generalului atât despre restituirea bisericilor 
(către Uniţi!) cât şi despre demolarea mănăstirilor». Cine se 
opune, va fi spânzurat sau decapitat. Ordinul s’a executat în 
foarte multe locuri; au căzut astfel jertfă acestui act de vanda¬ 
lism care rămâne o veşnică pată asupra regimului austriac şi 
asupra memoriei generalului Buccow, o sumă de vechi lăcaşuri 
româneşti: s’a distrus mănăstirea Prislopului, internliată, potrivit 
tradiţiei, de Nicodim, ctitorul Vodiţei şi Tisnvnei, mănăstirea 
dela Geoagiul de Sus, odinioară reşedinţă episcopală, mănăstirea 
dela Râmeţi, precum şi o sumă altele, mai ales în Ţara Oltului. 
Din fericire, s’au găsit, în unele părţi, şi oameni mai înţelegători, 
aşa încât o seamă de mănăstiri şi schituri au scăpat neatinse din 
această prigoană. 

Episcopii uniţi din veacul al XVdII-l9a. Ioan Patachi. După 
moartea lui Atanasie (19 August 1713), sinodul protopopilor voi 
să aleagă pe Wenceslaw Frantz, secretarul celui răposat. Can¬ 
didat — sprijinit de oficialitate — era însă şi Ioan Patachi, preotul 
catolic din Făgăraş, român ca origine etnică. Cum la acest sinod 
nu obţinuse niciun vot, se hotărăşte ţinerea unui al doilea şi apoi 
unui al treilea: rezultatul e însă acelaşi. Abia la al patrulea sinod, 
care a fost însă, de fapt, o parodie, ţinându-se cu un singur membru, 
Patachi obţine votul acestui singur protopop şi e întărit de curte 
la 23 Decemvrie 1715. Când e vorba să fie însă confirmat de Papă, 
se observă că nu există încă decât un episcop, nu şi o episcopie 

unită, înzestrată cu un domeniu propriu şi luându-şi titlul sau 
numele dela reşedinţa ei. Atunci curtea dela Viena acordă un 
domeniu producând 3000 florini anual — acela al Gherlei — iar 
în ce priveşte reşedinţa, fiindcă mănăstirea din Alba Iulia se dărâ¬ 
mase tocmai pentru a se face loc noilor întărituri ale cetăţii, ho¬ 
tărăşte să fie Făgăraşul (vezi şi fig. 132). Rezolvarea tuturor acestor 



Fig. 132. — Castelul din oraşul Făgăraş. 


probleme, cu sistemul complicat al birocraţiei de atunci, cere timp, 
astfel că abia la 15 Iunie 1721, Papa Inochentie al XlII-lea expediază 
cele două bule privind, cea dintâi: înfiinţarea episcopiei unite a Fă¬ 
găraşului pentru Grecii, Rutenii, Românii şi Sârbii din tot Ardealul 
şi ridicarea bisericii de acolo la rangul de catedrală; cea de a doua: 
confirmarea lui Patachi ca episcop unit de Făgăraş. Astfel cti¬ 
toria lui Constantin Brâncoveanu, figură reprezentativă a orto¬ 
doxiei, ajunge reşedinţa uniţilor. Instalarea lui Patachi la Făgăraş 
are loc la 16 Septemvrie 1723; păstoria lui durează puţin, până 
la 29 Octomvrie 1727 când moare, în vârstă de numai 46 de ani. 
Unii cred că ar fi fost otrăvit; faptul însă nu e sigur. 

Ioan Inochentie Clain, urmaşul lui Patachi, este cea mai de 
seamă figură a clerului românesc din Ardeal, în veacul al XVIII-lea, 


www.dacoromanica.ro 






IOAN INOCHENTIE CLAIN 


387 


Fiu de ţăran liber din comuna Sadu, în ţinutul Sibiului, Ioan 
Micu şi-a văzut în şcoală numele germanizat în Klein (scris ro¬ 
mâneşte: Clain!). Isprăvise tocmai cu distincţie studiile teolo¬ 
gice, când se produce vacanţa scaunului episcopal; sinodul elec¬ 
toral, întrunit la 4 Iunie 1728, îl alege, iar împăratul îl numeşte 
la 25 Fevruarie 1729; peste câteva luni, la 5 Septemvrie, e făcut 
baron: Clain avea atunci 36 de ani. Consacrarea de către Papă 
are loc la 5 Noemvrie 1730, iar instalarea abia după doi ani, la 
28 Septemvrie 1732: noul ierarh era socotit încă foarte tânăr 
(vezi fig. 133). Imediat după aceasta, la 11 Septemvrie, împăratul 
îi acordă şi loc în dieta transilvană, cu drept de vot: prima dată 
când un • reprezentant, al «Valahilor» oropsiţi putea să-şi spună 
cuvântul în adunare, în faţa reprezentanţilor celor trei « naţiuni ». 
El nu întârzie de altfel s’o facă. 

Iubindu-şi credincioşii, socotindu-se în anumite momente, cp. 
apărător nu numai al lor, dar al intregei obşti româneşti din Ardeal, 
cerând cu tenacitate drepturile acordate prin diplomele împărăteşti, 
Clain a dus o luptă de mai bine de doisprezece ani (1732—1744), sin¬ 
gur contra tuturora, până când a fost, în cele din urmă, răpus. Nu 
mai puţin de douăzeci şi patru de petiţii a înaintat el curţii dela Viena, 
cerând dreptate. (Vezi mai jos, capitolul: Lupta pentru dezrobirea 
politică şi socială a Românilor din Ardeal în veacul al XVIII-lea)^ 
în timpul păstoriei sale, reşedinţa episcopiei se mută dela 
Făgăraş la Blaj. Clain cedează, la 28 Martie 1736, erariului îm¬ 
părătesc domeniul dela Gherla şi cel dela Sâmbăta de jos, primind 
în schimb domeniul Blajului, cu «coşteiul» adică cast elul de 
acolo, fost al familiei Appafy, cu satele întregi Blajul, Mânăradea, 
Spătacul, Cergăul Mare, Veza, Ciufudu, Tiurul şi cu părţi din 
satele Sâncel, Petrifalău, Pânade, Şona şi Spini. Intrând în po¬ 
sesiunea acestui domeniu în Mai 1737, Clain hotărăşte să ridice, 
la Blaj, o mănăstire cu seminar de băieţi, o biserică catedrală şi 
o reşedinţă episcopală: totul urma să coste 61.000 de florini, 
după planurile şi devizul arhitectului curţii imperiale, Ioan Mar- 
tinelli. Construcţiile începură în 1741; Clain însă nu mai apucă 
să le vadă isprăvite, deoarece, în urma luptei duse cu dieta şi 
guvernul Transilvaniei, e nevoit să părăsească scaunul şi să se 
retragă într’o mănăstire la Roma, unde a şi murit, după aproape 
două decenii şi jumătate, la 23 Septemvrie 1768. 

25* 

Urmaşii Iui Ioan Inochentie Clain. Din mănăstirea în care se 
retrăsese, Clain îşi înaintează, la 10 Mai 1751, demisia din cali¬ 
tatea de episcop. Sinodul electoral, convocat la Făgăraş, la 15 
Noemvrie, îşi împarte voturile între Petru Pavel Aron, Grigore 



Fig. 133. — Episcopul loan Inochentie Clain. Pictura în ulei. In colţul din stânga sus următoarea 
inscripţie în laLincşte: « Ioanncs Inoccntius B. Klein de Szad episcopus fagarasiensis anno 1729*. 


www.dacoromanica.ro 





URMAŞII LUI 10AN* 1NOCHENT1E CLA1N 


389 


Maior şi Silvestru Caliani, dintre cari curtea confirmă pe cel dintâi 
(28 Fevruarie 1752). Instalat la Blaj in toamna anului 1754, Aron 
dă o deosebită atenţie lăcaşurilor începute de Clain şi are satisfacţia 
să inaugureze, la 11 Octomvrie, trei şcoli: Şcoala de obşte, adică 
elementară, cu învăţământul gratuit; din ea s’a desvoltat mai 
târziu Şcoala Normală; Şcoala latinească, pentru învăţătura lim¬ 
bilor şi a ştiinţelor, predecesoarea actualului liceu; Şcoala de 
preoţie destinată formării preoţilor; elevii locuiau în Seminarul 
Sfânta Treime. Tot lui i se datoreşte şi cel de al doilea seminar, 
acela al Bunei Vestiri (1760), pe care-1 înzestrează cu domeniul 
dela Cut, cumpărat pe 30.000 de florini dela Gabriel Bethlen. Petru 
Pavel Aron a păstorit până la 25 Fevruarie 1764, data morţii. 

I-a urmat în scaun Atanasie Rednic, un adevărat ascet, du¬ 
când o viaţă foarte sobră şi voind s’o impună şi celor de prin 
prejurul său (vezifig. 134). El s’a îngrijit în deosebi de mănăstiri; 
a sprijinit şi pe şcolarii meritoşi; din vremea lui datează « ţipăul H 
o pâine mare şi gustoasă care se dădea şcolarilor la cinci zile odată, 
y ca ajutor din partea episcopului; foarte mulţi dintre cărturarii 
Ardealului, de atunci şi până la Unirea din 1918, au beneficiat 
de acest dar. Atanasie Rednic a murit în ziua de 2 Mai 1772. 

în locul lui a fost ales Grigore Maior, candidatul din 1751 
şi care, neîmpăcându-se cu Rednic, trebuise să stea ani înde¬ 
lungaţi în surghiun, în mănăstirea dela Munkâcs. Consacrarea 
lui ca episcop are loc la Viena, la 23 Aprilie 1773 în prezenţa îm¬ 
părătesei Maria Tereza şi a lui Iosif al Il-lea. S a ocupat în deo¬ 
sebi de învăţământ, înfiinţând multe şcoli prin sate; ca un căr¬ 
turar ales ce era — îşi luase doctoratul în filosofie şi în teologie — 
a făcut şi o frumoasă bibliotecă la Blaj. în vremea lui, Şcoala de 
obşte se transformă în Şcoală Normală, iar cele două seminariî 
se contopesc într’unul singur. 

Din cauza firii sale combative şi a opoziţiei ce făcea calvinilor 
şi luteranilor, Maior ajunge în conflict cu guvernul transilvan şi 
e nevoit, în cele din urmă, să demisioneze (13 Martie 1782); cu¬ 
vântarea lui de rămas bun e emoţionantă. Retras în mănăstirea 
din Alba Iulia, Maior moare în Fevruarie 1785, lăsând aproape 
toată averea sa instituţiilor şcblare din Blaj. 

Urmaşul său în scaun, loan Bob, era român numai după tată, 
nobil catolic din părţile Chioarei; maică-sa, Candida Timandi } 

era unguroaică. Ales episcop la 21 Octomvrie 1782, el e consacrat 
la 6 Iunie 1784 şi are o foarte lungă păstorire, până în 1830. N’a 



Fig. 134. —Episcopul Atanasie Rednio. Pictură tn ulei. In colţul din dreapta sus oj inscripţio 
In latineşte dând numele lui şi anul morţii 1772. 

fost un temperament de luptător; cu prilejul revendicărilor cu¬ 
prinse în « Supplex Libellus Valachorum » s’a arătat moale, ne¬ 
apărând aşa cum trebuia cauza în Dietă (vezi mai jos, p. 410). 

Episcopia unită de Oradia Mare. în vederea câştigării de noi 
adepţi pentru Unirea cu Roma şi a păstrării celor existenţi, se 
numi, la 16 Septemvrie 1748, în persoana lui Meletie Covaci , 
de origine Aromân, un nou episcop unit în Ardeal, şi anume pentru 
părţile Orăzii Mari, prea depărtate de Blaj; el era sufraganul 
Episcopului Catolic de Oradea, adică depindea de acesta. Nu 
se creă deocamdată o nouă eparhie; Meletie fusese numit episcop 
«in partibus» şi anume «de Tegeia», în Arcadia; se intitula 
totuşi într’un act din 26 Martie 1754: « Noi Meletie, din mila lui 
Dumnezeu şi Scaunului Apostolicesc arhiereu Sfintei Biserici 
Răsăritului Orezi Mari şi lă Bihaitt varmedi, Grecilor, Rumâ¬ 
nilor şi Ruşilor, iproci». Moare în anul 1770. Succesorul său de¬ 
semnat abia în 1775, la 5 Noemvrie, şi pentru moment tot cu 
titlul de sufragan al episcopului catolic de Oradea, e Moise Dragoş, 
nobil din Turda, fost paroh în Diosig şi în Oradea. în 9 Noem¬ 
vrie 1777, Dragoş e sfinţit Episcop unit al Orăzii iar împără¬ 
teasa Maria Tereza dă acestei noi episcopii — create în ziua de 
17 Iunie — domeniul, bogat şi întins, al Beiuşului. Păstoria lui 
Dragoş ţine până în 1787, Aprilie 16. Urmaşul său în scaun e 
Jgnatie Darabant de fel din Mănău, Sălaj (Aprilie 8, 1788—31 
Octomvrie 1805); lui i se datoreşte înfiinţarea, în 1792, a unui 
institut pentru pregătirea preoţilor şi învăţătorilor, seminar deci 
şi şcoală normală în acelaşi timp; după acesta vine Samuil Vulcan 
(25 Octomvrie 1806—25 Decemvrie 1839), o figură de seamă 
între ierarhii ardeleni şi ocrotitorul lui Gheorghe Şincai. El înte¬ 
meiază, în 1828, gimnaziul românesc din Beiuş, transformat în 1836 
în liceu. 

I Ţara asta e a noastră, a voastră e 
(ara ungurească şi In scurtă vreme vă şi 
scoatem noi de aci ». 

(Ţăranul Florea Cosma din Gâr- 
bău către nobilul Szent-Pal, tn 
toamna lui 1784). 

Românii din Ardeal, la începutul veacului al XVII-lea, se 
găsesc într’o stare de întreită oprimare: politică, religioasă şi 
socială. Politică, deoarece, potrivit uniunii din 1437, dintre nobili, 
Saşi şi Secui, ei nu sunt consideraţi ca formând o «naţiune » în 
sens juridic, nu au deci reprezentanţi în dietă şi cu atât mai puţin 
în guvern. Religioasă, deoarece confesiunea ortodoxă nu este 
trecută printre confesiunile «recepte » adică primite sau recu¬ 
noscute, deci şi ajutate, de Stat. In sfârşit, socială, deoarece 
marea majoritate a ţărănimii româneşti găsindu-se în situaţia de 
iobagi, e supusă la o serie întreagă de dijme, servicii şi presta- 
ţiuni faţă de proprietar şi de biserica oficială, precum şi la unele 
restricţiuni civile umilitoare. Iar aceia cari au o situaţie socială 
superioară, cnezii sau nobilii, sunt supuşi primejdiei desnaţionali- 
zării şi pierduţi astfel pentru connaţionalii lor. 

In veacul al XVII-lea, această situaţie de oprimare şi de infe¬ 
rioritate se accentuiază; ea capătă şi o nouă consacrare oficială 
care este, totdeodată, şi o nouă umilinţă. Intr’adevăr, în acest 
veac, în timpul lui Gheorghe Râkoczy I,se formulează, în « Consti- 
tuţiunile Aprobate » din 1635, 1636 şi 164ff, principiul că Românii 
din Ardeal sunt simpli «toleraţi », că ei « se suferă provizoriu în 
ţară (pro tempore) cât le va plăcea principilor şi pământenilor 
ţării (usque ad beneplacitum Principum et Regnicolarum). Este 

punctul maxim al uzurpării şi intoleranţei maghiare şi, în acelaşi 
timp, punctul cel mai de jos la care ajunge, printr’o apăsare secu¬ 
lară, nenorocitul nostru popor din Ardeal. Pentru a ieşi din această 
situaţie, primesc conducătorii spirituali ai lui, la sfârşitul veacului 
al XVII-lea, Unirea cu Roma; tot pentru înlăturarea ei, au loc, 
în veacul al XVIII-lea o serie întreagă de acte şi manifestări, 
pe diferite căi şi cu diferite mijloace. Se poate spune că întreg 
veacul al XVIII-lea în Ardeal e dominat de lupta pentru desro- 
birea politică şi socială a Românilor. Rezistenţa conducătorilor, 
a «fericiţilor posesori » (beati possidentes), e aprigă şi perfect 
solidară: când e vorba de a se apăra privilegiile şi de a se menţine 
Valahii într’o situaţie de permanentă şerbie, nu există nicio 
divergenţă între cele trei « naţiuni » dominante. Mai ales că acestea 
văd cu adevărată spaimă cum, în ciuda condiţiilor foarte vitrege 
de traiu, numărul celor oprimaţi creşte necontenit. Intr’o scri¬ 
soare din 22 Mai 1676 adresată Bistriţenilor, Mihai Apaffy con¬ 
stată cu îngrijorare: «Experienţa de toate zilele confirmă că 
Românimea e o naţie de tot spornică, iar Ungurimea şi Săsimea 
din zi în zi se împuţinează ». 

La începutul veacului al XVIII-lea, Românii din Ardeal par¬ 
ticipă în mare număr la răscoala lui Francisc Rdkoczy. Acesta, 
ajutat de regele Franţei, Ludovic al XlV-lea care era în război 
cu Austriacii, şi de Poloni, se ridică în 1703 împotriva împăratului 
Leopold, cerând restabilirea vechilor drepturi ale Ungariei; în 
anul următor, 1704, este ales chiar principe al Transilvaniei. 
Răscoala, pornită mai întâi prin mişcări ţărăneşti, în comitatele 
Maramureş, Sătmar şi Ugocea, durează mai mulţi ani, până în 
1711 (Pacea dela Sătmar, 1 Mai). Românii, sperând o îmbună¬ 
tăţire a soartei lor, se alăturară lui Râkoczy. Cunoaştem numele 
câtorva dintre căpetenii: Vasile Negru, Dragul Balică, Bucur 
Câmpeanu şi « colonelul » Gavrilă Nagszegi, acesta din urmă una 
şi aceiaşi persoană cu cel ce protestase împotriva cedării celor 
două biserici din Alba Iulia către Uniţi. După înăbuşirea răscoalei, 
dieta din 1714 hotărăşte ca fiecare iobag să facă patru zile de 
clacă sau robotă pe săptămână, iar fiecare jeler, trei zile. O înrău¬ 
tăţire deci a situaţiei. 

Lupta lui Ioan Inochentie Clain. Prima diplomă leopoldină, 
din 1699, acorda bisericii unite şi clerului acesteia aceleaşi drepturi, 

privilegii şi imunităţi ca şi bisericii catolice. Cea de a doua diplomă 
leopoldină, din 1701, confirmând cuprinsul celei anterioare, adăoga 
şi dispoziţia, esenţială, că ţăranii şi locuitorii români în genere cari 
se vor uni cu biserica romano-catolică, nu vor mai fi, pe viitor, 
socotiţi, drept «toleraţi», « ci vor fi primiţi între staturile ţării », 
•ca şi ceilalţi catolici. 

Această de a doua diplomă nu căpătă nicio urmare, membrii 
dietei protestând împotriva ei, la publicare (1703). Dar nici cea 
dintâi nu fu respectată în întregime. După sistemul specific lor, 
de a eluda legile şi angajamentele — chiar solemne, chiar iscălite 
de ei înşişi — care nu le convin, stăpânitorii maghiari ai Ardea¬ 
lului nu aplicară nici în întregime, nici peste tot dispoziţiile, cate¬ 
gorice totuşi, ale diplomei împărăteşti. Aşa se face că o sumă 
dintre preoţii uniţi continuară să plătească dijmă — şi nu numai 
domnilor de pământ, dar şi fiscului şi uneori chiar clericilor străini 
— apoi vamă şi vad; ei continuară de asemenea să nu primească 
în dar cantitatea de sare pe care o primeau slujitorii celorlalte 
■confesiuni. 

Imjiotriva acestei stări de lucruri se ridică episcopul Clain. 
El înaintează o primă petiţie împăratului, la 9 Aprilie 1732, 
arătând cele de mai sus şi cerând respectarea întocmai a dreptu¬ 
rilor conferite prin prima diplomă leopoldină. Petiţia e îndrumată 
dietei ardelene, în care i se face loc şi episcopului; aceasta numeşte 
o comisie care să cerceteze pe teren starea de lucruri arătată de 
■Clain şi să facă un raport. Cercetarea durează foarte mult; abia 
la 17 Martie 1735 se depune raportul constatând că o sumă dintre 
plângeri erau îndreptăţite. Dar în aceeaşi zi, guvernul ardelean 
dă un act în care face o critică nedreaptă şi plină de ură la adresa 
Uniţilor şi a Românilor în genere. Ei sunt arătaţi în culorile cele 
mai negre; cât despre episcop, el nu e « nici politic, nici om de 
Stat, nici jurist », nu vorbeşte bine ungureşte, nu i se poate deci 
acorda — aşa cum ceruse — un loc în guvern. Clain prezintă 
atunci un nou memoriu Yienei arătând că vorbeşte în numele 
a 85.857 de familii româneşti, — arată credinţa lor faţă de Stat, 
•cere din nou respectarea drepturilor conferite prin diplome şi un 
loc în guvern. Rezultatul e decretul împărătesc din 24 Octomvrie 
1735 prin care se ordonă încetarea oricărui abuz şi a oricărei 
violenţe sau ilegalităţi împotriva episcopului unit 'şi a clerului 

său. Era o satisfacţie platonică, deoarece, la faţa locului, în Ardeal,, 
nemeşii făceau tot ce ştiau ei. 

Faţă de această situaţie, Clain se hotărăşte să înainteze Dietei 
o nouă cerere, cuprinzând toate revendicările, atât de ordin bise¬ 
ricesc cât şi politic şi social şi privind întreaga obşte românească 
de peste munţi; faptul are loc in Mai 1736. El cere, de data aceasta: 
scutirea tuturor preoţilor de dăjdi, taxe şi contribuţiuni; acor¬ 
darea de «porţii canonice»; înlăturarea oricărui amestec mirean 
la numirea şi la judecata preoţilor cari vor depinde toţi numai de 
episcopul unit; despăgubirea preoţilor cari fuseseră supuşi la 
taxe şi prestaţiuni nelegale. In ce priveşte pe mireni: aplicarea 
delei de a doua diplome leopoldine, deci acordarea de drepturi 
politice uniţilor, aşa cum au romano-catolicii. Ţăranii să se poată, 
folosi, pe teritoriul Saşilor, de păduri, ape şi munţi, întocmai ca 
şi ceilalţi; să aibă dreptul de a fi meseriaşi; să nu plătească dijmă 
decât preoţilor lor; să-şi poată trimite copiii la şcoală; să fie lăsaţi 
să-şi prăznuiască sărbătorile în pace şi să nu fie împiedecaţi a cere 
judecata vlădicăi. 

Această nouă petiţie produce în Dietă o mare indignare. Se 
cere mai întâi un răgaz, apoi se dă următorul răspuns, caracteristic: 
« Episcopul şi clerul unit cer lucruri pe care nimeni nu le-a mai 
cerut vreodată dela străbunii noştri şi nu le va putea cere nici 
dela urmaşii noştri; cer lucruri cu totul contrarii legilor naţiei; 
cer lucruri ce ating în gradul cel mai înalt privilegiile şi scutirile 
cele vechi dobândite dela regi şi principi; cer lucruri ce nu se 
potrivesc cu sancţiunile pragmatice ale ţării, întărite de împă¬ 
ratul de acum; cer lucruri ce răstoarnă din temelie drepturile şi 
libertăţile gustate până acum în pace de naţiunile patriei; cer 
lucruri care fac cea mai mare silă noblimii şi prerogativei nobi¬ 
liare, a căror sfântă pază o avem; cer lucruri care, de fapt, zgu¬ 
duie întreg sistemul acestei ţări, păstrat până* acuma în bună. 
rânduială, atât în cele religioase, cât şi în cele politice şi fiscale; 
în sfârşit, cer ceea ce clerului şi plebei valahe, după firea ei bine 
cunoscută, nu i se cuvine niciodată. La aceste cereri ne mai auzite 
şi foarte însemnate ale episcopului, nouă, staturilor, care am venit 
la această Dietă, nu ne este iertat a răspunde, nefiind autorizaţi 
şi pregătiţi a ne declara într’o chestiune atât de importantă şi 
neaşteptată ». Nu se poate ajunge deci la un rezultat. 

Lupta reîncepe în dieta din 1737; în ziua de 28 Septemvrie, 
Clain ia cuvântul «în numele său şi al întregei naţiuni ce se zice 
românească în 'Transilvania ». Nu « naţiune » — strigă atunci fu¬ 
rioşi membrii adunării — ci «Valahi » sau « plebe valahică ». 
Altfel, nu-1 vor lăsa să citească noua plângere; aşa se şi întâmplă, 
episcopul refuzând să schimbe termenul care-şi avea temeiul în 
cea- de a doua diplomă leopoldină. 

După războiul terminat prin pacea dela Belgrad, are loc un 
nou demers, în 1741. De data aceasta, Clain oferă împăratului 
5000 de soldaţi «plătiţi de clerul românesc şi comandaţi de ofi¬ 
ţeri români»; prezintă, totdeodată, vechile cereri. Sub raportul 
politio, el cere ca « Românii potrivit diplomei leopoldine amin¬ 
tite — să se adaoge (adnumerentur) celorlalte naţiuni recepte, 
adică: în comitate, naţiunii ungureşti, in scaunele săcuieşti, na¬ 
ţiunii secuieşti, pe teritoriul regal naţiunii săseşti şi să fie capa¬ 
bili de toate beneficiile şi dregătoriile ». Motivarea e foarte simplă: 
cei ce poartă sarcinile publice «la o laltă cu celelalte naţiuni, ba 
încă mai mult decât toate acele naţiuni împreună », e drept să 
aibă şi foloasele respective. Dar nici această cerere, după ce stră¬ 
bate filiera cunoscută: comisii la Viena, dieta transilvană, con¬ 
ferinţe ministeriale din nou la Viena, nu duce la un rezultat apre¬ 
ciabil: se acordă, prin rescriptul imperial din 9 Septemvrie 1743, 
trimis prin poştă lui Clain, numai câteva avantagii materiale 
clerului unit şi se dă voie a se ridica biserici şi a se trimite copiii 
la şcoli; despre celelalte revendicări, politice şi sociale, nimic. 
Această atitudine vitregă scoate lui Clain un strigăt de indignare: 
« Suntem trataţi mai rău decât Evreii», izbucneşte el. Trebuie 
apoi să audă, în dieta din 1744, injuriile de tot felul care se adre¬ 
sează păstoriţilor săi. « Românii sunt nişte pribegi» — spun de¬ 
putaţii celor 3 naţiuni, iar Clain- răspunde: « Nu pot fi altcum, 
deoarece sunt împilaţi până la sânge». « Sunt numai ţărani şi 
iobagi » continuă aceia, iar episcopul replică: « Nu este adevărat, 
căci avem nobili în districtul Făgăraşului şi oameni liberi pe pă¬ 
mântul crăiesc ». « Sunt tâlhari şi hoţi şi leneşi » continuă Un¬ 
gurii », iar Clain răspunde: « Nu trebue să vă miraţi, căci bie¬ 
ţilor oameni, în afară de piele, nu le lăsaţi nimic, cu ce să se hră¬ 
nească. Oare nu Românii vă lucrează ocnele, băile de fier şi aur, 
iar de pe unii nu luaţi şi pielea ? ». « Clerul şi poporul român nu 

sunt uniţi din inimă» spun ei in sfârşit, la care episcopul replică: 
« Cele ce sunt ascunse in inima omului, numai Dumnezeu le poate 
judeca ». 

Anul acesta, 1744, e anul încordării maxime în lupta lui Clain. 
De atâta vreme se străduia el necontenit pentru ai săi, singur 
contra tuturora; ceea ce obţinuse era puţin, faţă de ce se făgă¬ 
duise în momentul unirii; diplomele împărăteşti rămăseseră fără 
valoare, în faţa urei şi egoismului reprezentanţilor celor 3 «na¬ 
ţiuni » transilvănene. Astfel fiind, episcopul convocă un sinod, 
care se şi întruni la 25 Iunie 1744; punându-se problema atitu¬ 
dinii viitoare, se hotărî continuarea luptei; iar dacă nu se va face 
dreptate, atunci să se renunţe la Unire. Era o hotărire gravă, 
care putea nimici dintr’odată sforţările de aproape o jumătate 
de veac ale oficialităţii. De această încheiere a sinodului se folo¬ 
siră numeroşii adversari ai lui Clain, cari de mult îi purtau sâm¬ 
betele, ca să-l reclame la Yiena, arătându-1 ca pe un element pe¬ 
riculos Statului. Clain fu într’adevăr chemat în capitală şi aci 
trebui să se prezinte, la 16 Noemvrie, în faţa unei comisiuni de 
anchetă. Când simţi însă că va fi judecat şi condamnat, el plecă, 
la 9 Dechemvrie 1744, spre Roma, sperând ca să găsească acolo 
mai multă înţelegere. Oficialitatea austriacă se dovedi totuşi 
mai puternică; Clain nu putu face nimic şi după mai bine de şase 
ani de rezistenţă, el trebui, la 10 Mai 1751, să-şi dea demisia din 
episcopat. Retras în mănăstirea călugărilor baziliţi poloni din 
Roma, el petrecu aci încă mulţi ani, cu durerea în suflet că nu 
izbutise să scoată dreptatea poporului său. A închis ochii la 23 
Septemvrie 1768, departe de ţară, fără să mai fi putut revedea 
Ardealul. 

înfiinţarea regimentelor de grăniceri români. O oarecare uşu¬ 
rare se produse în viaţa ţăranilor români din regiunile de mar¬ 
gine prin înfiinţarea regimentelor grănicereşti. Generalul Buccow, 
comandantul militar al Transilvaniei şi, dela 7 Mai 1762, şi pre¬ 
şedintele ei de guvern, propuse Yienei înfiinţarea mai multor 
atari regimente, după chipul celor existente între Adriatica şi 
Porţile de Fier. Curtea aprobă propunerea, astfel că în răstimp 
de patru ani, dela 1762 la 1766, luară fiinţă «trei regimente de 
grăniceri români»; de asemenea, două de secui. Primul regiment 
de grăniceri români se formează la graniţa de miazăzi a Transil- 

vaniei, dela Braşov la Huniedoara; colonelul îşi are reşedinţa 
în Orlat (Sibiu), locotenent-colonelul în Haţeg (Huniedoara). Cel 
de al doilea regiment se formează în districtul Năsăudului; colo¬ 
nelul stă la Năsăud, locotenent-colonelul la Feldru. Steagul ace¬ 
stui regiment are semnificativa deviză: «Virtus romana redi- 
viva ». în sfârşit, cel de al treilea regiment, de dragoni, se recru¬ 
tează tot din părţile de miazăzi ale Transilvaniei şi cele imediat 
vecine lor; în 1772, el e redus însă numai la patru escadroane, 
alipite la regimentul secuiesc de husari; escadroanele îşi au se¬ 
diile la Dejani (Făgăraş), Dobra (Huniedoara), Teiuş (Alba) şi 
Agârbiciu (Târnava Mare). 

Locuitorii satelor de unde se recrutau soldaţii acestor regi¬ 
mente beneficiau de anumite libertăţi şi avantagii; mai întâi, ei 
nu mai erau iobagi, apoi ascultau numai de autorităţile militare, 
în sfârşit, o seamă dintre proprietăţile nemeşilor fuseseră ex¬ 
propriate şi constituiau avere comună grănicerească. Comune’e 
din imediată vicinătate a graniţei cu Muntenia şi Moldova bene¬ 
ficiară şi de munţii ce fură răpiţi prin împingerea pajurilor 
împărăteşti în 17f 9 şi 1773; astfel de pildă, comuna Jina, la sud 
vest d Sibiu, primi nu mai puţin de opt munţi şi anume Goaza 
de sus, Goaza de jos, Groapa de sus, Groapa de jos, Haneşul de 
sus, Haneşul de jos, Steaza de sus, Steaza de jos. Curtea dela 
Viena găsi însă cu cale, după sugestia lui Buccow, să facă şi din 
aceste avantagii un mijloc de propagandă religioasă în favoarea 
Unirii: recrutarea pentru regimentele grănicereşti avea loc de pre¬ 
ferinţă dintre uniţi, în timp ce ortodocşii furnizau soldaţi în spe¬ 
cial pentru regimentele obişnuite, de linie. Se câştigară astfel o serie 
de noi credincioşi; mulţi însă dintre locuitorii satelor de margine, 
atât în regiunea Sibiului cât şi a Năsăudului, care ţineau cu tărie 
la vechea lor «lege », preferară să se lipsească nu numai de fo¬ 
loasele noii situaţii, dar chiar de ce bruma pământ mai aveau şi 
trecură dincoace peste munţi, în Principate. 

îndatoririle iobagilor. Situaţia celorlalţi ţărani, iobagi, cari 
nu intrau în regimentele de grăniceri, rămase foarte grea. Ei 
erau legaţi de moşie sau, după expresia consacrată, «lipiţi pă¬ 
mântului» (glebae adscripti) — de aci calificativul: sărac lipit 
pământului » — şi datorau proprietarului sau « domnului de pă¬ 
mânt » muncă, dijme şi diferite daruri şi servicii. în ce priveşte 


www.dacoromanica.ro 



400 


LUPTA PENTRU DESROBIREA ROMANILOR DIN ARDEAL 


munca sau robota, dieta din 1714, de după înăbuşirea răscoalei 
lui Francisc Râkoczy, fixase, pentru iobagi aşa cum am arătat, 
patru zile pe săptămână. Era excesiv; de aceea, Curtea dela Viena 
o reduce în 1769, pe timpul Măriei Tereza, la două zile pe săp¬ 
tămână sau 104 zile pe an; nemeşii însă nu vor să respecte ordo¬ 
nanţa împărătească. Trebue să se observe, de asemenea, că re¬ 
partiţia zilelor de muncă nu era uniformă, în tot cursul anului; 
în timpul verii, erau perioade când trebuiau să lucreze chiar şase 
zile pe săptămână, în timp ce iarna, evident, munca era mult 
mai puţină. Sub raportul dijmelor, iobagii dădeau a noua sau a 
zecea parte din recoltă proprietarului şi o cantitate egală preo¬ 
tului catolic sau reformat; prin recoltă se înţelegea, aşa cum ne 
arată un document din 15 Martie 1659, grâul, secara, orzul, ovăzul, 
meiul, lintea, mazărea, bobul, fasolea, cânepa şi inul. Dădeau de 
asemenea dijmă din oi, porci, capre şi stupi; dijma din oi, dela 
«quinquagesima » evului mediu (o oaie cu miel şi o mioară din 
cincizeci!) tindea să atingă, la unii proprietari lacomi, quantumul 
de una din zece. Se adăogau apoi « darurile » — obligatorii însă — 
pe care le făceau « domnilor de pământ» de trei ori pe ani. Bine 
înţeles, ei suportau şi totalitatea sarcinilor publice ordinare, im¬ 
pozitele şi taxele către Stat numite oficial « acrescenţii», precum 
şi pe cele extraordinare. Nu e de mirare deci că gloata ţăranilor 
din Transilvania şi Ungaria ajunsese să fie numită « misera plebs 
contribuens », în timp ce nobilii erau scutiţi de impozite şi servicii. 

La greutăţile economice şi fiscale, se adăogau şi unele îngrădiri 
civile. Iobagii, până în 1783, nu se puteau căsători fără voia stăpânilor 
lor; nu puteau purta arme, iar îmbrăcămintea e ra determinată. Aşa 
dar, sub toate raporturile, o situaţie din cele mai grele şi umilitoare. 

Călătoriile lui Iosif al II-lea în Ardeal. Reformele lui. Fiul 
Măriei Tereza, Iosif al II-lea, fusese crescut în atmosfera înţele¬ 
gătoare din a doua jumătate a veacului al XVIII-lea, de uma¬ 
nitarism, de compătimire pentru suferinţele mulţimii, în atmo¬ 
sfera în care se pregătea formularea principiilor de libertate, ega¬ 
litate şi fraternitate ale Revoluţiei Franceze. Asociat la domnie 
de mama sa, el căută să-şi dea seamd personal de situaţia reală 
din impărăţie, întreprinse deci o serie de călătorii în diferitele 
provincii ale ţării. în Ardeal, el veni în trei rânduri, în 1773, 1783 
şi 1786, cercetându-1 amănunţit, stând de vorbă cu locuitorii, 

interesându-se în special de ţărănimea română şi primind jălbi 
sau petiţii; în prima călătorie, numărul acestor petiţii a fost 
de nouăsprezece mii! în Mai 1773, Iosif al II-lea inţră pentru 
întâia dată în Transilvania; la 21 ale lunii pătrunse în ţara Ha¬ 
ţegului,'vizită oraşele Haţeg, Huniedoara, Deva, Orăştie, Alba 
Iulia trecând în revistă pe grănicerii români; cercetă călare munţii 
Abrudului, până la Zlatna; veni apoi la Sibiu unde descinse la ho¬ 
telul care de atunci s’a numit «La împăratul Roman ». De aci, 
trecu la Sighişoara, la Făgăraş, la Braşov, trăbătu Săcuimea şi 
prin Bistriţa, Rodna Gherla, Cluj, Turda, Aiud, se întoarse iarăşi 
la Sibiu. Luând apoi, încăodată, deacurmezişul Ardealul, el trecu, 
prin Năsuăd, în Maramureş şi de aci în Galiţia, noua achiziţie 
a diplomaţiei austriace. In timpul acestei lungi vizite, Iosif ascultă 
plângerile a numeroşi iobagi români; ba le adresă chiar, după 
cum spune notarul Mediaşului, şi câteva cuvinte în româneşte; 
formula obişnuită, când primea petiţiile, era «oi căuta ». 

După ce ajunge împărat (Maria Tereza moare la 29 Noem- 
vrie 1780), Iosif întreprinde a doua călătorie în Ardeal. La 28 
Mai 1783 e la Lugoj; vizitează apoi Deva, Alba-Iulia, Sebeşul, 
Miercurea, ajungând, la 31 Mai, la Sibiu. Cu acest prilej, locui¬ 
torii din Mărtineşti (Huniedoara) i se plâng că sunt obligaţi să 
lucreze ca iobagi, câte trei săptămâni pe lună («per quoslibet 
menses tres inpendimus septimanas pro dominalibus serviciis »). 
Impresionat de situaţia mizerabilă a ţărănimii, pe când era încă 
la Sibiu, Iosif declară desfiinţată servitutea personală a iobagilor 
din Transilvania, aplică aşa dar şi în această provincie măsura 
pe care o luase încă din 1781 în Moravia, în Boemia şi în Silezia. 
Dar hotărîrea suveranului nu avu urmări practice, nobilii opu- 
nându-se. La 6 Iunie, Iosif pleacă spre Braşov, apoi, după ce 
vede iarăşi alte centre ardelene, se reîntoarce la Viena, De aci, 
el ordonă, la 16 August 1783, guvernului din Transilvania, să 
apere pe iobagi «în contra tuturor apăsărilor şi vexaţiunilor 
domnilor de pământ»; ei .se vor putea căsători liber, vor putea 
învăţa meşteşuguri; proprietarii nu vor mai avea dreptul să-i 
scoată de pe moşie, nici să-i strămute dintr’un comitat într’altul. 
O nouă intervenţie^ în favoarea lor, are loc la 2 Martie 1784. 

Dar prin călătoriile sale, Iosif al II-lea observase şi o sumă de 
alte nedreptăţi şi stări nepotrivite în Transilvania. De aceea, el 

luă o serie de măsuri destinate să le pună capăt. Dădu mai întâi, 
la 22 Martie 1781, decretul de concivilitate adică de egală îndrep¬ 
tăţire a tyturor locuitorilor Ardealului, ceea ce însemna desfiin¬ 
ţarea sistemului celor trei «naţiuni » privilegiate; decretă apoi 
la 3 Iulie 1784, în ajunul mişcării lui Horia, o nouă împărţire admi¬ 
nistrativă, în 11 comitate, în locul vechilor teritorii naţionale. In 
locul limbei latine, introduse, prin ordonanţa din 26 Aprilie 1784, 
limba germană; importantă e constatarea care se face, cu acest 
prilej, că populaţia germană, română şi sârbă nu vrea să aibă ca 
limbă comună, limba ungară. In sfârşit, el luă măsuri şi în ce 
priveşte propăşirea învăţământului românesc, dând ordin să se 
plătească, din fondul şcolar, deocamdată 12 învăţători români, 
numind apoi un «director al şcoalelor naţionaliceşti neunite » şi 
încredinţând românului Ioan Molnar, oculist cu faimă în Sibiu, 
elaborarea unui proiect « pentru înfiinţarea şi conducerea şcoalelor 
triviale» (elementare); proiectul lui Molnar, care prevedea în¬ 
fiinţarea a cel puţin 70 de asemenea şcoale, fu însă zădărnicit de 
către guvernul transilvănean care nu vedea cu ochi buni ridi¬ 
carea prin cultură a «Valahilor». Iosif al II-lea a arătat multă 
simpatie Românilor din Ardeal pe care-i consideră — cităm chiar 
cuvintele sale — «incontestabil cei mai vechi şi cei mai numeroşi 
locuitori ai Transilvaniei ». La rândul lor, aceştia au pentru îm¬ 
părat un adevărat cult; el singur poate să-i scape din starea neno¬ 
rocită în care sunt; la moartea împărătesei Maria Tereza, într’o 
odă făcută de un Român, e considerat ca «al doilea Traian ». 

Răscoala din 1784. Horia, Cloşca şi Crişan. Răscoala din 1784 
este reacţia iobagilor români din Ardeal, exasperaţi de situaţia 
lor economică şi socială, din ce în ce mai grea, şi de nesfârşitele 
şicane şi nedreptăţi ale autorităţii locale. Ea se produce în Munţii 
Apuseni, regiune tipică românească, şi are toate caracteristicile unei 
mişcări ţărăneşti: lipsă de sistem şi de coordonare, credulitate, 
izbucniri violente, încredere şi nădejde în autoritatea centrală, 
împăratul, care ar fi opusă celei locale. Ea nu e lipsită însă nic 1 
de o puternică notă naţională. 

Câteva fapte recente creaseră atmosfera necesară izbucnirii 
răscoalei. Avusese loc mai întâi un «tumult» sau q răsmiriţă a 
Moţilor la Câmpeni, în ziua de 24 Mai 1782 ; maltrataţi de slugile 
concesionarilor de băuturi spirtoase, aceştia spărseseră butoaiele 

şi puseseră pe fugă zisele slugi. Rezultatul e condamnarea a 23 
de primari şi juraţi din Munţii Abrudului la 25 până la 100 de 
lovituri de baston şi la 3 luni până la 2 ani închisoare; cinci dintre 
ţărani sunt condamnaţi chiar la moarte; pe lângă aceasta, comu¬ 
nele sunt obligate să plătească solidar o despăgubire de 8708,49 
florini, deşi băutura vărsată nu făcea mai mult de 343,41 florini. 
Printre cei urmăriţi e şi Horia, viitorul conducător al răscoalei care 
însă nu poate fi prins. In anul următor 1783, are loc vizita lui Iosif 
al II-lea în Transilvania; acesta, prin atitudinea sa şi prin bună 
voinţa arătată, produce o mare impresie asupra ţărănimei care 
vede în el un protector. In sfârşit, în Ianuarie 1784, soseşte ordinul 
împărătesc să fie înscrise în prealabil pentru recrutarea grăni¬ 
cerilor şi alte comune din Ardeal, în afară de cele de până atunci. 
Deşi guvernul transilvănean nu publică ordinul, poporul află de 
el şi se produce un curent foarte puternic pentru înscriere: dela 
jumătatea lui Iulie până la jumătatea lui August se înscriu la 
Alba Iulia nu mai puţin de 81 de comune din comitatele Alba, 
Turda, Zarand şi Cetatea de Baltă. Văzând afluenţa, autoritatea 
locală suspendă operaţiunea, cu atât mai mult cu cât ţăranii 
înscrişi declarau că nu mai prestează servicii iobăgeşti, cereau 
moşiile nobililor, ba anunţau chiar, că îndată ce vor primi arme, 
îi vor tăia pe aceştia « ca napii ». Suspendarea irită pe ţărani; şi 
mai mult îi irită publicaţiunea guvernului prin care iobagii erau 
înştiinţaţi că trebuie să continue a presta servicii stăpânilor lor. 
Se creiază aşa dar o stare de agitaţie, de efervescenţă, extrem de 
faborabilă izbucnirii unei răscoale. De această stare se şi folosesc 
cei trei conducători, Horia, Cloşca şi Crişan, pentru a ridica mulţimea. 

Horia se numea de fapt Vasile Nicola ; i se mai zicea şi Ursu 
Nicola, iar lumea îl poreclise Horia, după darul pe care-1 avea 
de a « hori », adică de a cânta frumos. Era de fel din Albac, iobag 
al Statului; în vârstă de 54 de ani; purta obişnuit suman negru 
tivit cu vânăt; căciulă neagră şi cisme; iarna, cojoc. Ştia, după 
toate probabilităţile, să scrie şi să citească; mintea ii era ageră, 
înfăţişarea impunea (vezi fig. 135). 

Fusese în patru rânduri pe jos, la Viena, cu plângeri de ale 
Moţilor: prima dată în 1779, a doua oară în 1780, a treia oară în 
1782, ultima dată în postul Crăciunului din 1783, întorcându-se 
acasă prin Mai 1784. împăratul îl primise în audienţă la 1 Aprilie 

26 * 

şi dăduse apoi, la 13, ordin guvernului transilvănean să apere 
comunele care reclamaseră, de orice persecuţie şi urmăriri şi să 
elibereze pe cei închişi; nu e însă de crezut că, la cuvântul lui 
Horia cum că iobagii se vor răscula împotriva «domnilor de 



Fig. 135. — Medalion contemporan înfăţişând chipul lui Horia. E cel mai bun portret care ni 
s’a păstrat dela conducătorul mişcării din 1784. 


pământ» unguri, Iosif ar fi spus, cum a mers apoi vorba: «Thut 
Ihr das » (adică «faceţi aceasta!»). 

Numele adevărat al lui Cloşca era Ion Oargâ ; iobag al Statului 
din comuna Cărpeniş, în munţii Abrudului, avea 37 de ani şi 
poseda oarecare avere. De statură mică, îndesată, se purta îmbrăcat 
ca şi Horia. însoţise pe acesta în primele trei călătorii la Viena. 

Crişan se numea în realitate Giurgiu Marcu ; era din comuna 
Vaca , in comitatul Zarandului; iobag al Statului şi el, servise în 
tinereţe în armată; avea 52 de ani şi o fire aprigă, hotărîtă (vezi 
fig. 136); el a fost elementul de acţiune în răscoală, Horia rămănând 
conducătorul şi inspiratorul ei. 

Se pare că răscoala fusese plănuită mai întâi să înceapă în 
Mai 1785; dacă a început totuşi toamna târziu în 1784, deci într’o 



Fig. 130. — Horia, Cloşca şi Crişan, portrete contemporane. Inscripţiile, în latineşte, dau numele 
şi porecla fiecăruia, precum şi calitatea avuta In răscoală. Horia c arătat ca • autor * al • tumul¬ 
tului ♦, lui Cloşca i se dă titlul de «prim căpitan * al lui Horia, Crişan e considerat ca « al 

treilea corifeu •. 


vreme neprielnică, aceasta se datoreşte temerii de a nu se face 
indiscreţii sau trădări. Duminică 31 Octomvrie, se strâng în biserica 
din Mesteacăn, vreo 5—600 de ţărani din Zarand, Huniedoara şi 
Munţii Abrudului, convocaţi în ascuns de Crişan. Acesta le spune 
că Horia a sosit dela împăratul care i-a dat o cruce de aur şi o 
scrisoare, în care stă scris ca ţăranii să meargă la Alba Iulia, să 
fie trecuţi la grăniceri şi să li se dea arme. De asemenea, că iobagii 
să slujească numai o zi pe săptămână, şi aceea cu plată. Preotul din 
Mesteacăn confirmă spusele lui Crişan şi ia jurământul oamenilor. 
A doua zi seara, aceştia se strâng în satul Curechiu; doi subpre- 
fecţi cari încearcă să aresteze pe Crişan sunt ucişi, iar garda lor, 
alcătuită din 3—4 soldaţi, desarmată. După acest fapt, Crişan, 
în ziua de 2 Noemvrie, spun e ţăranilor să «stingă » pe nobili şi 

pe Unguri, cari nu vor ca ei să capete arme, şi să le prade averile. 
Să n’aibă nicio teamă, deoarece acestea se fac « cu voia şi cu po¬ 
runca împăratului». îndemnul găseşte imediat ecou, cum era de 
altfel de aşteptat, dată fiind starea de spirit. Sunt atacate mai 
întâi curţile nemeşilor din Criscior ; doisprezece membrii ai familiei 
Kristsori şi alte cinci persoane străine cad jertfă. Ţăranii lovesc 
apoi Bradul , unde pier iarăşi câţiva Unguri, Ribiţa , unde sunt 
executate patruzeci şi două de persoane, Michălenii, Baia de 
Criş, Trestia. Până în ziua de 5 Noemvrie, tot Zarandul ajunge în 
mâinile răsculaţilor; o sumă de aşezări nobiliare sunt arse, altele 
devastate; unii dintre proprietari pier; alţii, împreună cu soţiile 
şi copiii lor, botezaţi din nou întru ortodoxie; câteva fiice de nobili 
sunt căsătorite cu iobagi români. Mişcarea se întinde repede spre 
miazăzi: la Ilia , în Huniedoara, e executată întreaga familie a lui 
Ladislau Crainic; ard curţile din Dobra, Jura-Sada, Roşcani, Zam, 
Bobâlna, Geoagiul de jos, Şoimuş, Homorod şi multe altele. Atacul 
împotriva Devei, încercat in zilele de 6 şi 7 Noemvrie nu reuşeşte 
însă; ţăranii sunt respinşi de garnizoana locală, alcătuită în mare 
parte tot din Români, lăsând în mâna acesteia câteva zeci de 
prizonieri, cari împreună cu alţii, luaţi la Binţinţi, sunt executaţi 
a doua şi a treia zi, prin decapitare (cincizeci şi şase cu toţi; groapa 
— comună — şi-au săpat-o singuri). 

In acelaşi timp, o altă ceată de ţărani, în frunte cu Horia şi 
Cloşca, la care se adăogă apoi şi Crişan, venit repede din Zarand, 
ocupă, la 5 Noemvrie, Câmpenii. A doua zi, e luat Abrudul, apoi 
Roşia: în aceste două localităţi fură siliţi să se boteze ortodocşi 
1122 de Unguri. Intr’unul din satele regiunii, la Bucium, Horia 
este cât pe aci să fie dat pe mâna autorităţilor, de către primarul 
din sat care îl şi arestează; intervenţia ţăranilor din împrejurimi, 
conduşi de tânărul Ionuţ Dandea, îl scapă însă la timp. O a treia 
ceată atacă, la 6 Noemvrie, Vurpărul şi, la 7, Vinţul de Jos\ curţile 
boiereşti din multe sate sunt arse. 

Răscoala s’a întins şi în Ţara Haţegului, unde o sumă de Aşe¬ 
zări nobile sunt prefăcute în cenuşă, în zilele de 6—9 Noemvrie, 
în comitatul Sibiului (trei comune), în comitatul Aradului şi 
chiar in acela al Clujului (optsprezece comune). Ea ar fi cuprins, 
de bună seamă, întreg Ardealul dacă răsculaţii n’ar fi făcut gre- 
şala de a încheia la 12 Npemvrie, un armistiţiu de opt zile cu 

armata austriacă, timp în care aceasta a putut să se grupeze şi 
să ocupe poziţii favorabile. Guvernul transilvănean publicase, 
între timp, la 11 Noemvrie, o patentă prin care se dădea o des- 
minţire categorică afirmaţiei că mişcarea ar fi cu voia împăra¬ 
tului ; el trimite apoi emisari, ca oculistul român Molnar din Sibiu, 
de pildă, să convingă pe răsculaţi, face apel la episcopi să sfătuiască 
pe preoţi, recurge chiar la măsura extremă de a proclama «in- 
surecţiunea» nobilimii din Transilvania, adică ridicarea ei în 
arme pentru a apăra Statul în primejdie. Cu puţin înainte de în¬ 
cheierea armistiţiului, Horia trimisese, prin trei emisari, condi¬ 
ţiile sale oficialităţii. Ele erau: desfiinţarea calităţii de nobil, 
expropierea moşiilor nobiliare, acestea urmând a fi împărţite 
între ţărani, impozite plătite şi de nobili, prestarea jurământului 
de credinţă de către aceştia şi de demnitarii comitatului. Dacă 
ele nu sunt primite, până în seara de 14 Noemvrie, atunci va ataca 
şi distruge Deva. între timp, se încheie armistiţiul însă. La ex¬ 
pirarea lui, au loc o serie de mici ciocniri cu armata la Rămeţi, 
Brad, Lupşa, toate favorabile răsculaţilor; la Michăleni însă, 
aceştia sunt învinşi (7 Dechemvrie) şi Zarandul ajunge în mâna 
armatei. După o a doua înfrângere la Câmpeni, (12 Dechemvrie), 
Horia se hotărăşte să dea drumul oamenilor acasă (14 Dechem¬ 
vrie). Iarna sosise, fiecare trebuia să-şi grijească de gospodărie; 
apoi la 30 Noemvrie se publicase de către guvernul transilvă¬ 
nean amnistia generală acordată de împărat, pe care însă Horia 
nu voise s’o primească. întovărăşit de mulţime până la Albac, 
el se retrage apoi, împreună cu Cloşca, într’un adăpost în uriaşul 
codru al Scorăgetului, nu departe de râul Someş. Aci urma să 
petreacă iarna, neştiut de nimeni, rămânând ca apoi să plece, 
cu bani strânşi dela comune, la Viena. Lucrurile se desfăşurară 
însă altfel. Pe capul lui Horia şi al celor doi tovarăşi se fixase un 
premiu de câte 300 de galbeni. Se găsiră deci şapte nenorociţi 
— ţărani din comuna Râul Mare—cari uitând că răscoala fusese a 
ţărănimii şi pentru ţărănime, se lăcomiră la bani şi, trădând 
neamul şi pătându-şi pentru veşnicie obrazul, prinseră, în ziua 
de 27 Decemvrie 1784, pe Horia şi pe Cloşca, în adăpostul lor 
din codru, dându-i apoi pe mâna cătanelor. Legaţi în lanţuri, 
fură aduşi cei doi şi închişi, sub pază tare, în fortăreaţa din Alba 
Iulia, într’o odăiţă strâmtă (2 Ianuarie 1785). Crişan fu prins şi 

el pe drumul spre Ponor, tot de ţărani — nouă trădători din sal¬ 
tele Cărpcniş şi Şaza-Lupşa, In frunte cu popa Moise din Cărpeniş 
(30 Ianuarie 1785). Dar ştiind ce va urma, Crişan nu aşteptă ju¬ 
decata, ci, în închisoare, îşi luă singur viaţa, sucindu-şi în jurul 
gâtului, cu o voinţă extraordinară, nojiţele dela opinci (13 Fe- 
vruarie). Peste două săptămâni se dădea sentinţa tribunalului 
militar in procesul lui Horia şi Cloşca: amândoi erau condamnaţi, 
cităm textual: «să li se frângă cu roata toate membrele corpului, 
începând de jos în sus » adică dela picioare, apoi « corpurile lor să 
se despice şi taie in 4 bucăţi», expunându-se pe roate în diferite 
sate. înainte de a fi duşi Ia locul osândei amândoi arătară preo¬ 
tului Nicolae Raţ din Maerii Bălgradului care le puse în scris 
ultimele dorinţi. Dând numele celor ce l-au prins, Horia adaogă 
că «îi iartă cu toată inima». Supliciul avu loc în ziua de 28 Fe- 
vruaric 1785, «pe colina care se înnalţă deasupra viilor, în partea 
de miazăzi a fortăreţii » şi in prezenţa a peste 6000 de spectatori, 
dintre cari 2515 ţărani rumâni aduşi din 419 comune sub un pre¬ 
text mincinos. întâi fu executat Cloşca: el primi «cel puţin 20 
de lovituri», până-şi dete, în cumplite chinuri, sufletul »; Horia 
primi numai două: una care-i frânse fluerul piciorului drept, a 
doua, de graţie, peste piept. Azi, chipurile lor, săpate în piatră, 
străjuesc asupra cetăţii care le-a văzut martiriul după cum vă¬ 
zuse, cu aproape două sute de ani mai înainte, alaiul măreţ al 
lui Mihai Viteazul. 

în afară de Horia, Cloşca şi Crişan şi în afară de ţăranii exe¬ 
cutaţi la Deva, au mai fost mulţi alţii cari au căzut jertfă. Numai 
la Alba Iulia au fost executaţi, în zilele de 25—27 Noemvrie 1784, 
11 ţărani; alţii pieriră prin închisori. O sumă de ţărani din cei 
compromişi, locuitori în 61 de comune din comitatele Zarand, 
Huniedoara şi Alba, fură strămutaţi în Banat, în regiunea Pan- 
ciova (Fevruarie 1786). 

Răscoala lui Horia, Cloşca şi Crişan nu rămase totuşi iară 
urmări. Cea mai însemnată fu desfiinţarea iobăgiei, prin actul solemn 
din 22 August 1785; de data aceasta, nobilii nu mai îndrăzniră 
să protesteze, aşa cum făcuseră in 1783, când împăratul luase 
această hotărîre, în timpul călătoriei sale prin Transilvania (vezi 
mai sus, p. 404). Se suprimară de asemenea abuzurile admini- 
stiative şi se acoidară Moţilor o sumă de uşurări, între altele 

păşunat liber pe tot domeniul de sus al Zlatnei, dreptul de a face 
curaturi în locurile de unde nu se pot aduce lemne şi de a le cub 
tiva, scutire de dări pentru mineri, etc. O nouă eră ar fi putut 
începe în Transilvania mai ales în urma decretului de concivili- 
tate care suprimase vechea împărţire pe «naţiuni » a ţării; din 
nefericire însă, tot nemeşii şi privilegiaţii fură mai tari, aşa încât 
ei siliră pe împărat, profilând de starea de slăbiciune şi depri¬ 
mare în care se găsea acesta, cu puţin înainte de a muri, să revie 
asupra măsurilor luate şi să readucă viaţa constituţională şi ad¬ 
ministrativă a Ardealului la ceea ce fusese în 1780 («revocatio 
ordinationum »: 28 Ianuarie 1790); rămaseră în vigoare numai 
câteva decrete, între care şi acela privind desfiinţarea iobăgici. 

Supplex Libellus Valachorum. Memoriile următoare. Vestea 
că s’a revenit asupra măsurilor drepte şi binefăcătoare luate dc 
împărat, în special asupra decretului de concivilitate, provocă 
între Românii din Ardeal o vie agitaţie. Aceştia, fără deosebire 
de confesiune, eemră episcopilor lor să arate curţii toate do¬ 
leanţele sau, cum se spunea pe atunci, «gravaminele » naţiunii 
şi să stăruie pentru satisfacerea lor. Se alcătui astfel, cu colabo¬ 
rarea cărturarilor de seamă ardeleni — Petru Maior , Samuil 
Clain, — în deosebi acesta — Gheorghe Şincai, Ioan Molnar şi 
losif Mehesi , ultimul fiul protopopului de Cluj, — o petiţie care 
e cunoscută sub numele de « Supplex Libellus Valachorum »; ea 
fu trimisă prin poştă, în Martie 1791, împăratului Leopold al 
II-lea. Petiţia începea prin proclamarea vechimei Românilor in 
Ardeal, ei fiind urmaşii coloniştilor aduşi de Traian, arăta apoi 
că au avut la început aceleaşi drepturi ca şi Ungurii şi enumera 
personalităţile politice si militare ieşite din rândurile lor. După 
această introducere, de caracter istoric, urma expunerea do¬ 
leanţelor: 1. «Numirile odioase de toleraţi, admişi, neprimiţi 
între staturi (venetici) să nu mai fie întrebuinţate la adresa Ro¬ 
mânilor », ele fiind « nedemne şi injurioase ». 2. Naţiunii române 
să i se dea locul care l-a avut între celelalte naţiuni regnicolare 
înainte de 1437 (unio trium nationum). 3. «Clerul, nobilimea şi 
poporul român » să fie tratat la fel şi să aibă aceleaşi drepturi ca şi 
clerul, nobilimea şi poporul celorlalte trei naţiuni. 4. Deputaţi şi 
funcţionari români proporţional cu numărul contribuabililor. 
5. Numiri topice mixte ungaro-române şi germano-române, în 

comitate, districte şi scaune. Toţi locuitorii să se bucure «de 
libertăţi şi beneficii egale şi să poarte, în măsura puterilor, sar¬ 
cini egale». în sfârşit, să se îngădue ţinerea unui congres na¬ 
ţional românesc, după modelul celui sârbesc, care să aleagă de¬ 
putaţii ce urmează să reprezinte pe viitor naţiunea. Petiţia, re¬ 
dactată în latineşte, e subscrisă astfel: «Cei mai umiliţi şi întot¬ 
deauna supuşi credincioşi: clerul, nobilimea, statul militar şi 
civil al întregii naţiuni române din Transilvania ». 

împăratul, după ce luă şi avizul contelui Teleki , « preşedin¬ 
tele cancelariei aulice transilvane» care fu silit să recunoască 
faptul că « Românii sunt locuitorii cei mai vechi ai Transilvaniei », 
trimise petiţia, la 18 Mai 1791, dietei din Ardeal, cu recoman¬ 
darea să se asigure petiţionarilor beneficiile concivilităţii şi li¬ 
bertatea religioasă şi să se indice «mijloacele potrivite pentru 
susţinerea clerului ambelor confesiuni» şi pentru răspândirea 
culturii în masele populare. Efectul în dietă fu extraordinar: 
protocolul şedinţei, întocmit de deputaţii saşi din Sibiu, înseamnă 
că, după citirea petiţiei şi adresei împărăteşti, se produse « o tă¬ 
cere generală şi o consternare mare». Totuşi, rezultatul, după 
cum se putea bănui, fu negativ: dieta trimise la Yiena, la 9 Au¬ 
gust 1791, o adresă combătând cererile Românilor şi formulând 
asupra acestora o serie de aprecieri rău voitoare. Episcopul unit 
Ioan Bob, membru al dietei, nu avu tăria necesară să susţie aşa 
cum trebuie, cererile prezentate; celălalt episcop, Gherasim Ada- 
movici, nu făcea parte din adunare. De altfel, Uniţii făcură eroarea 
de a mai trimite şi o altă petiţie separată, datată Blaj, 1 Martie 
1791 şi iscălită de Mihai Timar, vicarul Haţegului; cereau doar 
acelaşi lucru, împărtăşirea Românilor ca naţiune, de toate «le¬ 
gile şi beneficiile patriei ». 

Faţă de răspunsul negativ al dietei, cei doi episcopi înain¬ 
tară curţii, la rândul lor, un nou memoriu în 17 puncte, datat 
Viena, 30 Martie 1792, şi însoţit de o serie întreagă de anexe do¬ 
cumentare. El are o deosebită însemnătate, fiind o viguroasă 
apărare a lui « Supplex Libellus » şi totdeodată o respingere do¬ 
cumentată şi demnă a afirmaţiilor neîntemeiate şi injurioase cu¬ 
prinse în răspunsul dietei, din 9 August 1791. La acest nou me¬ 
moriu, împăratul răspunde prin rescriptul din 26 Mai 1792, care 
cuprinde recunoaşterea confesiunii ortodoxe, ce fusese până aci 

numai tolerată, şi admiterea credincioşilor ei în funcţiuni publice, 
afară de acelea care sunt rezervate prin legi speciale celor patru 
confesiuni recepte. Doleanţele celelalte, esenţiale, precum recu¬ 
noaşterea Românilor ca a patra naţiune, dreptul la deputaţi în 
dietă, proporţional cu numărul contribuabililor, numiri topice 
mixte, nu sunt însă recunoscute. Mai mult chiar, cei doi episcopi 
primesc o mustrare la 6 Iunie pentru faptul că, fără voie, stau 
la Viena, tratând în numele naţiunii româneşti întregi şi că jig- 
mesc, prin expresiile lor, staturile şi ordinile Transilvaniei, ba încă 
şi legile, hotărîrile şi diplomele regale. Episcopii nu lasă nici acest 
act fără replică şi la 1 Iulie 1792 înaintează un al treilea memoriu , 
respingând învinuirile aduse şi insistând din nou pentru satis¬ 
facerea doleanţelor româneşti. Dar şi de data aceasta, ei nu pri- 
nesc decât o satisfacţie formală, un decret cu făgăduieli şi gene¬ 
ralităţi, iar nu o rezolvire a cererilor care erau totuşi atât de drepte. 

Dacă rezultatul practic al acestei noi lupte a Românilor din 
Ardeal n’a corespuns aşteptărilor, s’a înregistrat totuşi un câştig 
însemnat, de ordin moral: s'a refăcut solidaritatea naţională , pe 
teren politic , ambele confesiuni luptând alături şi s’a stimulat 
spiritul de luptă; el se manifestă acum în forme categorice, pre¬ 
vestind mişcarea amplă şi organizată dela 1848. 

ROMÂNII DIN PENINSULA BALCANICĂ ÎN VEACURILE 

XVII ŞI XVIII 

Prin spiritul lor întreprinzător , prin 
cultura lor, prin economia şi sobrietatea 
lor caracteristică, prin viaţa lor morală 
de familie, Aromânii au reprezentat o 
adevărată elită a Peninsulei Balcanice. 

Istoria Românlior din Peninsula Balcanică în veacurile XVII 
şi XVIII este în primul rând istoria desvoltării lor economice şi 
culturale. Sub raportul economic, ei sunt într’un conţinu progres, 
atingând maximum după 1750; sub raportul cultural, momentul 
«el mai însemnat este de asemenea după 1750, coincizând cu cel 
economic ; de amândouă rămâne strâns legat numele Moscopolei, 
marele oraş aromânesc din Albania. Nu avem în schimb o istorie 
politică şi diplomatică a acestei ramuri a poporului nostru, aşa 
cum e cazul la nord de Dunăre sau cum se întâmplase şi la sud, 
In timpul Asaneştilor. Răspândiţi pe o suprafaţă întinsă, în mij¬ 
locul unor formaţiuni etnice superioare numericeşte, Românii din 
Peninsula Balcanică nu au putinţa să întemeieze un Stat ; din 
această cauză, grupuri întregi dintre ei sunt asimilate, încetul cu 
încetul, de populaţiile înconjurătoare (vezi şi voi. II, p. 339). 
Pe de altă parte, stăpânirea Turcilor şi luptele continue ale acestora 
cu Imperialii fac ca o parte a populaţiei româneşti din vestul 
Peninsulei să-şi părăsească aşezările, strămutându-se în locuri mai 
sigure; grupuri importante se stabilesc astfel în Slavonia, între 
Dravaşi Sava,în districtele Kriăevici, Koprivnica şi Ivaniâ. Faptul 
se produce în timpul împăraţilor Rudolf al II-lea (1576—1608) 
şi Matiaş al II-lea (1608—1619); ne-o spune lămurit diploma din 
14 Aprilie 1667 a împăratului Leopold I, care precizează situaţia 
de drept a acestor Români, fiind o adevărată constituţie a lor. 

Legiferări asupra Românilor dintre Drava şi Sava au fost şi mai 
înainte; cităm astfel Statutele din 14 Aprilie 1630. 

Alături de deplasarea Românilor din vestul Peninsulei, se 
produce, după 1769, şi una, puternică, a celor din Albania, din 
Moscopole şi regiunile învecinate; după distrugerea frumosului 
lor oraş, aceştia emigrează în număr însemnat, aşezându-se în 
centrele comerciale din Balcani şi mai cu seamă în oraşele din 
împărăţia austriacă, începând din Ardeal şi până la Viena. Unii 
se duc şi mai departe, în Germania, în Franţa, până in Spania 
şi spre răsărit, în Rusia. 

O menţiune specială merită Românii dintre valea Timocului 
şi a Moravei, pe malul drept al Dunării, formând un intrând 
etnic între Bulgari şi Sârbi. Cea mai mare parte a lor descinde 

— după toate probabilităţile — din vechea populaţie romanică a 
acestei regiuni. Restul sunt colonişti veniţi din stânga Dunării, 
din Oltenia şi din Banat în secolele XVI-XIX. 

Desvoltarea economică. Toţi cei cari au cunoscut pe Aromâni, 
în decursul vremurilor, sunt unanimi în a recunoaşte marea lor 
capacitate economică, spiritul lor întreprinzător, talentul lor în 
afaceri. Duşan Popovici, un învăţat sârb care le-a consacrat un 
studiu amănunţit, intitulat «Despre Ţânţari» îi socoteşte ca «oa¬ 
meni de o capacitate rară, aproape genială » şi îi compară, sub 
acest raport, cu Evreii şi Armenii. Aptitudinea lor deosebită în. 
direcţia economică nu e o întâmplare. Trăind în condiţii grele, 
pe un pământ sărac, care nu-i putea hrăni, — de aceea agricul¬ 
tura n’a fost niciodată o îndeletnicire fundamntală aromânească. 

— ei au trebuit să-şi câştige existenţa pe altă cale şi anume prin 
comerţ şi industrie, răspândindu-se pretutindeni unde era o posi¬ 
bilitate de afaceri. Au început prin a pune în valoare produsele 
turmelor lor, adică lâna. pârul de capră, apoi cergile miţoase, un 
articol deosebit dş căutat şi constituind o specialitate aromânească, 
abalele, pieile lucrate şi nelucrate ; brânza «valahă »avea o străveche 
reputaţie în întreaga Peninsulă. Veneţienii, in secolul al XVII-lea, 
sunt clienţi importanţi pentru aceste produse; chiar şi Francezii îşi 
stabilesc antrepozite comerciale în centrele aromâneşti în vederea 
procurării lor; constatăm un asemenea antrepozit, la sfârşitul 
secolului, sub Ludovic al XlV-lea, la Metzova sau Aminciu: aci 
se strânge, în special, lână şi păr de capră. 

La aceste articole, în legătură cu păstoritul, se adaogă apoi 
o sumă altele. Negustorii aromâni sunt mari importatori de 
bumbac, pe care îl revând pe piaţa Europei centrale; aşa a făcut 
avere Simeon Şina, vestitul bancher şi filantrop, în timpul blocus- 
ului continental; el a adus, în anul 1806 şi următorii, bumbac din 
Turcia, pe la Vidin, în înţelegere cu Pasvantoglu, şi l-a desfăcut 
în Austria, realizând câştiguri însemnate. Grânele, vitele mari, 
vinul, colonialele, ceara —aceasta din urmă adusă mai ales din 
Muntenia, încă din veacul al XVII-lea, fac de asemenea obiectul 
tranzacţiilor numeroşilor negustori aromâni din Peninsulă şi din 
întreaga Europă Centrală. 

Odată cu amplificarea operaţiilor comerciale, la sfârşitul vea¬ 
cului al XVIII-lea şi începutul celui de al XlX-lea, când mărfu¬ 
rile circulă în cantităţi tot mai mari şi la distanţe considerabile, 
Aromânii devin proprietari de case de expediţie şi comision şi 
bancheri. Pentru prima categorie cităm, de pildă, firma lui Kiriac 
Barboglu din Zemlin, cu filiale la Triest şi la Braşov, şi aceea a lui 
Zenovie Popa, stabilită mai întâi la Zemlin, apoi la Viena. Pentru 
cea de a doua categorie, au rămas celebre casele de bancă ale 
fraţilor Darvari, în special aceea a lui Marcu, din Viena, precum 
şi banca lui Simeon Şina, tot din Viena. Fiul acestuia din urmă, 
Gheorghe, a ajuns baron şi a fost un potentat al finanţei europene. 

Hotelurile şi hanurile în centrele comerciale ale Peninsulei 
şi dealungul Şoselelor de mare trafic erau mai toate în mâna Aro¬ 
mânilor. Dela Semendria pe Dunăre (la est de Belgrad!) şi până 
la Ţarigrad, dealungul marei artere care taie deacurmuzişul Bal¬ 
canii, îi întâlneai pretutindeni. Iar hanurile lor aveau reputaţia 
de a fi cele mai curate, de aceea erau căutate de călători. 

In ce priveşte meşteşugurile, aveau o deosebită pricepere 
pentru lucrul metalelor în genere şi mai ales a metalelor preţioase. 
Lucrau arama — găsim o breaslă a arămarilor la Moscopole unde 
ea ridică în 1752 biserica Sfinţii Apostoli — făceau săbii, iata¬ 
gane, junghere, cu prăsele frumos împodobite; erau însă reln- 
trecuţi în lucrul aurului şi argintului. Obiectele bise iceşii de 
metal preţios ieşite din mâna lor, apoi acele laice — filigene, paftale, 
cutii, podoabe de tot felul — delicat cizelate sau lucrate în filigran, 
făceau admiraţia cunoscătorilor şi erau foerte căutate în întreg 
Orientul (vezi fig. 137). 

Fig, 137. — Evangheliarul lui Condo Vlahul (1557), primul argintar aromân cunoscut; destinat 
mănăstirii Viteoniţa din Kuceajnska Gofca, acest evangheliar 8e găseşte astăzi la mănăstirea 
Beşenovo In Srem (Yugoslavia). 

Aşezări aromâneşti mai însemnate. Mulţumită însuşirilor lor, 
întreprinzători, sobri şi strângători.— în limba sârbă « ţinţar » e 
tot una cu «econom » iar verbul «ţinţariti » înseamnă «a se 
tocmi d — Aromânii izbutesc să strângă averi însemnate. Aşe¬ 
zările lor înfloresc; « pecealbarul » adică cel căruia negoţul între 
străini i-a adus un câştig sau — cum se spunea, pe atunci, — un 
« chesat » important, nu uită niciodată locul său de baştină, aşe¬ 
zarea din munţii Pindului, din Albania sau din Macedonia unde 
a văzut lumina zilei; îşi zideşte acolo casă trainică, de piatră, 
de obicei cu două rânduri şi caută să ajute la înfrumuseţarea 
comunei, înălţând biserică, şcoală sau alt aşezământ de folos 
obştesc. Aşa se ridică, în veacul al XVII-lea şi în cursul celui de 
al XVIII-lea, o sumă de aşezări aromâneşti. Metzova sau Aminciu , 
la nord-est de Ianina, în munţii Pindului (vezi harta Nr. 7), 
cunoaşte o înflorire deosebită. De aci se trag o sumă dintre marii 
negustori aromâni, făcând comerţ internaţional. Aşezarea se bu¬ 
cură de un regim special, de privilegii largi, consfinţite printr’un 
act acordat de Poartă în veacul al XVIII-lea. Se prevedea în acest 
act păstrarea locurilor de păşunat în Epir, Tesalia şi Macedonia, 
paza drumurilor, interzicerea pentru Musulmani de a se stabili în 
regiune; comuna plăteşte anual tezaurului 113.000 aspri; auto¬ 
ritatea superioară turcească e cadiul din Livadia şi, în ultimă 
instanţă, paşa de Negropont. In a doua jumătate a veacului al 
XVIII se înfiinţează, la Metzova, chiar o «Academie», după pilda 
celei din Moscopole. In apropiere de Metzova, e Avdela, locul de 
baştină al familiei Papacostea, şi Turia, al cărei nume se regă¬ 
seşte atât în Moldova cât şi în Muntenia şi în Ardeal. 

Tot în apropiere de Metzova, spre sud-est, trebuiesc amintite 
două centre însemnate, Călăreţi sau Călaru şi Siracu; ele se 
remarcă sub raportul economic, încă din veacul al XVII-lea. 
Locuitorii lor excelau în lucrul metalelor preţioase. Siracu este 
patria lui Ioan Coletti, cel mai de seamă bărbat de stat al Greciei 
moderne. Amândouă aceste centre au atins înflorirea maximă în 
timpul lui Aii Paşa din Ianina (1784—1820). Curând după aceea 
însă, în 1821, izbucnind revoluţia Eteriei, ele sunt distruse. 

Din munţii Pindului se desfac, ramificându-se spre nord-est, 
munţii Gramostea. Pe un platou al acestor munţi, la 1600 de metri 
înălţime, înflorea, acum două sute de ani, localitatea Gramostea , 

vestită prin marea sa bogăţie în turme şi cirezi de vite. Şi astăzi 
e vie încă, în partea locului, amintirea celnicului Paciurea care 
construise o conductă pentru a educe laptele turmelor, de sus, de 
pe păşunile de pe « Chiatra mare » jos în vale. «la Chiu » unde 
se fabricau brânzeturile. In epoca sa de strălucire, Gramostea a 
avut, după tradiţie, 40.000 de locuitori; de aci a fost vestitul 
medic aromân Ion Nicolide stabilit la Viena şi înnobilat în 1791 
de împăratul Leopold al II-lea. Pe la 1769 localitatea e atacată 
de Albanezi şi pustiită; de abia refăcută, ea e din nou distrusă 
de sălbaticul Ali-Paşa din Ianina. Astăzi numai vreo douăzeci 
de case mai arată locul unde odinioară se înălţa una din aşezările 
cele mai înfloritoare aromâneşti. Tot în munţii Gramostea, pe 
versantul nord-estic al lor, trebuiesc menţionate localităţile Lin- 
topea şi Niculiţa, prima vestită în veacul al XVIIf-lea, prin lucrul 
metalelor preţioase, cea de a doua, amintind, prin numele ei, pe 
conducătorul răscoalei din 1066 (vezi voi. I, ed. 4, p. 321). 

In regiunea marilor lacuri macedonene (Ohrida, Prespa, Cas- 
toria) şi în genere în partea de vest a Macedoniei au fost o sumă 
de aşezări însemnate aromâneşti. Un centru important era Vla- 
hoclisura, locul de baştină a mitropolitului Dosofteiu, a fraţilor 
Darvari, a lui Marcu Beza; pe Ia începutul veacului al XlX-lea 
locuiau aci — după mărturia lui Pouqueville, consulul francez din 
Ianina şi cel mai bun cunoscător al împrejurărilor macedonene 
din epoca modernă (1770-1838) — vreo cinci sute de familii de 
«Vlahi ». Spre nord vest de Vlahoclisura, la 1360 de metri înălţime, 
era Nevesca , aşezare întemeiată, având case cu două şi trei rânduri; 
o parte a populaţiei a pribegit, în jurul anului 1760, trecând în 
Ardeal, în judeţul Alba. Spre sud-est de Vlahoclisura, merită a 
fi menţionate Cojani, pe drumul ce duce dela Grebena la Salonic, 
şi Seatiştea, vechi centru aromânesc, cu prăvălii frumoase şi 
curate, cu o şcoală mai înaltă de teologie, ştiinţă şi istorie şi, 
numărând, la începutul veacului al XlX-lea, după mărturia ace¬ 
luiaşi Pouqueville, şapte sute de case şi câteva sute de colibe; 
astăzi ambele localităţi sunt grecizate. 

Spre vest de Bitolia, la vreo 23 de kilometri şi la 1087 de metri 
înălţime, se află Moloviştea. Locuitorii ei făceau, pe la 1740—50, 
negoţ cu Veneţia; specialitatea lor era şofranul, în boabe (« broştul ») 
şi măcinat («târţa »), «piperul » adică boiaua de ardei şi lipitorile 

pe care le trimiteau până în Franţa unde «Ies sangsues macedo- 
niennes » ajunseseră la preţ. Notăm, de altfel, că şi vaccinatul îm¬ 
potriva variolei a fost practicat, din timpuri străvechi, de păstorii 
aromâni ca şi de cei din Carpaţi. şi că dela aceştia, prin intermediul 
cercurilor constantinopolitane şi germane, metoda a fost cunoscută 
apusului care a generalizat-o prin învăţatul englez Jenner (1796). 

Spre miazănoapte de Molovişte e Gopeşul , înfloritor pe la 
1750, ai cărui locuitori au emigrat apoi în Ungaria, în Serbia şi 
— mai târziu — în Bulgaria, la Samakovo. Şi mai la miazănoapte, 
la o înălţime de 1176 metri — foarte multe aşezări aromâneşti 
sunt situate sus, pe munţi — întâlnim, într’o poziţie minunată, 
localitatea Cruşova. In vremea ei de dezvoltare maximă, a avut 
patrusprezece mahalale sau enorii cu VTeo trei mii cinci sute de case. 

Dintre centrele situate în Albania — in afară de Moscopole , 
despre care va fi vorba pe larg mai jos — trebuiesc însemnate 
Fraşari , patria Fârşeroţilor, cei mai conservatori şi mai dârzi 
dintre Aromâni, vestiţi şi prin portul lor, elegant şi sobru, apoi 
Coritza , în jurul căreia s’au dat lupte în războiul dintre Italieni şi 
Greci. In zona de influenţă a Coritzei sunt localităţile Bitcuchi , 
de o mare vechime, şi Boboştiţa, de unde se trag, dintr’o familie 
de emigraţi moscopoleni, înaintaşii familiei Antonescu din Piteşti. 

Cu firea lor întreprinzătoare, Aromânii s’au stabilit în toate 
centrele mai însemnate ale Macedoniei şi în multe dintre acelea 
ale Peninsulei Balcanice. Grebena şi Veria, în bazinul Bistriţei, 
Bitolia, Ohrida, Castoria, în regiunea marilor lacuni, Scopia şi 
Veles pe valea Vardarului, Giumaia, Melnic şi Seres, pe aceea a 
Strumei, Drama şi Cavala între Struma şi Mesta, şi, bine înţeles, 
Salonicul — vechiul Sărună — au avut şi au încă o însemnată 
populaţie aromânească. Colonii s’au aşezat apoi în Stambul, în 
Sofia, în Kiistendil, în Belgrad, în Novisad în Atena, în Volo, ca 
să nu pomenim decât pe cele mai importante. Incontestabil însă 
că centrul orăşenesc cel mai de seamă pe care l-au avut Aromânii, 
metropola lor, atât din punct de vedere economic cât şi cultural, 
a fost Moscopole. 

Moscopole. Aşezată în partea de răsărit a Albaniei, pe cinci 
coline, la o înălţime medie de 1150 de metri şi străbătută de « râulu 
al Dzegă », Moscopolea, datând, după unii, din veacul al Xl-lea, 
după alţii, din al XVI-lea, iar după cronica ei monascrisa, numai 

de pe la 1630 (vezi fig. 138); ultimile cercetări se pronunţă pentru 
începutul secolului al XV-lea. Dar dacă asupra întemeierii există 
contravv.rsă, toţi cercetătorii sunt în schimb, de acord a fixa 
epoca ei de înflorire maximă între 1720—1769. Prin energia, pri¬ 
ceperea şi remar¬ 
cabilul spirit de a- 
faceri al locuito¬ 
rilor, veniţi unii, 
pare-se, din Gra- 
mostea, ea ajunge 
centrul comercial 
şi industrial cel 
mai de seamă din 
partea apuseană a 
imperiului turcesc. 
Are, pe la jumă¬ 
tatea veacului al 
XVIII-lea, peste 
cincizeci de mii de 
locuitori în două¬ 
sprezece mii de ca¬ 
se, o serie de con¬ 
strucţii monumen¬ 
tale — înainte de 
primul război 
mondial se mai ve¬ 
deau încă ruinele 
a douăzeci şi patru 
de biserici — şcoli, 
o bibliotecă, o ti¬ 
pografie, un orfeli¬ 
nat, o casă a săra¬ 
cilor şi—«podoaba cea mai înaltă a oraşului»—o «Academie». 
Meseriaşii sunt grupaţi în corporaţii sau bresle — patrusprezece 
la număr după un studiu apărut la Viena în 1791, cincizeci, inclusiv 
cele mărunte, după un cercetător grec — în frunte stând breslele 
industriei metalelor: aurarii, argintarii, ară marii şi armurierii, (vezi 
fig. 139 şi 140).'Arămarii ridică biserica Sfinţii Apostoli, epitrop fiind 






Fig. 138.— O pagină din cronica manuscrisă a Moscopolei, în 
greceşte, dând ca an al Întemeierii «pe la 1G30* (rândul întâi 
de sus: ... £&ejxeXtcî) ■$£*?) Moct^o^Xy) Ttp&ţ tou<; 
&;axoa{ou<; Tpidxovra.. .) 

chiar Mihail Papatete; pisania poartă data 1752, Octomvrie 20. Cea 
mai veche biserică pare a fi fost aceea a Sfintei Paraschiva; urma 
apoi «Adormirea Maicei Domnului», zidită în 1715, «Sfântul Ata- 



îJSL* 1 “iţi?.*** 











Fig. 139. — Ripida lui Gheorghc Arghir din Moscopole (1724). Astăzi la mănăstirea KruşedoJ, 

Srent (Yugoslavia). 


nasie » în 1721, « Sfinţii Yoevozi », în 1724, « Sfântul Nicolae » în 
1750. La aceasta din urmă era ctitor, în 1758, făcând tronul şi 
amvonul, chiar Arghirie Atanasie Gojdu, înaintaşul marelui filan¬ 
trop Emanuil Gojdu. 

Fiecare breaslă era condusă de un sfat de meşteri, prezidat 
de un protomeşler ; protomeşterii celor 14 corporaţii alcătuiau un 

Fig. 140. — Evangheliarul lui Orheorghe Hrisicu din Moscopole (1742), lucrat pentru mfin ăstirea 
Şişatovaţ în Srem (Yugoslavia). 

consiliu numit şi Tribunalul de pace, care avea şi atribuţii jude¬ 
cătoreşti. Solidaritatea între membrii breslelor era mare; respectul 
faţă de cei bătrâni, de asemenea. 

Prin stăruinţa acestor bresle şi cu sprijinul lor material, au 
luat naştere instituţiile filantropice şi culturale ale Moscopolei. 
Ele au înfiinţat tipografia, ele subvenţionau « Casa săracilor » şi 
«Orfelinatul», acesta din urmă având patruzeci de odăi mari., 
încă de pe la 1700 exista o şcoală de învăţături mai înalte; în 
1744 are loc o reorganizare a ei, fiind numită « Noua Academie ». 
La apelul patriarhului Ioasaf al Ohridei — şi el tot Aromân din 
Moscopole — de a se ridica un lăcaş demn pentru acest aşezământ 
de cultură, breslele răspund cu mare elan, subscriind nu mai puţin 
de 312.000 de aspri. Fiecare breaslă întreţinea apoi câte un tânăr 
la studii, ca să înveţe «limba greacă, filosofia şi ştiinţele teologice ». 

In 1750 e numit rector al « Noii Academii » Theodor Cavaliotti , 
elev al învăţatului filosof şi teolog grec Evghenie Yulgaris. 
Sub conducerea lui, înalta instituţie capătă o strălucire deosebită, 
devenind centrul cultural al Peninsulei — excepţie făcând, bine 
înţeles, Constantinopolul. In 1760, Cavaliotti tipăreşte o Grama¬ 
tică (EfoaYOYT) rpafAfjumxîji;...) în tipografia din Moscopole. 
Această tipografie funcţiona de decenii; prima carte ieşită de sub 
teascurile ei datează din 1731. După aceea, în 1736, 1742 şi 1744, 
apăruseră tot acolo trei cărţi bisericeşti — ’AxoXouOfa sfântului 
Haralamb, aceia a lui Climent, arhiepiscopul Ohridei, şi aceea a 
lui Visarion arhiepiscopul Larissei. Opera cea mai însemnată a 
lui Cavaliotti este II pcoToireipfa, un dicţionar greco-aromâno-albanez, 
apărut la Veneţia în 1770; tot el a mai alcătuit şi o serie de 
studii filosofice — între altele o Logică în 1743 (vezi fig. 141) — 
care nu s’au tipărit. 

Limba de predare în « Noua Academie » era cea greacă, limba 
clasică a învăţăturilor înalte, limba care, în vremea aceia, domina 
şi în şcolile superioare din Principate precum şi în saloane. Dar 
în acelaşi timp creşte interesul literar şi ştiinţific pentru limba 
aromânească, pentru graiul părinţilor, întrebuinţat în familie şi 
în viaţa de toate zilele. Dovadă sunt operele lexicografice sau 
dicţionarele care se alcătuiesc în această vreme şi din care unele 
se şi tipăresc. In afară de Protopeiria lui Cavaliotti, trebue relevat 
vocabularul mai bogat şi în patru limbi (greacă, aromână, bul- 

gară, albaneză) intitulat EujayoYba] SiSaaxaJda, al lui Daniil din 
Moscopole (vezi şi fig. 142). Prima ediţie a apărut la Veneţia, în 



Fig. 141. — începutul «Logicei* manuscrise a lui Cavalliotti, 
alcătuită in 1743. 


1794; cea de a doua la Constantinopol, în 1802. Un alt dicţionar 
este acela al lui Nicolae Ianovici , originar şi el tot din Moscopole, 
dar stabilit în Austria. Cuprinde cinci limbi: greaca veche sau 

elena, greaca nouă, aromâna, germana şi maghiara; trecut la 
cenzură la 30 Martie 1821, el rămâne în manuscris. 

Moscopolea a mai dat şi alţi oameni de cultură. Astfel a fost 
Dimitrie Procopie , zis şi Pamperi, cu studii la Padova, medicul 




Fig. 142.— Act din 1799, Mai 1, având iscălitura lui Daniil 
din Moscopolc (In stânga, jos: 6 âv îepsuai aaxeXXdtploq 
xal lepoxîjpu£ AavtTjX ps6ato<;) 


■lui Nicolae Maviocordat, apoi protopopul şi hartofilaxul Constantin 
Ucuta, stabilit tocmai la Posen, în Prusia, de unde trimite în 1797, 
lucrarea sa Nea naiSaywyfa, cuprinzând un «alfabet practic», 
o gramatică şi rugăciunile obişnuite, în limba aromână. Lucrarea 
s’a tipărit în acelaşi an, în tipografia din Viena a lui Marchides 

Pulliu, aromân şi el din Seatiştea. In prefaţă, Ucuta cere ca 
învăţământul să se facă in limba maternă , ■ acesta fiind cel mai 
potrivit. Tot din Moscopole sunt originare şi familiile Mocioni şi 
Gojdu, stabilite amândouă în Austria; dir. împrejurimile Mosco- 
polei, din Grabova, e tatăl vestitului mitropolit Andrei Şaguna. 

Războiul dintre Ruşi şi Turci, izbucnit în toamna anului 1768 
(30 Octomvrie), înseamnă pentru înfloritorul oraş aromânesc 



Fîg. 143. — Mănăstirea Sf. Prodrom din marginea Moscopolei. In fund, dincolo de pădure, se 
zăreşte satul actual Moscopole, pe locul unde odinioară se înălţa strălucita nletropolă. In această 
rriSnăstire — incendiată parţial în 1937, (se vad pe fotografic ruinele) refăcută Jn 1938 — se 
păstrau condicele cu acte moscopolitane. Nu ştiu care e situaţia de azi, în urma războiului italo- 
grec, purtat tocmai prin partea locului. 


începutul decadenţei. Locuitorii lui sunt acuzaţi că ar fi favorabili 
Ruşilor, că ar sprijini acţiunea acestora cari urmărea, paralel cu 
operaţiunile militare, şi o răscoală a creştinilor din imperiul tur¬ 
cesc, în special a Grecilor. Poate că unii dintre Moscopoliteni să fi 
dorit într’adevăr o biruinţă a ţarului; că ar fi trecut însă la acte 
făţişe de răscoală, nu e dovedit. Se mai adăogă şi invidia provocată 
de multele bogăţii acumulate în acest centru industrial şi comer¬ 
cial, contrastând izbitor cu sărăcia regiunilor învecinate. Fapt 
este că, în 1769, oraşul începu să fie atacat de bande de Albanezi. 
Locuitorii rezistară o bucată de vreme; apoi, dându-şi seama că 

situaţia nu va mai putea dura şi că, în orice caz, comerţul şi in¬ 
dustria lor vor fi ruinate, se hotăriră să emigreze. Mulţi porniră 
cu familiile şi avuţiile lor spre miazănoapte, în spre ţinuturile sâr¬ 
beşti şi spre Austria; alţii se adăpostiră în aşezările aromâneşti 
vecine mai ferite. In urma lor, Moscopolea fu prădată şi arsă. 
Refăcută parţial, după încheierea păcii, ea fu din nou atacată 
în 1788, în legătură cu noul război cere izbucni între Ruşi şi Turci 
la 24 August 1787. De data aceasta, oraşul primi lovitura de 
graţie; după sfârşitul ostilităţilor, nu mai rămase decât o vastă 
întindere de ruine. In veacul al XlX-lea, un sat modest vegetă pe 
locul unde odinioară se înălţase înfloritoarea metropolă aromâ¬ 
nească (vezi fig. 143). Odată cu Moscopolea, fură prădate şi distruse 
şi localităţile Gramostea, Niculiţa, Lintopea, Bitcuchi şi Birina. 

Ârmatolii. Aşezările aromâneşti dispuneau totuşi de o orga¬ 
nizaţie militară, recunoscută de înalta Poartă, aceia a armatolilor, 
care le apăra în vreme de primejdie. Ele nu putură împiedeca însă 
dezastrul din 1769 (vezi şi voi. II , p. 340). Existau, în vremea 
mai nouă, douăsprezece unităţi de armatoli, formând o uniune, 
cu statute şi cu străvechi tradiţii. Mulţi dintre armatoli au rămas 
vestiţi prin vitejia şi dispreţul lor de moarte. Astfel, în anii 1685— 
1689, în timpul războiului dintre Turci şi Veneţieni, se disting 
Anghel Şumilă Vlahu din Ianina, Panu Meitani din Cătuna (Acar- 
nania) şi Hrislu şi Moscu Balauritu (Valaori) din Moscopole. 
Eamiliile Bucuvală, Buia-Griva, Andruţu-Veruşi, Cara-Taşiu au 
dat de asemenea armatoli de frunte. Dar tip reprezentativ a rămas, 
în privinţa aceasta, căpitanul Caciandoni, fârşerot şi fiu de celnic. 
In adunarea dela Santa-Maura, în 1805, el e proclamat «cel mai 
viteaz » dintre toţi armatolii şi i se dă sabia vestitului înaintaşi, 
Iani Contoiani, pe care sta scris: «Celui care nu se teme de tirani, 
care trăeşte liber în lume şi a cărui viaţă se scurge în cinste şi 
slavă... ». EI atacă deseori pe Turcii şi pe Albanezii cari prigoneau 
satele aromâneşti şi ajunge spaima sângerosului Aii Paşa din 
Ianina. In cele din urmă, acesta îl prinde însă şi-l ucide în mod 
crâncen, zdrobindu-i oasele cu maiul. Cântecele populare amintesc 
şi astăzi pe viteazul Caciandoni. 

Răspândirea Aromânilor. Evenimentele din 1769 şi 1788 de¬ 
terminară o largă emigrare a Aromânilor. Şi mai înainte, aceştia 
străbăteau Peninsula Balcanică şi Austria, ajungând până în 

Apusul Europei şi până în Rusia şi aşezându-se ori unde era un 
prilej de afaceri, de industrie şi comerţ. Curentul se intensifică 
mult Insă după distrugerea Moscopolei şi a centrelor din jurul ei. 
O seamă se stabiliră în Belgrad; cercetătorul sârb Duşan Popovicî 
afirmă chiar că viaţa economică a acestui oraş li se datoreşte lor: 
« Piaţa Belgradului — spune el — au întemeiat-o familiile aro¬ 
mâneşti ». Alţii se aşezară în celelalte oraşe sârbeşti, desvoltând 
o vie activitate comercială şi industrială. Redăm, în privinţa 
aceasta, o a doua afirmare a lui Duşan Popovici: « Este cunoscut 
faptul, deşi nu îndestul de studiat, că bazele negoţului nostru au 
fost puse de străini: de Aromâni în Serbia, de Germani în Croaţia ».. 

Un teren vast de lucru oferiră emigranţilor oraşele împără¬ 
ţiei habsburgice. Colonii de Aromâni se întâlnesc aci încă dela 
începutul veacului al XVII: astfel importanta colonie din Mis- 
kolcz , menţionată pentru prima dată la 1606 şi care număra, în 
1728, vreo 300, iar în 1788 peste 350 de familii. începând din a. 
doua jumătate a veacului al XVIII-lea, curentul de emigrare 
creşte continuu; de altfel, guvernul austriac căuta să atragă cât 
mai mulţi « Greci» de aceştia — aşa li se spunea obişnuit Aro¬ 
mânilor de către străini din cauza limbei greceşti întrebuinţate 
în tranzacţii şi în relaţiile cu oficialitatea — deoarece erau ele¬ 
mente capabile şi întreprinzătoare. Ir 1782, un anume Danilo 
Jefarovici, consilier financiar, e făcut nobil deoarece izbutise să 
colonizeze în Austria, începând din 1755, deci într’un răStimp de 
peste un sfert de veac « 500 de familii de Turci şi Greci, cu stare »- 
şi «cu chipul acesta, să sprijine industria şi comerţul». 

întâlnim pe Aromâni la Zemlin, unde, încă din 1704, ei deţin o 
bună parte din viaţa economică, la Noeisad, unde, la 1780, era o 
colonie de vreo 120 de familii, la Buda , numărul lor de aci ridicân- 
du-se, pe la 1800, la cel puţin o mie de suflete, la Pesta şi la Tokay. 
Ii întâlnim de asemenea la Pojon, la Eger, la Szegedin , la Kecskemet 
şi bine, înţeles, la Viena\ aci, ei ridică în 1766 biserica Sf. Gheorghe 
din Steyer Hof. In general, se poate spune că nu era centru mai 
însemnat în împărăţia austriacă în care să nu se fi aşezat, alcătuind, 
împreună cu negustorii de origine etnică greacă, aşa zisele « compa¬ 
nii greceşti», prevăzute de împărat cu diplome şi privilegii speciale. 

In Ardeal îi găsim încă din veacul al XVII-lea, la Sibiu, la 
Braşov, la Oradea, la Beiuş, având organizarea lor proprie şi 

privilegii cum e acela din 1636, dat de Gheorghe Râkoczy I. 
Dintre Aromânii aşezaţi la Braşov — in 1768 companiştii « greci » 
aveau aci 80 de firme mari — merită o menţiune specială fami¬ 
liile Nicolau şi Nica ; dintre cei dela Sibiu, familiile Hagi Luca şi 
Hagi Popp. Aceste ultime două case obţin în Fevruarie 1763 
firman dela sultan pentru exercitarea negoţului în imperiul 
turcesc; Constantin Hagi Popp, prin legăturile sale în întreaga 
Europă şi prin volumul afacerilor sale poate fi comparat cu cei 
mai mari negustori străini. La Cluj, doi Aromâni, Pavel şi ginerele 
său Gheorghe Christofor Literatul, ridică, la finele veacului al 
XVII-lea, mănăstirea dela « Cluj-Mănăştur »; la Alba-Iulia, Aro¬ 
mânii dau un puternic sprijin bisericii ortodoxe de acolo. In Timi¬ 
şoara, recensământul din 1739, găseşte 39 de nume de negustori 
«greci», dintre cari 22 din Moscopole; potrivit şi opiniei lui 
Duşan Popovici, avem de a face, în realitate, cu Aromâni. In 
Oradea Mare, ei ridică biserică în 1784; şcoală aveau încă din 
1754. La Sebeşul-Săsesc, printre ctitorii bisericei unite găsim pe 
Marincovici din Târnova (lângă Bitolia!) şi pe soţia sa. 

In Principate, erau de asemenea cunoscuţi; Miron Costin îi 
aminteşte astfel în lucrarea sa « De neamul Moldovenilor », tra¬ 
tând despre originea romană a poporului nostru: « Şi la Rumele 
în ţările greceşti un neam ce le zicem Coţovlah, colonia Râmului 
este ». Iar Constantin Cantacuzino stolnicul stătuse cu ei de vorbă 
şi ştia cum se înfăţişează locurile lor natale: «Şi locurile lor cu 
greu de hrană fiind, pentru multă piatră şi munţi ce sânt unde 
lăcuesc, se împrăştie şi se duc mai mulţi prin acele oraşe mari 
turceşti». Posibilităţile de afaceri îi atrag şi în târgurile noastre 
unde, ca şi în alte ţări, ei sunt adesea confundaţi cu Grecii. Dintre 
Aromânii veniţi mai de mult, cităm figura mitropolitului Dosof- 
teiu al Moldovei; în versurile lui «se găsesc particularităţi din 
graiul macedo-român». Gheorghe Darvari, medic, originar din 
Vlahoclisura, se stabileşte în Muntenia, pe la 1780—1790; tot 
din Vlahoclisura îşi trage obârşia şi familia Garojlid. Ştefan Ghe¬ 
orghe Coemgiopol, starostele de argintari sau, cum se spunea pe 
atunci, cuiumgi başa — care sta la hanul Zlătari şi era un vestit 
meseriaş, venise din Bitolia, în a doua jumătate a veacului al 
XVIII-lea. Familia Pherekyde — numită la început Dimcea — 
este de fel din comuna Fieri-Fearica (Albania). Tot de origine 

aromână sunt şi familiile Djuvara,*Meitani, Valaori, Mihail, aceasta 
din urmă numită la început Tupălu. Un Tudurachi din Cruşova 
e pomenit la Iaşi în 1816; firme aromâneşti apar le Craiova începând 
din 1792; Moscopoliteni se întâlnesc prin ţară pe la 1812—1813. 

însemnătatea economică şi culturală a Aromânilor. Aromânii 
au reprezentat, sub raportul economic, un element de primă im¬ 
portanţă. Excelenţi negustori, industriaşi şi mijlocitori, ei au 
făcut legătura între Orient şi Occident şi au contribuit, oriunde 
s’au aşezat -în Balcani, în Austria, în Principate -la ridicarea 
vieţii economice. Se poate spune că pretutindeni ei au fost şi 
sunt creatori de burghezie. Din acest punct de vedere, ei pot avea 
încă o mare însemnătate în momentul de faţă, în ce priveşte 
romanizarea oraşelor noastre. Opera de colonizare începută după 
primul război mondial trebue deci continuată, dar îndreptată 
mai ales asupra mediului urban, unde Aromânii pot fi, prin exem¬ 
plul lor, o adevărată şcoală practică de industrie şi comerţ. 

O altă trăsătură caracteristică a lor e dorinţa de a se instrui , 
dorinţa de cultură: Aromân neştiutor de carte nu există. De aceea, 
grija pe care au avut-o întotdeauna, oriunde s’au aşezat, de a-şi 
face şcoli, de aceea sprijinul pe care l-au dat instituţiilor culturale. 
Se poate spune, fără exagerare, că proporţional cu numărul, din 
rândurile lor au ieşit cel mai mare număr de donatori şi filantropi. 
In ce priveşte Serbia, Duşan Popovici spune lămurit: « Nouă ni 
se pare că ar fi greu de găsit vreo instituţie culturală sau umani¬ 
tară, ceva mai importantă, la care oamenii aceştia sau descen¬ 
denţii lor să nu fi contribuit ca fondatori sau ca mari donatori. 
Ceva mai mult, noi credem că din vremea dispariţiei Aromânilor 
în societatea sârbească din Ungaria, numărul filantropilor noştri 
naţionali a scăzut». Pentru Grecia, acelaşi învăţat afirmă: « Marii 
sprijinitori ai culturei greceşti: Toşiţa, Sturnari, Pangas, Averof, 
Şina, toţi sunt Aromâni de origine ». La noi, trebue pomenit în 
special numele lui Dinu Mihail din Craiova care şi-a lăsat întreaga 
sa avere în scopuri de binefacere. Cât despre Ungaria — în afară 
de bine cunoscutul Emanoil Gojdu — iată rândurile din enciclo¬ 
pedia Revai, închinate marelui bancher Simeon Gheorghe Şina: 
« Simeon Gheorghe Şina a contribuit cu dărnicie la înfăptuirea 
Creditului Agrar Ungar, Ia întemeierea Societăţii de Asigurare 
maghiară, la promovarea problemei căilor ferate şi a navigaţiunii 

cu vapor, la canalizarea fluviilor, la ridicarea şi îndreptarea agri¬ 
culturii, s’a îngrijit de şcoale şi de educaţia poporului, a creat 
Muzeul Naţional, Spitalul de copii şi alte spitale, leagăne, orfe¬ 
linate, Institutul orbilor, Academia Comercială, Teatrul Naţional, 
Conservatorul, Corpul Pompierilor, Casa Artelor Frumoase şi mai 
presus de toate Palatul Academiei de Ştiinţe Ungare: toate îi 
vestesc numele ca al unui întemeietor ». 

Dintre personalităţile culturale ieşite din rândurile Aromânilor, 
în afară de cele arătate mai sus, trebuiesc amintiţi Anastasie 
Naussi sau Naueş , Gheorghe Roja şi Mihail Boiadgi. Cel dintâi 
a studiat la Academia greacă din Constantinopol şi a ajuns — 
potrivit afirmaţiei lui Dimitrie Cantemir—un învăţat vestit « atât 
in Germania cât şi în Anglia ». Roja, « doftor in spitalul Univer¬ 
sităţii ungureşti din Peşta », a publicat la Buda in 1808 « Cerce¬ 
tări despre Românii numiţi Vlahi cari locuesc dincolo de Dunăre », 
in limba greacă şi germană; o traducere în româneşte de Sergiu 
Hagiade a apărut la Craiova în 1867. Un alt studiu al său, apărut 
tot la Buda, în 1809, în româneşte, are titlul « Măestria ghiovăsirii 
— adică a scrierii ■—româneşti cu litâre latineşti care sânt literele 
Românilor cele vechi»: Roja e deci un precursor al lui Eliade 
Rădulescu, în ce priveşte întrebuinţarea alfabetului latin în locul 
celui chirilic. Mihail Boiadgi, profesor la şcoala «greacă» din 
Vicna, publică în acest oraş, în 1813, prima gramatică aromână, 
redactată în greceşte şi nemţeşte şi însoţită de o serie de fabule 
şi dialoguri în aromână, cu litere latine. Din cauza acestei cărţi, 
Boiadgi a fost afurisit de patriarhul din Fanar, care se temea că 
autorul urmăreşte « de a combate limba greacă din auzul credin¬ 
cioasei noastre turme ». Ca monument literar aromânesc trebue 
pomenit Codicele Dimonie, un manuscris, găsit de învăţatul 
german Weigand la Olirida, în casa familiei Dimonie, cuprinzând 
o serie de texte bisericeşti; o parte însemnată a acestui manuscris 
e tradusă după o lucrare greacă a lui D. N. Darvari, apărută în 
1803, la Viena. Amintim în sfârşit pe fraţi Tunusli, pe cheltuiala 
cărora s’a tipărit la Viena, in 1806, Istoria Ţării Româneşti a lui 
Mihai Cautacuzino, tradusă în greceşte. 

Dar în afară de manifestările culturale privind limba maternă, 
Aromânii mai au şi meritul de a fi ajutat mult desvoltarea cultu¬ 
rală greacă. Faptul e uşor de înţeles, dacă ţinem seamă că limba 

oficială, pe care o întrebuinţau în corespondenţă şi în tranzacţii, 
era limba greacă. Cursurile la Moscopole se făceau în greceşte 
şi se poate spune, fără exagerare, că în epoca de înflorire, acest 
oraş a fost şi o adevărată metropolă culturală grecească. Din 
rândurile Aromânilor a ieşit vestitul revoluţionar şi poet grec 
Rhigas Velestinliul sau din Velestin, care sfârşeşte sugrumat de 
Turci şi aruncat în Dunăre, la Belgrad, în noaptea de 24 Iunie 
1798. Tot Aromâni au fost şi Iordache Olimpiotul, vestitul căpitan 
al Eteriei, mort eroic la mănăstirea Secul din Moldova, în 1821, 
Marco Botzaris , Theodor Colocotroni , precum şi o sumă de alţi 
viteji luptători ai acestei mişcări de eliberare. 

Prin spiritul lor întreprinzător, prin cultura lor, prin economia 
şi sobrietatea lor caracteristică, prin viaţa lor morală de familie, 
Aromânii au reprezentat o adevărată elită a Peninsulei Balcanice. 
Nenorocirea a fost că n’au avut şi un cadru politic propriu în care 
să se desvolte în sens naţional. De aceia, ei au pus foarte adesea 
aceste remarcabile însuşiri în slujba altora, au îmbogăţit pe alţii 
■— Sârbi, Austriaci, Unguri, Greci — şi mulţi din ei s’au pierdut 
în'masa etnică a altora. Măcar acum, în ceasul al doisprezecelea 
şi când problemele de rasă au atâta însemnătate, să încercăm să 
salvăm ceea ce se mai poate salva şi să facem să se folosească 
poporul nostru de virtuţile acestor fraţi îndepărtaţi. 

